Sensuyt la table de ce present livre, intitulé des Cent 
Nouvelles, lequel en soy contient cent chapitres ou 
histoires, ou pour mieulx dire nouvelles. 
Compté par Monseigneur le Duc. 
La premiere nouvelle traicte d'un qui trouva façon 
d'avoir la femme de son voisin, lequel il avoit envoyé 
dehors pour plus aisément l'avoir ; et luy, retourné 
de son voiage, trouva celuy qui se baignoit avec sa 
femme. Et, non sachant que ce fust elle, la volut 
voir ; et permis luy fut de seullement veoir le derriere : 
et alors jugea que ce luy sembla sa femme, 
mais croire ne l'osa. Et, sur ce, se partit et vint 
trouver sa femme a l'ostel, qu'on avoit boutée hors 
par une posterne ; et luy compta son ymaginacion. 
Par Monseigneur le Duc 
La secunde nouvelle, comptée par monseigneur le 
duc Philipe, d'une jeune fille qui avoit le mal de broches, 
la quelle creva a ung cordelier qui la vouloit 
mediciner ung seul bon oeil qu'il avoit ; et du proces 
qui en fut. 
Par Monseigneur de la Roche. 
La tierce nouvelle, de la tromperie que fist ung 
chevalier a la femme de son musnier, a laquelle 
bailloit a croire que son con luy cherroit, si luy 
recoingna pluseurs foiz. Et le musnier, de ce adverty, 
pescha ung dyamant que la femme au chevalier avoit 
perdu ; et dedans son corps le trouva, comme bien 
sceut le chevalier depuis ; si l'appella pescheur, et 
le musnier cuigneur le nomma. 
Par Monseigneur. 
La IIIJe nouvelle, d'un archier escossois qui fut 
amoureux d'une belle gente damoiselle, femme d'un 
eschopier, laquelle, par le commandement de son 
mary, assigna jour audit Escossois ; et de fait y 
comparut et besoigna tant qu'il voult, le dit eschopier 
estant caiché en la ruelle de son lit, qui tout povoit 
veoir et oyr. 
Par Philipe de Loan. 
La Ve nouvelle, par Philipe de Loan, de deux jugements 
de monseigneur Talebot, c'est asavoir, d'un 
François prins par ung Anglois soubz son sauf conduit, 
qui d'aguilectes a armer se defendit contre le 
Françoys, qui d'une espée le feroit, present Talebot ; 
et d'un qui l'eglise avoit robée, auquel il fist jurer 
de non jamais plus entrer en l'eglise. 
La VJe nouvelle, par monsieur de Launoy, d'un 
yvroigne qui au prieuré des Augustins de La Haye 
en Hollendre se voult confesser, et après sa confession, 
disant que en bon estat estoit, vouloit mourir. 
Et cuida avoir la teste trenchée et estre mort, et par 
ses compaignons fut emporté, qui luy disoient qu'ilz 
l'emportoient en terre. 
La VIJe nouvelle, par Monseigneur, de l'orfevre de 
Paris qui fist le charreton couscher avec luy et sa 
femme ; et comment le charreton par derriere se 
jouoit avec elle, dont l'orfevre se parceut et trouva ce 
qui estoit ; et des parolles qu'il dist au charreton. 
La VIIJe , par monseigneur de la Roche, d'un compaignon 
picard demourant a Bruxelles, qui engrossa 
la fille de son maistre ; et a ceste cause print congié 
de haulte heure et vint en Picardie se marier. Et tost 
après son partement, la mere de la fille se parceut 
de l'encloueure de sa fille, laquelle, a quelque meschief 
que ce fust, confessa le cas tel qu'il estoit. La 
mere la renvoya devers le dit compaignon ; et depuis 
leur espousée, par ung accident qui au compaignon 
advint le jour de ses nopces. 
La IXe nouvelle, par Monseigneur le duc, d'un chevalier 
de Bourgoigne, amoureux d'une des chambrieres 
de sa femme. Cuidant coucher avecques celle, 
cogneut que c'estoit mesmes sa femme, qui ou lieu 
de sa chambriere s'estoit boutée. Et comment ung 
aultre chevalier, son voisin, par son ordonnance, 
avecques sa femme aussi avoit couschié, dont il fut 
bien mal content, ja soit ce que sa femme n'en sceut 
oncques riens, et ne cuidoit avoir eu que son mary. 
La Xe nouvelle, par monseigneur de la Roche, d'un 
chevalier d'Angleterre, qui, puis qu'il fut marié, voult 
que son mignon, comme paravant son mariage, de 
belles filles luy fist finance ; laquelle chose il ne voult 
faire, et s'excusoit ; mais son maistre a son premier 
train le ramena par le faire servir de pastés 
d'anguilles. 
La XIe nouvelle, par Monseigneur, d'un paillard 
jaloux qui, après beaucoup d'offrandes faictes a 
divers sains pour le remede de sa maudicte maladie, 
fist offrir une chandelle au deable qu'on mect communement 
desoubz saint Michel ; et du songe qu'il 
songea, et de ce qui luy advint au reveiller. 
[La dousiesme nouvelle parle d'ung Hollandois qui 
nuyt et jour, a toute heure, ne cessoit d'assaillir sa 
femme au jeu d'amours ; et comment d'aventure il 
la rua par terre, en passant par ung bois, soubz un 
grant arbre sur lequel estoit ung laboureur qui avoit 
perdu son veau. Et, en faisant inventoire des beaux 
membres de sa femme, dist qu'il veoit tant de belles 
choses et quasi tout le monde ; a qui le laboureur 
demanda s'il veoit point son veau qu'il cherchoit, 
duquel il disoit qu'il lui sembloit en veoir la queue. 
La tresiesme nouvelle, comment le clerc d'ung 
procureur d'Angleterre deceut son maistre pour luy 
faire accroire qu'il n'avoit nulz coillons, et a ceste 
cause il eut le gouvernement de sa maistresse aux 
champs et a la ville, et se donnerent bon temps. 
La quatorsiesme nouvelle, de l'ermite qui deceut la 
fille d'une povre femme, et lui faisoit accroire que sa 
fille auroit ung filz de lui qui seroit pape, et adonc, 
quant vint a l'enfanter, ce fut une fille, et ainsi fut 
l'embusche du faulx hermite descouverte, qui a ceste 
cause s'enfouit du païs. 
La quinsiesme nouvelle, d'une nonnain que ung 
moyne cuidoit tromper, lequel en sa compaignie 
amena son compaignon, qui devoit bailler a taster a 
elle son instrument, comme le marchié le portoit, et 
comme le moyen mist son compaignon en son lieu, 
et de la response que elle fist. 
La XVJe nouvelle, d'ung chevalier de Picardie, 
lequel en Prusse s'en ala ; et tandiz ma dame sa 
femme d'ung autre s'accointa ; et, a l'eure que son 
mary retourna, elle estoit couchée avec son amy, 
lequel, par une gracieuse subtilité, elle le bouta hors 
de sa chambre, sans ce que son mary le chevalier 
s'en donnast garde. 
La XVIJe nouvelle, par monseigneur, d'ung president 
de parlement qui devint amoureux de sa chamberiere, 
laquelle a force, en bulletant la farine, cuida 
violer, mais par beau parler de lui se desarma et lui 
fist affubler le bulleteau de quoy elle tamisoit, puis 
ala querir sa maistresse, qui en cet estat son mary 
et seigneur trouva, comme cy après vous orrez. 
La XVIIJe nouvelle, racomptée par monseigneur de 
la Roche, d'ung gentilhomme de Bourgoingne, lequel 
trouva façon, moyennant dix escuz qu'il fist bailler a 
la chamberiere, de couchier avecques elle ; mais, 
avant qu'il voulsist partir de sa chambre, il eut ses 
dix escus et se fist porter sur les espaules de la dicte 
chamberiere par la chambre de l'oste. Et, en passant 
par la dicte chambre, il fist ung sonnet tout de fait 
advisé qui tout leur fait encusa, comme vous pourrez 
ouyr en la nouvelle cy dessoubz. 
La XIXe nouvelle, par Philipe Vignieu, d'ung marchant 
d'Angleterre, du quel la femme, en son absence, 
fist ung enfant, et disoit qu'il estoit sien ; et comment 
il s'en despescha gracieusement comme elle luy 
avoit baillé a croire qu'il estoit venu de neige, aussi 
pareillement au soleil comme la neige s'estoit fondu. 
La vingtiesme nouvelle, par Philippe de Laon, d'ung 
lourdault Champenois, lequel, quant il se maria, 
n'avoit encores jamais monté sur beste crestienne, 
dont sa femme se tenoit bien de rire. Et de l'expedient 
que la mere d'elle trouva, et du soudain pleur 
dudit lourdault a une feste et assemblée qui se fist 
depuis après qu'on lui eut monstré l'amoureux mestier, 
comme vous pourrez ouyr plus a plain cy après. 
La vingt et uniesme nouvelle, racomptée par Philippe 
de Laon, d'une abesse qui fut malade par faulte 
de faire cela que vous savez, ce qu'elle ne vouloit 
faire, doubtant de ses nonnains estre reprouchée ; 
et toutes lui accorderent de faire comme elle ; et 
ainsi s'en firent toutes donner largement. 
La vingt et deusiesme nouvelle racompte d'ung 
gentil homme qui engroissa une jeune fille, et puis en 
une armée s'en ala. Et, avant son retour, elle d'ung 
autre s'accointa, auquel son enfant elle donna. Et le 
gentil homme, de la guerre retourné, son enfant 
demanda ; et elle lui pria que a son nouvel amy le 
laissast, promettant que le premier qu'elle feroit sans 
faulte lui donneroit, comme cy dessoubz vous sera 
recordé. 
La vingt et troisiesme nouvelle, d'ung clerc de qui 
sa maistresse fut amoureuse, la quelle a bon escient 
s'i accorda, pour tant qu'elle avoit passé la roye que 
le dit clerc lui avoit faicte. Ce voyant son petit filz 
dist a son pere, quant il fut venu, qu'il ne passast 
point la raye : car, s'il la passoit, le clerc lui feroit 
comme il avoit fait a sa mere. 
La vingt et quatriesme nouvelle, dicte et racomptée 
par monseigneur de Fiennes, d'ung conte qui une 
tres belle, jeune et gente fille, l'une de ses subjectes, 
cuida decevoir par force ; et comment elle s'en 
eschappa par le moyen de ses houseaux ; mais depuis 
l'en prisa tres fort, et l'aida a marier, comme il vous 
sera declairé cy après. 
La vingt et cinquiesme nouvelle, racomptée et dicte 
par Monseigneur de Saint Yon, de celle qui de force 
se plaignit d'ung compaignon, lequel elle avoit 
mesmes adrecié a trouver ce qu'il queroit ; et du 
jugement qui en fut fait. 
La vingt et siziesme nouvelle, racomptée et mise 
en terme par monseigneur de Foquessoles, des amours 
d'ung gentilhomme et d'une damoiselle, laquelle 
esprouva la loyauté du gentil homme par une merveilleuse 
et gente façon, et coucha troys nuytz avec 
lui, sans aucunement savoir que ce fust elle ; mais 
pour homme la tenoit, ainsi comme plus a plain 
pourrez ouyr cy après. 
La vingt et septiesme nouvelle, racomptée par 
monseigneur de Beauvoir, des amours d'ung grant 
seigneur de ce royaume et d'une gente damoiselle 
mariée, laquelle, affin de baillier lieu a son serviteur, 
fist son mary bouter en ung bahu par le moyen de 
ses chamberieres, et leans le fist tenir toute la nuyt, 
tandis qu'avec son serviteur passoit le temps ; et des 
gaigeures qui furent faictes entre elle et son dit 
mary, comme il vous sera recordé cy après. 
La vingt et huitiesme nouvelle, dicte et racomptée 
par messire Michault de Changy, de la journée assignée 
a ung grant prince de ce royaume par une 
damoiselle servante de chambre de la royne, et du 
petit exploit d'armes que fist le dit prince, et des 
faintises que la dicte demoiselle disoit a la royne de 
sa levriere, laquelle estoit tout a propos enfermée 
dehors de la chambre de la dicte royne, comme orrez 
cy après. 
La vingt et nefviesme nouvelle, racomptée par monseigneur, 
d'ung gentil homme qui, des la premiere 
nuyt qu'il se maria, et après qu'il eut heurté ung coup 
a sa femme, elle luy rendit ung enfant ; et de la 
maniere qu'il en tint, et des paroles qu'il en dist a 
ses compaignons qui lui apportoient le chaudeau, 
comme vous orrez cy après. 
La trentiesme nouvelle, racomptée par monseigneur 
de Beauvoir, françois, de troys marchans de Savoye 
alans en pelerinage a Saint Anthoine en Viennois, 
qui furent trompez et deceuz par trois cordeliers, lesquelz 
coucherent avec leurs femmes, combien qu'elles 
cuidoient estre avec leurs mariz ; et comment, par le 
rapport qu'elles firent, leurs maryz le sceurent et de 
la maniere qu'ilz en tindrent, comme vous orrez cy 
après. 
La trente et uniesme nouvelle, mise en avant par 
monseigneur, de l'escuier qui trouva la mulette de 
son compaignon et monta dessus, laquelle le mena 
a l'uis de la dame de son maistre ; et fist tant l'escuier 
qu'il coucha leans, ou son compaignon le vint trouver ; 
et pareillement des paroles qui furent entre eulz, 
comme plus a plain vous sera declairé cy dessoubz. 
La trente et deusiesme nouvelle, racomptée par 
monseigneur de Villiers, des cordeliers d'Ostelleric en 
Castelongne qui prindrent le disme des femmes de la 
ville ; et comment il fut sceu, et quelle punicion par 
le seigneur et ses subjetz en fut faicte, comme vous 
orrez cy après. 
La trente et troisiesme nouvelle, racomptée par 
monseigneur, d'ung gentil seigneur qui fut amoureux 
d'une damoiselle, dont se donna garde ung autre 
grant seigneur, qui lui dist ; et l'autre toujours plus 
lui celoit et en estoit tout affolé ; et de l'entretenement 
depuis d'eulz deux envers elle, comme vous 
pourrez ouyr cy après. 
La trente et quatriesme nouvelle, racomptée par 
monseigneur de la Roche, d'une femme mariée qui 
assigna journée a deux compaignons, lesquelz vindrent 
et besoingnerent ; et le mary tantost après survint ; 
et des paroles qui après en furent, et de la 
maniere qu'ilz tindrent, comme vous orrez cy après. 
La trente et cinquiesme nouvelle, par monseigneur 
de Villiers, d'ung chevalier du quel son amoureuse 
se maria, tandis qu'il fut en voyaige ; et a son retour, 
d'aventure la trouva en mesnage, laquelle, pour couchier 
avec son amant, mist en son lieu couchier avec 
son mary une jeune damoiselle, sa chamberiere ; et 
des paroles d'entre le mary et le chevalier voyaigeur, 
comme plus a plain vous sera recordé cy après. 
La XXXVJe nouvelle, racomptée par monseigneur de 
la Roche, d'ung escuier qui vit sa maistresse, dont il 
estoit moult feru, entre deux autres gentilz hommes, 
et ne se donnoit garde qu'elle tenoit chascun d'eulz 
en ses laz ; et ung autre chevalier qui savoit son cas 
le lui bailla a entendre, comme vous orrez cy après. 
La trente et septiesme nouvelle, par monseigneur 
de la Roche, d'ung jaloux qui enregistroit toutes les 
façons qu'il povoit ouyr ne savoir dont les femmes 
ont deceu leurs mariz, le temps passé ; mais a la fin 
il fut trompé par l'orde eaue que l'amant de sa dicte 
femme getta par une fenestre sur elle, en venant de 
la messe, comme vous orrez cy après. 
La trente et huitiesme nouvelle, racomptée par 
monseigneur le seneschal de Guienne, d'ung bourgois 
de Tours qui acheta une lamproye qu'a sa 
femme envoya pour appointer, affin de festoier son 
curé, et la dicte femme l'envoya a ung cordelier son 
amy ; et comment elle fist couchier sa voisine avec 
son mary, qui fut bastue, Dieu sçait comment, et de 
ce qu'elle fist accroire a sondit mary, comme vous 
orrez cy dessoubz. 
La XXXIXe nouvelle, racomptée par monseigneur de 
Saint Pol, du chevalier qui, en attendant sa dame, 
besoigna troys fois avec la chambriere qu'elle avoit 
envoyée pour entretenir le dit chevalier, affin que 
trop ne luy ennuyast ; et depuis besoingna troys fois 
avec la dame ; et comment le mary sceut tout par la 
chamberiere, comme vous orrez. 
La XLe nouvelle, par messire Michault de Changy, 
d'ung jacopin qui abandonna sa dame par amour, 
une bouchiere, pour une autre plus belle et plus 
jeune ; et comment ladicte bouchiere cuida entrer en 
sa maison par la cheminée. 
La quarante et uniesme nouvelle, par monseigneur 
de la Roche, d'ung chevalier qui faisoit vestir a sa 
femme ung haubregon quand il vouloit faire ce que 
savez, ou compter les dens ; et du clerc qui lui apprint 
autre maniere de faire, dont elle fut a pou près par 
sa bouche mesmes encusée a son mary, se n'eust esté 
la glose qu'elle controuva subitement. 
La XLIJe nouvelle, par Meriadech, d'ung clerc de 
villaige estant a Romme, cuidant que sa femme fust 
morte, devint prestre et impetra la cure de sa ville ; 
et, quant il vint a sa cure, la premiere personne qu'il 
rencontra ce fut sa femme. 
La XLIIJe nouvelle, par Monseigneur de Fiennes, 
d'ung laboureur qui trouva un homme sur sa femme, 
et laissa a le tuer pour gaigner une somme de blé ; 
et fut la femme cause du traictié, affin que l'autre 
parfist ce qu'il avoit commencé. 
La XLIIIJe nouvelle, par monseigneur de la Roche, 
d'ung curé de villaige qui trouva façon de marier une 
fille dont il estoit amoureux, laquelle lui avoit promis, 
quant elle seroit mariée, de faire ce qu'il vouldroit ; 
laquelle chose, le jour de ses nopces, il luy ramenteust, 
ce que le mary d'elle ouyt tout a plain, a quoy 
il mist provision, comme vous orrez. 
La XLVe nouvelle, par monseigneur de la Roche, 
d'ung jeune Escossois qui se maintint en habillement 
de femme l'espace de quatorze ans, et par ce moyen 
couchoit avec filles et femmes mariées, dont il fut 
puny en la fin, comme vous orrez cy après. 
La quarante et siziesme nouvelle, racomptée par 
monseigneur de Thienges, d'ung jacopin et de la 
nonnain qui s'estoient boutez en ung preau pour faire 
armes a plaisance, dessoubz ung poirier ou s'estoit 
caiché ung qui savoit leur fait tout a propos, qui 
leur rompit leur fait pour ceste heure, comme plus 
a plain vous orrez cy après. 
La quarante et septiesme nouvelle, par monseigneur 
de la Roche, d'ung president saichant la deshonneste 
vie de sa femme, la fist noyer par sa mulle, 
la quelle il fit tenir de boire par l'espace de huit 
jours ; et pendant ce temps lui faisoit bailler du sel 
a mengier, comme il vous sera recordé plus a plain. 
La quarante et huitiesme nouvelle, racomptée par 
monseigneur de la Roche, de celle qui ne vouloit 
souffrir qu'on la baisast, mais bien vouloit qu'on lui 
rembourrast son bas ; et habandonnoit tous ses 
membres, fors la bouche, et de la raison qu'elle y 
mettoit. 
La quarante et nefviesme nouvelle, racomptée par 
Pierre David, de celui qui vit femme avec ung homme 
auquel elle donnoit tout son corps entierement, 
excepté son derriere, qu'elle laissoit a son mary, 
lequel la fist habiller ung jour, presens ses amys, 
d'une robe de bureau et fit mettre sur son derriere 
une belle piece d'escarlate ; et ainsi la laissa devant 
tous ses amys. 
La cinquantiesme nouvelle, racomptée et dicte par 
Anthoine de la Sale, d'ung pere qui voulut tuer son 
fils pource qu'il avoit voulu monter sur sa mere grant, 
et de la response du dit filz. 
La cinquante et uniesme nouvelle, racomptée par 
l'acteur, de la femme qui departoit ses enfans au lit 
de la mort, en l'absence de son mary, qui siens les 
tenoit ; et comment ung des plus petiz en advertit 
son pere. 
La cinquante et deusiesme nouvelle, racomptée par 
monseigneur de la Roche, de troys enseignemens que 
ung pere bailla a son filz, lui estant au lit de la 
mort, lesquelz ledit filz mist a effet au contraire de 
ce qu'il lui avoit enseigné. Et comment il se deslia 
d'une jeune fille qu'il avoit espousée, pource qu'il la 
vit couchier avec le prestre de la maison la premiere 
nuyt de leurs nopces. 
La LIIJe nouvelle, racomptée par monseigneur 
l'amant de Brucelles, de deux hommes et deux femmes 
qui attendoient pour espouser a la premiere 
messe bien matin ; et, pource que le curé ne veoit 
pas trop cler, il print l'une pour l'autre, et changea 
a chascun homme la femme qu'il devoit avoir, comme 
vous orrez. 
La LIIIJe nouvelle, racomptée par Mahiot, d'une 
damoiselle de Maubeuge qui se abandonna a ung 
charreton et refusa plusieurs gens de bien ; et de la 
response qu'elle fist a ung chevalier, pource qu'il lui 
reprouchoit plusieurs choses, comme vous orrez. 
La LVe nouvelle, par monseigneur de Villiers, d'une 
fille qui avoit l'epidimie, qui fist mourir troys hommes 
pour avoir la compaignie d'elle ; et comment le 
quatriesme fut saulvé, et elle aussi. 
La LVJe nouvelle, par monseigneur de Villiers, d'ung 
gentil homme qui attrappa en ung piege qu'il fist le 
curé, sa femme et sa chamberiere, et ung loup avec 
eulz ; et brula tout la dedens, pour ce que le dit 
curé maintenoit sa femme. 
La LVIJe nouvelle, par monseigneur de Villiers, d'une 
damoiselle qui espousa ung bergier, et de la maniere 
du traictié du mariaige, et des paroles qu'en disoit 
ung gentil homme, frere de la dicte damoiselle. 
La LVIIJe nouvelle, par monseigneur le duc, de deux 
compaignons qui cuidoient trouver leurs dames plus 
courtoises vers eulx ; et jouerent tant du bas mestier 
que plus ne povoient ; et puis dirent, pource qu'elles 
ne tenoient compte d'eulz, qu'elles avoient comme 
eulz joué du cymier, comme vous orrez cy après. 
La LIXe nouvelle, par Poncelet, d'ung seigneur qui 
contrefist le malade pour couchier avec sa chambreriere, 
avec laquelle sa femme le trouva. 
La LXe nouvelle, par Poncelet, de troys damoiselles 
de Malignes qui accointées s'estoient de troys cordeliers, 
qui leur firent faire couronnes et vestir l'abbit 
de religion, afin qu'elles ne fussent apperceues, et 
comment il fut sceu. 
La LXIe nouvelle, par Poncelet, d'ung marchant qui 
enferma en sa huche l'amoureux de sa femme ; et 
elle y mist un(e) asne secretement, dont le mary eut 
depuis bien a souffrir et se trouva confuz. 
La LXIJe nouvelle, par monseigneur de Commesuram, 
de deux compaignons dont l'ung d'eulz laissa 
ung dyamant ou lit de son hostesse et l'autre le 
trouva, dont il sourdit entre eulz ung grant debat, 
que le mary de la dicte hostesse appaisa par tres bonne 
façon. 
La LXIIJe nouvelle, d'ung nommé Montbleru, lequel 
a une foire d'Envers, desroba a ses compaignons 
leurs chemises et couvrechiefz qu'ilz avoient baillées 
a blanchir a la chamberiere de leur hostesse ; et 
comme depuis ilz pardonnerent tout au larron ; et 
puis le dit Montbleru leur compta le cas tout au long. 
La LXIIIJe nouvelle, par messire Michault de Changy, 
d'ung curé qui se vouloit railler d'ung chatreur 
nommé Trenchecouille ; mais il eut ses genitoires 
coupez par le consentement de l'oste. 
La LXVe nouvelle, par monseigneur de prevost de 
Vuatenes, de la femme qui ouyt compter a son mary 
que ung hostellier du mont Saint Michiel faisoit 
raige de ronciner, si y alla cuidant l'esprouver ; mais 
son mary l'en garda trop bien, dont elle fut trop mal 
contente, comme vous orrez cy après. 
La soixante et seziesme nouvelle, par Philippe de 
Laon, d'ung tavernier de Saint Omer qui fist une 
question a son petit filz, dont il se repentit après 
qu'il eut ouy la response, de laquelle sa femme en 
fut tres honteuse, comme vous orrez plus a plain cy 
après. 
La LXVIJe nouvelle, racomptée par Philippe de 
Laon, d'ung chapperon fourré de Paris qui une courdouenniere 
cuida tromper ; mais il se trompa lui 
mesmes bien lourdement, car il la maria a un barbier, 
et, cuidant d'elle estre despesché, se voulut 
marier ailleurs ; mais elle l'en garda bien, comme 
vous pourrez veoir cy dessoubz plus a plain. 
La LXVIIJe nouvelle, d'ung homme marié qui sa 
femme trouva avec ung autre, et puis trouva maniere 
d'avoir d'elle son argent, ses bagues, ses joyaux, et 
tout jusques a la chemise ; et puis l'envoya paistre 
en ce point, comme cy après vous sera recordé. 
La LXIXe nouvelle, racomptée par monseigneur, 
d'ung gentil chevalier de la conté de Flandres, marié 
a une tres belle et gente dame, lequel fut prisonnier 
en Turquie par longue espace, durant laquelle sa 
bonne et loyale femme, par l'amonnestement de ses 
amys, se remaria a ung autre chevalier ; et tantost 
après qu'elle fut remariée, elle ouyt nouvelles que 
son premier mary revenoit de Turquie, dont par 
deplaisance se laissa mourir, pource qu'elle avoit fait 
nouvelle aliance. 
La septantiesme nouvelle, racomptée par monseigneur, 
d'ung gentil chevalier d'Alemaigne, grant 
voyaigier en son temps, lequel, après ung certain 
voyaige par lui fait, fist veu de jamais faire le signe 
de la croix, par la tres ferme foy et credence qu'il 
avoit ou saint sacrement de baptesme, en laquelle 
credence il combastit le dyable, comme vous orrez. 
La LXXJe nouvelle, racomptée par monseigneur, 
d'ung chevalier de Picardie qui en la ville de Saint 
Omer se logea en une hostellerie, ou il fut amoureux 
de l'ostesse de leans, avec laquelle il fut tres amoureusement ; 
mais en faisant ce que savez, le mary de 
la dicte hostesse les trouva, lequel tint maniere telle 
que cy après pourrez ouyr. 
La LXXIJe nouvelle, par monseigneur de Commesuram, 
d'ung gentil homme de Picardie qui fut 
amoureux de la femme d'ung chevalier son voisin, 
lequel gentil homme trouva façon par bons moyens 
d'avoir la grace de sa dame, avec laquelle il fut 
assiegé, dont a grant peine trouva maniere d'en yssir, 
comme vous orrez cy après. 
La LXXIIJe nouvelle, par maistre Jehan Lambin, 
d'ung curé qui fut amoureux d'une sienne paroichienne, 
avec laquelle le dit curé fut trouvé par le 
dit mary de la gouge, par l'advertissement de ses 
voisins ; et de la maniere comment le dit curé 
eschappa, comme vous orrez cy après. 
La LXXIIIJe nouvelle, par Philippe de Laon, d'ung 
prestre boulenois qui eleva par deux fois le corps 
de Nostre Seigneur, en chantant une messe, pource 
qu'il cuidoit que monseigneur le seneschal de Boulogne 
fust venu tart a la messe ; et aussi comment 
il refusa de prendre la paix devant monseigneur le 
seneschal, comme vous pourrez ouyr cy après. 
La septante et cinquiesme nouvelle, racomptée par 
monseigneur de Talemas, d'ung gentil galant demy 
fol et non gueres saige, qui en grant aventure se mist 
de mourir et estre pendu au gibet, pour nuyre et 
faire desplaisir au bailly, a la justice et autres plusieurs 
de la ville de Troyes en Champaigne, desquelz 
il estoit hay mortellement, comme plus a plain pourrez 
ouyr cy après. 
La LXXVJe nouvelle, comptée par Philippe de Laon, 
d'ung prestre chapellain a ung chevalier de Bourgoingne, 
lequel fut amoureux de la gouge dudit chevalier ; 
et de l'aventure qui lui advint a cause de ses 
dictes amours, comme cy dessoubz vous orrez. 
La LXXVIJe nouvelle, racomptée par Alardin, d'ung 
gentilhomme des marches de Flandres, lequel faisoit 
sa residence en France ; mais, durant le temps que 
en France residoit, sa mere fut malade es dites marches 
de Flandres ; lequel la venoit tres souvent visiter, 
cuidant qu'elle mourust ; et des paroles qu'il disoit 
et de la maniere qu'il tenoit, comme vous orrez cy 
dessoubz. 
La septante et huitiesme nouvelle, par Jehan Martin, 
d'ung gentilhomme marié lequel s'avoulenta de 
faire plusieurs et lointains voyaiges, durant lesquelz 
sa bonne et loyale preude femme de troys gentilz 
compaignons s'accointa que cy après pourrés ouyr ; 
et comment elle confessa son cas a son mary, quand 
des ditz voyaiges fut retourné, cuidant le confesser 
a son curé ; et de la maniere comment elle se saulva, 
comme cy après orrez. 
La LXXIXe nouvelle, par messire Michault de 
Changy, d'ung bonhomme de Bourbonnois, lequel ala 
au conseil a ung saige homme dudit lieu, pour son 
asne qu'il avoit perdu, et comment il croioit que miraculeusement 
il retrouva son dit asne, comme cy après 
pourrez ouyr. 
La huitantiesme nouvelle, par messire Michault de 
Changy, d'une jeune fille d'Alemaigne qui de l'aage 
de XV a XVI ans, ou environ, se maria a ung gentil 
galant, laquelle se complaignit de ce que son mary 
avoit trop petit instrument a son gré, pource qu'elle 
veoit ung petit asne qui n'avoit que demy an, et avoit 
plus grand ostil que son mary, qui avoit XXIIII ou 
XXVI ans. 
La huitante et uniesme nouvelle, racomptée par 
monseigneur de Vaulvrain, d'un gentil chevalier qui 
fut amoureux d'une tres belle jeune dame mariée, 
lequel cuida bien parvenir a la grace d'icelle et aussi 
d'une autre sienne voisine ; mais il faillit a toutes 
deux, comme cy après vous sera recordé. 
La huitante et deusiesme nouvelle par monseigneur 
de Lannoy, d'ung bergier qui fit marchié avec 
une bergiere qu'il monteroit sur elle afin qu'il veist 
plus loing, par tel si qu'il ne l'embrocheroit non plus 
avant que le signe qu'elle mesme fist de sa main sur 
l'instrument dudit bergier, comme cy après plus a 
plain pourrez ouyr. 
La huitante et troisiesme nouvelle, par monseigneur 
de Vaulvrain, d'ung carme qui en ung vilaige prescha ; 
et comment, après son preschement, il fut prié 
de disner avec une damoiselle ; et comment, en disnant, 
il mist grant peine de fournir et emplir son 
prepoint, comme vous orrez cy après. 
La huitante et quatriesme nouvelle, par monseigneur 
le marquis de Rothelin, d'ung sien mareschal 
qui se maria a la plus doulce et amoureuse femme 
qui fust en tout le pays d'Alemaigne. S'il est vray 
ce que je dy sans en faire grant serment, affin que 
par mon escript menteur ne soye reputé, vous le 
pourrez veoir cy dessoubz plus a plain. 
La huitante et cinquiesme nouvelle, d'ung orfevre 
marié a une tres belle, doulce et gracieuse femme, et 
avec ce tres amoureuse, par espicial de son curé leur 
prouchain voisin, avec lequel son mary la trouva 
couchée par l'advertissement d'ung sien serviteur, et 
ce par jalousie, comme vous pourrez ouyr. 
La huitante et sisiesme nouvelle racompte et parle 
d'ung jeune homme de Rouen qui print en mariaige 
une belle et gente jeune fille, de l'aage de quinze 
ans ou environ, lesquelz la mere de la dicte fille cuida 
bien faire desmarier par monseigneur l'official de 
Rouen ; et de la sentence que le dit official en donna, 
après les parties par lui ouyes, comme vous pourrez 
veoir cy dessoubz plus a plain en la dicte nouvelle. 
La huitante et septiesme nouvelle racompte et parle 
d'ung gentil chevalier, le quel s'enamoura d'une tres belle, 
jeune et gente fille, et aussi comment il luy print 
une moult grande maladie en ung oeil ; pour laquelle 
cause lui convint avoir ung medecin, lequel pareillement 
devint amoureux de la dicte fille, comme vous 
ourrez ; et des paroles qui en furent entre le chevalier 
et le medicin, pour l'emplastre qu'il lui mist sur son 
bon oeil. 
La LXXXVIIJe nouvelle, d'ung bon simple homme 
païsant, marié a une plaisante et gente femme, 
laquelle laissoit bien le boire et le mengier pour aymer 
par amours ; et de fait, pour plus asseureement estre 
avec son amoureux, enferma son mary ou coulombier 
par la maniere que vous orrez. 
La LXXXIXe nouvelle, d'ung curé qui oublia par 
negligence, ou faulte de sens, a annuncer le karesme 
a ses paroichiens, jusques a la vigille de Pasques 
fleuries, comme cy après pourrez ouyr ; et de la 
maniere comment il s'excusa devers ses paroichiens. 
La nonantiesme nouvelle, d'ung bon marchant du 
pays de Brebant qui avoit sa femme tres fort malade, 
doubtant qu'elle ne mourust, après plusieurs remonstrances 
et exortacions qu'il lui fist pour le salut de 
son ame, lui crya mercy, laquelle lui pardonna tout 
ce qu'il povoit lui avoir meffait, excepté tant seulement 
ce qu'il avoit si peu besoingnié en son ouvroir, 
comme en la dicte nouvelle pourrez ouyr plus a plain. 
La nonante et uniesme nouvelle parle d'ung homme 
qui fut marié a une femme laquelle estoit tant luxurieuse 
et tant chaulde sur le potaige que je cuide 
qu'elle fut née es estuves, ou a demye lieue près du 
soleil de midy : car il n'estoit nul, tant bon ouvrier 
fust il, qui la peust refroidir ; et comment il la cuida 
chastier, et de la reponse qu'elle lui bailla. 
La nonante et deusiesme nouvelle, d'une bourgeoise 
mariée qui estoit amoureuse d'ung chanoine, laquelle, 
pour plus couvertement aler vers le dit chanoine, 
s'accointa d'une sienne voisine ; et de la noise et 
debat qui entre elles sourdit pour l'amour du mestier 
dont elles estoient, comme vous orrez cy après. 
La nonante et troisiesme nouvelle, d'une gente 
femme mariée qui faignoit a son mary d'aler en 
pelerinaige pour soy trouver avec le clerc de la ville, 
son amoureux, avec lequel son mary la trouva ; et 
de la maniere qu'il tint quant ensemble les vit faire 
le mestier que vous savez. 
La nonante et quatriesme nouvelle, d'ung curé qui 
portoit courte robe comme font ces galans a marier ; 
laquelle cause il fut cité devant son juge ordinaire, 
et de la sentence qui en fut donnée ; aussi la deffense 
qui lui fut faicte, et des autres tromperies qu'il fist 
après, comme vous orrez plus a plain. 
La nonante et cinquiesme nouvelle, d'ung moyne 
qui faignit estre tres fort malade et en dangier de 
mort, pour parvenir a l'amour d'une sienne voisine, 
par la maniere qui cy après s'ensuit. 
La nonante et VJe nouvelle, d'ung simple et riche 
curé de villaige, qui par sa simplesse avoit enterré 
son chien ou cymitiere ; pour laquelle cause il fut 
cité par devant son evesque ; et comme il bailla la 
somme de cinquante escuz d'or audit evesque ; et de 
ce que l'evesque lui en dist, comme pourrés ouyr cy 
dessoubz.] 
La IIIJXXXVIJe nouvelle, par monseigneur de Launoy, 
d'une assemblée de bons compaignons faisans 
bonne chere a la taverne et buvans d'autant et d'autel, 
dont l'un d'iceulx se combatit a sa femme, quant 
en son hostel fut retourné, comme vous orrez. 
La IIIJXXXVIIJe nouvelle, par l'acteur, d'un chevalier 
des marches de France, lequel avoit de sa femme une 
fille, belle damoiselle eagée de XVJ a XVIJ ans ou 
environ ; mais, pour ce que son pere la vouloit marier 
a ung ancien chevalier, elle s'en alla avec ung aultre 
jeune chevalier, son serviteur en amours, en tout bien 
et honneur. Et comment, par merveilleuse fortune, ilz 
finerent tous deux leurs jours piteusement, comme 
vous orrez. 
La IIIJXXXIXe nouvelle, par Philipe de Loan, d'un 
evesque d'Espaigne qui par defaulte de poisson mengea 
deux perdriz en ung vendredi ; et comment il 
dist a ses gens qu'il les avoit convertiz par parolles 
de char en poisson, comme cy dessous vous sera 
recordé. 
La centiesme et derreniere de ces nouvelles, par 
l'acteur, d'un riche marchant de la cité de Jennes, 
qui se maria a une belle et jeune fille, laquelle, pour 
la longue absence de son mary, et par son mesme 
advertissement, manda querir ung sage clerc pour 
la secourir de ce dont elle avoit mestier ; et de la 
response qu'il luy donna, comme cy après pourrez 
oyr. 
A MON tres CHIER ET tres REDOUBTé SEIGNEUR 
MONSEIGNEUR LE DUC DE BOURGOIGNE, 
DE BRABANT, ETC... 
Comme ainsi soit qu'entre les bons et prouffitables 
passe temps, le tres gracieux exercice de lecture et 
d'estude soit de grande et sumptueuse recommendacion, 
duquel, sans flaterie, mon tres redoubté seigneur, 
vous estes tres haultement doé, Je, vostre tres obeissant 
serviteur, desirant, comme je doy, complaire 
a toutes voz tres haultes et tres nobles intencions 
en façon a moy possible, ose et presume ce present 
petit oeuvre, a vostre requeste et advertissement mis 
en terme et sur piez, vous presenter et offrir ; suppliant 
tres humblement que agreablement soit receu, 
qui en soy contient et traicte cent histoires assez 
semblables en matere, sans attaindre le subtil et tres orné 
langage du livre de Cent Nouvelles. Et se peut 
intituler le livre de Cent Nouvelles nouvelles. Et 
pource que les cas descriptz et racomptez ou dit 
livres de Cent Nouvelles advindrent la pluspart es 
marches et metes d'Ytalie, ja long temps a, neantmains 
toutesfoiz, portant et retenant nom de Nouvelles, 
se peut tres bien et par raison fondée en assez 
apparente verité ce present livre intituler de Cent 
Nouvelles nouvelles, jasoit que advenues soient es 
parties de France, d'Alemaigne, d'Angleterre, de 
Haynau, de Brabant et aultres lieux ; aussi pource 
que l'estoffe, taille et fasson d'icelles est d'assez 
fresche memoire et de myne beaucop nouvelle. 
De Dijon, l'an MIIIIeXXXII (sic). 


En la ville de Valenciennes eut nagueres ung notable 
bourgois, en son temps receveur de Haynau, 
lequel entre les aultres fut renommé de large et discrete 
prudence. Et entre ses loables vertuz celle de 
liberalité ne fut par la maindre, car par icelle vint 
en la grace des princes, seigneurs et aultres gens de 
tous estaz. En ceste eureuse felicité Fortune le maintint 
et soustint jusques en la fin de ses jours. Devant 
et après que la mort l'eust destaché de la chayne 
qui a mariage l'accouploit, le bon bourgois, cause 
de ceste histoire, n'estoit point si mal logé en la dicte 
ville que ung bien grand maistre ne se tenist pour 
content et honoré d'avoir ung tel logis. Et entre les 
desirez et loez edifices, sa maison descouvroit sur 
pluseurs rues ; et de fait avoit une petite posterne 
vis a vis de laquelle demouroit ung bon compaignon, 
qui tres belle femme et gente avoit et encores en 
meilleur point. Et, comme il est de coustume, les 
yeulx d'elle, archiers du cueur, descocherent tant de 
fleches en la personne dudit bourgois que sans prochain 
remede son cas n'estoit pas maindre que mortel. 
Pour a laquelle chose seurement obvier, trouva 
par pluseurs et subtiles fassons que le bon compaignon, 
mary de ladicte gouge, fut son amy tres privé 
et familier ; et tant que pou de disners, de souppers, 
de bancquetz, de baings, d'estuves, et aultres telz 
passetemps, en son hostel et ailleurs, ne feissent 
jamais sans sa compaignie. Et a ceste occasion se 
tenoit nostre compaignon bien fier, et encores autant 
eureux. Quand nostre bourgois, plus subtil que ung 
regnard, eust gaigné la grace du compaignon, bien 
pou se soucya de pervenir a l'amour de sa femme. 
Et en pou de jours, tant et si tres bien laboura que 
la vaillant femme fut contente d'oyr et entendre son 
cas. Et, pour y bailler remede convenable, ne restoit 
mais que temps et lieu. Et fut a ce menée qu'elle luy 
promist que, tantost que son mary iroit quelque part 
dehors pour sejourner une nuyt, elle incontinent l'en 
advertiroit. A chef de peche, ce desiré jour fut assigné, 
et dist le compaignon a sa femme qu'il s'en 
alloit a ung chasteau loingtain de Valenciennes environ 
trois lieues, et la chargea de bien se tenir a 
l'hostel et garder la maison, pource que ses affaires 
ne povoient souffrir que celle nuyt il retournast. Si 
elle en fut bien joyeuse, sans en faire semblant en 
parolles, en maniere ne aultrement, il ne le fault 
ja demander. Il n'avoit pas cheminé une lieue quand 
le bourgois sceut ceste adventure de pieça desirée. 
Il fist tantost tirer les baings, chauffer les estuves, 
faire pastez, tartres et ypocras, et le surplus des 
biens de Dieu, si largement que l'appareil sembloit 
ung grand desroy. Quand vint sur le soir, la posterne 
fut desserrée, et celle qui pour la nuyt le guet y 
devoit saillit dedans ; et Dieu scet s'elle ne fut pas 
tres doulcement receue. Je passe en bref, et espere 
plus qu'ilz ne firent pluseurs devises d'entre ceulx qui 
n'avoient pas eue ceste eureuse journée a leur premiere 
volunté. Après ce que en la chambre furent 
descenduz, tantost se bouterent ou baing, devant 
lequel le beau soupper fut en haste couvert et servy. 
Et Dieu scet qu'on y beut d'autant et souvent et 
largement. Des vins et viandes parler ne seroient que 
redictes ; et, pour trousser le compte court, faulte n'y 
avoit que du trop. En ce tres glorieux estat se passa 
la pluspart de ceste doulce et courte nuyt : baisiers 
donnez, baisiers renduz, tant et si longuement que 
chacun ne desiroit que le lit. Tandiz que ceste grand 
chere se faisoit, et veez cy ja retourné de son voyage 
bon mary, non querant ceste sa bonne adventure, qui 
hurte bien fort a l'huys de la chambre. Et, pour la 
compaignie qui y estoit, l'entrée de prinsault luy 
fut refusée jusques ad ce qu'il nommast son parain. 
Il se nomma hault et cler, et bien l'entendirent et 
cogneurent sa bonne femme et le bourgois. Elle fut 
tant fort enserrée à la voix de son mary que a pou 
que son loyal cueur ne failloit ; et ne savoit ja plus 
sa contenance, si le bourgois et ses gens ne l'eussent 
reconfortée. Le bon bourgoys, tout asseuré, et de 
son fait tres advisé, la fist bien a haste couscher, et 
au plus près d'elle se bouta, et luy chargea bien 
qu'elle se joignist près de luy et caichast le visage 
qu'on n'en puisse rien appercevoir. Et, cela fait au 
plus bref qu'on peut, sans soy trop haster, il commenda 
ouvrir la porte. Et le bon compaignon sault 
dedans la chambre, pensant en soy que aucun mistere 
y avoit, qui devant l'huys l'avoit retenu. Et, 
quand il vit la table chargée de vins et grandes 
viandes, ensemble le beau baing tres bien paré, et 
le bourgois en tres beau lit encourtiné avec sa 
secunde personne, Dieu scet s'il parla hault et blasonna 
bien les armes de son bon voisin. Or l'appelle 
ribauld, après loudier, après putier, après yvroigne ; 
et tant bien le baptise que tous ceulx de la chambre 
et luy avec s'en rioient bien fort. Mais sa femme a 
ceste heure n'avoit pas ce loisir, tant estoient ses 
levres empeschées de se joindre près de son amy 
nouvel. « Ha ! ha ! dist il, maistre houllier, vous 
m'avez bien celée ceste bonne chere ; mais, par ma 
foy, si je n'ay esté à la grande feste, si fault il bien 
qu'on me monstre l'espousée. » Et a cest cop, tenant 
la chandelle en sa main, se tire près du lit. Et ja 
se vouloit avancer de hausser la couverture soubz 
laquelle faisoit grand penitence en silence sa tres 
parfecte et bonne femme, quand le bourgois et ses 
gens l'en garderent ; dont il ne se contentoit pas, 
mais a force, malgré chascun, tousjours avoit la 
main au lit. Il ne fut pas le maistre lors, ne creu de 
faire son vouloir, et pour cause. Mais ung appoinctement 
tres gracieux et bien nouveau au fort le contenta, 
qui fut tel. Le bourgois fut content que luy 
montrast a descouvert le derriere de sa femme, les 
rains et les cuisses, qui blanches et grosses estoient, 
et le surplus bel et honeste, sans rien descouvrir ne 
veoir du visage. Le bon compaignon, tousjours la 
chandelle en sa main, fut assez longuement sans dire 
mot. Et, quand il parla, ce fut en loant beaucop la 
tres grande beaulté de ceste, sa femme. Et afferma 
par ung bien grand serment que jamais n'avoit veu 
chose si tres bien ressembler le cul de sa femme ; et, 
s'il ne fust bien seur qu'elle fust a son hostel a ceste 
heure, il diroit que c'est elle ! Elle fut tantost recouverte, 
et il se tire arriere, assez pensif ; mais Dieu 
scet si on luy disoit bien, puis l'un, puis l'autre, que 
c'estoit de luy mal cogneu, et a sa femme pou d'honneur 
porté, et que c'estoit bien aultre chose, comme 
cy après il pourra bien veoir. Pour refaire les yeulx 
abusez de ce pouvre martir, le bourgois commenda 
qu'on le feist seoir a la table, ou il reprint nouvelle 
ymaginacion par boire et menger largement du 
demourant du soupper de ceulx qui entretant ou lit 
se devisoient a son grand prejudice. L'eure vint de 
partir, et donna la bonne nuyt au bourgois et a sa 
compaignie ; et pria moult qu'on le boutast hors de 
leans par la posterne, pour plustost trouver sa maison. 
Mais le bourgois lui respondit qu'il ne saroit 
a ceste heure trouver la clef ; pensoit aussi que la 
ceruse fust tant enrouillée qu'on ne la pourroit 
ouvrir, pour ce que nulle foiz ou pou souvent s'ouvroit. 
Il fut au fort content de saillir par la porte 
de devant et d'aller le grand tour a sa maison. Et, 
tandiz que les gens du bourgois le conduisoient vers 
la porte, tenans le hoc en l'eaue pour deviser, la 
bonne femme fut vistement mise sur piez, et en pou 
d'heure habillée et lassée de sa cotte simple, son 
corset en son bras ; et venue a la posterne, ne fist 
que ung sault en sa maison, ou elle attendoit son 
mary, qui le long tour viendroit, tres advisée de son 
fait et de ses manieres qu'elle devoit tenir. Veez cy 
nostre homme, voyant encores la lumiere en sa maison, 
hurte a l'huys assez rudement. Et sa bonne 
femme, qui mesnageoit par leans, en sa main tenant 
ung ramon, demande ce qu'elle bien scet : « Qui est 
ce la ? » Et il respond : « C'est vostre mary. - Mon 
mary ! dist elle : mon mary n'est ce pas ; il n'est pas 
en la ville. » Et il hurte de rechef et dit : « Ouvrez, 
ouvrez, je suis vostre mary. - Je cognois bien mon 
mary, dit elle ; ce n'est pas sa coustume de soy 
enclorre si tard, quand il seroit en la ville ; allez 
ailleurs, vous n'estes pas bien arrivé ; ce n'est point 
seans qu'on doit hurter a ceste heure. » Et il hurte 
pour la tierce, et l'appella par son nom, une foiz, 
deux foiz. Et adonc fist elle aucunement semblant de 
le cognoistre, en demandant dont il venoit a ceste 
heure. Et pour response ne bailloit aultre que : 
« Ouvrez, ouvrez ! » - « Ouvrez, dit elle, encores n'y 
estes vous pas, meschant houllier ? Par la force 
sainte Marie, j'aymeroie mieulx vous veoir noyer que 
seans vous bouter. Allez couscher en mal repos dont 
vous venez. » Et lors bon mary de se courroucer ; et 
fiert tant qu'il peut de son pié contre la porte, et 
semble qu'il doit tout abatre, et menace sa femme 
de la tant batre que c'est rage, dont elle n'a gueres 
grand paour. Mais au fort, pour abaisser la noise 
et a son aise mieulx dire sa volunté, elle ouvrit 
l'huys. Et, a l'entrée qu'il fist, Dieu scet s'il fut servy 
d'une chere bien rechignée, et d'un agu et bien 
enflambé visage. Et, quand la langue d'elle eut povoir 
sur le cueur tres fort chargé d'ire et de courroux, 
par semblant les parolles qu'elle descocha ne furent 
pas mains trenchans que rasoirs de Guingant bien 
affilez. Et entre aultres choses fort luy reproucha 
qu'il avoit par malice conclu ceste faincte allée pour 
l'esprouver, et que c'estoit fait d'un lasche et 
recreant courage d'homme, indigne d'estre allyé a 
si preude femme comme elle. Le bon compaignon, 
jasoit ce qu'il fust fort courroucé et malmeu par 
avant, toutesfoiz, pour ce qu'il voit son tort a l'oeil 
et le rebours de sa pensée, refraint son ire ; et le 
courroux qu'en son cueur avoit conceu, quand a sa 
porte tant hurtoit, fut tout a coup en courtois parler 
converty. Car il dit pour son excuse, et pour sa 
femme contenter, qu'il estoit retourné de son chemin 
pource qu'il avoit oublyé la lettre principale touchant 
le fait de son voyage. Sans faire semblant de le 
croire, elle recommence sa grande legende dorée, luy 
mettant sus qu'il venoit de la taverne et des estuves 
et des lieux deshonnestes et dissoluz, et qu'il se 
gouvernoit mal en homme de bien, maudisant l'eure 
qu'oncques elle eut son accointance, ensemble et sa 
tres maudicte allyance. Le pouvre désolé, cognoissant 
son cas, voyant sa bonne femme trop plus qu'il ne 
voulsist troublée, hélas ! et a sa cause, ne savoit que 
dire. Si se prend a meiser, et, a chef de sa meditacion, 
se tire près d'elle, plorant, ses genoulz tout 
en bas sur la terre, et dist les beaulx motz qui s'ensuyvent : 
« Ma tres chere compaigne et tres loyale 
espouse, je vous requier et prie, ostez de vostre cueur 
tout courroux que avez vers moy conceu, et me pardonnez 
au surplus que je vous puis avoir meffait. 
Je cognois mon tort, je cognois mon cas, et viens 
nagueres d'une place ou l'on faisoit bonne chere. Si 
vous ose bien dire que cognoistre vous y cuidoye, 
dont j'estoye tres desplaisant. Et pour ce que a tort 
et sans cause, je le confesse, vous avoir suspessonnée 
d'estre aultre que bonne, dont me repens 
amerement, je vous supplie et de rechef que tout 
aultre passé courroux, et cestuicy vous obliez ; 
vostre grace me soit donnée, et me pardonnez ma 
folie. » Le mal talent de nostre bonne gouge, voyant 
son mary en bon ploy et a son droit, ne se monstra 
meshuy si aspry ne si venimeux : « Comment, dist 
elle, vilain putier, si vous venez de voz tres inhonestes 
lieux et infames, est il dit pourtant que 
vous devez oser penser ne en quelque fasson croire 
que vostre preude femme les daignast regarder ? 
- Nenny, par Dieu ; helas ! ce sçay je bien, 
m'amye ; n'en parlez plus, pour Dieu », dist le bon 
homme. Et de plus belle vers elle s'encline, faisant la 
requeste pieça trop dicte. Elle, jasoit qu'encores 
marrye et enragée de ceste suspicion, voyant la 
parfecte contrition du bon homme, cessa son dire. 
Et petit a petit son troublé cueur se remist a nature, 
et pardonna, combien que a grand regret, après cent 
mille seremens et autant de promesses, a celuy qui 
tant l'avoit grevé. Et par ce point a mains de crainte 
et de regret se passa maintesfoiz depuis ladicte 
posterne, sans que l'embusche fust jamais descouverte 
a celuy a quy plus touchoit. Et ce suffise quant 
a la premiere histoire. 


LA SECUNDE NOUVELLE, 
PAR 
MONSEIGNEUR. 
En la maistresse ville d'Angleterre, nommée 
Londres, assez hantée et cogneue de pluseurs gens, 
n'a pas long temps demouroit ung riche et puissant 
homme qui marchant et bourgois estoit, qui entre ses 
riches bagues et tresors innombrables s'esjoissoit 
plus enrichy d'une belle fille que Dieu luy avoit 
envoyée que du bien grand surplus de sa chevance, 
car de bonté, beaulté, genteté, passoit toutes les filles 
d'elle plus eagées. Et ou temps que ce tres eureux 
bruyt et vertueuse renommée d'elle sourdoit, en son 
quinziesme an ou environ, Dieu scet si pluseurs gens 
de bien desiroient et pourchassoient sa grace par 
pluseurs et toutes fassons en amours acoustumées, 
qui n'estoit pas ung plaisir petit au pere et a la 
mere d'elle. Et a ceste occasion de plus en plus croissoit 
en eulz l'ardent et parternel amour que a leur 
tres belle et tres amée fille portoient. Advint toutesfoiz, 
ou car Dieu le permist, ou car Fortune le voult 
et commenda, envieuse et mal contente de la prosperité 
de celle belle fille, ou de ses parens, ou de tous 
deux ensemble, ou espoir par une secrete cause et 
raison naturelle, dont je laisse inquisition aux philosophes 
et medicins, qu'elle cheut en une desplaisante 
et dangereuse maladie que communement l'on appelle 
broches. La doulce maison fut tres largement troublée, 
quand en la garenne que plus chere tenoient 
lesdictz parens, avoient osé lascher les levriers et 
limiers ce desplaisant mal, et que plus est, touché 
sa proye en dangereux et dommageable lieu. La 
pouvre fille, de ce grand mal toute affolée, ne scet 
sa contenance que de plourer et souspirer. Sa tres dolente 
mere est si tres fort troublée que d'elle il n'est 
rien plus desplaisant ; et son tres ennuyé pere destort 
ses mains, ses cheveulx detire par la grand rage 
de ce nouvel courroux. Que vous diray je ? toute la 
grand triumphe qui en cest hostel souloit comblement 
abunder est par ce cas abatue et ternye, et en 
amere et subite tristece a la male heure convertye. 
Or viennent les parens, amis, voisins de ce dolent 
hostel visiter et conforter la compaignie ; mais pou 
ou rien y prouffite, car de plus en plus est aggressée 
et opprimée la pouvre fille de ce mal. Or vient une 
matrone qui moult et trop enquiert de ceste maladie ; 
et fait virer et revirer puis ça, puis la, la tres dolente 
patiente, a tres grand regret, Dieu le scet, et puis la 
medicine de cent mille fassons d'herbes ; mais 
rien ; plus vient avant et plus empire. C'est force que 
les medicins de la ville et d'environ soient mandez, 
et que la pouvre fille descouvre son tres piteux cas. 
Or sont venuz maistre Pierre, maistre Jehan, maistre 
cy, maistre la, tant de phisiciens que vous vouldrez, 
qui veullent veoir la patiente ensemble, et les parties 
du corps au descouvert ou ce maudit mal de broches 
s'estoit, helas ! longuement embusché. Ceste pouvre 
fille, autant prinse et esbahie que si a la mort fust 
adjugée, ne se vouloit accorder nullement qu'on la 
meist en fasson que son mal fust apperceu, mesmes 
amoit plus cher morir que ung tel secret fust a nul 
homme decelé. Ceste obstinée volunté ne dura pas 
gramment, quand pere et mere vindrent, qui pluseurs 
remonstrances luy firent, comme de dire qu'elle pourroit 
estre cause de sa mort, qui n'est pas ung petit 
peché, et pluseurs aultres misteres trop longs a 
racompter. Finablement, trop plus pour a pere et a 
mere obeir que pour crainte de sa mort vaincue, la 
pouvre fille se laissa ferrer. Et fut mise sur une 
cousche, les dens dessoubz, et son corps tant et si 
tres avant descouvert que les medicins virent apertement 
le grand meschef qui fort la tormentoit. Ilz 
ordonnerent son regime, font faire aux apothicaires 
clisteres, pouldres, oignemens, et le surplus 
que bon leur sembla. Et elle prend et fait tout ce 
qu'on veult pour recouvrer santé. Mais rien n'y 
vault. Car il n'est tour ne engin que les dictz medicins 
sachent pour alleger quelque pou de ce destresseux 
mal. En leurs livres n'ont veu ne accoustumé 
que si tres fort la pouvre fille empire avecques l'ennuy 
qu'elle s'en donne que autant semble morte que vive. 
En ceste aspre doleur et langueur forte se passerent 
mains jours. Et comme le pere et la mere, parens 
et voisins s'enqueroient par tout pour allegence de 
la fille, fut rencontré ung ancien cordelier qui borgne 
estoit, et en son temps avoit veu moult de choses, 
et de sa principale science se mesloit fort de medicine, 
dont sa presence fut plus agreable aux parens 
de la patiente, laquelle helas ! a tant de regret que 
dessus, il regarda tout a son beau loysir, et se fist 
fort de la garir. Pensez qu'il fut tres voluntiers oy, 
et tant que la dolente assemblée, qui de lyesse pieça 
bannye estoit, fut a ce point quelque pou consolée, 
esperant l'effect sortir tel que a sa parolle le touchoit. 
Il part de leans, et prend jour a demain de 
retourner pourveu et garny de medicine si tres vertueuse 
qu'elle en pou d'heure effacera la grand 
doleur et le martire qui debrise et gaste la pouvre 
patiente. La nuyt fut beaucoup longue, attendant ce 
jour desiré. Neantmains passerent tant d'heures a 
quelque peine que ce fust, que nostre bon cordelier 
fut acquicté de sa promesse par soy rendre devers 
la patiente a l'heure assignée. S'il fut bien doulcement 
et autretant joyeusement receu, pensez que oy. 
Et quand vint l'heure qu'il voult besoigner et la 
paciente mediciner, on la print comme l'aultre foiz, 
et sur la cousche tout au plus bel qu'on peut fut a 
bouchons couschée, et son derriere descouvert 
assez avant, lequel fut incontinent par matrones 
d'ung beau blanc drap linge garny, tapissé et armé. 
Et a l'endroit du secret mal fut fait ung beau pertus, 
par le quel damp cordelier le povoit apertement 
choisir. Il regarde ce mal, puis d'un costé, puis 
d'aultre ; maintenant le touche d'un doy tant doulcement, 
une aultre foiz y souffle la pouldre dont 
mediciner la vouloit. Or regarde le tuyau dont il 
voult souffler ladicte pouldre par dessus et dedans 
le mal ; ore retourne arriere et gette l'oeil de rechef 
sur ce dit mal, et ne se peut saouler de assez regarder. 
A chef de peche, il prend sa pouldre a la main 
gauche, mise en ung beau petit vaisseau plat, et 
de l'aultre son tuyau que emplir vouloit de la dicte 
pouldre. Et comme il regardoit tres ententivement et 
tres près par ce pertus et a l'environ le destresseux 
mal de la pouvre fille, si ne se peut elle contenir, 
voyant l'estrange fasson de regarder a tout ung oeil 
de nostre cordelier, que force de rire ne la surprint, 
qu'elle cuida longuement retenir. Mais si mal, helas ! 
luy advint, que ce ris a force retenu fut converty en 
ung sonnet dont le vent retourna si tres a point la 
pouldre que la pluspart il fist voler contre le visage 
et sur l'oeil de ce bon cordelier, lequel, sentent 
ceste doleur, habandonna tantost et vaissel et tuyau ; 
et a peu qu'il ne cheut a la renverse, tant fut fort 
effrayé. Et quand il reut son sang, il met tout a haste 
la main a son oeil, soy plaignant durement, disant 
qu'il estoit homme deffait et en dangier de perdre 
ung bon oeil qu'il avoit. Il ne mentit pas. Car en pou 
de jours la pouldre, qui corrosive estoit, luy gasta 
et mengea l'oeil, et par ce point aveugle fut et 
demoura. Si se fist guider et mener ung jour jusques 
a l'ostel ou il conquist ce beau butin ; et firent 
tant ses guides qu'ilz parlerent au maistre de 
leans, auquel il remonstra son piteux cas, priant et 
requerant, ainsi que droit le porte, qu'il luy baille et 
assigne, ainsi que a son estat appartient, sa vie 
honorablement. Le bourgois luy respondit que de 
ceste son adventure beaucop luy desplaisoit, combien 
que en rien il n'en soit cause, n'en quelque fasson 
que ce soit chargé ne s'en tient. Trop bien est il 
content, pour pitié et aumosne, luy faire quelque 
gracieuse aide d'argent, pource qu'il avoit entrepris 
de garir sa fille ce qu'il n'a pas fait ; car a luy ne 
veult en riens estre tenu ; luy veult bailler autant en 
somme que s'il eust sa fille en santé rendue, non pas, 
comme dit est, qu'il soit tenu de ce faire. Damp cordelier, 
non content de ceste offre, demande qu'il luy 
assigne sa vie, remonstrant tout premier comme la 
fille l'avoit aveuglé en sa presence et d'aultres pluseurs, 
et a ceste occasion estoit privé de la digne 
et tres saincte consecracion du precieux corps de 
Jhesus, du saint service de l'Eglise, et de la glorieuse 
inquisition des docteurs que escript ilz ont sur la 
saincte Escripture ; et par ce point par predication 
ne povoit servir le peuple, qui estoit sa totale destruction, 
car mendiant estoit, et non fondé sinon sur 
aumosnes, que plus conquester il ne povoit. Quelque 
chose qu'il allegue ne remonstre, il ne peut finer 
d'aultre response que ceste presente. Si se tira par 
devers la justice du dit Londres, devant lequel fut 
baillé jour a nostre homme dessus dit. Et quand vint 
l'heure de plaider sa cause par ung bon advocat bien 
informé de ce qu'il devoit dire, Dieu scet que pluseurs 
se rendirent au consistoire pour oyr ce nouvel 
proces, qui beaucop pleut aux seigneurs du dit parlement, 
tant pour la nouvelleté du cas que pour les 
allegations et argumens des parties devant eulz 
debatans, qui non accoustumées mais plaisantes 
estoient. Ce procés tant plaisant et nouveau, affin 
qu'il fust de pluseurs gens congneu, fut en suspens 
tenu et maintenu assez et longuement ; non pas 
que a son tour de rolle ne fust bien renvoyé et mis 
en jeu, mais le juger fut differé jusques a la fasson 
de cestes ! Et par ce point celle qui auparavant par 
sa beauté, bonté et genteté congneue estoit de pluseurs 
gens, devint notoire a tout le monde par ce 
mauldit mal de broches, dont en la fin fut garie, 
ainsi que puis me fut compté. 


LA TROYSIESME NOUVELLE, 
PAR 
MONSEIGNEUR DE LA ROCHE. 
En la duché de Bourgoigne eut nagueres ung 
gentil chevalier dont l'ystoire presente passe le nom, 
qui maryé estoit a une belle et gente dame. Assez 
près du chasteau ou le dit chevalier faisoit sa residence 
demouroit ung musnier, pareillement a une 
belle, gente et jeune femme marié. Advint une foiz 
entre les aultres que comme le chevalier, pour passer 
temps et prendre son esbatement, se pourmenast a 
l'environ de son hostel. Et du long de la riviere sur 
laquelle estoient assis lesdictz hostel et molin du dit 
musnier, qui a ce coup n'estoit pas a l'ostel, mais 
a Dijou ou a Beaune, il perceut et choisit la femme 
du dit musnier portant deux cruches et retournant de 
la riviere de querir de l'eaue. Si s'avança vers elle 
et doulcement la salua. Et elle, comme sage et bien 
aprinse, luy fist honneur et la reverence, comme il 
appartenoit. Nostre chevalier, voyant ceste musniere 
tres belle et en bon point, mais de sens assez escharsement 
hourdée, s'approucha de bonnes et luy dist : 
« Certes, ma'amye, j'apperçoy bien que vous estes 
malade et en grand peril. » Et a ces parolles la 
musniere s'approucha et dist : « Helas ! monseigneur, 
et que me fault il ? - Vrayement, m'amye, 
j'apperçoy bien que si vous cheminez gueres avant, 
que vostre devant est en tres grand dangier de 
cheoir ; et vous ose bien dire que vous ne le porterez 
gueres longuement qu'il ne vous chiege, tant 
m'y cognois je. » La simple musniere, oyant les 
parolles de monseigneur, devint tres ebahie et courroucée, 
ebahie comment monseigneur povoit savoir 
ne veoir ce meschef advenir, et courroucée d'oyr la 
perte du meilleur membre de son corps, et dont elle 
se servoit le mieulx, et son mary aussi. Si respondit : 
« Helas ! monseigneur, et que dictes vous ? et a 
quoy cognoissez vous que mon devant est en dangier 
de cheoir ? Il me semble qu'il tient tant bien. 
- Dya, m'amye, respondit monseigneur, suffise vous 
a tant, et soiez seure que je vous dy la verité ; et 
ne seriez pas la premiere a qui le cas est advenu. 
- Helas ! dist elle, monseigneur, or suis je bien 
femme deffaicte, deshonorée et perdue ; et que dira 
mon mary, Nostre Dame ! quand il saura ce meschef ? 
Il ne tiendra plus compte de moy. - Ne vous 
desconfortez que bien a point, m'amye, dist monseigneur ; 
encores n'est pas le cas advenu : aussi il y 
a de beaulx remedes. » Quand la jeune musniere oyt 
qu'on trouveroit bien remede en son fait, le sang luy 
commence a revenir ; et, ainsi qu'elle scet, prie a 
monseigneur, pour Dieu ! que de sa grace il luy 
veille enseigner qu'elle doit faire pour garder ce 
pouvre devant de cheoir. Monseigneur, qui tres courtois 
et gracieux estoit, mesmement tousjours vers les 
dames, luy dist : « M'amye, pource que vous estes 
belle fille et bonne, et que j'ayme bien vostre mary, 
il me prend pitié et compassion de vostre fait. Si 
vous enseigneray comment vous garderez vostre 
devant. - Et que doy je dont faire, monseigneur ? 
- M'amye, dist il, affin de garder vostre devant de 
cheoir, le remede si est que plus tost et souvent que 
pourrez le facez recoigner. - Recoigner, monseigneur ? 
et qui le saroit faire ? A qui me fauldroit il 
parler pour bien faire ceste besoigne ? - Je vous 
diray, m'amye, respondit monseigneur. Pource que je 
vous ay advertye de vostre meschef, qui tres prochain 
et gref estoit, et aussi du remede necessaire pour 
obvier aux inconveniens qui sourdre pourroient a 
l'occasion de vostre cas, dont je suis seur que bon 
gré m'en saurez, je suis content, affin de plus en 
plus nourrir amour entre nous deux, vous recoigner 
vostre devant, et le vous rendrai en tel et si tres bon 
estat que par tout le pourrez seurement porter, sans 
avoir crainte ne doubte que jamais il vous puisse 
cheoir ; et de ce me fais je bien fort. » Si nostre 
musniere fut bien joyeuse, il ne le fault pas dire ne 
demander, qui mettoit tres grand peine du peu de 
sens qu'elle avoit de souffisanment mercier monseigneur. 
Si marcherent tant, monseigneur et elle, qu'ilz 
vindrent au molin, ou ilz ne furent gueres sans 
mettre la main a l'euvre. Car monseigneur, par sa 
courtoisie, d'un oustil qu'il avoit recoigna en peu 
d'heure troys ou quatre foiz le devant de nostre 
musniere, qui tres lye et joyeuse en fut. Et après que 
l'euvre fut ployé, et de devises ung millier, et jour 
assigné d'encores ouvrer a ce devant, monseigneur 
part, et tout le beau pas s'en retourna a son hostel. 
Au jour nommé se rendit monseigneur vers la musniere, 
et, en la fasson que dessus, le mieulx qu'il 
peut il s'employa a recoigner ce devant. Et tant et 
si bien y ouvra, par continuacion de temps, que ce 
devant fut trestout asseuré et tenoit tres ferme et 
bien. Pendent le temps que nostre chevalier recoignoit 
et chevilloit le devant de ceste musniere, le 
musnier retourna de sa marchandise et fist grand 
chere, et aussi fist sa femme. Et comme ilz eurent 
devisé de leurs affaires et besoignes, la tres sage 
musniere va dire a son mary : « Par ma foy, sire, 
nous sommes bien tenuz a monseigneur de ceste ville. 
- Voire, m'amye, dist le musnier, en quelle fasson ? 
- C'est bien raison que le vous dye, affin que le 
sachez remercier, car vous y estes bien tenu. Il est 
vray que tantdiz qu'avez esté dehors, monseigneur 
passoit par devant nostre maison une foiz que atout 
deux cruces alloye a la riviere. Il me salua ; si feis 
je luy. Et comme je marchoie, il s'apperceut, ne sçay 
comment, que mon devant ne tenoit comme rien, et 
qu'il estoit en trop grand adventure de cheoir. Et 
le me dist de sa grace, dont je fus si tres esbahie, 
voire, par Dieu ! autant courroucée que si tout le 
monde fust mort. Le bon seigneur, qui me veoit en 
ce point lamenter, en eut tres grand pitié. Et de fait 
il m'enseigna ung bon remede pour me garder de 
ce mauldit dangier. Et encores me fist il bien plus, ce 
qu'il n'eust pas fait a une aultre. Car le remede 
dont il m'advertit, qui estoit de faire recoigner et 
recheviller mon devant, affin de le garder de cheoir, 
il mesmes le mist a execution ; qui luy fut tres grand 
peine, et en sua pluseurs foiz, pource que mon cas 
requeroit d'estre souvent visité. Que vous diray je 
plus ? il s'en est tant bien acquitté que jamais ne luy 
sarions desservir. Par ma foy, il m'a tel jour deceste 
sepmaine recoigné les trois, les quatre foiz, ung 
aultre deux, ung aultre trois. Il ne m'a jamais laissée 
tant que j'aye esté toute garie. Et si m'a mise en 
tel estat que mon devant tient a ceste heure aussi 
bien et fermement que celui de femme de nostre 
ville. » Le bon musnier, oyant bonne cette adventure, 
ne fist pas semblant par dehors tel que dedans son 
cueur portoit ; mais, comme s'il fust bien joyeux, dist 
a sa femme : « Or ça, m'amye, je suis bien joyeux 
que monseigneur nous a fait ce plaisir. Et si Dieu 
plaist, quand il sera possible, je feray autant pour 
luy, si je puis. Mais toutesfoiz, pource que vostre cas 
n'estoit pas bien honeste, gardez vous bien d'en rien 
dire a personne. Et aussi, puis que vous estes bien 
garie, il n'est ja mestier que vous traveillez plus 
monseigneur. - Vous n'avez garde, dist la musniere, 
que j'en sonne jamais ung mot, car aussi le me 
defendit bien monseigneur. » Nostre musnier, qui 
estoit gentil compaignon, ramentevoit souvent en sa 
teste la courtoisie que monseigneur luy avoit 
faicte, et se conduisit si bien et si sagement que 
oncques mondit seigneur ne se perceut qu'il se doubtast 
de la tromperie qu'il luy avoit faicte, et cuidoit 
en soy mesmes qu'il n'en sceust rien. Mais, helas ! 
si faisoit, et n'avoit ailleurs son cueur, son estude, 
ne tous ses pensers, que a se venger de luy, s'il 
savoit, en fasson telle ou semblable qu'il deceust sa 
femme. Et tant fist par son engin, qui point oyseux 
n'estoit, qu'il advisa une maniere par laquelle bien 
luy sembloit, s'il en povoit venir a chef, que monseigneur 
raroit beurre pour oeufs. A chef de peche, pour 
aucuns affaires qui sourvindrent a monseigneur, il 
monta a cheval et print de madame congé bien pour 
ung moys, dont nostre musnier ne fut pas moyennement 
joyeux. Ung jour entre les aultres, madame 
eut volunté de se baigner. Si fist tirer le baing et 
chauffer les estuves en son hostel, a part. Ce que 
nostre musnier sceut tres bien, pource qu'il estoit 
assez familier leans. Si s'advisa de prendre ung beau 
brochet qu'il avoit en sa fosse, et vint au chasteau 
pour le presenter a madame. Aucunes femmes de 
madame vouloient prendre le brochet, et de par le 
musnier en faire present a madame ; mais le musnier 
tres bien les en garda, et dist qu'il le vouloit luy 
mesmes a madame presenter, ou vraiement qu'il le 
remporteroit. Au fort, pource qu'il estoit comme de 
leans et joieux homme, madame le fist venir, qui 
dedans son baing estoit. Le gracieux musnier fist son 
present, dont madame le mercya, et le fist porter en 
la cuisine et mectre a point pour le soupper. Et 
entretant que madame au musnier devisoit, il apperceut 
sur le bout de la cuve ung tres beau dyamant et 
gros qu'elle avoit osté de son doy, doubtant de l'eaue 
le gaster. Si le crocqua si simplement qu'il ne fut 
de ame apperceu. Et quand il vit son point, il donna 
la bonne nuyt a madame et a sa compaignie, et s'en 
retourne a son molin, pensant au surplus de son 
affaire. Madame, qui faisoit grand chere avecques 
ses femmes, voyant qu'il estoit desja bien tard et 
heure de soupper, abandonna le baing et en son lit 
se bouta. Et comme elle regardoit ses braz et ses 
mains, elle ne vit point son dyamant. Si appella ses 
femmes et leur demande ce dyamant, et a laquelle 
elle l'avoit baillé. Chacune dist : « Ce ne fut pas a 
moy. - Ne a moy. - Ne a moy aussi. » On serche 
hault et bas, dedans la cuve, sur la cuve, et partout ; 
mais rien n'y vault, on ne le peut trouver. La queste 
de ce dyamant dura longuement, sans qu'on en sceust 
oyr nouvelle, dont madame se donnoit bien mauvais 
temps, pource qu'il estoit meschantement perdu 
et en sa chambre. Et aussi monseigneur luy donna le 
jour de ses espousailles, si l'en tenoit beaucop plus 
cher. On n'en savoit qui mescroire, ne a qui le 
demander, dont grand dueil sourd par leans. L'une 
des femmes s'advisa et dist : « Ame n'est ceans entré 
que nous qui y sommes et le musnier ; si me sembleroit 
bon qu'il fust mandé. » On le mande, et il y 
vint. Madame, si tres courroucée et si desplaisante 
que plus ne povoit, demanda au musnier s'il n'avoit 
pas veu son dyamant. Et il, autant asseuré en bourdes 
que ung aultre a dire verité, s'excusa tres haultement, 
mesmes osa bien demander a madame 
s'elle le tenoit pour larron. A quoy elle respondit 
doulcement : « Certes, musnier, nenny. Aussi ce ne 
seroit pas larrecin si vous aviez par esbatement mon 
dyamant emporté. - Madame, dist le musnier, je 
vous promectz par ma foy que de vostre dyamant 
ne sçay je nouvelles. » Adonc fut la compaignie bien 
simple, et madame specialment, qui en est si tres desplaisante 
qu'elle ne scet sa contenance que de gecter 
larmes a grande abundance, tant a regret a ceste 
verge. La triste compaignie se met au conseil pour 
savoir qu'il est de faire. L'une dit qu'il fault qu'il 
soit en la chambre, l'aultre dit qu'elle a serché par 
tout, et que impossible est qu'il y soit qu'on ne le 
trouvast, attendu que c'est une chose qui ceste heure 
bien se monstre. Le musnier demande a madame 
s'elle l'avoit a l'entrée du baing, et elle dit que si. 
« S'il est ainsi, certainement, madame, veue la 
grande diligence qu'on a faicte de le querir sans en 
savoir nouvelle, la chose est bien estrange. Toutesfoiz, 
il me semble que s'il y avoit homme en ceste 
ville qui sceust donner conseil pour le retrouver, que 
je seroye celuy. Et, pource que je ne vouldroye pas 
que ma science fust descouverte ne cogneue de pluseurs, 
il seroit expedient que je parlasse a vous a 
part. - A cela ne tiendra pas », dist madame. Si fist 
partir la compaignie ; et au partir que firent les femmes 
dirent dame Jehanne, dame Ysabeau et Katherine : 
« Helas ! musnier, que vous serez bon homme 
si vous faictes revenir ce dyamant. - Je ne m'en 
fays pas fort, dist le musnier ; mais j'ose bien dire, 
s'il est possible de jamais le trouver, que j'en 
apprendray la maniere. » Quand il se vit a part avec 
madame, il luy dist qu'il se doubtoit tres fort et pensoit 
certainement, puis que a l'arriver au baing elle 
avoit son dyamant, qu'il ne fust sailly de son doy 
et cheut en l'eaue, et dedans son corps se bouté, 
attendu qu'il n'y avoit ame qui le voulsist retenir. 
Et la diligence faicte pour le trouver, si fist madame 
monter sur son lit, ce qu'elle eust volentiers refusé si 
ce ne fust pour mieulx faire. Et après ce qu'il l'eut 
assez avant descouverte, fist comme maniere de 
regarder ça et la, et dist : « Seurement, madame, le 
dyamant est entré en vostre corps. - Et dictes vous, 
musnier, que l'avez apperceu ? - Oy, vrayement. 
- Helas ! dit elle, et comment le pourra l'on tirer ? 
- Tres bien, madame ; je ne doubte pas que je n'en 
vienne bien a chef, s'il vous plaist. - Ainsi m'ayde 
Dieu, il n'est chose que je ne face pour le ravoir, dist 
madame ; or vous avancez, beau musnier. » Madame, 
encores sur le lit couschée, fut mise par le musnier 
tout en telle fasson que monseigneur mettoit sa 
femme quand il luy recoignoit son devant, et d'un 
tel oustil fit il la tente pour querir et pescher le 
dyamant. Après les reposées de la premiere et 
deuxiesme queste que le musnier fist du dyamant, 
madame demande s'il l'avoit point senty. Et il dist 
que oy, dont elle fut bien joyeuse, et luy pria qu'il 
peschast encores tant qu'il l'eust trouvé. Pour abreger, 
tant fist le bon musnier qu'il rendit a madame 
son tres beau dyamant, dont tres grand joye vint par 
leans. Et n'eut jamais musnier tant d'honneur ne 
d'avancement que madame et ses femmes luy donnerent. 
Ce bon musnier, en la tres bonne grace de 
madame après la tres desirée conclusion de sa haulte 
entreprise, part de leans, et vint en sa maison, 
sans soy vanter a sa femme de sa nouvelle adventure, 
dont il estoit plus joieux que s'il eust tout le 
monde gaigné. La Dieu mercy, petit de temps après, 
monseigneur revint en sa maison, ou il fut doulcement 
receu et de madame humblement bienvenu. 
Laquelle, après pluseurs devises qui au lit se font, 
luy compta la tres merveilleuse adventure de son dyamant, 
et comment il fut de son corps par le musnier 
repesché ; et, pour abregier, tout du long luy compta 
le procés, la fasson et la maniere que tint le dit 
musnier en la queste du dit dyamant, dont il n'eut 
gueres grand joye, mais se pensa que le musnier luy 
avoit baillée belle. A la premiere foiz qu'il rencontra 
le bon musnier, il le salua haultement et dist : « Dieu 
gard, Dieu gard ce bon pescheur de dyamant ! » 
A quoy le bon musnier respondit : « Dieu gard, 
Dieu gard ce recoigneur de cons ! - Par Nostre 
Dame ! tu dis vray, dist le seigneur ; tays toy de moy 
et si feray je de toy. » Le musnier fut content, et 
jamais plus n'en parla. Non fist le seigneur, que je 
sache. 


LA QUARTE NOUVELLE, 
PAR 
MONSEIGNEUR. 
Le roy estant nagueres en sa ville de Tours, ung 
gentil compaignon escossois, archier de son corps et 
de sa grand garde, s'enamoura tres fort d'une tres belle 
et gente damoiselle mariée et merciere. Et, 
quand il sceut trouver temps et lieu, le mains mal 
qu'il peut compta son tres gracieux et piteux cas, 
auquel ne fut pas bien respondu a son avantage, 
dont il n'estoit pas trop content ne joyeux. Neantmoins, 
car il avoit la chose fort au cueur, ne laissa 
pas sa poursuite, ainçois de plus en plus et tres aigrement 
pourchassa tant que la damoiselle, le voulant 
enchasser et donner le total congié, luy dist 
qu'elle advertiroit son mary du pourchaz deshoneste 
et damnable qu'il s'efforçoit d'achever. Ce qu'elle 
fist tout au long. Le mary, bon et sage, preu et 
vaillant, comme après vous sera compté, se courroussa 
amerement encontre l'Escossois qui deshonorer 
le vouloit, et sa tres bonne femme aussi. Et, pour 
bien se venger de luy et a son aise et sans reprinse, 
commenda a sa femme que s'il retournoit plus a sa 
queste, qu'elle luy baillast et assignast jour, et, s'il 
estoit si fol d'y comparoir, le blasme qu'il luy pourchassoit 
luy seroit cher vendu. La bonne femme, 
pour obeir au bon plaisir de son mary, dist que si 
feroit elle. Il ne demoura gueres que le pouvre Escossois 
amoureux fist tant de tours qu'il vit en place 
nostre merciere, qui fut par luy humblement saluée, 
et de rechef d'amours si doulcement priée que les 
requestes du paravant devoient bien estre enterinées 
par la conclusion de ceste piteuse et derreniere ; qui 
le oyoit, jamais femme ne fut plus loyalement obeye 
ne servye qu'elle seroit, si de sa grace vouloit passer 
sa tres humble et raisonnable requeste. La belle 
merciere, recordant de la leczon que son mary luy 
bailla, voyant aussi l'heure propice, entre aultres 
devises et pluseurs excusations servans a son propos, 
bailla journée a l'Escossois au lendemain au soir de 
comparoir personnellement en sa chambre, pour en 
ce lieu luy dire plus celeement le surplus de son 
intencion et le grand bien qu'il luy vouloit. Pensez 
qu'elle fut haultement merciée, doulcement escoutée, 
et de bon cueur obeye de celuy qui, après ces nouvelles 
bonnes, laissa sa dame le plus joyeux que 
jamais il avoit. Quand le mary vint a l'ostel, il fut 
servy de prinsault comme l'Escossois fut leans, des 
parolles et grandes offres qu'il fait ; et en conclusion, 
qui mieulx vault, comment il se rendra demain au 
soir devers elle en sa chambre. « Or le laissez venir, 
dist le mary ; il ne fist jamais si folle entreprise, que 
je luy cuide monstrer avant qu'il parte, voire et son 
grant tort faire confesser, pour estre exemple aux 
aultres folz oultrecuidez et enragez comme lui ! » Le 
soir du lendemain approucha tres desiré du pouvre 
Escossois amoureux pour veoir et joïr de sa dame, 
tres desiré du bon mercier pour accomplir la tres 
ciminale vengence qu'il veult executer en la personne 
de celuy qui veult estre son lieutenant ; tres redoubté 
aussi de la bonne femme qui, pour obeir a son mary, 
attend de veoir ung grand hutin. Au fort, chascun 
s'appreste. Le mercier se fait armer d'un grand, lourd 
et vieil harnois, prend sa salade, ses ganteletz, et en 
sa main une grand hache. Or est il bien en point, 
Dieu le set, et semble bien que aultresfoiz il ait veu 
hutin. Comme ung champion venu sur les rencs de 
bonne heure et attendant son ennemy, en lieu de 
pavillon se va mectre derriere ung tapis en la ruelle 
de son lit, et si tres bien se caicha qu'il ne povoit 
estre apperceu. L'amoureux malade, sentent l'heure 
tres desirée, se met au chemin devers l'ostel a la merciere ; 
mais il n'oblya pas sa grande, forte et bonne 
espée a deux mains. Et comme il fut venu leans, la 
dame monte en sa chambre sans faire effroy, et il la 
suyt tout doulcement. Et quand il s'est trouvé leans, 
il demande a sa dame si en sa chambre y avoit aultre 
qu'elle. A quoy elle respondit assez laschement et 
estrangement, et comme non trop asseurée, que non. 
« Dictes verité, dist l'Escossois ; vostre mary n'y 
est il pas ? - Nenny, dist elle. - Or le laissez 
venir ; par sainct Trignan ! s'il y vient, je luy 
fendray la teste jusques aux dens ; voire par Dieu ! 
s'il estoient trois, j'en seray bien maistre hardiment. » 
Et après ces criminelles parolles, vous tire 
hors du fourreau sa grande et bonne espée, et si la 
fait brandir trois ou quatre foiz, et auprès de luy 
sur le lit la cousche. Et ce fait, vistement baise et 
accole, et le surplus qu'après ce ensuyt tout a son 
aise et loisir acheva, sans ce que le pouvre coux de 
la ruelle s'osast oncques monstrer, mais si grand 
paour avoit que a pou qu'il ne mouroit. Nostre 
Escossois, après ceste haulte adventure, prend de sa 
dame congé jusques une aultre foiz, et la mercye 
comme il scet de sa grand courtoisie, et se met au 
chemin et descend les degrez de la chambre. Quand 
le vaillant hommes d'armes sceut l'Escossois enseur 
de luy, ainsi effrayé qu'il estoit, sans a peine 
savoir parler, sault de son pavillon, et commence a 
tenser sa femme de ce qu'elle avoit souffert le plaisir 
de l'archier. Et elle luy respondit que c'estoit sa 
coulpe et sa faulte, et chargié luy avoit luy bailler 
jour. « Je ne vous commenday pas, dist il, de luy 
laisser faire sa volunté. - Comment, dit elle, le 
povois je refuser, voyant sa grand espée, dont il 
m'eust tuée en cas de refus ? » Et a cest cop veez cy 
bon Escossois qui retourne et monte arriere les 
degrez de la chambre, et sault dedans et dit tout 
hault : « Qu'est cecy ! » Et bon homme de se sauver, 
et dessoubz le lit se boute pour estre plus seurement, 
beaucop plus esbahy que paravant. La dame fut 
reprinse et de rechef par l'amoureux enferrée tres bien 
et a loysir, en la fasson que dessus, tousjours 
l'espée auprès de luy. Après ceste rencharge et pluseurs 
aultres devises entre l'Escossois et la dame, 
l'heure vint de partir ; si luy donna bonne nuyt et 
picque et s'en va. Le pouvre martir estant soubz le 
lit, a peu s'il s'osoit tirer de la, doubtant le retourner 
de son adversaire, ou, pour mieulx dire, son compaignon. 
A chef de piece, il print courage, et, o l'ayde 
de sa femme, la Dieu mercy, il fut remis sur piez. 
S'il avoit bien tansée et villannée sa femme auparavant, 
encores recommença il plus dure legende ; 
car elle avoit consenty après sa defense le deshonneur 
de luy et d'elle. « Helas ! dit elle, et ou est la 
femme tant asseurée qui osast dedire ung homme 
ainsi eschauffé et enragé que cestuy estoit quand 
vous, qui estes armé, embastonné et si vaillant que 
c'est rage, a qui il a trop plus meffait que a moy, 
ne l'avez osé assaillir ne moy defendre ? - Ce 
n'est pas response, dist il, dame ; si vous n'eussiez 
voulu, jamais ne fust venu a ses attainctes. Vous 
estes mauvaise et desloyale. - Mais vous, dit elle, 
lasche, meschant, et reprouché homme, par qui je 
suis deshonorée, car pour vous obeir j'assignay le 
mauldit jour a l'Escossois, et oncques n'avez eu 
tant de courage que d'entreprendre la defense de 
celle ou gist tout vostre bien et honneur. Et ne 
pensez pas, j'eusse trop mieulx amé la mort que 
d'avoir de moy mesmes consenty ne acordé ce meschef. 
Et Dieu scet le dueil que j'en porte et en porteray 
tant que je vive, quand celuy de qui je doy 
avoir et tout secours attendre, en sa presence et par 
son advis m'a bien souffert deshonorez ! » Il fait 
assez a croire et penser qu'elle ne souffrit pas la 
volunté de l'Escossois pour plaisir qu'elle y prensist, 
mais elle fut ad ce contraincte et forcée par non 
resister, laissant la resistence en la proesse de son 
mary, qui s'en estoit tres bien chargé. Chacun d'eulx 
cessa son dire et sa querelle, après pluseurs argumens 
et repliques d'un costé et d'aultre ; mais en 
son tort evident fut le mary conclu, qui demoura 
trompé de l'Escossois en la fasson et maniere que 
avez oy. 


LA CINQUIESME NOUVELLE, 
PAR 
PHILIPE DE LOAN. 
Monseigneur Talebot, a qui Dieu pardoint, capitaine 
anglois si preux, si vaillant, et aux armes si 
eureux, comme chacun scet, fist en sa vie deux 
jugemens dignes d'estre recitez et en audience et 
memoire perpetuelle amenez. Et, affin que aussi en 
soit fait d'iceulx jugemens, en brefs motz ma premiere 
nouvelle, ou renc des aultres la cinquiesme, 
j'en fourniray et diray ainsi. Pendant le temps que 
la mauldicte et pestilencieuse guerre de France et 
d'Angleterre regnoit, et qui encores n'a prins fin, 
comme souvent advient, ung François, homme d'armes, 
fut a ung aultre Anglois prisonnier ; et puis 
qu'il se fut mis a finance, soubz le saufconduit de 
monseigneur Talebot, devers son capitaine s'en 
retournoit pour faire finance de sa renson, et a son 
maistre l'envoyer ou la porter. Et comme il estoit 
en chemin, fut par un Anglois sur les champs rencontré, 
lequel, le voyant François, tantost luy demande 
dont il venoit et ou il alloit. L'autre respondit 
la verité. « Et ou est vostre saufconduit ? dist l'Anglois. 
- Et il n'est pas loing », dit le François. 
Lors tire une petite boyte pendant a sa couroye, 
ou son saufconduit estoit, et a l'Anglois le tendit, qui 
d'un bout a l'aultre le leut. Et, comme il est de 
coustume de mectre en toutes lettres de saufconduit : 
Reservé tout vray habillement de guerre, l'Anglois 
note sur ces motz, et voit encores les aguilletes a 
armer pendans au pourpoint du François. Si va juger 
en soy mesmes qu'il avoit enfraint son saufconduit, 
et que agillettes sont vray habillement de guerre, et 
luy dist : « Amy, je vous fays prisonnier, car vous 
avez rompu vostre saufconduit. - Par ma foy, non 
ay, dist le François, sauve vostre grace ; vous voiez 
en quel estat je suis. - Nenny, nenny, dist l'Angloys, 
par saint Jehan vostre saufconduit est rompu. Rendez 
vous, ou je vous tueray. » Le pouvre François, 
qui n'avoit que son paige, et qui estoit tout nu et 
de ses armes desgarny, voyant l'autre armé et de 
trois ou quatre archiers accompaigné pour le deffaire, 
a luy se rendit. L'Anglois le mena en une 
place assez près de la et en prison le bouta. Le 
François, voyant ce party, tout son estat a grand 
haste au capitaine manda ; lequel, oyant le cas de 
son homme, fut a merveilles esbahy. Si fist tantost 
escripre lettres a monseigneur Talebot, et par ung 
herault les envoya, bien endicté et informé de la 
matiere que l'homme d'armes prisonnier avoit au 
long au capitaine rescript : c'est assavoir comment 
ung tel de ses gens avoit prins ung tel des siens 
soubz son saufconduit. Le dit herault, bien informé 
et aprins qu'il devoit dire et faire, de son maistre 
partit, et a monseigneur Talebot ses lettres presenta. 
Il les lysit, et par ung sien secretaire, en audience 
devant pluseurs chevaliers et escuiers et aultres de 
sa rote, de rechef les feist relire. Si devez savoir 
que tantost il monta sur son chevalet, car il avoit la 
teste chaude et fumeuse, et n'estoit point bien content 
quand on faisoit aultre chose que a point, et par 
especial en matiere de guerre, et d'enfraindre son 
saufconduyt il enrageoit tout vif. Pour abreger le 
compte, il fist venir devant luy l'Anglois et le François, 
et dist au François qu'il deist son cas. Il dist 
comment il avoit esté prisonnier d'ung tel de ses 
gens et s'estoit mis a finance. « Et soubz vostre 
saufconduit, monseigneur, je m'en aloye devers ceulx 
de nostre party pour querir ma renson. J'ay encontré 
ce gentil homme cy, aussi de voz gens ; il m'a 
demandé ou je alloye, et se j'avoie saufconduyt. Je 
luy dys que oy et luy monstre ; et, quand il l'eut leu, 
il me dist que je l'avoye rompu, et je luy respondy 
que non avoie et qu'il ne le saroit monstrer. Bref, 
je ne peuz estre oy, et me fut force, si je ne me 
vouloye laisser tuer en la place, de me rendre. Et 
ne sçay cause nulle par quoy il me doive avoir 
retenu ; si vous en demande justice. » Monseigneur 
Talebot, oyant le Franços, n'estoit pas bien a son 
aise. Neantmoins, quand il eut ce dit, il dist a l'Anglois : 
« Que respons tu a cecy ? - Monseigneur, 
dist il, il est bien vray, comment il a dit, que 
l'encontray et voulu veoir son saufconduit, lequel de 
bout en bout et tout au long je leys, et perceu tantost 
qu'il l'avoit enfraint et aultrement ne l'eusse 
arresté. - Comment le rompit il ? dist monseigneur 
Talebot ; dy tost. - Monseigneur, pource que en son 
saufconduit a et avoit « reservé tout vray habillement 
de guerre » ; et il avoit et a encores ses aguillettes 
a armer, qui sont ung habillement de guerre, 
car sans elles on ne se peut armer. - Voire, dist 
monseigneur Talebot, si aguillettes sont donc vray 
habillement de guerre ? Et ne scez tu aultre chose 
par quoy il puisse avoir enfraint son saufconduyt ? 
- Vrayement, monseigneur, nenny, respond l'Angloys. 
- Voyre, villain, de par vostre dyable ! dist 
monseigneur Talebot, avez vous retenu ung gentilhomme 
sur mon saufconduyt pour ses aguillettes ? 
Par saint George ! je vous feray monstrer si ce sont 
habillemens de guerre. » Alors, tout eschaufé et de 
courroux tres fort esmeu, vint au François, et de son 
pourpoint print deux aguillettes et a l'Angloys les 
bailla, et au François une bonne espée d'armes fist 
en la main livrer, et puis la belle et bonne et sienne 
du fourreau tira, et a l'Anglois va dire : « Defendez 
vous de cest habillement de guerre que vous 
dictes, si vous savez ! » Et puis dist au François : 
« Frappez sur ce villain qui vous a retenu sans 
cause et sans raison ; on verra comment il se defendra 
de vostre habillement de guerre. Si vous l'espergnez, 
je frapperay sur vostre teste, par saint George ! » 
Alors le François, voulsist ou non, fut contraint 
de ferir sur l'Anglois de l'espée toute nue qu'il 
tenoit. Et le pouvre Angloys s'en couroit par la 
chambre le plus qu'il povoit, et Talebot après, qui 
tousjours faisoit ferir par le François sur l'aultre, et 
luy disoit : « Defendez vous, villain, de vostre habillement 
de guerre. » A la verité, l'Anglois fut tant 
batu que presque jusques a la mort, et crya mercy 
a Talebot et au Françoys, qui par ce moien fut 
delivré, et de sa renson par monseigneur Talebot 
acquicté. Et, avecques ce, son cheval et son harnoys, 
et tout son bagaige que au jour de sa prinse avoit, 
luy fist rendre et bailler. Veez la le premier jugement 
que fist le bon seigneur Talebot. 
Reste a compter l'aultre, qui fut tel. Il sceut que 
l'un de ses gens avoit dérobé en une eglise le 
ciboire ou l'on met le corpus Domini, et a bons 
deniers contens l'avoit vendu. Je n'en sçay pas la 
juste somme, mais il estoit bel et grand et d'argent 
doré, et tres gentement esmaillé. Monseigneur Talebot, 
quoy qu'il fust terrible et cruel, et en la guerre 
tres criminel, si avoit il en grand reverence tousjours 
l'eglise, et ne voloit que nul en nesun moustier le 
feu boutast ne desrobast ; et ou il savoit qu'on le 
feist, il en faisoit merveilleuse discipline de ceulx qui, 
en ce faisant, son commendement trespassoient. Or 
fist il devant luy mener, et vint celuy qui ce ciboire 
avoit en l'eglise robé. Et quand il le vit, Dieu scet 
quelle chere il luy fist ! Il le voloit a toute force tuer, 
si n'eussent esté ceulx qui entour luy estoient, qui 
tant luy prierent que sa vie luy fut sauvée. Mais 
neantmains si le vouloit il punir et luy dist : « Traistre 
ribauld, comment avez vous osé rober l'église 
oultre mon commendement et ma defense ? - Ha ! 
monseigneur, pour Dieu, mercy ! dist le pouvre larron ; 
je vous crye mercy ; jamais ne m'adviendra. 
- Venez avant, villain », dist il. Et l'autre, aussi 
voluntiers qu'on va au guet, devers monseigneur 
s'avance. Et monseigneur Talebot, de son poing, qui 
estoit gros et lourd, descharge sur la teste de ce bon 
pelerin, et luy disoit : « Ha ! larron, avez vous 
desrobé l'eglise ! » Et l'autre de crier : « Monseigneur, 
je vous crye mercy ; jamais ne le feray. - Le 
ferez vous ? - Nenny, monseigneur. - Or, jurez 
donc que jamais en eglise, quelle qu'elle soit, n'entrerez, 
jurez, villain ! - Et bien ! monseigneur », 
dist l'aultre. Et lors luy fist jurer que jamais en eglise 
pié ne mettroit, dont tous ceulx qui la estoient eurent 
grand ris, quoy qu'ilz eussent pitié du larron, pource 
que monseigneur Talebot luy defendoit l'eglise et a 
tousjours, et luy faisoit jurer de non jamais y entrer. 
Et croiez qu'il cuidoit bien faire, et a bonne intencion 
le faisoit. Ainsi avez oy les deux jugemens de 
monseigneur Talebot. 


LA SIXIESME NOUVELLE, 
PAR 
MONSEIGNEUR DE LANNOY. 
En la ville de La Haye, en Hollandre, comme le 
prieur des Augustins nagueres se pourmenast disant 
ses heures, sur le serain, assés près de la chapelle 
Saint Anthoine, située au bois près la dicte ville, il 
fut rencontré d'un grand lourd Hollandois si tres yvre 
que merveilles, qui demouroit en ung village 
nommé Stevelinghes, a deux lieues près d'illec. Le 
prieur, de loing le voyant venir, cogneut tantost son 
cas par les desmarches lourdes et malseures qu'il 
faisoit tirant son chemin. Et, quand il vindrent pour 
joindre l'un a l'autre, l'ivroigne salua premier le 
prieur, qui luy rendit son salut tantost ; et puis passe 
oultre, continuant son service, sans en aultre propos 
l'arrester ne interroguer. L'yvroigne, tant oultré que 
plus ne povoit, retourne et poursuit le prieur, et luy 
requiert confession. « Confession ! dist le prieur ; 
va t'en, va t'en ! tu es bien confessé. - Helas ! sire, 
respond l'yvroigne, pour Dieu, confessés moy : j'ay 
a ceste heure tres fresche memoire de mes pechez et 
parfecte contrition. » Le prieur, desplaisant d'estre 
empesché a ce coup par cest yvroigne, respond : 
« Va ton chemin, il ne te fault aultre confession, car 
tu es en tres bon estat. - Ha dya ! dist l'yvroigne, 
par la mort bieu, vous me confesserez, maistre 
prieur, car j'ay devotion. » Et le saisit par la 
manche et le voult arrester. Ce prieur n'y voloit 
entendre, mais avoit tant grand fain que merveille 
d'eschapper de l'aultre ; mais rien n'y vault. Car il 
s'est fermé en la ruse que d'estre confessé, ce que 
le prieur tousjours refuse, et si s'en cuide desarmer, 
mais il ne peut. La devotion de l'yvroigne de 
plus en plus s'enforce. Et, quand il voit le curé 
refusant d'oyr ses peschez, il mect la main a sa 
grand coustille, et de sa gayne la tira, et dist au 
curé qu'il l'en tuera si bientost il n'escoute sa confession. 
Le prieur, doubtant le cousteau et la 
main perilleuse qui le tenoit, ne sçet que dire. Si 
demande a l'aultre : « Que veulx tu dire ? - Je me 
veil confesser, dit il. - Or avant, je le veil, dit le 
prieur, avance toy ». Nostre yvroigne, plus 
estourdy que une grive partant d'une vigne, commença, 
s'il vous plaist, sa devote confession, laquelle 
je passe, car le prieur point ne la revela. Mais 
vous povez bien penser qu'elle fut bien nouvelle et 
estrange ! Quand le prieur vit son point, il 
couppa le chemin aux lourdes et longues parolles de 
nostre yvroigne et l'absolucion luy donne ; et congé 
luy donnant luy dist : « Va t'en, tu es bien confessé ! 
- Dictes vous, sire ? respond il. - Oy vrayemement, 
dist le curé, ta confession est tres bonne. Va 
t'en, tu ne peuz mal avoir. - Et puis que je suis 
bien confessé et que j'ay l'absolucion receue, si a 
ceste heure je mouroye, n'yrois je pas en paradis ? 
dit l'yvroigne. - Tout droit, tout droit, sans faillir, 
dit le prieur, n'en fay nulle doubte. - Puis 
qu'ainsi est, dit l'yvroigne, que je suis en bon estat 
maintenant, je veil morir tout des maintenant, affin 
que je y aille. » Si prend et baille son cousteau a ce 
prieur, en luy priant et requerant qu'il luy 
trenchast la teste, affin qu'il voise en paradis. 
- « Ha dya ! dit le prieur tout esbahy, il n'est ja 
mestier d'ainsi faire. Tu iras bien en paradis par 
aultre voye. - Nenny respond l'yvroigne, je y veil 
aller tout maintenant, et cy morir par voz mains : 
avancez vous et me tuez ! - Non feray pas, dit le 
prieur ; ung prestre ne doit ame tuer. - Si ferez, 
ferez, sire, par la mort bieu, et, si bientost ne me 
despeschez et ne me mettez en paradis, je mesme 
a mes deux mains vous occiray. » Et a ces motz 
brandit son grand cousteau, et en fait monstre aux 
yeulx du pouvre prieur, tout espoenté et assimply. 
Au fort, après qu'il eut ung peu pensé, affin d'estre 
de son yvroigne despeschié, qui de plus en plus 
l'aggresse et parforce qu'il luy oste la vie, il saisist 
et prent le cousteau et si va dire : « Or ça, puis que 
tu veulx par mes mains finer affin d'aller en paradis, 
mectz toy a genoulz cy devant moy. » L'yvroigne ne 
s'en fist gueres prescher, mais tout a coup du hault 
de lui tumber se laissa. Et a chef de piece, a quelque 
meschef que ce fust, sur ses genoulz se releva, et 
a mains joinctes le cop de l'espée, cuidant morir, 
actendoit. Le prieur, du dos du cousteau, fiert au 
col de l'yvroigne ung grant et pesant cop, et a terre 
l'abbat bien rudement. Mais vous n'avez garde qu'il 
se relieve, mesmes cuide vrayement estre en paradis. 
En ce point le laissa le prieur, qui, pour sa 
seureté, n'oblia pas le cousteau. Et, comme il fut 
ung peu avant, il rencontra ung chariot chargé de 
gens, mesmes de la plupart (vint si bien) de ceulx 
qui avoient esté presens ou nostre yvroigne se chargea. 
Ausquelz il racompta bien au long tout le 
mistere, en leur priant qu'ilz le levassent et en son 
hostel le voulsissent rendre et conduire, et puis leur 
bailla son cousteau. Ilz promisrent de l'emmener et 
charger avec eulx. Et puis le prieur s'en va. Ilz 
n'eurent gueres cheminé qu'ilz perceurent ce bon 
yvroigne, couché comme s'il fust mort, les dens contre 
la terre. Et, quand ilz furent près, trestous a une 
voix par son nom l'appellerent ; mais ilz ont beau 
hucher, car il n'a garde de respondre ; ilz recommencent 
a crier, mais c'est pour neant. Adonc descendirent 
les aucuns de leur chariot. Si le prindrent 
par teste, par piez et par jambes, et tout en air le 
sourdirent et tant hucherent qu'il ouvrit les yeulx. 
Et quand il parla, il dist : « Laissez moy, laissez, je 
suis mort. - Non estes, non, dirent ses compaignons ; 
il vous en fault venir avecques nous. - Non 
feray, dist l'yvroigne, ou yrois je ? Je suis mort et 
desja en paradis. - Vous vous en viendrez, dirent 
les aultres ; il nous fault aller boire. - Boire ! dit 
l'autre ; jamais ne buray, car je suis mort. » 
Quelque chose que ses compaignons luy deissent ne 
fissent, il ne vouloit partir ne mettre hors de sa teste 
qu'il ne fust mort. Ces devises durerent beaucop, et 
ne savoient trouver les compaignons fasson ne 
maniere d'emmener ce fol yvroigne. Car quelque 
chose qu'ilz dissent, tousjours respondoit : « Je suis 
mort. » En la fin, ung entre les aultres s'avisa et 
dist : « Puis que vous estes mort, vous ne voulez 
pas demourer icy, et comme une beste aux champs 
estre enfouy. Venez, venez avecques nous, si vous 
porterons en terre sur nostre chariot, ou cimitere 
de nostre ville, ainsi qu'il appartient a ung cretian ; 
aultrement n'yrez pas en paradis. » Quand l'yvroigne 
entendit que encores le failloit enterrer, ains qu'il 
montast en paradis, il fut tout content d'obeyr. Si 
fut tantost troussé et mis dessus le chariot, ou gueres 
ne fut sans dormir. Le chariot estoit bien atelé ; si 
furent tantost a Stevelinghes ou ce bon yvroigne fut 
descendu tout devant sa maison. Sa femme et ses 
gens furent appellez, et leur fut ce bon corps saint 
rendu, qui si tres fort dormoit que, pour le porter 
du chariot en sa maison et sur son lit le gecter, 
jamais ne s'esveilla ! Et la fut il ensevely entre deux 
linceux sans s'esveiller bien de deux jours après. 


LA SEPTIESME NOUVELLE, 
PAR 
MONSEIGNEUR. 
Ung orfevre de Paris, nagueres, pour despescher 
pluseurs besoignes de sa marchandise a l'encontre 
d'une feste de Lendit et d'Envers, fist large et grand 
provision de charbon de saulx. Advint ung jour, 
entre les aultres, que le chareton qui ceste denrée 
livroit, pour la grand haste de l'orfevre, fist si grand 
diligence qu'il amena deux voictures plus que nul 
des jours paravant ; mais il ne fut pas si tost a 
Paris, a sa derreniere charetée, que la porte a ses 
talons ne fust fermée. Il fut tres bien venu et receu 
de l'orfevre. Et, après que son charbon fut deschargé 
et ses chevaulx mis en l'estable, il voult soupper tout 
a loysir, et firent tres grande chere, qui pas ne se 
passa sans boire d'autant et d'autel. Quand la brigade 
fut tres bien repeue, la cloche sonne XIJ heures, 
dont ilz se donnerent grans merveilles, tant plaisamment 
s'estoit le temps passé à ce soupper. Chacun 
loa Dieu comme il savoit, faisans tres petiz yeulx, 
et demandent le lit ; mais, pource qu'il estoit tant 
tard, l'orfevre retint au couscher son chareton, doubtant 
la rencontre du guet, qui l'eust en Chastellet 
logié si a ceste heure le trouvast. Pour cest cop 
nostre orfevre avoit tant de gens qui pour luy 
ouvroient que force luy fut le chareton avec luy et sa 
femme en son lit heberger. Et, comme sage et non 
suspeçonneux, fist sa femme entre luy et le chareton 
couscher. Or vous fault il dire que ce ne fut pas 
sans grand mystere. Car le bon chareton refusoit de 
tout point ce logis, et a toute force vouloit dessus 
le bang ou en la grange couscher ; force luy fut 
d'obeir. Et, après qu'il fut despoillé, dedans le lit 
pour dormir se boute, ou quel desja estoient l'orfevre 
et sa femme en la fasson que j'ay ja dicte. La 
femme, sentent le chareton, a cause du froit et de 
la petitesse du lit, d'elle s'approucher, tost se vira 
vers son mary, et, en lieu d'aureillier, sa teste mist 
sur sa poictrine, et ou giron du chareton son gros 
derriere reposoit. Sans dormir ne se tint gueres l'orfevre, 
ne sa femme sans en faire le semblant ; mais 
nostre chareton, jasoit qu'il fust las et traveillé, n'en 
avoit garde. Car, comme le poulain s'eschauffe sentant 
la jument, et se dresse et demaine, aussi faisoit 
le sien, levant la teste contremont si tres prochain de 
l'aurfavreresse. Et ne fut pas en la puissance du 
chareton qu'a elle ne se joignit, et de tres près. Et 
cest estat fut assez longue espace sans que la femme 
s'esveillast, voire ou au mains qu'elle en fist semblant. 
Non eust pas fait le mary, si n'eust esté la 
teste de sa femme sur sa poictrine reposant, qui 
par l'assault et hurt de ce poulain luy donnoit si 
grand branle que assez tost il s'en reveilla. Il cuidoit 
bien que sa femme songeast, mais car trop longuement 
duroit, et qu'il oyoit le chareton se remuer et 
tres fort souffler, tout doulcement leva sa main en 
hault, et si tres bien a point en bas la rabatit qu'en 
dommage et en sa garenne le poulain au chareton 
trouva, dont il ne fut pas bien content, et ce pour 
l'amour de sa femme. Si l'en fist a haste saillir, et 
dist au chareton : « Que faictes vous, meschant 
coquart ? Vous estes, par ma foy, bien enragé, qui 
a ma femme vous prenez ; n'en faictes plus, je vous 
en prie. Par la mort bieu ! s'elle se fust a cest cop 
esveillée que vostre poulain ainsi la harioit, je ne 
sçay que vous eussiez fait. Car je suis tout certain, 
tant la cognois je, qu'elle vous eust tout le visage 
egratigné, et a ses mains les yeulx de vostre teste 
esrachez ! vous ne savez pas qu'elle est merveilleuse 
depuis qu'elle entre en sa malice, et si n'est chose 
ou monde qui plus tost l'y boutast. » Le chareton a 
peu de motz s'excusa qu'il n'y pensoit pas. Et, quant 
le jour fut, il se leva. Et, après le bon jour donné 
a son hoste et a son hostesse, s'en va et au charroier 
se remect. Pensez, si la bonne femme eust sceu 
le fait du chareton, qu'elle l'eust fort plus grevé que 
son mary ne disoit ! Combien que depuis le chareton 
le racompta en la façon que avez oye, sinon qu'elle 
ne dormoit point : non pas que le veille croire, ne 
ce rapport faire bon. 


LA VIIIe NOUVELLE, 
PAR 
MONSEIGNEUR DE LA ROCHE. 
En la ville de Bruxelles, ou maintes adventures 
sont en nostre temps advenues, demouroit n'a pas 
long temps a l'ostel d'un marchant ung jeune compaignon 
picard qui servit tres bien et loyaument son 
maistre assez longue espace. Et entre aultres services 
a quoy il obligea son dict maistres vers luy, 
il fist tant par son gracieux parler, maintien et courtoisie, 
que si avant fut en la grace de la fille qu'il 
couscha avec elle. Et par ses euvres elle devint 
grosse et enceincte. Nostre compaignon, voyant sa 
dame en cest estat, ne fut pas si fol que d'actendre 
l'heure que son maistre le pourroit savoir et appercevoir. 
Si print de bonne heure ung gracieux congié 
pour pou de jours, combien qu'il n'eust nulle envye 
de jamais retourner, faignant aller en Picardie visiter 
son pere et sa mere et ses aultres parens. Et quand 
il eut a son maistre et a sa maistresse dit le derrain 
adieu, le tres piteux fut a la fille sa dame, a laquelle 
il promist tantost retourner : ce qu'il ne fist point et 
pour cause. Luy estant en Picardie, en l'ostel de son 
pere, la pouvre fille de son maistre devenoit si tres grosse 
que son piteux cas ne se pouvoit plus celer, 
dont entre les aultres sa bonne mere, qui au mestier 
se cognoissoit, s'en donna garde la premiere. Si la 
tira a part et luy demanda, comme assez on le peut 
penser, dont elle venoit en cest estat et qui l'y avoit 
mise. S'elle se fist beaucop presser et menacer avant 
qu'elle en voulsist rien dire, il ne le fault ja demander. 
Mais au fort en fin elle fut ad ce menée qu'elle 
cogneut son piteux cas, et dist que le picard, varlet 
de son pere, nagueres party, l'avoit seduicte et en ce 
tres piteux point laissée. Sa mere, toute enragée, forcenée 
et tant marrie qu'on ne pourroit plus, la voyant 
ainsi deshonorée, si prend a la tanser, et tant d'injures 
luy va dire que la pacience qu'elle eut de tout 
escouter, sans mot sonner ne rien luy contredire, 
estoit assez suffisante d'estaindre le crime qu'elle 
avoit commis par soy laisser engrosser du picard. 
Mais, helas ! ceste pacience n'esmeut en rien sa mere 
a pitié ; mesmes luy dit : « Va t'en, va t'en ensus 
de moy, et fay tant que tu trouves le picard qui t'a 
fait grosse et luy dy qu'il te defface ce qu'il t'a fait. 
Et ne retourne jamais vers moy jusques ad ce qu'il 
ara deffait tout ce que par ton oultrage il t'a fait ! » 
La pouvre fille, en cest estat, marrie, Dieu le scet, 
et desolée, part de sa cruelle et fumeuse mere et se 
met a la queste de ce picard qui l'engrossa. Et 
croiez avant qu'elle en peust oyr nouvelle ce ne fut 
pas sans avoir peine et du malaise largement. En la 
parfin, comme Dieu le voulut, aprés mains gistes 
qu'elle fist en Picardie, elle arriva par ung jour de 
dimenche en ung gros village en Artois. Si tres bien 
luy vint, ce propre jour son amy le picard faisoit ses 
nopces, dont elle fut bien joyeuse ! Et ne fut pas 
si peu asseurée pour a sa mere obeir qu'elle ne se 
boutast par la presse des gens, ainsi grosse qu'elle 
estoit, et fist tant qu'elle trouva son amy et le 
salua ; lequel tantost la recogneut, et en la recognoissant 
son salut luy rendit, et luy dist : « Vous 
soyez bien venue ! Qui vous amene a ceste heure, 
m'amye ? - Ma mere, dit elle, m'envoye vers vous, 
et Dieu scet que vous m'avez fait bien tanser. Elle 
m'a chargée et commendé que vous me deffacez ce 
que m'avez fait ; et s'ainsi ne le faictes que jamais 
je ne retourne vers elle. » L'aultre entendit tantost 
la folie et au plustost qu'il peut il se deffist d'elle 
et luy dist : « M'amye, je feray tres voluntiers ce que 
me requerez et que vostre mere veult que je face ; 
c'est bien raison. Mais a ceste heure, je n'y puis 
bonnement entendre : si vous prie que aiez 
patience meshuy, et demain je besoigneray a vous. » 
Elle fut contente, et alors il la fist garder et en une 
chambre mener, et la tres bien penser, dont elle 
avoit bon mestier, a cause des grans labours et travaulx 
qu'elle avoit eu en ceste queste. Vous devez 
savoir que l'espousée se donna tres bien garde et 
perceut son mary parler a nostre fille grosse, dont 
elle n'estoit en riens contente, mais tres troublée 
et marrye en estoit. Si garda ce courroux sans en 
rien dire jusques ad ce que son mary s'en vint coucher. 
Et quand il la cuida accoler et baiser et au 
surplus faire son devoir de gaigner le chaudeau, elle 
se vire puis d'ung costé puis d'aultre, tellement qu'il 
ne peut parvenir a ses attainctes, dont il est tres esbahy 
et courroucé, et luy va dire : « M'amye, 
pourquoy faictes vous cecy ? - J'ay bien cause, dit 
elle. Et aussi quelque maniere que vous facez, il ne 
vous chault gueres de moy. Vous en avez bien d'aultres 
dont il vous chault plus que de moy. - Et 
non ay, par ma foy ! m'amye, dit il ; je n'ayme en 
ce monde aultre femme que vous. - Helas ! dit elle, 
et ne vous ay je pas bien veu après disner tenir voz 
longues parolles a une femme en la sale en bas ? 
On voit trop bien que c'est, vous ne vous en sariez 
excuser ne sauver. - Cela, dit il, Nostre Dame ! 
vous n'avez cause de vous en rien jalouser. » Et 
adonc luy va tout compter comment c'estoit la fille 
a son maistre de Bruxelles, et qu'il coucha avecques 
elle et l'engrossa, et que a ceste cause il vint par 
deça ; comment aussi après son departement elle 
devint si tres grosse qu'on s'en perceut, et comme elle 
confessa a sa mere qu'il l'avoit engrossée et qu'elle 
l'envoyoit vers luy affin qu'il luy desfist ce qu'il luy 
avoit fait, ou aultrement vers elle ne retournast. 
Quand nostre homme eut tout au long compté, sa 
femme ne reprint que l'ung de ses poins et dist : 
« Comment, dit elle, dictes vous qu'elle dist a sa 
mere que vous aviez couché avec elle ? - Oy, par 
ma foy ! dit il, elle luy cogneut tout. - Par mon 
serment ! dist elle, elle monstra bien qu'elle estoit 
beste. Le charreton de nostre maison a couché avecques 
moy plus de quarante nuiz, mais vous n'avez 
garde que j'en deisse oncques ung seul mot a ma 
mere. Je m'en suis bien gardée. - Voire, dit il, de 
par le deable ! dame, estes vous telle ? Le gibet y 
ait part ! Or allez a vostre charreton, si vous voulez, 
car je n'ay cure de vous ! » Si se leva tout a coup 
et s'en vint rendre a celle qu'il engrossa, et abandonna 
l'autre. Et quand lendemain on sceut ceste 
nouvelle, Dieu scet la grand risée d'aucuns, et le 
grant desplaisir de pluseurs, especialement du pere 
et de la mere ! 


LA NEUFIESME NOUVELLE, 
PAR 
MONSEIGNEUR. 
Pour continuer le propos de nouvelles histoires, 
comme les adventures adviennent en divers lieux et 
diversement, on ne doit pas taire comment nagueres 
ung gentil chevalier de Bourgoigne, faisant residence 
en ung sien chasteau, bel et fort, fourny de gens et 
d'artillerie, comme a seigneur de son estat appartenoit, 
devint amoureux d'une damoiselle de son hostel, 
voire et la premiere après madame sa femme. Et 
car Amours si fort le contraignoit, jamais ne savoit 
sa maniere sans elle ; tousjours l'entretenoit, tousjours 
la requeroit, et bref nul bien sans elle avoir 
il ne povoit, tant estoit il au vif feru de l'amour 
d'elle. La damoiselle, bonne et sage, voulant garder 
son honneur, que aussi cher elle tenoit que sa propre 
ame, voulant aussi garder la loyaulté que a sa maistresse 
elle devoit, ne prestoit pas l'oreille a son seigneur 
toutesfoiz qu'il eust bien voulu. Et si aucunesfoiz 
force luy estoit de l'escouter, Dieu scet la tres dure 
response dont il estoit servy, luy remonstrant 
sa tres fole entreprinse, la grand lascheté de son 
cueur. Et au surplus bien luy disoit que, si ceste 
queste il continue plus, que a sa maistresse il sera 
decelé. Quelque maniere ou menace qu'elle face, il 
ne veult laisser son emprinse, mais de plus en plus 
la pourchasse ; et tant en fait que force est a la 
bonne fille d'en advertir bien au long sa maistresse. 
La dicte, advertie des nouvelles amours de monseigneur, 
sans en monstrer semblant, en est tres 
malcontente ; mais non pourtant elle s'advisa d'ung 
tour, ainçois que rien luy en dist, qui fut tel. Elle 
charge a sa damoiselle que a la premiere foiz que 
monseigneur viendra pour la prier d'amours, que, 
trestous refuz mis arriere, elle luy baille jour a lendemain 
se trouver devers elle dedans sa chambre et 
en son lict : « Et s'il accepte la journée, dit madame, 
je viendray tenir vostre place ; et du surplus laissez 
moy faire. » Pour obeir comme elle doit a sa maistresse, 
elle est contente d'ainsi faire. Si ne tarda 
gueres après que monseigneur ne retournast a l'ouvrage ; 
et s'il avoit auparavant bien fort menty, 
encores a ceste heure il s'en efforce beaucoup de 
l'affermer. Et qui a ceste heure l'oyst, mieulx luy 
vauldroit la mort que sans prochain remede vivre 
en ce monde ! Qu'en vauldroit le long compte ? La 
demoiselle de sa maistresse est escollée et advoée 
que mieulx on ne pourroit, baille au bon seigneur a 
demain l'heure de besoigner, dont il est tant content 
que son cueur tressault tout de joye, et dit bien en 
soy mesmes qu'il ne fauldra pas a sa journée. Le 
jour des armes assignées, sourvint au soir ung 
gentilhomme chevalier, voisin de monseigneur et son 
tres grand et bon amy, qui le vint veoir ; auquel il fist 
tres grande et bonne chere, comme tres bien le savoit 
faire ; si fait madame aussi, et le surplus de la 
maison s'efforçoit fort de luy complaire, saichant 
estre le bon plaisir de monseigneur et de madame. 
Après les tres grandes cheres et du souper et du 
bancquet, et qu'il fut heure de retraire, la bonne nuyt 
donnée et a madame et a ses femmes, les deux bons 
chevaliers se mettent en devises de pluseurs et diverses 
materes. Et entre aultres propos le chevalier 
estrange demanda a monseigneur si en son village 
avoit rien de beau pour aller courre l'aguillette, car 
la devocion luy en est prinse après ces bonnes cheres 
et le beau temps qu'il fait a ceste heure. Monseigneur, 
qui rien ne luy vouldroit celer, pour la grand 
amour qu'il luy porte, luy va dire comment il a jour 
assigné de coucher ennuyt avecques sa chambriere ; 
et pour luy faire plaisir, quand il aura esté avecques 
elle aucune espace, il se levera tout doulcement et 
le viendra querir pour le surplus parfaire. Le chevalier 
estrange mercya son compaignon, et Dieu scet 
qu'il luy tarde bien que l'heure soit venue ! L'oste 
prend congé de luy et se retrait en sa garderobe, 
comme il avoit de coustume, pour soy deshabiller. 
Or devez vous savoir que tantdiz que les chevaliers 
se devisoient, madame se alla mettre dedans le lict 
ou monseigneur devoit trouver sa chambriere, et 
droit la attendoit ce que Dieu luy vouldra envoyer. 
Monseigneur mist assez longue espace a soy deshabiller 
tout a propos, pensant que desja madame 
fust endormie, comme souvent faisoit, pource que 
devant se couchoit. Il donne congé a son varlet de 
chambre, et a tout sa longue robe s'en vint au lict 
ou madame l'attendoit cuidant y trouver aultruy. Et 
trestout coyement de sa robe se desarme, et dedans 
le lit se boute. Et car la chandelle est estaincte et 
madame mot ne sonne il cuide avoir sa chambriere. 
Il n'y eut gueres esté sans faire son devoir ; et si 
tres bien s'i acquitta que les trois, les quatre foiz 
gueres ne luy cousterent, que madame print bien en 
gré, qui tost après, pensant que ce soit tout, fut 
endormye. Monseigneur, trop plus legier que par 
avant, voyant que madame dormoit et recordant de 
sa promesse, tout doulcement se leve, et puis vint 
a son compaignon, qui n'actendoit que l'heure d'aller 
aux armes, et luy dist qu'il aille tenir son lieu, mais 
qu'il ne sonne mot, et qu'il retourne quand il aura 
bien besoigné et tout son saoul. L'aultre, plus esveillé 
qu'un rat et viste comme ung levrier, part et s'en va, 
et auprès de madame se loge sans qu'elle en sache 
rien. Et quand il est tout rasseuré, si monseigneur 
avoit bien besoigné, voire et a haste encores fist il 
mieulx dont madame n'est pas ung peu esmerveillée, 
qui après ce bel passetemps, qui aucunement traveil 
luy estoit, arriere s'endormit. Et bon chevalier de 
l'abandonner, et a monseigneur s'en retourne, qui 
comme paravant emprès madame se vint relogier, et 
de plus belle aux armes se ratoille, tant bien luy 
plaist ce nouvel exercice. Tant d'heures se passerent, 
tant en dormant comme en aultres choses faisant, 
que le tres beau jour s'apparut. Et comme monseigneur 
se retournoit, cuidant virer l'oeil sur la chambriere, 
il voit et congnoist que c'est madame, qui a 
ceste heure luy va dire : « N'estes vous pas bien 
putier, recreant, lasche et meschant, qui, cuidant 
avoir ma chambriere, par tant de foiz et oultre 
mesure m'avez accolée pour accomplir vostre desordonnée 
volunté, dont vous estes, la Dieu mercy ! 
bien deceu, car aultre que moy, pour ceste heure, 
n'aura ce qui doit estre mien. » Si le bon chevalier 
fut esbahy et courroucé se voyant en ce train, ce 
n'est pas de merveilles. Et quand il parla, il dist : 
« M'amye, je ne vous puis celer ma folie, dont beaucop 
il me poise que jamais l'entreprins ; si vous 
prie qu'en soyez contente et n'y pensez plus, car jour 
de ma vie plus ne m'adviendra. Cela vous promectz 
je, et sur ma foy. Et affin que n'aiez occasion d'y 
penser, je donneray congé a la chambriere qui me 
bailla le vouloir d'envers vous faire ceste faulte. » 
Madame, plus contente d'avoir eu l'adventure de 
ceste nuyt que sa chambriere, et oyant la bonne 
repentence de monseigneur, assez legierement s'en 
contenta ; mais ce ne fut pas sans grans langages et 
remonstrances. Au fort trestout va bien. Et monseigneur, 
qui a des nouvelles estoupes en sa quenoille, 
après qu'il est levé, s'en vient devers son 
compaignon, auquel il compte tout du long son 
adventure, luy priant de deux choses : la premiere si 
fut qu'il celast tres bien ce mistere et sa tres desplaisante 
adventure ; l'aultre si est que jamais il ne 
retourne en lieu ou sa femme sera. L'autre, tres desplaisant 
de ceste male adventure, conforte le chevalier 
au mieulx qu'il peut, et promect d'accomplir 
sa tres raisonnable requeste. Et puis monte a cheval 
et s'en va. La chambriere, qui coulpe n'avoit au 
meffait desusdit, emporta la punicion par en avoir 
congié. Si vesquirent depuis assez longtemps monseigneur 
et madame paisiblement ensemble, sans 
qu'elle sceust jamais qu'elle eust eu afaire au 
chevalier estrange. 


LA DIXIESME NOUVELLE, 
PAR 
MONSEIGNEUR DE LA ROCHE. 
Pluseurs aultres haultes et dures adventures ont 
esté demenées et a fin conduictes ou royaume 
d'Angleterre, dont la recitation a present de la pluspart 
ne serviroit pas a la continuation de ceste 
hystoire presente. Neantmains ceste presente hystoire, 
pour ce propos continuer, et le nombre de 
ces histoires accroistre, fera mencion comment ung 
grand seigneur dudit royaume d'Angleterre entre les 
mieulx nez, riche, puissant, et conquerant, entre les 
aultres ses serviteurs avoit parfecte fiance, confidence 
et amour en ung jeune et gracieux gentil homme de 
son hostel, pour pluseurs raisons, tant pour sa 
leauté, diligence, subtilité et prudence, et, pour le 
bien qu'en luy avoit trouvé, ne luy celoit rien de ses 
amours ; mesmes par succession de temps, pour 
mieulx s'entretenir en la grace de son maistre, le dit 
gentilhomme estoit celuy qui procuroit la pluspart 
des bonnes adventures qu'en amour il avoit, et ce 
pour le temps que sondit maistre encores estoit a 
marier. Advint certain espace après, que, par le conseil 
de pluseurs ses parens, amis et bien veillans, 
monseigneur se marya a une tres belle, bonne et riche 
dame, dont pluseurs furent tres joyeux ; et entre les 
aultres nostre gentil homme, qui mignon se povoit 
bien nommer, n'en fut pas le mains contant, sentent 
en soy que c'estoit le bien et honneur de son maistre, 
qui le retireroit de plusieurs menues folies, ausquelles 
espoir trop se donnoit. Si dist ung jour a monseigneur 
qu'il avoit si tres belle et bonne dame espousée, 
car a ceste cause il ne sera plus empesché de faire 
queste ça et la pour luy, comme il avoit de coustume. 
A quoy monseigneur respondit que pourtant ne se 
remuoit droit, et, jasoit qu'il soit marié, si n'est il 
pas pourtant du gracieux service d'Amours osté, 
mesmes de bien en mieulx s'i veult employer et 
donner. Son mignon, non content de ce vouloir, luy 
respondit que sa queste en amours doit estre bien 
finée quand amours l'ont party de la nonpareille des 
aultres, de la plus belle, de la plus sage, de la loyalle 
et toute bonne. Et quand a luy, face monseigneur ce 
qu'il luy plaist, mais, de sa part, jour de sa vie a 
aultre femme parolle ne portera au prejudice de sa 
maistresse. « Je ne scay quel prejudice, dit le maistre, 
mais il vous fault trop bien remectre en train mes 
besoignes a telle, et a telle, et a telle, trop long temps 
sans pourchaz abandonnées, et ne pensez pas 
qu'encores ne m'en soit autant que quand je vous en 
feiz premier parler. - Ha dea ! monseigneur, dit le 
mignon, je ne me scay trop emerveiller de vostre 
fait. Il faut dire que vous prenez plaisir a abuser 
femmes, qui par ma foy n'est pas bien fait. Car vous 
savez mieulx que nul aultre que toutes celles que 
vous avez cy nommées ne sont pas a comparer en 
beauté ne aultrement a madame, a qui vous feriez 
mortel desplaisir s'elle savoit vostre desordonné 
vouloir. Et, qui plus est, vous ne povez ignorer qu'en 
ce faisant vous ne damnez vostre ame. - Cesse ton 
prescher, dit monseigneur, si va dire ce que je te 
commende. - Pardonnez moy, monseigneur, dit le 
mignon, un mot pour tous. J'aymeroie mieulx morir 
que a mon pourchaz sourdist noise ou debat entre 
vous et madame, mesmes pour vous la mort eternelle. 
Si vous prie estre content de moy, s'il vous plaist, 
car je n'en feray rien plus. » Monseigneur, qui voit 
son mignon enhurté, pour ce coup plus ne le 
presse. Mais a chef de piece de trois ou quatre jours, 
sans faire en rien semblant des parolles precedentes, 
entre aultres devises a son mignon demande quelle 
viande il mengoit plus voluntiers. Et il luy respondit 
que nulle viande tant ne luy plaisoit que pastez d'anguilles. 
« Saint Jehan, c'est bonne viande, ce dist le 
maistre, vous n'avez pas mal choisy ». Cela se passa 
et monseigneur se trait arriere et mande venir vers 
luy ses maistres d'hostel, auxquelx il charge si cher 
qu'ilz luy veulent obeir que son mignon ne soit servy 
d'aultre viande que de pastez d'anguille, pour rien 
qu'il dye. Et ilz respondent et promectent d'accomplir 
son commendement, ce qu'ilz feirent tres bien : 
car, comme le dit mignon fut assis a table pour menger 
en sa chambre, le propre jour du commendement, 
ses gens luy apporterent largement de beaulx et gros 
pastez d'anguilles qu'on leur delivra en la cuisine, 
dont il fut bien joyeux. Si en mengea tout son saoul. 
Au lendemain pareillement ; et cinq ou six jours 
ensuyvans, tousjours revenoient ces pastez en jeu, 
dont il estoit desja tout ennuyé. Si demanda ledit 
mignon a ses gens si on ne servoit leans que de 
pastez. « Ma foy, Monseigneur, dient ilz, on ne vous 
baille autre chose. Trop bien voyons nous servir en 
sale et ailleurs d'aultres viandes ; mais pour vous, il 
n'est memoire que de pastez. » Le mignon, sage et 
prudent, qui jamais sans grand cause pour sa 
bouche ne feroit plainte, passa encores pluseurs jours 
toujours usant de ces ennuyeux pastez, dont il n'estoit 
pas bien content. Si s'advisa, ung jour entre les 
aultres, d'aller disner avec les maistres d'ostel, qui 
le firent servir comme paravant de pastez d'anguilles. 
Et quand il vit ce, il se ne peut plus tenir de demander 
la cause pour quoy on le servoit plus de pastez 
d'anguilles que les aultres, et s'il estoit pasté. « Par 
la mort bieu ! dist il, j'en suis si tres hodé que plus 
n'en puis. Il me semble que je ne voy que pastez. 
Et pour vous dire, il n'y a point de raison. Vous le 
m'avez fait trop longuement. Il y a plus d'un mois 
que vous me faictes ce tour, dont j'en suys tant maigre 
que je n'ay force ne puissance ; et ne saroye 
estre content d'estre ainsi gouverné. » Les maistres 
d'hostel dirent que vrayement ilz ne faisoient chose 
que monseigneur n'eust commendé, et que ce n'estoit 
pas par eulx. Nostre mignon, plain de pastez, ne 
porta gueres sa pensée sans la deceler a monseigneur. 
Et luy demanda a quel propos il l'avoit fait 
servir si longuement de pastez d'anguilles, et defendu, 
comme disoient les maistres d'ostel, qu'on ne luy 
baillast aultre chose. Et monseigneur, pour response, 
luy dist : « Ne m'as tu pas dit que la viande qu'en 
ce monde plus tu ames ce sont pastez d'anguilles ? 
- Saint Jehan ! monseigneur, dist le mignon, oy. 
- De quoy te plains tu donc ? dist monseigneur ; 
je te fais bailler ce que tu aymes. - Ayme ! dit le 
mignon, il y a maniere. J'ayme tres bien voirement 
pastez d'anguilles pour une foiz, ou pour deux, ou 
pour trois, ou de foiz a aultre, et n'est viande que 
devant je ne preisse. Mais de dire que tous les 
jours les voulsisse avoir sans menger aultre chose, 
par Nostre Dame, non feroye. Il n'est homme qui 
n'en fust rompu et rebouté : mon estomac en est si 
traveillé que, tantost qu'il les sent, il a assez disné. 
Pour Dieu ! monseigneur, commendez qu'on me 
baille aultre viande pour recouvrer mon appetit, aultrement 
je suis homme deffait. - Ha dea, dit 
monseigneur, et te semble il que je ne soye ennuyé, 
qui veulx que je me passe de la char de ma femme. 
Tu peuz penser, par ma foy, que j'en suys aussi 
saoul que tu es de pastez, et que aussi voluntiers me 
renouvelleroye d'une aultre, jasoit que point tant ne 
l'aymasse, que tu feroies d'aultre viande que point 
tant n'aymes que pastez. Et, pour abreger, tu ne 
mengeras jamais aultre viande jusques ad ce que tu 
me serves ainsi que souloyes, et me feras avoir des 
unes et des aultres, pour moy renouveller, comme tu 
veulx changer de viande. » Le bon mignon, quand il 
entendit ce mystere et la subtille comparaison que 
monseigneur a faicte, fut tout confus et se rendit, 
et promect a son maistre de faire tout ce qu'il 
voudra affin qu'il soit quitte de ses pastez. Et pour 
ce point monseigneur, pour changer voire et madame 
espergnier, au pourchaz du mignon, passa le temps 
comme il souloit avecques les belles et bonnes. Et 
nostre mignon fut delivré de ses pastez et a son premier 
mestier ratellé. 


LA XIe NOUVELLE, 
PAR 
MONSEIGNEUR. 
Ung lasche paillard et recreant jaloux, je ne dy 
pas coulx, vivent a l'ayse ainsi comme Dieu scet 
que les entachez de ce mal pevent sentir et les 
aultres pevent appercevoir et oyr dire, ne savoit a 
qui recourre ne soy rendre pour trouver garison de 
sa dolente, miserable et bien pou plaincte maladie. 
Il faisoit huy ung pelerinage, demain ung aultre, et 
aussi le plus souvent par ses gens ses devocions et 
offrandes faisoit faire, tant estoit assoté de sa maison, 
voire au mains du regard de sa femme, qui 
miserablement son temps passoit avecques son tres maudit 
mary, le plus supessonneux hoignard que 
jamais femme accoinstast. Ung jour, comme il pensoit 
qu'il fait et fait faire pluseurs offrandes a divers 
sains de paradis, et entre aultres a monseigneur 
saint Michel, il s'advisa qu'il en feroit une aultre a 
l'ymage qui est dessoubz ses piez, qui est la representacion 
d'un deable. Et de fait commenda a ung 
de ses gens qu'il luy allumast et feist offre d'une 
grosse chandelle de cyre, en luy priant pour son 
intencion. Son commendement fut fait et accomply 
par le varlet, qui luy fist son rapport. « Or ça, dist 
il en soy mesmes, je verray si Dieu ou deable me 
pourroit garir. » En son accoustumé desplaisir, après 
ceste nouvelle offrande, se va coucher ce trespaillard 
jaloux auprès de sa tres bonne femme. Et, jasoit ce 
qu'il eust en sa teste des sermons largement, si le 
contraignit nature qu'elle eust ses droiz, et de fait 
bien fermement s'endormit. Et, comme il estoit au 
plus parfond de son somme, celuy a qui ce jour la 
chandelle avoit fait offrir par vision a luy s'apparut, 
qui le remercya de l'offerende que nagueres luy 
envoya, affermant que pieça telle offrande ne luy fut 
donnée. Dist au surplus qu'il n'avoit pas perdue sa 
peine, et qu'il obtendroit ce dont il l'avoit requis. Et, 
comme a l'aultre sembla, en ung doy de sa main 
ung anel y bouta, disant que, tant que cest anel y 
fust, jaloux il ne seroit, ne cause aussi jamais venir 
ne luy pourroit que de ce le tentast. Après l'esvanuissement 
de ceste vision nostre jaloux se reveilla, et si 
trouva l'un des doiz de sa main bien avant ou derriere 
de sa femme bouté, dont il et elle furent bien 
esbahiz. Mais du surplus de la vie au jaloux, de ses 
afferes et manieres et maintiens, ceste histoire se 
taist. 


LA XIIe NOUVELLE, 
PAR 
MONSEIGNEUR DE LA ROCHE. 
Es metes du païs de Hollande, ung fol nagueres 
s'advisa de faire le pis qu'il pourroit, c'est assavoir 
se marier ; et, tantost qu'il fut affublé du doulx 
manteau de mariage, jasoit que alors il fust yver, il 
fut si fort eschaufé que on ne le savoit tenir. Les 
nuiz, qui pour ceste saison duroient et neuf et dix 
heures, n'estoient point assez suffisantes ne d'assez 
longue durée pour estaindre le tres ardent desir qu'il 
avoit de faire lignée. Et de fait, quelque part qu'il 
enconstrast sa femme, il l'abbatoit, fust en sa chambre, 
fust en l'estable ; en quelque lieu que ce fust, 
tousjours avoit ung assault. Et ne dura pas ceste 
maniere ung moys ou deux seullement, mais si tres longuement 
que pas ne le vouldroye escripre, pour 
l'inconvenient qui sourdre en pourroit si la folie de 
ce grant ouvrier venoit a la cognoissance de pluseurs 
femmes. Que vous en diray je plus ? Il en fist tant 
que la memoire jamais estaincte ne sera ou dit païs. 
Et a la vérité, la femme qui nagueres au bailly 
d'Amiens se complaignit de son mary pour le tres grand 
traveil qu'il luy donnoit de semblable cas 
n'avoit pas si bien matere de soy douloir que 
ceste cy. Quoy que fust, jasoit que de ceste plaisante 
peine aucunes foiz se fust tres bien passée, pour obeir 
comme elle devoit a son mary, jamais ne fut rebourse 
a l'esperon. Advint ung jour après disner que tres beau 
temps faisoit, et que le soleil ses raiz envoyoit 
et departoit par la terre paincte et brodée de belles 
fleurs. Si leur print volunté d'aller jouer au bois, eulx 
deux tant seullement, et si se misrent au chemin. 
Or ne vous fault il pas celer ce qui sert a l'ystoire. 
A la foiz que noz bonnes gens eurent ceste devocion, 
ung laboureur avoit perdu son veau qu'il avoit mis 
paistre dedans un pré marchissant au dit bois. 
Lequel il vint veoir et ne le trouva pas, dont il ne 
fut pas moyennement courroussé, et se mist a la 
queste, tant par le bois comme es prés, terres et 
places voisines d'environ ; mais il n'en scet trouver 
nouvelle. Si s'advisa que a l'adventure il s'estoit 
bouté dedans quelque busson pour paistre, ou dedans 
aucun fossé herbu, dont il pourroit bien saillir quand 
il auroit le ventre plain. Et, affin qu'il puisse mieulx 
veoir et a son aise, sans aller courre ça ne la son 
veau ou il est, comme il pense il choisist le plus hault 
arbre et mieulx houssé du bois, et monte dessus. 
Et quand il se trouve au plus hault de cest arbre, 
qui toute la terre d'environ descouvroit, il luy est 
bien advis que son veau est a moitié trouvé. Tantdiz 
que ce bon laboureur gettoit ses yeulx de tous costez 
après son veau, veez cy nostre homme et sa femme 
qui se boutent ou boys, chantans, jouans, et devisans, 
et faisans feste, comme font les cueurs gaiz quand 
ilz se trouvent es plaisans lieux. Et n'est pas merveille 
si le vouloir luy creut et desir l'enorta d'accoler 
sa femme en ce lieu si plaisant et propice. Pour 
executer ce vouloir a sa plaisance et a son beau loisir, 
tant regarda a dextre et a senestre qu'il apperceut 
le tres bel arbre dessus lequel estoit le laboureur, 
dont il ne savoit rien ; et soubz cest arbre il 
disposa et conclut ses gracieuses armes accomplir. 
Et quant il fut au lieu, il ne demoura gueres après, 
la semonce de son desir tenant le lieu de mareschal, 
qu'il ne mist main a la besoigne, et vous assault 
sa femme, et la porte par terre ; et car alors il 
estoit bien degois, et sa femme aussi d'autre part, 
il la voult voir devant et derriere, et de fait prend 
sa robe et la luy osta, et en cotte simple la mect. 
Après il la haussa bien haut malgré elle, comme 
efforcée. Il n'est pas content de ce, mais, pour la 
bien veoir a son aise et sa beaulté regarder, la 
tourne, et sus son gros derriere par trois, par quatre 
foiz sa rude main il fait descendre ; il la revire 
d'aultre ; et comme il avoit le derriere regardé, 
aussi fait il le devant, ce que la bonne simple femme 
ne veult pour rien consentir ; mesmes avec la grant 
resistence qu'elle fait, Dieu scet que sa langue n'estoit 
pas oyseuse ! Or l'appelle malgracieux, fol et 
enragé, a l'autre foiz deshoneste, et tant luy dit que 
c'est merveille ; mais riens n'y vault. Il est trop plus 
fort qu'elle, et si a conclu de faire inventoire de tout 
ce qu'elle a. Si est force qu'elle obeisse, mieulx 
aymant, comme sage, le bon plaisir de son mary 
que par refus son desplaisir. Toute defense du costé 
d'elle mise arriere, ce vaillant homme va passer 
temps a ce devant regarder, et, si sans honneur on le 
peut dire, il ne fut pas content si ses mains ne 
descouvroient a ses yeulx les secrez dont il se devoit 
bien passer d'enquerre. Et comme il estoit en ce parfond 
estude, il disoit maintenant : « Je voy cecy, je 
voy cela, encores cecy, encores cela. » Et qui l'oyoit, 
il voyoit tout le monde, et beaucoup plus. Et, après 
une longue pause, estant en ceste gracieuse contemplacion, 
dist de rechef : « Saincte Marie, et que je 
voy de choses ! - Helas ! dist lors le laboureur sur 
l'arbre juché, et ne veez vous pas mon veau, beau 
sire ? il me semble que j'en voy la queue. » L'aultre, 
jasoit qu'il fust bien esbahy, subitement fist sa response 
et dist : « Ceste queue n'est pas de ce veau. » 
Et a tant part et s'en va, et sa femme le suyt. Et qui 
me demanderoit qui le laboureur mouvoit a faire 
ceste sa question, le secretaire de ceste histoire respond 
que la barbe du devant de ladite femme estoit 
assez et beaucop longue, comme il est coustume a 
celles de Hollande ; si cuidoit bien que ce fust la 
queue de son veau ; attendu aussy que le mary d'elle 
disoit qu'il voyoit tant de choses, voire a pou tout le 
monde, si pensoit en soy mesmes que son veau ne 
povoit gueres estre esloigné, et que avec aultres 
choses leans pourroit il bien estre embusché. 


LA XIIIe NOUVELLE, 
PAR 
MONSEIGNEUR DE CASTREGAT, 
ESCUIER DE MONSEIGNEUR. 
A Londres en Angleterre, tout dedans avoit nagueres 
ung procureur en parlement qui entre aultres ses 
serviteurs avoit ung clerc habile et diligent et bien 
escripvant, qui tres beau filz estoit, et, qu'on ne doit 
pas oblier, pour ung homme de son eage il n'en 
estoit point de plus subtil. Ce gentil clerc, frez et 
viveux, fut tantost picqué de sa maistresse, gente 
et gracieuse estoit. Et si tres bien luy vint, que, ainçois 
qu'il luy osast oncques dire son cas, le dieu 
d'Amours l'avoit ad ce menée qu'il estoit le seul 
homme ou monde qui plus luy plaisoit. Advint qu'il 
se trouva en place ramonnée ; et de fait, toute crainte 
mise arriere, a sa dicte maistresse son tres gracieux 
et doulx mal racompta. Laquelle, pour la grand courtoisie 
que Dieu en elle n'avoit pas oubliée, desja 
aussi attaincte comme dessus est dit, ne le fist gueres 
languir. Car après plusieurs excusacions et remonstrances 
qu'elle en bref luy troussa, qu'elle eust a 
aultre plus aigrement et plus longuement demené, 
elle fut contente qu'il sceust qu'il luy plaisoit bien. 
L'aultre, qui entendoit son latin, plus joyeux que 
jamais n'avoit esté, s'advisa de batre le fer tantdiz 
qu'il estoit chault, et si tres roide sa besoigne poursuyt 
qu'en pou de temps il joyt de ses amours. 
L'amour de la maistresse au clerc et du clerc a elle 
estoit et fut longtemps si tres ardente que jamais 
gens ne furent plus esprins. Et n'estoit en la puissance 
de Malebouche, de Dangier, ne d'aultres telles 
maudictes gens, de leur bailler ne donner destourbier. 
En ce tres glorieux estat et joyeux passetemps 
se passerent pluseurs jours qui gueres aux 
amans ne durerent, qui tant donnez l'un a l'aultre 
estoient que a pou a Dieu eussent quitté leur paradis 
pour vivre au monde leur terme en ceste fasson. Et 
comme ung jour ensemble estoient, après les tres haulx 
biens que amour leur souffrit prandre, et se 
devisassent, en pourmenant par une sale, comment 
ceste leur joye impareille continuer se pourroit seurement, 
sans que l'embusche de leur dangereuse 
entreprinse fust descouverte au mary d'elle, qui du 
renc des jaloux se tiroit tres près du hault bout, 
pensez que plus d'un advis leur vint au devant, que 
je passe pour ne plus au long escripre, la finale 
conclusion et derreniere resolucion que le bon clerc 
emprint sur luy de la tres bien conduire et a sa 
seure fin emmener, a quoy point ne faillit, veez cy 
comment. Vous devez savoir que l'accoinctance et 
alliance que le clerc eut a sa maistresse a laquelle 
diligemment servoit et complaisoit, qu'il n'estoit pas 
mains diligent de servir et complaire a son maistre, 
jasoit que en toutes fassons aultres ce fust, et ce 
pour mieulx couvrir son fait et aveugler les jaloux 
yeulx de celuy qui pas tant ne se doubtoit qu'on luy 
en forgeoit bien la matere. Ung jour, nostre bon 
clerc, voyant son maistre assez content de luy, 
emprint de parler et tout seul tres humblement, et 
doulcement et en grand reverence luy dist qu'il avoit 
en son cueur ung secret que voluntiers luy decelast 
s'il osoit. Et ne vous fault pas celer que comme 
pluseurs femmes ont larmes a commendement qu'elles 
espandent toutesfoiz ou le plus souvent qu'elles veulent, 
si eut a cest coup nostre bon clerc. Car grosses 
larmes, en parlant, luy descendoient en tres grand 
abundance ; et n'est homme qui ne cuidast qu'elles 
ne fussent ou de contrition, de pitié ou de tres bonne 
intencion. Le pouvre maistre abusé, oyant son clerc, 
ne fut pas ung peu esbahy n'esmerveillé, mais cuidoit 
bien qu'il y eust aultre chose que ce que après 
il sceut. Si luy dist : « Que vous faut il, mon filz, 
et qu'avez vous a plorer maintenant ? - Helas ! sire 
et j'ay bien cause plus que nul aultre de douloir ; 
mais helas ! mon cas est tant estrange, et non pas 
mains piteux ne sur tous requis d'estre celé, que 
jasoit que j'aye eu vouloir de le vous dire, si m'en 
reboute crainte quand j'ay au long a mon maleur 
pensé. - Ne plorez plus, mon filz, respond le maistre, 
et si me dictes qu'il vous fault, et je vous 
asseure, s'en moy est de vous aider, je m'y emploiray 
comme je doy. - Ha ! mon maistre, dit le renard 
clerc, je vous mercie ; mais j'ay bien tout regardé, 
je ne pense pas que ma langue eust la puissance de 
descouvrir la tres grand infortune que j'ay si longuemen 
portée. - Ostez moy ces propos et toutes ces 
doleances, ce dist le maistre. Je suis celuy a qui rien 
ne devez celer. Je veil savoir que vous avez. Avancez 
vous et le me dictes. » Le clerc, sachant le tour 
de son baston, s'en fist beaucop prier, et a tres grand 
crainte par semblant, et a grand abundance 
de larmes a volunté se laisse ferrer. Et dit qu'il dira, 
mais qu'il luy veille promettre que par luy jamais 
ame n'en sçaura nouvelle, car il aymeroit autant 
ou plus cher morir que son maleureux cas fust 
cogneu. Ceste promesse par le maistre vouée, le 
clerc mort et descoloré comme ung homme jugié a 
pendre, si va dire : « Mon tres bon maistre, il est 
vray que jasoit que pluseurs gens et vous aussi 
pourriez penser que je fusse homme naturel comme 
ung aultre, ayant puissance d'avoir compaignie 
avecques femme, et de faire lignée, je vous ose bien 
dire et monstrer que point je ne suis tel, dont, helas ! 
trop me deulz. » Et, a ces parolles, asseurement tira 
son membre a perche et luy fist monstre de la peau 
ou les coillons se logent, lesquelx il avoit par industrie 
fait monter en hault vers le petit ventre, et si 
bien les avoit caichez qu'il sembloit qu'il n'en eust 
nulz. Or va il dire : « Mon maistre, vous veez mon 
infortune, dont de rechef vous prie qu'elle soit celée. 
Et oultre plus, tres humblement vous requier, pour 
tous les services que jamais vous feis, qui ne sont 
pas telz que j'en eusse eu la volunté, si Dieu m'eust 
donné le povoir, que me facez avoir mon pain en 
quelque monastere devot, ou je puisse le surplus de 
mes jours au service de Dieu passer, car au monde 
ne puis je de rien servir. » L'abusé et deceu maistre 
remonstre a son clerc l'aspreté de religion, le pou 
de merite qui luy en viendroit quand il se veult rendre 
comme par desplaisir de son infortune, et foison 
d'aultres raisons luy amena, trop longues a racompter, 
tendans a fin de l'oster de son propos. Savoir 
vous fault aussi que pour rien ne l'eust voulu abandonner, 
tant pour son bien escripre et diligence que 
pour la fiance que doresenavant a luy adjoustera. 
Que vous diray je plus ? Tant luy remonstra que ce 
clerc au fort pour une espace en son estat et en 
son service demourer luy promet. Et comme ouvert 
luy avoit son secret, le sien luy voult deceler, et 
dist : « Mon filz, de vostre infortune ne suis je pas 
joyeux, mais, au fort, Dieu, qui fait tout pour le 
mieulx et scet ce qui nous duyt et vault trop mieulx 
que nous mesmes, en soit loé ! Vous me pourrez 
doresenavant tres bien servir, que a mon povoir vous 
meriteray. J'ay jeune femme, assez legiere et volage, 
et je suis, ainsi que vous veez, desja ancien et sur 
eage, qui aucunement peut estre occasion a pluseurs 
de la requerre de deshonneur. Et a elle aussi, s'elle 
estoit aultre que bonne, me bailler matiere de jalousie, 
et, pour eviter ce danger et aultres plusieurs, 
je la vous baille et donne en garde. Et si vous 
prie que ad ce tenez la main que je n'aye cause d'en 
trouver aucune matere de jalousie. » Par grand deliberacion 
fist le clerc sa response. Et quand il parla, 
Dieu scet s'il loa bien sa tres loyalle et bonne maistresse, 
disant que sur tous aultres il l'avoit belle et 
bonne, et qu'il s'en devoit tenir content. Neantmains, 
en service et aultres choses, il est celuy qui 
s'i veult du tout son cueur employer. Et ne laissera, 
pour rien que luy puist advenir, qu'il ne l'advertisse 
de tout ce que loyal serviteur doit faire a son 
maistre. Le maistre, lyé et joyeux de la nouvelle 
garde de sa femme, laisse l'ostel et en la ville a ses 
afaires va entendre. Et le bon clerc incontinent fault 
a sa garde, et, le plus longuement que il et sa dame 
oserent, n'espergnerent pas les membres qui en terre 
pourriront ; et ne firent jamais grigneur feste, 
puisque la dame fut advertie de la fasson subtile 
qui son mary abuseroit. Assez et longue espace 
dura le joieux passetemps de ceulx qui tant bien 
s'entreamoyent. Et si aucunesfoiz le bon mary alloit 
dehors, il n'avoit garde d'emmener son clerc ; plustost 
eust emprunté ung serviteur a ses voisins que 
l'aultre n'eust gardé l'ostel ; et si la dame avoit congié 
d'aller en aucun pelerinage, plustost allast sans 
chambriere que sans le tres gracieux clerc. Faictes 
vostre compte. Jamais clerc vanter ne se peut d'avoir 
eu meilleure adventure, qui point ne vint a coignoissance, 
voire au mains que je sache, a celuy qui bien 
s'en fust desesperé s'il en eust sceu le demené. 


LA XIIIIe NOUVELLE, 
PAR 
MONSEIGNEUR DE CREQUY, 
CHEVALLIER DE L'ORDRE DE MONSEIGNEUR. 
La grande et large marche de Bourgoigne n'est 
pas si despourveue de pluseurs adventures dignes de 
memoire et d'escripre, que, a fournir les histoires qui 
a present courent, je n'ose bien avant mettre et en 
bruyt ce que nagueres y advint. Assez près d'un gros 
et bon village assis sur la rivière d'Ouches avoit et 
encore a une montaigne ou ung hermite, tel que Dieu 
scet, faisoit sa residence. Lequel soubz umbre du 
doulx manteau d'ypocrisie, faisoit des choses merveilleuses 
qui pas ne vindrent a congnoissance ne en 
la voix publicque du peuple, jusques ad ce que Dieu 
plus ne vouloit son tres damnable abus permettre ne 
souffrir. Ce saint hermite, qui de son coup a la mort 
se tiroit, n'estoit pas mains luxurieux que ung vieil 
singe est malicieux ; mais la maniere du conduire 
estoit si tres subtille qu'il fault dire qu'elle passoit les 
termes des engins communs. Veez cy qu'il fist. Il 
regarda qu'entre aultres femmes et belles filles ses 
voisines, la plus digne d'estre amée et desirée estoit 
la fille a une simple femme vefve, tres devote et bien 
aumosniere. Si va conclure en soy, si son sens ne 
lui fault, qu'il en chevira bien. Ung soir environ la 
mynuyt, qu'il faisoit noir et rude temps, il descendit 
de sa montaigne et vint a ce village, et tant passa 
de voies et sentiers que soubz le toict de la mere 
a la fille, sans estre oy, seul se trouva. L'ostel 
n'estoit pas si grand, ne si pou de luy hanté tout en 
devocion, qu'il ne sceust bien les engins. Si va faire 
ung pertuys en une paroy non gueres espesse, a 
l'endroit de laquelle estoit le lict de ceste simple 
vefve ; et prent un long baston percé et creux dont il 
estoit hourdé, et, sans la vefvette esveiller, auprès 
de son oreille l'arresta et dit en assez basse voix 
par trois foiz : « Escoute moy, femme de Dieu ; je 
suis ung angel au Createur, qui devers toy m'envoye 
toy annuncer et commender, par les haulx biens 
qu'il a volu en toy enter, qu'il veult par ung hoir de 
ta char, c'est a savoir ta fille, l'Eglise son espouse 
reunir, reformer, et a son estat deu remettre. Et veez 
cy la fasson. Tu t'en yras en la montaigne devers le 
saint hermite, et ta fille luy meneras, et bien au long 
luy compteras ce que a present Dieu par moy te 
commende. Il cognoistra ta fille, et d'eulx viendra 
ung filz eleu de Dieu et destiné au saint siege de 
Romme, qui tant de bien fera que a saint Pierre et 
a saint Paul le pourra l'on bien comparer. Atant 
m'en vois. Obeys a Dieu. » La simple femme, tres esbahie, 
soupprinse aussi et a demy ravye, cuida 
vrayement et de fait que Dieu luy envoiast ce message. 
Si dit bien en soy mesmes qu'elle ne desobeira 
pas. Si se rendort une grand piece après, non pas 
trop fermement, attendant et beaucoup desirant le 
jour. Et entretant le bon hermite prend le chemin 
devers son reclusage en la montaigne. Ce tres desiré 
jour a chef de piece fut annuncé par les raiz du 
soleil, qui, malgré les voirrieres des fenestres, vindrent 
descendre enmy la chambre, firent mere et fille 
bien a haste lever. Quand prestes furent et sur 
piez mises, et leur pou de mesnage mis a point, la 
bonne mere si demande a sa fille s'elle n'a rien oy 
en ceste nuyt. Et elle luy respond : « Certes, mere, 
nenny. - Ce n'est pas a toy, dit elle aussi, que de 
prinsault ce doulx message s'adresse, combien qu'il 
te touche beaucoup. » Lors luy va dire tout au long 
l'angelicque nouvelle que en ceste nuyt Dieu luy 
manda ; demande aussi qu'elle en veult dire. La 
bonne fille, comme sa mere simple et devote, respond : 
« Dieu soit loé. Ce qu'il vous plaist, ma mere, 
soit fait. - C'est tres bien dit, respond la mere. Or 
en allons a la montaigne, a la semonce du bon 
angel, devers le saint preudhomme. » Le bon hermite, 
faisant le guet quand la deceue veille sa simple 
fille amenroit, la voit venir ; si laisse son huys 
entreouvert, et en priere se va mettre enmy sa chambre, 
affin qu'en devocion fust trouvé. Et comme il 
desiroit il advint. Car la bonne femme et sa fille, 
voyans l'huys entreouvert, sans demander quoy ne 
comment, dedans entrerent. Et, comme elles parceurent 
l'ermite en contemplacion, comme s'il fust Dieu 
l'onnorerent. L'ermite, a voix humble et casse, les 
yeulx vers la terre enclinez, de Dieu salue la 
compaignie. Et la veillote, desirant qu'il sceust l'occasion 
qui l'amenoit, le tire a part et luy va dire 
de bout en bout tout le fait, qu'il savoit trop mieulx 
qu'elle. Et, comme en grand reverence, faisoit son 
rapport, le bon ermite gettoit ses yeulx en hault, 
joignoit les mains au ciel ; et la veille ploroit, tant 
avoit et joye et pitié. Quand ce rapport fut au 
long achevé dont la veillotte attendoit la response, 
celui qui la doit faire ne se haste pas. Au fort, a 
chef de piece, quand il parla ce fut : « Dieu soit loé ! 
Mais, m'amye, dist il, vous semble il a la vérité, et 
a vostre entendement, que ce que droit cy vous me 
dictes ne soit point fantosme ou illusion ? Que 
vous en juge le cueur ? Sachez que la chose est 
grande. - Certainement, beau pere, j'entendiz la 
voix qui ceste joieuse nouvelle apporta aussi plainement 
que je faiz vous, et croiez que je ne dormoye 
pas. - Or bien, dit il, non pas que je veille contredire 
au vouloir de mon createur, si me semble il bon 
que vous et moy dormions encores sur ce fait ; et, 
s'il vous appert de rechef, vous reviendrez icy vers 
moy, et Dieu nous donnera bon conseil et advis. On 
ne doit pas trop legierement croire, ma bonne mere ; 
le dyable, aucunesfoiz envieux d'aultruy, bien treuve 
tant de cautelles et se transforme en angel de 
lumiere. Creez, ma mere, que ce n'est pas pou de 
chose de ce fait cy ; et, si je y mectz ung pou de 
refus, ce n'est pas merveille. N'ay je pas a Dieu 
voué chasteté ? Et vous m'apportez la rompture de 
par luy. Retournez en vostre maison, et priez Dieu, et 
au surplus demain nous verrons que ce sera ; et a 
Dieu soiez. » Après ung grand tas d'agyos, se part 
la compagnie de l'ermite, et vindrent a l'ostel devisant. 
Pour abreger, nostre hermite a l'heure accoustumée 
et deue, fourny du baston creux en lieu de 
crochette, revint a l'oreille de la simple femme, 
disant les propres motz, ou en substance, de la nuyt 
precedente. Et, ce fait, vistement retourne en son 
manoir. La veille, de joye esprise, cuidant Dieu 
tenir par les piez, se leve de haulte heure, a sa fille 
racompte ses nouvelles sans doubte, confermans la 
vision de l'autre nuyt passée. Il n'est que d'abreger : 
« Or allons devers le saint homme. » Elles s'en vont, 
et il les voit approucher, si va prendre son breviaire, 
et son service recommancer, et en cest estat devant 
l'huys de sa maisonnette se fait des bonnes femmes 
saluer. Si la vieille hier luy fist ung grand prologue 
de sa vision, celuy de maintenant n'est de rien maindre, 
dont le preudomme se signe et emerveille, 
disant : « Et vray Dieu, qu'est cecy ? Fay de moy 
tout ce qu'il plaist, combien que, si n'estoit ta large 
grace je ne suys pas digne d'executer ung si grand 
euvre. - Or regardez, beau pere, dist lors la bonne 
femme, vous voiez bien que c'est a certes quand 
de rechef a moy s'est apparu l'angel. - En verité, 
m'amye, ceste matere m'est si haulte et si tres difficile 
et non accoustumée que je n'en sçay bailler, dist 
l'ermite, que doubtive response. Non mye affin que 
vous entendez sainement qu'en attendant la tierce 
apparition je veille que vous tentez Dieu. Mais on 
dit de coustume : A la tierce foiz va la luycte. Si 
vous prie et requier qu'encores se peust passer ceste 
nuyt sans aultre chose a faire, attendant sur ce fait 
la grace de Dieu ; et, si par sa misericorde il nous 
demonstre ennuyt, comme les aultres precedentes, 
nous ferons tant qu'il en sera loé. » Ce ne fut pas 
du bon gré de la bonne veille qu'on tarda tant 
d'obeyr a Dieu. Mais au fort l'ermite fut creu comme 
le plus sage. Comme elle fut couchée, ou profond 
pensemens des nouvelles qui en teste luy reviennent, 
l'ypocrite pervers, de sa montaigne descendu, 
luy mect son baston creux a l'oreille, en luy commendant 
de par Dieu, comme son ange, une foiz 
pour toutes, qu'elle maine sa fille a l'ermite pour la 
cause que dicte est. Elle n'oblya pas tantost qu'il 
fust jour ceste charge. Car, après les graces a Dieu 
de par elle et sa fille rendues, se mettent a chemin 
par devers l'ermitage, ou l'ermite leur vient au 
devant, qui de Dieu les salue et beneist. Et la bonne 
mere, trop plus que nulle aultre joyeuse, ne luy cela 
gueres sa nouvelle apparition, dont l'ermite, qui par 
la main la tient, en sa chapelle la convoye, et la 
fille les suyt, et leans font les tres devotes oroisons a 
Dieu le tout puissant, qui ce tres hault mystere leur 
a daigné monstrer. Après ung pou de sermon que fist 
l'ermite touchant songes, visions, apparicions et revelacions, 
qui souvent aux gens adviennent, il cheut en 
propos de toucher leur matiere pour laquelle 
estoient assemblés. Et pensez que l'ermite les prescha 
bien et en bonne devocion, Dieu le scet. « Puis que 
Dieu veult et commende que je face lignée papale, 
voire et le daigne reveler non pas une foiz ou deux 
seullement, mais bien la tierce d'abundance, il fault 
croire, dire et conclure que c'est ung hault bien qui 
de ce fait en ensuyvra. Si m'est advis que mieulx on 
ne peut faire que d'abreger l'execution en lieu de 
ce que trop espoir j'ay differé de baillier foy a la 
saincte apparicion. - Vous dictes bien, beau pere. 
Comment vous plaist il faire ? respond la veille ? 
- Vous laisserez ceans vostre belle fille, dit l'ermite, 
et elle et moi en oroisons nous mettrons, et après au 
surplus ferons ce que Dieu nous apprendra. » La 
bonne veille fut contente, si fut sa fille pour obeir. 
Quand damp hermite se treuve a part avec la belle 
fille, comme s'il la voulsist rebaptiser toute nue la 
fist despoiller ; et creez qu'il ne demoura pas vestu. 
Qu'en vauldroit le long compte ? Il la tint tant et si 
longuement avec luy, en lieu d'aultre clerc, tant alla 
aussi et vint a l'ostel d'elle, pour la doubte des gens, 
que le ventre luy commença a bourser, dont elle 
fut si tres joyeuse qu'on ne le vous saroit dire. Mais, 
si la fille s'esjoissoit de sa portée, la mere d'elle en 
avoit a cent doubles ; et le mauldit bigot faignoit 
aussi s'en esjoir, mais il en enrageoit tout vif. Ceste 
pouvre mere abusée, cuidant de vray que sa belle 
fille deust faire ung tres beau filz pour le temps 
advenir de Dieu eleu pape de Romme, ne se peut 
tenir que a sa plus privée voisine ne le comptast, 
qui aussi esbahie en fut comme si cornes luy venissent, 
non pas toutesfoiz qu'elle ne se doubtast de 
tromperie. Elle ne cela pas longuement aux aultres 
voisins et voisines comment la fille d'une telle est 
grosse, par les oeuvres du saint hermite, d'un filz qui 
doit estre pape de Romme. « Et ce que j'en sçay, 
dit elle, la mere d'elle le m'a dit, a qui Dieu l'a voulu 
reveler. » Ceste nouvelle fut tantost espandue par les 
villes voisines. Et en ce temps pendant la fille acoucha, 
qui a la bonne heure d'une belle fille se delivra, dont 
elle fut tres emerveillée et courroucée, et sa tres simple 
mere et les voisines aussi, qui attendoient 
vrayement le saint Pere advenir recevoir. La nouvelle 
de ce cas ne fut pas mains tost sceue que celle precedente ; 
et entre aultres l'ermite en fut des premiers 
servy et adverty, qui tantost s'en fuyt en aultre païs, 
ne sçay quel, une aultre femme ou fille decevoir, ou 
es desers d'Egipte de cueur contrit la penitence de 
son peché satisfaire. Quoy que soit ou fust, la pouvre 
fille fut deshonorée, dont ce fut grand dommage, car 
belle, gente et bonne estoit. 


LA QUINZIESME NOUVELLE 
PAR 
MONSEIGNEUR DE LA ROCHE. 
Au gentil pays de Brabant, lez ung monastere 
de blancs moynes, est situé ung aultre de nonnains, 
qui tres devotes et charitables sont, dont l'ystoire 
taist le nom et la marche particuliere. Ces deux maisons 
voisines estoient, comme l'on dit de coustume, 
la grange et les bateurs. Car, Dieu mercy, la charité 
de la maison des nonnains estoit si tres grande que 
pou de gens estoient esconduiz de l'amoureuse distribucion, 
voire si dignes estoient d'icelle recevoir. 
Pour venir au fait de ceste histoire, ou cloistre des 
blancs moynes avoit ung jeune et bel religieux qui 
devint amoureux, si fort que c'estoit rage, d'une nonnain 
sa voisine, et de fait eut bien le courage, après 
les premisses dont ces amoureux scevent les femmes 
abuser, luy demander a faire pour l'amour de Dieu. 
Et la nonnain, qui bien par renommée cognoissoit ses 
oustilz, jasoit qu'elle fust bien courtoise, luy bailla 
tres dure et aspre response. Il ne fut pas pourtant 
enchassé, mais tant continua sa tres humble requeste 
que force fut a la belle nonnain ou de perdre le bruyt 
de sa tres large courtoisie, ou d'accorder au moyne 
ce que a pluseurs sans prier avoit accordé. Si luy va 
dire : « En verité, vous poursuyvez et faictes grand 
diligence d'obtenir ce que a droit ne sariez fournir. 
Et pensez vous que je ne sache bien par oyr dire 
quelz outilz vous portez ? Croiez que si faiz. Il n'y 
en a pas pour dire grans merciz. - Je ne sçay, moy, 
qu'on vous a dit, respond le moyne ; mais je ne 
doubte point que vous ne soiez bien contente de moy, 
et que je ne vous monstre que je suis homme comme 
ung aultre. - Homme, dit elle, cela croy je assez 
bien ; mais vostre chose est tant petit, comme l'on 
dit, que, si vous l'apportez en quelque lieu, a peu on 
se perçoit qu'il y est. - Il va bien aultrement, dit le 
moyne ; et si j'estoye en place je feroye, par vostre 
jugement, menteurs tous ceulx ou celles qui ce 
bruyt me donnent. » Au fort, après ce gracieux 
debat, la courtoise nonnain, affin d'estre quitte de 
l'ennuyant poursuitte que le moyne faisoit, aussi 
qu'elle sache qu'il vault et qu'il scet faire, et aussi 
qu'elle n'oblye le mestier qui tant luy plaist, elle luy 
baille jour, a douze heures de nuyt, devers elle venir 
et hurter a sa treille ; dont mercyée elle fut haultement. 
« Toutesfoiz, dit elle, vous n'y entrerez pas 
que je ne sache a la verité quelz oustilz vous portez, 
et si je m'en saroie aider ou non. - Comme il vous 
plaist, respond le moyne. » A tant s'en va et laisse 
sa maistresse, et vint tout droit devers frere Conrard, 
l'un de ses compaignons, qui estoit oustillé, Dieu scet 
comment ! et a ceste cause avoit ung grand gouvernement 
ou cloistre des nonnains. Il luy compta son 
cas tout du long, comme il a prié une telle, la response 
et le refus qu'elle fist, doubtant qu'il ne soit 
pas bien solier a son pié, et en la fin comment el est 
contente qu'il entre vers elle, mais qu'elle sente et 
sache premier de quelles lances il vouldra jouster 
encontre son escu. « Or est il ainsi, dit il, que je 
suis mal fourny de grosse lance telle que j'espere et 
voy bien qu'el desire d'estre rencontrée. Si vous prie 
tant que je puis que anuyt vous venez avecques moy, 
a l'heure que me doy vers elle rendre, et vous me 
ferez le plus grand plaisir que jamais homme fist a 
aultre. Je sçay qu'elle vouldra, moy la venu, sentir 
et taster la lance dont j'entens fournir mes armes ; 
et, a la coup qui me fauldra ce faire, vous serez 
derriere moy sans dire mot, et vous mettrez en ma 
place, et vostre gros bourdon ou poing luy mettrez. 
Elle ouvrera l'huys cela fait, je n'en doubte point, et 
vous en yrez, et dedans j'entreray ; et du surplus 
laissez moy faire. » Frere Conrard, desirant a complaire 
a son compaignon, accorde ce marché, et a 
l'heure assignée se met avec luy par devers la nonnain ; 
et quand ilz sont a l'endroit de la fenestre, 
maistre moyne, plus eschaufé qu'un estalon, de son 
baston ung coup hurta ; et la nonnain n'attendit pas 
l'autre hurt, mais ouvrit sa fenestre et dist en basse 
voix : « Qui est ce la ? - C'est moy, dit il ; ouvrez 
tost l'huys, qu'on ne nous oye. - Ma foy, dit elle, 
vous ne serez pas en mon livre enregistré n'escript, 
que premier ne passez a monstre, et que je ne sache 
quel harnois vous portez. Approuchez près et me 
monstrez que c'est. - Tres voluntiers, dit il. » 
Adonc tire frere Conrard, qui s'avançoit pour faire 
son personnage, qui en la main de madame la nonnain 
mist son bel et tres puissant bourdon, qui gros 
et long estoit. Et tantost comme elle le sentit, 
comme si nature luy en baillast la cognoissance, elle 
dist : « Nenny, nenny, dist elle, je cognois bien cest 
ycy ; c'est le bourdon de frere Conrard. Il n'y a nonnain 
ceans qui bien ne le cognoisse ; vous n'avez 
garde que j'en soye deceue : je le cognois trop. Allez 
querir ailleurs vostre adventure. » Et a tant sa fenestre 
referma, bien courroussée et mal contente, non 
pas sur frere Conrard, mais sur l'autre moyne ; lesquelx, 
après ceste adventure, s'en retournerent vers 
leur hostel, tous devisans de ceste advenue. 


LA SEIZIESME NOUVELLE, 
PAR 
MONSEIGNEUR. 
En la conté d'Artoys nagueres vivoit ung gentil 
chevalier, riche et puissant, lyé par mariage avecques 
une tres belle dame et de hault lieu. Ces deux ensemble 
par longue espace passerent pluseurs jours paisiblement 
et doulcement. Et car alors, la Dieu mercy, 
le tres puissant duc de Bourgoigne, conte d'Artois, et 
leur seigneur, estoit en paix avec tous les bons princes 
chrestians, le chevalier, qui tres devot et craignant 
Dieu estoit, delibera a Dieu faire sacrifice du corps 
qu'il luy avoit presté, bel et puissant, assovy de taille 
desirée autant et plus que nul de sa contrée, excepté 
que perdu avoit un oeil en ung assault ou avec son 
prince s'estoit tres vaillamment porté. Et pour faire 
son oblacion en lieu eleu et de luy desiré, après les 
congez a madame sa femme prins et de pluseurs ses 
parens et amys, se mect a voye devers les bons seigneurs 
de Perusse, vraiz champions et defenseurs de 
la tres saincte foy chrestiane. Tant fist et diligenta 
qu'en Perusse après pluseurs adventures que je 
passe, sain et sauf se trouva, ou il fist assez et 
largement de grans proesses en armes, dont le grand 
bruyt de sa vaillance fut tantost espandu en pluseurs 
marches, tant a la relacion de ceulx qui veu 
l'avoyent, en leur païs retournez, que par lectres que 
les demourez rescripvoient a pluseurs qui grand gré 
leur en sceurent. Or ne vous fault pas celer que 
madame, qui demourée est, ne fut pas si rigoreuse 
que a la pryere d'un gentil escuier, qui d'amours la 
requist, elle ne fust tantost contente qu'il fust lieutenant 
de monseigneur, qui aux Sarrazins se combat. 
Tantdiz que monseigneur jeune et fait penitence, 
madame fait gogettes avecques l'escuier. Le plus 
des foiz monseigneur se disne et souppe de bescuit 
et de la belle fontaine, et madame a de tous les biens 
de Dieu si largement que trop ; monseigneur au 
mieulx se couche en la paillace, et madame en ung 
tres beau lit avec l'escuyer se repose. Pour abreger, 
tantdiz que monseigneur aux Sarrazins fait guerre, 
l'escuier a madame combat, et si tres bien s'i porte 
que, si monseigneur jamais ne retournoit, elle s'en 
passeroit tres bien. Et a pou de regret, voire tant 
qu'il ne face aultrement qu'il a commencé. Monseigneur 
voyant, la Dieu mercy, que l'effort des Sarrazins 
n'estoit point si aspre que par cy devant a esté, 
sentant aussi que assez longue espace a laissié son 
hostel et sa femme, que moult la regrecte et desire, 
comme par pluseurs ses lectres elle luy a fait savoir, 
dispose son partement, et avec le pou de gens qu'il 
avoit se mect au chemin. Et si bien exploicta a l'ayde 
du grand desir qu'il a de se trouver en sa maison 
et es braz de madame, que en pou de jours en Artois 
se trouva. Il, a qui ceste haste plus touche que a 
nul de ses gens, est tousjours le premier descouchez, 
trestout le premier prest et le devant au chemin. Et 
de fait sa trop grande diligence le fait souvent chevaucher 
seul devant ses gens, aucunesfoiz ung quart 
de lieue ou plus. Advint ung jour que monseigneur, 
estant au giste, environ a six lieues de sa maison 
ou il doit trouver madame, se descoucha si tres 
matin et monta a cheval que bien luy semble que 
son cheval a sa maison le rendra ains que madame 
soit descouchée, qui rien de ceste sa venue ne scet. 
Ainsi comme il le proposa il advint. Et comme il 
estoit en ce plaisant chemin dist a ses gens : 
« Venez tout a vostre aise, et ne vous chaille de moy 
suyvir ; je m'en iray tout mon train pour trouver 
ma femme au lict. » Ses gens hodez et traveillez, et 
leurs chevaulx aussi ne contredirent pas a monseigneur, 
qui picque son courtaut et fait tant en peu 
d'heure qu'il est en la basse court de son hostel 
descendu, ou il trouva ung varlet qui le deffist de 
son cheval. Ainsi housé, et tout ainsi que descendu 
estoit, s'en va tout sans ame rencontrer, car encores 
matin estoit, devers sa chambre, ou madame encores 
dormoit, ou espoir faisoit ce qui tant a fait monseigneur 
traveiller. Creez que l'huys n'estoit pas ouvert, 
a cause du lieutenant, qui tout fut ebahy, et madame 
aussi, quand monseigneur hurta de son baston ung 
tres lourd coup : « Qui est ce ? dist madame. - C'est 
moy, c'est moy ce dit monseigneur ; ouvrez, ouvrez ! » 
Madame qui tantost a congneu monseigneur 
a son parler, ne fut pas des plus asseurées ; neantmains 
fait habiller incontinent son escuier, qui mett 
peine de soy avancer le plus qu'il peut, pensant 
comment il pourra eschaper sans dangier. Madame, 
qui fainct d'estre encores toute endormie et non 
recognoistre monseigneur, après le second hurt qu'il 
fait a l'huys demande encores : « Qui est ce la ? 
- C'est vostre mary, dame ; ouvrez bien tost, 
ouvrez ! - Mon mary ! dit elle ; helas ! il est bien 
loing d'icy ; Dieu le ramaine a joye et bref ! - Par 
ma foy, dame, je suis vostre mary, et ne me cognoissez 
vous au parler ? Si tost que je vous oy respondre, 
je cogneu bien que c'estiez vous. - Quand il viendra, 
je le sçaray beaucop devant, pour le recevoir 
ainsi que je doy, et aussi pour mander messeigneurs 
ses parens et amys pour le festoier et convier a sa 
bien venue. Allez, allez, et me laissez dormir. 
- Saint Jehan ! je vous en garderay ! ce dit monseigneur ; 
il fault que vous ouvrez l'huys ; et ne 
voulez vous cognoistre vostre mary ? » Alors l'appelle 
par son nom. Et elle, qui voit que son amy est 
ja tout prest, le fait mettre derriere l'huys, et puis 
va dire : « Ha ! monseigneur, est ce vous ? Pour 
Dieu, pardonnez moy, et estes vous en bon point ? 
- Oy, la Dieu mercy, ce dit monseigneur. - Or loé 
en soit Dieu ! ce dit madame ; je vien incontinent 
vers vous et vous mettray dedans, mais que je soye 
un peu habillée et que j'aye de la chandelle. - Tout 
a vostre aise, dit monseigneur. - En verité, ce dit 
madame, tout a cest coup que vous avez hurté, 
monseigneur, j'estoye bien empeschée d'un songe qui 
est de vous. - Et quel est il, m'amye ? - Par ma 
foy, monseigneur, il me sembloit a bon escient que 
vous estiez revenu, que vous parliez a moy, et si 
voiez tout aussi cler d'un oeil comme de l'autre. 
- Pleust ores a Dieu ! dit monseigneur. - Nostre 
Dame, ce dit madame, je croy que aussi faictes vous. 
- Par ma foy, dit monseigneur, vous estes bien 
beste ; et comment ce seroit il ? - Je tien, moy, 
dit elle, qu'il est ainsi. - Il n'en est rien, non, dit 
monseigneur, et estes vous bien si fole que de le 
penser ? - Dya, monseigneur, dit elle, ne me creez 
jamais s'il n'est ainsi. Et, pour la paix de mon 
cueur, je vous requier que nous l'esprouvons. » Et a 
cest coup el ouvroit l'huys, tenant la chandelle 
ardant en sa main. Et monseigneur, qui est content 
de ceste espreuve, souffrit bien que madame luy 
bouchast son bon oeil d'une main, et de l'autre elle 
tenoit la chandelle devant l'oeil de monseigneur qui 
crevé estoit ; et puis luy demanda : « Monseigneur, 
ne voiez vous pas bien, par vostre foy ? - Par mon 
serment, nenny, m'amye, ce dit il. » Et entretant que 
ces devises se faisoient, le lieutenant de monseigneur 
sault de la chambre sans qu'il fust apperceu de luy. 
« Or actendez, monseigneur, ce dit elle. Et maintenant 
vous me voiez bien, faictes pas ? - Par Dieu ! 
m'amye, nenny, dit monseigneur, comment vous 
verroie je ? vous avez bouché mon dextre oeil, et 
l'autre est crevé passé a dix ans. - Alors, dist elle, 
or voy je bien que c'estoit songe voirement qui ce 
rapport m'a fait. Mais, toutesfoiz, Dieu soit loé et 
gracié que vous estes cy ! - Ainsi soit il », ce dit 
monseigneur. Et a tant s'entreacolerent et baiserent 
moult de foiz, et feirent grand feste. Et n'oblya pas 
monseigneur a compter comment il avoit laissé ses 
gens derriere, et que pour la trouver ou lit, il avoit 
fait telle diligence. « Et vrayement, dit madame, 
encores estes vous bon mary. » Et a tant vindrent 
femmes et serviteurs qui bien beneirent monseigneur 
et le deshouserent, et de tous poins le deshabillerent. 
Et ce fait se bouta ou lit avecques madame, qui le 
receut du demourant de l'escuier, qui s'en va son 
chemin, lyé et joieux d'estre ainsi eschappé. Comme 
vous avez oy fut le chevalier trompé. Et n'ay point 
sceu, combien que pluseurs gens depuis le sceurent, 
qu'il en fust jamais adverty. 


LA DIX SEPTIESME NOUVELLE, 
PAR 
MONSEIGNEUR. 
N'a gueres que a Paris presidoit en la chambre des 
comptes ung grand clerc chevalier assez sur eage, 
mais tres joyeux et plaisant homme estoit, tant en sa 
maniere d'estre comme en ses devises, ou qu'il les 
adressast, ou aux hommes ou aux femmes. Ce bon 
seigneuravoit femme espousée desja ancienne et 
maladive, dont il avoit belle lignée. Et entre aultres 
damoiselles, chambrieres et servantes de son hostel, 
celle ou nature avoit mis son entente de la faire 
tres belle, meschine estoit, faisant le mesnage commun, 
comme les litz, le pain et aultres telz affaires. 
Monseigneur, qui ne jeunoit jour de l'amoureux mestier 
tant qu'il trouvast rencontre, ne cela gueres a la 
belle meschine le grand bien qu'il luy veult, et luy 
va faire ung grand prologue d'amoureux assaulx que 
incessamment amour pour elle luy envoye ; continue 
aussi ce propos, promettant tous les biens du monde, 
monstrant comme il est bien en luy de luy faire tant 
en telle maniere, en telle et en telle. Et qui oyoit le 
chevalier, jamais tant d'eur n'advint a la meschine 
que de luy accorder son amour. La belle meschine, 
bonne et sage, ne fut pas si beste que aux gracieux 
motz de son maistre ne baillast response en rien a 
son avantage, mais s'excusa si gracieusement que 
monseigneur en son courage tres bien l'en prise, combien 
qu'il amast mieulx qu'elle tenist aultre chemin. 
Motz rigoreux vindrent en jeu par la bouche de monseigneur, 
quand il perceut que par doulceur il ne 
faisoit rien ; mais la tres bonne fille et entiere, amant 
plus cher morir que perdre son honneur, ne s'en 
effraya gueres, ains asseurement respondit, dye et 
face ce qu'il luy plaist, mais jour qu'elle vive de 
plus près ne luy sera. Monseigneur, qui la voit ahurtée 
en ceste opinion, après ung gracieux adieu, laisse 
ne sçay quans jours ce gracieux pourchaz de la 
bouche tant seulement ; mais regards et aultres petiz 
signes ne luy coustoyent gueres, qui trop estoient a 
la fille ennuyeux. Et si elle ne doubtast mettre male 
paix entre monseigneur et madame, il ne luy chauldroit 
guere de la desloyaulté de monseigneur ; mais 
au fort elle conclud se deceler au plus tard qu'elle 
pourra. La devocion que monseigneur avoit aux sains 
de sa meschine de jour en jour croissoit, et ne luy 
suffisit pas de l'amer et servir en cueur seullement, 
mais d'oroison, comme il a fait cy devant, la veult 
arriere reservir. Si vient a elle, et de plus belle 
recommença sa harengue en la fasson comme dessus, 
laquelle il confermoit par cent mille sermens et 
autant de promesses. Pour abreger, rien ne luy vault. 
Il ne peut obtenir ung tout seul mot, et encores mains 
de semblant qu'elle luy baille quelque pou d'espoir 
de jamais non pervenir a ses attainctes. Et en 
ce point se partit ; mais il n'oblya pas a dire a ce 
partir que, s'il la rencontre en quelque lieu marchant, 
ou elle obeyra, ou elle fera pis. La meschine gueres 
ne s'en effraya, et sans plus y gueres penser va 
besoigner a sa cuisine ou aultre part. Ne sçay quans 
jours après, par ung lundi matin, la belle meschine, 
pour faire des pastez, thamisoit de la fleur. Or 
devez savoir que la chambrette ou se faisoit ce mestier 
n'estoit gueres loing de la chambre de monseigneur, 
et qu'il oyoit tres bien le bruyt et la noise qui 
se faisoit a ce coup. Savoit aussi tres bien que 
c'estoit sa chambriere qui de thamis jouoit ; si 
s'advisa qu'elle n'aroit pas seule ceste peine, mais 
luy vouldroit aider, voire et fera au surplus ce qu'il 
luy a bien promis, car jamais mieulx a point ne la 
pourroit trouver. Dit aussy en soy mesmes : « Quelque 
refus que de la bouche elle m'ayt fait, si en 
cheviray je bien si je la puis a graux tenir. » Il 
regarda que bien matin encores estoit, et que 
madame n'estoit pas encores eveillée ; il sault tout 
doulcement hors de son lit, a tout son couvrechef de 
nuyt, et prend sa robe longue et ses botines, et descend 
de sa chambre si celeement qu'il fut dedans la 
chambrette ou la meschine tamisoit qu'elle oncques 
n'en sceut rien tant qu'elle le vit tout dedans. Qui 
fut bien esbahie, ce fut la pouvre chambriere, qui a 
pou trembloit, tant estoit asserrée, doubtant que 
monseigneur ne luy ostast ce que jamais rendre ne 
luy saroit. Monseigneur, qui la voit effraiée, sans 
plus parler luy baille ung fier assault, et tant fist en 
pou d'heure qu'il avoit la place emportée s'il n'eust 
esté content de parlamenter. Si luy va dire la fille : 
« Helas ! monseigneur, je vous cry mercy, je me 
rends a vous ; ma vie et mon honneur sont en vostre 
main, aiez pitié de moy. - Je ne scay quel honneur, 
dit monseigneur, qui tres eschaufé et esprins estoit ; 
vous passerez par la. » Et a ce coup recommence 
l'assault plus fier que devant. La fille, voyant qu'eschapper 
ne povoit, s'advisa d'ung bon tour, et dist : 
« Monseigneur, j'ayme mieulx vous rendre ma place 
par amours que par force ; donnez fin, s'il vous 
plaist, aux durs assaulx que me livrez, et je feray 
tout ce qu'il vous plaira. - J'en suis content, dist 
monseigneur ; mais creez que aultrement vous n'eschapperez. 
- D'une chose vous requier, dist lors la 
fille. Monseigneur, je doubte beaucop que madame 
ne vous oye et ait oy, et s'elle venoit d'adventure, 
et droit cy vous trouvast, je seroie femme perdue, 
car du mains elle me feroit batre ou tuer. - Elle n'a 
garde de venir, non, dit monseigneur ; elle dort au 
plus fort. - Helas ! monseigneur, je la doubte tant 
que je n'en scay estre asseurée. Si vous prie et 
requier, pour la paix de mon cueur et plus grande 
seureté de nostre besoigne, que vous me laissez aller 
veoir s'elle dort ou qu'elle fait. - Nostre Dame, tu 
ne retournerois pas, dit monseigneur. - Si feray, 
par mon serment, dit elle, trestout tantost. - Or je 
le veil ! dit il, avance toy. - Ha ! monseigneur, si 
vous voulez bien faire, dit elle, vous prendrez ce 
thamis et besoignerez comme je faisoie, affin d'aventure, 
si madame est esveillée, qu'elle oye la noise que 
j'ay devant le jour encommancée. - Or monstre ça, 
je feray bon devoir, et ne demoure gueres. - Nenny, 
monseigneur ; tenez aussi ce buleteau, dit elle, sur 
vostre teste, vous semblerez tout a bon escient estre 
une femme. - Or ça, dit il, de pardieu ça. » Il 
fut affublé de ce buleteau, et si commence a thamiser, 
que c'estoit belle chose tant bien luy siet. Et entretant 
la chambriere monta en la chambre et esveilla 
madame, et luy compta comment monseigneur par cy 
devant d'amours l'avoit priée et qu'il l'avoit assaillie 
a ceste heure ou el tamisoit. « Et s'il vous plaist 
veoir comment j'en suis eschappée et en quel point 
il est, venez en bas, vous le verrez. » Madame tout 
a cop se leve, et prend sa robe de nuyt, et fut tantost 
devant l'huys de la chambre ou monseigneur tamisoit 
diligemment. Et quand elle le voit en cest estat, et 
affublé du buleteau, elle luy va dire : « Ha ! monseigneur, 
et qu'est cecy ? et ou sont voz lectres, voz 
grands honeurs, voz sciences et discrecions ? » Et 
monseigneur, qui deceu se voit, respondit tout 
subitement : « Au bout de mon vit, dame, la ay je 
tout amassé aujourd'uy. » Lors tres marry et courroucé 
sur la meschine se desarma du thamis et du 
buleteau, et en sa chambre remonte. Et madame le 
suyt, qui son preschement recommence, dont monseigneur 
ne tient gueres de compte. Quand il fut prest, 
il manda sa mule, et au palais s'en va, ou il compta 
son adventure a pluseurs gens de bien qui en risirent 
bien fort. Et me dist l'on depuis, quelque 
courroux que le seigneur eust de prinsault a sa belle 
meschine, si l'ayda il depuis de sa parolle et de sa 
chevance a marier. 


LA XVIIIe NOUVELLE, 
PAR 
MONSEIGNEUR DE LA ROCHE. 
Ung gentil homme de Bourgoigne nagueres pour 
aucuns de ses affaires s'en alla a Paris, et se logea 
en ung tres bon hostel ; car telle estoit sa coustume 
de querir tousjours les meilleurs logiz. Il n'eut gueres 
esté en son logis, luy qui cognoissoit mousche en 
laict, qu'il ne perceust tantost que la chambriere de 
leans estoit femme qui devoit faire pour les gens. 
Si ne luy cela gueres ce qu'il avoit sur le cueur, et, 
sans aller de deux en trois, luy demanda l'aumosne 
amoureuse. Il fut de prinsault bien rechassé des 
meures : « Voire, dist elle, est ce a moy que vous 
devez adrecer telles parolles ? Je veil bien que vous 
sachez que je ne suis pas celle qui fera tel blasme 
a l'ostel ou je demeure. » Et qui l'oyoit, elle ne le 
feroit pas pour aussi gros d'or. Le gentil homme 
tantost congneut que toutes ses excusacions estoient 
erres pour besoigner ; si luy va dire : « M'amye, si 
j'eusse temps et lieu, je vous diroye telle chose que 
vous seriez bien contente, et ne doubte point que 
ce ne fust grandement vostre bien ; mais pource que 
devant les gens ne vous veil gueres araisonner, affin 
que ne soiez de moy suspeçonnée, croiez mon homme 
de ce que par moy vous dira ; et s'ainsi le faictes, 
vous en vauldrez mieulx. - Je n'ay, dit elle, ne a 
vous ne a luy que deviser. » Et sur ce point s'en va. 
Et nostre gentil homme appella son varlet, qui estoit 
ung galant tout esveillé, puis luy compta son cas 
et le charge de poursuir roidement sa besoigne sans 
espergner bourdes ne promesses. Le varlet, duyt et 
fait a cela, dit qu'il fera bien son personage. Il ne 
mist pas la chose en obly, car au plus tost qu'il 
sceut trouver la meschine, Dieu scet s'il joa bien du 
bec ! Et s'elle n'eust esté de Paris, et plus subtile 
que foison d'aultres, son gracieux langage et les promesses 
qu'il fait pour son maistre l'eussent tout a 
haste abatue. Mais aultrement alla. Car, après pluseurs 
parolles et devises d'entre elle et luy, elle luy 
dist ung mot tranché : « Je scay bien que vostre 
maistre veult, mais il n'y touchera ja si je n'ay dix 
escuz. » Le varlet fist son rapport a son maistre, qui 
n'estoit pas si large, au mains en tel cas, de donner 
dix escuz pour joyr d'une telle damoiselle. « Quoy 
que soit, elle n'en fera aultre chose, dit le varlet ; 
et encores y a il bien maniere de venir en sa chambre, 
car il fault passer par celle a l'oste. Regardez 
que vous vouldrez faire. - Par la mort bieu ! dit 
il, mes dix escuz me font bien mal d'en ce point les 
laisser aller ; mais j'ay si grant devocion au saint, 
et si en ay fait tant de poursuite, qu'il fault que je 
besoigne. Au deable soit chicheté ! elle les ara. 
- Pourtant le vous dy je, dit le varlet, voulez vous 
que je luy dye qu'elle les aura ? - Oy, de par le 
dyable ! oy, dit il. » Le vallet trouva la bonne fille 
et luy dist qu'elle aura ces dix escuz, voire et encores 
mieux cy après. « Trop bien, » dit elle. Pour abreger, 
l'eure fut prinse que l'escuier doit venir coucher 
avec elle. Mais avant que oncques elle le voulsist 
guider par la chambre de son maistre en la sienne, 
il bailla tous les dix escuz contens. Qui fut bien mal 
content, ce fut nostre homme, qui se pensa, en passant 
par la chambre et cheminant aux nopces qui 
trop a son gré luy coustoient, qu'il jouera d'un tour. 
Ilz sont venuz si doulcement en la chambre que 
maistre ne dame ne scevent rien ; si se vont despoiller, 
et dit nostre escuier qu'il emploira son argent 
s'il peut. Il se mect a l'ouvrage et fait merveille 
d'armes, et espoir plus que bon ne luy fut. Tant en 
devises que aultrement se passerent tant d'heures 
que le jour estoit voisin et prochain a celuy qui plus 
voluntiers dormist que nulle aultre chose feist. Mais 
la tres bonne chambriere luy va dire : « Or ça, sire, 
pour le tres grand bien, honneur et courtoisie que j'ay 
oy et veu de vous, j'ay esté contente mectre en vostre 
obeissance et joissance la rien que plus en ce 
monde doy cher tenir. Si vous prie et requier que 
vistement vous veillez apprester et habiller et de 
cy partir, car il est desja haulte heure. Et, si d'adventure 
mon maistre ou ma maistresse venoient icy, 
comme assez est leur coutume au matin, et vous 
trouvassent, je seroie perdue et gastée, et vous ne 
seriez pas le mieulx party du jeu. - Je ne sçay 
quoy, dit le bon escuier, quel bien et quel mal en 
adviendra ; mais je me reposeray et dormiray tout 
a mon aise et a mon beau loisir avant que j'en parte. 
Et, affin que n'aye paour et que point je ne m'espante, 
vous me ferez compaignie, s'il vous plaist. 
- Ha ! monseigneur, dist elle, il ne se peut faire ainsi. 
Par mon serment, il vous convient partir. Il sera 
jour trestout en haste, et si on vous trouvoit icy, que 
seroit ce de moy ? J'aymeroie mieulx estre morte 
qu'ainsi en advenist. Et, si vous ne vous avancez, 
ce que trop je doubte en adviendra. - Il ne me 
chault, moy, qu'en advienne, dit l'escuier ; mais je 
vous dy bien que si ne me rendez mes dix escuz, ja 
ne m'en partiray, advienne ce qu'en advenir peut. 
- Voz dix escus ? dit elle ; et estes vous tel, si vous 
m'avez donné aucune courtoisie ou gracieuseté, que 
vous le me vouldrez après retollir par ceste façon ? 
Sur ma foy, vous monstrez mal que vous soiez gentil 
homme. - Tel que je suis, dit il, je suis celuy qui 
de cy ne partiray, ne vous aussi, tant que ne m'aiez 
rendu mes dix escuz ; vous les ariez gaignez trop 
aise. - Ha ! dit elle, se m'aist Dieu, quoy que vous 
diez, je ne pense pas que soiez si mal gracieux, 
attendu le bien qui est en vous et le plaisir que vous 
ay fait, que fussez si pou courtois que vous m'aidissiez 
a garder mon honneur. Et pour ce de rechef 
vous supplie que ceste ma resqueste passez et accordez 
et que d'icy vous partez. » L'escuier dit qu'il 
n'en fera rien ; et, pour trousser le compte, force 
fut a la bonne gentil femme a tel regret que Dieu 
scet, de desbourser les dix escuz, affin que l'escuier 
s'en aille. Quand les dix escuz furent en la main 
dont ilz partoient, celle qui les rendoit cuidoit bien 
enrager tant estoit mal contente, et celuy qui les a 
leur fait grand chere. « Or avant, dit la courroucée 
et desplaisante, qui se voit ainsi gouverner, quand 
vous estes bien joué et farsé de moy, au mains avancez 
vous, et vous suffise que vous seul cognoissez 
ma folie, et que par vostre tarder elle ne soit cogneue 
de ceulx qui me deshonoreront, s'ilz en voient l'apparence. 
- A vostre honneur, dit l'escuier, point je 
ne touche ; gardez le autant que vous l'amez. Vous 
m'avez fait venir icy, et si vous somme que vous me 
rendez et mettez au lieu dont party, car ce n'est pas 
mon intencion comme de venir et de retourner. » 
La chambriere, ou rien n'avoit a le courroucer, non 
pas mains doubtant l'esclandre de son fait que la 
mort, voyant aussi que le jour commence a paroir, 
avec tout le desplaisir et crainte que son ennuyeux 
cueur charge et empire, se hourde de l'escuier et a 
son col le charge. Et comme atout ce fardeau passoit 
par la chambre de son maistre, marchant le plus 
soef qu'oncques peust, le courtois gentil homme, 
tenant lieu de bahu sur le doz de celle qui sur son 
ventre l'avoit soustenu, laissa couler ung gros sonnet, 
dont le ton et le bruyt firent l'oste eveiller, et 
demanda assez effrayement : « Qui est cela ? 
- C'est vostre chambriere, dist l'escuier, qui me 
porte rendre ou elle m'avoit emprunté. » A ces motz, 
la pouvre gentil femme n'eut plus cueur, puissance 
ne vouloir de soustenir son fardeau desplaisant. Si 
s'en va d'ung costé et l'escuier d'aultre. Et l'oste, 
qui cognoist bien que c'est, parla tres bien a l'espousée, 
qui, toute deceute et esclandrie, tost après 
se partit de leans. Et l'escuier en Bourgoigne se 
retourna, qui aux galans et compaignons de sorte 
joyeusement racompta ceste son adventure 
dessusdicte. 


LA XIXe NOUVELLE, 
PAR 
PHILIPE VIGNIER, 
ESCUIER DE MONSEIGNEUR. 
Ardent desir de veoir pays, savoir et cognoistre 
pluseurs experiences qui par le monde universel journellement 
adviennent, nagueres si fort eschaufa 
l'atrempé cueur et vertueux courage d'un bon et riche 
marchant de Londres en Angleterre, qu'il abandonna 
sa belle et bonne femme et sa belle maignye d'enfans, 
parens, amis, heritages, et la pluspart de sa 
chevance. Et se partit de son royaulme assez et bien 
fourny d'argent content et de tres grande abundance 
de marchandises dont le païs d'Angleterre peut les 
autres servir, comme d'estains, de riz, et foison 
d'aultres choses que pour bref je passe. En ce son 
premier voyage vaca le bon marchant l'espace de 
cinq ans, pendant lequel temps sa bonne femme 
garda tres bien son corps, fist le prouffit de pluseurs 
marchandises, et tant et si tres bien le fist que son 
mary au bout desdiz cinq ans retourné, beaucop la 
loa et plus que paravant l'ama. Le cuer audit marchant, 
non encores content, tant d'avoir veu et cogneu 
pluseurs choses estranges et merveilleuses, comme 
d'avoir gaigné largement, le feist arriere sur la mer 
bouter cinq ou six mois puis son retour ; et s'en reva 
a l'adventure en estrange terre tant de Chrestians 
que de Sarrazins, et ne demoura pas si peu que les 
dix ans ne furent passez ains que sa femme le revist. 
Trop bien luy rescripvoit assez souvent, a celle fin 
qu'elle sceust qu'il estoit encores en vie. Elle, qui 
jeune estoit et en bon point, et qui point n'avoit de 
faulte des biens de Dieu, fors seulement de la presence 
de son mary, fut contraincte par son trop 
demourer de prendre ung lieutenant, qui en peu 
d'heure luy fist ung tres beau filz. Ce filz fut elevé, 
nourry et conduit avec les aultres ses freres d'un 
costé. Et au retour du marchant, mary de sa mere, 
avoit environ sept ans. La feste fut grande, a ce 
retour, d'entre le mary et la femme. Et, comme ilz 
fussent en joyeuses devises et plaisans propos, la 
bonne femme, a la semonce de son mary, fait venir 
devant eulx tous leurs enfants, sans oblier celuy qui 
fut gaigné en l'absence de celuy qui en avoit le nom. 
Le bon marchant, voyant la belle compaignie de ses 
enfans, recordant tres bien du nombre d'eulx a son 
departement, le voit creu d'un, dont il est tres fort 
esbahy et moult emerveillé. Si va demander a sa 
femme qui estoit ce beau filz, le derrenier en rang de 
leurs enfans. « Qui c'est ? dit elle, par ma foy, sire, 
c'est nostre filz ; a qui seroit il ? - Je ne sçay, dist 
il ; mais pour ce que plus ne l'avoie veu, avez vous 
merveille si je le demande ? - Saint Jehan ! nenny, 
dist elle, mais il est nostre filz. - Et comment se 
peut il faire ? dist le mary ; vous n'estiez pas grosse 
a mon partement. - Non vrayement, dit elle, que je 
sceusse ; mais je vous ose bien dire a la verité que 
l'enfant est vostre, et que aultre que vous a moy n'a 
touché. - Je ne dy pas aussi, dit il ; mais toutesfoiz 
il a dix ans que je party et cest enfant se monstre 
de sept : comment doncques pourroit il estre mien ? 
L'ariez vous plus porté que ung aultre ? - Par mon 
serment, dit elle, je ne sçay ; mais tout ce que je 
vous dy est vray. Si je l'ay plus porté qu'un aultre, 
il n'est rien que j'en sache. Et si vous ne le me 
feistes au partir, je ne sçay moy penser dont il peut 
estre venu, sinon que, assez tost après vostre partement, 
ung jour j'estoie par ung matin en nostre 
grand jardin ou, tout a coup, me vint ung soudain 
appetit de menger une fuille d'oseille qui pour l'heure 
de adonc estoit couverte et soubz la neige tappie. 
J'en choisy une entre les aultres, belle et large, que 
je cuiday avaler ; mais ce n'estoit que ung peu de 
nege blanche et dure. Et ne l'eu pas si tost avalée 
que ne me sentisse en trestout tel estat que je me 
suis trouvée quand mes aultres enfans ay porté. De 
fait, a chef de terme, je vous ay fait ce tres beau 
filz. » Le marchand cogneut tantost qu'il en estoit 
noz amis ; mais il n'en voult faire semblant, ainçois 
se vint adjoindre par parolles a confermer la belle 
bourde que sa femme luy bailloit, et dit : « M'amye, 
vous ne dictes chose qui ne soit possible, et que a 
aultres que a vous ne soit advenue. Loé soit Dieu 
de ce qu'il nous envoye ! S'il nous a donné ung 
enfant par miracle, ou par aucune secrete fasson 
dont nous ignorons la maniere, il ne nous a pas oblié 
d'envoier chevance pour l'entretenir. » Quand la 
bonne femme voit que son mary veult condescendre 
a croire ce qu'el luy dit, elle n'est moyennement 
joyeuse. Le marchant, sage et prudent, en dix ans 
qu'il fut puis a l'ostel sans faire ses loingtains voyages, 
ne tint oncques maniere envers sa femme, en 
parolles ne aultrement, par quoy elle peust penser 
qu'il entendist rien de son fait, tant estoit vertueux 
et pacient. Il n'estoit pas encores saoul de voyager ; 
si le vouloit recommencer, et le dist a sa femme, qui 
fist semblant d'en estre tres marrie et mal contente. 
« Appaisez vous, dit il ; s'il plaist a Dieu et a monseigneur 
saint George, je reviendray de bref. Et 
pource que nostre filz que feistes a mon aultre 
voyage est desja grand et habile et en point de veoir 
et d'apprendre, si bon vous semble, je l'emmeneray 
avecques moy. - Et par ma foy, dit elle, vous ferez 
bien et je vous en prie. - Il sera fait », dit il. A 
tant se part, et emmaine le filz dont il n'estoit pas 
pere, a qui il a pieça gardé une bonne pensée. Ilz 
eurent si bon vent qu'ilz sont venuz au port d'Alixandrie, 
ou le bon marchant tres bien se deffist de la 
pluspart de ses marchandises. Et ne fut pas si beste, 
affin qu'il n'eust plus de charge de l'enfant de sa 
femme et d'un aultre, et que après sa mort ne succedast 
a ses biens, comme ung de ses aultres enfans, 
qu'il ne le vendist a bons deniers contens pour en 
faire ung esclave. Et pource qu'il estoit jeune et 
puissant, il en eust près de cent ducatz. A chef de 
piece, il s'en revint en Angleterre, sain et sauf, 
Dieu mercy. Et n'est pas a dire la joye que sa 
femme luy fist quand elle le vit en bon point. Elle 
ne voit point son filz si ne scet que penser. Elle ne 
se peut gueres tenir qu'elle ne demandast a son mary 
qu'il avoit fait de leur filz. « Ha ! m'amye, dist il, 
il ne le vous fault pas celer : il luy est tres mal prins. 
- Helas ! comment ? dit elle ; est il noyé ? - Nenny 
vraiement, dist il ; mais il est vray que fortune de 
mer par force nous mena en ung païs ou il faisoit 
si chault que nous cuidions tous morir par la grand 
ardeur du soleil qui sur nous ses raidz espandoit. 
Et comme ung jour nous estions sailliz de nostre 
nave, pour faire en terre chascun une fosse pour 
nous tappir pour le soleil, nostre bon filz, qui de 
neige, comme sçavez, estoit, en nostre presence, sur 
le gravier, par la grand force du soleil, fut tout a 
coup fondu et en eaue resolu. Et n'eussiez pas dit 
unes sept seaulmes que nous ne trouvasmes plus 
rien de luy. Tout aussi a haste qu'il vint au monde, 
aussi soudainement en est party. Et pensez que j'en 
fuz et suis bien desplaisant. Et ne vy jamais chose 
entre les merveilles que j'ay veues dont je fusse plus 
esbahy. - Or avant, dit elle, puis qu'il a pleu a 
Dieu le nous oster, comme il le nous avoit donné, 
loé en soit il ! » Si elle se doubta que la chose allast 
aultrement, l'ystoire s'en taist et ne fait pas mencion, 
fors que son mary lui rendit telle qu'elle luy bailla, 
combien qu'il en demoura tousjours le cousin. 


LA XXe NOUVELLE, 
PAR 
PHILIPE DE LOAN. 
Il n'est pas chose nouvelle que en la conté de 
Champaigne a tousjours eu bon a recouvrer de 
foison de gens lourds en la taille, combien qu'il 
sembleroit assez estrange a pluseurs, pourtant qu'ilz 
sont si près voisins a ceulx du mal engin. Assez et 
largement d'ystoires a ce propos pourroit on mettre 
avant conformant la bestise des Champenois. Mais, 
quant au present, celle qui s'ensuyt pourra souffire. 
En la dicte conté nagueres avoit ung jeune filz orphenin, 
qui bien riche et puissant demoura puis le trespas 
de son pere et sa mere. Et jasoit qu'il fust lourd, 
tres pou sachant, et encores aussi mal plaisant, si 
avoit il une industrie de bien garder le sien et conduire 
sa marchandise. Et a ceste cause beaucop de 
gens, voire de gens de bien, luy eussent voluntiers 
donné leur fille a mariage. Une entre les aultres 
pleut aux parents et amys de nostre Champenois, 
tant pour sa bonté, beaulté, chevance, etc.. ; et luy 
dirent qu'il estoit temps qu'il se mariast, et que 
bonnement il ne povoit seul conduire son fait. « Vous 
avez aussi, dirent ilz, desja XXIIIJ ans, si ne pourriez 
en meilleur eage prendre cest estat. Et, si vous y 
voulez entendre, nous avons regardé et choisy pour 
vous une belle fille et bonne, qui nous semble bien 
vostre fait. C'est une telle ; vous la cognoissez 
bien. » Lors la luy nommerent. Et nostre homme, a 
qui ne chaloit qu'il feist, fust maryé ou aultre chose, 
mais qu'il ne tirast point d'argent, respondit qu'il 
feroit ce qu'ilz vouldroient. « Et puis que ce vous 
semble mon bien, conduisez la chose au mieulx que 
savez, car je veil faire par vostre conseil et ordonnance. 
- Vous dictes bien, dirent ces bonnes gens. 
Nous regarderons et penserons pour vous comme 
pour nous mesmes ou ung de noz enfans. » Pour 
abreger, a chef de piece nostre Champenois fut 
maryé de par Dieu ; mais si tost la premiere nuyt 
qu'il fut près de sa femme couché, luy, qui oncques 
sur beste crestiane n'avoit monté, tantost luy tourna 
le doz, après je ne sçay quants simples baisiers 
qu'elle eut de luy, mais du surplus nichil au doz. 
Qui estoit mal contente, c'estoit nostre espousée, 
jasoit qu'elle n'en feist nul semblant ! Ceste maudicte 
maniere dura plus de dix jours et encores eust, si 
la bonne mere a l'espousée n'y eust pourveu de 
remede. Il ne vous fault pas celer que nostre homme, 
et neuf en fasson et en mariage, du temps de feu 
son pere et sa mere avoit esté bien court tenu ; et 
sur toute rien luy estoit et fut defendu le mestier 
de la beste a deux doz, doubtant, s'il s'i esbatoit, 
qu'il y despendroit sa chevance. Et bien leur sembloit, 
et a bonne cause, qu'il n'estoit pas homme 
qu'on deust aimer pour ses beaulx yeulx. Luy, qui 
pour rien ne courroussast pere et mere, et qui n'estoit 
pas trop chault sur potaige, avoit tousjours gardé 
son pucellage, que sa femme eust voluntiers desrobé 
par bonne fasson, s'elle eust sceu. Ung jour se 
trouva la mere a nostre espousée devers sa fille, et 
luy demanda de son mary, de son estat, de ses 
condicions, de son mariage, et cent mille choses que 
femmes scevent dire. A toutes choses bailla et rendit 
nostre espousée a sa mere tres bonne response, et 
dist que son mary estoit tres bon homme et qu'elle ne 
doubtoit point qu'elle ne se conduisist bien avecques 
luy. De ce fut nostre mere bien joyeuse, et, pource 
qu'elle savoit bien par elle mesme qu'il fault en 
mariage aultre chose que boire et menger, elle dist 
a sa fille : « Or, vien ça et me dy par ta foy, et de 
ces choses de nuyt, comment t'en est il ? » Quant la 
pouvre fille oyt parler de ces choses de nuyt, a pou 
que le cueur ne luy faillit, tant fut marrye et desplaisante ; 
et ce que sa langue n'osoit respondre, 
monstrerent ses yeulx, dont sailloient larmes a tres grand 
abundance. Si entendit tantost sa mere que 
ces larmes vouloient dire, et dist : « Ma fille, ne 
plorez plus ; mais dictes moy hardiement. Je suis 
vostre mere, a qui ne devez rien celer, et de qui ne 
devez estre honteuse. Vous a il encores rien fait ? » 
La pouvre fille, revenue de paumoison et ung peu 
rasseurée et de sa mere confortée, cessa la grand 
flotte de ses larmes, mais elle n'avoit encores force 
ne sens de respondre. Si l'interroge encores sa 
mere, et luy dit : « Dy moy hardiement et oste ces 
larmes. T'a il rien fait ? » A voix basse et de plours 
entremeslée respondit la fille et dist : « Par ma foy, 
ma mere, il ne me toucha oncques ; mais du surplus 
qu'il ne soit bon homme et doulx, par ma foy, si est. 
- Or, dy moy, dit la mere, scez tu point s'il est 
fourny de tous ses membres ? Dy hardiement si tu 
le sces. - Saint Jehan ! si est tres bien, dist elle. 
J'ay pluseurs foiz senty ses denrées d'aventure, ainsi 
que je me tourne et retourne en nostre lit, quand je 
ne puis dormir. - Il souffist, dist la mere ; laisse 
moy faire du surplus. Veez cy que tu feras ; demain 
au matin il te convient faindre d'estre malade tres fort, 
et monstrer semblant d'estre tant oppressée qu'il 
semble que l'ame s'en parte. Ton mary me viendra 
ou mandera querir, je n'en doubte point, et je feray 
si bien mon personage que tu sçaras tantost comment 
tu fuz gaignée, car je porteray ton urine a ung tel 
medicin qui donnera tel conseil que je vouldray. » 
Comme il fut dit il fut fait, car landemain, si tost 
qu'on vit du jour, nostre gouge, auprès de son mary 
couschée, se commenca a plaindre et faire si tres bien 
la malade qu'il sembloit que une fievre continue 
luy rongeast corps et ame. Noz amis, son mary estoit 
bien esbahy et desplaisant ; si ne savoit que faire ne 
que dire. Si manda tantost sa belle mere, qui ne se 
fist gueres attendre. Tantost qu'il la vit : « Helas ! 
belle mere, vostre fille se meurt. - Ma fille ! dit elle ; 
et que luy fault il ? » Lors, tout en parlant, marcherent 
jusques en la chambre de la patiente. Si tost 
que la mere voit sa fille, elle luy demande comment 
elle fait. Et elle, bien aprinse, ne respondit pas a 
la premiere foiz, mais a chef de piece dit : « Mere, 
je me meurs ! - Non faictes, si Dieu plaist, fille ; 
prenez courage ; mais dont vous vient ce mal si a 
haste ? - Je ne sçay, je ne sçay, dit la fille ; vous 
me paraffolez a me faire parler. » Sa mere la prent 
par la main, et luy taste son poux, et son corps, et 
son chef, et puis dit a son beau filz : « Par ma foy, 
creez qu'elle est malade ; elle est plaine de feu. Si 
fault pourveoir de remede. Y a il point ycy de son 
urine ? - Celle de la mynuyt y est, dit une des 
meschines. - Baillez la moy, » dit elle. Quand elle 
eut ceste urine, fist tant qu'elle eut ung urinal et 
dedans la bouta, et dist a son beau filz qu'il la portast 
monstrer a ung medicin pour savoir qu'on 
pourra faire a sa fille, et si on y peut aider. « Pour 
Dieu ! n'y espargnons rien, dit elle ; j'ay encores de 
l'argent que je n'ayme pas tant que ma fille. - Espergner ! 
dist noz amis ; creez, si on luy peut aider 
pour argent je ne luy fauldray pas. - Or vous avancez, 
dit elle, et tantdiz qu'el se reposera ung peu 
je m'en iray jusques au mesnage ; tousjours reviendray 
je bien, s'on a mestier de moy. » Or devez vous 
savoir que nostre bonne mere avoit, le jour devant, 
au partir de sa fille, forgé le medicin qui estoit bien 
adverty de la response qu'il devoit faire. Veez cy 
nostre gueux qui arrive devers nostre medicin, a 
tout l'orine de sa femme ; et, quand il luy eut fait la 
reverence, il luy va compter comment sa femme estoit 
deshaitée et merveilleusement malade. « Et veez cy 
son urine que a vous j'apporte, affin que mieulx 
vous informez de son cas, et que plus seurement me 
puissez conseiller. » Le medicin prend l'orinal et 
contremont le leve, et tourne et retourne l'urine, et 
puis va dire : « Vostre femme est fort aggravée de 
chaulde maladie et en dangier de mort, s'elle n'est 
prestement secourue. Veez cy son urine qui le 
monstre. - Ha ! maistre, pour Dieu mercy, veillez 
moy dire, et je vous paieray bien, qu'on luy peut 
faire pour recouvrer santé, et s'il vous semble qu'elle 
n'ayt garde de mort. - Elle n'a garde, si vous 
luy faictes ce que je vous diray, dit le medicin ; mais, 
si vous tardez gueres, tout l'or du monde ne la 
garantira pas de la mort. - Dictes, pour Dieu, dit 
l'aultre, et on luy fera. - Il faut, dit le medicin, 
qu'elle ayt compaignie d'homme, ou elle est morte. 
- Compaignie d'homme ! dit l'aultre, et qu'est ce a 
dire cela ? - C'est a dire, dit le medicin, qu'il fault 
que vous montez sur elle et que vous la roncynez 
tres bien trois ou quatre foiz tout a haste. Et le plus 
que vous pourrez a ce premier faire sera le meilleur. 
Aultrement ne sera point estaincte la grand ardeur 
qui la seche et tire a fin. - Voire, dit il, et seroit ce 
bon ? - Elle est morte, et n'y a pas de rechap, 
dit le medicin, s'ainsi ne le faictes voire et bien tost 
encores. - Saint Jehan ! dit l'aultre, j'essaieray comment 
je pourray faire. » Il se part de la, et vient a 
l'ostel, et trouve sa femme qui se plaignoit et dolosoit 
tres fort. « Comment va, dit il, m'amye ? - Je 
me meurs, mon amy, dit elle. - Vous n'avez garde, 
si Dieu plaist, dist il. J'ay parlé au medecin, qui m'a 
enseigné une medicine dont vous serez garie. » Et 
durant ces devises, il se despoille et auprès de sa 
femme se boute. Et, comme il approchoit pour executer 
le conseil du medicin tout en lourdoys : « Que 
faictes vous, dit elle ; me voulez vous partuer ? 
- Mais je vous gariray, dit il, le medicin l'a dit. » 
Et ce dit, ainsi que nature luy monstra, et a l'aide 
de la paciente il besoigna tres bien deux ou trois fois. 
Et, comme il se reposoit tout esbahy de ce que 
advenu luy estoit, il demande a sa femme comment 
elle se porte. « Je suys ung pou mieulx, dit elle, que 
par cy devant n'ay esté. - Loé soit Dieu ! dit il ; 
j'espere que vous n'avez garde, et que le medicin ara 
dit vray. » Alors recommence de plus belles. Pour 
abreger, tant et si bien le fist que sa femme revint 
en santé dedans pou de jours, dont il fut tres joyeux. 
Si fut la mere quant el le sceut. Nostre Champenois, 
après ces armes desus dictes, devint ung pou plus 
gentil compaignon qu'il n'estoit par avant ; et luy 
vint en courage, puis que sa femme restoit en santé, 
qu'il semondroit a disner ung jour ses parens et 
amys et le pere et la mere d'elle, ce qu'il fist ; et les 
servit grandement en son patoys, a ce disner, faisoit 
tres bonne et joyeuse chere. On buvoit a luy, il buvoit 
aux aultres. C'estoit merveille qu'il estoit gentil compaignon. 
Mais escoutez qu'il lui advint. A la coup 
de la meilleure chere de ce disner, il commença 
tres fort et soudainement a plorer, et sembloit que 
tous ses amys, voire tout le monde, fussent mors, 
dont n'y eut celuy de la table qui ne s'en donnast 
grand merveille dont ces soudaines larmes procedoient ; 
les ungs et les aultres luy demandent qu'il 
a ; mais a pou s'il povoit ou savoit respondre, tant 
le contraignoient ses folles larmes. Il parla au fort, 
en la fin, et dist : « J'ay bien cause de plorer. - Et 
par ma foy, non avez, ce dist sa belle mere. Que 
vous fault il ? Vous estes riche et puissant et bien 
logié, et si avez de bons amys ; et qui ne fait pas 
a oublier, vous avez belle et bonne femme, que Dieu 
vous a remise en santé, qui nagueres fut sur le 
bord de sa fosse. Si m'est advis que vous devez estre 
lyé et joyeux. - Helas ! non fays, dit il. C'est par 
moy que mon pere et ma mere, qui tant m'aymoient, 
et m'ont assemblé et laissé tant de biens, ne sont 
encores en vie. Car ilz ne sont mors tous deux que de 
chaulde maladie ; et si je les eusse aussi bien roncynez 
quand ilz furent malades que j'ay fait ma femme, 
ilz fussent maintenant sur piez. » Il n'y eut celuy de 
la table après ces motz a pou qui se tenist de rire, 
mais non pourtant il s'en garda qui peut. Les tables 
furent ostées, et chacun s'en alla, et le bon Champenoys 
demoura avec sa femme, laquelle, affin 
qu'elle demourast en santé, fut souvent de luy 
racolée. 


LA XXIe NOUVELLE, 
PAR 
PHILIPE DE LOAN. 
Sur les metes de Normandie siet une bonne et 
grosse abbaye de dames, dont l'abbesse, qui belle et 
jeune et en bon point estoit, nagueres se acoucha 
malade. Ses bonnes soeurs, devotes et charitables, 
tantost la vindrent visiter, en la confortant et administrant 
a leur povoir de tout ce qu'elles sentoient 
que bon luy fust. Et quand elles parceurent qu'elle 
ne se disposoit a garison, elles ordonnerent que l'une 
d'elles yroit a Rouen porter son urine, et compteroit 
son cas a ung medicin de grand renommée. Pour 
faire ceste ambaxade, a lendemain l'une d'elles se 
mist au chemin et fist tant qu'el se trouva devers 
ledit medicin, auquel, après qu'il eut visité l'urine de 
madame l'abbaesse, elle compta tout au long la fasson 
et maniere de sa maladie, comme de son dormir, 
de aller a chambre, de boire, de menger. Le sage 
medicin, vrayement du cas de madame informé tant 
par son urine comme par la relacion de la religieuse, 
voulut ordonner le regime. Et, jasoitqu'il eust de 
coustume a pluseurs de leur bailler par escript, il 
se fya bien de tant a la religieuse que de bouche luy 
diroit. « Belle seur, dit il, pour recouvrer la santé 
de madame l'abbesse, il est mestier et de necessité 
qu'el ait compagnie d'homme ; et bref aultrement 
elle se trouvera en pou d'espace si adicte et de mal 
souprinse que la mort luy sera derrain remede. » 
Qui fut bien esbahye d'oyr si tres dures nouvelles, ce 
fut nostre religieuse, qui alla dire : « Helas ! maistre 
Jehan, ne voiez vous aultre fasson pour la recouvrance 
de la santé de madame ? - Certes nenny, dit 
il. Il n'en y a point d'aultre. Et si veil bien que vous 
sachez qu'il se fault avancer de faire ce que j'ay dit. 
Car si la maladie, par faulte d'ayde, peut prendre 
son cours comme el s'efforce, jamais homme a temps 
n'y viendra. » La bonne religieuse a pou s'elle osa 
disner a son aise, tant avoit haste de nuncier a 
madame ces nouvelles ; et a l'ayde de sa bonne hacquenée, 
et du grand desir qu'el a d'estre a l'ostel, 
s'avança si bien que madame l'abbesse fut trestoute 
esbahie de si tost la reveoir. « Que dit le medicin, 
belle seur ? ce dist elle ; ay je garde de mort ? 
- Vous serez tantost en bon point, si Dieu plaist, 
madame, dist la religieuse messagiere ; faictes bonne 
chere et prenez cueur. - Et ne m'a le medicin point 
ordonné de regime ? dit madame. - Si a, dit elle. » 
Lors luy va dire tout au long comment le medicin 
avoit veu son urine, et les demandes qu'il fist de son 
eage, de son menger, de son dormir, etc... « Et puis, 
pour conclusion, il dit et ordonne qu'il fault que vous 
aiez compaignie charnelle avecques homme, ou 
bref aultrement vous estes morte : car a vostre maladie 
n'a point d'aultre remede. - Compaignie d'homme ! 
dit madame ; j'ayme plus cher morir mille foiz, 
s'il m'estoit possible. » Et lors va dire : « Puis que 
mon mal est incurable et mortel si je n'y pourvoy 
de tel remede, loé soit Dieu, je prens la mort en gré. 
Appellez moy bien tost tout mon couvent. » Le tymbre 
fut sonné. Si vindrent tantost devers madame 
trestoutes ses bonnes religieuses. Et quand elles 
furent en la chambre, madame, qui avoit encores la 
langue a commendement, quelque mal qu'elle eust, 
commença une grande et longue harengue devant ses 
seurs, remonstrant le fait et estat de son eglise, en 
quel point elle la trouva et en quel estat elle est 
aujourd'uy. Et vint descendre ses parolles a parler 
de sa maladie, qui estoit mortelle et incurable, 
comme elle bien sentoit et cognoissoit, et au jugement 
aussi d'un tel medicin elle s'arrestoit, qui morte 
l'avoit jugée. « Et pour tant, mes bonnes soeurs, je 
vous recommende nostre eglise, et en voz plus 
devotes prieres ma pouvre ame... » Et, a ces parolles, 
larmes en grand abundance saillirent de ses yeulx, 
qui furent accompaignées d'aultres sans nombre, 
sourdans de la fontaine du cueur de son bon couvent. 
Ceste plorerie dura assez longuement, et fut la le 
long temps le mesnage sans parler. A chef de piece, 
madame la prieure, qui bonne et sage estoit, print la 
parole pour tout le couvent et dist : « Madame, de 
vostre maladie, ce scet Dieu a qui nul ne peut rien 
celer, il nous desplaist beaucop, et n'y a celle de 
nous qui ne se vouldroit emploier autant que possible 
est et seroit a personne vivant a la recouvrance 
de vostre santé. Si vous prions toutes ensemble que 
vous ne nous espergnez en rien qui soit des biens 
de vostre eglise. Car mieulx nous vauldroit, et plus 
cher l'aymerions, de perdre la plus part de noz biens 
temporelz que le prouffit espirituel que vostre presence 
nous donne. - Ma bonne soeur, dist madame, 
je n'ay pas tant deservy que vous m'offrez, mais je 
vous en mercie tant que je puis, en vous advisant et 
priant derechef que vous pensez comme je vous ay 
dit aux afferes de nostre eglise, qui me touchent près 
du cueur, Dieu le scet, en accompaignant aux prieres 
que ferez ma pouvre ame, qui bien mestier en a. 
- Helas ! madame, dist la prieure, et n'est il possible 
a bon gouvernement et soigneuse medicine 
que vous puissez repasser ? - Nenny, certes, ma 
bonne seur, dit elle. Il me fault mectre au reng 
des trespassez, car je ne vaulx gueres mieulx, quelque 
langage qu'encores je pronunce. » Adonc saillit 
avant la religieuse qui porta son urine a Rouen, et 
dist : « Madame, il y a bon remede, s'il vous plaisoit. 
- Creez qu'il ne me plaist pas, dit elle. Veez cy 
seur Jehanne qui revient de Roen, et a monstré mon 
urine et compté mon cas a ung tel medicin, qui m'a 
jugée morte, voire si je ne me vouloye abandonner 
a aucun homme et estre en sa compaignie. Et par 
ce poinct esperoit il, comme il trouvoit par ses livres, 
que j'en aroye garde de mort ; mais, s'ainsi ne le 
faisoie, il n'y a point de ressourse en moy. Et quant 
a moy j'en loe Dieu, qui me daigne appeller ainçois 
que j'aye fait plus de pechez ; a luy me rens, et a 
la mort je presente mon corps, vienne quand elle 
veult. - Comment, madame, dist l'enfermiere, vous 
estes de vous mesmes homicide ! Il est en vous de 
vous garir et sauver, et ne vous fault que tendre la 
main et requerre ayde, vous la trouverez preste. Ce 
n'est pas bien fait. Et vous ose bien dire que vostre 
ame ne partiroit point seurement, si en cet estat vous 
moriez. - Ha ! belle seur, dist madame, quantesfoiz 
avez vous oy prescher que mieulx vauldroit a une 
personne s'abandonner a la mort que commettre ung 
seul peché mortel ? Et vous savez que je ne puis 
ma mort fuyr n'esloignier sans faire et commettre 
peché mortel ! Et que bien autant au cueur me touche, 
s'en ce faisant ma vie esloignoie, ne viveroys 
je pas deshonorée et a toujoursmés reprochée, et 
diroit on : Veez la dame, etc... ? Mesmes vous toutes, 
quelque conseil que me donnez, m'en ariez en irreverence 
et en mains d'amour, et vous sembleroit, et 
a bonne cause, que indigne seroie d'entre vous presider 
et gouverner. - Ne dictes et ne pensez jamais 
cela, dit madame la tresoriere ; il n'est chose qu'on 
ne doye entreprandre pour eschever la mort. Et ne 
dit pas nostre bon pere saint Augustin qu'il ne loist 
a personne de soy oster la vie ne tollir ung sien 
membre ? Et ne yrez directement encontre sa sentence 
si vous laissez a escient ce qui vous peut de 
mort garder ? - Elle dit bien, dit le convent en 
general, Madame, pour Dieu, obeissez au medicin, et 
ne soiez en vostre opinion si ahurtée qu'en la soustenant 
vous perdrez corps et ame, et laissez vostre 
pouvre couvent, qui tant vous ayme, desolé et despourveu 
de pastoure. - Mes bonnes seurs, dit 
madame, j'ayme mieulx a la mort voluntairement 
tendre les mains, soubmettre mon col et honorablement 
l'embrasser, que par la fuyr je vive deshonorée. 
Et ne diroit on pas : Veez la la dame qui fist ainsi et 
ainsi ? - Ne vous chaille, Madame, qu'on dye, dit 
la prieure ; vous ne serez ja reprouchée de gens de 
bien. - Si seroie, si seroye, dit madame. » Le couvent 
se alla esmouvoir, et feirent les bonnes religieuses 
entre elles ung consistoire dont la conclusion 
s'ensuyt ; et porta les parolles d'icelle la prieure : 
« Madame, veez cy vostre desolé couvent si tres desplaisant 
que jamais maison ne fut si desolée ne 
troublée qu'el est, dont vous estes cause ; et creez, 
si vous estes si mal conseillée de vous abandonner a 
la mort que fuyr vous povez, vous occirez, j'en 
suis bien seure. Et, affin que vous l'entendez que 
nous vous amons de bonne et loyale amour, nous 
sommes contentes et avons conclu et meurement 
deliberé, toutes ensemble generalement, que, s'il 
vous plaist, en sauvant vostre vie et nous, avoir 
compaignie secretement d'aucun homme de bien, 
nous pareillement le ferons comme vous, affin que 
vous n'ayez pensée ne ymaginacion qu'en temps 
advenir vous en sourdist reprouche de nulle de nous. 
N'est ce pas ainsi, mes seurs ? dit elle. - Oy, oy », 
dirent elles trestoutes de bon cueur. Madame l'abbesse, 
oyant ce que dit est, et portant au cueur ung 
grand fardeau d'ennuy, pour l'amour de ses seurs 
se laissa ferrer et s'accorda, combien que ce fut a 
grand regret, que le conseil du medicin fut mis en 
euvre, pourveu que ses seurs luy tiendront compaignie. 
Adonc furent mandez moynes, prestres et 
clercs, qui trouverent bien a besoigner ; et le feirent 
si tres bien que madame l'abbesse fut en pou 
d'heure rappaisée, dont son couvent fut tres joyeux, 
qui par honeur faisoit ce que pour honte oncques 
puis ne laissa. 


LA XXIIe NOUVELLE, 
PAR 
CARON. 
N'a gueres que ung gentilhomme demorant a Bruges 
tant et si longuement se trouva en la compaignie 
d'une belle fille qu'il luy fist le ventre lever. Et droit 
a la coup qu'elle s'en perceut et donna garde, monseigneur 
fist une assemblée de gens d'armes. Si fut 
force a nostre gentilhomme d'abandonner sa dame 
et avecques les aultres aller au service de mon dit 
seigneur, ce que de bon cueur et bien il fist. Mais 
avant son partement il fist garnison et pourveance 
de parrains et marraines et de nourrice pour son 
enfant advenir, logea la mere avecques de bonnes 
gens, lui laissa de l'argent, et leur recommenda. Et 
quand au mieulx qu'il sceut et plus bref peut ses 
choses furent bien disposées, il ordonna son partement 
et print congé de sa dame. Et au plaisir de 
Dieu promect de tantost retourner. Pensez que s'elle 
n'eust jamais plouré, ne s'en tenist a ceste heure, 
puis qu'elle voit eloigner la rien en ce monde dont 
la presence plus luy plaist ! Pour abreger, tant luy 
despleut ce dolent departir qu'oncques mot ne sceut 
dire, tant empescherent sa doulce langue les larmes 
sourdantes du profond de son cueur. Au fort el 
s'appaisa, puis que aultre chose estre n'en peut. Et 
quand vint environ ung mois après le partement de 
son amy, desir luy eschaufa le cueur et si luy vint 
ramantevoir les plaisans passetemps qu'elle souloit 
avoir, dont la tres dure et tres maudicte absence de 
son amy, helas ! l'avoit privée. Le dieu d'amours, qui 
n'est jamais oiseux, luy mist en bouche et en termes 
les haulx biens, les nobles vertuz et la tres grand 
loyaulté d'un marchant son voisin, qui par pluseurs 
foiz, avant et puis le partement de son amy, luy avoit 
presenté la bataille, et conclure luy fist que, s'il 
retourne plus a sa queste, qu'il ne s'en retournera 
pas esconduyt ; mesmes, si la laissoit arriere, elle 
tiendra bien telles et si bonnes manieres qu'il entendra 
bien qu'elle en veult a luy. Or vint il si bien 
que au lendemain de ceste conclusion, a la premiere 
euvre, Amour envoya nostre marchant devers sa 
patiente, et luy presenta comme aultrefoiz chiens et 
oyseaux, son corps et ses biens, et cent mille choses 
que ces abateurs de femmes scevent tout courant et 
par cueur. Il ne fut pas escondit. Car, s'il avoit bonne 
volunté de combatre et faire armes, elle n'avoit 
pas mains de desir de luy de lyer son emprinse 
et le fournir de tout ce qu'il la vouldra requerre. 
Sans faire long proces au prejudice de nostre gentil 
homme, qui maintenant est en la guerre, nostre 
gentil femme fournit et accomplit au bon marchant 
tout ce dont la requist ; et si plus eust osé demander 
elle estoit preste d'accomplir. Et tant trouva en luy 
de bonne chevalerie, de proesse et de vertuz, qu'elle 
oublya de tous poins son amy par amours, qui a 
ceste heure gueres ne s'en doubtoit. Beaucop aussi 
au bon marchant pleut la courtoisie de sa nouvelle 
dame ; et tant furent conjoinctes les voluntez, desirs 
et pensées de luy et d'elle, qu'ilz n'avoient pour eulx 
deux que ung seul cueur. Si s'appenserent que, pour 
se bien loger et a leur aise, il souffiroit bien d'un 
hostel. Si troussa ung soir nostre gouge ses bagues 
et habillemens, et avec elles a l'ostel du marchant 
se vint rendre, en abandonnant son premier amy, son 
hoste, son hostesse et foison d'aultres gens de bien 
auxquelx il l'avoit recommandée. Elle ne fut pas si 
folle, quand elle se vit si bien logée, qu'el ne dist 
incontinent a son marchant qu'elle se sentoit grosse, 
qui en fut tres joyeux, cuidant bien que ce fust par 
ses euvres. Au chef de sept moys, ou environ, nostre 
gouge fist ung beau filz dont le pere adoptif s'acquicta 
tres grandement et de la mere aussi. Advint 
certain espace après que le bon gentil homme 
retourna de la guerre et vint a Bruges ; et au plustost 
qu'il peut honestement print son chemin vers le 
logis ou il laissa sa dame. Et luy venu leans, il la 
demanda a ceulx qui en prindrent la charge de la 
penser, garder et aider en sa gesine. « Comment ! 
dirent ilz, est ce ce que vous en savez ! Et n'avez 
vous pas eu les lettres que vous avons rescriptes ? 
- Nenny, par ma foy, dit il, et quelle chose y a il ? 
- Quelle chose ! saincte Marie ! dirent ilz ; Nostre 
Dame ! c'est bien raison qu'on le vous dye. Vous ne 
fustes en allé d'un mois qu'elle ne troussa pignes et 
miroirs et s'en alla bouter cy devant en l'ostel d'un 
tel marchant, qui la tient a fer et a clou. Et de fait 
elle a fait ung beau filz et a jeü leans, et l'a fait 
le marchant chrestienner, et le tient a sien. - Saint 
Jehan ! veez cy aultres nouvelles, dit le bon gentilhomme. 
Mais au fort, puis qu'el est telle, au dyable 
voit elle ! Je suis bien content que le marchant l'ayt 
et la tienne ; mais quant est de l'enfant, il est mien, 
et si le veil ravoir. » Et sur ce mot, part et s'en va, 
et vint heurter bien rudement a l'huys du marchant. 
De bonne adventure, sa dame qui fut vint a ce hurt 
et ouvre l'huys, comme toute de leans qu'elle estoit. 
Quand elle vit son amy oblyé et qu'il la cogneut 
aussi, chacun fut esbahy. Non pourtant luy demanda 
dont elle venoit en ce lieu. Et elle respondit que 
Fortune l'y avoit amenée. « Fortune ! dist il ; or 
Fortune vous y tienne ! Mais je veil ravoir mon 
enfant ; vostre maistre ara la vache, et j'aray le 
veau, moy ! Or le me rendez bien tost, car je le veil 
avoir, quoy qu'en advienne. - Helas ! dit la gouge, 
que diroit mon homme ? Je seroye deffaicte, car il 
cuide certainement qu'il soit sien. - Ne m'en chault, 
dit l'autre, dye ce qu'il vouldra, mais il n'ara pas 
ce qui est mien. - Ha ! mon amy, je vous requier 
que vous laissez cest enfant a mon marchant, et 
vous me ferez grand plaisir et a luy aussi. Et pour 
Dieu, si vous l'aviez veu, vous ne feriez ja presse 
de l'avoir : c'est ung let et ort garson, trestout roigneux 
et contrefait. - Dya, dit l'aultre, tel qu'il est 
il est mien, et si le vueil je ravoir ! - Et parlez bas, 
pour Dieu, ce dit la gouge, et vous appaisez de 
vostre demande, je vous en supplie. Et s'il vous 
plaist ceans laisser cest enfant, je vous promectz, 
par ma foy, s'il vous plaist ainsi faire, je vous donneray 
le premier que j'aray jamais. » Le gentil 
homme, a ces motz, jasoit qu'il fust esmeu et courroucé, 
ne se peut tenir de soubrire. Et sans plus 
dire de sa bonne dame se partit. Et tien, comme l'on 
me compta, qu'il n'a plus redemandé le dit enfant, 
et qu'encores le nourrist celuy qui la mere engranga 
en l'absence de nostre gentil homme. 


LA XXIIIe NOUVELLE, 
PAR 
MONSEIGNEUR DE QUIEVRAIN. 
N'a gueres qu'en la ville de Mons, en Haynau, ung 
procureur de la court dudit Mons, assez sur eage et 
ja ancien, entre aultres ses clercs avoit ung tres beau 
filz et gentil compaignon, du quel sa femme a chef 
de piece s'enamoura tres fort ; et tres bien luy sembloit 
qu'il estoit mieulx taillié de faire la besoigne 
que son mary. Et affin qu'el esprouvast si son cuider 
estoit vray, elle conclut en soy mesmes qu'el tiendra 
telz termes que, s'il n'est plus beste qu'un asne, il 
se donnera tantost garde qu'el en veult a luy. Pour 
executer ce desir, ceste vaillant femme, jeune, fresche 
et en bon point, venoit menu et souvent couldre et 
filer auprès de ce clerc, et devisoit a luy de cent 
mille besoignes dont la pluspart en fin sur amours 
retournoient. Et devant ces devises elle n'oblya pas 
de le servir de laudes, Dieu scet, largement. Une 
foiz le boutoit du coste en escripvant, une aultre foiz 
luy ruoit des pierrettes qui brouilloient ce qu'il faisoit, 
et luy failloit recommancer. Ung aultre jour 
retournoit ceste feste et luy ostoit papier et parchemin, 
tant qu'il failloit qu'il cessast l'euvre, dont il 
estoit tres mal content, doubtant le courroux de son 
maistre. Quelque semblant que la maistresse long 
temps a son clerc eust monstré, qui tiroit fort au 
train de derriere, si luy avoit jeunesse et crainte 
les yeulx si bandez que en rien il ne s'appercevoit 
du bien qu'on luy vouloit. Neantmains enfin, par 
estre beaucop hutiné, il s'apperceut aucunement qu'il 
estoit bien en grace, et se pensa qu'il l'esprouveroit. 
Ne demoura gueres après ceste deliberation que, 
nostre procureur estant hors de l'ostel, sa femme 
vint a nostre clerc bailler l'arriere ban d'assault en 
escripvant qu'elle avoit de coustume, voire trop 
plus aigre et plus fort que nulle foiz de devant tant 
de ruer, tant de bouter, tant de parler ; mesmes pour 
le plus empescher et bailler destourbier, elle respandit 
sur buffet, sur papier et sur sa robe, son 
cornet a l'encre. Et nostre clerc, plus cognoissant et 
mieulx voyant que cy dessus, saillit en piez, assault 
sa maistresse et la reboute en sus de luy, priant 
qu'elle le laisse escripre. Et elle, qui demandoit estre 
assaillie et combatue, ne laissa pas pourtant l'emprinse 
encommancée, mais de plus belle rend estire : 
« Savez vous qu'il y a, ce dit le clerc, ma damoiselle ? 
c'est force que j'escheve en haste l'escript que 
j'ai encommancé ; si vous requier que vous me laissez 
paisible, ou, par la mort bieu, je vous livreray 
castille. - Et que me ferez vous, beau sire, ce dit 
elle ; la moue ? - Nenny, par Dieu. - Et quoy 
donc ? - Quoy ? - Voire quoy ? - Pour ce, dit 
il, que vous avez respandu mon cornet a l'encre et 
avez brouillé et mon escripture et ma robe, je 
vous pourray bien brouiller vostre parchemin ; et 
affin que faulte d'encre ne m'empesche d'escripre, 
je pourray bien pescher en vostre escriptoire. 
- Par ma foy, dit elle, vous estes bien l'omme. Et 
creez que j'en ay grand paour ? - Je ne sçay quel 
homme, dist le clerc, mais tel que je suis, si vous 
y rembatez plus, vous passerez par la. Et de fait 
veez cy une raye que je vous faiz, et par Dieu, si 
vous la passez, tant pou soit il, si je vous fault je 
veil qu'on me tue. - Et par ma foy, dit elle, je ne 
vous en craings, et si passeray la raye, et puis verray 
que vous ferez. » Et disant ces parolles, marcha la 
dureau, faisant le petit sault oultre la raye bien 
avant. Et le bon clerc la prend aux grifz, sans plus 
enquerre, et sur son banc la rue, et creez qu'il la 
punit bien : car, s'elle l'avoit brouillié, il ne luy en 
fist pas mains, mais ce fut en aultre fasson, car elle 
le brouilla par dehors et a descouvert, et il a couvert 
et par dedans. Et de ce cas fut le notaire 
ung jeune enfant environ deux ans, filz de leans. 
Il ne fault pas demander si après ces premieres 
armes de la maistresse et du clerc s'il y eut plusieurs 
secretes rencontres a mains de parolles que les premieres. 
Il ne vous fault pas celer aussi que peu de 
jours après ceste adventure, le dit petit enfant ou 
comptouer estant ou le clerc escripvoit, le procureur 
et maistre de leans survint, et marche avant pour 
tirer vers son clerc, pour regarder qu'il escripvoit, ou 
espoir pour aultre chose. Et comme il apperceut (de) 
la raye que son clerc fist pour sa femme, qui 
encores n'estoit effacée, son filz luy dist et crya : 
« Mon pere, gardés bien que vous ne passez ceste 
raye, car nostre clerc vous abateroit et huppilleroit 
ainsi qu'il fist nagueres ma mere. » Le procureur, 
oyant son filz, et regardant la raye, si ne scet que 
penser. Car il luy alla souvenir que folz, yvres et 
enfans ont de coustume de vray dire ; mais nonpourtant 
il n'en fist pour ceste heure nul semblant. 
Et n'est encores venu a ma cognoissance se il differa 
la chose ou par ignorance ou pour doubte d'esclandre. 


LA XXIVe NOUVELLE, 
PAR 
MONSEIGNEUR DE FIENNES. 
Jasoit que es nouvelles desusdictes les noms de 
ceulx et celles a qui elles ont touché et touchent ne 
soient mis n'escripz, si me donne mon appetit grand 
vouloir de nommer, en ma petite ratelée, le conte 
Walerant, en son temps conte de Saint Pol, et 
appellé le beau conte. Entre aultres ses seigneuries, 
il estoit seigneur d'un village en la chastellenie de 
Lisle nommé Vrelenchem, près dudit Lisle environ 
d'une lieue. Ce gentil conte, de sa bonne et doulce 
nature estoit et fut tout son temps amoureux. Oultre 
l'enseigne, il sceut, au rapport d'aucuns ses serviteurs 
qui en ce cas le servoient, que au dit Vrelenchem 
avoit une tres belle fille, gente de corps et en 
bon point. Il ne fut pas si paresseux que, assez tost 
après ceste nouvelle oye, il ne se trouvast en ce 
village. Et feirent tant ses serviteurs, que les yeulx 
de leur maistre confermerent de tout point leur rapport 
touchant la dicte fille : « Or ça, qu'est il de 
faire ? dist lors le gentil conte. C'est force que je 
parle a elle entre nous deux seullement, et ne me 
chault qu'il me couste. » L'un de ses serviteurs, docteur 
en son mestier, dist : « Monseigneur, pour vostre 
honneur et celuy de la fille aussi, il me semble qu'il 
vault mieux que je lui descouvre l'embusche de 
vostre vouloir ; et selon la response, j'aray advis de 
parler et poursuyr. » Comme l'aultre dist, il fut fait, 
car il vint devers la belle fille et tres courtoisement la 
salua. Et elle, qui n'estoit pas mains sage ne bonne 
que belle, courtoisement luy rendit son salut. Pour 
abreger, après pluseurs parolles d'accointances, le 
bon macquereau va faire une grand premisse touchant 
les biens et les honneurs que son maistre luy 
vouloit ; et de fait, si a elle ne tenoit, elle seroit 
cause d'enrichir et honorer tout son lignage. La 
bonne fille entendit tantost quelle heure il estoit. Si 
feist sa response telle qu'elle estoit, c'est assavoir 
belle et bonne. Car, au regard de monseigneur le 
conte, elle estoit celle, son honneur saulve, qui luy 
vouldroit obeir, craindre et servir en toutes choses. 
Mais qui la vouldroit requerre contre son honneur, 
qu'elle tenoit aussi cher que sa vie, elle estoit celle 
qui ne le cognoissoit et pour qui elle ne feroit neant 
plus que le singe pour les mauvais. Qui fut esbahy 
et courroucé, ceste response oye, ce fut nostre valuy - dire, 
qui s'en revint devers son maistre a tout 
ce qu'il avoit de poisson, car a char avoit il failly. 
Il ne fault pas demander si le conte fut mal content 
quand il sceut la tres fiere et dure response de celle 
dont il desiroit l'accointance et joissance, et autant 
et plus que de nulle du monde. A chef de piece va 
dire : « Or avant, laissons la la pour ceste foiz. Il 
m'en souviendra quant el cuidera qu'il soit oblié. » 
Il se partit de la tantost après, et n'y retourna que 
les six sepmaines ne furent passées. Et quand il 
revint, ce fut si tres secretement que nouvelle nulle 
n'en fut en la ville, tant simplement et en tapinage s'i 
trouva. Il fist tant par ses espies qu'il sceust que 
nostre belle fille sayoit de l'erbe au coing d'un bois, 
asseulée de toutes gens ; il fut bien joyeux, et, tout 
housé encores qu'il estoit, se mist au chemin devers 
elle, en la compaignie de ses espies. Et quand il fut 
près de ce qu'il queroit, il leur donna congé, et fist 
tant qu'il se trouva auprès de sa dame sans ce qu'elle 
en sceust nouvelle, sinon quand el le vit. S'elle fut 
soupprinse et esbahie de se veoir tenue et saisie de 
monseigneur le conte, ce ne fut pas merveilles ; 
mesme el en changea coleur, mua semblant, et pour 
ung peu en perdit la parolle. Car elle savoit par 
renommée qu'il estoit perilleux et noiseux entre femmes. 
« Ha dya ! ma damoiselle, dit lors le gentil 
conte, qui se trouva saisy, vous estes a merveilles 
fiere. On ne vous peut avoir sans siege. Or pensez 
bien de vous defendre, car vous estes venue a la 
bataille ; et avant que de moy partez vous amenderez 
a mon vouloir et tout a ma devise les peines 
et travaulx que j'ay souffers et endurés tout pour 
l'amour de vous. - Helas ! monseigneur, ce dist la 
jeune fille, toute esbahye et soupprinse qu'elle estoit, 
je vous cry mercy ! Si j'ay dit ou fait chose qui 
vous desplaise, veillez le moy pardonner. Et combien 
que je ne pense avoir dit ne fait chose dont me devez 
savoir mal gré, je ne sçay, moy, qu'on vous a rapporté. 
On m'a requis en vostre nom de deshonneur ; 
je n'y ay point adjousté de foy, car je vous tiens 
si vertueux que pour rien ne vouldriez deshonorer 
une vostre simple subjecte que je suys, mesmes la 
vouldriez bien garder. - Ostez ce procés, dit monseigneur, 
et soyez seure que vous ne m'eschaperez si 
que vous auray monstré le bien que je vous veil et 
ce pourquoy j'envoiay par devers vous. » Et, sans 
plus dire, la trousse et prend entre ses braz, et 
dessus ung peu d'herbe mise en tas qu'elle avoit 
assemblé, souvyne la coucha et fort et roidde, et 
vistement faisoit ses preparatives d'accomplir le 
desir qu'il avoit de pieça. La jeune fille, qui se veoit 
en ce dangier et sur le point de perdre ce qu'en ce 
monde tres chier tenoit, s'advisa d'un bon tour, et 
dist a monseigneur : « Je me rends a vous : je feray 
ce qu'il vous plaira sans nulz refus ne contredictz. 
Soiez plus content de prendre de moy ce qu'en vouldrez 
par mon accord et volunté, qui tant y puis et 
en doy bien requerre, que malgré moy vous paroultrez 
vostre vouloir desordonné. - A dya ! dit monseigneur, 
que vous m'eschappez, non ; que voulez 
vous dire ? - Je vous requier, dit elle, puis qu'il 
fault que vous obeisse, que vous me facez cest honneur 
que je ne soye pas souillée de voz houseaux, 
qui sont et gras et ors, et vous suffise du surplus. 
- Et comment en pourray je faire ? ce dit monseigneur. 
- Je les vous osteray, ce dit elle, tres bien, 
s'il vous plaist ; car, par ma foy, je n'aroye cueur 
ne courage de vous faire bonne chere avec ces paillards 
houseaulx. - C'est pou de chose des houseaulx, 
dit monseigneur ; mais non pourtant, puis 
qu'il vous plaist, il seront ostez. » Et alors il abandonna 
sa prinse et se siet dessus l'erbe, et tend sa 
jambe ; et la belle fille luy oste l'esperon et puis luy 
tire l'un de ses houseaux, qui bien estroiz estoient. 
Et quand il fut environ a moitié, a quoy faire elle 
eut moult de peine, pour ce que tout au propos le 
tira de mauvais bihès, elle part et s'en va tant que 
piez la peuvent porter, aider et soustenir de bon 
vouloir, et la laissa le gentil conte, et ne fina de 
courre tant qu'elle fut a l'ostel de son pere. Le bon 
seigneur, qui se trouva ainsi deceu, s'il n'enragoit, 
plus n'en povoit ; et qui a ceste heure l'eust veu 
rire, jamais n'eust eu les fievres. A quelque meschef 
que se fut, se mist sur piez, cuidant parmarcher sur 
son houseau et par ce l'oster de sa jambe ; mais 
c'est pour neant : il estoit trop estroict ; si n'y trouva 
aultre remede que de retourner vers ses gens. De 
sa bonne adventure, il n'eut pas loing allé quand il 
trouva ses bons disciples sur le bord d'un fossé qui 
l'attendoient, qui ne seurent que penser quand ilz le 
voyent ainsi atourné. Il leur compta tout son cas 
et se fist rehouser. Et qui l'oyoit, celle qui l'a trompé 
ne seroit pas seurement en ce monde, tant luy cuide 
et bien luy veult faire desplaisir. Quelque vouloir 
qu'il eust pour lors, quelque malcontent qu'il fust 
pour ung temps, tant qu'il fut ung peu refroidi, tout 
son courroux fut converty en cordiale amour. Et qu'il 
soit vray, depuis a son pourchaz et a ses chers 
coustz et despens il la fist marier tres richement et 
bien, a la contemplacion seullement de la franchise 
et loyaulté qu'en elle avoit trouvé, dont il eut la 
vraye cognoissance par le refus icy dessus compté. 


LA XXVe NOUVELLE, 
PAR 
PHILIPE DE SAINT YON. 
La chose est si fresche et si nouvellement advenue 
dont je veil fournir ma nouvelle, que je n'y puis ne 
tailler, ne roigner, ne mettre, ne oster. Il est vray 
que au Quesnoy vint une belle fille nagueres au prevost 
se complaindre de force et violance en elle perpétrée 
et commise par le vouloir desordonné d'un 
jeune compaignon. Ceste complaincte au prevost 
faicte, le compaignon encusé de ce crime fut en 
l'heure prins et saisi ; et, au dict du commun peuple, 
ne valoit gueres mieulx que pendu au gibet, ou sans 
sa teste au vent sur une roe enmy les champs faire 
ses monstres. La fille, voyant et sentant celuy dont 
elle se doubtoit emprisonné, poursuyvoit roiddement 
le prevost qu'il luy feist justice, et de ce que, oultre 
son gré et vouloir, violantement et par force on 
l'avoit deshonorée. Et le prevost, homme discret et 
sage et en justice tres expert, fist assembler les hommes 
et puis manda le prisonnier. Et ainçois qu'il le 
feist venir devant les hommes desja tout prest pour 
le juger, s'il confessoit par geheyne ou aultrement 
l'orrible cas dont il estoit chargé, parla a luy a part, 
et si le conjura de dire verité. « Veez cy telle femme, 
dist il, qui de vous se complaint de force. Est il 
ainsi ? L'avez vous efforcée ? Gardez que vous diez 
verité, car, si vous faillez, vous estes mort ; mais si 
vous dictes vray, on vous fera grace. - Par ma foy, 
monseigneur le prevost, dist le prisonnier, je ne veil 
pas nyer ne celer que je ne l'aye pieça requise de son 
amour. Et de fait, avant hier, après pluseurs parolles, 
je la ruay sur ung lict pour faire ce que vous 
savez, et luy levay robe et chemise. Et mon furon, 
qui jamais n'avoit hanté larrier, ne savoit trouver 
la douyere de son connin, si ne faisoit que aller 
ça et la ; mais elle, par sa courtoisie, luy dressa le 
chemin, et a ses propres mains le bouta tout dedans. 
Je croy trop bien qu'il ne partit pas sans proye, 
mais qu'il y eust entré a force, par mon serment, non 
eust. - Est il ainsi ? dit le prevost. - Oy, par mon 
serment, dit le bon compaignon. - Or bien, dist il, 
nous en ferons tres bien. » Après ces parolles, le prevost 
se vient mettre en siege pontifical adextré et 
environné de ses hommes, et le bon compaignon fut 
mis et assis sur le petit banc ou parquet, ce voyant 
tout le peuple et celle qui l'accusoit. « Or ça, m'amye, 
dit le prevost, que demandez vous a ce prisonnier ? 
- Monseigneur le prevost, dit elle, je me plains a 
vous de la force qu'il m'a violée oultre mon gré et 
ma volunté, et malgré moy, dont je vous demande 
justice. - Que respondez vous, mon amy ? dit le 
prevost au prisonnier. - Monseigneur, dist il, je 
vous ay ja dit comment il en va, et je ne pense pas 
qu'elle dye au contraire. - M'amie, dit le prevost, 
regardez bien que vous dictes et que vous faictes de 
vous plaindre de force. C'est grand chose. Veez cy 
qu'il dit qu'il ne vous fist oncques force, mesmes 
avez esté consentant et pou près requerant de ce 
qu'il a fait. Et qu'il soit vray, vous mesmes adressastes 
et mistes son furon, qui s'esbatoit a l'entour 
de vostre duyere, a voz deux mains ou a tout l'une, 
tout dedens la duyere de vostre connin, laquelle 
chose il n'eust peu faire sans ceste vostre ayde ; et 
si vous y eussez tant pou soit resisté, jamais n'en 
fust venu a bout. Si son furon a fourragé l'ostel, il 
n'en peut mais, car, des adonc qu'il est par terrier 
ou duyere, il est hors de son chastoy. - Ha ! 
monseigneur le prevost, dist la fille plainctive, comment 
l'entendez vous ? Il est vray, je ne le veil pas 
nyer, que voirement je prins son furon et le boutay 
en ma duyere, mais pour quoy fut ce ? Par mon 
serement, monseigneur, il avoit la teste tant roidde 
et le museau tant dur, que je sçay tout de vray qu'il 
m'eust fait ung grant pertus, ou deux ou trois, ou 
ventre, si je ne l'eusse bien a haste bouté en celuy 
qui y estoit davantage ; et veez la pourquoy je le 
feiz. » Pensez qu'il y eut grand risée, après la conclusion 
de ce procés, de ceulx de la justice et de 
tous les assistens. Et fut le compaignon delivré, promettant 
de retourner a ses journées quand sommé en 
seroit. Et la fille s'en alla bien courroussée qu'on ne 
pendoit bien en haste et bien hault celuy qui avoit 
pendu a ses basses fourches. Mais ce courroux, ne sa 
roidde poursuite, ne dura gueres, car, a ce qu'on 
me dist, tantost après par bons moyens la paix entre 
eulx si fut trouvée ; et fut abandonnée au bon compaignon 
garenne, connin et duyere, toutesfoiz et 
quantes que chasser y vouldroit. 


LA XXVIe NOUVELLE, 
PAR 
MONSEIGNEUR DE FOQUESSOLES, ESCUIER 
DE LA CHAMBRE DE MONSEIGNEUR. 
En la duché de Brabant, n'a pas long temps que 
la memoire n'en soit fresche et presente a ceste 
heure, advint ung cas digne de reciter ; et pour fournir 
une nouvelle ne doit pas estre rebouté. Et, affin 
qu'il soit enregistré et en apert congneu et declaré, 
il fut tel. A l'ostel d'un grand baron du païs demouroit 
et residoit ung jeune, gent et gracieux gentilhomme, 
nommé Gerard, qui s'enamoura tres fort 
d'une damoiselle de leans nommée Katherine. Et, 
quand il vit son cop, il luy osa bien dire son gracieux 
et piteux cas. La response qu'il eut de prinsault, 
chacun la peut penser et savoir, que pour 
abreger je trespasse, et vien ad ce que Gerard et 
Katherine par succession de temps s'entr'amerent 
tant fort et si loyalement qu'ilz n'avoient qu'un seul 
cueur et ung mesme vouloir. Ceste entiere, leale et 
parfaicte amour ne dura pas si peu que les deux 
ans ne furent accompliz et passez. A chef de ceste 
piece de temps, Amour, qui bande les yeulx de ses 
serviteurs, les bouscha si tres bien que la ou ilz cuidoient 
le plus secretement de leurs amoureux affaires 
conclure et deviser, chacun s'en parcevoit. Si n'y 
avoit homme ne femme a l'ostel qui tres bien ne s'en 
donnast garde ; mesmement fut tant la chose escriée 
qu'on ne parloit par leans que des amours Gerard et 
Katherine. Mais, helas ! les pouvres aveuglez cuidoient 
bien seulz estre empeschez de leur besoigne, 
et ne se doubtoient gueres qu'on en tenist conseil 
ailleurs qu'en leur presence, ou le troisiesme de leur 
gré n'eust pas esté receu sans leur propos changer 
et transmuer. Tant au pourchaz d'aucuns maudictz, 
detestables envieux que pour la continuelle noise de 
pluseurs qui ne se scevent taire ce qui rien ou pou 
ne leur touche, vint ceste matiere a la congnoissance 
du maistre et de la maistresse des deux amans, et 
d'iceulx s'espandit et saillit en l'audience du pere 
et de la mere de Katherine. Si luy escheut si tres bien 
que par une damoiselle de leans, sa tres bonne compaigne 
et amye, elle fut advertie et informée du long 
et du lé de la descouverture des amours de Gerard 
et d'elle, tant a monseigneur son pere et a madame 
sa mere comme a monseigneur et a madame de leans. 
« Helas ! qu'est il de faire, ma bonne seur et 
m'amye ? dit Katherine. Je suis femme deffaicte, puis 
que mon cas est si manifeste que tant de gens le 
scevent et en devisent. Conseillez moy, pour Dieu, ou 
je suis femme perdue et la plus que aultre desolée et 
mal fortunée ! » Et, a ces motz, larmes a tant saillirent 
de ses yeulx et descendirent au long de sa belle 
et clere face jusques bien bas sur sa robe. Sa bonne 
compaigne, ce voyant, fut tres marie et desplaisante 
de son ennuy, et pour la conforter luy dit : « Ma 
seur, c'est folie de mener tel dueil et si grand ; car 
on ne vous peut, la Dieu mercy, reproucher de chose 
qui touche vostre honneur, ne celuy de voz amys. 
Si vous avez entretenu ung gentilhomme en cas 
d'amours, ce n'est pas chose defendue en la court 
d'honneur, mesme est la sente et la vraye adresse 
de y parvenir ; et pour ce vous n'avez cause de 
douloir, et n'est ame vivant qui a la verité vous en 
puisse ou doyve charger. Mais toutesfoiz il me sembleroit 
bon, pour estaindre la noise de pluseurs 
parolles qui courent aujourd'uy a l'occasion de vos 
dictes amours, que Gerard, vostre serviteur, sans 
faire semblant de rien, prensist ung gracieux congié 
de monseigneur et de madame, colorant son cas ou 
d'aller en ung loingtain voyage ou en quelque guerre 
apparente ; et soubz cest umbre s'en allast quelque 
part soy rendre en ung bon hostel, attendant que 
Dieu et Amours aront disposé sur voz besoignes ; 
et luy arresté, vous face savoir de son estat, et par 
son mesme message luy ferez savoir de voz nouvelles. 
Et par ce point s'appaisera le bruit qui court 
a present, et vous entreamerez et entretiendrez l'un 
a l'aultre par lectres, actendans que mieulx vous 
vienne. Et ne pense point pourtant que vostre amour 
doyve cesser, ainçois de bien en mieulx se maintiendra, 
car par longue espace vous n'avez eu rapport 
ne nouvelle, chacun de sa partie, que par la 
relacion de voz yeulx, qui ne sont pas les plus 
eureux de faire les plus seurs jugemens, mesmes a 
ceulx qui sont tenuz en l'amoureux servage. » Le 
gracieux et bon conseil de ceste gentil femme fut mis 
en oeuvre et a effect. Car au plus tost que Katherine 
sceut trouver la fasson de parler a Gerard son serviteur, 
elle en bref luy compta comment l'embusche 
de leurs amours estoit descouverte et venue desja a 
la cognoissance de monseigneur son pere et de 
madame sa mere, et de monseigneur et de madame 
de leans. « Et creez, dit elle, avant qu'il soit venu 
si avant, ce n'a pas esté sans passer la wart au 
pourchaz des rapporteurs, devant tous ceulx de ceans 
et de pluseurs voisins. Et pour ce que Fortune ne 
nous est pas si amye que de nous avoir permis longuement 
vivre si glorieusement que en notre estat 
encommancé, et si nous menace, advise, et forge et 
prepare encores plus grand destourbiers, si ne pourveons 
a l'encontre, il nous est mestier, et utile necessité 
d'avoir advis bon et hastif. Et car le cas beaucop 
me touche et plus que a vous, quant au dangier 
qui sourdre s'en pourroit, sans vous desdire je vous 
diray mon opinion. » Lors luy va compter de chef en 
bout le conseil et advertissement de sa bonne compaigne. 
Gerard, desja ung peu adverty de ceste 
maudicte adventure, plus desplaisant que si tout 
le monde fut mort, mis hors de sa dame, respondit 
en telle maniere : « Ma leale et bonne maistresse, 
veez cy vostre humble et obeissant serviteur, qui 
après Dieu n'ayme rien en ce monde si lealement que 
vous. Et suis celuy a qui vous povez ordonner et 
commender tout ce que bon vous semble, et qui vous 
vient a plaisir, pour estre lyement et de bon cueur 
sans contredict obeye. Mais pensez qu'en ce monde 
ne me pourra pis advenir quant il fauldra que j'esloigne 
vostre tres desirée presence. Helas ! s'il fault 
que je vous laisse, il m'est advis que les premieres 
nouvelles que vous arez de moy, ce sera ma doulente 
et piteuse mort adjugée et executée a cause de vostre 
eloigner. Mais, quoy que soit, vous estes celle et la 
seulle vivante que je veil obeyr, et ayme trop plus 
cher la mort en vous obeissant qu'en ce monde vivre, 
voire estre perpetuel, non accomplissant vostre 
noble commendement. Veez cy le corps de celuy qui 
est tout vostre : taillez, roignez, prenez, ostez, faictes 
tout ce qu'il vous plaist. » Si Katherine estoit marrye 
et desplaisante d'oyr son serviteur qu'elle amoit plus 
que aultre loyalement, le voyant aussi plus troublé 
que dire on ne vous pourroit, il ne le fault que penser 
et non enquerre. Et, si ne fust pour la grand vertu 
que Dieu en elle n'avoit pas oblyé de mectre largement 
et a comble, elle se fust offerte de luy faire 
compaignie en son voyage ; mais, esperant de quelque 
jour recouvrer ad ce que tres eureusement faillit, 
la retira de ce propos. Et a chef de piece si dist : 
« Mon amy, c'est force que vous eloignez ; si vous 
prie que vous n'obliez pas celle qui vous a fait le 
don de son cueur. Et affin que vous aiez courage de 
mieulx soustenir la tres crueuse et horrible bataille 
que Raison vous livre et amaine a vostre doloreux 
departement, encontre vostre vouloir et desir, je vous 
promectz et asseure, sur ma foy, que tant que je 
vive aultre homme n'aray espousé de ma volunté et 
bon gré que vous, voire tant que me serez loyal et 
entier, que j'espere que vous serez. Et en approbacion 
de ce, je vous donne ceste verge, qui est d'or 
esmaillée de larmes noires. Et, si d'adventure on me 
vouloit ailleurs marier, je me defendray tellement et 
tiendray telz termes que vous devrez de moy estre 
content, et vous monstreray que je vous veil tenir 
sans faulser ma promesse. Or je vous prie que 
tantost que vous serez arresté, ou que ce soit, que 
m'escrivez de voz nouvelles, et je vous rescriray des 
miennes. - Ha ! ma bonne maistresse, ce dist 
Gerard, or voy je bien qu'il fault que je vous abandonne 
pour ung espace. Je prie a Dieu qu'il vous 
doint plus de bien et plus de joye qu'il ne m'appartient 
d'en avoir. Vous m'avez fait de vostre grace, 
non pas que j'en soye digne, une si haulte et honorable 
promesse, qu'il n'est pas en moy de vous en 
savoir seulement et suffisamment mercier. Et encores 
ay je mains le povoir de le deservir ; mais pourtant 
ne demeure pas que je n'en aye bien la parfecte 
cognoissance, et si vous ose bien faire la pareille 
promesse, vous suppliant tres humblement et de tout 
mon cueur que mon bon et loyal vouloir me soit 
reputé de tel et aussi grand merite que s'il partist 
de plus homme de bien que moy. Et adieu, ma dame ! 
Mes yeulx demandent leur tour d'audience, qui 
couppent a ma langue son parler. » Et a ces motz la 
baisa, et elle luy tres serrément, et puis en allerent 
chacun en leur chambre plaindre ses doleurs, Dieu 
scet ! plorant des yeux, du cueur et de la teste. Au 
fort, a l'heure qu'il se faillit monstrer, chacun 
s'efforça de faire aultre chere de semblant et de 
bouche que le desolé cueur ne faisoit. Et pour abreger, 
Gerard fist tant en peu de jours qu'il obtint 
congé de son maistre, qui ne fut pas trop difficile a 
impetrer, non pas pour faulte qu'il eust faicte, mais 
a l'occasion des amours de luy et de Katherine, dont 
les amys d'elle estoient mal contens, pour tant que 
Gerard n'estoit pas de si grand lieu ne de si grande 
richesse comme elle estoit ; et pour ce doubtoient 
qu'il ne la fiançast. Ainsi n'en advint pas. Et si se 
partit Gerard, et fist tant par ses journées qu'il vint 
ou pays de Barrois, et trouva retenance en l'ostel 
d'un grand baron du païs. Et luy arresté, tantost 
manda et fist savoir a sa dame de ses nouvelles, qui 
en fut tres joyeuse, et par son message mesmes luy 
rescripsit de son estat et du bon vouloir qu'elle 
avoit et aroit vers luy tant qu'il veille estre loyal. 
Or vous fault il savoir que, tantost que Gerard fut 
party de Brabant, pluseurs gentilz hommes, escuyers 
et chevaliers, se vindrent accointer de Katherine, 
desirans sur toutes aultres sa bienveillance et sa 
grace, qui, durant le temps que Gerard servoit et 
estoit present, ne se monstroient, n'apparoient, saichant 
de vray qu'il alloit devant eulx a l'offerende. 
Et de fait pluseurs la requisrent a monseigneur son 
pere de l'avoir en mariage. Et entre aultres y en vint 
ung qui luy fut agreable. Si manda pluseurs ses 
amis et sa fille aussi, et leur remonstra comment il 
estoit desja ancien, et que ung des grans plaisirs 
qu'il pourroit en ce monde avoir, ce seroit de veoir 
sa fille en son vivant bien allyée. Leur dist au surplus : 
« Ung tel gentil homme m'a fait demander ma 
fille. Ce me semble tres bien son fait et si vous le 
me conseillez et ma fille me veille obeir, il ne sera 
pas escondit en sa tres honorable et raisonable 
requeste. » Tous ses amis et parens loerent et accorderent 
beaucop ceste alliance, tant pour lez vertuz, 
richesses et aultres biens du dit gentil homme. Et, 
quand vint a savoir la volunté de la bonne Katherine, 
elle se cuidoit excuser de non soy vouloir marier, 
remonstrant et allegant pluseurs choses dont elle se 
cuidoit desarmer et eslonger ce mariage ; mais en la 
parfin elle fut ad ce menée que s'elle ne vouloit estre 
en la male grace de pere, de mere, de parens, de 
amys, de maistre et de maistresse, qu'elle ne tiendroit 
la promesse qu'elle avoit faite a Gerard son 
serviteur. Si s'advisa d'un tres bon tour pour contenter 
tous ses parens, sans enfraindre la loyaulté 
qu'elle veult tenir a son serviteur, et dit : « Mon 
tres redoubté seigneur et pere, je ne suis pas celle 
qui vous vouldroye en maniere du monde desobeir, 
voire sans la promesse que j'aroie faicte a Dieu 
mon createur, de qui je tiens plus que de vous. Or 
est ainsi que je m'estoye en luy resolue, et proposé 
et promis luy avoie en mon cueur, non pas de jamais 
moy marier, mais de le non faire encore, ne encore, 
actendant que par sa grace enseigner me voulsist 
cest estat, ou aultre plus seur, pour saulver ma 
pouvre ame. Neantmains, pource que je suis celle 
qui pas ne veil troubler, ou je puisse bonnement a 
l'encontre, je suis contente d'emprandre l'estat de 
mariage, ou aultre tel qu'il vous plaira, moyennant 
qu'il vous plaise me donner congié ainçois faire ung 
pelerinage a Saint Nicolas de Warengeville, lequel 
j'ay voué et promis avant que jamais je change 
l'estat ou je suis. » Et ce dit elle affin qu'elle puisse 
veoir son serviteur en chemin et luy dire comment 
elle estoit forcée et menée contre son veil. Le pere 
ne fut pas moyennement joyeux d'oyr le bon vouloir 
et la sage response de sa fille, et luy accorda sa 
requeste, et prestement voult disposer de son partement. 
Et desja disoit a madame sa femme, sa fille 
presente : « Nous luy baillerons ung tel gentilhomme, 
ung tel et ung tel ; Ysabeau, et Margarite, et Jehanneton, 
c'est assez pour son estat. - Ha ! Monseigneur, 
dit Katherine, nous ferons aultrement s'il vous 
plaist. Vous savez que le chemin de cy a Saint Nicolas 
n'est pas bien seur, mesmement pour gens qui 
mainent estat et conduisent femmes, et a quoy on 
doit bien prendre garde. Je n'y saroie ainsi aller 
sans grosse despence ; et aussi c'est une grande 
bée. Et s'il nous advenoit meschef ou d'estre prins 
ou destroussez de biens ou de nostre honneur, que 
ja Dieu ne veille ! ce seroit un merveilleux desplaisir. 
Si me semble bon, sauve toutesfoiz vostre bon 
plaisir, que me faissez faire ung habillement d'homme 
et me baillassez en la conduicte de mon oncle le 
bastard, chacun monté sur ung petit cheval. Nous 
irons plus tost, plus seurement et a mains de despense. 
Et, si ainsi le vous plaist faire, je l'entreprendray 
plus hardiement que d'y aller en estat. » Ce 
bon seigneur pensa ung peu sur l'advis de sa fille 
et en parla a madame sa femme. Si leur sembla que 
l'ouverture qu'elle faisoit luy partoit d'ung grand 
sens et de bon vouloir. Si furent ses choses prestes 
tantost pour partir. Et ainsi se misrent au chemin, 
la belle Katherine et son oncle le bastard, sans 
aultre compaignie, habillez a la fasson d'Alemaigne, 
bien et gentement ; et estoit Katherine le maistre, 
et l'oncle, le varlet. Ilz firent tant par leurs journées 
que leur pelerinage, voire de Saint Nicolas, fut 
acomply. Et comme ilz se mectoient au chemin de 
retour, loans Dieu qu'ilz n'avoient encores eu que 
tout bien, et devisans de pluseurs aultres choses, 
Katherine va dire a son oncle : « Mon oncle, mon 
amy, vous savez qu'il est a moy, la mercy Dieu, qui 
suys seulle heritiere de monseigneur mon pere, de 
vous faire beaucop de biens, laquelle chose je feray 
bien voluntiers, quand a moy sera, si vous me voulez 
servir en une mienne queste que j'ay emprise : 
c'est d'aller en l'ostel d'ung seigneur de Barrois, 
qu'elle luy nomma, veoir Gerard, que savez. Et affin 
que, quant nous reviendrons, puisse compter quelque 
chose de nouveau, nous demanderons leans retenance ; 
et, si nous la povons obtenir, nous y serons 
par aucuns jours et verrons le païs. Et ne doubtez 
que je n'y garde mon honneur, comme une bonne 
fille doit faire ! » L'oncle, esperant que mieulx luy 
en seroit cy après, et qu'el est si bonne qu'il n'y 
fault ja guet sur elle, fut content de la servir et de 
l'accompaigner en tout ce qu'elle vouldra. Il fut beaucoup 
mercyé, ne doubtez ; et des lors conclurent qu'il 
appellera sa niepce Conrard. Ilz vindrent assez tost, 
comme on leur enseigna, au lieu desiré, et s'adrecerent 
au maistre d'ostel du seigneur, qui estoit ung 
ancien escuyer, qui les receut, comme estrangiers, 
tres lyement et honorablement. Conrard luy demanda 
si monseigneur son maistre ne vouldroit pas le service 
d'un jeune gentil homme qui queroit adventure 
et demandoit a veoir païs. Le maistre d'ostel 
demanda dont il estoit, et il luy dist qu'il estoit de 
Brabant. « Or bien, dist il, vous viendrez disner 
ceans, et après disner j'en parleray a monseigneur. » 
Il les fist tantost conduire en une tres belle chambre, 
et envoya couvrir la table et faire beau feu et apporter 
la souppe, et la piece de mouton, et le vin blanc, 
attendant le disner. Et s'en ala devers son maistre, 
et luy compta la venue d'un jeune gentilhomme de 
Brabant, qui le vouldroit bien servir. Le seigneur fut 
content, si luy semble bien son fait. Pour abreger, 
quand il eut servy son maistre, il s'en vint devers 
Conrard pour luy tenir compaignie au disner, et 
avec luy amena, pour ce qu'il estoit de Brabant, le 
bon Girard dessus nommé, et dist a Conrard : 
« Veez cy ung gentil homme de vostre païs. - Il 
soit le tres bien trouvé, dist Conrard. - Et vous le 
tres bien venu », ce dit Gerard. Mais creez qu'il ne 
recognut pas sa dame, mais elle luy tres bien. Durant 
que ces accointances se faisoient, la viande fut 
apportée, et s'assiet après le maistre d'ostel chacun 
en sa place. Ce disner dura beaucop a Conrard, 
esperant après d'avoir de bonnes devises avec son 
serviteur, mais aussi qu'il la recognoistra tantost, 
tant a la parolle comme aux responses qu'elle luy 
fera de son païs de Brabant. Mais il alla tout aultrement, 
car onques durant le disner le bon Gerard ne 
demanda après homme ne femme de Brabant, dont 
Conrard ne savoit que penser. Ce disner fut passé, 
et après disner monseigneur retint Conrard en son 
service. Et le maistre d'ostel, tres sachant homme, 
ordonna que Gerard et Conrard, pour ce qu'ilz sont 
d'un païs, aroient chambre ensemble. Après ceste 
retenue, Gerard et Conrard se prennent a braz et 
s'en vont veoir leurs chevaulx ; mais a deable 
Gerard s'il parla oncques ne demanda rien de 
Brabant. Si se print a doubter le pouvre Conrard, 
c'est assavoir la belle Katherine, qu'elle estoit remise 
avec les pechez oubliez, et que, s'il en estoit rien a 
Gerard, il ne se pourroit tenir qu'il n'en demandast, 
ou au mains du seigneur et de la dame ou elle 
demouroit. La pouvrette estoit, sans gueres le monstrer, 
en grand destresse de cueur, et ne savoit lequel 
faire, ou de soy encores celer et le esprouver par 
subtilles paroles, ou de soy prestement faire cognoistre. 
Au fort, elle s'arresta que encores demourra 
Conrard et ne deviendra pas Katherine, si Gerard 
ne tient aultre maniere. Ce soir se passa comme le 
disner, et vindrent en leur chambre Conrard et 
Gerard, parlans de beaucop de choses, mais il n'y 
venoit nulz propos en termes que pleussent a Conrard. 
Quand elle vit qu'il ne dira rien si on ne luy 
mect en bouche, elle luy demanda de quelz gens il 
estoit de Brabant ; et il en respondit ce que bon 
luy sembla. « Et cognoissez vous pas, dit elle, ung 
tel seigneur, et une telle dame, et ung tel ? - Saint 
Jean ! oy dit il. » Et au derrenier elle luy nomma le 
seigneur ou ilz demouroient. Et il dist qu'il le 
cognoissoit bien, sans dire qu'il y eust demouré. 
« On dit, ce dit elle, qu'il y a de belles filles leens ; 
en cognoissez vous nulles ? - Bien peu, dit il, et 
aussi il ne m'en chault. Laissez moy dormir, je meurs 
de somme. - Comment, dit elle, povez vous dormir 
quand on parle de belles filles ? Ce n'est pas signe 
que vous soiez amoureux. » Il ne respondit mot, mais 
s'endormit comme ung pourceau. Et la pouvre Katherine 
se doubta tantost de ce qui estoit ; mais elle 
conclud qu'elle l'esprouvera plus avant. Quant vint a 
l'endemain, chascun s'abilla, parlant et devisant de 
ce que plus luy estoit, Gerard de chiens et d'oiseaulx, 
Conrard des belles filles de leens et de Brabant. 
Quand vint après disner, Conrard fist tant qu'il destourna 
Gerard des aultres, et luy va dire que le 
païs de Barrois desja luy desplaisoit, et que vraiement 
Brabant est toute aultre marche ; et en son 
langage luy donna assez a cognoistre que le cueur 
luy tiroit fort devers Brabant. « A quel propos ? ce 
dit Girard ; que voiez vous en Brabant qui n'est icy ? 
Et n'avez vous pas icy les belles forestz pour la 
chasse, les belles rivieres, les belles plaines, tant 
plaisantes que a souhaiter, pour le deduyt des 
oyseaulx en temps de gibier et aultre ? - Encores 
n'est ce rien, ce dit Conrard : les femmes de Brabant 
sont bien aultres, qui me plaisent bien autant et plus 
que voz chasses et voleries. - Saint Jehan ! c'est 
aultre chose, ce dit Girard ; vous y seriez hardyement 
amoureux en vostre Brabant, je l'oz bien dire. - Par 
ma foy, ce dit Conrard, il n'est ja mestier qu'il vous 
soit celé, je y suis amoureux voirement. Et a ceste 
cause m'y tire le cueur tant roiddement et si fort que 
je faiz doubte que force me sera d'abandonner vostre 
Barrois. Car il ne me sera possible a la longue de 
longuement vivre sans veoir ma dame ! - C'est folie 
donc, ce dit Girard, de l'avoir laissé, si vous vous 
sentez si inconstant. - Inconstant ! mon amy ; et ou 
est celuy qui puist mectre loy aux amoureux ? Il 
n'est si advisé ne si sage qui s'i sache souvent conduire. 
Amours bannist souvent de ses servans et sens 
et raison. » Ce propos sans plus avant le deduire 
se passa, et fut heure de souper ; et ne se reatelerent 
a deviser tant qu'ilz furent au lict couchez. Et creez 
que de par Gerard jamais n'estoit nouvelle que de 
dormir, si Conrard ne l'eust assailly de proches, qui 
commença une piteuse, longue et doloreuse plaincte 
après sa dame, que je passe, pour abreger. Et si dit 
en la fin : « Helas ! Girard, et comment povez vous 
avoir envye de dormir emprès de moy qui suis tant 
eveillé, qui n'ay esperit qui ne soit plain de regretz, 
l'ennuy et de soucy ? C'est merveille que vous n'en 
estes ung peu touché ; et creez, si c'estoit maladie 
contagieuse, vous ne seriez pas seurement si près 
sans avoir des esclabotures. Helas ! je vous prie, si 
vous n'en sentez nulles, aiez au mains compassion 
de moy qui meurs sur bout si je ne voy bien bref ma 
dame. - Je ne vy jamais si fol amoureux, ce dit 
Gerard. Et pensez vous que je n'aye point esté 
amoureux ? Certes je sçay bien que c'est, car j'ay 
passé par la, comme vous. Certes si ay ; mais je ne 
fuz oncques si enragé que d'en perdre le dormir ne 
la contenance, comme vous faictes a present. Vous 
estes beste, et ne prise point votre amour ung blanc. 
Et pensez vous qu'il en soit autant a vostre dame ? 
Nenny, nenny. - Je suis tout seur, ce dit Conrard, 
que si ; elle est trop loyalle pour m'oblier. - A dya, 
vous direz ce que vous vouldrez, ce dit Girard, mais 
je ne croiray ja que femmes soient si loyalles que 
pour tenir telz termes ; et ceulx qui le cuident sont 
parfaiz coquars. J'ay amé comme ung aultre, et 
encores en ayme je bien une. Et pour vous dire mon 
fait, je party de Brabant a l'occasion d'amours. Et 
a l'heure de mon partement j'estoie bien avant en la 
grace d'une tres belle, bonne et noble fille, que je 
laissay a tres grand regret ; et me despleut beaucop 
par aucuns pou de jours d'avoir perdu sa presence, 
non pas que j'en laissasse le dormir, ne boire, ne 
menger, comme vous. Quand je me vy ainsi d'elle 
eloigné, je voulz user pour remede du conseil 
d'Ovide. Car je n'eu pas si tost accointance ne entrée 
ceans que je ne priasse une des belles filles qui y 
soit ; et ay tant fait, la Dieu mercy ! qu'elle me veult 
beaucop de biens, et je l'ayme beaucop aussi. Et 
par ce point me suys je deschargé de celle que par 
avant amoye, et ne m'en est a present non plus que 
celle qu'oncques ne viz, tant m'en a rebouté ma dame 
de present. - Et comment, ce dit Conrard, est il 
possible, si vous amiez bien l'aultre, que vous la 
puissiez si tost oublier et abandonner ? Je ne le sçay 
entendre, moy, ne conpcevoir comment il se peut 
faire. - Il s'est fait toutesfoiz ce dit Girard ; entendez 
le si vous voulez. - Ce n'est pas bien gardé 
loyauté, ce dit Conrard ; quant a moy, j'aymeroie 
plus cher morir mille foiz, si possible m'estoit, que 
d'avoir fait a ma dame si grande faulseté. Et ja 
Dieu ne me laisse tant vivre que j'aye non pas tant 
seulement le vouloir ne une seule pensée de jamais 
amer ne prier aultre qu'elle. - Tant estes vous plus 
beste, ce dit Girard, et si vous maintenez ceste folie, 
jamais vous n'arez bien et ne ferez que songer et 
muser, et secherez sur terre comme la belle herbe 
dedans le four chault, et serez homicide de vous 
mesmes ; et si n'en arez ja gré ; mesme, que plus est, 
vostre dame n'en fera que rire, si vous estes si 
eureux qu'il vienne a sa cognoissance. - Comment ! 
ce dit Conrard, vous savez d'amours bien avant ; je 
vous requier doncques que veillez estre mon moien 
ceans ou aultre part que je face dame par amours, 
asavoir mon si je pourroie garir comme vous. - Je 
vous diray, ce dit Girard, je vous feray demain deviser 
a ma dame, et aussi je luy diray que nous sommes 
compaignons et qu'elle face vostre besoigne a 
sa compaigne ; et je ne doubte point que, si vous 
voulez, qu'encores n'ayons du bon temps, et que bien 
bref se passera la reverie qui vous affole, voire si a 
vous ne tient. - Si ce n'estoit faulser mon serment 
a ma dame, je le desireroye beaucop, ce dit Conrard ; 
mais au fort j'essaieray comment il m'en 
prendra. » Et a ces motz se retourna Girard et tantost 
s'endormit. Et la tres belle Katherine estoit de 
mal tant oppressée, voyant et oyant la desloyauté de 
celuy qu'elle amoit plus que tout le monde, qu'elle se 
souhaitoit morte. Non pourtant elle adossa la teneur 
feminine, et s'adouba de virile vertu. Car elle eut bien 
la constance de longuement et largement lendemain 
deviser avecques celle qui luy faisoit tort de la rien 
au monde que plus cher tenoit ; mesmes forsa son 
cueur, et ses yeulx fist estre notaires de pluseurs 
entretenances a son tres grand et mortel prejudice. 
Comme elle estoit en parolles avecques sa compaigne, 
elle apperceut la verge que au partir donna a 
son desloyal serviteur, qui luy parcreut ses doleurs ; 
mais elle ne fut pas si fole, non pas par convoitise 
de la verge, qu'elle ne trouva bonne gracieuse fasson 
de la regarder et bouter en son doy. Et sur ce point, 
comme non y pensant, se part et s'en va. Et tantost 
que le souper fut passé, elle vint a son oncle et luy 
dit : « Nous avons assez esté Barroisiens, il est 
temps de partir ; soiez demain prest au point du 
jour, et aussi seray je. Et regardez que tout nostre 
bagage soit bien atinté. Venez si matin qu'il vous 
plaist. - Il ne vous fauldra que monter », respondit 
l'oncle. Or devez vous savoir que tantdiz, puis 
souper, que Girard devisoit avec sa dame, celle qui 
fut s'en vint en sa chambre et se mect a escripre 
unes lettres qui narroient tout du long et du lé les 
amours d'elle et Girard, comme les promesses qu'ilz 
s'entrefirent au departir, comment on l'avoit voulue 
marier, le refus qu'elle en fist, et le pelerinage qu'elle 
emprint pour sauver son serment et se rendre a 
luy, la desloyaulté dont elle l'a trouvé saisy, tant de 
bouche comme d'oeuvre et de fait. Et pour les causes 
dessus dictes, elle se tient pour acquittée et desobligée 
de son serment et promesse qu'elle jadiz luy 
fist. Et s'en va vers son païs, et ne le quiert jamais 
ne veoir, ne rencontrer, comme le plus desloyal qu'il 
est qui jamais priast femme. Et si emporte la verge 
qu'elle luy donna, qu'il avoit desja mise en main 
sequestre. Et si se peut bien vanter qu'il a couché 
par trois nuiz au plus près d'elle ; s'il y a que bien, 
si le dye, car elle ne le craint. Escript de la main 
de celle dont il peut bien cognoistre la lettre, et au 
dessoubz : « Katherine, etc.., surnommée Conrard » ; 
et sur le doz : « Au desloyal Girard, etc... » Elle ne 
dormit pas gueres la nuyt, et aussitost qu'on vit du 
jour, elle se leva tout doulcement, et s'abilla sans 
ce qu'oncques Girard s'en eveillast, et prend sa 
lettre qu'elle avoit bien close et fermée et la bouta 
en la manche du pourpoint de Girard ; et a Dieu 
le commenda tout en basset, en plorant tendrement, 
pour le grand dueil qu'elle avoit du tres faux tour 
qu'il luy avoit joué. Girard, qui dormoit, mot ne luy 
respondit. Elle s'en vint devers son oncle, qui luy 
bailla son cheval, et elle monte et puis tire païs tant 
qu'ilz vindrent en Brabant ou ilz furent receuz 
joyeusement, Dieu le scet. Et fut bien qui leur 
demanda des adventures de leur voyage ; mais 
quoy qu'ilz respondissent, ilz ne se vanterent pas de 
la principale. Pour parler comment il advint a 
Girard, quand vint le jour du partement de la bonne 
Katherine, environ dix heures, il s'esveilla, et regarda 
que son compagnon estoit levé ; si pensa qu'il estoit 
tard, si sault sus tout en haste et saisit son pourpoint. 
Et comme il boutoit son bras dedans l'une 
des manches, il en saillit une lettre, dont il fut assez 
esbahy, car il ne luy souvenoit pas que nulles y en 
eust bouté. Il les releva toutesfoiz, et voit qu'elles 
sont fermées ; et avoit au doz escript : « Au desloyal 
Gerard. » Si par avant fut esbahy, encores le fut il 
beaucop plus. A chef de piece, il les ouvrit et voit 
la soubzcription qui disoit : « Katherine, surnommée 
Conrard. » Si ne scet que penser ; il les leut neantmains ; 
en lysant, le sang luy monte et le cueur luy 
fremist, et devint tout alteré de maniere et de coleur. 
A quelque meschef que ce fut, il acheva de lyre 
sa lettre, par laquelle il cogneut que sa desloyaulté 
estoit venue a la cognoissance de celle qui luy vouloit 
tant de bien : non qu'elle sceust estre tel au rapport 
d'aultruy, mais elles mesmes en personne en a la 
vraye informacion ; et, qui plus près du cueur luy 
touche, il a couché trois nuiz avec elle sans l'avoir 
guerdonnée de la peine qu'elle avoit prinse de si loing 
le venir esprouver. Il ronge son frain aux dens et 
tout vif enrage quand il se voit en celle peleterie. 
Et après beaucop d'advis, il ne scet aultre remede 
que de la suyvir ; et bien lui semble qu'il la 
rataindra. Si prent congié de son maistre, et se met 
a la voye, suyvant le froissie des chevaulx de 
ceulx qu'oncques ne rataindit jusques ad ce qu'ilz 
fussent en Brabant, ou il vint si a point que c'estoit 
le jour des nopces de celle qui l'a esprouvé. Laquelle 
il cuida bien aller baiser et saluer, et faire une orde 
excusance de ses faultes. Mais il ne luy fut pas 
souffert, car elle luy tourna l'espaule, et ne sceut 
tout ce jour ne oncques puis trouver maniere ne 
fasson d'avoir devises avec elle. Mesmes il s'avança 
une foiz pour la mener dancer, mais elle le refusa 
plainement devant tout le monde, dont pluseurs se 
prindrent garde. Ne demoura gueres après que ung 
aultre gentil homme entra dedans, qui fist corner 
les menestrielz, et s'avança par devant elle ; et elle 
descendit, voyant Girard, et s'en alla dancer. Ainsi 
qu'avez oy perdit le desloyal sa femme. S'il en est 
encores de telz, ils se doyvent mirer a cest exemple, 
qui est notoire et vray et advenu depuis nagueres. 


LA XXVIIe NOUVELLE, 
PAR 
MONSEIGNEUR DE BEAUVOIR. 
Ce n'est pas chose pou accoustumée, especialement 
en ce royaume, que les belles dames et damoiselles 
se treuvent voluntiers et souvent en la compaignie 
des gentilz compaignons. Et a l'occasion des 
bons et joyeux passetemps qu'elles ont avec eulx, les 
gracieuses et doulces requestes qu'ilz leurs font ne 
sont pas si difficiles a impetrer. A ce propos, n'a 
pas long temps que ung tres gentil homme qu'on peut 
mectre ou renc et du compte des princes, dont je 
laisse le nom en ma plume, se trouva tant en la grace 
d'une tres belle damoiselle qui mariée estoit, dont le 
bruit n'est pas si pou cogneu que le plus grand 
maistre de ce royaume ne se tenist tres eureux d'en 
estre retenu serviteur, laquelle luy voult de fait 
monstrer le bien qu'elle luy vouloit. Mais ce ne fut 
pas a sa premiere volunté, tant l'empeschoient les 
anciens adversaires et ennemis d'Amours. Et par 
especial plus luy nuysoit son bon mary, tenant le 
lieu en ce cas du tres maudit Dangier : car, si ne fust 
il, son gentil serviteur n'eust pas encores a luy tollir 
ce que bonnement et par honneur donner ne luy 
povoit. Et pensez que ce serviteur n'estoit pas moyennement 
mal content de ceste longue attente, car 
l'achevement de sa gente chasse luy estoit plus 
grand eur et trop plus desiré que nul aultre quelconque 
bien qui luy povoit jamais advenir. Et a ceste 
cause, tant continua son pourchaz que sa dame luy 
dist : « Je ne suis pas mains desplaisante que vous, 
par ma foy, que je ne vous puiz faire aultre chere ; 
mais vous savez, tant que mon mary soit ceans, 
force est qu'il soit entretenu. - Helas ! dit il, et 
n'est il moien qui se puisse trouver d'abreger mon 
dur et cruel martire ? » Elle qui, comme dessus est 
dit, n'estoit pas en maindre desir de se trouver a part 
avec son serviteur que luy mesme, luy dit : « Venez 
ennuyt, a certaine heure qu'elle luy bailla, hurter 
a ma chambre ; je vous feray mettre dedans, et 
trouveray fasson d'estre delivrée de mon mary, si 
Fortune ne destourne mon emprinse. » Le serviteur 
n'oyt jamais chose qui mieulx luy pleust ; et, après 
les merciemens gracieux et deuz en ce cas, dont il 
estoit bon maistre et ouvrier, se part d'elle, et s'en 
va attendant et desirant l'heure assignée. Or devez 
vous savoir que environ une bonne heure, ou plus 
ou mains, devant l'heure assignée dessus dicte, 
nostre gentille damoiselle, avec ses femmes et son 
mary, qui va derriere, pour ceste heure estoit en sa 
chambre retraicte puis le souper ; et n'estoit pas, 
creez, son engin oiseux, mais labouroit a toute force 
pour fournir la promesse a son serviteur ; maintenant 
pensoit d'un, puis maintenant d'un aultre, mais 
rien ne luy venoit a son entendement qui peust eloigner 
ce maudit mary ; et toutesfoiz approuchoit fort 
l'heure tres desirée. Comme elle estoit en ce profond 
penser, Fortune luy fut si tres amye que mesme son 
mary donna le tres doulx advertissement de sa dure 
cheance et male adventure, convertie en la personne 
de son adversaire, c'est assavoir du serviteur dessus 
dit, en joye non pareille, deduit, solaz et lyesse tres 
accomplie. Et veez cy la fasson. Le pouvre mary, 
voyant sa femme ung peu muser et ententivement 
penser, et ne savoit a qui ne a quoy, la regardoit 
tres fort, puis l'une puis l'autre des femmes de leens, 
et aucunes foiz par la chambre. Tant regarda sans 
mot dire qu'il perceut d'adventure au pié de la couchette 
ung bahu qui estoit a sa femme. Et affin de 
la faire parler et l'oster hors de son penser, demanda 
de quoy servoit ce bahu en la chambre, et a quel 
propos on ne le portoit ou en la garderobe ou en 
quelque aultre lieu, sans en faire leans parement. 
« Il n'y a point de peril, monseigneur, ce dit madamoiselle ; 
ame ne vient icy que nous ; aussi je l'y 
ay fait laisser tout a propos pour ce qu'encores sont 
aucunes de mes robes dedans ; mais n'en soiez ja 
mal content, mon amy ; ces femmes l'osteront tantost. 
- Mal content ! dit il ; nenny, par ma foy ; je 
l'ayme autant icy que ailleurs, puis qu'il vous plaist ; 
mais il me semble bien petit pour y mectre voz robes 
bien a l'aise, sans les froisser, actendu les grandes 
et longues queues qu'on fait aujourd'huy. - Par 
ma foy, monseigneur, dit elle, il est assez grand. 
- Il ne le me peut sembler vraiement, dit il, et le 
regardez bien. - Or ça, monseigneur, voulez faire 
un gage a moy ? - Oy vraiement, dit il, quel sera 
il ? - Je gageray a vous, s'il vous plaist, pour une 
demye douzaine de bien fines chemises encontre le 
satin d'une cotte simple, que nous vous bouterons 
bien dedans, tout ainsi que vous estes. - Par ma 
foy, dit il, je gage que non. - Et je gage que si. 
- Or avant, ce dirent les femmes, nous verrons qui 
le gaignera. - A l'esprouver le scera l'on, dit monseigenur. » 
Et lors s'avance et fist tirer du bahu les 
robes qui dedans estoient ; et quand il fut wide, 
madamoiselle et ses femmes a quelque peine firent 
tant que monseigneur fut dedans tout a son aise. 
Et a cest coup fut grande la noise, et autant 
joyeuse ; et madamoiselle alla dire : « Or, monseigneur, 
vous avez perdu la gaigeure, vous le cognoissez 
bien, faictes pas ? - Ma foy, oy, dit il, c'est 
raison. » Et, en disant ces parolles, le bahu fut 
fermé, et tout jouant, riant et esbatant, prindrent 
toutes ensemble homme et bahu, et l'emporterent en 
une petite garderobe assez loing de la chambre, et 
la le laisserent. Et il crye et se demaine, faisant 
grand noise ; mais c'est pour neant, car il fut la 
laissé toute la belle nuyt, pense, dorme, face du 
mieulx qu'il peut : car il est ordonné par madamoiselle 
et son estroit conseil qu'il n'en partira meshuy, 
pource qu'il a tant empesché le lieu de celuy qu'elle 
ayme beaucop mieulx que luy. Pour retourner a la 
matere de nostre propos encommancé, nous lairrons 
nostre homme ou bahu, et dirons de madamoiselle, 
qui actendoit son serviteur avec ses femmes, qui 
estoient telles, si bonnes et si secretes, que rien ne 
leur estoit celé de ses affaires. Lesquelles savoient 
bien que le bien amé serviteur, si a luy ne tenoit, 
tiendra la nuyt le lieu de celuy qui ou bahu fait 
maintenant sa penitence. Ne demoura gueres que le 
bon serviteur, sans faire effroy ne bruyt, vint hurter 
a la chambre ; et au hurt qu'il fist on le cogneut 
tantost. Et la fut bien qui le bouta dedans. Il fut 
receu joyeusement et lyement, et aultre tant doulcement 
de madamoiselle et sa compaignie. Et ne se 
donna garde qu'il se trouva tout seul avec sa dame, 
qui luy compta bien au long la bonne fortune que 
Dieu leur a donnée : c'est assavoir comment elle fist 
la gaigeure a son mary d'entrer ou bahu, comment 
il y entra, et comment elle et ses femmes l'ont porté 
en une garderobe. « Comment ! ce dit le serviteur, 
je ne cuidoye point qu'il fust ceens ; par ma foy, je 
pensoie, moy, que vous eussiez trouvé aucune fasson 
de l'envoier ou faire aller dehors, et que j'eusse icy 
meshuy tenu son lieu. - Vous n'en yrez pas pourtant 
dehors, dit elle, il n'a garde d'yssir dont il est, 
et si a beau crier, il n'est ame de nulz sens qui le 
puist oyr ; et croiez qu'il y demourra meshuy par 
moy ; si vous le voulez desprisonner, je m'en rapporte 
a vous. - Nostre Dame, dist il, s'il ne sailloit 
tant que je l'en feisse oster, il aroit bel actendre. 
- Or faisons donc bonne chere, et n'y pensons 
plus. » Pour abreger, chacun se despoilla, et se 
coucherent les deux amans dedans le tres beau lit, 
bras a bras, et firent ce pourquoy ilz estoient assemblez, 
qui mieulx vault estre pensé des lysans qu'estre 
noté de l'escripvant. Quant vint au point du jour, le 
gentil serviteur se partit de sa dame au plus secretement 
qu'il peut, et vint a son logis dormir espoir ou 
desjeuner : car de tous deux avoient besoing. Madamoiselle, 
qui n'estoit pas mains subtille que sage et 
bonne, quand il fut heure, se leva et dist a ses 
femmes : « Il sera desormais heure de oster nostre 
prisonnier ; je vois oyr qu'il dira et s'il se vouldra 
mettre a finance. - Mettez tout sur nous, ce dirent 
elles, nous l'appaiserons bien. - Creez, que si feray 
je », dit elle. Et a ces motz se seigne et s'en va ; et 
comme non pensant ad ce qu'elle faisoit, tout d'aguet 
et a propos entra dedans la garderobe ou son mary 
encores estoit dedans le bahu clos. Et quant il l'oyt, 
il commença a faire grand noise et crier a la volée : 
« Qu'est ce cy ! me lairra l'on cy dedans ? » Et sa 
bonne femme, qui l'oyt ainsi demener, respondit 
effrayement et comme craintivement, faisant l'ignorante : 
« Emy ! qu'est ce la que j'oy crier ? - C'est 
moy, de par Dieu, c'est moy ! dit le mary. - C'est 
vous, dit elle, et dont venez vous a ceste heure ? 
- Dont je viens ? dit il ; et vous le savez bien, 
madamoiselle, il ne fault ja qu'on le vous die ; mais 
comme vous faictes de moy, au fort je feray 
quelque jour de vous. » Et s'il eust enduré, ou osé, 
il se fust tres voluntiers courroucié et eust dit villannie 
a sa femme. Et elle, qui le cognoissoit luy 
couppa la parolle et dist : « Monseigneur, pour Dieu, 
je vous crye mercy ; par mon serment, je vous 
asseure que je ne vous cuidoie pas icy a ceste heure ; 
et creez que je ne vous y eusse pas quis, et ne me 
sçay assez esbahir dont vous venez a y estre 
encores : car je chargé hier soir a ces femmes 
qu'elles vous missent dehors, tantdiz que je diroye 
mes heures, et elles me dirent que si feroient elles. 
Et de fait l'une me vint dire que vous estiez dehors, 
et desja allé en la ville, et que ne reviendriez meshuy. 
Et a ceste cause, je me couchay assez tost après 
sans vous attendre. - Saint Jehan ! dit il, vous 
veez qu'est ce ; or vous avancez de moy tirer d'icy, 
car je suis tant las que je n'en puis plus. - Cela 
feray je bien, monseigneur, dit elle, mais ce ne sera 
pas devant que vous ayez promis de moy paier de 
la gaigeure qu'avez perdue ; et pardonnez moy toutesfoiz, 
car aultrement ne le puis faire. - Et avancez 
vous, de par Dieu, dit il ; je le paieray voirement. 
- Et ainsi vous le promettez ? - Oy, par ma foy ! » 
Et ce procés finy, madamoiselle defferma le bahu et 
monseigneur yssit dehors, lassé, froissé et traveillé. 
Et elle le prend a braz et baise et accole tant doulcement 
qu'on ne pourroit plus, en luy priant pour 
Dieu qu'il ne soit point mal content. Et le pouvre 
cocquard dit que non est il, puisqu'elle n'en savoit 
rien ; mais il punyra trop bien ses femmes, s'il y 
peut advenir. « Par ma foy, monseigneur, dit elle, 
elles se sont bien vengées de vous ; je ne doubte 
point que vous ne leur ayez aucune chose meffait. 
- Non ay, certes, que je sache ; mais creez que le 
tour qu'elles m'ont joé leur sera cher vendu. » Il 
n'eut pas finé ce propos quand toutes ces femmes 
entrerent dedans, qui si tres fort rioyent, et de si 
grand cueur, qu'elles ne sceurent mot dire grand 
piece après. Et monseigneur, qui devoit faire merveilles, 
quand il les vit rire en ce point, ne se peut 
tenir de les contrefaire. Et madamoiselle, pour luy 
faire compaignie, ne s'i faignoit point. La veissez 
une merveilleuse risée, et d'un costé et d'aultre, mais 
celuy qui en avoit le mains cause ne s'en pouvoit 
ravoir. A chef de piece ce passetemps cessa, et dist 
monseigneur : « Mes damoiselles, je vous mercye 
beaucop de la courtoisie que m'avez ennuyt faicte. 
- A vostre commendement, respondit l'une, encores 
n'estes vous pas quicte : vous nous avez fait et 
faictes tousjours tant de peine et de meschef que 
nous vous avons gardé ceste pensée ; et n'avons 
aultre regret que plus n'y avez esté. Et si n'eussions 
sceu de vray qu'il n'eust pas bien pleu a madamoiselle, 
encores y fussez vous. Et prenez en gré. - Est 
ce cela ? dit il. Or bien, bien : vous verrez comment 
il vous en prendra ; et par ma foy je suis bien gouverné, 
quand avec tout le mal que j'ay eu l'on ne me 
fait que farser ; et encores, qui pis est, il me fault 
paier la cotte simple de satin ! Et vrayement je ne 
puis a mains que d'avoir les chemises de la gaigeure, 
en recompensacion de la peine qu'on m'a fait ! - Il 
n'y a, par Dieu, que raison, dirent les damoiselles ; 
nous voulons en ce estre pour vous, monseigneur, et 
vous les arez ; n'ara pas, madamoiselle ? - Et a quel 
propos, dit elle ? il a perdu la gaigeure. - Dya, nous 
savons bien cela, il ne les peut avoir de droit ; aussi 
ne les demande il pas a ceste intencion, mais il les a 
bien deservies en aultre maniere. - A cela ne tiendra 
pas, dit elle, je feray voluntiers finance de la toille ; 
et vous, mesdamoiselles, qui tant bien procurez pour 
luy, vous prendrez bien la peine de les coudre. - Oy 
vrayement, oy, madamoiselle. » Comme ung chien, 
qui ne fault que escourre la teste au matin quand il 
se leve qu'il ne soit prest, estoit monseigneur ; car il 
ne luy fallit que une secousse de verges a nettoier sa 
robe et ses chausses qu'il ne fut prest. Et ainsi a la 
messe s'en va ; et madamoiselle et ses femmes le 
suyvent, qui faisoient de luy, je vous asseure, grans 
risées ; et creez que la messe ne se passa pas 
sans foison de ris soudains, quand il leur souvenoit 
du giste que monseigneur a fait ou bahu, lequel ne 
le scet, encores qui fut celle nuyt enregistré ou livre 
qui n'a point de nom. Et si n'est que vienne d'adventure 
ceste histoire entre ses mains, jamais n'en aura, 
si Dieu plaist, la cognoissance, ce que pour rien je 
ne vouldroye. Si prye aux lisans qui le cognoissent 
qu'ilz se gardent bien de luy monstrer. 


LA XXVIIIe NOUVELLE, 
PAR 
MESSIRE MICHAULT DE CHAUGY, GENTILHOMME 
DE LA CHAMBRE DE MONSEIGNEUR. 
Se au temps du tres renommé et eloquent Boccace 
l'adventure dont je veil fournir ma nouvelle fust 
advenue et a son audience ou cognoissance parvenue, 
je ne doubte point qu'il ne l'eust adjoustée et mise 
ou reng du compte des nobles hommes mal fortunez. 
Car je ne pense pas que noble homme eust jamais 
pour ung coup gueres fortune plus dure a porter que 
le bon seigneur, que Dieu pardoint, dont je vous 
compteray l'adventure. Et se sa male fortune n'est 
digne d'estre ou dit livre de Boccace, j'en fais juges 
tous ceux qui l'orront racompter. Le bon seigneur 
dont je vous parle fut en son temps ung des beaulx 
princes de son royaulme, garny et adressié de tout 
ce qu'on saroit loer et priser en ung noble homme. 
Et entre aultres ses proprietez, il estoit tel destiné 
que entre les dames jamais homme ne le passa de 
gracieuseté. Or luy advint que, au temps que ceste 
sa renommée et destinée florissoit, et qu'il n'estoit 
bruyt que de luy, Amours, qui seme ses vertuz ou 
mieux luy plaist et bon luy semble, fist allyance a 
une jeune fille, belle, gente, gracieuse et en bon point 
en sa fasson, ayant bruyt autant et plus que nulle 
de son temps, tant par sa grande et non pareille 
beaulté comme par ses tres loables meurs et vertuz ; 
et, qui pas ne nuysoit au jeu, tant estoit en la 
grace de la royne du pays qu'elle estoit son demy 
lit, les nuyz que point ne couchoit avec le roy. Ces 
amours que je vous dy furent si avant conduictes 
qu'il ne restoit que temps et lieu pour dire et faire, 
chascun a sa partie, la chose au monde que plus luy 
pourroit plaire. Ilz ne furent pas pou de jours pour 
adviser et elire lieu et place convenables ad ce faire ; 
mais en la fin celle qui ne desiroit pas mains le bien 
de son serviteur que la salvacion de son ame, s'advisa 
d'un bon tour, dont tantost l'advertit, disant 
ce qui s'ensuit : « Mon tres loyal amy, vous savez 
comment je couche avec la royne, et que nullement 
m'est possible, si je ne vouloie tout gaster, d'abandonner 
cest honneur et avancement, dont la plus 
femme de bien de ce royaume se tiendroit pour bien 
eureuse et honorée ; combien que par ma foy je vous 
vouldroye complaire, et faire autant de plaisir et 
d'aussi bon cueur que a elle. Et qu'il soit vray, je 
le vous monstreray de fait, toutesfoiz sans abandonner 
celle qui me fait et peut faire tout le bien et 
l'onneur du monde. Je ne pense pas aussi que vous 
voulsissez que aultrement je feisse ? - Non, par ma 
foy m'amye, respondit le bon seigneur ; mais toutesfoiz, 
je vous prie qu'en servant vostre maistresse, 
vostre loyal serviteur ne soit point arriere du bien 
que faire luy povez, qui ne luy est pas maindre que 
mieulx y vouldroit et desire parvenir que gaigner 
le surplus du monde. - Veez cy que je vous feray, 
dit elle, monseigneur ; la royne a une levriere, comme 
vous savez, dont elle est beaucop assotée, et la fait 
coucher en sa chambre ; je trouveray fasson ennuyt 
de l'enclorre hors de la chambre sans qu'elle en sache 
rien ; et quand chacun sera retrait, je feray ung 
sault jusques en la chambre de parement, et deffermeray 
l'huys, et le lairay ouvert. Et quand vous 
penserez que la royne sera couchée, vous viendrez 
tout secretement, et entrerez en la dicte chambre et 
fermerez l'huys ; vous y trouverez la levriere, qui 
vous cognoist assez ; si se lairra bien approucher 
de vous ; vous la prendrez par les oreilles et la ferez 
bien hault crier ; et quand la royne l'orra, elle la 
cognoistra tantost : si ne me doubte point qu'elle ne 
me face lever incontinent pour la mettre dedans. Et 
en ce point viendray je vers vous ; si n'y faillez point 
si jamais vous voulez parler a moy. - Ha ! ma tres chere 
et loyale amye, dit monseigneur, je vous mercye 
tant que je puis ; pensez que je n'y fauldray 
pas ! - Et a tant se part et s'en va, et sa dame 
aussi, chacun pensant et desirant d'achever ce qui 
est proposé. Qu'en vauldroit le long compte ? La 
levriere se cuida rendre, quand il fut heure, en la 
chambre de sa maistresse, comme elle avoit accoustumé ; 
mais celle qui l'avoit condemnée dehors la 
fist retraire en la chambre au plus près. Et la royne 
se coucha sans ce qu'elle s'en donnast garde ; et 
assez tost après luy vint faire compaignie la bonne 
damoiselle, qui n'actendoit que l'heure d'oyr crier la 
levriere et la semonce de bataille. Ne demoura gueres 
que le gentil seigneur se mist sur les rengs, et 
tant fist qu'il se trouva en la chambre ou la levriere 
se dormoit. Il la quist tant au pié et a la main qu'il 
la trouva, et puis la print par les oreilles, et la fist 
hault crier deux ou trois foiz. Et la royne, qui l'oyt, 
congneut tantost que c'estoit sa levriere, et pensa 
qu'elle vouloit estre dedans ; si appella sa damoiselle 
et dist : « M'amye, veez la ma levriere qui se plaint 
la hors ; levez vous, si la mettez dedans. - Voluntiers, 
madame », ce dist la damoiselle. Et jasoit 
qu'elle attendist la bataille dont elle mesme avoit 
l'heure et le jour assigné, si ne s'arma elle que de 
sa chemise ; et en ce point s'en vint a l'huys et l'ouvrit, 
ou tantost luy vint a l'encontre celuy qui l'attendoit. 
Il fut tant joyeux et tant surpris, quand il vit 
sa dame si belle et en si bon point, qu'il perdit force, 
sens et advis ; et ne fut oncques en sa puissance 
de tirer sa dague pour esprouver et savoir s'elle 
pourroit prendre sur ses cuirasses. Trop bien de 
baiser, d'accoler, de manier le tetin, et le surplus, 
faisoit il assez diligence ; mais du parfait, nichil ! 
Si fut force a la gente damoiselle qu'elle retournast 
sans luy laisser ce que avoir ne povoit, se par force 
d'armes ne le conqueroit. Et ainsi qu'elle vouloit partir, 
il la cuidoit retenir par force et par belles 
parolles, mais elle n'osoit demourer. Si luy ferma 
l'huys au visage et s'en revint par devers la royne, 
qui luy demanda s'elle avoit mise sa levriere dedans. 
Et elle dit que non, car oncques ne l'avoit sceu trouver, 
et si avoit beaucop regardé. « Or bien, dit la 
roine, toujours l'ara on ; couchez vous. » Le pouvre 
amoureux estoit a celle heure, Dieu scet ! bien mal 
content, qui se voit ainsy deshonoré et adneanty ; et 
se cuidoit auparavant bien tant en sa force qu'en 
mains d'heure qu'il n'avoit esté avecques sa dame 
il en eust bien combatu telles troys, et venu au 
dessus d'elles a son honneur. Au fort il reprint courage 
et dit bien a soy mesmes, s'il est jamais si 
eureux que de trouver sa dame en si belle place, 
elle ne partiroit pas comme elle a fait l'aultre foiz. 
Et ainsi animé et aguillonné de honte et de desir, 
il reprend la levriere par les oreilles, et la tira si 
rudement, tout courroucé qu'il estoit, qu'il la fist crier 
beaucop plus hault qu'elle n'avoit fait devant. Si 
hucha arriere a ce cry la royne sa damoiselle, qui 
revint ouvrir l'huys comme devant ; mais elle s'en 
retourna devers sa maistresse sans conquester ne 
plus ne mains qu'elle fit l'autre foiz. Or revint a la 
tierce foiz que ce pouvre gentil homme faisoit tout 
son pouvoir de besoigner comme il avoit le desir : 
mais au deable de l'omme s'il peut oncques trouver 
maniere de fournir une pouvre lance a celle qui ne 
demandoit aultre chose, et qui l'attendoit de pié coy ! 
Et quand elle vit qu'elle n'aroit point son panier 
percé, et qu'il n'estoit pas a l'aultre de seulement 
mettre sa lance en son arrest, quelque avantage 
qu'elle luy feist, tantost cogneut qu'elle aroit a la 
jouste failly, dont elle tint beaucop mains de bien 
du jousteur. Elle ne voulut ne osa la plus demourer, 
pour acquest qu'elle y feist ; si voulut entrer en 
la chambre, et son amy la retiroit a force et disoit : 
« Helas ! m'amye, demourez encores ung peu, je vous 
en prie. - Je ne puis, dit elle, je ne puis, laissez 
moy aler ; je n'ay que trop demouré pour chose que 
j'aye prouffité. » Et a tant se retourne vers la chambre, 
et l'autre la suyvoit, qui la cuidoit retenir. Et 
quand elle vit ce, pour le bien payer, et la royne 
contenter, elle alla dire tout en hault : « Passez, 
passez, orde caigne que vous estes ; par Dieu, vous 
n'y entrerez meshuy, meschante beste que vous 
estes ! » Et en ce disant, ferma l'huys. Et la royne, 
qui l'oyt, demanda : « A qui parlez vous, m'amye ? 
- C'est a ce paillard chien, madame, qui m'a fait 
tant de peine de le querir ; il s'estoit bouté soubz 
un banc la dedans et caiché tout de plat le museau 
sur la terre, si ne le savoye trouver. Et quand je l'ay 
eu trouvé, il ne s'est oncques daigné lever, quelque 
chose que je luy aye fait. Je l'eusse tres voluntiers 
bouté dedans, mais il n'a oncques daigné lever la 
teste ; si l'ay laissé la dehors tout par despit et 
fermé l'huys a son visage. - C'est tres bien fait, 
m'amye, dit la royne ; couchez vous, couchez vous, 
si dormirons. » Ainsi que vous avez oy, fut tres mal 
fortuné ce gentil seigneur ; et pour ce qu'il ne peut, 
quand sa dame voulut, je tien, moy, quand il eut 
depuis bien la puissance a commendement, le vouloir 
de sa dame fut hors de ville. 


LA XXIXe NOUVELLE, 
PAR 
MONSEIGNEUR. 
N'a pas cent ans d'huy que ung gentilhomme de 
ce royaume voulut savoir et esprouver l'aise qu'on 
a en mariage ; et, pour abreger, fist tant que le tres 
desiré jour de ses nopces fut venu. Après les bonnes 
cheres et aultres passetemps accoustumez, l'espousée 
fut couchée, et il, a chef de piece, la suyvit et se 
coucha au plus près d'elle. Et sans delay bailla 
l'assault incontinent a sa forteresse, et tellement 
qu'en peu d'heure, a quelque meschef que ce fust, il 
entra ens et la gaigna. Mais vous devez entendre 
qu'il ne fist pas ceste conqueste sans faire foison 
d'armes qui longues seroient a racompter. Car ainçois 
qu'il venist au donjon du chastel, force luy fut 
de gaigner et emporter boulevars, bailles, et aultres 
plusieurs fors dont la place estoit bien garnye, 
comme celle qui jamais n'avoit esté prinse, dont fust 
encores nouvelle, et que nature avoit mis a defense. 
Quand il fut maistre de la place, il rompit seulement 
une lance, et lors cessa l'assault et ploya l'oeuvre. 
Or ne fait pas a oublier que la bonne damoiselle, qui 
se vit en la mercy de ce gentil homme son mary, 
qui desja avoit fourragié la pluspart de son manoir, 
luy voulut monstrer ung prisonnier qu'elle tenoit en 
ung tres secret lieu encloz et enserré. Et pour parler 
plain, elle se delivra, cy prins cy mis, après ceste 
premiere course, d'ung tres beau filz, dont le pouvre 
mary se trouva si honteux et tant esbahy qu'il ne 
savoit sa maniere, si non de soy taire. Et pour 
honesteté et pitié de ce cas, il servit la mere et l'enfant 
de ce qu'il savoit faire. Mais creez que la 
pouvre gentil femme a cest coup getta ung bien 
hault et dur cry, qui de pluseurs fut clerement oy et 
entendu, qui cuidoient a la verité qu'elle gettast ce 
cry a la despuceler, comme c'est la coutumes en ce 
royaume. Pendant ce temps, les gentilz hommes de 
l'ostel ou ce nouvel marié demouroit vindrent hurter 
a l'huys de ceste chambre et apporterent le chaudeau. 
Ilz hurterent beaucop sans ce que ame respondist. 
L'espousée en estoit bien excusée, et l'espousé n'avoit 
pas cause de trop hault caqueter : « Et qu'est ce cy ? 
dirent ilz, et n'ouvrirez vous pas l'huys ? Par ma foy, 
si vous ne vous hastez, nous le romperons ; le chaudeau 
que nous vous apportons sera tantost tout 
froit. » Et lors commencerent a rehurter de plus belle. 
Et le nouveau maryé n'eust pas dit ung mot pour 
cent francs, dont ceulx de dehors ne savoient que 
penser, car il n'estoit pas muet de coustume. Au fort 
il se leva, et print une robe longue qu'il avoit, et 
laissa ses compaignons entrer dedans, qui tantost 
demanderent si le chaudeau estoit gaigné, et qu'ilz 
l'apportoient a l'adventure. Et lors fut ung d'entre 
eulx qui couvrit la table et mist le beau bancquet 
dessus, car ilz estoient en lieu pour ce faire, et ou 
rien n'estoit espergné en tel cas et aultres semblables. 
Ilz s'assirent tous au menger, et bon mary print 
sa place en une chaize a doz assez près de son lit, 
tant simple et tant piteux qu'on ne le vous saroit 
dire. Et quelque chose que les autres dissent, il ne 
sonnoit pas ung mot, mais se tenoit comme une 
droicte statue ou ung idole entaillé : « Et qu'est 
cecy ? dit l'un, et ne prenez vous point garde a la 
bonne chere que nous fait nostre hoste ? encores a il 
a dire ung seul mot. - A dya, dit l'autre, ses bourdes 
sont rabaissées. - Par ma foy, dit le tiers, 
mariage est chose de grant vertu : regardez quand 
pour une heure qu'il a esté marié il a ja perdu la 
force de sa langue ! S'il l'est jamais longuement, je 
ne donneroye pas maille du surplus. » Et a la verité 
dire, il estoit auparavant ung tres gracieux farseur, 
et tant bien luy seoit que merveilles ; et ne disoit 
jamais une parolle puis qu'il estoit de gogues qu'elle 
n'apportast sa risée avec elle ; mais il en est a ceste 
heure bien rebouté. Ces gentilz hommes buvoient 
d'autant et d'autel, et a l'espousé et a l'espousée. 
Mais au dyable des deux s'ils avoient fain de 
boire : l'un enragoit tout vif et l'autre n'estoit pas 
mains en malaise : « Je ne me cognois en ceste 
maniere, dist ung gentil homme, il nous fault festoier 
de nous mesmes. Je ne vy jamais, moy, homme de si 
hault esternu si tost rassis pour une femme. J'ay veu 
qu'on n'oyst pas Dieu tonner en une compaignie ou il 
fust ; et il se tient plus coy que ung feu couvert. A 
dya ! ses haultes parolles sont bien bas entonnées 
maintenant. - Je boy a vous, noz amys », disoit 
l'autre. Mais il n'estoit pas plegé : car il jeunoit de 
boire, de menger, de bonne chere faire, et de parler. 
Non pourtant a chef de piece, quand il eut bien esté 
ramponné sur ce et rigolé de ses compaignons, et, 
comme ung sanglier mis au abaiz de tous costez, 
il dit : « Messeigneurs, quant je vous ay bien entendu 
qui se me semonnez de parler, je veil bien que vous 
sachez que j'ay bien cause de beaucop penser, et de 
me taire trestout coy. Et si suis seur qu'il n'y a 
nul de vous qui n'en fist autant s'il en avoit le pourquoy 
comme j'ay. Et, par la mort bieu, se j'estoie 
aussi riche que le roy, que monseigneur, et que tous 
les princes chrestians, si ne saroye je fournir ce que 
m'est apparent d'avoir a entretenir. Veez cy pour 
un pouvre coup que j'ay accolée ma femme, elle m'a 
fait ung enfant. Or regardez, si a chacune foiz que 
je recommenceray elle en fait autant, de quoy je 
pourray nourrir le mesnage ? - Comment ! ung 
enfant ! dirent ses compaignons. - Voire, vrayement 
ung enfant, dit il ; veez cy de quoy, regardez. » Et lors 
se tourne vers son lit et leve la couverture et leur 
monstre et la mere et l'enfant. « Tenez, dit il, veez 
la vache et le veau : suis je pas bien party ? » Pluseurs 
de la compaignie furent bien esbahiz et pardonnerent 
a leur hoste sa simple chere et s'en allerent 
chacun a sa chacune. Et le pouvre nouveau marié 
habandonna ceste premiere nuyt la nouvelle acouchée. 
Et, doubtant que elle n'en fist une aultre foiz 
autant, oncques depuis ne s'i trouva. 


LA XXXe NOUVELLE, 
PAR 
MONSEIGNEUR DE BEAUVOIR. 
Il est vray comme l'Evangile que trois bons marchans 
de Savoye se mirent a chemin avecques leurs 
trois femmes pour aller en pelerinage a Saint 
Anthoine de Viennois. Et pour y aller plus devotement 
et rendre a Dieu et a monseigneur saint 
Anthoine leur voyage plus agreable, ilz conclurent 
entre eulx et avec leurs femmes, des le partir de leurs 
maisons, que tout le voyage ilz ne coucheroient pas 
avec elles, mais en continence yront et viendront. Ilz 
arriverent ung soir en la ville de Chambery et se 
logerent en ung tres bon logis, et feirent au soupper 
tres bonne chere, comme ceulx qui avoient tres bien de 
quoy, et qui tres bien le sceurent faire. Et croy et 
tiens fermement que, si n'eust esté le veu du voyage, 
que chacun d'eulx eust couché avec sa chacune. Toutesfoiz 
ainsi n'en advint pas ; car quand il fut heure 
de soy retraire, les femmes donnerent la bonne nuyt 
a leurs mariz et les laisserent, et se bouterent en 
une chambre au plus près, ou elles avoient fait couvrir 
chacune son lit. Or devez vous savoir que ce 
soir propre arriverent leans trois cordeliers qui s'en 
alloient a Geneve, qui furent ordonnez a coucher en 
une chambre non pas trop loingtaine de la chambre 
aux marchandes. Lesquelles, puis qu'elles furent 
entre elles, commencerent a deviser de cent mille 
propos. Et sembloit, pour trois qu'il en y avoit, de 
quoy on oyoit la noise qu'il souffiroit oïr d'un quarteron. 
Ces bons cordeliers, oyans ce bruit de femmes, 
saillirent de leur chambre sans faire effroy ne 
bruit, et tant approucherent de l'huys sans estre oïz, 
qu'ils perceurent par les pertus ces trois belles 
damoiselles, qui se coucherent chacune a par elle en 
ung beau lit assez grand et large pour le deuxieme 
recevoir d'aultre costé ; puis se virerent, et entendirent 
leurs mariz qui se couchoient en l'autre chambre. 
Cela fait, ils rentrerent en leur chambre, et 
puis dirent que fortune et honneur a ceste heure 
leur court sus, et qu'ilz ne sont pas dignes d'avoir 
jamais bonne adventure, si ceste, qu'ilz n'ont pas 
pourchassée, par lascheté leur eschappoit. « De fait, 
dit l'un, il ne fault aultre deliberacion en nostre fait ; 
nous sommes trois et elles trois, chacun prenne sa 
place quand elles seront endormies. » S'il fut dit, 
aussi fut il fait. Et si bien vint a ces bons freres 
qu'ilz trouverent la clef de la chambre aux femmes 
dedans l'huys ; si l'ouvrirent si tres souef qu'ilz ne 
furent de ame oïz. Ilz ne furent pas si folz, quand 
ilz eurent gaigné ce premier fort, pour plus seurement 
assaillir l'aultre, qu'ilz ne tirassent la clef 
dedans et resserrerent tres bien l'huys. Et puis après, 
sans plus enquerre, chacun print son quartier, et 
commencerent a besoigner chacun du mieux qu'ilz 
peurent. Mais le bon fut. Car l'une cuidant avoir son 
mary parla et dist : « Et que voulez vous faire, ne 
vous souvient il de vostre veu ? » Et le bon cordelier 
ne disoit mot, mais faisoit ce pour quoy il vint de si 
grand cueur, qu'elle ne se peut tenir de luy aider a 
parfournir. Les aultres deux, d'aultre part, n'estoient 
pas oiseux ; et ne savoient que penser ces bonnes 
femmes, qui mouvoit leurs mariz de si tost rompre 
et casser leur promesse. Neantmains toutesfoiz, elles 
qui doivent obeir, le prindrent bien en pacience, sans 
dire mot, chacune doubtant estre oye de sa compaigne. 
Car il n'y avoit celle, a la vérité, qui ne 
cuidast ce bien avoir seulle et emporter. Quand ces 
bons cordeliers eurent tant fait que plus ne povoient, 
ilz se partirent sans dire mot, et retournerent en leur 
chambre, chacun comptant son adventure. L'ung avoit 
rompu trois lances, l'aultre quatre, l'aultre six. Oncques 
gens ne furent tant eureux. Ilz se leverent par 
matin, pour toute seureté ; si tirerent pays. Et ces 
bonnes femmes, qui pas n'avoient toute la nuyt 
dormy, ne se descoucherent pas trop matin, car sur 
le jour sommeil les print, qui les fist lever sur le 
tard. D'aultre costé leurs mariz, qui avoient assez 
bien beu le soir, et qui s'attendoient a l'appeau de 
leurs femmes, dormoyent au plus fort a l'heure que 
es aultres jours avoient ja cheminé deux lieues. Au 
fort elles se leverent après le repos du matin, et 
s'abillerent au plus radde qu'elles peurent, non point 
sans parler. Et entre elles celle qui avoit la langue 
plus preste alla dire : « Entre vous, mes damoiselles, 
comment avez vous passé la nuyt ? Voz mariz vous 
ont ilz reveillées comme a fait le mien ? Il ne cessa 
ennuyt de faire la besoigne. - Saint Jehan ! dirent 
elles, si vostre mary a bien besoigné ennuyt, les 
nostres n'ont pas esté oiseux. Ilz ont tantost oublié 
ce qu'ilz promisrent au partir, et creez qu'on ne leur 
oblyra pas a dire. - J'en adverty trop bien le mien, 
dist l'une, quand il commença, mais il n'en laissa 
oncques pourtant l'euvre : car, comme ung homme 
affamé, pour deux nuiz qu'il a couché sans moy, il 
a fait rage de diligence. » Quand elles furent prestes, 
elles vindrent trouver leurs mariz, qui desja estoient 
comme tous prestz et en pourpoint : « Bon jour, bon 
jour a ces dormeurs, dirent elles. - La vostre mercy, 
dirent ilz, qui nous avez si bien huchez. - Ma foy, 
dit l'une, nous avons plus de regret a vous appeller 
matin que vous n'avez fait ennuyt de conscience de 
rompre et casser vostre veu ? - Quel veu ? dit l'un. 
- Le veu que vous feistes au partir, dit elle, de 
point coucher avec vostre femme. - Et qui y a 
couché ? dit il. - Vous le savez bien, dit elle, et 
aussi fais je. - Et moy aussi, dit sa compaigne ; 
veez la mon mary, qui ne fut pieça si rude qu'il fut 
la nuyt passée ; et s'il n'eust si bien fait de son 
devoir je ne seroye pas si contente de la ronture de 
son veu ; mais au fort je le passe, car il a fait 
comme les jeunes enfans, qui voulent emploier leur 
bature quand ilz ont deservy le punir. - Saint 
Jehan ! si a fait le mien, dit la tierce, mais au fort 
je n'en feray ja procés ; si mal y a, il en est cause. 
- Et je tien par ma foy, dit l'un, que vous radoubtez, 
et que vous estes yvres de dormir. Quant est 
de moy, j'ay icy couché tout seul et n'en party 
ennuyt. - Non ay je moy, dit l'aultre. - Ne moy, 
par ma foy, dit le tiers. Je ne vouldroye pour rien 
avoir enfrainct mon veu, et si cuide estre seur de mon 
compere, qui cy est, et de mon voisin, qu'ilz ne l'eussent 
pas promis pour si tost l'oblyer. » Ces femmes 
commencerent a changer coleur, et se doubterent de 
tromperie, dont l'un des mariz d'elles tantost se 
donna garde, et luy jugea le cueur la verité du fait. 
Si ne leur bailla pas induce de respondre ; ainçois, 
faisant signe a ses compaignons, dist en riant : « Par 
ma foy ! mes damoiselles, le bon vin de seans et la 
bonne chere du soir passé nous ont fait oublier 
nostre promesse ; si n'en soiez ja mal contentes. A 
l'adventure, se Dieu plaist, nous avons fait ennuyt, 
a vostre ayde, chascun ung bel enfant, qui est chose 
de si hault merite qu'elle sera suffisante d'effacer la 
faulte du cassement de nostre veu. - Or, Dieu le 
veille, dirent elles. Mais ce que si affermement disiez 
que vous n'aviez pas esté vers nous nous a fait ung 
petit doubter. - Nous l'avons fait tout au propos, 
dit l'autre, affin d'oyr que vous diriez. - Et vous 
avez double peché, comme de faulser vostre veu et 
de mentir a esscient, et nous mesmes avez beaucop 
troublées. - Ne vous chaille non, dit il, c'est pou 
de chose, mais allez a la messe et nous vous suyvrons. » 
Elles se mirent au chemin devers l'eglise, 
et leur mariz ung pou demourerent sans les suyvir 
trop radde. Puis dirent tous ensemble, sans en mentir 
de mot : « Nous sommes trompez, ces dyables de 
cordeliers nous ont deceuz. Ilz se sont mis en nostre 
place et nous ont monstré nostre folie. Car, si nous 
ne voulions pas coucher avecques noz femmes, il 
n'estoit ja mestier de les faire coucher hors de nostre 
chambre. Et s'il y avoit dangier de lictz, la belle 
paillasse est en saison. - Dya ! dit l'un d'eulx, nous 
en sommes chastiez pour une aultre foiz ; et au fort 
il vault mieulx que la tromperie soit seulement sceue 
de nous que de nous et d'elles. Car le dangier y est 
bien grand s'il venoit a leur cognoissance. Vous oyez 
par leur confession que ces ribaulx moynes ont fait 
merveilles d'armes, et espoir plus et mieulx que nous 
ne savons faire. Et s'elles le savoient, elles ne se 
passeroient pas pour ceste foiz seulement. S'en est 
mon conseil que nous l'avalons sans mascher. 
- Ainsi m'aist Dieu, ce dit le tiers, mon compere 
dit tres bien. Et quant a moy je rappelle mon veu, et 
n'ay pas intencion de plus me mettre en ce dangier. 
- Puis que vous le voulez, dirent les deulx autres, 
et nous vous ensuyvrons. » Ainsi coucherent tout le 
voyage et femmes et mariz ensemble, dont ilz se garderent 
trop bien de dire la cause qui ad ce les mouvoit. 
Et quand les femmes virent ce, ce ne fut pas 
sans demander la cause de ceste raherce. Et ilz respondirent, 
par couverture, puis qu'ilz avoient commencé 
de leur veu entrerompre, il ne restoit que du 
parfaire. Ainsi furent les trois marchans deceuz 
des trois bons cordeliers, sans ce qu'il venist a la 
cognoissance de celles qui bien en fussent mortes de 
dueil s'elles en sceussent la vérité, comme on en 
voit tous les jours morir de maindre cas et a mains 
d'achoison. 


LA XXXIe NOUVELLE, 
PAR 
MONSEIGNEUR DE LA BARDE. 
Ung gentilhomme de ce royaume, escuyer bien 
renommé et de grand bruit, devint amoureux, a 
Rouen, d'une tres belle damoiselle, et fist toutes ses 
diligences de parvenir a sa grace. Mais Fortune luy 
fut si contraire, et sa dame si mal gracieuse, qu'enfin 
il abandonna sa queste comme par desespoir. Il n'eut 
pas trop grand tort de ce faire, car elle estoit ailleurs 
pourveue, non pas qu'il en sceust rien, combien qu'il 
s'en doubtast. Toutesfoiz celuy qui en joissoit, qui 
chevalier et homme de grand autorité estoit, n'estoit 
pas si peu privé de luy qu'il n'estoit gueres chose 
au monde qu'il ne se fust bien a luy descouvert, sinon 
de ce cas. Trop bien luy disoit il souvent : « Par ma 
foy, mon amy, je veil bien que tu saches que j'ay 
ung retour en ceste ville dont je suis beaucop assoté ; 
car quand je suis par force de travail si rebouté 
qu'on ne tireroit point de moy une lyeuette de chemin, 
si je me treuve vers elle, je suis homme pour 
en faire trois ou quatre, voire les deux tout d'une 
alaine. - Et n'est il requeste, ne priere, disoit 
l'escuier, que je vous sceusse faire, que je sceusse 
tant seulement le nom de celle ? - Nenny, par ma 
foy, dist l'autre, tu n'en sceras plus avant. - Or 
bien, dist l'escuier, quand je seray si eureux que 
d'avoir rien de beau, je vous seray aussi pou privé 
que vous m'estes estrange. » Advint ce temps pendant 
que ce bon chevalier le prya de soupper au 
chasteau de Rouen ou il estoit logé ; et il y vint, et 
firent tres bonne chere. Et quand le soupper fut passé 
et aucun pou de devises après, le gentil chevalier 
qui avoit heure assignée d'aller vers sa dame, donna 
congé a l'escuier, et dist : « Vous savez que nous 
avons beaucop demain a besoigner, et qu'il nous 
fault lever matin pour telles materes, et pour telles, 
qu'il vous fault expedier ; c'est bon de nous coucher 
de bonne heure, et pour ce je vous donne la bonne 
nuyt. » L'escuier, qui estoit subtil, ce voyant, se 
doubta tantost que ce bon chevalier vouloit aller 
courre, et qu'il se couvroit des besoignes de lendemain 
pour luy donner congié ; mais il n'en fist quelque 
semblant, ainçois dist en prenant congié, et donnant 
la bonne nuyt : « Monseigneur, vous dictes bien, 
levez vous matin et aussi feray je. » Quand ce bon 
escuier fut en bas descendu, il trouva une petite 
mulette au pié des degrez du chasteau, et ne vit 
ame qui la gardast. Si pensa tantost que le page 
qu'il avoit encontré en descendant alloit querir la 
housse de son maistre, et aussi faisoit. « Ha ! dit il 
en soy mesmes, mon hoste ne m'a pas donné congé 
de si haulte heure sans cause. Veez cy sa mulette qui 
n'attent aultre chose que je soie en voye, pour porter 
son maistre ou l'on ne veult pas que je soye. Ha ! 
mulette, dist il, si tu savoies parler que tu diroies de 
bonnes choses ! Je te pry que tu me maines ou ton 
maistre veult estre. » Et a cest coup il se fist tenir 
l'estrief par son paige, et monta dessus et luy mist 
la rene sur le col, et la laissa aller ou bon luy sembla 
tout le beau pas. Et la bonne mule le mena par rues 
et ruelles, deça et dela, tant qu'elle se vint arrester 
au devant d'un petit guichet qui estoit en une rue 
oblicque ou son maistre avoit acoustumé de venir, 
qui estoit l'huys du jardin de la damoiselle qu'il avoit 
tant amée et par desespoir abandonnée. Il mist pié 
a terre, et puis hurta ung petit coup au guichet. Et 
une damoiselle qui faisoit le guet par une faulse 
treille, cuidant que ce fust le chevalier, s'en vint en 
bas et ouvrit l'huys, et dist : « Monseigneur, vous 
soiez bien venu, veez la madamoiselle en sa chambre 
qui vous attend. » Et ne le cogneut pas, pource qu'il 
estoit tard, et avoit une cornette de veloux devant 
son visage. Et le bon escuier respondit : « Je vois 
vers elle. » Et puis dit a son paige tout bas en 
l'oreille : « Va t'en bien a haste, et remaine la 
mulette ou je la prins, et puis t'en va coucher. - Si 
feray je, monseigneur, dit il. » La damoiselle resserra 
le guichet, et s'en retourna en sa chambre. Et 
nostre bon escuier, tres fort pensant a sa besoigne, 
marche tres asseurement vers la chambre ou sa 
dame estoit, laquelle il trouva desja mise en sa cotte 
simple, la grosse chayne d'or au col. Et comme il 
estoit gracieux, courtois, et bien emparlé, la salua 
bien honorablement ; et elle, qui fut tant esbahie que 
si cornes luy venissent, de prinsault ne sceut que 
respondre, sinon a chef de piece elle luy demanda 
qu'il queroit leens, et dont il venoit a ceste heure, et 
qui l'avoit bouté dedans. « Madamoiselle, dit il, vous 
povez assez penser que si je n'eusse eu aultre aide 
que moy mesmes je ne fusse pas icy. Mais, la Dieu 
mercy, ung qui plusgrant pitié de moy que vous 
n'avez encores eu, m'a fait cest avantage. - Et qui 
vous a amené, sire ? dit elle. - Par ma foy, madamoiselle, 
je ne le vous quier ja celer : ung tel seigneur, 
c'est assavoir son hoste du soupper, m'y a 
envoyé. - Ha ! dit elle, le traistre et desloyal chevalier 
qu'il est se trompe il en ce point de moy ? 
Or bien, bien, j'en seray vengée quelque jour ! 
- Ha ! madamoiselle, ce n'est pas bien dit a vous. 
Car ce n'est pas traïson de faire plaisir a son amy, 
et luy faire secours et service quand on le peut faire. 
Vous savez bien la grand amytié qui est despieça 
entre luy et moy, et qu'il n'y a celuy qui ne dye a 
son compaignon tout ce qu'il a sur le cueur. Or est 
ainsi qu'il n'y a pas long temps que je luy comptay 
et confessay tout le long la grant amour que je vous 
porte, et que a ceste cause je n'avoie ung seul bien 
en ce monde ; et si par aucune fasson je ne parvenoye 
a vostre bonne grace, il ne m'estoit pas possible 
de longuement vivre en ce doloreux martire. Quand 
le bon seigneur a cogneu a la verité que mes parolles 
n'estoient pas fainctes, doubtant le grant inconvenient 
qui m'en pourroit sourdre, a esté bien content 
de moy dire ce qui est entre vous deux ; et ayme 
mieulx vous abandonner en me sauvant la vie, qu'en 
me perdant maleureusement vous entretenir. Et si 
vous estiez telle que vous devriez, vous n'eussiez 
pas tant attendu de bailler confort et garison a moy, 
vostre obeissant serviteur, qui savez certainement 
que je vous ay loyaument servie et obeye. - Je vous 
requier, dit elle, que vous ne me parlez plus de cela, 
et si vous en allez d'icy. Maudit soit celuy qui vous 
y fist venir ! - Savez vous qu'il y a, madamoiselle ? 
dit il ; ce n'est pas mon intencion de partir d'icy qu'il 
ne soit demain. - Par ma foy, dit elle, si ferez, tout 
maintenant. - Par la mort bieu, non feray, car je 
coucheray avec vous. » Quand elle vit que c'estoit 
a bon escient et qu'il n'estoit pas homme d'enchasser 
par rudes parolles, elle luy cuida donner congié par 
doulceur, et luy dist : « Je vous prie tant que je puis, 
allez vous en pour meshuy ; et par ma foy une aultre 
foiz je feray ce que vous vouldrez. - Dya, dit il, 
n'en parlez plus, car je coucheray ceans. » Et lors 
commence a soy despoiller, et prend la damoiselle 
et la baise et la maine bancqueter, et fist tant, pour 
abreger, qu'elle se coucha et luy d'emprès elle. Il 
n'eurent gueres esté couchez, et plus couru d'une 
lance, quand veezcy bon chevalier qui va venir sur 
sa mulette, et vient hurter au guichet. Et bon 
escuier qui l'oyt le cogneut tantost. Si commence 
a grouiller, contrefaisant le chien tres fierement. 
Le chevalier, quant il l'oyt, fut bien esbahy, et 
autant courroucé. Si rehurte de plus belle tres rudement 
au guichet, et l'autre de recommencer a grouiller 
plus fierement que devant. « Qui est ce la qui 
grouille ? dist celuy de dehors ; par la mort bieu ! 
je le saray. Ouvrez l'huys, ouvrez, ou je le porteray 
en la place. » Et la bonne gentil femme, qui enrageoit 
toute vive, saillit a la fenestre en sa chemise 
et dist : « Estes vous la, faulx chevalier et desloyal ? 
Vous avez beau hurter, vous n'y entrerez pas. 
- Pourquoy n'y entreray je pas ? dit il. - Pource, 
dit elle, que vous estes le plus desloyal que jamais 
femme accointast, et n'estes pas digne de vous trouver 
avecques gens de bien. - Madamoiselle, dist il, 
vous blasonnez tres bien mes armes ! Je ne sçay qui 
vous meut, car je ne vous ay pas fait desloyauté, que 
je sache. - Si avez, dist elle, et la plus grande que 
jamais homme fist a femme. - Non ay, par ma foy, 
mais dictes moy qui est la dedans ? - Vous le savez 
bien, traistre mauvais, dit elle, que vous estes. » Et 
a cest coup le bon escuier qui ou lit estoit commença 
grouller, contrefaisant le chien, comme par avant. 
« A dya, dist celuy de dehors, je n'entens point cecy, 
et ne sceray point qui est ce groulleur ? - Saint 
Jehan ! si ferez », dist il. Et il sault sus d'emprès 
sa dame, et vint a la fenestre, et dist : « Que vous 
plaist il, monseigneur ? vous avez tort de nous ainsi 
reveiller. » Le bon chevalier, quand il cogneut qui 
parloit a luy, fut tant esbahy que merveilles. Et 
quand il parla il dist : « Et dont viens tu cy ? - Je 
vien de soupper de vostre maison pour coucher 
ceans. - A male faute », dit il. Et puis adressa sa 
parolle a la damoiselle et dist : « Madamoiselle, 
hebergez vous telz hostes ceans ? - Oy, monseigneur, 
dit elle, la vostre mercy qui le m'avez envoyé. 
- Moi ! dit il ; saint Jehan ! il n'en est rien. Je suys 
mesme venu pour y tenir ma place, mais c'est trop 
tard. Et au mains je vous prie, puis que je n'en puis 
avoir aultre chose, ouvrez moy l'huys, si buray une 
foiz. - Vous n'y entrerez ja, par Dieu ! dit elle. 
- Saint Jehan ! si fera », dit l'escuier. Et lors descendit 
et ouvrit l'huys, et s'en vint recoucher, et elle 
aussi, Dieu scet bien honteuse et mal contente ; mais 
il luy convenoit obeir pour ceste heure. Quand le bon 
seigneur fut dedans, et il eut alumé de la chandelle, 
il regarda la belle compaignie dedans le lict, et dist : 
« Bon preu vous face, madamoiselle, et a vous aussi, 
mon escuier. - Bien grand mercy, monseigneur », 
dist il. Mais la damoiselle, qui plus ne povoit si le 
cueur ne luy sailloit du ventre, ne peut oncques dire 
ung seul mot et cuidoit tout certainement que l'escuier 
fust leans arrivé par l'advertissement et conduicte 
du chevalier ; si luy en vouloit tant de mal 
qu'on ne le vous saroit dire : « Et qui vous a enseigné 
la voye de ceans, mon escuier ? dist le chevalier. 
- Vostre mulette, monseigneur, dist il, que je trouvay 
en bas, au chasteau, quant j'eu souppé avecque 
vous. Elle estoit la, seule et esgarée ; si luy demanday 
qu'elle attendoit, et elle me respondit qu'elle 
n'attendoit que sa housse, et vous. - Et pour ou 
aller ? dis je. - Ou nous avons de coustume, dist 
elle. - Je sçay bien, dys je, que ton maistre n'yra 
meshuy dehors, car il va se coucher ; mais maine 
moy la ou tu scez qu'il va de coustume, et je t'en 
prie. » Elle en fut contente, si montay sus, et elle 
m'adressa ceans, la sienne bonne mercy. « Dieu 
mecte en mal an l'orde beste qui m'a encusé, dist le 
bon seigneur. - Ha ! que vous le valez loyaument, 
dit la damoiselle, quant elle peut prendre la peine 
de parler. Je voy bien que vous trompez de moy, mais 
je veil bien que vous sachez que vous n'y arez gueres 
d'honneur. Il n'estoit ja mestier, si vous n'y vouliez 
plus venir, d'y envoier aultruy soubs umbre de vous. 
Mal vous cognoist qui oncques ne vous vit. - Par 
la mort bieu ! je ne l'y ay pas envoyé, dist il ; mais 
puis qu'il y est, je ne l'en chasseray pas ; et aussi 
il en y a assez pour nous deux. N'a pas, mon compaignon ? 
- Oy, monseigneur, oy, dit il, tout a butin. 
Et je le veil. Si nous fault boire du marché. » Lors 
se tourna vers le dressouer, et versa du vin en une 
grande tasse qui y estoit, et dist : « Je boy a vous, 
mon compaignon. - Je vous plege, dit l'autre, mon 
compaignon ». Et puis fist verser de l'autre vin a la 
damoiselle, qui ne vouloit nullement boire. Mais en 
la fin, voulsit ou non, elle baisa la tasse. « Or ça, 
dist le gentil chevalier, mon compaignon, je vous 
lairray cy besoigner bien, c'est vostre tour aujourduy, 
le mien sera demain, si Dieu plaist. Si vous prie 
que vous me soiez aussi gracieux, quand vous m'y 
trouverez, que je vous suys maintenant. - Nostre 
Dame, mon compaignon, si seray je, ne vous doubtez. » 
Ainsi s'en alla le bon chevalier, et la laissa 
l'escuier, qui fist le mieulx qu'il peust cette premiere 
nuyt. Et advertit la damoiselle de tout point de toute 
la verité de son adventure, dont elle fut ung peu plus 
contente que si l'aultre l'y eust envoyé. Ainsi que 
avez oy fut la belle damoiselle deceue par la mulette, 
et contraincte d'obeyr au chevalier et a l'escuier, 
chacun a son tour, dont en la fin elle s'accoustuma 
et tres bien le print en patience. Mais tant de bien y 
eut, que si le chevalier et l'escuier s'entramoyent bien 
par avant ceste adventure, l'amour d'entre eulx deux 
a ceste occasion en fut redoublée, qui entre aucuns 
mal conseillez eust engendré discord et mortelle 
hayne. 


LA XXXIIe NOUVELLE, 
PAR 
MONSEIGNEUR DE VILLIERS. 
Affin que ne soye seclus du tres eureux et hault 
merite deu a ceulx qui traveillent et labourent a 
l'augmentacion et accroissement des histoires de ce 
present livre, je vous racompteray en bref une 
adventure nouvelle par laquelle l'on me tiendra pour 
acquitté d'avoir fourny la nouvelle dont j'ay nagueres 
esté sommé. Il est notoire verité que en la ville 
d'Ostelleric en Casteloigne nagueres arriverent pluseurs 
freres mineurs, qu'on dit de l'observance, 
eschassez et deboutez par leur mauvais gouvernement 
et faincte devocion du royaume d'Espaigne, et 
trouverent fasson d'avoir accès et entrée devers le 
seigneur de la dicte ville, qui desja ancien et chargé 
d'ans estoit. Et tant firent, pour abreger, qu'il leur 
fonda et fist une tres belle eglise et couvent, et les 
maintint et entretint toute sa vie le mieulx qu'il peut. 
Regna après son filz aisné, qui ne leur fist pas mains 
de bien que son bon pere. Et de fait ilz prospererent 
en pou d'ans, si tres bien qu'ilz avoient suffisanment 
tout ce qu'on saroit demander par raison en ung 
couvent de mandians. Et affin que vous sachez qu'ils 
ne furent pas oyseux pendant le temps qu'ilz acquisrent 
ces biens, ilz se misrent a prescher tant en la 
ville que par les villages voisins, et gaignerent tout 
le peuple, et tant firent qu'il n'estoit pas bon crestian 
qui ne s'estoit a eulx confessé, tant avoient grand 
bruyt et bon los de bien savoir remonstrer aux 
pecheurs leurs defaultes. Mais qui que les loast et 
eust bien en grace, les femmes estoient du tout données 
a eulx, tant les avoient trouvés sainctes gens 
de grand charité et de profunde devotion. Or entendez 
la deception mauvaise et horrible traïson que ces 
faulx ypocrites pourchasserent a ceulx et celles qui 
tant de biens de jour en jour leur faisoient. Ils 
feirent entendre a toutes les femmes generalement 
de la ville qu'elles estoient tenues a Dieu de rendre 
la disme de tous leurs biens, « comme au seigneur 
de telle chose et de telle, a vostre parroisse et curé 
telle chose et telle ; et a nous vous devez rendre le 
disme du nombre des foiz que vous couchez charnellement 
avecques voz mariz. Nous ne prenons sur 
vous aultre disme, car, comme vous savez, nous ne 
portons point d'argent ; et si n'en querons point, 
car il ne nous est rien des biens temporelz et transitoires 
de ce monde. Nous querons et demandons 
seullement les biens espirituelz. La disme que nous 
devez et que nous vous demandons, elle n'est pas 
des biens temporelz ; elle est a cause du saint sacrement 
que vous avez receu, qui est une chose divine 
et espirituelle ; et de celuy n'appartient a nul recevoir 
le disme que a nous seullement, religieux de l'observance. » 
Les pouvres simples femmes, qui mieulx 
cuidoient ces bons freres estre anges que hommes 
terriens, ne refuserent pas ce disme a paier. Il n'y 
eut celle qui ne le paya a son tour, de la plus haulte 
jusques a la maindre ; mesmes la dame du seigneur 
n'en fust pas excusée. Ainsi furent toutes les femmes 
de la ville appaties a ces vaillans moynes. Et n'y 
avoit celuy d'eulz qui n'eust a sa part de XV a XVI 
femmes le disme a recevoir. Et a ceste occasion, Dieu 
scet les presens qu'ilz avoient d'elles, tout soubz 
umbre de devocion. Ceste maniere de faire dura 
beaucop et longuement sans qu'elle venist a la 
cognoissance de ceulx qui se fussent bien passez de 
ceste disme nouvelle. Elle fut toutesfoiz en la fin 
descouverte en la maniere qui s'ensuyt. Ung jeune 
homme nouvellement marié fut prié de soupper a 
l'ostel d'un de ses parens, et luy et sa femme. Et 
comme ilz retournoient de ce convive, passans par 
devant l'eglise des bon cordeliers desus ditz, la cloche 
de l'Ave Maria sonna tout a ce coup, et le bon 
homme s'enclina sur la terre pour dire ses devocions, 
et sa femme luy dist : « S'il vous plaisoit, j'entreroye 
voluntiers dedans ceste eglise pour dire ung Pater 
noster et ung Ave Maria. - Queferez vous la 
dedans a ceste heure ? dist le mary ; vous y reviendrez 
bien quand il sera jour, demain ou une aultre 
foiz. - Je vous requier, dit elle, que je y aille ; par 
ma foy, je retourneray tantost. - Nostre Dame, dist 
il, vous n'y entrerez ja maintenant. - Par ma foy, 
dit elle, c'est force, il m'y convient aller. Je ne 
demoureray rien ; si vous avez haste d'aller a l'ostel, 
allez tousjours devant, je vous suyvray tout a ceste 
heure. - Picquez, picquez devant, dit il, vous n'y 
avez pas tant a faire. Si vous voulez dire Pater 
noster ne Ave Maria, il y a assez place a l'ostel, et 
vous vauldra autant la le dire que maintenant en 
ce moustier, ou l'on ne voit goutte. - A dya ! dit 
elle, vous direz ce qu'il vous plaira ; mais, par ma 
foy, il fault necessairement que j'entre ung petit 
dedans. - Et pourquoy ? dit il ; dame, voulez vous 
aller coucher avecques les freres de leans ? » Elle, 
qui cuidoit a la verité que son mary sceust bien 
qu'elle payoit le disme, luy respondit : « Nenny, je 
n'y veil pas aller coucher mais je veil aller payer. 
- Quoy paier ? dit il. - Vous le savez bien, dit elle, 
et si le demandez. - Que scay je bien ? dit il ; je 
ne me mesle pas de voz debtes. - Au mains, dit elle, 
savez vous bien qu'il me fault paier le disme. - Quel 
disme ? - Alors, dit elle, c'est ung jamés ; et 
le disme de nuyt de vous et de moy ? Vous avez bon 
temps, il fault que je le paye pour nous deux. - Et 
a qui le payez vous ? dit il. - A frere Eustace. Allez 
tousjours a l'ostel ; si m'y laissez aller que j'en 
soye quitte. C'est si grant peché que de le non point 
paier que je ne suis jamais aise quand je ne luy doy 
rien. - Il est meshuy trop tard, dit il, il est couché 
passé une heure. - Ma foy, ce dit elle, je y ay esté 
ceste année beaucop plus tard ; puis qu'on veult 
paier on y entre a toutes heures. - Allons, allons, 
dit il, une nuyt n'y fait rien. » Ainsi s'en retournerent 
le mary et la femme mal contens tous deux, la femme 
qu'on ne l'a pas laissée paier son disme, et le mary, 
qui se voit ainsi deceu, estoit tout esprins d'ire et 
de maltalent, qui encores luy redoubloit sa peine 
qu'il ne l'osoit monstrer. A chef de piece toutesfoiz 
ilz se coucherent. Le mary, qui estoit subtil, interroga 
sa femme de longue main, si les aultres de la ville 
ne payoient pas aussi bien ce disme qu'elle fait. 
« Quoy donc ? dit elle ; par ma foy, si font. Quel 
privilege aroyent elles plus que moy ? Nous sommes 
encores seze ou vingt qui le payons a frere Eustace. 
Ha ! il est tant devot ! et creez que ce luy est une 
grant peine et une bien meritoire pacience. Frere 
Bartholomeu en a autant ou plus, et, entre aultres, 
madame est de son nombre. Frere Jacques aussi en a 
beaucop, et frere Anthoine aussi. Il n'y a celuy d'eulx 
qui n'ayt son nombre. - Saint Jehan, dit le mary, 
ils n'ont pas oeuvre laissée. Or cognois je bien qu'ilz 
sont beaucop plus devotz qu'ilz ne semblent. Et 
vrayement je les veil avoir ceans pour trestous l'un 
après l'autre les festoier et oyr leurs bonnes devises. 
Et pource que frere Eustace reçoit le disme de 
ceans, faictes que nous ayons demain bien a disner, 
car je l'amainray. - Tres voluntiers, dit elle ; 
au mains ne me fauldra il pas aller en sa chambre 
pour payer. Il le recevra bien ceans. - Vous dictes 
bien, dit il. Or dormons. » Mais creez qu'il n'en avoit 
garde, et si luy tardoit beaucop qu'il fust jour ; et 
en lieu de dormir il pensa tout a son aise ce qu'il 
vouloit a lendemain executer. Ce disner vint, et frere 
Eustace, qui ne savoit pas l'intencion de son hoste, 
fist assez bonne chere dessoubz son chaperon. Et 
quand il veoit son point, il prestoit ses yeulx a 
l'ostesse, sans espargner par dessoubs la table le 
gracieux jeu des piez, de quoy se percevoit et donnoit 
tres bien garde l'oste, sans en faire semblant, 
combien que ce fust a son prejudice. Après les 
graces, il appella frere Eustace et luy dist qu'il luy 
vouloit monstrer une ymage de Nostre Dame et une 
belle oroison qui estoit en sa chambre. Et il respondit 
qu'il la verroit voluntiers. Ilz entrerent dedans, 
et l'oste ferma l'huys, et puis saisit une grande 
hache, et dist a nostre cordelier : « Par la mort bieu, 
beau pere, vous ne saulterez a jamais d'icy sinon les 
piez devant, se vous ne confessez verité. - Helas ! 
mon hoste, dist frere Eustace, je vous cry mercy, et 
que me demandez vous ? - Je vous demande, dit il, 
le disme de la disme que vous avez prins sur ma 
femme. » Quand le cordelier oyt parler du disme, 
il se pensa bien que ses besoignes n'estoient pas 
bonnes ; si ne sceut que respondre, sinon de crier 
mercy, et de s'excuser le plus beau qu'il povoit : « Or 
me dictes, dist l'oste, quel disme est ce que vous 
prenez sur ma femme et sur les aultres ? » Le pouvre 
cordelier estoit tant esserré qu'il ne savoit parler, 
et ne respondoit mot. « Dictes moy, dist l'oste, la 
chose comment elle va, par ma foy je vous lairray 
aller, et ne vous feray ja mal ; si non je vous tueray 
tout roidde. » Quand l'autre se vit asseuré, il ayma 
mieulx confesser verité et son peché et celuy de 
ses compaignons et eschapper, que le celer et tenir 
clos et estre en dangier de perdre sa vie. Si dist : 
« Mon hoste, je vous cry mercy, je vous diray la 
verité. Il est vray que mes compaignons et moy avons 
fait acroire a toutes les femmes de ceste ville qu'elles 
doivent le disme des foiz que vous couchez avec 
elles ; elles nous ont creuz. Si le payent et jeunes et 
vieilles ; puisqu'elles sont mariées, il n'en y a pas 
une qui en soit excusée. Madame mesmes la paye 
comme les aultres, ses deux niepces aussi, et generalement 
nulle n'en est exemptée. - Ha dya, dist 
l'oste, puis que monseigneur et tant de gens de bien 
le payent, je n'en doy pas estre quicte, combien que 
je m'en passasse bien. Or vous en allez, beau pere, 
par tel fin que vous me quicterez le disme que ma 
femme vous doit. » L'autre ne fut oncques si joyeux 
quand il se fut sauvé dehors ; si dist que jamais n'en 
demanderoit rien, comme non fist il, ainsi que vous 
orrez. Quand l'oste du cordelier fut bien informé de 
sa femme et de son dismeur de ceste nouvelle 
disme mise sus, il s'en vint a son seigneur et luy 
compta tout du long le cas du disme, comme il est 
touché cy dessus. Pensez qu'il fut bien esbahy et 
dist : « Oncques ne me pleurent ces papelars, et si 
me jugeoit bien le cueur qu'ilz n'estoient pas telz par 
dedans qu'ilz se monstroient par dehors. Ha, maudictes 
gens qu'ils sont ! maudicte soit l'heure qu'onques 
monseigneur mon pere, a qui Dieu pardoint, les 
accoincta ! Or sommes nous par eulx gastez et deshonorez. 
Et encore feront ilz pis s'ils durent longuement. 
Qu'est il de faire ? - Par ma foy, monseigneur, 
dit l'autre, s'il vous plaist et semble bon, 
vous assemblerez tous vos subjectz de ceste ville : 
la chose leur touche, comme a vous ; si leur declarez 
ceste adventure, et puis arez advis avec eulx de 
pourveoir au remede, combien que ce soit tard. » 
Monseigneur le voult ; si manda tous ses subjectz 
mariez tant seullement, et ilz vindrent vers luy ; et 
en la grand sale de son hostel, il leur declara tout 
au long la cause pourquoy il les avoit assemblez. 
Si monseigneur fut bien esbahy de prinsault, quand 
il sceut premier ces nouvelles, aussi furent toutes ces 
bonnes gens qui la estoient. Les uns disoient : Il les 
fault tuer ; les aultres : Il les fault pendre ; les 
aultres : noyer. Les aultres disoient qu'ilz ne pourroient 
croire que ce fust verité, et qu'ilz sont trop 
devotz et de saincte vie. Ainsi dirent longuement les 
uns d'un et les aultres d'aultre. « Je vous diray, dist 
le seigneur : nous manderons icy nos femmes, et ung 
tel maistre Jehan, etc.., lequel fera une petite collacion, 
laquelle enfin cherra a parler des dismes, et leur 
demandera au nom de nous tous s'elles s'en acquictent, 
car nous voulons qu'elles soient paiées ; nous 
orrons leur response. » Et après advis sur cela, ilz 
s'accorderent tous au conseil et a l'oppinion de monseigneur. 
Si furent toutes les femmes mariées de la 
ville mandées. Si vindrent en la sale ou tous leurs 
mariz estoient. Monseigneur mesme fist venir madame, 
qui fut toute esbahie de veoir l'assemblée de 
ce peuple. Ung sergent de par monseigneur commenda 
faire silence. Et maistre Jehan se mist ung 
peu au dessus des aultres, et commença sa petite 
collacion comme il s'ensuyt : « Mes dames et mes 
damoiselles, j'ay la charge de par monseigneur qui 
cy est, et ceulx de son conseil, vous dire en bref la 
cause pourquoy vous estes icy mandées. Il est vray 
que monseigneur, son conseil et son peuple qui cy 
est, ont tenu a ceste heure ung petit chapitre du fait 
de leurs consciences ; la cause si est qu'ilz ont 
volunté, Dieu devant, dedans bref temps de faire 
une belle procession et devote a la loange de Nostre 
Seigneur Jhesucrist et de sa glorieuse mere. Et a 
icelluy jour se mettre trestous en bon estat, affin 
qu'ilz soient mieulx exaulsez en leurs plus devotes 
prieres et que les oeuvres qu'ils feront soient a celuy 
jour a Dieu plus agreables. Vous savez assez que, 
la mercy Dieu, nous n'avons eu nulles guerres de 
nostre temps, et noz voisins en ont esté terriblement 
persecutez de pestilence et de famine. Quand les 
aultres en ont esté examinez, nous avons peu dire 
et encores disons que Dieu nous en a preservez. 
C'est bien raison que nous cognoissons que ce vient 
non pas de noz propres vertuz, mais de la seulle 
large et liberale grace de noste benoist redempteur, 
qui huche, appelle, et invite au son des 
devotes prieres qui se font en nostre eglise parochiale, 
et ou nous adjoustons tres grand foy et 
tenons ferme devocion. Le devot convent des cordeliers 
de ceste ville nous a beaucop valu et vault a 
la conservation des biens dessus dictz. Au surplus 
nous voulons savoir de vous si vous acquictez a 
faire ce a quoy vous estez tenues. Et combien que 
nous tenons assez estre en vostre memoire l'obligacion 
qu'avez a l'eglise, il ne vous desplaira pas pour 
plus grand seureté si je vous en touche aucuns des 
plus gros poincts. Quatre foiz l'an, c'est assavoir a 
quatre nataulx, vous devez confesser a vostre curé 
du mains a quelque ung prestre ou religieux ayant 
sa puissance ; et si a chacune foiz receviez vostre 
createur, ce seroit tres bien fait. Deux foiz ou une 
foiz l'an du mains, le devez vous faire. Allez a l'offrande 
tous les dimenches, et a chacune messe, celles 
qui en ont la puissance, paiez loyaument les dismes 
a Dieu, comme de fruiz de poulles, d'aigneaulx, de 
cochons, et aultres telz usages accoustumez. Vous 
devez aussi ung aultre disme aux devotz religieux 
du convent de saint Françoys, que nous voulons 
expressement qu'il soit payé ; c'est celuy qui plus 
nous touche au cueur, et dont nous desirons plus 
l'entretenance ; et pourtant s'il a y nulles de vous 
qui en ait fait son devoir aultrement que bien, soit ou 
par sa negligence, ou par faulte de le demander, de 
le payer s'avance. Vous savez que ces bons religieux 
ne pevent venir en voz hostelz querir leur 
disme, ce leur seroit trop grand peine et trop grand 
destourbier ; il doit bien souffire s'ilz prenent la 
peine de le recevoir en leur couvent. Veez la partie 
de ce que je vous ay a dire ; reste a savoir celles qui 
ont paié et celles qui doivent. » Maistre Jehan n'eut 
pas sitost finé son dire que plus de vingt femmes, 
toutes a une voix, commencerent a crier : « J'ay paié, 
moy. J'ay paié, moy. Je ne doy rien. Ne moy. Ne 
moy ! » D'aultre costé dirent ung cent d'aultres, et 
generalement toutes, qu'elles ne devoient rien. Mesmes 
saillirent avant quatre ou six belles jeunes 
femmes qui dirent qu'elles avoient si bien payé qu'on 
leur devoit sur le temps advenir, a l'une quatre foiz, 
a l'autre six, a l'autre dix. Il y avoit aussi d'autre 
costé je ne sçay quantes veilles qui ne disoient mot. 
Et maistre Jehan leur demanda s'elles avoient bien 
payé leur disme, et elles respondirent qu'elles avoient 
faict traicté avec les cordeliers. « Comment, dit il, ne 
paiez vous pas ? vous devriez semondre et contraindre 
les aultres de ce faire, et vous mesmes faictes 
la faulte ! - Dya, ce dit l'une, ce n'est pas par moy ; 
je me suis pluseurs foiz presentée de faire mon 
devoir, mais mon confesseur n'y veult jamais entendre ; 
il dit tousjours qu'il n'a loisir. - Saint Jehan ! 
dirent les aultres veilles, nous avons converty par 
traicté fait avec eulx le disme que devons en toille, 
en drap, en coussins, en bancquiers, en oreilliers, et 
en aultres telles bagues ; et ce par leur conseil et 
advertissement. Car nous amerions mieulx a paier 
comme les aultres. - Nostre Dame ! dist maistre 
Jehan, il n'y a point de mal, c'est tres bien fait. 
Elles s'en pevent bien aller quand leur plaira, monseigneur, 
dist maistre Jehan. Ne font pas ? - Oy, 
dit il ; mais quoy que soit, que ce disme ne soyt 
pas oublyé. » Quand elles furent toutes hors de la 
sale, l'huys fut serré ; si n'y eut celuy des demourez 
qui ne regardast son compaignon. « Or ça, dist monseigneur, 
qu'est il de faire ? Nous sommes acertenez 
de la traïson que ces ribaulx moynes nous ont faicte 
par l'un d'eulx et par noz femmes. Il ne nous fault 
plus de tesmoings. » Après pluseurs et diverses opinions, 
la finale et derreniere resolucion si fut, qu'ilz 
yront bouter le feu ou convent, et brulleront et moynes 
et moustier. Si descendirent en bas en la ville, 
et vindrent au monastere ; et osterent hors le Corpus 
Domini, et aucuns aultres reliquaires, et l'envoyerent 
en la paroisse ; et puis, sans plus enquerre, bouterent 
le feu en divers lieux leens, et ne s'en partirent tant 
que tout fut consumé, et moynes, et convent, et 
eglise, et dorteur, et le surplus des edifices, dont il 
avoit foison leens. Ainsi acheterent bien cherement 
les pouvres cordeliers le disme non accoustumé qu'ilz 
misrent sus. Dieu mesmes, qui n'en povoit mais, 
en eut bien sa maison brullée. 


LA XXXIIIe NOUVELLE, 
PAR 
MONSEIGNEUR. 
Ung gentil chevalier des marches de Bourgoigne, 
sage, vaillant, et tres bien adrecié, digne d'avoir 
bruit et los, comme il eut tout son temps, entre les 
mieulx et plus renommez, se trouva tant et si bien 
en la grace d'une belle damoiselle qu'il en fut retenu 
serviteur. Et d'elle obtint a chef de piece tout ce que 
par honneur donner luy povoit ; et au surplus, par 
force d'armes ad ce la mena que refuser ne luy peut 
nullement ce que pluseurs devant et après ne peurent 
obtenir. Et de ce se print et donna tres bien garde 
ung tres gentil et gracieux seigneur, tres clervoyant 
dont je passe le nom et les vertuz, lesquelles, si en 
moy estoit de les racompter, n'y a celuy de vous qui 
tantost ne cogneust de quoy ce compte se feroit ; 
ce que pas ne vouldroye. Ce gentil homme que je 
vous dy, qui se perceut des amours du chevalier 
dessus dit, quand il vit son point, luy demanda s'il 
estoit point amoureux d'une telle damoiselle, c'est 
assavoir de celle dessus dite. Et il luy respondit que 
non ; et l'autre, qui savoit bien le contraire, luy dist 
qu'il cognoissoit tres bien que si. Neantmains, quelque 
chose qu'il luy dist ou remonstrast, qu'il ne luy 
devoit pas celer ung tel cas, et que si il luy estoit 
advenu semblable, ou beaucop plus grand, il ne luy 
celeroit ja, si ne luy voult oncques confesser ce qu'il 
savoit certainement et bien. Si se pensa qu'en 
lieu d'aultre chose faire, et pour passer temps, s'il 
scet trouver voye ne fasson, en lieu que celuy qui 
luy est tant estrange et prend si peu de fiance en luy, 
il s'accointera de sa dame et se fera privé d'elle. A 
quoy il ne faillit pas, car en peu d'heure il fut vers 
elle si tres bien venu, comme celuy qui le valoit, 
qu'il se povoit vanter d'en avoir autant obtenu, 
sans faire gueres grand queste ne poursuite, que 
celuy qui mainte peine et foison de travaulx en soustint. 
Et si avoit ung bon point, qu'il n'en estoit 
en rien feru. Et l'aultre, qui ne pensoit point avoir 
compaignon, en avoit tout au long du bras ou autant 
qu'on en pourroit entasser a force ou cueur d'un 
amoureux. Et ne vous fault pas penser qu'il ne fust 
entretenu de la bonne gouge autant et mieulx que 
par avant, qui le faisoit plus avant bouter et entretenir 
en sa fole amour. Et affin que vous sachez que 
ceste vaillant gouge n'estoit pas oiseuse, qui en avoit 
a entretenir deux du mains, lesquelz elle eust a 
grand regret perduz, et specialement le derrenier 
venu, car il estoit de plus haulte estoffe et trop 
mieulx soulier a son pié que le premier venu. Et 
elle leur bailloit et assignoit tousjours heure de venir 
vers elle l'un après l'aultre, comme l'un aujourd'uy 
et l'aultre demain. Et de ceste maniere de faire savoit 
bien l'occasion le derrenier venu, mais il n'en faisoit 
nul semblant ; et aussi a la vérité il ne luy en challoit 
gueres, si non que ung pou luy desplaisoit la folie 
du premier venu, qui trop fort a son gré se boutoit 
en chose de petite value. Et de fait se pensa qu'il 
l'en advertiroit tout du long, ce qu'il fist. Or savoit il 
bien que les jours que la gouge luy defendoit de 
venir vers elle, dont il faisoit trop bien le mal content, 
estoient gardez pour son compaignon le premier 
venu. Si fist le guet par pluseurs nuiz ; et le veoit 
entrer vers elle par le mesme lieu et a celle heure 
que es aultres ses jours faisoit. Si luy dist ung jour 
entre les aultres : « Vous m'avez beaucop celé les 
amours d'une telle et de vous ; et n'est serment que 
vous ne m'ayez fait au contraire, dont je m'esbahis 
bien que vous prenez si peu de fiance en moy, voire 
quand je sçay davantage et veritablement ce qui est 
entre vous et elle. Et affin que vous sachez que je 
sçay qui en est, je vous ay veu entrer devers elle 
par pluseurs foiz a telle heure et a telle ; et de 
fait hier, n'a pas plus loing, je teins sur vous, et 
d'un lieu ou j'estoye, je vous y vy entrer ; vous 
savez bien si je dy vray. » Le premier venu, quand il 
oyt si vives enseignes tant notoires, il ne sceut que 
dire ; si luy fut force de confesser ce qu'il eust tres 
voluntiers celé, et qu'il cuidoit que ame ne sceust que 
luy. Et dist a son compaignon le derrenier venu que 
vrayement il ne luy peut plus ne veult celer qu'il en 
soit bien amoureux, mais il luy prie qu'il n'en soit 
nouvelle. « Et que diriez vous, dit l'autre, si vous 
aviez compaignon ? - Compaignon ! dist il, quel 
compaignon ? En amours, je ne le pense pas, dit il. 
- Saint Jehan ! dist le derrenier venu, et je le sçay 
bien ; il ne fault ja aler de deux en trois, c'est moy. 
Et pour ce que je vous voy plus feru que la chose 
ne vaille, vous ay je pieça voulu advertir, mais 
vous n'y avez voulu entendre. Et si je n'avoie plus 
grant pitié de vous que vous mesmes n'avez, je vous 
lairroye en ceste folye ; mais je ne pourroye souffrir 
que une telle gouge se trompast et de vous et de 
moy si longuement. » Qui fut bien esbahy de ces 
nouvelles, ce fut le premier venu, car il cuidoit tant 
estre en grace que merveilles ; si ne savoit que 
dire ne penser. Au fort, quand il parla, il dist : 
« Nostre Dame ! on m'a bien baillé de l'oye, et si 
ne m'en doubtoie gueres ; si en ay esté plus aisié a 
decevoir. Le dyable emport la gouge quand elle est 
telle ! - Je vous diray, dit le derrenier venu, elle se 
cuide tromper de nous, et de fait elle a desja tres bien 
commencié, mais il la nous fault mesmes tromper. 
- Et je vous en prie, dist le premier venu, le feu 
de saint Anthoine l'arde quand oncques je l'accointay ! 
- Vous savez, dist le derrenier venu, que nous 
allons vers elle tour a tour. Il fault qu'a la premiere 
foiz que vous yrez, ou moy, ainsi qu'il viendra, que 
vous dictes que vous avez bien cogneu et apperceu 
que je suis amoureux d'elle, et que vous m'avez veu 
entrer et vers elle venir, a telle heure, et ainsi 
habillé ; et que par la mort bieu, si vous m'y trouvez 
plus, vous me tuerez tout roidde, quelque chose qui 
vous en doibve advenir. Et je diray pareillement de 
vous ; et nous verrons sur ce qu'elle fera et dira et 
arons advis du surplus. - C'est tres bien dit, et je 
le veil », dit le premier venu. Comme il fut dit il en 
fut fait. Car je ne sçay quans jours après, le derrenier 
venu eut son tour d'aller besoigner ; si se mist 
au chemin et vint au lieu assigné. Quand il se trouva 
seul avecques la gouge, qui le receut tres doulcement 
et de grand cueur, comme il sembloit, il faindit, 
comme bien le savoit faire, une sure et matte chere, 
et monstra semblant de courroux. Et elle, qui avoit 
accoustumé de le voir tout aultre, ne sceut que 
penser ; si luy demanda qu'il avoit et que sa maniere 
monstroit que son cueur n'estoit pas a son aise. 
- « Vrayement, madamoiselle, dist il, vous dictes 
vray, et j'ay bien cause d'estre mal content et 
desplaisant, la vostre mercy toutesfoiz qui le 
m'avez pourchassé. - Moy, dist elle, Helas ! non 
ay que je sache ; car vous estes le seul homme 
en ce monde a qui je vouldroye faire plus de 
plaisir, et de qui plus près me toucheroit l'ennuy 
et le desplaisir. - Il n'est pas damné qui ne 
le croit, dit il. Et pensez vous que je ne me soye 
bien apperceu que vous entretenez ung tel, c'est 
assavoir le premier venu. Si faiz, par ma foy, 
je l'ai trop bien veu parler a vous a part ; et 
que plus est, je l'ay espié et veu entrer ceans. 
Mais, par la mort bieu, si je l'y trouve jamais, 
son derrenier jour sera venu, quelque chose qu'il 
en doyve ou puisse advenir ; que je souffrisse ne 
peusse veoir qu'il me fist ce desplaisir, j'aymeroye 
mieulx a morir mille foiz, s'il m'estoit 
possible ! Et vous estes aussi bien desloyalle, qui 
savez certainement et du vray que, après Dieu, 
je n'ayme rien tant que vous, qui, a mon tres 
grant prejudice, le voulez entretenir. - Ha ! monseigneur, 
dit elle, et qui vous a fait ce rapport ? Par 
ma foy, je veil bien que Dieu et vous sachez que la 
chose va tout aultrement, et de ce je le prens a 
tesmoignage qu'oncques en jour de ma vie je ne 
tins termes a cestuy dont vous parlez, ne a aultre, 
quel qui soit, tant que vous ayez tant soy peu de 
cause d'en estre mal content. Je ne veil pas nyer 
que je n'aye parlé et parle a luy tous les jours, et 
a pluseurs aultres, mais qu'il y ait entretiennement, 
rien ; ains tiens que ce soit la maindre de ses pensées, 
et aussi, par Dieu, il s'abuseroit. Ja Dieu ne 
me laisse tant vivre que aultry que vous ait une 
part ne demye en ce qui est tout entier vostre. 
- Madamoiselle, dit il, vous le savez tres bien dire, 
mais je ne suis pas si beste de le croire. » Quelque 
malcontent qu'il y eust, il fist ce pourquoy il estoit 
venu, et au partir luy dist : « Je vous ay dit et de 
rechef vous faiz savoir que si je m'apperçoy jamais 
que l'aultre y vienne, je le mettray ou feray mettre 
en tel point qu'il ne courroussera jamais ne moy ne 
aultre. - Ha ! monseigneur, dit elle, par Dieu vous 
avez tort de prendre vostre ymaginacion sur luy. 
Et croiez que je suis seure qu'il n'y pense pas. » 
Ainsi departit nostre derrenier venu. Et au lendemain 
son compaignon, le premier venu, ne faillit pas a son 
lever pour savoir des nouvelles. Et il luy en compta 
largement et bien au long le demené, comment il fist 
le courroucié, comment il la menasse de tuer, et les 
responses de la gouge. « Par mon serment, c'est bien 
joué. Or laissez moy avoir mon tour : si je ne fays 
bien mon personnage, je ne fuz oncques si esbahy. » 
A chef de piece son tour vint, et se tourna vers la 
gouge, qui ne luy fist pas mains de chere qu'elle avoit 
de coustume, et que le derrenier venu en avoit 
emporté nagueres. Si l'aultre son compaignon, le 
derrenier venu, avoit bien fait du mauvais cheval et 
en maintien et en parolles, encores en fist il plus ; 
et comme celuy qui sembloit plus courroucié qu'oncques 
homme ne fut joyeux, dist en telle maniere : 
« Je doy bien maudire l'heure et le jour qu'oncques 
j'eu vostre accointance ; car il n'est pas possible a 
Dieu ne au monde tous ensemble d'amasser plus 
de doleurs, regretz, et de amers desplaisirs au 
cueur d'un pouvre amoureux que j'en trouve aujourd'uy 
dont le mien est environné et assiegé. Helas ! 
je vous avoye entre aultres choisie comme la non 
pareille en beaulté, genteté, et gracieuseté, et 
que je y trouveroye largement et a comble la tres noble 
vertu de loyauté. Et a ceste cause m'estoye 
de mon cueur defait, et du tout l'avoye mis en vostre 
mercy, cuidant a la verité que plus noblement ne en 
meilleur lieu asseoir ne le pourroie. Mesmes m'avez 
ad ce mené que j'estoye prest et délibéré d'attendre 
la mort, ou plus, si possible eust esté, pour vostre 
honneur sauver. Et quand j'ay cuidié estre plus seur 
de vous, que je n'ay pas seullement sceu par estrange 
rapport, mais a mes yeulx mesmes perceu ung aultre 
venu de costé, qui me tost et rompt tout l'espoir que 
j'avoye en vostre service d'estre de vous tout le plus 
cher tenu. - Mon amy, dist la gouge, je ne sçay 
qui vous a troublé, mais vostre maniere et voz 
parolles portent et jugent qu'il vous fault quelque 
chose, que je ne saroie penser ne inferer que ce 
peut estre, si vous n'en dictes plus avant, si non ung 
peu de jalousie qui vous tourmente, ce me semble, 
de laquelle, si vous estiez bien sage, n'ariez cause 
de vous accointer. Et la ou je saroye je ne vous en 
vouldroye pas bailler l'occasion. Et si vous pensez 
bien a tout, vous n'estes pas si peu accoinct de 
moy que je ne vous aye monstré la chose au monde 
qui plus vous en peut donner et bailler cause d'asseverance, 
a quoy vous me feriez tantost avoir regret, 
par me servir de telz parolles. - Je ne suis pas 
homme, dit le premier venu, que vous doyez contenter 
de paroles, car excusance n'y vault rien. Vous ne 
povez nyer que ung tel, c'est asavoir le derrenier 
venu, ne soit de vous entretenu. Je le sçay bien, car 
je m'en suis donné garde, et si ay bien fait le guet 
que je l'ay veu venir vers vous hier, n'a pas plus 
loing ; il y vint a telle heure et ainsi habillé. Mais je 
voue a Dieu qu'il en a prins ses quaresmeaux, car je 
tendray sur luy ; et fust il plus grand maistre cent 
foiz, si je l'y puis rencontrer je luy osteray la vie du 
corps, ou luy a moy, ce sera l'un des deux ; car je 
ne pourroie vivre voyant ung aultre joïr de vous. 
Et vous estes bien faulse et desloyale, qui m'avez en 
ce point deceu. Et non sans cause maudiz je l'heure 
qu'oncques vous accointay, car je sçay certainement 
que c'est ma mort, si l'aultre scet ma volunté, et 
espere que oy. Et par vous je sçay de vray que je 
suis mort ; et s'il me laisse vivre, il aguise le cousteau 
qui sans mercy a ses derrains jours le mainra. 
Et s'ainsi en advient, le monde n'est pas assez grand 
pour moy sauver que morir ne me faille. » La gouge 
n'avoit pas moyennement a penser pour trouver soudaine 
et suffisante excuse pour contenter celuy qui 
est si mal content. Toutesfoiz pas ne demoura qu'elle 
ne se mist en ses devoirs de l'oster hors de ceste 
melencolie. Et pour assiete en lieu de cresson, elle 
luy dist : « Mon amy, j'ay bien au long entendu 
vostre grand ratelée qui, a la verité dire, me baille 
a cognoistre que je n'ay pas esté si sage que je 
deusse, et que j'ay trop tost adjousté foy a voz semblans 
et decevables parolles, et qu'elles m'ont 
conclud et rendue en vostre obeissance ; vous en 
tenez a present trop mains de bien de moy. Aultre 
raison aussi vous meut, car vous savez et cognoissez 
de fait que je suis prinse et que amours m'ont ad ce 
menée que sans vostre presence je ne puis vivre ne 
durer. Et a ceste cause, et pluseurs aultres qu'il ne 
fault ja dire, vous me voulez tenir vostre subjecte et 
esclave, sans avoir loy de parler de deviser a autre 
que a vous. Puis qu'il vous plaist, au fort j'en suis 
contente, mais vous n'avez nulle cause de moy suspessonner 
en rien de personne qui vive, et si ne fault 
aussi ja que m'en excuse. Verité, qui tout vaint, 
m'en defendra, si luy plaist. - Par Dieu, m'amye, 
dist le premier venu, la verité est telle que je vous 
ay dicte, qui vous sera quelque jour prouvée et cher 
vendue pour aultry et pour moy, si aultre provision 
de par vous n'y est mise. » Après ces parolles et 
aultres trop longues a racompter, se partit le premier 
venu, qui pas n'oblya lendemain tout au long 
racompter a son compaignon le derrain venu. Et 
Dieu scet les risées et joyeuses devises qu'a ceste 
cause ilz eurent entre eulx deux. Et la gouge en ce 
lieu avoit bien des estouppes en sa quenoille, qui 
veoit et savoit tres bien que ceulx qu'elle entretenoit 
se doubtoient et percevoient chacun de son compaignon. 
Mais pourtant ne laissa pas de leur bailler 
tousjours audience, chacun a sa foiz, puis qu'ilz la 
requeroient, sans en donner a nul congié. Trop bien 
les advertissoit qu'ilz venissent bien secretement vers 
elle, affin qu'ilz ne fussent de quelque ung apperceuz. 
Mais vous devez savoir, quand le premier 
venu avoit son tour, qu'il n'oblioit pas a faire sa 
plaincte comme dessus ; et n'estoit rien de la vie 
de son compaignon, s'il le povoit rencontrer. Pareillement 
le derrenier, le jour de son audience, s'efforçoit 
de monstrer semblant plus desplaisant que le cueur 
ne luy donnoit ; et ne valoit son compaignon, qui 
oyoit son dire, gueres mieulx que mort, s'il le treuve 
en belles. Et la subtille et double damoiselle le 
cuidoit abuser de parolles, qu'elle avoit tant a main 
et si prestes, que ses bourdes sembloient autant veritables 
comme l'Euvangile. Et se cuidoit bien en son 
sens tant, quelque doubte ne suspicion qu'ilz eussent, 
que jamais la chose ne fust plus avant efforcée, 
et qu'elle estoit aussi bien femme pour les fournir 
tous deux et mieulx trop que nesung d'eulx a part 
n'estoit pour la seulle servir a gré. La fin fut aultre. 
Car le derrenier venu, qu'elle craignoit beaucop a 
perdre, quelque chose qu'il fust de l'autre, luy dist 
ung jour trop bien sa leçzon. Et de fait dist qu'il n'y 
retourneroit plus ; et aussi ne fist il grand piece 
après, dont elle fut tres desplaisante et malcontente. 
Or ne fait pas a oublyer, affin qu'elle eust encores 
mieulx le feu, il envoya vers elle ung gentilhomme 
de son estroict conseil, affin de luy remonstrer bien 
au long le desplaisir qu'il avoit d'avoir compaignon 
en son service ; et bref et court, si elle ne luy donne 
congé il n'y reviendra jour qu'il vive. Comme vous 
avez oy dessus, elle n'eust pas voluntiers perdu son 
accointance : si n'estoit saint ne saincte qu'elle ne 
parjurast, soy excusant de l'entretenance du premier. 
Et enfin comme toute forcenée dit a l'escuier : « Et 
je monstreray a vostre maistre que je l'ayme ; et me 
baillez vostre cousteau. » Quand elle l'eut, elle se 
desatourna, et couppa tous ses cheveulx de ce cousteau, 
non pas bien a l'ung. L'aultre print ce present, 
qui bien savoit toutesfoiz la verité du cas, et 
s'offrit de faire le mieulx qu'il pourroit et du present 
faire devoir, ainsi qu'il fist. Tantost après, le derrenier 
venu receut ce present qu'il destroussa et 
trouva les cheveulx de sa dame, qui beaulx estoient 
et beaucop longs. Si ne fut gueres aise tant qu'il 
trouva son compaignon, au quel il ne cela pas l'ambassade 
qu'on a mise sus a luy envoyer, et les 
gros presens qu'on luy envoie, qui n'est pas pou de 
chose. Et lors monstra les beaulx cheveulx : « Je 
croy, dit il, que je suis bien en grace ; vous n'avez 
garde qu'on vous en face autant. - Saint Jean, dit 
l'aultre, veez cy aultre nouvelle. Or voy je bien que 
je suis frict. C'est fait, vous avez bruyt tout seul. 
- Sur ma foy, fist le derrenier venu, je tien, moy, 
qu'il n'en est pas encores une telle ; je vous 
requier, pensons qu'il est de faire ? Il luy fault 
monstrer a bon escient que nous la cognoissons telle 
qu'elle est. - Et je le veil », dit l'aultre. Tant penserent 
et contrepenserent qu'ilz s'arresterent a faire 
ce qui s'ensuyt. Le jour ensuyvant, ou tost après, les 
deux compaignons se trouverent en une chambre 
ensemble ou leur loyale dame avec plusieurs aultres 
estoit. Chacun s'assist et print sa place ou mieulx 
luy pleut, le premier venu auprès de la bonne damoiselle 
a laquelle, tantost après pluseurs devises, il 
monstra les cheveux qu'elle avoit envoyez a son 
compaignon. Quelque chose qu'elle en pensast, elle 
n'en monstra nul semblant d'effroy ; mesme disoit 
qu'elle ne les cognoissoit et qu'ils ne venoient point 
d'elle. - « Comment, dist il, sont ilz si tost changez 
et descogneuz ? - Je ne scay, dit elle, qu'ilz sont, 
mais je ne les cognois. » Et quand il vit ce, il se 
pensa qu'il estoit heure de jouer son jeu. Si fist 
maniere de vouloir mectre son chapperon, qui sur son 
espaule estoit, dessus sa teste ; et en ce faisant, 
tout au propos luy fist hurter si rudement a son atour 
qu'il l'envoya par terre, dont elle fut bien honteuse 
et malcontente ; et ceulx qui la estoient apperceurent 
bien que ses cheveulx estoient couppez, et assez 
lourdement. Elle saillit sus bien a haste, et si reprint 
son atour et s'en entra en une aultre chambre pour 
se aller ratourner, et il la suyt. Si la trouva toute 
marrie et courroucée, voire bien fort plorant de dueil 
qu'elle avoit d'estre desatournée. Si luy demanda 
qu'elle avoit a plorer, et a quel jeu elle avoit perdu 
ses cheveulx ? Elle ne savoit que respondre, tant 
estoit a celle heure prinse, soupprinse. Et il, qui ne 
se peut plus tenir de executer la conclusion prinse 
entre son compaignon et luy, luy dist : « Faulse et 
desloyale que vous estes, il n'a pas tenu a vous que 
ung tel et moy ne nous sommes entretuez et deshonorez ! 
Et je tien, moy, que vous l'eussiez bien 
voulu, a ce que vous en avez monstré, pour en 
racointer deux aultres nouveaulx ; mais Dieu mercy, 
nous n'en avons garde. Et affin que vous sachez que 
je sçay son cas, et luy le mien, veez cy voz cheveulx 
que luy avez envoyez, dont il m'a fait present. 
Ne pensez pas que nous soyons si bestes que nous 
avez tenuz jusques cy. » Lors se part d'elle, et il 
appelle son compaignon, et il y vint : « J'ay rendu 
a ceste bonne damoiselle ses cheveulx, et si luy ay 
commencé a dire comment de sa grace elle nous a 
bien tous deux entretenuz ; et combien que a sa 
maniere de faire elle a bien monstré qu'il ne luy 
challoit se nous deshonnorions l'un l'autre, Dieu nous 
en a gardez. - Saint Jehan, ce a mon », dit il. Et 
alors adressa sa parolle mesmes a la gouge. Et Dieu 
scet s'il parla bien a elle, en luy remonstrant sa tres 
grand lascheté et desloyauté de cueur. Et ne pense 
pas que gueres oncques femme fust mieulx capitulée 
qu'elle fut pour adonc, puis de l'un puis de l'aultre. 
A quoy elle ne savoit que dire ne respondre, comme 
prinse en meffait evident, sinon de larmes, que point 
elle n'espargnoit. Et ne pense pas qu'elle eust oncques 
gueres plus de plaisir en les entretenant tous 
deux qu'elle avoit a ceste heure de desplaisir. La 
conclusion fut telle toutesfoiz qu'ilz ne l'abandonneroient 
point, mais par accord doresenavant chacun 
a son tour ira. Et s'ilz y viennent tous deux ensemble, 
l'un fera place a l'autre, et bons amys comme 
devant, sans plus jamais parler de tuer et de batre. 
Ainsi en fut il fait. Et maintindrent les deux compaignons 
assez longuement ceste vie et plaisant passetemps, 
sans ce que la gouge les osast oncques desdire. 
Et quand l'un aloit a sa journée, il le disoit a 
l'autre ; et quand d'adventure l'un esloignoit la marche, 
et le lieu demouroit a l'autre, tres bon faisoit 
oyr les recommendacions qu'il faisoit au partir. 
Mesmes firent de tres bons rondeaulx, et pluseurs 
chansonnettes, qu'ilz manderent et envoyerent l'un a 
l'autre, dont il est aujourd'uy bruyt, servans au propos 
de leur matere dessus dicte, dont je cesseray le 
parler, et donneray fin au compte. 


LA XXXIVe NOUVELLE, 
PAR 
MONSEIGNEUR DE LA ROCHE. 
J'ay cogneu en mon temps une notable et vaillant 
femme, digne et de memoire et de recommendacion, 
et car ses vertuz ne doivent estre celées n'estainctes, 
mais en commune audience publiquement blasonnées, 
vous orrez en bref, s'il vous plaist, en la deduction 
de ceste nouvelle, la chose de quoy j'entens amplier 
et accroistre sa tres eureuse renommée. Ceste vaillante 
preude femme, par saint Denis, mariée a ung 
tout oultre noz amys, avoit pluseurs serviteurs en 
amours, pourchassans et desirans sa grace, qui 
n'estoit pas trop difficile de conquerre, tant estoit 
doulce et piteable celle qui la vouloit et povoit departir 
largement par tout ou bon et mieulx luy sembloit. 
Advint ung jour que les deux vindrent devers elle, 
comme ilz avoient de coustume, non sachans l'un de 
l'autre, demandans lieu de cuyre et leur tour d'audience. 
Elle, qui pour deux ne pour trois n'eust reculé 
ne desmarché, leur bailla jour et heure de se rendre 
vers elle, comme a lendemain, l'un a huyt heures 
du matin, et l'autre a neuf ensuyvant, chargeant a 
chacun par expres et bien acertes qu'il ne faille pas 
a son heure assignée. Ilz promisrent sur foy et honneur, 
s'ilz n'ont mortel exoine, qu'ilz se rendront au 
lieu au terme limité. Quand vint au lendemain, environ 
VJ heures du matin, le mary de ceste vaillant 
femme se leve, habille, et mect en point ; et la huche 
et appelle pour se lever, mais il ne fut pas obey, 
ains refusé tout plainement : « Ma foy, dit elle, il 
m'est prins ung tel mal de teste que je ne saroye 
tenir sur piez, si ne me pourroye encores lever pour 
morir, tant suis et foible et traveillée. Et que vous 
le sachez, je ne dormy ennuyt. Si vous prie que me 
laissez icy, espoir quand je seray seulle je prendray 
quelque pou de repos. » L'aultre, combien qu'il se 
doubtast, n'osa contredire ne repliquer, mais s'en alla, 
comme il avoit charge, besoigner en la ville, tantdiz 
que sa femme ne fut pas oiseuse a l'ostel. Car huit 
heures ne furent pas si tost sonnées que veez cy bon 
compaignon, du jour devant a ce point assigné, qui 
vint hurter a l'huis ; et elle le bouta dedans. Il eut 
tantost sa longue robe despoillié, et le surplus de ses 
habillemens, et puis vint faire compaignie a madamoiselle, 
affin qu'elle ne s'espantast. Tant furent 
entre eulx deux bras a braz et aultrement que le 
temps se coula et passa, et ne se donnerent garde 
qu'ilz oyrent assez rudement hurter a l'huys. « Ha, 
dist elle, par ma foy, veez cy mon mary, avancez 
vous bien tost, prenez vostre robe. - Vostre mary, 
dit il, et le cognoissez vous a hurter ? - Oy, dit elle, 
je sçay bien que c'est il ; abregez vous qu'il ne vous 
trouve icy. - Il fault bien, se c'est il, qu'il me voye ; 
je ne me saroye ou sauver. - Qu'il vous voye, dit 
elle, non fera, si Dieu plaist, car vous seriez mort, 
et moy aussi ; il est trop merveilleux. Montez en 
hault, en ce petit grenier, et vous tenez tout coy, 
sans mouvoir, qu'il ne vous voye. » L'autre monta, 
comme elle luy dist, et se vint trouver en ce petit 
garnier, qui estoit d'ancien edifice, tout desplanché, 
delaté et pertuisé en pluseurs lieux. Et madamoiselle 
le sentent tout la dessus, fait ung sault jusques a 
l'huys, tres bien sachant que ce n'estoit pas son 
mary ; et mist dedans celuy qui ce jour avoit a IX 
heures promis devers elle se rendre. Ilz vindrent en la 
chambre, ou pas ne furent longuement debout, mais 
tout de plat s'entreaccolerent et baiserent en la 
mesme ou semblable fasson que celuy du grenier 
avoit fait ; lequel par ung pertuis veoit a l'oeil la 
compaignie, dont il n'estoit pas trop content. Et fut 
grand piece en son courage, asavoir si bon estoit 
qu'il parlast ou si mieulx luy valoit le taire. Il conclud 
toutesfoiz tenir silence et nul mot dire jusques 
ad ce qu'il verra mieulx son point. Et pensez qu'il 
avoit belle pacience ! Tant actendit, tant regarda sa 
dame avecques le survenu, que bon mary vint a 
l'ostel pour savoir de l'estat et santé de sa tres bonne 
femme, ce qu'il estoit tres bien tenu de faire. Elle 
l'oyt tantost, si n'eut aultre loisir de faire subitement 
lever sa compaignie. Et car elle ne savoit ou le 
sauver, pour ce que ou grenier ne l'eust jamais 
envoyé, elle le fist bouter en la ruelle du lit, et puis 
le couvrit de ses robes, et luy dist : « Je ne sçay 
ou mieulx loger, prenez en pacience ! » Elle n'eut pas 
finé son dire que son mary entra dedans, qui aucunement 
ce luy sembloit avoit noise entreoye. Si 
trouva le lit tout desfroissié et despillié, la couverture 
mal honnye et d'estrange byhès ; et sembloit 
mieulx le lit d'une espousée que couche de femme 
malade. La doubte qu'il avoit auparavant, avecques 
l'apparence de present, luy fist sa femme appeller 
par son nom, et dist : « Paillarde, meschante que 
vous estes, je n'en pensoye pas mains huy matin, 
quand vous contrefeistes la malade ! Ou est vostre 
houllier ? Je voue a Dieu, si je le trouve, qu'il aura 
mal finé, et vous aussi ! » Et lors mist la main a la 
couverture, disant : « Veez cy pas bel appareil ? il 
semble que les pourceaulx y ayent couchié. - Et 
qu'avez vous, meschant yvroigne, ce dist elle, fault il 
que je compare le trop de vin que vostre gorge a 
entonné ? Est ce la belle salutacion que vous me 
faictes de m'appeller paillarde ? Je veil bien que vous 
le sachez que je ne suis pas telle ; mais trop bonne 
et trop loyale pour ung tel paillard que vous estes ; 
et n'ay aultre regret que si bonne vous ay esté, car 
vous ne le valez pas. Et ne sçay qui me tient que 
je ne me leve et vous egratigne le visage par telle 
fasson qu'a tousjourmés aurez memoire de 
m'avoir sans cause villennée. » Et qui me demanderoit 
comment elle osoit en ce point respondre, et 
a son mary parler, je y trouve deux raisons : la premiere 
si est le bon droit qu'elle avoit en la querelle, 
et l'aultre car elle se sentoit la plus forte en la place. 
Et fait assez a penser que, si la chose fust venue 
jusques aux horions, celuy du grenier et l'aultre de 
la ruelle l'eussent servy et secouru. Le pouvre mary 
ne savoit que dire, qui oyoit le dyable sa femme ainsi 
tonner. Et, pource qu'il veoit que hault parler ne 
fort tancher n'avoit pas lors son lieu, il remist 
le procés tout en Dieu, qui est juste et droiturier. Et 
a chef de sa meditacion, entre aultres parolles, et 
dist : « Vous vous excusez beaucop de ce dont sçay 
tout le voir ; au fort, il ne m'en chault pas tant 
qu'on pourroit bien dire ; je n'en quier jamais faire 
noise ; celuy qui est la hault paiera tout. » Et par 
celuy de la hault il entendoit Dieu, comme s'il voulsist 
dire : « Dieu, qui rend a chacun ce qui luy est 
deu, vous paiera de vostre desserte. » Mais le 
galant qui estoit ou grenier, qui oyoit ces parolles, 
cuidoit a bon escient que l'autre l'eust dit pour luy, 
et qu'il fust menacié de porter la paste au four pour 
le meffait d'aultry. Si respondit tout en hault : 
« Comment, sire, il souffist bien que j'en paye la 
moitié ; celuy qui est en la ruelle peut bien paier 
l'autre ! il y est autant tenu que moy. » Qui fut 
bien esbahy, ce fut l'oste. Car il cuidoit que Dieu 
parlast a luy. Et celuy de la ruelle ne savoit que 
penser, car il ne savoit rien de l'aultre. Il se leva 
toutesfoiz, et l'aultre descendit, qui le cogneut. Si se 
partirent ensemble, et laisserent la compaignie bien 
troublée et mal contente, dont gueres ne leur chaloit, 
et a bonne cause. 


LA XXXVe NOUVELLE, 
PAR 
MONSEIGNEUR DE VILLIERS. 
Ung gentilhomme, chevalier de ce royaume, tres vertueux 
et de grand renommée, grand voyagier et 
aux armes tres preu, devint amoureux d'une tres belle 
damoiselle. Et a chef de piece fut si avant en sa 
grace que rien ne luy fut escondit de ce qu'il osa 
demander. Advint, ne sçay combien après ceste 
alliance, que ce bon chevalier, pour mieulx valoir et 
honneur acquerre et embrasser, se partit de sa marche, 
tres bien en point et accompaignié, portant 
emprinse d'armes du congé de son maistre. Et s'en 
alla es Espaignes et en divers lieux, ou il se conduisit 
tellement que a grand triumphe a son retour 
fut receu. Pendant ce temps, sa dame fut mariée a 
ung ancien chevalier, qui gracieux et sachant homme 
estoit, qui tout son temps avoit hanté a court, et 
pour vray dire estoit le vray registre d'honneur. Et 
n'estoit pas ung petit dommage qu'il n'estoit mieulx 
allyé, combien toutesfoiz qu'encores n'estoit pas descouverte 
l'encloueure de son infortune si avant que 
d'estre commune, comme elle fut depuis, ainsi comme 
vous orrez. Ce bon chevalier amoureux dessusdit, 
retournant d'accomplir ses armes, comme il passoit 
païs, arriva d'aventure a ung soir au chasteau ou sa 
dame demouroit. Et Dieu scet la bonne chere que 
monseigneur son mary et elle luy feirent, car de pieça 
avoit grand accointance et amytié entre eulx. Mais 
vous devez savoir que tantdiz que le seigneur de 
leens pensoit et s'efforçoit de faire finance de pluseurs 
choses pour festoier son hoste, l'oste se devisoit 
a sa dame qui fut et s'efforçoit de la festoyer 
et conjoyr comme il avoit fait ainçois que monseigneur 
fust son mary. Elle, qui ne demandoit aultre 
chose, ne s'excusoit en rien sinon du lieu. « Mais il 
n'est pas possible qu'il se puisse trouver. - Ha ! 
madame, dist il, par ma foy, si vous voulez bien, 
il n'est maniere qu'on ne treuve. Et que scera vostre 
mary, quand il sera couché et endormy, si vous me 
venez veoir jusques en ma chambre ? ou si mieulx 
vous plaist et bon vous semble, je viendray bien vers 
vous. - Il ne se peut certes ainsi faire, ce dit elle, 
car le dangier y est trop grand. Car monseigneur 
est de trop legier somme, et ne s'esveille jamais qu'il 
ne taste après moy ; et s'il ne me trouvoit point, 
pensez que ce seroit ! - Et quand il s'est en ce 
point trouvé, dit il, que vous fait il ? - Aultre chose, 
dit elle, point ; il se vire d'aultre costé. - Ma foy, 
dit il, c'est ung tres mauvais mesnagier, il vous est 
bien venu que je suis arrivé pour vous secourir, 
et luy aider a parfournir ce qui n'est pas bien 
en sa puissance d'achever. - Si m'aist Dieu, dit 
elle, quand il besoigne une foiz en ung moys, c'est 
au mieulx venir. Il ne fault ja que j'en face la petite 
bouche ; creez que je prendroye bien mieulx. - Ce 
n'est pas merveille, dit il, mais regardez comment 
nous ferons. 
- Il n'est maniere que je voye, dit elle, comment 
il se puisse faire. - Et comment, dit il, n'avez 
vous femme ceens en qui vous osassiez fier de 
luy deceler nostre cas ? - J'en ay, par Dieu, une, 
dit elle, en qui j'ay bien tant de fiance que de 
luy dire la chose en ce monde que plus vouldroye 
estre celée, sans avoir suspicion ne doubte que jamais 
par elle fust descouverte. - Que nous fault il donc 
plus ? dit il, regardez vous et elle du surplus. » La 
bonne dame, qui bien avoit la chose au cueur, appella 
ceste damoiselle et luy dist : « M'amye, c'est force 
ennuyt que tu me serves, et que tu m'aydes a achever 
une des choses au monde qui plus au cueur me 
touche. - Madame, dist la damoiselle, je suis preste, 
et contente comme je doy, de vous servir et obeir en 
tout ce qui me sera possible ; commendez, je suis 
celle qui accompliray vostre commendement. - Et 
je te mercye, m'amye, dist madame, et soies seure 
que tu n'y perdras rien. Veez cy le cas. Ce chevalier, 
qui ceens est, est l'homme ou monde que je plus 
ayme ; et ne vouldroye pour rien qui fust qu'il se 
partist de moy sans aultrement avoir parlé a luy. 
Or ne me peut il bonnement dire ce qu'il a sur le 
cueur, sinon entre nous deux et a part ; et je ne m'y 
puis trouver si tu ne vas tenir ma place devers monseigneur. 
Il a de coustume, comme tu scez, de se 
virer par nuyt vers moy, et me taster ung peu, et 
puis me laisse et se rendort. - Je suis contente de 
faire vostre plaisir, madame ; il n'est rien que a 
vostre commendement ne face. - Or bien, m'amye, 
dit elle, tu te coucheras comme je faiz, assez loin 
de monseigneur ; et garde bien que, quelque chose 
qu'il face, que tu ne dies ung tout seul mot ; et quelque 
chose qu'il vouldra faire, seuffre tout. - A 
vostre plaisir, madame, et je le feray. » L'heure du 
soupper vint, et n'est ja mestier de vous compter du 
service. Ce seullement vous suffise qu'on y fist tres bonne 
chere, et qu'il y avoit bien de quoy. Après le 
soupper, la compaignie s'en alla a l'esbat ; le chevalier 
estrangier tenant madame par le braz, et 
aucuns aultres gentilz hommes tenans le surplus des 
damoiselles de leens. Et le seigneur de l'ostel venoit 
derriere ; et enqueroit des voyages de son hoste a 
ung ancien gentil homme qui avoit conduit le fait de 
sa despense en son voyage. Madame n'oblya pas de 
dire a son amy que une telle de ses femmes tiendra 
ennuyt sa place, et elle viendra vers luy. Il en fut 
tres joyeux, et largement la mercya, tres desirant que 
l'heure fust venue. Il se misrent au retour et vindrent 
en la chambre a parer, ou monseigneur donna la 
bonne nuyt a son hoste, et madame aussi. Et le chevalier 
estrange s'en vint en sa chambre, qui estoit 
belle a bon escient, bien mise a point ; et estoit le 
beau buffet fourny d'espices, de confictures, et de 
bon vin de pluseurs façons. Il se fist tantost deshabiller, 
et beut une foiz ; puis fist boire ses gens et 
les envoya coucher, et demoura tout seul, actendant 
sa dame, laquelle estoit avec son mary, qui tous deux 
se despoilloient et se mettoient en point pour entrer 
ou lit. La damoiselle estoit en la ruelle, qui tantost 
que monseigneur fut couché, se vint mectre en la 
place de sa maistresse ; et elle qui aultre part avoit 
le cueur, ne fist que ung sault jusques a la chambre 
de celuy qui l'attendoit de pié coy. Or est chacun 
logé, monseigneur avec sa chambriere, et son hoste 
avec madame. Et fait a penser qu'ilz ne passerent 
pas toute la nuyt a dormir. Monseigneur, comme il 
avoit de coutume, une heure environ devant le jour, 
se reveilla, et vers sa chambriere se vira, cuidant 
estre sa femme, et au taster qu'il fist hurta sa main 
d'aventure a son tetin, qu'il sentit tres dur et poignant ; 
et tantost cogneut que ce n'estoit point celuy 
de sa femme, car il n'estoit pas si bien troussé. « Ha, 
dit il en soy mesmes, je voy bien que c'est. On m'a 
joué d'un tour, et j'en bailleray ung aultre. » Il 
se vire vers ceste belle fille, et a quelque meschef 
que ce fust, il rompit une seulle lance, mais elle le 
laissa faire sans dire ung seul mot, ne demy. Quand 
il eut ce fait, il commence a appeller tant qu'il peut 
celuy qui couchoit avecques sa femme : « Hau, monseigneur 
de tel lieu, ou estes vous ? parlez a moy. » 
L'aultre, qui se oyt appeller, fut beaucop esbahy ; 
et la dame fut tant esperdue, qu'elle ne savoit sa 
maniere. « Helas ! dit elle, nostre fait est descouvert, 
je suis femme perdue. » Et bon mary de rehucher : 
« Hau ! monseigneur, hau, mon hoste, parlez a moy. » 
Et l'aultre s'adventura de respondre et dist : « Que 
vous plaist, monseigneur ? - Je vous feray tousjours 
ce change quand vous vouldrez. - Quel change ? 
dist il. - D'une vieille ja toute passée, deshonneste 
et desloyale, a une belle, bonne et fresche jeune 
fille ; ainsi m'avez vous party, la vostre mercy. » La 
compaignie ne sceut que respondre ; mesme la pouvre 
chambriere estoit tant soupprinse que s'elle fut 
a la mort condemnée, tant pour le deshonneur et 
desplaisir de sa maistresse que pour le sien mesmes 
qu'elle avoit meschamment perdu. Le chevalier 
estrange se departit de sa dame au plus tost qu'il 
sceut, sans mercier son hoste, et sans dire adieu. Et 
oncques puis ne s'i trouva, et car il ne scet encores 
comme la chose se conduit puis avec son mary, 
plus avant je ne vous en puis dire. 


LA XXXVIe NOUVELLE, 
PAR 
MONSEIGNEUR DE LA ROCHE. 
Ung tres gracieux gentilhomme, desirant d'emploier 
son service et son temps en la tres noble court 
d'Amours, soy sachant de dame improveu, pour 
bien choisir et son temps employer, donna cueur, 
corps et biens a une belle damoiselle et bonne, qui 
mieulx vault ; laquelle, faicte et duicte de façonner 
gens, l'entretint bel et bien assez longuement. Et trop 
bien luy sembloit qu'il estoit bien avant en sa grace ; 
et a dire la vérité, si estoit il voire comme les aultres, 
dont elle avoit pluseurs. Advint ung jour que ce bon 
gentilhomme trouva sa dame d'adventure a la fenestre 
d'une chambre, ou mylieu d'un chevalier et d'un 
escuyer, auxquelx elle se devisoit par devises communes. 
Aucunesfoiz parloit a l'un a part, sans ce 
que l'aultre en oyst rien ; d'aultre costé faisoit a 
l'autre la pareille, pour chacun contenter. Mais, quel 
que fust bien a son aise, le pouvre amoureux enrageoit 
tout vif, qui n'osoit approucher la compaignie. 
Et si n'estoit en luy d'esloigner, tant fort desiroit la 
la presence de celle qu'il amoit mieulx que le surplus 
des aultres. Trop bien luy jugeoit le cueur que ceste 
assemblée ne se despartiroit point sans conclure ou 
procurer aucune chose a son prejudice ; dont il 
n'avoit pas tort de ce penser et dire. Et s'il n'eust eu 
les yeulx bandez et couvers, il povoit veoir apertement 
ce dont ung aultre a qui rien ne touchoit se 
perceut a l'oeil. Et de fait luy monstra, et veez cy 
comment. Quand il cogneut et perceut a la lettre que 
sa dame n'avoit loisir ne volunté de l'entretenir, il se 
bouta sur une couche et se coucha ; mais il n'avoit 
garde de dormir, tant estoient ses yeulx empeschez 
de veoir son contraire. Et comme il estoit en ce point, 
survint ung gentilhomme qui salua la compaignie, 
lequel voyant que la damoiselle avoit sa charge, se 
tira devers l'escuyer, qui sur la couche n'estoit pas 
pour dormir. Et entre aultres devises luy dist l'escuyer : 
« Par ma foy, monseigneur, regardez a la 
fenestre, veez la gens bien aises. Et ne veez vous 
pas comment ilz se devisent plaisamment ? - Saint 
Jehan, tu diz voir, dist le chevalier. Encores font ilz 
bien aultre chose que deviser. - Et quoy ? dit l'autre. 
- Quoy ? dit il ; et ne voiz tu pas comment elle 
tient chacun d'eulx par la resne. - Par la resne ! 
dit il. - Voire vrayement pouvre beste, par la resne. 
Ou sont tes yeulx ? Mais il y a bien chois des deux, 
voire quant a la façon, car celle qu'elle tient de 
gauche n'est pas si longue ne si grande que celle qui 
emplist sa dextre main. - Ha ! dist l'escuyer, par 
la mort bieu ! vous dictes voir. Saint Anthoine arde 
la louve ! » Et pensez qu'il n'estoit pas bien content. 
« Ne te chaille, dit le chevalier, porte ton mal le 
plus bel que tu peuz. Ce n'est pas icy que tu doiz 
dire ton courage, force est que tu faces de necessité 
vertuz. » Aussi fist il. Et veez cy bon chevalier qui 
s'approuchoit de la fenestre ou la galée estoit, si 
perceut d'adventure que le chevalier a la resne gauche 
se lieve en piez, et regardoit que faisoient et 
disoient la damoiselle gracieuse et l'escuier son compaignon. 
Si vint a luy et luy dist, en luy donnant ung 
petit coup sur le chapeau : « Entendez a vostre 
besoigne, de par le dyable, et ne vous soussyez des 
aultres. » L'aultre se retira et commença de rire. Et 
la damoiselle, qui n'estoit pas femme a effrayer de 
legier, ne s'en mua oncques. Trop bien tout doulcement 
laissa sa prinse, sans rougir ne changer coleur. 
Regret eut elle assez en soy mesmes d'abandonner de 
la main ce que aultre part luy eust bien servy ? Et 
fait assez a croire que par avant et depuis n'avoit 
celuy des deulx qui ne luy fist tres voluntiers service. 
Si eust bien fait, qui eust voulu, le dolent amoureux 
malade qui fut contraint d'estre notaire du plus 
grand desplaisir que au monde advenir luy pourroit, 
et dont la seule pensée en son pouvre cueur remirée 
estoit assez et trop puissante de le mettre en desespoir, 
si raison ne l'eust a ce besoing secouru, qui luy 
fist tout abandonner, et aultre part sa queste en 
amours commencer. La quelle il puisse aultrement 
achever, car de ceste cy on ne pourroit ung seul 
bon mot a son avantage compter. 


LA XXXVIIe NOUVELLE, 
PAR 
MONSEIGNEUR DE LA ROCHE. 
Tantdiz que les aultres penseront et a leur 
memoire remainront aucuns cas advenuz et perpetrez, 
habilles et suffisans d'estre adjoustez a l'ystoire presente, 
je vous compteray, en brefz termes, en quelle 
façon fut deceu le plus jaloux de cest royaume pour 
son temps. Je croy assez qu'il n'a pas esté seul entaché 
de ce mal ; mais toutesfoiz, car il le fut oultre 
l'enseigne, je ne le saroie passer sans vous faire 
savoir le gracieux tour qu'on luy fist. Ce bon jaloux, 
dont je vous compte, estoit tres grand historien et 
avoit beaucoup veu, leu et releu de diverses histoires ; 
mais la fin principale a quoy tendoit son 
exercice et tout son estude estoit de savoir et 
cognoistre les façons et manieres et quoy et comment 
femmes pevent decepvoir leurs mariz. Et car, la Dieu 
mercy, les histoires anciennes comme Matheolet, 
Juvenal, les Quinze Joyes de mariage, et aultres pluseurs 
dont je ne scay le compte, font mencion de 
diverses tromperies, cauteles, abusions et deceptions 
en cest estat advenues, nostre jaloux les avoit tousjours 
entre ses mains, et n'en estoit pas mains 
assotté qu'un follastre de sa massue. Toutesfoiz 
lysoit, tousjours estudioit, et d'iceulx livres fist ung 
petit extraict pour luy, ou quel estoient emprinses, 
descriptes et notées pluseurs manieres de tromperies, 
au pourchaz et emprinses de femmes, et es personnes 
de leurs mariz executées. Et ce fist il tendant 
afin d'estre mieulx premuny et sur sa garde si sa 
femme a l'adventure vouloit user de telles querelles 
en son livre croniquées et registrées. Qu'il ne gardast 
sa femme d'aussi près comme ung jaloux Ytalien, 
si faisoit, et si n'estoit il pas encores bien 
asseuré, tant estoit fort feru du maudit mal de 
jalousie. En cest estat et aise delectable fut ce bon 
homme trois ou quatre ans avecques sa femme, 
laquelle pour tout passetemps n'avoit aultre loisir 
d'estre hors de sa presence infernale, sinon allant et 
retournant de la messe, accompaignée d'une vieille 
serpente qui d'elle avoit la charge. Ung gentil compaignon, 
oyant la renommée de ce gouvernement, 
vint rencontrer ung jour ceste bonne damoiselle, qui 
gracieuse, belle et amoureuse a bon escient estoit, 
et luy dist le plus gracieusement que oncques peut 
le bon vouloir qu'il avoit de luy faire service, plaignant 
et souspirant pour l'amour d'elle sa maudicte 
fortune, d'estre allyée au plus jaloux que la terre 
soustiene, et disant au surplus qu'elle estoit la seule 
en vie pour qui plus vouldroit faire. « Et pource que 
je ne vous puis par icy dire combien je suis a vous, 
et pluseurs aultres choses dont j'espere que ne serez 
que contente, s'il vous plaist, je le mettray par 
escript et demain le vous bailleray, vous suppliant 
que mon petit service, partant de bon vouloir et 
entier, ne soit pas reffusé. » Elle l'escouta voluntiers ; 
mais, pour la presence du dangier, qui trop 
près estoit, gueres ne respondit ; toutesfoiz elle fut 
contente de veoir ses lettres quand elles viendront. 
L'amoureux print congé, assez joyeux et a bonne 
cause. Et la damoiselle, comme elle estoit doulce et 
gracieuse, le congya. Mais la vieille qui la suyvoit ne 
faillit pas de demander quel parlement avoit esté 
entre elle et celuy qui s'en va. « Il m'a, dit elle, 
apporté nouvelles de ma mere, dont je suis bien 
joyeuse, car elle est en bon point. » La vieille n'enquist 
plus avant ; si vindrent a l'ostel. L'aultre au 
lendemain, garny d'unes lettres Dieu scet comment 
dictées, vint rencontrer sa dame, et tant subitement 
et subtilement les luy bailla que oncques le guet de 
la vieille serpente n'en eut la cognoissance. Ces 
lettres furent ouvertes par elle qui voluntiers les vit 
quand elle fut a part. Le contenu en gros estoit comment 
il estoit esprins de l'amour d'elle, et que jamais 
ung seul jour de bien n'aroit si temps et loisir 
prestez ne luy sont pour plus au long l'en advertir, 
requerant en conclusion qu'elle luy veille de sa grace 
jour et lieu assigner convenable a ce faire, ensemble 
et response a ce contenu. Elle fist unes lettres par 
lesquelles tres gracieusement  gracieuesments'excusoit de vouloir en 
amours entretenir aultre que celuy auquel elle doit 
et foy et loyauté. Neantmains toutesfoiz, pourtant 
qu'il est tant fort esprins d'amours a cause d'elle, 
qu'elle ne vouldroit pour rien qu'il n'en fust guerdonné, 
elle seroit tres contente d'oyr ce qu'il luy 
vouldroit dire, si nullement povoit ou savoit ; mais 
certes nenny, tant près la tient son mary, qu'il ne la 
laisse d'ung pas sinon a l'heure de la messe, qu'elle 
vient a l'eglise, gardée et plus que gardée par la plus 
pute veille qui jamais aultry destourba. Ce gentil 
compaignon, tout aultrement habillé et en point 
que le jour precedent, vint rencontrer sa dame, qui 
tres bien le cogneut ; et au passer qu'il fist assés près 
d'elle receut de sa main sa lettre dessus dicte. S'il 
avoit faim de veoir le contenu, ce n'estoit pas de 
merveille. Il se trouva en ung destour ou tout a son 
aise et beau loisir vit et cogneut l'estat de sa 
besoigne, qui luy sembloit estre en bon train. Si 
regarda qu'il ne luy fault que lieu pour venir au 
dessus et a chef de sa bonne entreprinse, pour laquelle 
achever il ne finoit ne nuyt ne jour de adviser et 
penser comment il se pourroit conduire. Il s'advisa 
d'un tres bon tour en la parfin, qui ne fait pas a 
oublier : car il s'en vint a une sienne bonne amye qui 
demouroit entre l'eglise ou sa dame alloit a la messe 
et l'ostel d'elle ; et luy compta sans rien celer le fait 
de ses amours, luy priant que a ce besoing luy veille 
aider et secourir. « Ce que je pourroye faire pour 
vous, dist elle, ne pensez pas que je ne m'y employe 
de tres bon cueur. - Je vous mercye, dit il ; et seriez 
vous contente qu'elle venist ceans parler a moy ? 
- Ma foy, dit elle, pour l'amour de vous, il me plaist 
bien. - Et bien ! dit il, s'il est en moy de vous faire 
autant de service, pensez que j'aray cognoissance de 
ceste courtoisie. » Il ne fut onques aise tant qu'il 
eust rescript a sa dame et baillé ses lettres, qui 
contenoient qu'il avoit tant fait a une telle « qui est 
ma tres grande amye, femme de bien, loyalle et 
secrete, et qui vous ame et cognoist bien, qu'elle nous 
baillera sa maison pour deviser. Et veez cy que j'ai 
advisé : je seray demain en la chambre d'en hault, 
qui descouvre sur la rue, et si auray emprès de moy 
ung grand seau d'eaue et de cendres entremeslées, 
dont je vous affubleray tout a coup que vous passerez. 
Et si seray en habit si descogneu que vostre 
veille ne ame du monde n'ara garde de moy 
cognoistre. Quand vous serez en ce point atournée, 
vous ferez bien de l'esbahie et vous sauverez en ceste 
maison ; et par vostre Dangier manderez querre une 
aultre robe ; et tantdiz qu'elle sera au chemin, nous 
parlerons ensemble. » Pour abreger, ces lettres furent 
baillées, et la response fut rendue par celle qui fut 
contente. Or fut venu ce jour, et la damoiselle affublée 
par son serviteur du seau d'eaue et de cendres, 
voire par telle façon que son couvrechef, sa robe et 
le surplus de ses habillemens furent tous gatez et 
percez. Et Dieu scet qu'elle fist bien de l'esbahie et 
de la malcontente ; et comme elle estoit escollée, 
elle se bouta en l'ostel, ignorant d'y avoir cognoissance. 
Tantost qu'elle vit la dame, elle se plaindit de 
son meschef, et n'est pas a vous dire le dueil qu'elle 
menoit de ceste adventure. Maintenant plaint sa 
robe, maintenant son couvrechef, et a l'aultre foiz 
son tixu. Bref, qui l'oyoit, il sembloit que le monde 
fust finé. Et Dangier sa meschine, qui enrageoit d'angaigne, 
avoit ung coulteau en sa main dont elle 
nestaioit sa robe le mieulx qu'elle savoit. « Nenny, 
nenny, m'amye, vous perdés vostre peine, ce n'est 
pas chose a nettoyer si en haste. Vous n'y sariez 
faire chose maintenant qui valust rien. Il fault que 
j'aye une aultre robe et ung aultre couvrechef. Il 
n'y a point d'aultre remede. Allez a l'ostel et les 
m'apportez, et vous avancez de retourner, que nous 
ne perdons la messe avecques tout nostre mal. » La 
vieille, voyant la chose estre necessaire, n'osa desdire 
sa maistresse. Si print et robe et couvrechef 
soubz son manteau, et a l'ostel s'en va. Elle n'eut 
pas si tost tourné les talons que sa maistresse ne fut 
guidée en la chambre ou son serviteur estoit, qui 
voluntiers la vit en cotte simple et en cheveulx. Et 
tantdiz qu'ilz se deviserent, nous retournerons a parler 
de la vieille qui revint a l'ostel, ou elle trouva son 
maistre, qui n'attendit pas qu'elle parlast, mais 
demanda incontinent : « Qu'avez vous fait de ma 
femme, et ou est elle ? - Je l'ay laissée, dit elle, 
sus une telle, et en tel lieu. - Et a quel propos ? » 
dit il. Lors elle luy monstra la robe et le couvrechef, 
et luy compta l'adventure de la tyne d'eaue et des 
cendres, disant qu'elle vient querir aultres habillemens, 
car en ce point sa maistresse n'osoit partir 
dont elle estoit. « Est ce cela ? dit il. Nostre Dame, 
ce tour n'estoit pas en mon livre ! Allez, allez, je 
voy bien que c'est. » Il eust voluntiers dit qu'il estoit 
coux. Et creez que si estoit il a ceste heure, et ne 
l'en sceut oncques garder livre ne brevet ou pluseurs 
tours estoient enregistrez. Et fait assez a penser 
qu'il retint si bien ce derrenier qu'oncques depuis 
de sa memoire ne partit, et ne luy fut nesung 
besoing que a ceste cause il l'escripsist, tant en eut 
fresche souvenance le pou de bons jours qu'il vesquit. 


LA XXXVIIIe NOUVELLE, 
PAR 
MONSEIGNEUR DE LOAN. 
N'a gueres que ung marchant de Tours, pour festoyer 
son curé et aultres gens de bien, achatta une 
belle et grosse lemproye, et l'envoya a son hostel, et 
chargea tres bien sa femme de la mettre a point, ainsi 
qu'elle savoit bien faire. « Et faictes, dist il, que le 
disner soit prest a XII heures, car j'ameneray nostre 
curé, et aucuns aultres qu'il luy nomma. - Tout sera 
prest, dit elle, amenez qui vous vouldrez. » Elle mist 
a point ung grand tas de bon poisson. Et quand 
vint a la lemproie, elle la souhaicta aux Cordeliers, a 
son amy, et dist en soy mesmes : « Ha, frere Bernard, 
que n'estez vous cy ! Par ma foy, vous n'en 
partiriez tant qu'auriez tasté de la lemproye, ou si 
mieulx vous plaisoit, vous l'emporteriez en vostre 
chambre ; et je ne fauldroye pas de vous y faire 
compaignie. » A tres grand regret mettoit ceste bonne 
femme la main a ceste lemproye, voire pour son 
mary, et ne faisoit que penser comment son cordelier 
la pourroit avoir. Tant pensa et advisa qu'elle conclud 
de luy envoyer par une vieille qui savoit de son 
secret. Ce qu'elle fist, et luy manda qu'elle viendroit 
ennuyt soupper et coucher avecques luy. Quand 
maistre cordelier vit telle belle lemproie et entendit 
la venue de sa dame, pensez qu'il fut joyeux et bien 
aise ; et dist bien a la vieille, s'il peut finer de bon 
vin, que la lemproye ne sera pas frustrée du droit 
qu'elle a, puis qu'on la mengeue. La vieille retourna 
de son message et dist sa charge. Environ XII heures, 
veez cy nostre marchant venir, le curé et aucuns 
aultres bons compaignons, pour devorer ceste lemproye, 
qui estoit bien hors de leur commendement. 
Quand ilz furent trestous en l'ostel du marchant, il 
les mena trestous en la cuisine pour leur monstrer 
la grosse lemproye dont il les veult festoier. Et 
appella sa femme, et luy dist : « Monstrez nous 
nostre lemproye, je veil savoir a ces gens si j'ay eu 
bon marché. - Quelle lemproye ? dit elle. - La 
lemproye que je vous fiz bailler pour nostre disner, 
avecques cest aultre poisson. - Je n'ai point veu 
de lemproye, dit elle. Je cuide, moy, que vous songez. 
Veez cy une carpe, deux brochez et je ne scay quelx 
aultres poissons ; mais je ne viz aujourd'uy lemproye. 
- Comment, dit il, et pensez vous que je soye 
yvre ? - Ma foy ouy, dirent lors et le curé et les 
aultres. Nous n'en pensasmes aujourd'uy mains ; 
vous estes ung peu trop chiche pour acheter lemproye 
maintenant. - Par Dieu, dist la femme, il se 
farse de vous, ou il a songé d'une lemproye. Car 
seurement je ne vy de cest an lemproye. » Et bon 
mary de soy courroucer, et dit : « Vous avez menty, 
paillarde, ou vous l'avez mengée, ou vous l'avez 
cachée quelque part ; je vous promectz qu'oncques si 
chere lemproye ne fut pour vous. » Puis se vira vers 
le curé et les aultres, et juroit la mort bieu et ung 
cent de sermens qu'il avoit baillée a sa femme une 
lemproye qui luy cousta ung franc. Et ilz, pour 
encores plus le tourmenter et faire enrager, faisoient 
semblant de le non croire, et tenoient termes comme 
s'ilz fussent mal contens, et disoient : « Nous estions 
priez de disner cheux ung tel et cheux ung tel, et 
si avons tout laissé pour venir icy, cuidans menger 
de la lemproye ; mais ad ce que nous voyons, elle ne 
nous fera ja mal. » L'oste, qui enrageoit tout vif, 
print ung baston et marchoit vers sa femme pour la 
tres bien frotter, si les aultres ne l'eussent tenu, qui 
l'emmenerent a force hors de son hostel, et misrent 
peine de le rappaiser le mieulx qu'ilz sceurent, quand 
ilz le virent ainsi troublé. Puis qu'ilz eurent failly a 
la lemproye, le curé mist la table et firent la meilleure 
chere qu'ilz sceurent. La bonne damoiselle a la lemproye 
manda l'une de ses voisines qui vefve estoit, 
mais belle femme et en bon point, et la fist disner 
avec elle. Et, quand elle vit son point, dist : « Ma 
bonne voisine, il seroit bien en vous de me faire ung 
service et ung tres singulier plaisir. Et si tant vouliez 
faire pour moy, il vous seroit tellement par moy desservy 
que vous en devriez estre contente. - Et que 
vous plaist il que je face ? dit l'aultre. - Je le vous 
diray, dit elle : mon mary est si tres rade a ses besoignes 
de nuyt que c'est grand merveille ; et de fait, 
la nuyt passée, il m'a tellement retrouvée que, par 
ma foy, je ne l'oseroye bonnement ennuyt attendre. 
Si vous prie que vous veillez tenir ma place. Et si 
jamais puis rien faire pour vous, me trouverez preste 
de corps et de biens. » La bonne voisine, pour luy 
faire plaisir et service, fut contente de tenir son lieu, 
dont elle fut beaucop et largement mercyée. Or devez 
vous savoir que nostre marchant a la lemproye, 
quand il vint puis le disner, il fist tres grande et 
grosse garnison de bonnes verges de boul qu'il 
apporta secretement en sa maison ; et auprès de son 
lit il les caicha, disant en soy mesmes que sa femme 
ennuyt en sera trop bien servie. Il ne sceut ce faire 
si celeement que sa femme ne s'en donna tres bien 
garde, qui n'en pensoit pas mains, cognoissant assez 
par longue experience la cruaulté de son mary, lequel 
ne souppa pas a l'ostel, mais tarda tant dehors qu'il 
se pensa bien qu'il la trouveroit nue et couchée. Mais 
il faillit a son emprinse. Car quand vint sur le soir 
et tard, elle fit despouiller sa voisine et coucher en 
sa place, en la chargeant expressement que elle ne 
responde mot a son mary quand il viendra, mais 
contreface la muette et la malade. Et si fist encores 
plus, car elle estaindit tout le feu de leens, tant en 
la cuisine comme en la chambre. Et ce fait, a sa 
voisine chargea que tantost que son mary sera levé 
le matin, qu'elle s'en voise en sa maison. Elle lui 
promist que si feroit elle. La voisine ainsi logée et 
couchée, aux Cordeliers s'en va la vaillant femme 
pour menger la lemproye et gaigner les pardons, 
comme assez avoit de coustume. Tantdiz qu'elle se 
festiera leens, nous dirons du marchant, qui après 
soupper s'en vint a son hostel, esprins d'ire et de 
maltalent a cause de la lamproye. Et pour executer 
ce qu'en son pardedans avoit conclud, il vint saisir 
les verges et en sa main les tient, serchant par tout 
de la chandelle, dont il ne sceut oncques recouvrer ; 
mesmes en la cheminée faillit il au feu trouver. 
Quand il vit ce, il se coucha sans dire mot, et dormit 
jusques sur le jour, qu'il se leva et s'abilla, et print 
ses verges et baptit tant la lieutenante de sa femme 
que a pou qu'il ne la cravanta, en luy ramentevant la 
lamproye ; et la mist en tel point qu'elle saignoit de 
tous costez, mesmes les draps du lit estoient tant 
sanglans qu'il sembloit que ung beuf y fut escorché ; 
mais la pouvre martire n'osoit pas dire ung 
mot ne monstrer le visage. Ses verges luy faillirent, 
et fut lassé. Si s'en alla hors de l'ostel. Et la pouvre 
femme, qui s'attendoit d'estre festoyée de l'amoureux 
jeu et gracieux passetemps, s'en alla tantost a sa 
maison plaindre son mal et son martire, non pas 
sans menacer et sa voisine bien maudire. Tantdiz 
que le mary estoit dehors, revint des Cordeliers sa 
bonne preude femme, qui trouva sa chambre de verges 
toute jonchée, son lit desrompu et desfroissié et 
ses draps tous ensanglantez. Si cogneut bien tantost 
que sa voisine avoit eu afaire de son corps, comme 
elle pensoit bien. Et sans tarder ne faire arrest refist 
son lit, d'aultres beaulx draps et frez le rempara et 
sa chambre nettoya, et puis vers sa voisine s'en alla, 
qu'elle trouva en piteux point ; et ne fault pas dire 
qu'elle ne trouva bien a qui parler. Au plus tost 
qu'elle peut en son hostel s'en retourna, et de tous 
poins se deshabilla, et ou beau lit qu'elle avoit mis 
a point se coucha, et dormit tres bien jusques ad ce 
que son mary retourna de la ville comme sanchié 
de son courroux, pource qu'il s'en estoit vengé, et 
vint a sa femme, qu'il trouva ou lit faisant la dormeveille : 
« Et qu'est ce cy, madamoiselle, dist il, n'est 
il pas temps de lever ? - Emy, dit elle, et est il 
jour ? Par mon serment, je ne vous ay pas oy lever. 
J'estoye entrée en ung songe qui m'a tenue ainsi 
longuement. - Je croy, dit il, que vous songiez de la 
lemproye, ne faisiez pas ? Ce ne seroit pas trop 
grand merveille, car je la vous ay bien ramantue a 
ce matin. - Par Dieu, dit elle, il ne me souvenoit de 
vous ne de vostre lemproye. - Comment, dit il, 
l'avez vous si tost oublyée ? - Oublyée, dit elle, ung 
songe ne m'arreste rien. - Et a ce esté songe, dit il, 
de ceste poignée de verges que j'ay usée sur vous 
n'a pas deux heures ? - Sur moy ? dit elle. - Voire 
vrayement, sur vous, dit il. Je sçay bien qu'il y 
appert largement, et aux draps de nostre lit avecques. 
- Par ma foy, beaulx amys, dit elle, je ne 
sçay que vous avez fait ou songé, mais quant a moy 
il me souvient tres bien que aujourd'uy, au matin, 
vous feistes de tres bon appetit le jeu d'amours. 
Aultre chose ne sçay je. Aussi bien povez vous avoir 
songé de m'avoir fait aultre chose, comme vous 
feistes hier de m'avoir baillé la lamproye. - Ce 
seroit ung estrange songe, dit il ; monstrez vous ung 
peu que je vous voye. » Elle osta la couverture et 
renversa, et toute nue se monstra, sans tache ne 
blesseure quelconque. Voit aussi les draps beaulx et 
blancs sans souilleure ne tache. Si fut plus esbahy 
qu'on ne vous saroit dire, et se print a muser et largement 
penser ; et en ce point longuement se contint. 
Mais toutesfoiz a chef de piece il dist : « Par mon 
serment, m'amye, je vous cuidoye a ce matin avoir 
tres fort jusques au sang batue, mais je voy bien qu'il 
n'en est rien. Si ne sçay qu'il m'est advenu. - Dya, 
dit elle, ostez vous hors d'ymaginacion de ceste baterie, 
car vous ne me touchastes oncques, vous le povez 
veoir ; faictes vostre compte, vous l'avez songé. 
- Je cognois, dist il lors, que vous dictes voir. Si 
vous requier qu'il me soit pardonné, car je sçay bien 
que j'euz hier tort de vous dire villannie devant les 
estrangiers que j'amenay ceans. - Il vous est legierement 
pardonné, dit elle, mais toutesfoiz advisez 
bien que ne soyez plus si legier ne si hastif en vos 
affaires. - Non seray je, dit il, m'amye. » Ainsi 
qu'avez oy fut le marchant par sa femme trompé, 
cuidant avoir songé avoir acheté la lamproye et le 
surplus fait ou compte dessus dit. 


LA XXXIXe NOUVELLE, 
PAR 
MONSEIGNEUR DE SAINT POL. 
Ung gentil chevalier des marches de Haynau, 
riche, puissant, vaillant, et tres beau compaignon, fut 
amoureux d'une tres belle dame assez et longuement ; 
fut aussi tant en sa grace, et si privé d'elle, que toutesfoiz 
que bon luy sembloit se rendoit en ung lieu 
de son hostel a part et destourné, ou elle luy venoit 
faire compaignie ; et la devisoient tout a leur beau 
loisir de leurs gracieuses amours. Et n'estoit ame 
qui rien sceust de leur tres plaisant passe temps, si 
non une damoiselle qui servoit ceste dame, qui bonne 
bouche tres longuement porta. Et tant les servoit a 
gré en tous leurs affaires qu'elle estoit digne d'ung 
grand guerdon en recevoir. Elle avoit aussi tant de 
vertu que non pas seullement sa maistresse avoit 
gaignée par la servir comme dit est, et aultrement, 
mais le mary de sa dame ne l'amoit pas mains que 
sa femme, tant la trouvoit loyalle, bonne et diligente. 
Advint ung jour que ceste dame sentent son serviteur 
le chevalier dessusdit en son hostel, devers lequel elle 
ne povoit aller si tost qu'elle eust bien voulu, a 
cause de son mary qui les destournoit, dont elle 
estoit desplaisante, s'advisa de luy mander par la 
damoiselle qu'il eust encores ung peu de pacience, 
et que au plustost qu'elle saroit se desarmer de son 
mary qu'elle viendra vers luy. Ceste damoiselle vint 
vers le chevalier qui sa dame attendoit, et dist sa 
charge. Et il, qui gracieux estoit, la mercya beaucop 
de ce messaige, et la fist seoir auprès de luy, puis 
la baisa deux ou trois foiz tres doulcement ; elle 
l'endura voluntiers, qui bailla courage au chevalier 
de proceder au surplus, dont il ne fut pas refusé. 
Cela fait, elle revint a sa maistresse, et luy dist que 
son amy n'attendoit qu'elle : « Helas ! dit elle, je 
sçay qu'il est vray, mais monseigneur ne se veult 
coucher. Ilz sont cy je ne sçay quelz gens que je ne 
puis laisser. Dieu les maudye ! j'aymasse mieulx 
estre vers luy. Il luy ennuye bien, fait pas, d'estre 
ainsi seul ? - Par ma foy, creez que oy, dit elle, 
mais l'espoir de vostre venue le conforte, et attend 
tant plus aise. - Je vous en croy, mais toutesfoiz 
il est la seul, et sans chandelle, et sont plus de deux 
heures qu'il y est. Il ne peut estre qu'il ne soit beaucop 
ennuyé. Si vous prie, m'amye, que vous retournez 
encores vers luy une foiz pour m'excuser, et luy 
faictes compaignie ung espace ; et entretant, si 
Dieu plaist, le dyable emportera ces gens qui nous 
tiennent cy. - Je feray ce qu'il vous plaira, madame ; 
mais il me semble qu'il est si content de vous qu'il 
ne vous fault ja excuser, et aussi si je y alloye 
vous demourriez icy toute seule de femmes, et pourroit 
monseigneur demander pour moy, et l'on ne me 
saroit ou trouver. - Ne vous chaille de cela, dist 
elle, j'en feray bien s'il vous mande. Il me desplaist 
que mon amy est seul. Allez veoir qu'il fait, je vous 
en prie. - Je y vois, puis qu'il vous plaist], dist 
elle. S'elle fut bien joyeuse de ceste ambassade, il 
ne le fault ja demander ; mais pour couvrir sa 
volunté, elle en fist l'excusance et le refus a sa maistresse. 
Elle fut tantost vers le chevalier attendant, 
qui la receut joieusement ; si luy dist : « - Monseigneur, 
madame m'envoie encores icy s'excuser 
devers vous pource que tant vous fait attendre, et 
creez qu'elle en est la plus courroucée. - Vous luy 
luy direz, dit il, qu'elle face tout a loisir, et qu'elle 
ne se haste de rien pour moy, car vous tiendrez 
son lieu. » Lors de rechef la baise et accole, et ne la 
souffrit partir tant qu'il eut besoigné deux foiz, qui 
gueres ne luy cousterent ; car alors il estoit frez et 
jeune et homme fort a cela. Ceste damoiselle print 
bien en pacience sa bonne adventure, et eust bien 
voulu avoir souvent une telle rencontre, sans le prejudice 
de sa maistresse. Et quand vint au partir, elle 
pria au chevalier que sa maistresse n'en sceust rien. 
« Vous n'avez garde, dit il. - Je vous en requier », 
dist elle. Et puis s'en vint a sa maistresse, qui 
demanda tantost que fait son amy. « Il est la, dit 
elle, et vous attend. - Voire, dit elle, et est il point 
mal content ? - Nenny, dit elle, puis qu'il a compaignie. 
Il vous scet tres bon gré que vous m'y avez 
envoyée. Et si ceste attente estoit souvent a faire, 
il seroit content m'avoir pour deviser et passer 
temps. Et par ma foy je y voys voluntiers, car c'est 
le plus plaisant homme de jamais. Et Dieu scet qu'il 
le fait bon oyr maudire ces gens qui vous retiennent, 
excepté monseigneur : a luy ne vouldroit il toucher. 
- Saint Jehan ! dit elle, je voudroye que luy et la 
compaignie fussent en la riviere, et je fusse dont 
vous venez. » Tant se passa le temps que monseigneur 
se deffist de ses gens, vint en sa chambre, 
se deshabilla et coucha. Madame se mist en cotte 
simple, print son attour de nuyt et ses heures en sa 
main, et commence devotement, Dieu le scet, a dire 
sept pseaulmes et paternostres. Mais monseigneur, 
qui estoit plus esveillé [qu'] un rat, avoit grand faim 
de deviser ; si vouloit que madame laissast ses oroisons 
jusques a demain, et qu'elle parle a luy : « Ha ! 
monseigneur, dit elle, pardonnez moy. Je ne puis 
vous entretenir maintenant. Dieu va devant, vous le 
savez. Je n'aroye meshuy bien, ne de sepmaine, si 
je n'avoie dit le tant pou de service que je luy sçay 
faire ; et encores de mal venir je n'eu pieça tant 
a dire que j'ay maintenant. » Alors dist monseigneur : 
« Vous m'affolez bien de ceste bigoterie. Et 
est ce a faire a vous de dire tant d'heures ? Ostez, 
ostez, laissez les dire aux prestres. Dy je pas bien, 
Jehannette ? » dit il a la damoiselle dessus dicte. 
- « Monseigneur, dit elle, je n'en sçay que dire, 
sinon, puis que madame est accoustumée de servir 
Dieu, qu'elle parface. - A dya, dit madame, monseigneur, 
je voy bien que vous estes avoyé de plaider, 
et j'ay volunté d'achever mes heures ; si ne sommes 
pas bien d'un accord. Si vous lairray Jehannette 
qui vous entretiendra, et je m'en iray en ma chambrette 
la derriere tancer a Dieu. » Monseigneur fut 
content ; si s'en alla madame les grans galotz vers 
le chevalier son amy, qui la receut Dieu scet en 
grand liesse et reverence, car l'onneur qu'il luy fist 
n'estoit pas maindre que a genoux ployez bas et 
enclinez jusques a terre. Mais vous devez savoir que 
tantdiz que madame achevoit ses heures avec son 
amy, monseigneur son mary, ne sçay de quoy il lui 
sourvint, prya Jehannette, qui luy faisoit compaignie, 
d'amours a bon escient. Et pour abreger, tant fist par 
promesses et par beau langage, qu'elle fut contente 
d'obeyr. Mais le pis fut que madame, au retour de 
son amy, qui l'accola deux foiz a bon escient avant 
son partir, trouva monseigneur son mary et Jehannette 
sa chambriere en tel ouvrage et semblable 
qu'elle venoit de faire, dont elle fut bien esbahye, et 
encores plus monseigneur et Jehannette, qui se trouverent 
ainsi sourprins. Quand madame vit ce, Dieu 
scet comment elle salua la compaignie, jasoit qu'elle 
eust bien cause de se taire. Et se print a la pouvre 
Jehannette par si tres grand courroux qu'il sembloit 
bien qu'elle eust ung dyable ou ventre, tant luy disoit 
de villainnes parolles. Encores fist elle plus et pis. 
Car elle print ung grant baston et l'en chargea tres bien 
le doz. Voyant ce monseigneur, qui en fut mal 
content et desplaisant, se leva sur piez et battit tant 
madame qu'elle ne se povoit sourdre. Et quand elle 
vit qu'elle n'avoit puissanceque de sa langue, Dieu 
scet s'elle la mist en oeuvre, mais adressoit la plus 
part de ses motz venimeux sur la pouvre Jehannette, 
qui n'en peut plus souffrir. Si dit a monseigneur le 
gouvernement de madame, et dont elle venoit a ceste 
heure de dire ses oroisons, et avec quy. Si fut la 
compaignie bien troublée, monseigneur tout le premier, 
qui se doubtoit assez, et madame, qui se trouve 
affolée et batue et de sa chambriere accusée. Le surplus 
du gouvernement du mesnaige bien troublé 
demoure en la bouche de ceulx qui le scevent. Si n'en 
fault ja plus avant enquerir. 


LA XLe NOUVELLE, 
PAR 
MESSIRE MICHAULT DE CHAUGY. 
Il advint nagueres a Lille que ung grand clerc et 
prescheur de l'ordre saint Dominicque convertit, par 
sa sainte et doulce predication, la femme d'un bouchier, 
par telle et si bonne façon qu'elle l'amoit plus 
que tout le monde, et n'avoit jamais au cueur ne en 
soy parfaicte liesse s'elle n'estoit emprès luy. Mais 
maistre moyne en la parfin s'ennuya d'elle, et estoit 
sur son corps defendant, ce qu'il luy feist grand piece 
après, et eust tres bien voulu qu'elle se fust deportée 
de si souvent le visiter ; dont elle estoit tant mal 
contente que plus ne povoit. Mesmes le reboutement 
qu'il luy faisoit trop plus avant en son amour l'enracinoit. 
Damp moyne, ce voyant, luy defendit sa chambre, 
et chargea bien expressement a son clerc qu'il 
ne la souffrist plus entrer dedans, quelque chose 
qu'elle luy dye. S'elle fut plus mal contente que 
par avant, ce ne fut pas de merveille, car elle estoit 
ainsi que forcenée. Et si vous me demandez a quel 
propos damp moyne ce faisoit, je vous respons que 
ce n'estoit pas par devocion ne pour vouloir qu'il 
eust de devenir chaste ; mais la cause est qu'il en 
avoit racointée une plus belle, plus jeune beaucop, 
et plus riche, qui desja estoit tant privée qu'elle avoit 
la clef de sa chambre. Tant fist toutesfoiz que la 
bouchiere ne venoit plus vers luy comme elle avoit 
de coustume. Si avoit trop meilleur et plus seur 
loysir sa dame nouvelle de venir gaigner les pardons 
en sa chambre et paier le disme, comme les femmes 
d'Osteleric, dont cy dessus est touché. Ung jour fut 
prest de faire bonne chere en la chambre de maistre 
moyne, après disner, ou sa dame promist de comparoir 
et faire apporter sa porcion, tant de vin 
comme de viande. Et car aucuns de ses freres de 
leens estoient assez de son mestier, il en invita deux 
ou troys tout secretement ; et Dieu scet la grand 
chere qu'on fist a ce disner, qui ne se passa point 
sans boire d'autant. Or devez vous savoir que nostre 
bouchiere cognoissoit assez les gens de ces prescheurs, 
qu'elle veoit passer devant sa maison, qui 
portoient puis du vin, puis des pastez, puis des tartes, 
et tant de choses que merveilles. Si ne se peut tenir 
de demander quelle feste on fait en leur hostel. Et 
il luy fut respondu que ces biens sont pour ung tel, 
c'est assavoir son moyne, qui a gens de bien au 
disner. « Et qui sont ilz ? dit elle. - Ma foy je ne 
scay, dit il. Je porte mon vin jusques a l'huys tant 
seullement, et la vient nostre maistre qui me descharge. 
Je ne sçay qui y est. - Voire, dit elle, c'est 
la secrete compaignie. Or bien allez vous en et les 
servez bien. » Tantost après passa ung aultre serviteur 
qu'elle interroga pareillement, qui luy dist 
comme son compaignon, mais plus avant, car il dit : 
« Je pense qu'il y a une damoiselle qui ne veult pas 
estre veue ne cogneue. » Elle pensa tantost ce qui 
estoit. Si cuida bien enrager, tant estoit mal contente, 
et disoit en soy mesmes qu'elle fera le guet sur celle 
qui luy fait tort de son amy, et qui luy a baillé le 
bont, et s'elle la peut rencontrer, ce ne sera pas sans 
luy dire sa leçon, et egratigner le visage. Si se mist 
au chemin en intencion d'executer ce qu'elle avoit 
conclud. Quand elle fut venue au lieu desiré, moult 
luy tardoit de rencontrer celle qu'elle hayt plus que 
poison. Si n'eut pas tant de constance que d'attendre 
qu'elle saillist de la chambre ou elle avoit fait 
maintes bonnes cheres, mais s'advisa de prendre une 
eschalle que ung couvreur avoit laissée lez son 
ouvrage tantdiz qu'il estoit allé disner. Elle dressa 
ceste echelle a l'endroit de la cheminée de la cuisine 
de l'ostel, ou elle vouloit estre pour saluer la compaignie. 
Car bien savoit que aultrement n'y pourroit 
entrer. Ceste eschelle mise a point comme elle la 
voulut avoir, elle monta jusques a la cheminée, a 
l'entour de laquelle elle lya tres bien une moyenne 
corde qu'elle trouva d'adventure. Et cela fait, tres bien, 
comme luy sembloit, elle se bouta dedans la 
dicte cheminée, et se commença a descendre et ung 
pou avaler ; mais le pis fut qu'elle demoura en chemin, 
sans se povoir ravoir, ne monter, ne avaler, 
quelque peine qu'elle y mist, et ce a l'occasion de 
son derriere qui estoit beaucop gros et pesant, et 
de sa corde qui rompit, par quoy ne se povoit ressourdre ; 
et si estoit, Dieu scet, en merveilleux desplaisir, 
et ne savoit que faire ne que dire. Si s'advisa 
qu'elle attendroit le couvreur et qu'elle se mettroit en 
sa mercy, et l'appellera quand il viendra querre son 
eschelle et sa corde. Elle fut bien trompée, car le 
couvreur ne vint a l'oeuvre jusques au lendemain 
bien matin, pource qu'il fist trop grand pluye, dont 
elle eut bien sa part, car elle fut toute percée. 
Quand vint sur le soir, bien tart, nostre bouchiere 
oyt gens deviser en la cuisine. Si commença a 
hucher, dont ilz furent bien esbahiz et effraiez, et 
ne savoient qui les huchoit ne ou elle estoit. Toutesfoiz, 
quelque esbahiz qu'ilz fussent, il entendirent 
encores ung peu, s'ilz oyrent la voix du par 
avant arriere les hucher tres aigrement ; si cuiderent 
que ce fut ung esperit, et le vindrent annuncer a leur 
maistre, qui estoit en dortouer, et ne fut pas si vaillant 
d'y venir veoir que c'estoit, mais mist tout a 
demain. Pensez la belle pacience que ceste bonne 
femme eut, qui fut toute la nuyt en ceste cheminée ; 
et de sa bonne adventure, et ne pleut long temps 
aussi fort, ne si bien. Lendemain, assez matin, 
nostre couvreur revint a l'oeuvre pour recouvrer la 
perte que la pluye luy fist le jour devant. Il fut tout 
esbahy de veoir son eschelle ailleurs qu'il ne la 
laissa, et la cheminée lyée de sa corde : si ne savoit 
qui ce avoit fait ne a quoy. Si s'advisa d'aller querre 
sa corde, et monta a mont son eschelle, et vint 
jusques a la cheminée, et destacha sa corde ; et de 
bien venir, bouta sa teste dedans la cheminée, ou 
il vit nostre bouchiere plus simple qu'un chat baigné, 
dont il fut tres esbahy. « Et que faictes vous 
icy, dame ? dit il ; voulez vous desrober les pouvres 
religieux de ceans ? - Helas ! mon amy, dist elle, 
par ma foy, nenny. Je vous requier, aidez moy a 
saillir d'icy, et je vous donneray ce que me vouldrez 
demander. - Je m'en garderay bien, dist le couvreur, 
si je ne sçay dont vous y venez. - Je le vous diray, 
puis qu'il vous plaist, dit elle ; mais je vous prie, 
qu'il n'en soit nouvelle. » Lors luy compta tout 
du long les amours d'elle et du moyne, et la cause 
dont elle venoit la. Le couvreur eut pitié d'elle, si 
fist tant, a quelque meschef que ce fut, moyennant sa 
corde, qu'il la tira dehors, et l'amena en bas. Et elle 
luy promist que, s'il tenoit bonne bouche, elle luy 
donneroit de la char et de mouton pour fournir son 
mesnage pour toute ceste année ; ce qu'elle fist. Et 
l'autre tint si secret son cas que chacun en fut 
adverty. 


LA XLIe NOUVELLE, 
PAR 
MONSEIGNEUR DE LA ROCHE. 
Ung gentil chevalier de Haynau, sage, subtil et 
tres grand voyageur, après la mort de sa tres bonne 
femme et sage, pour les biens qu'il avoit trouvez en 
mariage ne sceut passer son temps sans soy lyer 
comme il fut par avant. Car il espousa une tres belle 
et gente damoiselle, non pas des plus subtiles du 
monde ; car, a la vérité dire, elle estoit ung peu 
lourde en la taille, et c'estoit en elle qui plus plaisoit 
a son mary, pource qu'il esperoit par ce point mieulx 
la duyre et tourner a la fasson qu'avoir la vouldroit. 
Il mist sa cure et son estude a la fassonner, et de 
fait elle luy obeissoit et complaisoit comme il le desiroit, 
si bien qu'il ne sceut mieulx demander. Et entre 
aultres choses, toutesfoiz qu'il vouloit faire l'amoureux 
jeu, qui n'estoit pas si souvent qu'elle eust bien 
voulu, il luy faisoit vestir ung tres beau jaserant, 
dont elle estoit bien esbahie ; et de prinsault 
demanda bien a quel propos il la faisoit armer. Et 
il luy respondit qu'on ne se doit point trouver a 
l'assault amoureux sans armes. Et fut contente de 
vestir ce jaserant ; et n'avoit aultre regret que monseigneur 
n'avoit l'assault plus au cueur, combien que 
ce luy estoit assez grand peine s'aucun plaisir n'en 
fust ensuy. Et si vous demandez a quel propos son 
seigneur ainsi la gouvernoit, je vous respons que la 
cause qui a ce faire le mouvoit estoit affin que 
madame ne desire pas tant l'assault amoureux, pour 
la peine et empeschement de ce jaserant. Mais combien 
qu'il fust bien sage, il s'abusoit de trop. Car si 
le jaserant a chacun assault luy eust cassé et dos 
et ventre, si n'eust elle pas refusé le vestir, tant luy 
estoit et doulx et plaisant ce qui s'ensuyvoit. Ceste 
maniere de faire dura beaucop, et tant que monseigneur 
fut mandé pour servir son prince en la guerre, 
et en aultre assault que le dessusdit. Si print congié 
de madame et s'en alla ou il fut mandé. Elle demoura 
a l'ostel en la garde et conduicte d'un ancien gentil 
homme et d'aucunes damoiselles qui la servoient. Or 
devez vous savoir qu'en cest hostel avoit gentil compaignon 
clerc, qui tres bien chantoit et jouoit de la 
harpe, et avoit la charge de la despense. Et après 
disner s'esbatoit voluntiers de la harpe. A quoy 
madame prenoit tres grand plaisir, et se rendoit souvent 
vers luy au son de la harpe. Tant y alla et tant 
s'i trouva que le clerc la pria d'amours ; et elle, 
desirant de vestir son jaserant, ne l'escondit pas, 
ainçois luy dist : « Venez vers moy a telle heure et 
en telle chambre, et je vous feray response telle que 
vous serez content. » Elle fut beaucop merciée, et a 
l'heure assignée, nostre clerc ne faillit pas de venir 
hurter ou madame luy dist, qui l'attendoit de pié coy, 
le bon jaserant en son doz. A l'ouvrir la chambre, 
le clerc la vit armée ; si cuida que ce fust aultry 
qui fust embusché leens pour luy faire desplaisir ; 
dont il fut si tres effrayé que, de la grand paour 
qu'il eut, il cheut a la renverse et descompta ne sçay 
quants degrez si tres roiddement qu'a pou qu'il ne se 
rompit le col. Mais toutesfoiz il n'eut garde, tant bien 
luy aida Dieu et sa bonne querelle. Madame, qui le 
vit en ce point et dangier, fut tres desplaisante et mal 
contente. Si vint en bas et luy aida a sourdre, et 
luy demanda dont luy venoit ceste paour. Et il luy 
compta et dist que vrayement il cuidoit estre deceu. 
« Vous n'avez garde, dit elle, je ne suis pas armée 
pour vous faire mal. » Et en ce disant, monterent 
arriere les degrez, et entrerent en la chambre. 
« Madame, dit le clerc, je vous pry, dictes moy, s'il 
vous plaist, qui vous meut de vestir ce jaserant. » 
Et elle, comme ung peu faisant la honteuse, luy respondit : 
« Et vous le savez bien. - Par ma foy, 
sauf vostre grace, madame, dit il, se je le sceusse 
je ne le demandasse pas. - Monseigneur, dit elle, 
quand il me veult baiser et parler d'amours me fait 
en ce point habiller. Et je sçay bien que vous venez 
icy a ceste cause ; et pour ce me suys mise en point. 
- Madame, dit il, vous avez raison ; et aussi vous 
me faictes souvenir que c'est la maniere des chevaliers 
d'en ce point faire adouber leurs dames. Mais 
les clercs ont tout aultre maniere de faire, qui a mon 
advis est trop plus belle et plus aisée. - Et quelle 
est elle, dist la dame, je vous prie ? - Je la vous 
monstreray », dit il. Lors la fist despoiller de son 
jaserant et du surplus de ses habillemens jusques 
a la belle chemise, et il pareillement se deshabilla, et 
misrent a point le beau lit qui la estoit, et se coucherent 
tout dedans et se desarmerent de leurs chemises 
et passerent temps deux ou trois heures bien 
plaisamment. Et avant partir, le gentil clerc monstra 
bien a madame la coustume des clercs qu'elle beaucop 
loa et trop plus que celle des chevaliers. Assez 
et souvent se recontrerent depuis en la fasson dessusdicte, 
sans qu'il en fust nouvelle, quoy que 
madame fust pou subtille. A chef de piece, monseigneur 
retourna de la guerre, dont madame ne fut 
pas trop joyeuse en son pardedans, quelque semblant 
qu'elle montrast au pardehors. Et a l'heure de disner, 
et car el savoit sa venue, il fut servy, Dieu scet comment. 
Ce disner se passa. Et quand vint a dire 
graces, monseigneur se mist en son reng, et madame 
print son quartier. Tantost que graces furent achevées 
et dictes, monseigneur, pour faire du bon mesnagier 
et du gentil compaignon, dist a madame : 
« Allez tost en nostre chambre et vestez vostre jaserant. » 
Et elle, recordant du bon temps qu'elle avoit 
eu avec son clerc, respondit tout subit : « Ha ! monseigneur, 
la coustume des clercs vault mieulx. - La 
coustume des clercs ! dit il. Et savez vous leur coustume ? » 
Si se commença a fumer, et coleur changer, 
et se doubta de ce qui estoit, combien qu'il n'en 
sceut oncques rien, car il fut tout a coup mis hors 
de sa doubte. Madame ne fut pas si beste qu'elle 
n'aperceust bien que monseigneur n'estoit pas content 
de ce qu'elle avoit dit. Si s'advisa de trouver 
le ver : « Monseigneur, je vous ay dit que la coustume 
des clercs vault mieulx, et encores le vous dy 
je. - Et quelle est elle ? dit il. - Ilz boivent après 
graces. - Voire dya, dit il, saint Jehan ! vous dictes 
vray, c'est leur coustume voirement, qui n'est pas 
mauvaise ; et pource que vous la prisez tant, nous la 
tiendrons doresenavant. » Si firent apporter du vin 
et beurent ; et puis madame alla vestir son jaserant, 
dont elle se fust bien passée. Car le gentil clerc luy 
avoit monstré aultre fasson de faire qui trop mieulx 
luy plaisoit. Comme vous avez oy fut monseigneur 
par madame en sa response abusé. Et fault dire que 
le sens subit qui luy vint a memoire a ce coup luy 
descendit en la vertu du clerc, qui depuis luy monstra 
foison d'aultres tours, dont monseigneur en la fin 
se trouva noz amis. 


LA XLIIe NOUVELLE, 
PAR 
MERIADECH. 
L'an cinquante dernier passé, le clerc d'un village 
du diocese de Noyon, pour impetrer et gaigner 
les pardons que furent a Romme, qui sont tels que 
chascun sçait, se mist a chemin, en la compaignie 
de plusieurs gens de bien de Noyon, de Compiegne, 
et des lieux voisins. Mais avant son departement 
disposa de ses besoignes bien et surement. Premierement 
de sa femme et de son mesnage, et le fait de 
sa coustrerie recommenda a ung jeune gentil clerc 
pour la deservir jusques a son retour. En assez bref 
temps il vint a Romme, lui et sa compaignie, et feirent 
chacun leur devocion et pelerinage le mains mal 
qu'ilz sceurent. Mais vous devez savoir que nostre 
clerc trouva d'adventure a Romme ung de ses compaignons 
d'escole du temps passé, qui estoit ou service 
d'un grand cardinal, et en grand autorité, qui 
fut tres joieux de l'avoir trouvé, pour l'accointance 
qu'il avoit a luy. Et luy demande de son estat. Et 
l'autre luy compta tout du long. Tout premier comment 
il estoit, helas ! maryé, son nombre d'enfans, et 
comment il estoit clerc d'une paroiche. « Ha ! dit son 
compaignon, par mon createur, il me desplaist 
bien que vous estes maryé. - Pourquoy ? dit l'autre. 
- Je le vous diray, dit il. Ung tel cardinal m'a chargé 
expressement que je luy trouve un serviteur pour estre 
son notaire, qui soit de nostre marche. Et croiez que 
ce seroit tres bien vostre fait, pour estre tost et largement 
pourveu, si ce ne fust vostre mariage, qui vous 
fera repatrier, et espoir plus grand bien perdre que 
vous n'y arez. - Par ma foy, dit le clerc, mon mariage 
n'y fait rien, mon compaignon ; car, a vous dire 
verité, je me suis party de nostre païs soubz umbre 
du pardon qui est a present icy. Mais creez que ce 
n'a pas esté ma principale intention. Car j'ay conclud 
d'aller jouer deux ou trois ans par pays. Et pendant 
ce temps, si Dieu vouloit prendre ma femme, jamais 
ne fu si eureux. Et pourtant je vous requier que vous 
soyez mon moyen vers ce cardinal que je le serve ; 
et, par ma foy, je feray tant que vous ne avrez ja 
reprouche pour moy. Et s'ainsi le faictes, vous me 
fairez le plus grand service que jamais compaignon 
fist a autre. - Puis que vous avez ceste volunté, dist 
son compaignon, je vous serviray a ceste heure, 
et vous logeray pour avoir bon temps, se a vous ne 
tient. - Et, mon amy, je vous mercie », dit l'autre. 
Pour abreger, nostre clerc fut logié avecques ce cardinal, 
laquelle chose il manda a sa femme ensemble 
et son intencion, qui n'est pas de retourner pardela 
si tost qu'il luy dist au partir. Elle se conforta, et luy 
rescripst qu'elle fera le mieulx qu'elle pourra. Ou 
service de ce cardinal se maintint et conduisist gentement 
nostre bon clerc. Et fist tant a chef de piece 
qu'il gaigna son maistre, lequel n'avoit pas pou de 
regret qu'il n'estoit habile a tenir benefices, car largement 
l'en eust pourveu. Pendant le temps que 
nostre dict clerc estoit ainsi en grace que dit est, le 
curé de son village alla de vie a mort, et ainsi vaca 
son benefice, qui estoit ou mois du pape, dont le 
coustre, tenant le lieu de son compaignon estant a 
Romme, se pensa qu'au plus tost qu'il pourroit il 
courroit a Romme et feroit tant a l'ayde de son compaignon 
qu'il aura ceste cure. Il ne dormit pas, car 
en pou de jours, après maintes peines et travaulx, 
tant fist qu'il se trouva a Romme, et n'eut oncques 
bien tant qu'il eust trouvé son compaignon, le clerc 
servant le cardinal. Après grosses recognoissances 
et d'un costé et d'aultre, le clerc demanda de sa 
femme ; et l'autre, esperant de luy faire ung tres grand 
plaisir, et affin que la besoigne dont il le 
veult requerre en vaille mieulx, luy respondit qu'elle 
estoit morte, dont il mentoit. Car je tien qu'a ceste 
heure elle saroit bien tanser son mary. « Dictes vous 
doncques que ma femme est morte, dit le clerc, et je 
prie a Dieu qu'il luy pardoint ses pechez. - Oy 
vrayement, dit l'autre, la pestilence de l'année passée 
avecques aultres pluseurs l'emporta. » Or faindoit il 
ceste bourde, qui depuis luy fut cher vendue, pource 
qu'il savoit que ce clerc ne s'estoit party de son païs 
qu'a l'occasion de sa femme, qui estoit trop peu 
paisible, et que plus plaisant nouvelle d'elle ne luy 
pourroit on apporter que de sa mort. Et a la verité 
ainsi en estoit il, mais le rapport fut faulx. « Et qui 
vous amaine en ce païs ? dist il, après pluseurs et 
diverses devises. - Je le vous diray, mon compaignon 
et mon amy. Il est vray que le curé de nostre 
vile est trespassé ; si vien vers vous pour, par vostre 
bon moien, parvenir a son benefice. Si vous prie tant 
que puis que me veillez aider a ce besoing. Je sçay 
bien qu'il est en vous de le me faire avoir, a l'aide 
de monseigneur vostre maistre. » Le clerc, pensant 
sa femme estre morte et la cure de sa ville vacquer, 
conclud en soy mesmes qu'il happera ce benefice, et 
aultres encores, s'il y peut parvenir. Mais toutesfoiz 
il ne le dit pas a son compaignon, ainçois luy dist 
qu'il ne tiendroit pas a luy qu'il ne soit curé de leur 
ville, dont il fut beaucop mercyé. Tout aultrement 
alla. Car au lendemain nostre saint pere, a la 
requeste du cardinal maistre de nostre clerc, luy 
donna ceste cure. Si s'en vint ce clerc a son compaignon, 
quand il sceut ces nouvelles, et luy dist : 
« Ha ! mon amy, par ma foy, vostre fait est rompu, 
dont me desplaist bien. - Et comment ? dit l'autre. 
La cure de nostre ville est donnée, dit il, mais je ne 
sçay a qui. Monseigneur mon maistre vous a cuide 
aider, mais il n'a pas esté en sa puissance de faire 
vostre fait. » Qui fut bien mal content, ce fut celuy 
qui estoit venu de si loing perdre sa peine et despendre 
son argent, dont ce ne fut pas dommage. Si 
print congié bien piteux de son compaignon, et s'en 
retourna en son païs, sans soy vanter de la bourde 
qu'il a semée. Or retournons a nostre clerc, qui estoit 
plus gay que une mitaine de la mort de sa femme, 
et de la cure de leur ville que nostre saint Pere, a 
la requeste de son maistre, luy avoit donnée pour 
recompense ; et disons comment il devint prestre a 
Romme, et y chanta sa bien devote premiere messe. 
Et print congié de son maistre pour ung espace de 
temps, a venir par deça a leur ville prendre possession 
de sa cure. A l'entrée qu'il fist de leur ville, 
de son bon eur la premiere personne qu'il rencontra 
ce fut sa femme, dont il fut bien esbahy, je vous 
asseure, et encores beaucop plus courroucé. « Et 
qu'est ce cy, dist il, m'amye ? et on m'avoit dit que 
vous estiez trespassée. - Je m'en suis bien gardée, 
dit elle. Vous le dictes, ce croy je, pource que vous 
l'eussez bien voulu ; et vous l'avez bien monstré, qui 
m'avez laissée l'espace de cinq ans a tout ung grant 
tas de petiz enfans. - M'amye, dit il, je suis bien 
joyeux de vous veoir en bon point, et en loe Dieu de 
tout mon cueur. Maudit soit qui m'en apporta aultres 
nouvelles ! - Ainsi soit, dit elle. - Or je vous diray, 
m'amye. Je ne puis arrester pour maintenant. Force 
est que je m'en aille hastivement devers monseigneur 
de Noyon, pour une besoigne qui luy touche ; mais 
au plus bref que je pourray je vous verray. » Il 
se partit de sa femme et prend son chemin devers 
Noyon. Mais Dieu scet s'il pensa au chemin a son 
pouvre fait : « Helas ! dit il. Or suis je homme deffait 
et deshonoré : prestre, clerc, et maryé ! Je croy 
que je suis le premier maleureux de cest estat. » 
Il vint devers monseigneur de Noyon, qui fut bien 
esbahy d'oyr son cas, et ne le sceut conseiller. Si le 
renvoya a Romme. Quand il y fut venu, il compta 
a son maistre, du long et du lé, toute la verité de 
son adventure, qui en fut tres amerement desplaisant. 
Au lendemain il compta a nostre saint Pere, en la 
presence du college des cardinaulx et de tout le 
conseil, l'adventure de son homme qu'il avoit fait 
curé. Si fut ordonné qu'il demourra prestre et maryé 
et curé aussi. Et demourra avec sa femme en la 
façon que ung homme maryé honorablement et sans 
reprouche et seront ses enfans legitimez et non bastards, 
ja soit que le pere soit prestre. Mais au surplus, 
s'il est trouvé qu'il aille aultre part que a sa 
femme, il perdra son benefice. Ainsi que avez oy fut 
le galant puny par faulx donner a entendre de 
son compaignon ; et fut contraint de venir demourer 
sur son benefice, et qui plus et pis est, avecques 
sa femme, dont il se fust bien passé si l'eglise ne 
l'eust ordonné. 


LA XLIIIe NOUVELLE, 
PAR 
MONSEIGNEUR DE FIENNES. 
N'a gueres que ung bon homme, laboureur et marchant 
et tenant sa residence en ung bon village de 
la chastellenie de Lille, trouva façon et maniere, au 
pourchaz de luy et de ses bons amis, d'avoir a femme 
une tres belle jeune fille qui n'estoit pas des plus 
riches ; et aussi n'estoit son mary, mais tres convoiteux 
estoit et homme de grand diligence, et qui fort 
tiroit d'acquerre et gaigner. Et elle d'aultre part mettoit 
peine d'entretenir le mesnage selon le desirier 
de son mary, qui a ceste cause l'avoit beaucop en 
grace, lequel a mains de regret alloit souvent es 
affaires de sa marchandise, sans avoir doubte ne 
suspicion qu'elle feist aultre chose que bien. Mais le 
pouvre homme sur ceste fiance tant y alla et tant la 
laissa seule que ung gentil compaignon s'approucha ; 
et pour abreger fist tant en pou de jours qu'il fut son 
lieutenant, dont gueres ne se doubtoit celuy qui cuidoit 
avoir du monde la meilleur femme, et qui plus 
pensast a l'accroissement de son honneur et de sa 
chevance. Ainsi n'estoit pas. Car elle abandonna tost 
l'amour qu'elle luy devoit, et ne luy challut du 
prouffit ne du dommage. Ce seullement luy suffisoit 
qu'elle se trouvast avecques son amy, dont il en 
advint ung jour ce qui s'ensuyt. Nostre bon marchant 
dessusdit estant dehors, comme il avoit de coustume, 
sa femme le fist tantost savoir a son amy, qui n'eust 
pas failly voluntiers a son mandement, mais vint tout 
incontinent. Et affin qu'il ne perdist temps, au plustost 
qu'oncques peut ne sceut s'approucha de sa 
dame, et luy mist en terme pluseurs et divers propos 
amoureux. Et pour conclusion, le desiré plaisir ne 
luy fut pas escondit neant plus que aultresfoiz, dont 
le nombre n'estoit pas petit. De mal venir, tout a ce 
beau cop que ses amours se faisoient, veez bon 
mary d'arriver, qui trouve la compagnie en besoigne, 
dont il fut bien esbahy, car il n'eust pas pensé que 
sa femme fust telle. « Qu'est ce cy ? dist il. Par la 
mort bieu, ribauld, je vous tueray tout roidde. » Et 
l'aultre, qui se trouve surprins et en meffait present 
achopé, ne savoit sa contenance ; mais car il le 
savoit diseteux et fort souffreteux, il luy dist tout 
subit : « Ha ! Jehan, mon amy, je vous cry mercy, 
pardonnez moy si je vous ay rien meffait, et par ma 
foy je vous donray six rasures de blé. - Par Dieu, 
dit il, je n'en feray rien ; vous passerez par mes 
mains et auray la vie de vostre corps, si je n'en ay 
douze raisieres. » Et la bonne femme, qui oyoit ce 
debat, pour y mettre le bien comme elle estoit tenue, 
s'avança de parler et dist a son mary : « Et Jehan, 
beau sire, laissez luy achever ce qu'il a commencé, 
je vous en requier, et vous aurez VIII rasieres. N'ara 
pas ? dit elle, en se virant vers son amy. - J'en suis 
content, dit il, mais, par ma foy, c'est trop, ad ce que 
le blé est cher. - Est ce trop ? dist le vaillant 
homme ; et par la mort bieu, je me repens bien que 
je n'ay dit plus hault, car vous avez forfait une 
emende, s'il venoit a la cognoissance de la justice, 
qui vous seroit beaucop plus tauxée ; pourtant 
faictes vostre compte, j'en aray XII rasieres ou vous 
passerez par la. - Et vrayement, dit sa femme. 
Jehan, vous avez tort de me desdire. Il me semble 
que vous devez estre content, de ces huit rasieres et 
pensez y c'est un grand tas de blé. - Ne m'en parlez 
plus, dit il, j'en auray douze, ou je le tueray, et vous 
aussi ! - A dya, dit le compaignon, vous estes ung 
fort marchant ; et au mains, puis qu'il fault que 
vous aiez tout a vostre dict, j'aray terme de paier. 
- Cela veil je bien, mais j'aray mes douze rasieres. » 
La noise s'appaisa, et fut prins jour de paier a deux 
termes, les six rasieres au lendemain, et les aultres 
a la Saint Remy prochainement venant, et ce par 
l'ordonnance de sa femme comme moien, qui dist a 
son mary : « Or ça, vous estes content, n'estes pas, 
de recevoir vostre blé, comme j'ay dit. - Oy, vrayement, 
dit il. - Or vous en allez, dit elle, tant qu'il 
ayt achevé ce qu'il avoit encommencé quand vous 
sourvenistes ; aultrement son marché seroit nul, que 
vous l'entendez. Car je l'ay mis en devise, s'il vous 
en soubvient. - Saint Jehan ! il est ainsi, dit le bon 
compaignon. Je n'yray pas a l'encontre de mon mot, 
dist le bon marchand. Ja Dieu ne veille que en marché 
que je face on me trouve trompeur ne mensongier. 
Vous acheverez ce qu'avez entreprins, et j'aray 
mes XII rasieres de blé aux termes dessusdictz. Veez 
la nostre marchié, n'est pas ? - Oy, vrayement, dit 
sa femme. - Et adieu donc, dist il ; mais toutesfoiz 
qu'il n'y ait pas faulte que je n'aye demain six 
rasieres de blé. - Ne vous doubtez, dit l'autre, je 
vous tiendray promesse. » Ainsi se partit le vaillant 
homme de sa maison, joyeux en son courage, pour 
ces douze rasieres de blé qu'il doit avoir. Et sa 
femme et son amy recommencerent de plus belle. Du 
payer soit a l'adventure, combien toustefoiz qu'il me 
fut dit depuis que le blé fut payé et délivré au jour 
et terme dessus dictz. 


LA XLIIIIe NOUVELLE, 
PAR 
MONSEIGNEUR DE LA ROCHE. 
Comme il est aujourd'uy largement de prestres et 
curez qui sont si gentilz compaignons que nulles des 
folies que font et commettent les gens laiz ne leur 
sont impossibles ne difficiles, avoit nagueres en ung 
bon village de Picardie ung maistre curé qui faisoit 
rage d'amer par amours. Et entre autres femmes et 
belles filles de sa parroiche, il choisit et enoeilla 
une tres belle jeune et gente fille a marier ; et ne fut 
pas si peu hardy qu'il ne luy comptast tout du long 
son cas. De fait, son bel et asseuré langage, cent 
mille promesses et autretant de bourdes, la menerent 
ad ce qu'elle estoit assez comme contente d'obeyr a 
ce curé, qui n'eust pas esté ung petit dommage, tant 
estoit belle et gente et de plaisans manieres ; et 
n'avoit en elle que une faulte, c'estoit qu'elle n'estoit 
pas des plus subtilles du monde. Toutesfoiz je ne 
sçay dont luy vint cest advis ne maniere de respondre. 
Elle dist ung jour a son curé, qui chaudement 
poursuyvoit sa besogne, qu'elle n'estoit pas 
conseillée de faire ce qu'il requeroit tant qu'elle fust 
a marier. Car si par adventure, comme il advient 
chacun jour, elle faisoit ung enfant, elle seroit a tousjoursmés 
femme deshonorée et reprouchée de son 
pere, de sa mere, de ses freres et de tout son 
lignage. Laquelle chose elle ne pourroit souffrir, et 
n'a pas cueur pour soustenir et porter le desplaisir 
et ennuy qu'endurer luy conviendroit a ceste occasion. 
« Et pourtant hors de ce propos, si je suis 
quelque jour mariée, parlez a moy, je feray ce que 
je pourray pour vous, et non aultrement ; affin que 
vous ne vous y actendez point, je le vous dy, et m'en 
creez une foiz pour toutes. » Monseigneur le curé ne 
fut pas trop joyeux de ceste response absolue ; et ne 
scet penser de quel courage, ne a quel propos elle 
part. Toutesfoiz, luy qui estoit prins ou las 
d'amours et feru bien a bon escient, ne veult pas 
pourtant sa queste abandonner. Si dit a sa dame : 
« Or ça, m'amye, estez vous en ce fermée et conclue 
que de rien faire pour moy si vous n'estes mariée ? 
- Certes oy, dit elle. - Et si vous estiez mariée, 
dit il, et j'en estoie le moien et la cause, en ariez vous 
après cognoissance, en moy tenant loyaument sans 
faulseté ce que m'avez promis ? - Par ma foy, dit 
elle, oy, et de rechef le vous promectz. - Or bien 
grand mercy, dit il, faictes bonne chere, et je vous 
promectz seurement qu'il ne demourra pas a mon 
pourchaz ne a ma chevance que vous ne le soiez, 
et bref. Car je suis seur que vous ne le desirez pas 
tant que je faiz. Et affin que vous voiez a l'oeil que 
je suis celuy qui veil emploier et corps et biens en 
vostre service, vous verrez comment je me conduiray 
en ceste besoigne. - Or bien, dit elle, monseigneur 
le curé, l'on verra comment vous ferez. » Sur ce se 
fist la despartie. Et bon curé, qui avoit le feu 
d'amours, ne fut depuis gueres aise tant qu'il eut 
trouvé le pere de sa dame et se mist en langage 
avecques luy de pluseurs et diverses materes. Et en 
la fin il vint et cheut a parler de sa fille, et luy va 
dire bon curé : « Mon voisin, je me donne grand 
merveille, si font aussi pluseurs voz voisins et amys, 
que vous ne mariez vostre fille, et a quel propos vous 
la tenez tant d'emprès vous. Et si savez toutesfoiz 
que la garde est perilleuse. Non pas, Dieu me veille 
garder, que je dye ou voulsisse dire qu'elle ne soit 
toute bonne ; mais vous en voiez tous les jours mesadvenir 
puis qu'on les tient oultre le terme deu. Pardonnez 
moy toutesfoiz que si fiablement vous ouvre 
et descouvre mon courage. Car l'amour que je vous 
porte, la foy aussy que je vous doy, en tant que je 
suis vostre pasteur indigne, me semonnent et obligent 
de ce faire. - Par Dieu ! monseigneur le curé, dist 
le bon homme, vous ne dictes chose que je ne 
cognoisse estre vraye ; et tant que je puis je vous 
mercye ; et ne pensez pas ce que je la tiens si 
longuement avecques moy, c'est malgré moy. Car 
quand son bien viendra, par ma foy, je me traveilleray 
pour elle, comme je doy. Vous ne voulez pas 
que je luy pourchasse ung mary. Mais s'il en vient 
ung qui soit homme de bien, je feray comme ung 
bon pere doit faire. - Vous dictes tres bien, dit le 
curé, et par ma foy, vous ne povez mieulx faire que 
de vous en despescher, car c'est grand chose de veoir 
ses enfans allyez en sa plaine vie. Et que diriez vous 
d'un tel, le filz de tel, vostre voisin ? par ma foy, il 
me semble bon homme, bon mesnagier, et ung grand 
laboureur. - Saint Jean, dit le bon homme, je n'en 
dy que tout bien. Quant a moy je le cognois pour 
ung bon jeune homme et bon laboureur ; son pere et 
sa mere et tous ses parents sont gens de bien. Et 
quand ilz feroient cest honneur a ma fille que de la 
requerre a mariage pour luy, je leur en respondroye 
tellement qu'ilz devroient estre contens par raison. 
- Ainsi m'aist Dieu, dit le curé, l'on ne dist jamais 
mieulx ; et pleust a Dieu que la chose en fust ores 
bien faicte, ainsi comme je le desire. Et pource que 
je sçay a la verité que ceste allyance seroit le bien 
des parties, je m'y veil emploier ; et sur ce adieu 
vous dy. » Si se maistre curé avoit bien fait son 
personnage au pere de sa dame, il ne le fist pas 
mains mal au pere du jeune homme qu'il avoit mis 
en bouche a son beau pere qui sera s'il peut. Et luy 
va faire ung grand premisse, que son filz estoit en 
eage de marier, et qu'il le deust pieça estre. Et cent 
mille raisons luy amene par lesquelles il dit et veult 
conclure que le monde est perdu si son filz n'est 
tantost marié. « Monseigneur le curé, dit ce segond 
bon homme, je scay que vous dictes au plusprès de 
verité ; et en ma conscience, si je fusse aussi bien 
a l'avantage que j'ay esté puis ne sçay quants ans, 
il ne fust pas encores a marier ; car c'est une des 
choses en ce monde que plus je desire ; mais faulte 
d'argent l'en a retardé, et est force qu'il ait encores 
pacience jusques ad ce que Nostre Seigneur nous 
envoye plus de biens que encores n'avons. - A dya, 
dit le curé, je vous entens bien, il ne vous fault que 
de l'argent. - Par ma foy non, dit il. Si j'en eusse 
comme aultresfoiz ay eu, je luy querroye tantost une 
femme. - J'ay regardé en moy, dit le curé, pource 
que je vouldroye le bien et avancement de vostre filz, 
que la fille d'un tel (c'est assavoir sa dame) seroit 
trop bien sa charge ; elle est belle et bonne, et a 
son pere bien de quoy, et tant en sçay je il luy veult 
tres bien aider, et qui n'est pas pou de chose ; c'est 
ung sages homs, de bon conseil, et bon amy, et a 
qui vous et vostre filz ariez ung grand retour et tres bon 
secours. Qu'en dictes vous ? - Certainement, dit 
le bon homme, pleust a Dieu que mon filz fust si 
eureux que d'avoir allyance en si bon hostel. Et 
certes si je pensoye en aucune fasson qu'il y peust 
parvenir, et je fusse fourny d'argent aussi bien que 
je ne suis mye, je y emploiroye tous mes amis. Car 
je sçay tout de vray qu'il ne saroit en ceste marche 
mieulx trouver. - Je n'ay pas donc, dit le curé, mal 
choisy. Et que diriez vous se je parloie de ceste 
besoigne au pere, et je la conduisoie tellement qu'elle 
sortist effect desiré. Et je vous faisoie encores, 
avecques ce, le plaisir que de vous prester jusques 
a vingt frans jusques a ung terme que nous deviserions ? 
- Par ma foy, dit le bon homme, monseigneur 
le curé, vous m'offrez plus de biens que je 
ne vaulz ne qu'en moy n'est du deservir. Mais 
s'ainsi le faisiez, vous m'obligeriez a tousjoursmés 
a vostre service. - Et vrayement, dit le curé, je 
ne vous ay dit chose que je ne face. Et faictes 
bonne chere, car j'espere bien ceste besoigne mener 
a fin. » Pour abreger, maistre curé, esperant de 
joïr de sa dame quand elle seroit mariée, conduisit 
les besoignes en tel estat, et par le moien des 
vingt francs qu'il presta, ce mariage fut fait et 
passé, et vint le jour des nopces. Or est il de coustume 
que l'espousé et l'espousée se confessent a tel 
jour. Si vint l'espousé premier, et se confessa a ce 
curé ; et quand il eut fait, il se tire ung petit arriere 
de luy, disant ses oroisons et paternostres. Et veez cy 
l'espousée qui se mect a genoux devant le curé et 
se confesse. Quand elle eut tout dit, il parla voire 
si hault que l'espousé, qui n'estoit pas loing, l'entendit 
tout du long, et dist : « M'amye, je vous prie 
qu'il vous souvienne maintenant, car il est heure, de 
la promesse que me feistes n'a gueres ; vous me promistes 
que quand vous seriez mariée que je vous 
chevaucheroye ; or l'estes vous, Dieu mercy, par 
mon moien et mon pourchaz, et moyennant mon 
argent que j'ay presté. - Monseigneur le curé, dit 
elle, je vous tiendray ce que je vous ay promis, si 
Dieu plaist, n'en faictes nulle doubte. - Je vous en 
mercie », dit il. Puis luy bailla l'absolucion, après 
ceste devote confession, et la laissa courre. Mais 
l'espousé, qui avoit oy ces parolles, n'estoit pas bien 
a son aise. Toutesfoiz il n'estoit pas heure de faire 
le courroucié. Après que toutes les solennitez de 
l'eglise furent passées, et que tout fut retourné a 
l'ostel, et que l'heure de coucher approuchoit, l'espousé 
vint a ung sien compaignon qu'il aimoit tres bien, 
et luy pria qu'il luy feist garnison d'une 
grosse poignée de verges, et qu'il la mist secretement 
soubz le chevet de son lit, et l'autre le fist. Quand 
il fut heure, l'espousée fut couchée, comme il est de 
coustume, et tint le coing du lit, sans mot dire. L'espousé 
vint assez tost après, et se mect a l'autre bort 
du lit, sans l'approucher ne mot dire. Et a lendemain 
se leve sans aultre chose faire, et caiche ses verges 
dessoubz son lit. Quand il fut hors de la chambre, 
veez cy bonnes matrones qui viennent, et trouvent 
l'espousée ou lit, et ne fut pas sans demander comment 
c'est portée la nuyt, et qu'il luy semble de son 
mary. « Ma foy, dit elle, veez la sa place, la loing », 
monstrant le bort du lit, « et veez cy la mienne. Il 
n'approucha ennuyt de plus près et aussi n'ay je 
de luy. » Elles furent bien esbahies et plus y penserent 
les unes que les aultres. Toutesfoiz s'accorderent 
elles ad ce qu'il l'a laissié par devocion, et 
n'en fut plus parlé pour ceste foiz. La deuxiesme 
nuyt vint, et se coucha l'espousée en sa place du jour 
devant, et le mary arriere en la sienne, fourny de 
ses verges, et ne luy fist aultre chose, dont elle 
n'estoit pas contente. Et ne faillit pas de le dire au 
lendemain a ses matrones, qui ne scevent que penser. 
Les aucunes disoient : « Espoir qu'il n'est pas 
homme. Il le fault esprouver, car jusques a la IIIJe 
nuyt il a continué ceste maniere. Si fault dire qu'il 
y ait a dire en son fait. Pourtant si la nuyt qui vient 
il ne vous fait aultre chose, dirent elles a l'espousée, 
tirez vers luy, si l'accolez et le baisez, et luy 
demandez si on ne fait aultre chose en mariage. Et 
s'il vous demande quelle chose vous voulez qu'il vous 
face, dictes que vous voulez qu'il vous chevauche, et 
vous orrez qu'il vous dira. - Je le feray », dit elle. 
Elle ne faillit pas. Car quand elle fut couchée en sa 
place de tousjours, le mary reprint son quartier et 
ne s'avançoit aultrement qu'il avoit fait les nuiz passées. 
Si se vira tost vers luy et le print a bon braz 
de corps et luy commence a dire : « Et venez ça, mon 
mary, est ce la bonne chere que vous me ferez ? 
Veez cy ja la cinquiesme nuyt que je suis avecques 
vous, et si ne m'avez daigné approucher. Et par ma 
foy, si je ne cuidasse qu'on feist aultre chose en 
mariage, je ne m'y fusse ja boutée. - Et quelle 
chose, dist lors, vous a l'on dit que l'on face en 
mariage ? - On m'a dit, dit elle, qu'on y chevauche 
l'un l'autre ; si vous prie que vous me chevauchez. 
- Chevaucher, dit il, cela ne vouldroye je pas faire 
encores, ne suis je pas si mal gracieux. - Helas, je 
vous prie que vous si facez, car on le fait en mariage. 
- Le voulez vous ? dit il. - Je vous en requier, dit 
elle ; et en ce disant le baisa tres doulcement. - Par 
ma foy, dit il, je le faiz a grand regret. Mais puis 
que vous le voulez le feray, mais je sçay bien que 
vous ne vous en loerez ja. » Lors prend, sans plus 
mot dire, ses verges de garnison, et descouvre madamoiselle 
et l'en batit tres bien et dos et ventre, jambes 
et cuisses, tant que le sang en sailloit de tous 
costez. Elle crie, elle plore, elle se demaine, c'est 
grand pitié que de la veoir. Elle maudit qui oncques 
luy fist requerre d'estre chevauchée : « Je le vous 
disoye bien », dit lors son mary. Après la prend entre 
ses braz, et la roncina tres bien, qui luy fist oublier 
la doleur des verges. « Et comment appelle on, dit 
elle, ce que vous m'avez maintenant fait ? - On 
l'appelle, dit il, souffle en cul. - Souffle en cul ! dit 
elle, le nom n'est pas si beau que de chevaucher ; 
mais la maniere du faire vault trop mieux d'assez, et 
puisque je le sçay, je sceray bien doresenavant 
duquel je vous doy requerre. » Or devez vous savoir 
que monseigneur le curé tendoit tousjours l'oreille 
quand sa nouvelle mariée viendroit a l'eglise, pour 
luy ramantevoir ses besoignes, et luy faire souvenir 
de sa promesse. Le jour qu'elle y vint, se pourmenoit 
et se tenoit près du benoistier. Et quand elle 
fut près, il luy bailla de l'eaue beneite, et luy dist 
assez bas : - « M'amye, vous m'avez promis que 
je vous chevaucheroie quand vous seriez mariée. 
Vous l'estes, Dieu mercy, si seroit heure de penser 
quand ce pourroit estre. - Chevaucher ? dit elle, 
j'aymeroie par Dieu mieulx que vous fussez noyé, 
voire pendu ; ne me parlez point de chevaucher. Mais 
je suis contente que vous me soufflez ou cul, si vous 
voulez. - Et je feray, dit le curé, voz fievres quartaines, 
paillarde que vous estes, qui tant estes et 
orde et sale et malhonneste ! Ay je tant fait pour 
vous que d'estre guerdonné pour vous souffler ou 
cul ? » Ainsi mal content se partit monseigneur le 
curé de la nouvelle mariée, qui se va mettre en son 
siege pour oyr la devote messe que le bon curé vouldra 
dire. En la fasson qu'avez oy dessus perdit monseigneur 
le curé son adventure de joïr de sa dame, 
dont il fut cause et non aultre, pource qu'il parla 
trop hault a elle le jour qu'il la confessa. Car son 
mary qui l'oyt l'empescha en la fasson que dessus, 
par faire acroire a sa femme que la fasson de roncyner 
s'appelle souffle en cul. 


LA XLVe NOUVELLE, 
PAR 
MONSEIGNEUR DE LA ROCHE. 
Combien que nulle des histoires precedentes 
n'ayent touché ou racompté aucun cas advenu es 
marches d'Ytalie, mais seullement face mencion des 
advenues en France, Alemaigne, Angleterre, Flandres 
et Brabant, si s'estendra elle toutesfoiz, a cause de 
la fresche advenue, a ung cas a Romme nagueres 
advenu et connus, qui fut tel. A Romme avoit ung 
Escossois de l'eage d'environ vingt a XXIJ ans, lequel 
par l'espace de XIIIJ ans se maintint et conduisit en 
l'estat et habillement de femme, sans ce que dedans 
le dit terme il fust venu a la cognoissance publicque 
qu'il fust homme ; et se faisoit appeller donne Margarite. 
Et n'y avoit gueres bon hostel en la ville de 
Romme a rate de temps ou il n'eust son tour et 
cognoissance, et specialement estoit il bien venu des 
femmes, comme entre les chambrieres, meschines de 
bas estat, et aussi des aucunes des plus grandes de 
Romme. Et affin de vous descouvrir l'industrie de ce 
bon Escossois, il trouva fasson d'apprendre a blanchir 
les draps linges, et s'appelloit la lavendiere. Et 
soubz cest umbre, hantoit, comme dessus est dit, par 
tout es bonnes maisons de Romme, car il n'y avoit 
femme qui sceust l'art de blanchir draps comme il 
faisoit. Mais vous devez savoir qu'encores savoit il 
bien plus. Car puis qu'il se trouvoit en quelque part 
a descouvert avecques quelque belle fille, il luy monstroit 
qu'il estoit homme. Il demouroit bien souvent 
au coucher, a cause de faire la buée, ung jour et 
deux jours, es maisons dessus dictes ; et le faisoit on 
coucher avecques la chambriere et aucunes foiz avecques 
la fille. Et bien souvent et le plus, la maistresse, 
si son mary n'y estoit, vouloit bien avoir sa compaignie. 
Et Dieu scet s'il avoit bien le temps, et moyennant 
le labour de son corps, il estoit bien venu par 
tout ; et n'y avoit bien souvent meschine ne chambriere 
qui ne se combatist pour luy bailler la moitié 
de son lit. Les bourgois mesmes de Romme, a la 
relacion de leurs femmes, le veoient tres voluntiers 
en leurs maisons. Et s'ilz alloient quelque part 
dehors, tres bien leur plaisoit que donne Margarite 
aidast a garder le mesnage avecques leurs femmes ; 
et qui plus est la faisoient coucher avecques elles, 
tant la sentoient bonne et honeste, comme dessus est 
dit. Par l'espace de XIIIJ ans continua donne Margarite 
sa maniere de faire. Mais fortune bailla la 
cognoissance de l'abus de son estat dessus dit par 
la bouche d'une jeune fille, qui dist a son pere qu'elle 
avoit couché avec elle, et luy dist qu'elle l'avoit 
assaillie, et luy dist veritablement qu'elle estoit 
homme. Ce pere feist preuve a la relacion de sa fille 
de donne Margarite. Elle fut regardée par ceulx de 
la justice, qui trouverent qu'elle avoit tous telz 
membres et oustilz que les hommes portent, et que 
vrayement elle estoit homme, et non pas femme. Si 
ordonnerent qu'on le mectroit sur ung chariot et 
qu'on le mainroit par la ville de Romme, de quarrefour 
en quarrefour, et la monstreroit on, voyant chacun, 
ses genitoires. Ainsi en fut fait. Et Dieu scet 
que la pouvre donne Margarite estoit honteuse et 
soupprinse ! Mais vous devez savoir que comme le 
chariot venist en ung quarrefour, et qu'on faisoit 
ostension des denrées de donne Margarite, ung 
Rommain qui le vit dist tout hault : « Regardez quel 
galiofle : il a couché plus de vingt nuiz avecques 
ma femme. » Et le dirent aussi pluseurs aultres 
comme luy. Pluseurs ne le dirent point qui bien le 
savoient, mais pour leur honneur ilz s'en teurent. En 
la fasson que vous oyez fut puny nostre pouvre 
Escossois qui la femme contrefist. Et après ceste 
punicion il fut banny de Romme, dont les femmes 
furent bien desplaisantes. Car oncques si bonne 
lavendiere ne fut, et avoyent bien grand regret que 
si meschantement l'avoient perdu. 


LA XLVIe NOUVELLE, 
PAR 
MONSEIGNEUR DE THIENGES. 
Ce n'est pas chose estrange que les moynes hantent 
voluntiers les nonnains. A ce propos il advint 
nagueres que ung maistre jacobin tant hanta, visita 
et frequenta en une bonne maison de dames de religion 
de ce royaume, qu'il parvint a son intencion, 
laquelle estoit de coucher avec une des dames de 
leens. Et Dieu scet puis qu'il eut ce bien s'il estoit 
diligent et soigneux de se trouver vers elle qu'il 
amoit plus que tout le demourant du monde. Et tant 
y continua sa hantise que l'abbesse de leens et pluseurs 
des religieuses se parceurent de ce qui estoit, 
dont elles furent bien malcontentes. Mais toutesfoiz, 
pour eviter esclandre, elles n'en dirent mot, voire au 
religieux, mais trop bien chanterent la leczon a la 
religieuse nonnain, laquelle se sceut bien excuser. 
Mais l'abbesse qui veoit cler et estoit bien percevant, 
cogneut tantost a ses responses et excusances, aux 
manieres qu'elle tenoit et aux apparences qu'elle 
avoit veues, qu'elle estoit coulpable du fait ; si voulut 
pourvoir de remede, car elle fist tenir bien de court, 
a cause de ceste religieuse, toutes les aultres, fermer 
les huys des cloistres et des aultres lieux de leens, 
et tellement fist que le pouvre jacobin ne povoit plus 
venir veoir sa dame. Si luy en desplaisoit, et a elle 
aussi, il ne le fault pas demander. Et vous dy bien 
qu'ilz pensoient, et jour et nuyt, par quelle façon 
et moien ilz se pourroient rencontrer ; mais ilz n'y 
savoient engin trouver, tant faisoit faire le guet sus 
eulx madame l'abbesse. Advint toutesfoiz ung jour 
que une des niepces de madame l'abbesse se marioit, 
et faisoit sa feste a l'abbaye ; et y avoit grosse 
assemblée de gens du païs ; et estoit madame l'abbesse 
fort empeschée de festoyer les gens de bien qui 
estoient venuz a la feste faire honneur a sa niepce. 
Si s'advisa bon jacobin qu'il viendroit veoir sa dame, 
et que a l'adventure pourroit il estre si eureux que 
de la trouver en belle. Il y vint, comme il proposa, 
et de fait trouva ce qu'il queroit. Et a cause de la 
grosse assemblée, et de l'empeschement que l'abbesse 
et ses guectes avoient, il eut bien loisir de dire a sa 
dame ses doleances et regretter le bon temps passé. 
Et elle, qui beaucop l'amoit, le vit tres voluntiers, et 
si en elle eust esté elle luy eust fait aultre chere. 
Entre aultres parolles il luy dist : « Helas ! m'amye, 
vous savez qu'il a ja long temps que point ne sommes 
devisez ainsi que nous soulions. Je vous 
requier, s'il est possible, tantdiz que l'ostel de ceens 
est fort donné a aultre chose(s) que a nous guetter, 
que vous me diez ou je pourray parler a vous a part. 
- Ainsi m'aist Dieu, dit elle, mon amy, je ne le 
desire pas mains que vous. Mais je ne sçay penser 
ne lieu ne place ou ce se puisse faire ; car tout le 
monde est par ceens, et ne seroit pas en moy d'entrer 
en ma chambre, tant y a d'estrangiers logez qui sont 
venuz a ceste feste. Mais je vous diray que vous 
ferez. Vous savez bien le grand jardin de ceens, 
faictes pas ? - Saint Jehan ! oy, dit il. - Au coing 
de ce jardin, dit elle, a ung tres beau preau bien 
enclos de belles hayes, fortes et espesses, et au 
milieu ung grand poirier, qui rendent le lieu umbragé 
et couvert. Vous en yrez la et m'actendrez ; et tantost 
que je pourray eschapper je feray ma diligence de 
me trouver bientost vers vous. » Elle fut beaucop 
merciée, et dit bien maistre jacobin qu'il s'i en va 
tout droit. Or devez vous savoir que ung jeune galant 
venu a la feste n'estoit gueres loing de ces deux 
amans qui oyt et entendit toute leur conclusion. Si 
s'advisa, car il savoit le preau, qu'il s'i viendra embuscher 
pour veoir les armes qui s'i feront. Il se 
mist hors de la presse, et tant que piez le peurent 
porter, il s'en court devers ce preau et fist tant qu'il 
y fut devant le jacobin. Et luy la venu, il monte sur 
ce beau poirier qui estoit large et ramu, tres bien 
vestu de fueilles et de poires, et s'i embuscha si bien 
qu'il n'estoit pas aisié a veoir. Il n'y eut gueres esté 
que veez cy bon jacobin qui attrotte, regardant derriere 
luy si ame le suyvoit. Et Dieu scet qu'il fut 
bien joyeux de se trouver en ce beau lieu, et se garda 
bien de lever les yeulx contre mont le poirier ; car 
jamais ne se fust doubté qu'il y eust quelque ung ; 
mais tousjours avoit l'oeil vers le chemin qu'il estoit 
venu. Tant regarda qu'il vit sa dame venir le grand 
pas, qui fut tost d'emprès luy. Si se firent grand 
feste ; et bon jacobin d'oster sa gonne et son scapulaire, 
et de baiser et accoller bien serrément la 
belle nonnain. Ilz vouldrent faire ce pour quoy ilz 
estoient venuz : et se mist chacun en point, et en ce 
faisant commence a dire la nonnain : « Pardieu, 
mon amy frere Aubry, je veil bien que vous sachez 
que vous avez aujourd'uy a dame et en vostre commendement 
ung des beaulx corps de nostre religion ; 
et je vous en fais juge. Vous le voiez : regardez quelz 
tetins, quel ventre, quelles cuisses, et du surplus il 
n'y a que dire. - Par ma foy, dist frere Aubry, seur 
Jehanne m'amye, je cognois ce que vous dictes. Mais 
aussi vous povez dire que vous avez a serviteur ung 
des beaulx religieux de tout nostre ordre, aussi bien 
fourny de ce que ung homme doit avoir que nul de 
ce royaume. » Et a ces motz mist la main au baston 
dont il vouloit faire ses armes, et le brandissoit 
voyant sa dame, en luy disant : « Qu'en dictes vous ? 
que vous en semble ? n'est il pas beau ? vault il pas 
bien une belle fille ? - Certes oy, dit elle. - Et 
aussi l'arez vous. - Et vous arez, dist lors celuy 
qui estoit dessus le poirier, sur eulx, tous des meilleures 
poires du poirier. » Lors prend a ses deux 
mains les branches du poirier, et fait tumber en bas 
sur eulx et ou preau des poires tres largement, dont 
frere Aubry fut tant effraié que a peu s'il eut 
sens ne loisir de reprendre sa gonne. Si s'en picque 
tant qu'il peut sans attendre, et ne fut oncques 
asseur tant qu'il fut hors de leens. Et la nonnain, qui 
fut autant ou plus effrayée que luy, ne sceut si tost 
se mectre au chemin que le galant qui estoit sur le 
poirier ne fut descendu, qui la va prandre par la 
main et luy defendit le partir, et luy dist : « M'amye, 
ainsi n'en yrez vous ; il vous fault bien premier 
paier le fruictier. » Elle, qui estoit prinse et soupprinse, 
vit bien que le refus n'estoit pas de saison, 
et fut contente que le fruictier fist ce que frere 
Aubry avoit laissié en train. 


LA XLVIIe NOUVELLE, 
PAR 
MONSEIGNEUR DE LA ROCHE. 
En Provence avoit nagueres ung president de 
haulte et bien eureuse renommée, qui tres grand clerc 
et prudent estoit, vaillant aux armes, discret en conseil ; 
et en bref dire, en luy estoient tous les biens 
de quoy l'on pourroit jamais loer homme. D'une 
chose tant seulement estoit noté dont il n'estoit pas 
cause, mais estoit celuy a qui plus en desplaisoit ; et 
la raison y estoit bonne. Et pour dire la note que de 
luy estoit, c'estoit qu'il estoit coupault par faulte 
d'avoir femme aultre que bonne. Le bon seigneur 
veoit et cognoissoit la desloyauté de sa femme, et la 
trouvoit encline de tous poincts a sa puterie. Et 
quelque sens que Dieu luy eust donné, il ne savoit 
remede a son cas, fors de soy taire et faire du mort ; 
car il n'avoit pas si peu leu et veu en son temps 
qu'il ne sceust vrayement que correction n'a point de 
lieu a femme de tel estat. Toutesfoiz vous povez 
penser que ung homme de courage et vertueux, 
comme cestuy estoit, ne vivoit pas bien a son aise ; 
mais fault dire et conclure que son dolent cueur 
portoit la paste au four de ceste maladie infortune. 
Et car au pardehors avoit maniere et semblant de 
rien savoir et percevoir le gouvernement de sa femme, 
ung de ses serviteurs le vint trouver ung jour en sa 
chambre, a part, et luy va dire par grand sens : 
« Monseigneur, je suis celuy qui vous vouldroye 
advertir, comme je doy, de tout ce qui peut especialement 
toucher a vostre honneur. Je me suis prins et 
donné garde du gouvernement de madame vostre 
femme, mais je vous asseure qu'elle vous garde tres mal 
la loyauté qu'elle vous a promise : car seurement 
un tel (qui luy nomma) tient vostre lieu bien souvent. » 
Le bon president, sachant aussi bien ou 
mieulx l'estat de sa femme que son serviteur qui 
faisoit ce rapport, luy respondit tres fierement : 
« Ha ! ribauld, je sçay bien que vous mentez de tout 
ce que me dictes. Je cognois trop ma femme : elle 
n'est pas telle, non. Et vous ay je nourry pour me 
rapporter une telle bourde, voire de celle qui tant est 
bonne et loyale ? Et vrayement vous ne m'en ferez 
plus : dictes que je vous doy, et vous en allez tost, 
et ne vous trouvez jamais devant moy, si cher que 
vous amez vostre vie ! » Le pouvre serviteur, qui cuidoit 
faire grand plaisir a son maistre, de son 
advertance, dist ce qu'il luy devoit. Il le 
receut et s'en alla. Nostre president, voyant encores 
de plus en plus rafreschir la desloyauté de sa 
femme, estoit tant mal content et si tres fort troublé 
qu'on ne pourroit plus. Si ne savoit que penser ne 
ymaginer par quelle façon il s'en pourroit honestement 
descharger. Si s'advisa, comme Dieu le voult, 
ou comme Fortune le consentit, que sa femme devoit 
aller a unes nopces assés tost ; et si ce qu'il pense 
peut advenir, il sera du monde le mieulx fortuné. Il 
vint a ung varlet qui la garde avoit de ses chevaulx, 
et d'une belle mule qu'il avoit, et luy dit : « Garde 
bien que tu ne bailles a boire a ma mule de nuyt 
ne de jour, tant que je le te diray ; et a chacune foiz 
que tu luy donneras son avene, si mectz parmy une 
bonne poignée de sel ; et garde que n'en sonnez mot. 
- Non feray je, dit le varlet, et si feray ce que me 
commendez. » Quand le jour des nopces de la cousine 
de madame la presidente approucha, elle dist 
au bon president : « Monseigneur, si c'estoit votre 
plaisir, je me trouveroye voluntiers aux nopces de 
ma cousine, qui se feront dimenche en ung tel lieu. 
- tres bien, m'amye, j'en suis bien content. Allez, 
Dieu vous conduye. - Je vous mercie, monseigneur, 
dit elle, mais je ne sçay bonnement comment y aller ; 
je n'y menasse point voluntiers mon chariot, pour le 
tant pou que j'ay a y estre ; vostre hacquenée aussi 
est tant deffrayée que je n'oseroie pas bien emprendre 
le chemin sur elle. - Eh bien ! m'amye, si prenez 
ma mule. Elle est tres belle et si va bien et doulx, 
et est aussi seure du pié que je n'en trouvay 
oncques point. - Et, par ma foy, monseigneur, dit 
elle, je vous en mercye ; vous estes bon mary. » Le 
jour de partir vint, et se firent prestz les serviteurs 
de madame la presidente et ses femmes qui la 
devoient servir et accompaigner ; pareillement vont 
venir a cheval deux ou trois gorgyas qui la devoient 
acompaigner, qui demandent si madame est preste. 
Et elle leur fait savoir qu'elle viendra maintenant. 
Elle fut preste et vint en bas, et luy fut amenée la 
belle mule au montouer, qui n'avoit beu de VIIJ 
jours ; et enrageoit de soif, tant avoit mengé de sel. 
Quand elle fut montée, les gorgias se misrent devant, 
qui faisoient fringuer leurs chevaulx, et estoit rage 
qu'ilz faisoient bien et hault. Et se pourroit bien 
faire que aucuns de la compaignie savoient bien que 
madame savoit faire. En la compaignie de ces gentilz 
gorgyas, de ses serviteurs et de ses femmes, passa 
madame par la ville, et se vint trouver aux champs. 
Et tant alla qu'elle vint a ung destroict auprès duquel 
passe la grosse riviere du Rosne, qui en cel endroit 
est tant roidde que merveilles. Et comme ceste mule, 
qui de VIIJ jours n'avoit beu, parceut la riviere, courant 
sans demander pont ne passage, elle de plain 
vol saulta dedans a tout sa charge, qui estoit du 
precieux corps de madame. Ceulx qui la virent la 
regarderent tres bien ; mais aultre secours ne luy 
firent, car aussi il n'estoit pas en eulx. Si fut madame 
noyée, dont ce fut grand dommage. Et la mule, 
quand elle eut beu son saoul, naigea tant par le 
Rosne qu'elle trouva la rive ; si fut sauvée. La compaignie 
fut moult troublée, qui eut perdu madame ; si 
s'en retourna en la ville. Et vint ung des serviteurs 
de monseigneur le president le trouver en sa chambre, 
qui n'actendoit aultre chose que les nouvelles 
qu'il luy dist ; et luy va dire tout plorant la piteuse 
adventure de madame sa maistresse. Le bon president, 
plus joyeux en cueur qu'oncques triste ne fut, 
se monstra tres desplaisant ; et de fait se laissa 
cheoir du hault de luy, menant tres piteux dueil en 
regretant sa bonne femme. Il maudissoit sa mule, les 
belles nopces qui firent sa femme partir ce jour. « Et 
Dieu ! dit il, ce vous est grand reprouche qui estiez 
tant de gens et n'avez sceu rescourre la pouvre 
femme qui trestant vous amoit ; vous estes lasches 
et meschans, et l'avez bien monstré ! » Le serviteur 
s'excusa et les aultres aussi, le mains mal qu'ilz 
sceurent ; et laissa monseigneur le president, qui loa 
Dieu a joinctes mains de ce qu'il est quicte de sa 
femme. Quand point fut, il fist faire ses funerailles 
comme il appartint. Mais croiez, combien qu'encores 
il fust en eage, il n'eut garde de se rebouter en 
mariage, craignant le dangier ou tant avoit esté. 


LA XLVIIIe NOUVELLE, 
PAR 
MONSEIGNEUR DE LA ROCHE. 
Ung gentil compaignon devint amoureux d'une 
jeune damoiselle qui n'a gueres estoit mariée. Et le 
mains mal qu'il sceut, après qu'il eut trouvé façon 
d'avoir vers elle accointance, il compta son cas, et 
au rapport qu'il fist, il sembloit fort malade ; et a 
la verité dire, aussi estoit il bien picqué. Elle fut bien 
si gracieuse qu'elle luy bailla bonne audience, et 
pour la premiere foiz il se partit tres content de la 
response qu'il eut. S'il estoit bien feru auparavant, 
encores fut il plus touché au vif quand il eut dit son 
fait. Si ne dormoit ne nuyt ne jour, de force de 
penser a sa dame et de trouver la façon et maniere 
de parvenir a sa grace. Il retourna a sa queste quand 
il vit son point. Et Dieu scet, s'il avoit bien parlé la 
premiere foiz, que encores fist il mieulx son personnage 
a la deuxiesme, et si trouva de son bon eur 
sa dame assez encline a passer sa requeste, dont il 
ne fut pas moyennement joyeux. Et car il n'avoit pas 
tousjours ne le temps ne le loisir de se trouver vers 
elle, il luy dist a ceste foiz la bonne volunté qu'il 
avoit de luy faire service et en quelle façon. Il en 
fut mercyé de celle qui estoit tant gracieuse qu'on ne 
pourroit plus. Bref il trouva en elle tant de courtoisie 
en maintien et en parler qu'il n'en sceust plus 
demander par raison. Si se cuida avancer de la 
baiser, mais il en fut refusé de tous poins ; mesme 
quand vint au partir et au dire adieu, il n'en peut 
oncques finer, dont il fut tres esbahy. Et quand il fut 
en sus d'elle, il se doubta beaucop de point parvenir 
a son intencion, veu qu'il ne povoit obtenir d'elle 
ung seul baiser. Il se confortoit d'aultre costé des 
gracieuses parolles qu'il eut au dire adieu, et de 
l'espoir qu'elle luy baille. Il revint comme aultresfoiz 
a sa queste ; et pour abreger, tant y alla et tant y 
vint qu'il eut heure assignée de dire a sa dame, a 
part, le surplus de ce qu'il ne vouldroit dire, sinon 
entre eulx deux. Et, car temps estoit, il print congé 
d'elle. Si l'embrassa bien doulcement et la voulut 
baiser ; et elle s'en defend tres bien et luy dit assez 
rudement : « Ostez, ostez vous, et me laissez, je n'ay 
cure d'estre baisée. » Il s'excusa le plus gracieusement 
que oncques sceut, et sur ce se partit. « Et 
qu'est cecy ? dist il en soy mesmes ; je ne vy jamais 
ceste maniere en femme. Elle me fait la meilleure 
chere du monde, et si m'a desja accordé tout ce que 
je luy ay osé requerre ; mais encores n'ay je peu 
finer d'un pouvre baiser. » Quand il fut heure, il vint 
ou sa dame luy avoit dit, et fist tout ce pour quoy 
il y vint tout a son beau loisir. Car il coucha entre 
ses braz toute la belle nuyt, et fist tout ce qu'il voulut, 
fors seullement baiser, et de cela n'eust il jamais 
finé. « Et je n'entens point ceste maniere de faire, 
disoit il en son pardedens. Ceste femme est contente 
que je couche avecques elle et que je face tout ce 
qu'il me plaist ; mais du baiser je n'en fineroye neant 
plus que de la vraye croix ? Par la mort bieu ! je ne 
sçay entendre cecy. Il fault qu'il y ait quelque mistere ; 
il est force que je le sache. » Ung jour entre 
les aultres qu'il estoit avecques sa dame en gohettes, 
et qu'ilz estoient beaucoup de het tous deux : 
« M'amye, dist il, je vous requier que vous me dictes 
la cause qui vous meut de moy tenir si grand 
rigueur quand je vous veil baiser. Vous m'avez de 
vostre grace baillé la joyssance de vostre beau et 
gracieux corps tout entierement, et d'un petit baiser 
vous me faictes le refus ! - Par ma foy, mon amy, 
dit elle, vous dictes voir. Le baiser vous ay je refusé, 
et ne vous y attendez point ; vous n'en finerez jamais. 
Et la raison y est bonne : si la vous diray. Il n'est 
vray, quand j'espousay mon mary, que je luy promis 
de la bouche tant seullement beaucoup de belles 
choses. Et car ma bouche est celle qui luy a juré et 
promis de luy estre bonne, je suis telle qui luy veil 
entretenir, et ne souffreroye pour mourir qu'aultre de 
luy y touchast. Elle est sienne et a nul aultre ; et ne 
vous actendez d'en rien avoir. Mais mon derriere 
ne luy a rien promis ne juré ; faictes de luy et du 
surplus de moy, ma bouche hors, ce qu'il vous 
plaist ; je le vous habandonne ! » L'autre commença 
a rire tres fort, et dist : « M'amye, je vous 
mercye. Vous dictes tres bien, et si vous sçay grand 
gré que vous avez la franchise de bien garder vostre 
promesse. - Ja Dieu ne veille, dist elle, que je luy 
face faulte ! » En la façon que avez oy fut ceste 
bonne femme abustinée. Le mary avoit la bouche 
seullement, et son amy le surplus ; et si d'adventure 
le mary se servoit aucunesfoiz des aultres membres, 
ce n'estoit que par maniere d'emprunt, car ilz 
estoient a son amy par le don de sa dicte femme. 
Mais il avoit ceste avantage que sa femme estoit 
contente qu'il emprint sur ce qu'elle avoit donné a 
son amy ; mais pour rien n'eust souffert que l'amy 
eust joy de ce que a son mary avoit donné. 


LA XLIXe NOUVELLE, 
PAR 
PIERRE DAVID. 
J'ay bien sceu que nagueres, en la ville d'Arras, 
avoit ung bon marchant auquel il mescheut d'avoir 
femme espousée qu'il n'estoit point de meilleur au 
monde. Car elle ne tenoit serre, tant qu'elle peust 
veoir son coup, et qu'elle trouvast a qui, neant plus 
que une vieille arbaleste. Ce bon marchant se donna 
garde du gouvernement de sa femme ; il en fut aussi 
adverty par aucuns des plus privez amis et voisins. 
Si se bouta en une bien grande frenesie et parfonde 
melencolie, dont il ne valut pas mieulx. Puis s'advisa 
qu'il esprouveroit s'il savoit par bonne façon s'il 
pourroit veoir ce qu'il scet que bien peu luy plaira : 
c'estoit de veoir venir en son hostel, devers sa femme, 
ung ou pluseurs de ceulx qu'on dit qui sont ses 
lieutenans. Si faindit ung jour d'aller dehors, et 
s'embuscha en une chambre de son hostel dont luy 
seul avoit la clef. Et destournoit la dicte chambre 
sur la rue, sur la court, et par aucuns secrez pertus 
et treilliz regardoit en pluseurs aultres lieux et 
chambres de leens. Tantost que la bonne femme 
pensa que son mary estoit dehors, elle fist prestemon 
savoir a ung de ses amys qu'il vensist vers 
elle ; et il obeyt comme il devoit, car il suyvit pié a 
pié la meschine qui le vint querre. Le mary qui, 
comme dit est, estoit en sa chambre, vit tres bien 
entrer celuy qui venoit tenir son lieu ; mais il ne dit 
mot, car il veult veoir plus avant s'il peut. Quand 
l'amoureux fut leens, la dame le mena (par leans) 
par la main tout devisant en sa chambre, et serra 
l'huys, et se commencent a baiser et a accoler, et 
faire la plus grand chere de jamais. Et bonne damoiselle 
de despoiller sa robe, et se mect en cotte simple ; 
et le bon compaignon de la prendre a bons 
braz de corps, et faire ce pourquoy il vint. Et tout 
ce veoit a l'oeil son pouvre mary par une petite 
treille. Pensez s'il estoit a son aise ! Mesmes estoit 
il si près d'eulx qu'il entendoit plainement tout ce 
qu'ilz disoient. Quand les armes d'entre la bonne 
femme et son serviteur furent achevées, ilz se misrent 
sur une couche qui estoit en la chambre, et se commencent 
a deviser de pluseurs choses. Et comme le 
serviteur regardast sa dame, qui tant belle estoit que 
merveilles, il la commence a rebaiser, et dit en la 
baisant : « M'amye, a qui est ceste belle bouche ? 
- C'est a vous, mon bel amy, dit elle. - Et je vous 
en mercie, dit il. Et ces beaulx yeulx ? - A vous 
aussi, dit elle. - Et ce beau tetin qui tant est bien 
troussé, n'est il pas de mon compte ? dit il. - Oy, 
par ma foy, dit elle, il est a vous, et non a aultre. » 
Il mect après la main au ventre et a son devant, 
ou il n'avoit que redire, et luy demanda : « A qui est 
ce cy, m'amye ? - Il ne le fault ja demander, on 
scet bien que tout est vostre. » Il vint après jecter la 
main sur son gros derriere, et luy demanda en soubzriant : 
« - Et a qui est cecy ? - Il est a mon mary, 
dit elle, c'est sa part ; mais tout le demourant est 
vostre. - Et vrayement, dit il, je vous en mercie 
beaucop. Je ne me doy pas plaindre, vous m'avez tres 
bien party ; et aussi d'aultre costé, par ma foy, 
pensez que je suis tout entier vostre. - Je le sçay 
bien », dit elle. Et après ces offres recommencerent 
leurs armes de plus belles ; et ce fait, le serviteur se 
partit de leans. Le pouvre mary, qui tout avoit veu 
et oy, n'en povoit plus, s'il n'enraigeoit tout vif. 
Toutesfoiz, pour mieux faire que laisser, il avala 
ceste premiere ; et au lendemain fist tres bien son 
personnage, faisant semblant qu'il vient de dehors. 
Et quand vint au disner, il dist qu'il vouloit avoir 
au disner, dimenche prochain venant, son pere et 
sa mere, telz et telles de ses parens et cousines ; et 
qu'elle face garnison de vivres, et qu'ilz soient bien 
aises a ce jour. Elle se chargea de ce faire et il de 
les inviter. Ce dimenche vint, le disner fut prest, et 
ceulx qui mandez y furent comparurent ; et print 
chacun place comme leur hoste l'ordonnoit, qui estoit 
debout et sa femme aussi, qui servirent du premier 
mes. Quand le premier mes fut assis, l'oste, qui 
secretement avoit fait faire une robe pour sa 
femme de gros bureau de gris, et a l'endroit du 
derriere fist mectre une piece de bonne escarlate, a 
maniere de tasseau, dist a sa femme : « Venez jusques 
en la chambre. » Il se mect devant et elle le 
suyt. Quand ilz y furent, il luy fist despoiller sa robe 
et va prendre celle de bureau dessusdicte et luy dit : 
« Or vestez ceste robe. » Elle la regarde et voit 
qu'elle est de gros bureau. Si en est toute esbahie et 
ne scet penser qu'il fault a son mary, ne pourquoy 
il la veult ainsi habiller. « Et a quel propos me voulez 
vous ainsi housser ? dit elle. - Ne vous chaille, 
dit il, je veil que vous la vestez. - Ma foy, dit elle, 
je n'en tien compte, je ne la vestiray jamais. Faictes 
vous du fol ? Vous voulez vous bien faire farcer de 
vous et de moy devant tant de gens. - Il n'y a ne 
fol ne sage, dit il, vous la vestirez. - Au mains, dit 
elle, que je sache pour quoy. - Vous le sarez, dit il, 
cy après. » Pour abreger, force fut qu'elle endossast 
ceste robe, qui estoit bien estrange a regarder. Et 
en ce point fut amenée a la table, ou la pluspart de 
ses amys et parens estoient. Mais pensez qu'ilz furent 
bien esbahiz de la veoir ainsi habillée ; et creez 
qu'elle estoit bien honteuse. Et si la force eust esté 
sienne, elle ne fust pas la venue. Droit la fut bien 
qui demanda que signifioit cest habillement. Et le 
mary respondit qu'ilz pensent trestous de faire bonne 
chere, et que après disner ilz le sceront. Mais vous 
devez savoir que la bonne femme houssée du bureau 
ne mengea chose qui bien luy feist ; et luy jugeoit 
le cueur que le mistere de sa housserie luy feroit 
ennuy. Et encores eust elle esté plus troublée d'assez 
s'elle eust sceu du tasseau d'escarlate ; mais nenny. 
Le disner se passa, et fut la table ostée, les graces 
dictes, et chacun debout. Lors le mary se mect avant 
et commence a dire : « Vous telz qui cy estes, s'il 
vous plaist, je vous diray en bref la cause pourquoy 
j'ay vestu ma femme de cest habillement. Il est vray 
que ja pieça j'ay esté adverty que vostre fille qui 
cy est me gardoit tres mal la loyaulté qu'elle me promist 
en la main du prestre. Toutesfoiz, quelque chose 
que l'on m'ait dit, je ne l'ay pas creu legerement, 
mais l'ay voulue esprouver et qu'il soit vray ; il n'y a 
que six jours que je faindy d'aller dehors, et m'enbuschay 
en ma chambre la hault. Je n'y eu gueres 
esté que veez cy venir ung tel que ma femme mena 
tantost en sa chambre, ou ilz firent ce que mieulx 
leur pleut. Entre leurs aultres devises, l'homme luy 
demanda de sa bouche, de ses yeulx, de ses mains, 
de son tetin, de son ventre, de son devant et de ses 
cuisses, a qui tout ce bagage estoit. Et elle luy respondit : 
“ A vous, mon amy. ” Et quand vint a son 
derriere, il luy dist : “ Et a qui est ce cy, m'amye ? 
- A mon mary ”, dist elle. Lors, pource que je l'ay 
trouvée telle, je l'ay en ce point habillée. Elle a dit 
que d'elle il n'y a rien mien que le derriere : si l'ay 
houssé comme il appartient a mon estat. Le demourant 
ay je houssé de vesture qui est deue a femme 
desloyale et deshonorée. Et car elle est telle, je la 
vous rends. » La compaignie fut bien esbahie d'oyr 
ce propos, et la pouvre femme bien honteuse. Mais 
toutesfoiz, quoy qu'il en fust, oncques puis avecques 
son mary ne se trouva, ains deshonorée et 
reprouchée entre ses amys depuis demoura. 


LA CINQUANTIESME NOUVELLE, 
PAR 
MONSEIGNEUR DE LA SALLE, PREMIER MAISTRE D'HOSTEL 
DE MONSEIGNEUR LE DUC. 
Comme jeunes gens se mectent a voyager et prennent 
plaisir a veoir et sercher les adventures du 
monde, il y eut n'a gueres ou pays de Lannoys le 
filz d'un laboureur qui fut depuis l'eage de dix ans 
jusques a l'eage de vingt et six tousjours hors du 
pays. Et puis son partement jusques a son retour, 
oncques son pere ne sa mere n'en eurent une seule 
nouvelle : si penserent pluseurs foiz qu'il fust mort. 
Il revint après toutesfoiz, et Dieu scet la joye qui 
fust a l'ostel, et comment il fut festoié a son retour 
du tant pou de biens que Dieu leur avoit donné. Mais 
qui le vit voluntiers et en fist tres grand feste, sa 
grand mere, la mere de son pere, luy faisoit plus 
grand chere et estoit la plus joyeuse de son retour. 
Elle le baisa plus de cinquante foiz, et ne cessoit 
de loer Dieu qu'il leur avoit rendu leur beau filz et 
retourné en si beau point. Après ceste grande chere, 
l'heure vint de dormir ; mais il n'y avoit a l'ostel que 
deux lictz : l'un estoit pour le pere et la mere et 
l'autre estoit pour la grand mere. Si fut ordonné 
que leur filz coucheroit avecques sa taye, dont elle 
fut joyeuse ; mais il s'en fust bien passé, combien 
que pour obeir il fut content de prendre la pacience 
pour ceste nuyt. Comme il estoit couché avec sa taye, 
ne sçay de quoy il luy sourvint, il monta dessus. « Et 
que veulz tu faire ? dit elle. - Ne vous chaille, dit il, 
ne dictes mot. » Quand elle vit qu'il vouloit besoigner 
a bon escient, elle commence de crier tant qu'elle 
peut après son filz, qui dormoit en la chambre au 
plus près. Et se leve de son lit et se va plaindre a 
luy de son filz, en plorant tendrement. Quand l'autre 
entendit la plainte de sa mere et l'inhumanité de son 
filz, il se leva sur piez tres courroussié et mal meu, 
et dit qu'il l'occira. Le filz, oye ceste menace, si sault 
sus, et s'en picque par derriere et se sauve. Son 
pere le suyt, mais c'est pour neant : il n'estoit pas 
si radde du pyé comme luy. Il vit qu'il perdoit sa 
peine ; si revint a l'ostel, et trouva sa mere lamentant 
a cause de l'offense que son filz avoit faicte. 
« Ne vous chaille, dit il, ma mere, je vous en vengeray 
bien. » Ne sçay quants jours après ce pere 
vint trouver son filz, qui jouoit a la paulme en la 
ville de Laon. Et tantost qu'il le vit, il tire bonne 
dague et marche vers luy et l'en cuide ferir. Le filz 
se destourna, et son pere fut tenu. Aucuns qui la 
estoient sceurent bien que c'estoit le pere et le filz. 
Si dit l'un au filz : « Et vien ça ; qu'as tu meffait 
a ton pere qui te veult tuer ? - Ma foy, dist il, rien. 
Il a le plus grand tort de jamais. Il me veult tout 
le mal du monde pour une pouvre foiz que j'ay voulu 
ronciner sa mere ; il a ronciné la mienne plus de 
cinq cens foiz, et je n'en parlay oncques ung seul 
mot ! » Tous ceux qui oyrent ceste response commencerent 
a rire de grand cueur et dirent bien qu'il 
estoit bon homme. Si s'efforcerent a ceste occasion 
de faire sa paix a son pere. Et tant si employerent 
qu'ilz en vindrent au bout, et fut tout pardonné 
d'un costé et d'aultre. 


LA CINQUANTE ET UNE NOUVELLE, 
PAR 
L'ACTEUR. 
A Paris nagueres vivoit une femme qui en son 
temps fut mariée a ung bon simple homme, qui tout 
son temps fut de noz amys, voire, si tres bien qu'on 
ne pourroit plus. Ceste femme, qui belle, gente et 
gracieuse estoit ou temps qu'elle fut noeve, car el 
avoit l'oeil au vent, fut requise d'amours de pluseurs. 
Et pour la grand courtoisie que nature n'avoit pas 
oubliée en elle, elle passa legerement les requestes 
de ceulx qui mieulx luy pleurent, et joyrent d'elle. 
Et eut en son temps, tant d'eulx que de son mary, 
XIJ ou XIIIJ enfans. Advint qu'elle fut malade tres fort 
et au lit de la mort acouchée ; si eut tant de grace 
qu'elle eut temps et loisir de se confesser et penser 
a ses pechez et disposer de sa conscience. Elle veoit, 
durant sa maladie, ses enfans trotter devant elle, qui 
luy bailloient au cueur tres grand regret de les laisser. 
Si se pensa qu'elle feroit mal de laisser son mary 
chargé de la pluspart d'eulx, car il n'en estoit pas 
le pere, combien qu'il le cuidast et que la tenist aussi 
bonne que nulle de Paris. Elle fist tant, par le moyen 
d'une femme qui la gardoit, que vers elle vindrent 
deux hommes qui ou temps passé l'avoient en amours 
bien servie. Et vindrent de si bonne heure que son 
mary estoit en la ville, et a cest cop devers les medicins 
et apothicaires, ainsi qu'elle luy avoit ordonné 
et prié. Quand elle vit ces deux hommes, elle fit 
tantost venir touz ses enfants et commence a dire : 
« Vous, ung tel, vous savez ce qui a esté entre vous 
et moy du temps passé, dont il me desplaist a ceste 
heure amerement. Et si n'est la misericorde de Nostre 
Seigneur, a qui me recommende, il me sera en l'autre 
monde bien cherement vendu. Toutesfoiz, j'ay fait 
une folie, je le cognois ; mais de faire la secunde 
ce seroit trop mal fait. Veez cy telz et telz de mes 
enfans ; ilz sont vostres, et mon mary cuide qu'ilz 
soient siens. Si feroye conscience de les laisser en sa 
charge ; si vous prie tant que je puis qu'après ma 
mort, qui sera brefment, vous les prenez avecques 
vous et les entretenez, nourrissez et elevez, et en 
faictes comme bon pere doit faire, car ilz sont 
vostres. » Pareillement dist a l'autre, et luy monstra 
ses aultres enfans : « Telz et telz sont a vous, je 
vous en asseure. Je les vous recommende, en vous 
priant que vous en acquictez ; et s'ainsi le me voulez 
promectre, j'en mourray plus aise. » Et comme elle 
faisoit ce partage, son mary va revenir a l'ostel et 
fut perceu par ung petit de ses filz qui n'avoit environ 
que IIIJ ou VJ ans, qui vistement descendit en 
bas encontre de luy bien effrayement, et se hasta tant 
de devaler la montée qu'il estoit presque hors 
d'alayne. Et comme il vit son pere, a quelque meschef 
que ce fut, il dist : « Helas ! mon pere, avancez 
vous tost, pour Dieu ! - Quel chose y a il de nouveau ? 
dit le pere ; ta mere est elle morte ? - Nenny, 
nenny, dit l'enfant ; mais avancez vous d'aller en 
hault, ou il ne vous demourra enfans nesun. Ilz sont 
venuz deux hommes vers ma mere, mais elle leur 
donne tous mes freres et mes seurs. Si vous n'alez 
bien tost, elle donnera tout. » Le bon homme ne scet 
que son filz veult dire. Si monta en hault et trouve 
sa femme bien malade, sa garde, et deux de ses voisins, 
et ses enfans ; si demanda que signifie ce que 
ung tel de ses filz luy avoit dit du don qu'elle fait 
de ses enfans. « Vous le scerez cy après », dit elle. 
Il n'en enquist plus avant pour l'heure, car il ne se 
doubtoit de rien. Ses voisins s'en allerent et commenderent 
la malade a Dieu, et luy promisrent de faire 
ce qu'elle leur avoit requis, dont elle les remercya. 
Comme elle approucha le pas de la mort, elle crya 
mercy a son mary, et luy dist la faulte qu'elle luy a 
fait durant qu'elle a esté allyée avecques luy, et 
comment telz et telz de ses enfans sont a ung tel, et 
telz et telz sont a ung tel, c'est assavoir a ceulz dont 
dessus est touché, et que après sa mort ilz les prendront 
et n'en ara jamais charge. Il fut bien esbahy 
d'oyr ceste nouvelle. Neantmains il luy pardonna 
tout, et puis elle mourut ; et il envoya ses enfans a 
ceulx qu'elle avoit ordonné, qui les retindrent. Et 
par ce point il fut quitte de sa femme et de ses 
enfans ; et si eut beaucop mains de regret de la 
perte de sa femme que de celle de ses enfans. 


LA CINQUANTE DEUXIESME NOUVELLE, 
PAR 
MONSEIGNEUR DE LA ROCHE. 
Nagueres que ung grand gentil homme, sage, prudent, 
et beaucop vertueux, comme il estoit au lit de 
la mort, et eust fait ses ordonnances et disposé de 
sa conscience au mieulx qu'oncques peut, il appella 
ung seul filz qu'il avoit, auquel il laissoit foison de 
biens temporelz. Et après qu'il luy eut recommandé 
son ame, celle de sa mere, qui nagueres estoit allée 
de vie par mort, et generalement tout le college de 
purgatoire, il l'advisa trois choses pour la derreniere 
doctrine que jamais luy vouloit bailler, en disant : 
« Mon tres cher filz, je vous advise tout premier que 
jamais vous ne hantez tant en l'ostel de vostre voisin 
que l'on vous y serve de pain bis. Secundement, je 
vous enjoinctz que vous gardez tres bien de jamais 
courre vostre cheval en la valée. Tiercement, que 
vous ne prenez jamais femme d'estrange nacion. 
Souvienne vous de ces trois poins, et je ne doubte 
point que bien ne vous en vienne. Mais si vous faictes 
au contraire, soiez seur que vous trouverez que la 
doctrine de vostre pere vous vaulsist mieulx avoir 
tenue. » Le bon filz mercya son pere de son bon 
advertissement, et luy promect d'escripre ses enseignemens 
au plus profond de son entendement, et si 
tres bien en aura memoire que jamais n'yra au contraire. 
Tantost après son pere mourut. Et furent 
faictes ses funerailles comme a son estat et homme 
de tel lieu qu'il estoit appartenoit : car son filz s'en 
voult bien acquitter, comme celuy qui bien avoit de 
quoy. Ung certain temps après, comme l'on a 
accointance plus en ung lieu qu'en l'autre, ce bon 
gentil homme, qui estoit orphelin de pere et de mere, 
jeune, et a marier, et ne savoit que c'estoit de mesnage, 
s'accointa d'un voisin qu'il avoit, et de fait la 
pluspart des jours buvoit et mengeoit leens. Son 
voisin, qui maryé estoit et avoit une tres belle femme, 
se bouta en la doulce rage de jalousie. Et luy vindrent 
faire rapport ses yeulx suspeçonneux que 
nostre gentil homme ne venoit en son hostel fors a 
l'occasion de sa femme, et que vrayement il en estoit 
amoureux, et que a la longue il la pourroit emporter 
d'assault. Si n'estoit pas bien a son aise, et ne savoit 
penser comment il se pourroit honnestement de luy 
desarmer, car luy dire la chose comme il la pense 
ne vauldroit rien. Si conclud de luy tenir telz termes 
petit a petit qu'il se pourra assez percevoir, s'il n'est 
trop beste, que sa hantise si continuelle ne luy plaist 
pas. Et pour executer sa conclusion, en lieu qu'on 
le souloit servir de pain blanc, il fist mectre du pain 
bis. Et après je ne sçay quants repas, nostre gentilhomme 
s'en donna garde, et luy souvint de la doctrine 
de son pere. Si cogneut qu'il avoit erré, si battit 
sa coulpe et bouta en sa manche tout secretement 
ung pain bis et l'apporta a son hostel. Et en remembrance 
le pendit a une corde dedans la grand sale, et 
ne retourna plus en la maison de son voisin comme 
il avoit fait auparavant. Ung jour entre les aultres, 
luy qui estoit homme de deduit, comme il estoit aux 
champs, et eussent ses levriers mis ung lievre en 
chasse, il picque son cheval tant qu'il peut après, et 
vint rataindre et lievre et levriers en une grand valée, 
ou son cheval, qui venoit de toute sa force, faillit de 
quatre piez et tumbe ; et se rompit le col, et il fut 
tres bien blecyé. Et fut bien eureux, quand il se vit 
gardé de mort ne de bleceure. Il eut toutesfoiz pour 
recompense le lievre. Et comme il le tenist et regardast 
son cheval que tant amoit, il luy souvint du 
second advisement que son pere luy bailla, et que, 
s'il en eust eu bien memoire, il n'eust pas ceste perte, 
ne passé le dangier qu'il a eu bien grand. Quand il 
fut a sa maison, il mist au près du pain bis, a une 
corde, en la sale, la peau du cheval, en memoire et 
remembrance du secund advisement que son pere 
jadiz luy bailla. Ung certain temps après il luy print 
volunté d'aller voyager et veoir païs. Si disposa ses 
besoignes ad ce, et fist sa finance, et sercha maintes 
contrées, et se trouva en diverses regions, et s'arresta 
en la fin et fist residence en l'ostel d'un grand seigneur, 
d'une estrange et bien lointaine marche. Et se 
gouverna si haultement et si bien leens que le seigneur 
fut bien content de luy bailler sa fille a 
mariage, jasoit qu'il n'eust cognoissance de luy fors 
de ses loables meurs et vertuz. Pour abreger, il 
fiança la fille de ce seigneur, et vint le jour des 
nopces. Et quand il cuyda la nuyt coucher avec elle, 
on luy dist que la coustume du pays estoit de point 
coucher la premiere nuyt avec sa femme, et qu'il eust 
pacience jusqu'au lendemain. « Puis que c'est la 
coustume, dist il, je ne quiers ja qu'on la rompe pour 
moy. » Son espouse fut menée coucher après les 
dances en une chambre, et il en une aultre ; et de 
bien venir n'y avoit que une paroy entre ces deux 
chambres, qui n'estoit que de terre. Si s'advisa, pour 
veoir la contenance, de faire ung pertuis de son 
espée par dedens la paroy et vit tres bien a son 
aise son espouse se bouter en son lit. Et vit aussi, 
ne demoura gueres après, le chapellain de leens qui 
se vint bouter auprès d'elle pour luy faire compagnie 
affin qu'elle n'eust paour, ou espoir pour faire l'essay 
ou prendre le disme advenir, comme firent les cordeliers 
dont dessus est touché. Nostre bon gentilhomme, 
quand il vit cest appareil, pensez qu'il eut 
bien des estoupes en sa quenoille ; et luy vint tantost 
en memoire le IIJe advisement que son bon pere luy 
donna, lequel il avoit mal retenu. Il se conforta 
toutesfoiz et dist bien en soy mesmes que la chose 
n'est pas si avant qu'il n'en saille bien. Au lendemain, 
le bon chapellain, son lieutenant pour la nuyt, 
et son predecesseur, aussi se leva de bon matin, et 
d'adventure il oblya ses brayes soubz le chevet du 
lit a l'espousée. Et nostre bon gentilhomme, sans 
faire semblant de rien, vint au lit d'elle et la salua 
gracieusement, comme il savoit bien faire, et trouva 
façon de prendre les braies du prestre sans ce qu'il 
fust de ame apperceu. On fist grand chere tout ce 
jour. Et quand vint au soir, le lit a l'espousée fut 
paré et ordonné tant richement que merveilles, et elle 
y fut couchée. Si dist on au sire des nopces que 
meshuy, quand il luy plaira, se pourra il aller coucher 
avecques sa femme. Il estoit fourny de sa response, 
et dist au pere et a la mere et aux parens qui 
le voulrent oyr : « Vous ne savez qui je suis, et a 
qui vous avez donné vostre fille. Et en ce m'avez fait 
le plus hault honneur qui jamais fut fait a jeune 
gentilhomme estrangier, dont je ne vous saroie assez 
mercier. Neantmains toutesfoiz, j'ay conclud en moy 
mesmes, et suis ad ce resolu, de jamais coucher avec 
elle si que luy auray monstré et a vous aussi qui 
je suis, quelle chose j'ay et comment je suis logié. » 
Le pere print tantost la parolle et dist : « Nous 
savons tres bien que vous estes noble homme et de 
hault lieu. Et n'a pas Dieu mis en vous tant de belles 
vertuz sans les accompaigner d'amys et de richesses. 
Nous sommes contens de vous, ne laissez ja a parachever 
vostre mariage. Tout a temps scerons nous 
plus avant de vostre estre quand il vous plaira. » 
Pour abreger, il voa et jura de jamais coucher avec 
elle si n'estoit en son hostel ; et l'y amenerent son 
pere, sa mere, et pluseurs de ses parens et amys. Il 
fist mettre son hostel a point pour les recevoir, et y 
vint ung jour devant eulx. Et tantost qu'il fut descendu, 
il print les brayes du prestre qu'il avoit, et 
les pendit en sa sale auprès du pain bis et de la 
peau du cheval. tres grandement furent receuz et 
festoiez les parens et amis de la bonne espousée ; et 
furent bien esbahiz de veoir l'ostel d'un tel jeune 
gentil homme si bien fourny de vaisselle, de tapisserie 
et de tout aultre meuble ; et se reputoient tres eureux 
d'avoir si bien allyée leur belle fille. Comme 
ilz regardoient par leens, ilz vindrent en la grand 
sale, qui estoit pourtendue de belle tapisserie ; si 
perceurent ou milieu le pain bis, la peau du cheval, 
et unes brayes qui pendoient, dont ilz furent beaucop 
esbahiz. Et en demanderent la signifiance a leur 
hoste, le sire des nopces. Et il dit que voluntiers et 
pour cause il leur diroit ce qui en est quand ilz 
aroient mengé. Le disner fut prest et Dieu scet qu'ilz 
furent bien serviz. Ilz n'eurent pas si tost disné qu'ilz 
demanderent l'interpretacion et le mistere du pain 
bis, de la peau du cheval, etc... Et le bon gentil 
homme leur compta bien au long, et dist que son 
pere au lit de la mort, comme dessus est narré, luy 
avoit baillé trois advisemens. Le premier fut que 
jamais ne se trouvast tant en ung lieu que l'on le 
servist de pain bis. « Je ne retins pas bien ceste 
doctrine : car depuis sa mort je hantay tant ung mien 
voisin qu'il se bouta en jalousie pour sa femme ; et, 
en lieu de pain blanc que je y eu long temps, on me 
servit du bis. Et en memoire et approbacion de la 
verité de cest enseignement, j'ay la fait mectre ce 
pain bis. Le deuxiesme enseignement que mon pere 
me bailla fut que jamais ne courusse mon cheval a 
la valée. Je ne le retins pas bien ; ung jour qui passa, 
si m'en print mal. Car, en courant en une valée 
après le lievre et mes chiens, mon cheval se rompit 
le col, et je fuz tres bien blecié. Et en memoire de 
ce est la pendue la peau du cheval que alors je 
perdy. Le troisiesme enseignement que mon pere 
me bailla si fut que jamais n'espousasse femme 
d'estrange region. Or y ay je failly, et vous diray 
comment il m'en est prins. Il est vray que la premiere 
nuyt que vous me refusastes le coucher avecques 
vostre fille, qui cy est, je fu logié en la chambre au 
plus près de la sienne. Et car la paroy qui estoit 
entre elle et moy n'estoit pas forte, je la pertuisay 
de mon espée ; et vy venir coucher avec elle le chapellain 
de vostre hostel, qui soubz le chevet du lit 
oublya ses braies le matin qu'il se leva ; lesquelles je 
recouvray, et sont celles que veez la pendues, qui 
tesmoignent et approuvent la canonicque verité du 
troisiesme enseignement que jadiz feu mon pere me 
bailla, lequel je n'ay pas bien retenu. Mais, affin 
que plus n'y renchoye en la faulte des deux advis 
precedens, ces trois bagues que veez m'en feront 
doresenavant sage. Et car, la Dieu mercy, je ne suis 
pas tant obligé a vostre fille qu'elle ne me puisse 
bien quicter, je vous prie que la remenez et retournez 
en vostre marche, car jour que je vive ne me sera 
de plus près. Mais pource que je vous ay fait venir 
de loing et vous ay bien voulu monstrer que je ne 
suis pas homme pour avoir le demourant d'un 
prestre, je suis content de paier voz despens. » Les 
aultres ne sceurent que dire, qui se veoient conclus 
en leur tort. Voyans aussi qu'ilz sont loing de leur 
pays, et que la force n'est pas leur en ce lieu, si 
furent contens de prendre argent pour leurs despens 
et s'en retourner dont ilz vindrent. Et qui plus y a 
mis plus y a perdu. Et par ce compte avez oy que les 
trois advis que le bon pere bailla a son filz ne sont 
pas a oublier. Si les retienne chacun pour autant 
qu'il sentira qu'il luy peut toucher. 


LA CINQUANTE TROYSIESME NOUVELLE, 
PAR 
MONSEIGNEUR L'AMANT DE BRUXELLES. 
N'a gueres que en l'eglise de saincte Goule, a 
Bruxelles, estoient a ung matin pluseurs hommes et 
femmes qui devoient espouser a la premiere messe, 
qui se dit entre quatre et cinq heures. Et entre 
aultres qui devoient emprendre ce doulx et seur 
estat de mariage, et promectre en la main du prestre 
ce que pour rien ne vouldroient trespasser, il y avoit 
ung jeune homme et une jeune fille qui n'estoient 
pas des plus riches, mais bonne volunté avoient, qui 
estoient l'un près de l'autre, et n'attendoient fors que 
le curé les appellast pour espouser. Auprès d'eulx 
aussi y avoit ung homme ancien et une femme vieille 
qui grand chevance et foison de richesses avoient, et 
par convoitise et grand desir de plus avoir avoient 
promis foy et loyaulté l'un a l'autre, et pareillement 
actendoient a espouser a ceste messe. Le curé vint 
et chanta ceste messe tres desirée. Et en la fin, comme 
il est de coustume, devant luy se misrent ceulx qui 
espouser devoient, dont y avoit pluseurs, sans les 
quatre dont je vous ay compté. Or devez vous savoir 
que ce bon curé, qui tout prest estoit devant l'aultier 
pour faire et accomplir le mistere d'espousailles, 
estoit borgne, et avoit, par ne sçay quel meschef 
puis pou de temps perdu ung oeil, et n'y avoit 
aussi gueres grand luminaire en la chapelle ne sur 
l'aultier ; il estoit aussi yver, et faisoit fort brun 
et noir. Si faillit a choisir. Car, quand vint a besoignier 
et espouser, il print le vieil homme riche et la 
jeune fille pouvre et les joignit par l'aneau du moustier 
ensemble. D'aultre costé aussi il print le jeune 
homme pouvre et l'espousa a la vieille femme riche, 
et ne s'en donnerent oncques garde en l'eglise ne les 
hommes ne les femmes, dont ce fut grand merveille, 
par especial des hommes ; car ilz osent mieux lever 
les yeulx et la teste quand ils sont devant le curé a 
genoux que les femmes, qui sont a cest cop simples 
et coyes et n'ont le regard fiché qu'en terre. Il est 
de coustume que, au saillir des espousailles, les amis 
de l'espousée la prenent et mainent. Si fut menée 
la pouvre jeune fille a l'ostel du riche homme ; et 
pareillement la vieille riche fut menée en la pouvre 
maisonnette du jeune compaignon. Quand la jeune 
espousée se trouva en la court et en la grand sale 
de l'ostel de l'homme qu'elle avoit par mesprise 
espousé, elle fut bien esbahie et cogneut bien qu'elle 
n'estoit pas partie de leens ce jour. Quand elle fut 
arriere en la chambre a parer, qui estoit bien tendue 
de belle tapisserie, elle vit le beau grand feu, la belle 
table couverte ou le beau desjuner estoit tout prest. 
Elle vit le beau buffet bien fourny de vaisselle : si 
fut plus esbahie que par avant, et de ce se donne 
plus grand merveille qu'elle ne cognoist ame de ceulx 
qu'elle ot parler. Elle fut tantost desarmée de sa 
faille, ou elle estoit bien enfermée et embronchée ; 
et comme son espousé la vit a descouvert, et les 
aultres qui la estoient, creez qu'ilz furent autant souprins 
que si cornes leur venissent. « Comment ! dit 
l'espousé, et est ce cy ma femme ? Nostre Dame ! 
je suis bien eureux ! Elle est bien changée depuis 
hier. Je croy qu'elle a esté a la fontaine de Jouvence. 
- Nous ne savons, dirent ceulx qui l'avoient 
amenée, dont elle vient, ne qu'on luy a fait. Mais 
nous savons certainement que c'est celle que vous 
avez huy espousée, et que nous prismes a l'aultier, 
car oncques puis ne nous partit des braz. » La compaignie 
fut bien esbahie et longuement sans mot 
dire ; mais, que que fust simple et esbahye, la 
pouvre espousée estoit toute desconfortée et ploroit 
des yeulx tendrement, et ne savoit sa contenance. 
Elle amast trop mieulx se trouver avecques son amy, 
qu'elle cuidoit bien avoir espousé ce jour. L'espousé, 
la voyant se desconforter, en eut pitié et luy dist : 
« M'amye, ne vous desconfortez ja, vous estes arrivée 
en bon hostel, si Dieu plaist, et n'ayez doubte, 
on ne vous y fera ja desplaisir ; mais dictes moy, 
s'il vous plaist, qui vous estes, et a vostre advis dont 
vous venez cy ? » Quand elle l'oyt si courtoisement 
parler, elle s'asseura ung peu et luy nomma son pere 
et sa mere, et dist qu'elle estoit de Bruxelles, et 
avoit fiancé ung tel qu'elle luy nomma, et le cuidoit 
bien avoir espousé. L'espousé et tous ceulx qui la 
estoient commencerent a rire, et dirent que le curé 
leur a fait ce tour. « Or loé soit Dieu, dist de rechef 
l'espousé, de ce change ! Je n'en voulsisse pas tenir 
grand chose que Dieu vous a envoyée a moy, et je 
vous promet par ma foy de vous tenir bonne compaignie. 
- Nenny, ce dit elle en plorant, vous n'estes 
pas mon mary. Je veil retourner devers celuy a qui 
mon pere m'avoit donnée. - Ainsi ne se fera pas, dit il ; je vous ay espousée en saincte eglise, vous n'y 
povez contredire. Vous estes et demourrez ma 
femme, et soiez contente, vous estes bien eureuse. 
J'ay, la Dieu mercy ! des biens assez, dont vous serez 
dame et maistresse, et vous feray bien jolye. » Il la 
prescha tant, et ceux qui la estoient, qu'elle fut contente 
d'obeir. Si desjunerent legierement et puis se 
coucherent ; et fist le vieil homme du mieux qu'il 
sceut. Or retournons a nostre vieille et au jeune 
compaignon. Pour abreger, elle fut menée a l'ostel 
du pere a la fille qui a ceste heure est couchée avecques 
le vieil homme. Quand elle se trouva leens, elle 
cuida bien enrager, et dist tout haut : « Et que fays 
ceens ? que ne me maine l'on en ma maison, ou a 
l'ostel de mon mary ? » L'espousé, qui vit ceste 
vieille et l'oyt parler, fut bien esbahy ; si furent son 
pere et sa mere, et tous ceulx de l'assemblée. Si 
saillit avant le pere et la mere de leens, qui cogneut 
la vieille, et bien savoit a parler de son mariage, et 
dit : « On vous a baillé, mon filz, la femme d'un tel, 
et creez qu'il a la vostre ; et ceste faulte vient par 
nostre curé, qui voit si mal. Et ainsi m'aist Dieu, 
jasoit que je fusse loing de vous quand espousastes, 
si me cuiday je percevoir de ce change. - Et qu'en 
doy je faire ? dit l'espousé. - Par ma foy, dist son 
pere, je ne m'y cognois pas bien, mais je faiz grand 
doubte que vous ne puissez avoir aultre femme. 
- Saint Jehan ! dist la vieille, je ne le veil point. Je 
n'ay cure d'un tel chetif ! Je seroye bien eureuse 
d'avoir ung tel jeune galant qui n'aroit cure de moy, 
et me despendroit tout le mien, et, si j'en sonnoye 
mot, encores aroie je la teste torchée. Ostez, ostez, 
mandez vostre femme, et me laissez aller ou je doy 
estre ! - Nostre Dame ! dit l'espousé, si je la puis 
recouvrer, je l'ayme trop mieulx que vous, quelque 
pouvre qu'elle soit ; mais vous n'en yrez pas, si je 
ne la puis finer. » Son pere et aucuns ses parens 
vindrent a l'ostel ou la vieille voulsist bien estre ; et 
vindrent trouver la compaignie qui desjeunoit au 
plus fort, et qui faisoient le chaudeau pour porter a 
l'espousé et a l'espousée. Ilz compterent leur cas, et 
on leur respondit : « Vous venez trop tard : chacun 
se tienne a ce qu'il a. Le seigneur de ceens est content 
de la femme que Dieu luy a donnée. Il l'a 
espousée et n'en veult point d'aultre. Et ne vous en 
dolez ja. Vous ne fustes jamais si eureuxque 
d'avoir alyée en si hault lieu. Vous en serez une foiz 
tous riches. » Ce bon pere retourne en son hostel, et 
vient faire son rapport, dont la vieille cuida bien 
enrager. « Voire, dist elle, suis en ce point deceue ? 
Par Dieu ! la chose n'en demourra pas ainsi, ou la 
justice me fauldra. » Si la vieille estoit bien mal contente, 
encore l'estoit bien autant ou plus le jeune 
espousé, qui se veoit frustré de ses amours ; et 
encores l'eust il legerement passé s'il eust peu finer 
de la vieille a tout son argent. Mais nenny, il la faillit 
laisser aller a sa maison, tant menoit laide vie. Si 
fut conseillé de la faire citer par devant monseigneur 
de Cambray, et elle pareillement fist citer le vieil 
homme qui ha la jeune femme. Et ont encommencé 
ung gros procés dont le jugement n'est encores 
rendu ; si ne vous en sçay dire plus avant. 


LA CINQUANTE QUATRIESME NOUVELLE, 
PAR 
MAHIOT D'AUQUASNES. 
Ung gentil chevalier de la conté de Flandres, 
jeune, bruyant, jousteur, danseur et bien chantant, se 
trouva (point) ou païs de Haynault, en la compaignie 
d'un aultre gentil chevalier de sa sorte, et 
demourant ou dit pays, qui le hantoit trop plus que 
la marche de Flandres ou il avoit sa residence et 
belle et bonne. Mais, comme souvent advient, amours 
estoit cause de sa retenue, car il estoit feru et attaint 
bien au vif d'une damoiselle de Maubeuge, et a ceste 
occasion Dieu scet qu'il faisoit. tres souvent joustoit, 
faisoit mommeries, bancquetz et generalement tout 
ce qu'il pensoit qui peust plaire a sa dame luy estoit 
possible, et le faisoit. Il fut assez bien en grace 
pour ung temps, mais non pas si avant qu'il eut bien 
voulu. Son compaignon le chevalier de Haynau, qui 
savoit tout son cas, le servoit au mieulx qu'il povoit ; 
et ne tenoit pas a sa diligence que ses besoignes ne 
fussent bien bonnes et meilleures qu'elles ne furent. 
Qu'en vauldroit le long compte ? Le bon chevalier de 
Flandres ne sceut oncques tant faire, ne son compaignon 
aussi, qu'il peust obtenir de sa dame le gracieux 
don de mercy, ainçois la trouva tout temps 
rigoreuse, puis qu'il tenoit langage sur ces termes. 
Force luy fut toutesfoiz, ses besoignes estans comme 
vous oez, de retourner en Flandres. Si print ung 
gracieux congé de sa dame, et luy laissa son compaignon. 
Promist aussi, s'il ne retournoit de bref, de 
luy souvent escripre et mander de son estat. Et elle 
promist de sa part luy faire savoir de ses nouvelles. 
Advint certain jour après que nostre chevalier fut 
retourné en Flandres, que sa dame eut volunté d'aller 
en pelerinage et disposa ses besoignes ad ce. Et 
comme le chariot estoit devant son hostel, et le 
charreton dedans, qui estoit ung tres beau compaignon, 
fort et viste, qui l'adouboit, elle luy gecta ung 
coussin sur la teste, et le fist cheoir a pates, et puis 
commença a rire tres fort et bien hault. Le charreton 
se sourdit et la regarda rire, et dist : « Par Dieu, 
madamoiselle, vous m'avez fait cheoir ; mais creez 
que je m'en vengeray bien, car avant qu'il soit nuyt 
je vous feray tumber. - Vous n'estes pas si mal 
gracieux », dist elle. Et, en ce disant, elle prend ung 
aultre coussin, que le charreton ne s'en donnoit 
garde, et le fait arriere cheoir comme devant. Et 
s'elle risit fort au par avant, elle ne s'en faindit pas 
a ceste heure. « Et qu'est cecy, dit le charreton, 
madamoiselle ? Vous en voulez a moy, faictes. Par 
ma foy, si j'estoie emprès vous, je n'attendroye pas 
de moy venger aux champs. - Et que feriez vous ? 
dit elle. - Se j'estoie en hault, je le vous diroye, 
dit il. - Vous feriez merveilles, dit elle, a vous oyr ; 
mais vous ne vous y oseriez trouver. - Non, dit il, 
et vous le verrez. » Il saulta jus du chariot, entra 
dedans l'ostel, et monta en haut, ou madamoiselle 
estoit en cotte simple, tant joyeuse qu'on ne 
pourroit plus. Il la commence a assaillir, et, pour 
abreger le compte, elle fut contente qu'il luy tollist 
ce que par honneur donner ne luy povoit. Cela se 
passa, et au terme accoustumé elle fist ung tres beau 
petit charreton, ou pour mieulx dire ung tres beau 
filz. La chose ne fut pas si secrete que le chevalier 
de Haynau ne le sceust tantost, dont il fut bien 
esbahy. Il escripvit bien a haste par ung propre message 
a son compaignon en Flandres comment sa 
dame avoit fait ung enfant a l'ayde d'un charreton. 
Pensez que l'autre fut bien esbahy d'oyr ces nouvelles. 
Si ne demoura gueres qu'il ne vint en Haynau 
devers son compaignon, et luy pria qu'ilz allassent 
veoir sa dame, et qu'il la veult trop bien tancer et luy 
dire la lascheté et neanté de son cueur. Combien que, 
pour son meschef advenu, elle ne se monstra encores 
gueres a ce temps, si trouverent façon ces deux chevaliers, 
par moyens, qu'ils vindrent ou lieu ou elle 
estoit. Elle fut bien honteuse et desplaisante de leur 
venue, comme celle qui bien scet qu'elle n'orra chose 
d'eulx qui luy plaise. Au fort elle s'asseura, et les 
receut comme sa contenance luy apporta. Ilz commencerent 
a deviser d'unes et d'aultres matieres. Et 
nostre bon chevalier de Flandres va commencer son 
service et luy dit tant de villanie qu'on ne pourroit 
plus : « Or estes vous, dist il, du monde la femme 
plus reprouchée et mains honorée, et avez monstré la 
grand lascheté de vostre cueur, qui vous estes habandonnée 
a ung meschant villain charreton. Tant de 
gens de bien vous ont offert leurs services et vous 
les avez tous reboutez ! Et pour ma part, vous savez 
que j'ai fait pour vostre grace acquerir ; et n'estois 
je pas homme pour avoir ce butin ou mieulx que ung 
paillard charreton qui ne fist oncques rien pour 
vous ? - Je vous requier, monseigneur, dit elle, ne 
m'en parlez plus ; ce qui est fait ne peut aultrement 
estre ; mais je vous dy bien que si vous fussez venu 
a l'heure du charreton, que autant eussé je fait 
pour vous que je feiz pour luy. - Est ce cela ? dit il. 
Saint Jehan ! il vint a bonne heure ! Le dyable y ait 
part, que je en fu si eureux que de savoir vostre 
heure ! - Vrayement, dit elle, il vint a l'heure qu'il 
falloit venir. - Au dyable, dit il, soit l'heure, vous 
aussi, et vostre charreton ! » Et a tant se part et 
son compaignon le suyt. Et oncques depuis n'en tint 
compte, et a bonne cause. 


LA LVe NOUVELLE. 
PAR 
MONSEIGNEUR DE VILLIERS. 
L'année du pardon de Romme nagueres passé 
estoit ou Daulphiné la pestilence si grande et si horrible 
que la pluspart des gens de bien habandonnerent 
le païs. Durant ceste persecucion, une belle 
fille, gente et jeune, se sentit ferue de la maladie ; et 
tout tantost se vint rendre a une sienne voisine, 
femme de bien et de grand façon, et desja sur l'eage, 
et lui compta son piteux cas. La voisine, qui estoit 
femme sage et asseurée, ne s'effraya de rien que 
l'autre luy comptast, mesme eut bien tant de courage 
et d'asseurance en elle qu'el la conforta de parolles 
et de tant pou de medicine qu'elle savoit. « Hélas ! 
ce dist la jeune fille malade, ma bonne voisine, j'ay 
grand regret que force m'est aujourd'huy de 
habandonner ce monde et les beaulx et bons passetemps 
que j'ay euz longtemps ; mais encores, par 
mon serment, a dire entre vous et moy, mon plus 
grant regret si est qu'il fault que je meure avant que 
savoir et sentir des biens de ce monde. Telz et telz 
m'ont maintesfoiz priée, et si les ay refusez tout plainement, 
dont me desplaist. Et creez que si j'en peusse 
finer d'un a ceste heure, il ne m'eschapperoit jamais 
devant qu'il m'eust monstré comment je fuz gaignée. 
L'on me fait entendre que la façon du faire est tant 
plaisante que je plains et complains mon gent et 
jeune corps qu'il fault pourrir sans avoir eu ce desiré 
plaisir. Et a verité dire, ma bonne voisine, il me semble 
si je peusse quelque pou sentir avant ma mort, 
ma fin en seroit plus aisée et plus legiere a passer, 
et a mains de regret. Et que plus est, mon cueur est 
a cela que ce me pourroit estre medicine et cause 
de garison. - Pleust a Dieu, dist la vieille, qu'il ne 
tenist a aultre chose, vous seriez tost garie, ce me 
semble. Car, Dieu mercy, nostre ville n'est pas 
encores si desgarnye de gens qu'on n'y trouvast ung 
gentil compaignon pour vous servir a ce besoing. 
- Ma bonne voisine, dit la jeune fille, je vous requier 
que vous allez devers ung tel, qu'elle luy nomma, qui 
estoit ung tres beau gentilhomme, et qui aultrefoiz 
avoit esté amoureux d'elle, et faictes tant qu'il vienne 
icy parler a moy. » La veille se mect au chemin, et 
fist tant qu'elle trouva ce gentilhomme, qu'elle envoya 
en sa maison. Tantost qu'il fut leens, la jeune fille 
malade, et a cause de sa maladie plus et mieux colorée, 
luy saillit au col et le baisa plus de vingt foiz. Le 
jeune filz, plus joyeux qu'oncques mais de veoir celle 
que tant avoit amée ainsi vers luy habandonnée, la 
saysit sans demeure, et luy monstra ce que tant desiroit 
a savoir. Elle ne fut pas honteuse de le requerre 
et prier de continuer ce qu'il avoit encommencé. Et 
pour abreger, tant luy fist elle recommencer qu'il n'en 
peut plus. Quand elle vit ce, comme celle qui n'en 
avoit pas son saoul, elle luy osa bien dire : « Mon 
amy, vous m'avez autrefoiz priée de ce dont je vous 
requier. Aujourd'uy, vous avez fait ce qu'en vous 
est, je le sçay bien. Toutesfoiz je ne sçay que j'ay 
ne qu'il me fault, mais je cognois que je ne puis vivre 
si quelque ung ne me fait compaignie en la façon 
que m'avez fait ; et pourtant, je vous prie que veillez 
aller vers ung tel et l'amenez icy, si cher que vous 
amez ma vie. Il est bien vostre amy, je le sçay bien 
qu'il fera ce que vous vouldrez. » Ce gentil homme 
fut esbahy de ceste requeste. Toutesfoiz, car il avoit 
tant labouré que plus ne povoit, il fut content d'aller 
querre son compaignon et l'amena devant elle, qui 
tantost le mist en besoigne, et le laissa ainsi que 
l'autre. Quand elle l'eut matté comme son compaignon, 
elle ne fut pas mains privée de luy dire son 
courage. Mais luy prya, comme elle avoit fait l'aultre, 
d'amener vers elle ung aultre gentilhomme, et il le 
fist. Or sont ja trois qu'elle a laissez et desconfiz 
par force d'armes ; mais vous devez savoir que le 
premier gentilhomme se sentit malade et feru de 
l'epidimie tantost qu'il eut mis son compaignon en 
son lieu ; si s'en alla hastivement vers le curé, et 
tout le mieulx qu'il sceut se confessa, et puis mourut 
entre les braz du curé. Son compaignon aussi, le 
deuxiesme venu, tantost que au tiers il eut baillé sa 
place, se sentit tres malade, et demandoit partout 
après celui qui desja estoit mort. Il vint rencontrer 
le curé plorant et demenant grand dueil, qui luy 
compta la mort de son bon compaignon. « Ha ! monseigneur 
le curé, je suis feru tout comme luy, confessez 
moy. » Le curé en grand crainte se despescha 
de le confesser. Et quand ce fut fait, ce gentilhomme 
malade, a deux heures près de sa fin, s'en vint a 
celle qui luy avoit baillé le cop de la mort, et a son 
compaignon aussi, et la trouva celuy qu'il y avoit 
amené, et luy dist : « Maudicte femme ! vous m'avez 
baillé la mort, et a mon compaignon aussi. Vous 
estes digne de estre brullée et mise en cendre. Toutesfoiz 
je le vous pardonne : Dieu le vous veille pardonner ! 
Vous avez l'epydimie et l'avez bailliée a 
mon compaignon, qui en est mort entre les braz du 
prestre. Et je n'en ay pas mains. » Il se partit a tant 
et s'en ala morir une heure après, en sa maison. Le 
IIJe gentilhomme, qui se voyoit en l'espreuve ou ses 
deux compaignons estoient mors, n'estoit pas des 
plus asseurez. Toutesfoiz il print courage en soy 
mesmes et mist et paour et crainte arriere dos ; et 
s'asseura comme celuy qui en beaucoup de perilz et de 
mortelz assaulx s'estoit trouvé ; et vint au pere et a 
la mere de celle qui l'avoit deceu et fait morir ses 
deux compaignons, et leur compta la maladie de 
leur fille et qu'on y prinst garde. Cela fait, il se 
conduisit tellement qu'il eschappa du peril ou ses 
deux compaignons estoient mors. Or devez vous 
savoir que quand ceste ouvriere de tuer gens fut 
ramenée en l'ostel de son pere, tantdiz qu'on luy faisoit 
ung lit pour reposer et la faire suer, elle manda 
secretement le filz d'un cordonnier son voisin, et le 
fist venir en l'estable des chevaulx de son pere et le 
mist en euvre comme les aultres, mais il ne vesquist 
pas quatre heures après. Elle fut couchée en ung lit, 
et la fist on beaucop suer. Et tantost luy vindrent 
quatre bosses dont elle fut depuis tres bien garie. Et 
tiens, qui en aroit a faire, qu'on la trouveroit aujourd'huy 
ou reng de noz cousines, en Avignon, a Vienne, 
a Valence, ou en quelque aultre lieu ou Daulphiné. 
Et disent les maistres qu'elle eschappa de mort a 
cause d'avoir senty des biens de ce monde. Qui est 
notable et veritable exemple a pluseurs jeunes filles 
de point refuser ung bien quand il leur vient. 


LA CINQUANTE SIXIESME NOUVELLE, 
PAR 
MONSEIGNEUR DE VILLIERS. 
N'a gueres que en ung bourg de ce royaume, en la 
duché d'Auvergne, demouroit ung gentilhomme ; et 
de son maleur avoit une tres belle jeune femme. De 
sa bonté devisera mon compte. Ceste bonne damoiselle 
s'accointa d'un curé qui estoit son voisin de 
demye lieue. Et furent tant voisins et tant privez l'un 
de l'autre que le bon curé tenoit le lieu de gentilhomme 
toutes foiz qu'il estoit dehors. Et avoit ceste 
damoiselle une chambriere, qui estoit secretaire de 
leur fait, et portoit souvent nouvelles au curé et 
l'advisoit du lieu et de l'heure pour comparoir seurement 
vers sa maistresse. La chose ne fut pas en la 
parfin si bien celée que mestier fut a la compaignie. 
Car ung gentilhomme, prochain parent de celuy a qui 
ce deshonneur se faisoit, fut adverty du cas, et en 
advertit celuy a qui plus touchoit en la façon et 
maniere qu'oncques mieulx sceut ne peut. Pensez que 
ce bon gentilhomme, quand il entendit que a son 
absence sa femme se aidoit de ce curé, qu'il n'en fut 
pas content ! Et si n'eust esté son cousin, il en eust 
prins vengence criminelle et de main mise, tantost 
qu'il en fut adverty. Toutesfoiz il fut content de differer 
sa volunté jusques a tant qu'il eust prins au 
fait et l'un et l'autre. Et conclurent, luy et son cousin, 
d'aller en pelerinage a quatre ou six lieues de son 
hostel, et de y mener sa femme et ce curé pour 
mieulx se donner garde des manieres qu'ilz tiendront 
l'un vers l'aultre. Au retourner qu'ilz firent de ce 
pelerinage, ou monseigneur le curé servit Amours le 
mieulx qu'il peut, c'est assavoir de oeillades et autres 
menues entretenances, le mary se fist mander querir 
par un messagier affaictié pour aller vers ung seigneur 
du païs. Il fist semblant d'en estre malcontent 
et de se partir a regret ; neantmains, puisque ce bon 
seigneur le mande, il n'oseroit desobeir. Si part et 
s'en va ; et son cousin, l'autre gentil homme, dit qu'il 
luy fera compaignie, car c'est assez son chemin pour 
retourner en son hostel. Monseigneur le curé et 
madamoiselle ne furent jamais plus joyeux que d'oyr 
ceste nouvelle. Si prindrent conseil et conclusion 
ensemble que le curé se partira de leens et prendra 
son congié affin que nul de leens n'ait suspicion de 
luy, et environ la mynuyt, il retournera et entrera 
vers sa dame par le lieu ou il a de coustume. Et ne 
demoura gueres puis ceste conclusion prinse que 
nostre curé se part de leens et dit son adieu. Or 
devez vous savoir que le mary et le gentil homme 
son parent s'estoient embuschez en ung destroict par 
ou nostre curé devoit passer ; et ne povoit ne aller 
ne venir par ailleurs sans soy trop destourner de 
son droit chemin. Ilz virent passer nostre curé, et 
leur jugeoit le cueur qu'il retourneroit la nuyt dont 
il estoit party ; et aussi c'estoit son intencion. Ilz le 
laisserent passer sans arrester ne dire mot, et s'adviserent 
de faire ung piege tres beau, a l'aide d'aucuns 
paisans qui les servirent a ce besoing. Ce piege fut 
en haste bel et bien fait, et ne demoura gueres que 
ung loup passant pays s'attrappa leens. Tantost 
après, veez cy maistre curé qui vient, la robe courte 
vestue et portant le bel espieu a son col. Et quand 
vint a l'endroit du piege, il tumbe dedans, avecques 
le loup, dont il fut bien esbahy. Et le loup, qui avoit 
fait l'essay, n'avoit pas mains paour du curé que le 
curé avoit de luy. Quand noz deux gentilz hommes 
voyent que nostre curé est avecques le loup logé, ilz 
en firent joye merveilleuse ; et dist bien celuy a qui 
le fait touchoit plus, que jamais n'en partiroit en vie, 
et qu'il l'occira leens. L'autre le blasmoit de ceste 
volunté et ne se veult accorder qu'il meure, trop bien 
est il content qu'on luy trenche ses genitoires. Le 
mary toutesfoiz le vouloit avoir mort. En cest estrif 
demourerent longuement, en attendant le jour et qu'il 
feist cler. Tantdiz que ceste attente se faisoit, 
madamoiselle, qui actendoit son curé, ne savoit que 
penser qu'il tardoit tant ; si se pensa d'y envoyer 
sa chambriere, affin de le faire avancer. La chambriere, 
tirant son chemin vers l'ostel du curé, trouva 
le piege et tumba avecques le loup et le curé. Qui 
fut esbahy, ce fut la chambriere, de se trouver en la 
fosse emprès du loup et du curé ! « Ha ! dit le 
curé, je suis perdu, mon fait est descouvert ; quelque 
ung nous a pourchassé ce passage. » Et le mary et 
le gentil homme son cousin, qui tout entendoient et 
veoient, estoient tant aises qu'on ne pourroit plus. 
Et se penserent, comme si le saint esperit leur eust 
revelé, que la maistresse pourroit bien suyvir la 
chambriere, ad ce qu'ils entendirent de la chambriere 
que sa maistresse l'envoyoit devers le curé 
pour savoir qu'il tardoit tant de venir oultre l'heure 
prinse entre eulx deux. La maistresse, voyant que le 
curé et la chambriere point ne retournoient, et que 
le jour commenceoit a approucher, se doubta que la 
chambriere et le curé ne feissent quelque chose a son 
prejudice, et qu'ilz se pourroient entrerencontrer au 
petit bois, qui estoit a l'endroit ou le piege estoit 
fait ; si conclud qu'elle ira veoir s'elle orra nulles 
nouvelles et tire païs vers l'ostel du curé. Et elle 
venue a l'endroit du piege, tumbe dedans la fosse 
avecques les aultres. Il ne fault pas demander, quand 
ceste compaignie se voit ensemble, qui fut le plus 
esbahy, et se chacun faisoit sa puissance de soy 
tirer hors de la fosse. Mais c'est pour neant ; chacun 
d'eulx se repute mort et deshonoré. Et les deux 
ouvriers, c'est assavoir le mary de la damoiselle et le 
gentil homme son cousin, vindrent au dessus de la 
fosse saluer la compaignie, et leur disoient qu'ilz 
feissent bonne chere et qu'ils apprestoient leur desjeuner. 
Le mary, qui mouroit de faire ung cop 
de sa main, trouva façon d'envoyer son cousin 
veoir que faisoient leurs chevaulx, qui estoient en 
ung hostel assez près. Et tantdiz qu'il se trouva 
descombré de luy, il fist tant, a quelque meschef que 
ce fust, qu'il eut de l'estrain largement et l'avala 
dedans la fosse, et y mist le feu ; et la brulla la 
compaignie, femme, curé, chambriere et loup. Après 
ce, il se partit du païs et manda vers le roy querir sa 
remission, laquelle il obtint de legier. Et disent les 
aucuns que le roy deut dire qu'il n'y eut dommage 
que du pouvre loup qui fut brullé, qui ne povoit mais 
du meffait des aultres. 


LA CINQUANTE SEPTIESME NOUVELLE, 
PAR 
MONSEIGNEUR DE VILLIERS. 
Tantdiz que l'on me preste audience et que ame 
ne s'avance quand a present de parfournir ceste glorieuse 
et edifiant euvre de Cent Nouvelles, je vous 
compteray ung cas qui puis n'a gueres est advenu ou 
Daulphiné, pour estre mis ou reng et nombre des 
dictes nouvelles. Il est vray que ung gentilhomme 
du dict Daulphiné avoit en son hostel une sienne seur 
environ de l'eage de XVIIJ a XX ans ; et faisoit compaignie 
a sa femme, qui beaucop l'amoit et tenoit 
chere. Et comme deux seurs se doivent contenir et 
maintenir ensemble se conduisoient. Advint que ce 
gentil homme fut semons d'un sien voisin, lequel 
demouroit a deux petites lieues de luy, de le venir 
veoir, luy, sa femme et sa seur. Ilz y allerent, et Dieu 
scet la chere ! Et comme la femme de celuy qui festioit 
la compaignie menast a l'esbat la femme et 
la seur de nostre dit gentil homme, après soupper, 
devisant de pluseurs propos, elles se vindrent rendre 
en la maisonnette du bergier de leens, qui estoit 
auprès d'un large et grand parcq a mettre les brebiz, 
et trouverent la le maistre bergier qui besoignoit 
entour de ce parcq. Et, comme femmes scevent 
enquerre de maintes et diverses choses, entre aultres 
luy demandoyent s'il n'avoit point froit leens. Il respondit 
que non, et qu'il estoit plus aise et mieulx a 
luy que ceulx qui ont leurs belles chambres voirrées, 
nattées, et tapissées. Et tant vindrent d'unes parolles 
en aultres par motz couvers, que leurs devises 
vindrent a toucher du train de derriere. Et le bon 
bergier, qui n'estoit fol ne esperdu, leur dit que par 
la mort bieu il oseroit bien emprendre de faire la 
besoigne VIIJ ou IX foiz pour nuyt. Et la seur de 
nostre gentilhomme, qui oyoit ce propos, jectoit l'oeil 
souvent et menu sur ce bergier ; et de fait jamais ne 
cessa tant qu'elle vit son coup de luy dire qu'il ne 
laissast pour rien qu'il ne venist la veoir en l'ostel 
de son frere, et qu'elle luy feroit bonne chere. Le 
bergier, qui la vit belle fille, ne fut pas moyennement 
joyeux de ces nouvelles et luy promist la venir veoir, 
et de bref. Il fist ce qu'il avoit promis, et a l'heure 
prinse d'entre sa dame et luy, se vint rendre a l'endroit 
d'une fenestre haulte et dangereuse a monter. 
Toutesfoiz, a l'ayde d'une corde qu'elle luy devala, 
et d'une vigne qui la estoit, il fist tant qu'il fut en 
la chambre. Et ne fault pas dire qu'il y fut voluntiers 
veu. Il monstra de fait ce dont il s'estoit vanté de 
bouche. Car avant que le jour venist, il fist tant que 
le cerf eut VIIJ cornes accomplies, laquelle chose sa 
dame print bien en gré. Mais vous devez savoir que 
le bergier, avant qu'il peust parvenir a sa dame, luy 
failloit cheminer deux lieues de terre et passer a 
nou la grosse riviere du Rone, qui battoit a l'ostel 
ou sa dame demouroit. Et quand le jour venoit, luy 
failloit arriere repasser le Rone ; et ainsi s'en retournoit 
a sa bergerie. Et continua ceste maniere de 
faire une grand espace de temps, sans qu'il fust descouvert. 
Pendant ce temps pluseurs gentilz hommes 
du païs demanderent ceste damoiselle, devenue bergiere, 
a mariage. Mais nul ne venoit a son gré, dont 
son frere n'estoit pas trop content, et luy disoit pluseurs 
foiz. Mais elle estoit tousjours garnye d'excusances 
et responses largement, dont elle advertissoit 
son amy le bergier, auquel ung soir elle promist 
que, s'il vouloit, elle n'aroit jamais aultre mary que 
luy. Et il dit qu'il ne demanderoit aultre bien : « Mais 
la chose ne se pourroit, dit il, conduire, pour vostre 
frere et aultres voz amys. - Ne vous chaille, dit 
elle ; laissez m'en faire, j'en cheviray bien. » Ainsi 
promisrent l'un a l'aultre. Neantmains toutesfoiz il 
vint ung gentilhomme qui fist arriere requerre nostre 
damoiselle bergiere, et la vouloit seulement avoir 
vestue et habillée comme a son estat appartenoit, 
sans aultre chose. A laquelle chose le frere d'elle 
eust voluntiers entendu, et cuida mener sa seur ad 
ce qu'elle s'i consentist, luy remonstrant ce qu'on 
scet faire en tel cas : mais il n'en peut venir a chef, 
dont il fut bien mal content. Quand elle vit son frere 
indigné contre elle, elle le tira d'une part et luy dist : 
« Mon frere, vos m'avez beaucop pressée et preschée 
de moy marier a telz et telz, et je ne m'y suis voulu 
consentir ; dont vous requier que ne m'en sachez nul 
mal gré, et me veillez pardonner le maltalent qu'avez 
vers moy conceu. Et je vous diray la raison qui a 
ce me meut et contraint en ce cas, mais que me 
veillez asseurer que ne m'en ferez ne vouldrez pis. » 
Son frere luy promist voluntiers. Quand elle se vit 
asseurée, elle luy dist qu'elle estoit mariée autant 
vault, et que jour de sa vie aultre homme n'aroit a 
mary que celuy qu'elle luy monstreroit ennuyt, s'il 
veult. « Je le veil bien veoir, dit il, mais qui est il ? 
- Vous le verrez par temps », dit elle. Quand vint 
a l'heure accoustumée, et veecy bon bergier qui se 
vient rendre en la chambre de sa dame, Dieu scet 
comment mouillié d'avoir passé la riviere. Et le frere 
d'elle le regarde et voit que c'est le bergier de son 
voisin ; si ne fut pas pou esbahy, et le bergier 
encores plus, qui s'en cuida fuyr quand il le vit. 
« Demeure, demeure, dist il, tu n'as garde. Est ce, 
dit il a sa seur, celuy dont vous m'avez parlé ? - Oy 
vrayement, mon frere, dit elle. - Or luy faictes, dit 
il, de bon feu, pour soy chaufer, car il en a bon 
mestier ; et en pensez comme du vostre. Et vrayement, 
vous n'avez pas tort si vous luy voulez du bien, 
car il se mect en grand dangier pour l'amour de 
vous. Et puis que voz besoignes sont en telz termes, 
et que vostre courage est a cela que d'en faire vostre 
mary, a moy ne tiendra ; et maudit soit qui ne s'en 
despesche ! - Amen, dit elle, a demain qui vouldra. 
- Je le veil, dit il. Et vous, dist il au bergier, qu'en 
dictes vous ? - Tout ce qu'on veult. - Il n'y a 
remede, dit il, vous estes et serez mon frere ; aussi 
suis je pieça de la houlette, si doy bien avoir ung 
bergier a frere. » Pour abreger le compte du bergier, 
ce gentil homme consentit le mariage de sa seur et 
du bergier, et fut fait, et les tint tous deux en son 
hostel, combien qu'on en parlast assez par le païs. 
Et quand il estoit en lieu que l'on en devisoit et on 
disoit que c'estoit merveille qu'il n'avoit fait batre 
ou tuer le bergier, il respondoit que jamais ne pourroit 
vouloir mal a rien que sa seur amast, et que 
trop mieulx vouloit avoir le bergier a beau frere, 
au gré de sa seur, que ung aultre bien grand maistre 
au desplaisir d'elle. Et tout ce disoit par farce et 
esbatement. Car il estoit et a esté toujours tres gracieux 
et nouveau et bien plaisant gentil homme. 
Et le faisoit bon oyr deviser de sa seur, voire entre 
ses amys et privez compaignons. 


LA CINQUANTE HUITIESME NOUVELLE, 
PAR 
MONSEIGNEUR LE DUC. 
Je cogneuz au temps de ma verte et plus vertueuse 
jeunesse deux gentilz hommes, beaulx compaignons, 
bien assoviz et adressez de tout ce qu'on doit ou 
peut loer en ung gentil homme vertueux. Ces deux 
estoient tant amys, allyez, et donnez l'un a l'autre, 
que d'habillemens, tant pour leurs corps, leurs gens, 
leurs chevaulx, tousjours estoient pareilz. Advint 
qu'ils devindrent amoureux de deux belles jeunes 
filles, gentes et gracieuses. Et le mains mal qu'ilz 
sceurent firent tant qu'elles furent adverties de leur 
nouvelle emprinse, du bien, du service, et de cent 
mille choses que pour elles faire vouldroient. Ils 
furent escoutez, mais aultre chose ne s'en ensuyvit. 
Espoir qu'elles estoient de serviteurs pourveues, ou 
que d'amours ne se vouloient entremettre ! Car, a la 
verité dire, ilz estoient beaulx compaignons tous 
deux, et valoient bien d'estre retenuz serviteurs 
d'aussi femmes de bien qu'elles estoient. Quoy que 
fust, toutesfoiz ilz ne sceurent oncques tant faire 
qu'ilz fussent en grace, dont ilz passerent maintes 
nuiz, a Dieu scet quelle peine, maudisans puis Fortune, 
puis Amours, et tres souvent leurs dames qu'ilz 
trouvoient tant rigoreuses. Eulx estans en ceste rage 
et demesurée langueur, l'un dit a son compaignon : 
« Nous voyons a l'oeil que noz dames ne tiennent 
compte de nous, et toutesfoiz nous enrageons après, 
et tant plus nous monstrent de fiertez et de rigueurs, 
tant plus les desirons complaire, servir, et obeyr, qui 
est, sur ma foy, une haulte folye. Je vous requier que 
nous ne tenons compte d'elles ne qu'elles font de 
nous. Et vous verrez, s'elles pevent cognoistre que 
nous soyons a cela, qu'elles enrageront après nous, 
comme nous faisons maintenant après elles. - Helas ! 
dit l'autre, le bon conseil, qui en pourroit venir 
a chef ! - J'ay trouvé la maniere, dit le premier. 
J'ay tousdiz oy dire, et Ovide le mect en son livre de 
Remede d'amours, que beaucop et souvent faire la 
chose que savez fait oublyer et pou tenir compte de 
celle qu'on ayme, et dont on est fort feru. Si vous 
diray que nous ferons : faisons venir a nostre logis 
deux jeunes filles de noz cousines, et couchons avec 
elles, et leurs faisons tant la folye que nous ne puissons 
les rains traisner, et puis venons devant noz 
dames ; et de nous au dyable qui en tiendra 
compte. » L'aultre s'i acorda. Et comme il fut proposé 
et deliberé fut fait et accomply, car ilz eurent 
chacun une belle fille. Et après ce, se vindrent trouver 
devant leurs dames, en une feste ou elles estoient. 
Et faisoient bons compaignons la roe, et se pourmenoient 
par devant elles, devisans d'un costé et 
d'aultre, et faisans cent mille manieres pour dire : 
« Nous ne tenons compte de vous », cuidans, comme 
ilz avoient proposé, que leurs dames en deussent 
estre mal contentes, et qu'elles les deussent rappeller 
ores ou aultrefoiz. Mais aultrement alla, car s'ilz 
monstroient semblant de peu tenir compte d'elles, 
elles monstroient tout apertement de rien y compter, 
dont ilz se perceurent tres bien et ne s'en savoient 
assez esbahir a l'heure. Si dist l'un a son compaignon : 
« Scez tu comment il est ? Par la mort bieu, 
noz dames ont fait la folie comme nous. Et ne voiz 
tu comment elles sont fieres ? Elles tiennent toutes 
telles manieres que nous faisons : si ne me croy 
jamais s'elles n'ont fait comme nous. Elles ont prins 
chacune ung compaignon et ont fait jusques a oultrance 
la folye. Au deable les crapaudes ! laissez 
les la. - Par ma foy ! dit l'autre, je le croy comme 
vous le dictes. Je n'ay pas aprins de les veoir telles. » 
Ainsi penserent les compaignons que leurs dames 
eussent fait comme eulx, pource qu'il leur sembla a 
l'heure qu'elles n'en tenissent compte, comme ilz ne 
tenoient compte d'elles, combien qu'il n'en fust rien, 
et est assez legier a croire. 


LA CINQUANTE NEUFIESME NOUVELLE, 
PAR 
PONCELLET. 
En la ville de Saint Omer avoit nagueres ung gentil 
compaignon sergent de roy, lequel estoit marié a 
une bonne et loyale femme qui aultresfoiz avoit esté 
mariée, et luy estoit demouré ung filz qu'elle avoit 
adressié en mariage. Ce bon compaignon, jasoit ce 
qu'il eust bonne et preude femme, neantmains toutesfoiz 
il s'employoit de jour et de nuyt de servir 
Amour partout ou il povoit, et tant qu'il luy estoit 
possible. Et pour ce que en temps d'yver sourdent 
pluseurs foiz les inconveniens plus de legier qu'en 
aultre temps a poursuivir la queste loing, il s'advisa 
et delibera qu'il ne se partiroit point de son hostel 
pour servir Amours, car il y avoit une tres belle jeune 
et gente fille, chambriere de sa femme, avecques 
laquelle il trouveroit maniere d'estre son serviteur 
s'il pouvoit. Pour abreger, tant fist par dons et par 
promesses qu'il eut octroy de faire tout ce qu'il 
luy plairoit, jasoit que a grand peine, pour ce que 
sa femme estoit tousjours sur eulx, qui cognoissoit 
la condicion de son mary. Ce nonobstant, Amour, qui 
veult tousjours secourir a ses vraiz servans, inspira 
tellement l'entendement du bon et loyal servant qu'il 
trouva moien d'accomplir son jeu. Car il faindit 
estre tres fort malade de refroidement, et dist a sa 
femme : « tres doulce compaigne, venez ça ; je suis 
si tres malade que plus ne puis ; il me fault aller 
coucher. Je vous prie que vous faictes tous noz gens 
coucher, affin que nul ne face noise ne bruit, et puis 
venez en nostre chambre. » La bonne damoiselle, qui 
estoit tres desplaisante du mal de son mary, fist ce 
qu'il luy commenda. Et puis print beaulx draps, les 
chauffa et mist sur son mary après qu'il fut couché. 
Et quand il fut bien eschauffé par longue espace, il 
dist : « M'amye, il suffist. Je suis assez bien, Dieu 
mercy et la vostre, qui en avez prins tant de peine ; 
si vous pry que vous en venez coucher emprès moy. » 
Et elle, qui desiroit la santé et le repos de son mary, 
fist ce qu'il luy commendoit et s'endormit le plus 
tost qu'elle peut. Et assez tost après que nostre 
amoureux perceut qu'elle dormoit, se coula tout 
doulcement jus de son lit, et s'en alla combattre ou 
lit de sa dame la chambriere tout prest pour son veu 
accomplir, ou il fut bien receu et rencontré. Et tant 
rompirent de lances qu'ilz furent si las et recreuz 
qu'il convint qu'en beaulx bras ilz demourassent 
endormiz. Et comme aucunes foiz advient, quand on 
s'endort en aucun desplaisir ou melencolie, au 
reveiller c'est ce qui vient premier a la personne, et 
est aucunesfoiz mesme cause du reveil, comme a la 
damoiselle advint. Et jasoit que grand soing eust de 
son mary, toutesfoiz ne le garda elle pas bien, car 
elle trouva qu'il estoit de son lit party. Et taste sur 
son oreiller, et en sa place trouva qu'il y faisait tant 
froit et qu'il avoit longtemps qu'il n'y avoit esté. 
Adonc, comme toute desesperée, saillit sus. Et en 
vestant sa chemise et sa cotte simple disoit a par 
elle : « Lasse meschante, or es tu une femme perdue 
et qui fait bien a reproucher, quand par ta negligence 
as laissé cest homme perdre ! Helas ! pourquoy 
me suis je ennuyt couchée pour ainsi moy 
habandonner a dormir ? O vierge Marie ! veillez mon 
cueur rejoyr, et que par ma cause il n'ayt nul mal, 
car je me tiendroye coulpable de sa mort ! » Et après 
ces regretz et lamentacions, elle se part hastivement 
et alla querir de la lumiere. Et affin que sa chambriere 
luy tinst compaignie a querir son mary, elle 
s'en alla en sa chambre pour la faire lever. Et la 
en droit trouva la doulce paire, dormans a braz. Et 
luy sembla bien qu'ils avoient traveillé cette nuyt, 
car ilz dormoient si bien qu'ils ne s'esveillerent pour 
personne qui y entrast, ne pour lumiere qu'on y portast. 
Et de fait, pour la joye qu'elle eut de ce que 
son mary n'estoit point si mal ne si desvoyé qu'elle 
esperoit, ny que son cueur luy avoit jugié, elle s'en 
alla querir ses enfans et les varletz de l'ostel et les 
mena veoir la belle compaignie. Et leur enjoignit 
expressement qu'ilz n'en feissent aucun semblant ; 
et puis leur demanda en basset qui c'estoit ou lit de 
la chambriere et qui la dormoit avec elle. Et ses 
enfans respondirent que c'estoit leur pere, et les varletz 
dirent que c'estoit leur maistre. Et puis les 
ramena dehors, et les fist aller recoucher, car il estoit 
trop matin pour eulx lever ; et aussi s'en alla elle 
pareillement rebouter en son lit, mais depuis ne dormit 
gueres, tant qu'il fut heure de lever. Toutesfoiz, 
assez tost après, la compaignie des vraiz amans 
s'esveilla, et se despartirent l'un de l'aultre amoureusement. 
Si s'en retourna nostre maistre en son lit, 
enprès sa femme, sans dire mot ; et aussi ne fist elle, 
et faignoit qu'elle dormist, dont il fut moult joyeulx, 
pensant qu'elle ne sceust rien de sa bonne fortune. 
Car il la cremoit et doubtoit a merveilles, tant pour 
sa paix comme pour la fille. Et de fait se reprint 
nostre maistre a dormir bien fort. Et la bonne 
damoiselle, qui point ne dormoit, si tost qu'il fut 
heure de descoucher, se leva, et pour festoier son 
mary et luy donner quelque chose confortative, après 
la medicine laxative qu'il avoit prinse celle nuyt, fist 
ses gens lever et appella sa chambriere, et luy dist 
qu'elle prinst les deux meilleurs chapons de la chaponnerie 
de l'ostel, et les appoinctast tres bien, et 
puis qu'elle allast a la boucherie querir le meilleur 
morseau de beuf qu'elle pourroit trouver, et si cuisist 
tout a une bonne eaue pour humer, ainsi qu'elle 
le saroit bien faire ; car elle estoit maistresse et 
ouvriere de faire bon brouet. Et la bonne fille, qui 
de tout son cueur desiroit complaire a sa damoiselle 
et encores plus a son maistre, a l'un par amours, a 
l'aultre par crainte, dist que tres voluntiers le feroit. 
Et tantdiz la bonne damoiselle alla oyr la messe, et 
au retour passa par l'ostel de son filz, dont il a esté 
parlé, et luy dist qu'il vinst disner a l'ostel avec 
son mary, et si amenast avec luy trois ou quatre 
bons compaignons qu'elle luy nomma, et que son 
mary et elle les prioient qu'ilz venissent disner avec 
eulx. Et puis s'en retourne a l'ostel pour entendre 
a la cuisine, que le humet ne soit espandu comme 
par male garde il avoit esté la nuytée ; mais nenny, 
car nostre bon mary s'en estoit allé a l'eglise. Et 
tantdiz, le filz a la damoiselle alla prier ceulx 
qu'elle luy avoit nommez, qui estoient les plus grands 
farseurs de toute la ville de Saint Omer. Or revint 
nostre maistre de la messe, et fist une grand brassée 
a sa femme, et luy donna le bon jour ; et aussi fist 
elle a luy. Et pour ce ne pensoit point mains. Toutesfoiz 
luy dist elle qu'elle estoit bien joyeuse de sa 
santé, dont il la mercya et dist : « Voirement suis je 
assez en bon point, m'amye, auprès de la vesprée, 
et me semble que j'ay tres bon appetit ; si vouldroye 
bien aller disner, si vous vouliez. » Et elle luy dist : 
« J'en suis bien contente ; mais il fault ung peu 
actendre que le disner soit prest, et que telz et telz 
qui sont priez de disner avecques vous soient venuz. 
- Priez, dit il, et a quel propos ? Je n'en ay cure, 
et amasse mieulx qu'ilz demourassent. Car ilz sont 
si grands farseurs que s'ils scevent que j'aye esté 
malade, ilz ne m'en feront que sorner. Au 
mains, belle dame, je vous prie qu'on ne leur en 
die rien. Et si a une aultre chose : que mengeront 
ilz ? » Et elle dist qu'il ne se souciast et qu'ilz 
aroient assez a menger, car elle avoit fait appoincter 
les deux meilleurs chapons de leens, et ung tres bon 
mousseau pour l'honneur de luy, dont il fut bien 
joieux et dist que c'estoit bien fait. Et tantost après 
vindrent ceulx que l'on avoit priez ; avecques le 
filz de la damoiselle. Et quand tout fust prest, ilz 
allerent seoir a table et firent tres bonne chere, et par 
especial l'oste, et buvoient souvent, et d'autant l'un 
a l'autre. Et disoit l'oste a son beau filz : « Jehan, 
mon amy, je vous pry que vous buvez a vostre mere, 
et faictes bonne chere. » Et il dit que tres voluntiers 
le feroit. Et ainsi qu'il eut beu a sa mere, la chambriere, 
qui servoit, survint a la table. A ce cop et 
lors la damoiselle l'appella et luy dist : « Venez 
ça, ma doulce compaigne, buvez a moy et je vous 
plegeray. - Compaigne dya, dit nostre amoureux, 
et dont vient maintenant celle grand amour ? Que 
male paix y puist mettre Dieu, veez cy grand nouvelleté ! 
- Voire vraiement, c'est ma compaigne 
certaine et loyale ; en avez vous si grand merveille ? 
- Ha dya, Jehanne, gardés que vous dictes ; ja penser 
pourroit on quelque chose entre elle et moy. - Et 
pourquoy ne feroit ? dist elle. Ne vous y ay je point 
ennuyt trouvé couché en son lit et dormant braz a 
braz ? - Couché ! dit il. - Voire, vraiement, dit elle. 
- Et par ma foy, beaulx seigneurs, il n'en est rien, 
et ne le fait que pour me faire despit, et a la pouvre 
fille blasme ; car oncques ne m'y trouva. - Non 
dya ? fist elle ; vous l'orrez dire tantost et le vous 
feray dire par tous ceulx de ceens. » Adonc appella 
ses enfans et les varletz qui estoient devant la table, 
et leur demanda s'ilz avoient point veu leur pere 
couché avec la chambriere. Et ilz dirent que oy. Et 
leur pere respondit : « Vous mentez, mauvais garçons, 
vostre mere le vous fait dire. - Sauf vostre 
grace, pere, nous vous y vismes couché ; aussi firent 
noz varletz. - Qu'en dictes vous ? dit la damoiselle. 
- Vrayement, damoiselle, il est vray, » dirent ilz. 
Et lors il y eut grand risée de ceulx qui la estoient, 
et le menerent terriblement aux abaiz. Car la 
damoiselle leur compta comment il s'estoit fait 
malade et toute la maniere de faire, ainsi qu'elle 
avoit esté, et comment, pour le festoier, elle avoit 
fait appareiller le disner et prier ses amys, qui de 
plus en plus renforcerent la chose, dont il fut si honteux 
que a peine savoit il tenir sa maniere ; et ne se 
sceut aultrement sauver que de dire : « Or avant, 
puis que chacun est contre moy, il fault bien que je 
me taise et que j'accorde tout ce qu'on veult, car je 
ne puis tout seul contre vous tous ! » Après commenda 
que la table fust ostée, et incontinent graces 
rendues, appella son beau filz et luy dist : « Jehan, 
mon amy, je vous prie que si les aultres m'accusent 
de cecy, que m'excusez en gardant mon honneur ; et 
allez veoir a ceste pouvre fille qu'on luy doit, et la 
paiez si largement qu'elle n'ayt cause de soy plaindre, 
puis la faictes partir ; car je sçay bien que 
vostre mere ne la souffrera plus demourer ceens. » Le 
beau filz alla faire ce qui luy estoit commendé, et 
puis retourna aux compaignons qu'il avoit amenez, 
lesquelx il trouva parlans a sa mere, et la remercyoient 
de ses biens ; puis prindrent congié et s'en 
allerent. Et les aultres demourerent a l'ostel ; et fait 
a supposer que depuis en eurent maintes devises 
ensemble. Et le gentil amoureux ne beut point tout 
l'amer de son vaisseau a ce disner ; et a ce propos 
peut on dire « De chiens, d'oiseaulx, d'armes, 
d'amours : Pour ung plaisir mille doleurs. » Et pour 
ce nul ne s'i doit bouter s'il n'en veult a la foiz 
gouster. Et ainsi doncques, comment qu'il en advenist, 
acheva le gentil compaignon sa queste en 
ceste partie, par la maniere que dit est. 


LA SOIXANTIESME NOUVELLE, 
PAR 
PONCELLET. 
N'a pas gueres qu'en la ville de Malines avoit 
trois damoiselles, femmes de trois bourgois de la 
ville, riches, puissans et bien aisiez, lesquelles furent 
amoureuses de trois freres mineurs. Et pour plus 
celeement et couvertement leur fait conduire, soubz 
umbre de devocion se levoient chacun jour une heure 
ou deux devant le jour ; et quand il leur sembloit 
heure d'aller veoir leurs amoureux, elles disoient a 
leurs mariz qu'elles alloient a matines et a la premiere 
messe. Et par le grand plaisir qu'elles y prenoient, 
et les religieux aussi, souvent advenoit que 
le jour les sourprenoit si largement qu'elles ne 
savoient comment saillir de l'ostel que les aultres 
religieux ne s'en apperceussent. Pourquoy, doubtans 
les grans perilz et inconveniens qui en povoient sourdre, 
fut prinse conclusion par eulx tous ensemble 
que chacune d'elles aroit habit de religieux, et 
feroient faire grands corones sur leurs testes, comme 
s'elles estoient du convent de leens. Tant que finalement 
a ung certain jour qu'elles y retournerent après, 
tantdiz que leurs mariz gueres n'y pensoient, elles 
venues es chambres de leurs amys, ung barbier secret 
fut mandé, c'est assavoir ung des freres de leens, qui 
fist aux damoiselles a chacune une corone sur la 
teste. Et quand vint au departir, elles vestirent leurs 
habiz qu'on leur avoit appareillez, et en cest estat 
s'en retournerent devers leurs hostelz et s'en allerent 
devestir, et mettre jus leurs habiz de devocion sus 
certaines matrones affaictées, et puis retournerent 
emprès leurs mariz. Et en ce point continuerent 
grand temps sans ce que personne s'en apperceust. 
Et pource que dommage eust esté que telle devocion 
et travail n'eust esté cogneu, Fortune permist et 
voult que a certain jour que l'une de ces bourgoises 
s'estoit mise au chemin pour aller au lieu 
accoustumé, l'embusche fut descouverte, et de fait 
fut prinse a tout l'abit dissimulé par son mary, qui 
l'avoit poursuye, et luy dist : « Beau frere, vous soiez 
le tres bien trouvé ! je vous pry que retournez a 
l'ostel, car j'ay bien a parler a vous de conseil. » 
Et en cest estat la ramena, dont elle ne fist ja feste. 
Or advint, quand ilz furent a l'ostel, le mary commença 
a dire en maniere de farse : « Tres doulce 
compaigne, dictes vous, par vostre foy, que la vraye 
devocion dont tout ce temps d'yver avez esté esprise 
vous fait endosser l'abit de saint Françoys, et porter 
coronne semblable auz bons freres ? Dictes moy, je 
vous requier, qui a esté vostre recteur, ou, par saint 
Françoys, vous l'amenderez. » Et fist semblant de 
tirer sa dague. Adoncques la pouvrette se jecta a 
genoux et s'escrya a haulte voix, disant : « Helas ! 
mon mary, je vous cry mercy, aiez pitié de moy, car 
j'ay esté seduicte par mauvaise compaignie. Je sçay 
bien que je suis morte, si vous voulez, et que je n'ay 
pas fait comme je deusse. Mais je ne suis pas seule 
deceue en celle maniere, et si vous me voulez promectre 
que ne me ferez rien, je vous diray tout. » 
Adonc son mary s'i accorda. Et adonc elle luy dit 
comment pluseursfoiz elle estoit allé audit monastere 
avec deux de ses compaignes, desquelles deux des 
religieux s'estoient enamourez ; et en les compaignans 
aucunesfoiz a faire collacion en leurs chambres, 
le tiers fut d'elle esprins d'amours, en luy 
faisant tant d'humbles et doulces requestes qu'elle 
ne s'en estoit sceu excuser ; et mesmement par 
l'instigacion et enortement de ses dictes compaignes, 
disans qu'elles aroient bon temps ensemble, et 
et si n'en saroit on rien. Lors demanda le mary qui 
estoient ses compaignes ; et elle les nomma. Adonc 
sceut il qui estoient leurs mariz, et dit le compte 
qu'ilz buvoient souvent ensemble ; puis demanda qui 
estoit le barbier, et elle luy dist, et les noms des trois 
religieux. Le bon mary, consyderant ces choses, avecques 
les doloreuses ammiracions et piteux regretz de 
sa femmelette, dit : « Or gardez bien que tu ne dyes 
a personne que je sache parler de ceste matere, et 
je te promectz que je ne te feray ja mal. » La bonne 
damoiselle luy promist que tout a son plaisir elle 
feroit. Et incontinent se part et alla prier au lendemain 
au disner les deux mariz et les deux damoiselles, 
les trois cordeliers et le barbier ; et ilz promisrent 
d'y venir. Lesquelz venuz, et eulx assis a 
table, firent bonne chere sans penser en leur male 
adventure. Et après que les tables furent ostées, pour 
conclure de l'escot, firent pluseurs manieres de faire 
mises avant joyeusement sur quoy l'escot seroit prins 
et soustenu ; ce toutesfoiz qu'ilz ne sceurent trouver, 
n'estre d'accord, tant que l'oste dist : « Puisque nous 
ne savons trouver moien de payer nostre escot par 
ce qui est mis en termes, je vous diray que nous 
ferons : nous le ferons paier a ceulx de la compaignie 
qui la plus grande coronne portent sur la teste, 
reservez ces bons religieux, car ilz ne paieront rien 
a present. » A quoy ilz s'accorderent tous, et furent 
contens qu'ainsi en fust ; et le barbier en fut le 
juge. Et quand tous les hommes eurent monstré leurs 
coronnes, l'oste dist qu'il failloit veoir si leurs femmes 
en avoient nulles. Si ne fault pas demander s'il 
en y eut en la compaignie qui eurent leurs cueurs 
estrains. Et sans plus attendre, l'oste print sa femme 
par la teste et la descouvrit. Et quand il vit ceste 
coronne, il fist une grand admiracion, faindant que 
rien n'en sceust, et dist : « Il fault veoir les aultres 
s'elles sont coronnées aussi. » Adonc leurs mariz les 
firent deffuler, qui pareillement furent trouvées 
coronnées comme la premiere, de quoy ilz ne firent 
ja trop grand feste, nonobstant qu'ilz en feissent 
grandes risées. Et tout en maniere de joyeuseté dirent 
que l'escot estoit gaigné, et que leurs femmes le 
devoient. Mais il failloit savoir a quel propos ces 
coronnes avoient esté enchargées. Et l'oste, qui estoit 
assez joyeux du mistere et de leur adventure, leur 
compta tout le demené de la chose, sur telle protestacion 
qu'ils le pardonneroient a leurs femmes pour 
ceste foiz, parmy la penitence que les bons religieux 
en porteroient en leur presence. Laquelle chose les 
deux mariz accorderent. Et incontinent l'oste fist 
saillir quatre ou cinq roiddes galans hors d'une 
chambre, tous advertiz de leur fait, et prindrent 
beaulx moynes, et leur donnerent tant de biens de 
leens qu'ils en peurent entasser sus leurs dos, et 
puis les bouterent hors de l'ostel. Et les aultres 
demourerent illec encores une espace, en laquelle ne 
fault doubter qu'il n'y eust pluseurs devises qui longues 
seroient a racompter : si m'en passe pour cause 
de brefté. 


LA SOIXANTE ET UNE NOUVELLE, 
PAR 
PONCELET. 
Ung jour advint que en une bonne ville de Haynaut 
avoit ung bon marchant maryé a une vaillant femme, 
lequel tres souvent alloit en marchandise, qui estoit 
par adventure occasion a sa femme qu'elle amoit 
aultre que luy, en laquelle chose elle continua assez 
longuement. Neantmains toutesfoiz l'embusche fut 
descouverte par ung sien voisin qui parent estoit au 
mary, et demouroit a l'opposite de l'ostel du dit marchant, 
dont il vit et apperceut souvent le galant 
entrer de nuyt et saillir hors de l'ostel au marchant. 
Laquelle chose venue a la cognoissance de celuy a 
qui le dommage se faisoit, par l'advertissement du 
voisin, fut moult desplaisant ; et, en remerciant son 
parent et voisin, dit que brefvement y pourvoiroit, et 
qu'il se bouteroit du soir en sa maison, pour mieulx 
veoir qui yroit et viendroit en son hostel. Et finalement 
faindit aller dehors et dist a sa femme et a 
ses gens qu'il ne savoit quand il reviendroit. Et luy, 
party au plus matin, ne demoura que jusques a la 
vesprée, qu'il bouta son cheval quelque part et s'en 
vint couvertement sus son cousin ; et la regarda 
par une petite treille, attendant s'il verroit ce que 
gueres ne lui plairoit. Et tant actendit que environ 
neuf heures de nuyt, le galand, a qui la damoiselle 
avoit fait savoir que son mary estoit hors, passa 
ung tour ou deux par devant l'ostel de la belle et 
regarda a l'huys pour veoir s'il y pourroit entrer ; 
mais encores le trouva il fermé. Se pensa bien qu'il 
n'estoit pas heure, pour les doubtes ; et ainsi 
qu'il varioit la entour, le bon marchant, qui pensoit 
bien que c'estoit son homme, descendit et vint a 
l'huys et dist : « Mon amy, nostre damoiselle vous a 
bien oy, et pource qu'il est encores temps assez, et 
qu'elle a doubte que nostre maistre ne retourne, elle 
m'a requis que je vous mecte dedens, s'il vous 
plaist. » Le compaignon, cuidant que ce fust le varlet, 
s'adventura et entra ens avecques luy et tout doulcement 
l'huys fut ouvert, et le mena tout derriere en 
une chambre, ou il avoit une grand huche, laquelle 
il defferma et le fist entrer ens affin que si le marchand 
revenoit, il ne le trouvast pas, et que sa maistresse 
le viendroit assez tost mettre hors et parler 
a luy. Et tout ce souffrit le gentil galant pour mieulx 
avoir, et aussi pourtant qu'il pensoit que l'autre dist 
verité. Et incontinent se partit le marchand le plus 
celeement qu'il peut, et s'en alla a son cousin et a 
sa femme et leur dist : « Je vous promectz que le 
rat est prins ; mais il nous fault adviser qu'il en est 
de faire. » Et lors son cousin, et par especial sa 
femme, qui n'aimoit point l'autre, furent bien joyeux 
de la venue, et dirent qu'il seroit bon qu'on le montrast 
aux parens de la femme, affin qu'ils cognoissent 
son gouvernement. Et celle conclusion prinse, 
le marchant alla a l'ostel du pere et de la mere de 
sa femme et leur dist que si jamais ilz vouloient veoir 
leur fille en vie qu'ilz venissent hastivement en son 
logiz. Tantost saillirent sus. Et tantdiz qu'ilz s'appoinctoient, 
il alla pareillement querir deux des 
freres et des seurs d'elle, et leur dist comme il avoit 
fait au pere et a la mere. Et puis les mena tous en 
la maison de son cousin, et illec leur compta toute 
la chose ainsi qu'elle estoit, et la prinse du rat. Or 
convient il savoir comment le gentil galant, pendant 
ce temps, se gouverna en celle huche, de laquelle il 
fut gaillardement delivré, actendu l'adventure. Et la 
damoiselle, qui se donnoit grands merveilles se son 
amy ne viendroit point, alloit devant et derriere pour 
veoir s'elle en orroit point de nouvelle. Et ne tarda 
gueres que le gentil compaignon, qui oyt bien que 
l'on passoit assez près de luy, et si le laissoit 
on la, print a hurter du poing a sa huche tant que 
la damoiselle l'oyt qui en fut moult espoentée. Neantmains 
demanda elle qui c'estoit ; et le compaignon 
luy respondit : « Helas ! tres doulce damoiselle, ce 
suis je qui me meurs icy de chault et de doubte, et 
qui me donne grand merveille de ce que m'y avez 
fait bouter, et si n'y allez ne venez. » Qui fort lors 
fut esmerveillée, ce fut elle, et dist : « Ha ! vierge 
Marie ! et pensez vous, mon amy, que je vous y aye 
fait mectre ? - Par ma foy, dit il, je ne scay. Au 
mains est venu vostre varlet a moy, et m'a dit que 
luy aviez requis qu'il me mist en l'ostel, et que 
j'entrasse en ceste huche, affin que vostre mary ne 
me trouvast, si d'adventure il retournoit pour ceste 
nuyt. - Ha ! dit elle, sur ma vie, ce a esté mon 
mary. A ce coup suis je une femme perdue, et est 
tout nostre fait sceu et descouvert. - Savez vous 
qu'il y a ? dit il. Il convient que l'on me mette dehors, 
ou je rompray tout, car je n'en puis plus endurer. 
- Par ma foy ! dit la damoiselle, je n'en ay point la 
clef, et si vous le rompez je suis deffaicte, et dira 
mon mary que je l'aray fait pour vous sauver. » 
Finalement la damoiselle cercha tant qu'elle trouva 
des vieilles clefs entre lesquelles en y eut une qui 
delivra le pouvre prisonnier. Et quand il fut hors il 
troussa sa dame, et luy monstra le courroux qu'il 
avoit sur elle, laquelle le print paciemment. Et a 
tant se voult partir le gentil amoureux ; mais la 
damoiselle le print et accola, et luy dist que s'il s'en 
alloit ainsi, elle estoit aussi bien deshonorée que s'il 
eust rompu la huche : « Qu'est il donc de faire ? dist 
le galant. - Se nous ne mettons quelque chose 
dedans et que mon mary le treuve, je ne me pourray 
excuser que je ne vous aye mis hors. - Et quelle 
chose y mettra l'on ? dit le galant, affin que je parte, 
car il est heure. - Nous avons, dit elle, en cest 
estable ung asne que nous y mettrons, si vous me 
voulez aider. - Oy, par ma foy, dit il. » Adonc fut 
cest asne jecté en la huche, et puis la refermerent. 
Et le galant print congé d'un doulx baiser et se 
partit en ce point par une yssue de derriere, et la 
damoiselle s'en alla prestement coucher. Et après ne 
demoura gueres que le mary, qui, tantdiz que ces 
choses se faisoient, assembla ses gens et les amena 
a l'ostel de son cousin, comme dit est, ou il leur 
compta tout l'estat de ce qu'on luy avoit dit, et 
aussi comment il avoit prins le galant a ses barres. 
« Et a celle fin, dit il, que vous ne disiez que je veille 
imposer a vostre fille blasme sans cause, je vous 
monstreray a l'oeil et au doy le ribauld qui ce deshonneur 
nous a fait ; et prie, avant qu'il saille hors, 
qu'il soit tué. » Adonc chacun dit que si seroit il. 
« Et aussi, dit le marchant, je vous rendray vostre 
fille pour telle qu'elle est. » Et de la se partent les 
aultres avecques luy, qui estoient moult dolens des 
nouvelles ; et avoient torches et flambeaulx pour 
mieulx choisir par tout, et que rien ne leur peust 
eschapper. Et hurterent a l'huys si rudement que la 
damoiselle y vint premier avant que nul de leens 
s'esveillast, et leur ouvrit l'huys. Et quand ilz 
furent entrez, elle ledangea son mary, son pere, sa 
mere et les aultres, en monstrant qu'elle estoit bien 
esmerveillée quelle chose a celle heure les amenoit. 
Et a ces motz son mary hausse le poing et luy 
donne belle buffe, et luy dit : « Tu le sceras tantost, 
faulse telle et telle et quelle que tu es. - Ha ! regardez 
que vous dictes ; amenez vous pour ce mon pere 
et ma mere icy ? - Oy, dist la mere, faulse garse 
que tu es, on te monstrera ton loudier prestement. » 
Et lors les seurs dirent : « Et par Dieu, seur, vous 
n'estes pas venue du lieu pour vous gouverner ainsi. 
- Mes seurs, dit elle, par tous les sains de Romme, 
je n'ay rien fait que une femme de bien ne doyve et 
puisse faire, ne je ne doubte point qu'on doye le 
contraire monstrer sur moy. - Tu as menty, dit son 
mary, je le monstreray tout incontinent, et sera le 
ribauld tué en ta presence. Sus tost, ouvre moy ceste 
huche ! - Moy ! dit elle ; et en verité je croy que 
vous resvez, ou que vous estes hors du sens ; car 
vous savez bien que je n'en portay oncques la clef, 
mais pend a vostre cincture avecques les vostres des 
le temps que vous y mettiez voz lectres. Et pourtant, 
si vous la voulez ouvrir, ouvrez la. Mais je prie 
a Dieu que ainsi vrayement qu'oncques je n'euz compaignie 
avecques celuy qui est la dedens enclos, qu'il 
m'en delivre a joye et a honneur, et que la mauvaise 
envye qu'on a sur moy puisse icy estre averée et 
demonstrée ; et aussi sera elle, comme j'ay bon 
espoir. - Je croy, dit le mary, qui la veoit a genoux, 
plorant et gemissant, qu'elle scet bien faire la chate 
moillée, et, qui la vouldroit croire, elle sceroit bien 
abuser gens ; et ne doubtez, je me suis pieça perceu 
de la traynée. Or sus, je vois ouvrir la huche. Si 
vous prie, messeigneurs, que chacun tienne la main 
a ce ribauld qu'il ne nous eschappe, car il est fort et 
roidde. - N'ayez paour, dirent ilz tous ensemble, 
nous en scerons bien faire. » Adonc tirent leurs 
espées et prindrent leurs mailletz pour assommer le 
pouvre amoureux, et luy dirent : « Or, te confesse la, 
car jamais n'aras prestre de plus près. » La mere 
et les seurs, qui ne vouloient point veoir celle occision, 
se tirerent d'une part. Et, ainsi que le bon 
homme eut ouvert la huche, et que cest asne veist la 
lumiere, il commença a recaner si hideusement qu'il 
n'y eut la si hardy qui ne perdist sens et memoire. 
Et quand ilz virent que c'estoit ung asne, et qu'il les 
avoit ainsi abusez, ilz se vouldrent prendre au marchant, 
et luy dirent autant de honte qu'oncques saint 
Pierre eut d'honneurs ; et mesmes les femmes luy 
vouloient courre sus. Et de fait, s'il ne s'en fust fuy, 
les freres de la damoiselle l'eussent la tué, pour le 
grand blasme et deshonneur qu'il luy avoit fait et 
voulu faire. Et finalement en eut tant a faire qu'il 
convint que la paix et traictié en fussent refaiz par 
les plus notables de la ville ; et en furent les accuseurs 
tousjours en indignacion du marchant. Et dit 
le compte que a celle paix faire y eut grand difficulté 
et pluseurs protestacions des amys de la 
damoiselle faictes, et d'aultre part pluseurs promesses 
bien estroictes du marchant, qui depuis bien 
et gracieusement s'i gouverna. Et ne fut oncques 
homme meilleur a femme qu'il fut toute sa vie. Et 
ainsi userent leurs jours ensemble. 


LA LXIIe NOUVELLE, 
PAR 
MONSEIGNEUR DE QUIEVRAIN. 
Environ le mois de juillet, alors que certaines convencions 
et assemblée se tenoient entre la ville de 
Calais et Gravelinghes, assés près du chastel d'Oye, 
a laquelle assanblée estoient plusieurs princes et 
grands seigneurs, tant de la partie de France comme 
d'Angleterre, pour adviser et traicter de la rençon de 
monseigneur d'Orleans, estant lors prisonnier du roy 
d'Angleterre ; entre lesquels de la dite partie d'Angleterre 
estoit le cardinal de Viscestre, qui a ladicte 
convencion estoit venu en grand et noble estat, tant 
de chevaliers, escuiers, que d'autres gens d'eglise. 
Et entre les autres nobles hommes avoit ung qui se 
nommoit Jehan Stotton, escuier trenchant, et Thomas 
Brampton, eschanson dudit cardinal, lesquels 
Jehan et Thomas Brampton se entreaymoient autant 
ou plus que pourroient faire deux freres germains 
ensemble ; car de vestures, harnois et habillemens 
estoient tousjours d'une façon au plus près que ilz 
pouvoient ; et la plupart du temps ne faisoient que 
ung lict et une chambre, et oncques n'avoit on vu 
entr'eulx deux que aulcunement y eut quelque courroux, 
noise ou maltalent. Et quand le dit cardinal 
fut arrivé au dit lieu de Calais, on bailla pour le 
logis des ditz nobles hommes l'hostel de Richard 
Fery, qui est le plus grand hostel de la dicte ville 
de Calais ; et ont de coustume les grands seigneurs, 
quant ilz arrivent au dit lieu, passant et revenant, d'y 
logier. Le dit Richard estoit marié, et estoit sa femme 
de la nacion du pays de Hollande, qui estoit belle, 
gracieuse, et bien luy avenoit a recevoir gens. Et 
durant la dite convencion, a laquelle on fut bien 
l'espace de deux mois, yceux Jehan Stotton et Thomas 
Brampton, qui estoient si comme en l'age de 
XXVIJ a XXVIIJ ans, aiant leur couleur de cramoisy 
vive, et en point de faire armes pour nuict et par 
jour ; durant lequel temps, nonobstant les privaultez 
et amistez qui estoit entre ces deux seconds et compaignons 
d'armes, le dit Jehan Stotton, au deceu 
du dit Thomas, trouva maniere d'avoir entrée et faire 
le gracieulx envers leur dite hostesse, et y continuoit 
souvent en devises et semblables gracieusetez que 
on a de coustume de faire en la queste d'amours ; 
et en la fin s'enhardit de demander a sa dite hostesse 
sa courtoisie, c'est asavoir qu'il peust estre son amy 
et elle sa dame par amours. A quoy, comme feignant 
d'estre esbahie de telle requeste, luy respondit tout 
froidement que lui ne aultre elle ne haioit, ne vouldroit 
hayr, et qu'elle aymoit chascun par bien et par 
honneur. Mais il povoit sembler a la maniere de sa 
dite requeste qu'elle ne pourroit ycelle accomplir que 
ce ne fut grandement a son deshonneur et scandale, 
et mesmement de sa vie, et que pour chose du monde 
a ce ne vouldroit consentir. Adonc le dit Jehan respliqua, 
disant qu'elle luy povoit tres bien accorder : car 
il estoit celuy qui lui vouloit garder son honneur jusqu'a 
la mort, et aymeroit mieulx estre pery, et en 
l'autre siecle tourmenté, que par sa coulpe elle eust 
deshonneur ; et qu'elle ne doubta en rien que de 
sa part son honneur ne fut gardé, luy suppliant de 
rechief que sa requeste luy voulsist accorder, et a 
tousjours mais se resputeroit son serviteur et loyal 
amy. Et a ce elle respondit, faisant maniere de trembler, 
disant que de bonne foy il luy faisoit mouvoir 
le sang du corps, de crainte et de paour qu'elle avoit 
de luy accorder sa requeste. Lors s'approucha d'elle, 
et luy requist ung baiser, dont les dames et damoiselles 
du dit pays d'Angleterre sont assez liberales 
de l'accorder ; et en la baisant, luy pria doulcement 
qu'elle ne fut paoureuse et que de ce qui seroit entre 
eulx deux jamais nouvelle n'en seroit a personne 
vivant. Lors elle lui dit : « Je voys bien que je ne 
puis de vous eschapper que je ne face ce que vous 
voulez ; et puis qu'il faut que je face quelque chose 
pour vous, sauf toutesfois tousjours mon bon honneur, 
vous savez l'ordonnance qui est faicte de par 
les seigneurs estans en ceste dite ville de Calais, 
comment il convient que chascun chief d'hostel face 
une foys la sepmaine, en personne, le guet par nuyt, 
sur la muraille de la dite ville. Et pour ce que les 
seigneurs et nobles hommes de monseigneur le cardinal, 
vostre maistre, sont ceens logez en grand nombre, 
mon mary a tant fait par le moien d'aucuns 
ses amis envers mon dit seigneur le cardinal qu'il 
ne fera que ung demy guet, et entens qu'il le doit 
faire jeudy prochain, depuis la cloche du temps au 
soir jusques a la mynuyt. Et pour ce, tantdiz que 
mon dit mary sera au guet, si vous me voulez dire 
aucunes choses, les orray tres voluntiers, et me trouverez 
en ma chambre, avecques ma chambriere », 
la quelle estoit fort en grand de conduire et acomplir 
les voluntez et plaisirs de sa maistresse. Lequel 
Jehan Stotton fut de ceste response moult joyeux, 
et en remerciant sa dicte hostesse luy dit que point 
n'y aroit de faulte que au dit jour il ne venist comme 
elle luy avoit dit. Or se faisoient ces devises le lundy 
precedent après disner ; mais il ne fait pas a oublier 
de dire comment le dit Thomas Brampton avoit ou 
deceu de son dit compaignon Jehan Stotton fait 
pareilles diligences et requestes a leur dicte hostesse, 
laquelle luy ne avoit oncques volu quelque chose 
accorder fors luy bailler l'une foiz espoir et a l'autre 
doubte, en luy remonstrant qu'il pensoit trop peu a 
l'honneur d'elle : car s'elle faisoit ce qu'il requeroit, 
elle savoit de vray que son dit mary et ses parens 
et amys lui osteroient la vie du corps. Et ad ce respondit 
le dit Thomas : « Ma tres doulce damoiselle 
et hostesse, pensez que je suis noble homme, et pour 
chose qui me peust advenir ne vouldroye faire chose 
qui tournast a vostre deshonneur ne blasme ; car ce 
ne seroit point use de noblesse. Mais creez fermement 
que vostre honneur vouldroye garder comme le 
mien mesmes ; et ameroye mieulx a morir qu'il en 
fust nouvelles. Et n'ay amy ne personne en ce monde, 
tant soit mon privé, a qui je vouldroye en nulle 
maniere descouvrir. » Laquelle, voyant la singuliere 
affection et desir du dit Thomas, luy dit le mercredy 
ensuyvant que le dit Jehan avoit eu la gracieuse response 
cy dessus de leur dicte hostesse, que, puis 
qu'elle voit en si grand volunté de luy faire service 
en tout bien et en tout honneur, qu'elle n'estoit point 
si ingrate qu'elle ne le vousist recognoistre. Et lors 
luy alla dire comment il convenoit que son mary, lendemain 
au soir, allast au guet comme les aultres 
chefs d'ostel de la ville, en entretenant l'ordonnance 
qui sur ce estoit faicte par la seigneurie estant en 
la ville. Mais, la Dieu mercy, son mary avoit eu de 
bons amis entour monseigneur le cardinal ; car ilz 
avoient tant fait envers luy qu'il ne feroit que demy 
guet, c'est assavoir depuis la mynuyt jusques au 
matin seulement, et que si ce pendant il vouloit venir 
parler a elle, elle orroit voluntiers ses devises ; mais, 
pour Dieu, qu'il y vint si secretement qu'elle n'en 
peust avoir blasme. Et le dit Thomas luy sceut bien 
respondre que ainsi desiroit il de le faire. Et a tant 
se partit en prenant congié. Et le lendemain, qui fut 
le dit jour de jeudy, au vespre, après ce que la 
cloche du guet avoit esté sonnée, ledit Jehan Stotton 
n'oblya pas a aller a l'heure que sa dicte hostesse 
luy avoit mise. Et ainsi qu'il vint vers la chambre 
d'elle, il entra et la trouva toute seulle ; laquelle le 
receut et luy fist tres bonne chere, car la table y estoit 
mise. Lequel Jehan requist que avecques elle il peust 
soupper, affin de eulx mieulx ensemble deviser : ce 
qu'elle ne luy voult de prime face accorder, disant 
qu'elle pourroit avoir charge si on le trouvoit avec 
elle. Mais il luy requist, tant qu'elle le luy accorda. 
Et le soupper fait, qui sembla estre audit Jehan 
moult long, se joignit avecques sa dicte hostesse ; 
et après ce s'esbatirent ensemble si comme nu a nu. 
Et avant qu'il entrast en la dicte chambre, il avoit 
bouté en ung de ses doiz ung aneau d'or garny 
d'un beau gros dyamant qui bien povoit valoir la 
somme de trente nobles. Et en eulx devisant 
ensemble, ledit aneau luy cheut de son doy dedans 
le lit, sans ce qu'il s'en apperceust. Et quand ilz 
eurent illec esté ensemble jusques apres la XJe heure 
de la nuyt, la dicte damoiselle luy pria moult doulcement 
que en gré il voulsist prendre le plaisir qu'elle 
luy avoit peu faire, et que a tant il fust content de 
soy habiller et partir de la dicte chambre, affin qu'il 
n'y fust trouvé de son mary, qu'elle attendoit si tost 
que la mynuyt seroit sonnée, et qu'il luy voulsist 
garder son honneur, comme il luy avoit promis. 
Lequel, ayant doubte que ledit mary ne retournast 
incontinent, se leva, habilla et partit d'icelle chambre 
ainsi que XIJ heures estoient sonnées, sans avoir souvenance 
de son dit dyamant qu'il avoit laissé ou lit. 
Et en yssant hors de la dicte chambre et au plusprès 
d'icelle, le dit Jehan Stotton encontra le dit Thomas 
Brampton, son compaignon, cuidant que ce fust son 
hoste Richard. Et pareillement le dit Thomas, qui 
venoit a l'heure que sa dame luy avoit mise, semblablement 
cuida que le dit Jehan Stotton fust le dit 
Richard, et attendit ung peu pour savoir quel chemin 
tiendroit celuy qu'il avoit encontré. Et puis s'en 
alla et entra en la chambre de la dicte hostesse, qu'il 
trouva comme entrouverte ; laquelle tint maniere 
comme toute esperdue et effrayée, en demandant au 
dit Thomas, en maniere de grand doubte et paour, 
s'il avoit point encontré son mary qui se partoit 
d'illec pour aller au guet. Lequel luy dist que trop 
bien avoit encontré ung homme, mais il ne savoit qui 
il estoit, ou son mary ou aultre, et qu'il avoit ung 
peu attendu pour veoir quel chemin il tiendroit. Et 
quand elle eut ce oy, elle print hardement de le 
baiser, et luy dist qu'il fust le bien venu. Et assez 
tost après, sans demander qui l'a perdu ne gaigné, 
le dit Thomas trousse la damoiselle sur le lit en faisant 
cela. Et puis après, quand elle vit que c'estoit, 
acertes se despoillerent et entrerent tous deux ou lit, 
car ilz firent armes en sacrifiant au dieu d'Amours 
et rompirent pluseurs lances. Mais en faisant les 
dictes armes il advint au dit Thomas une adventure, 
car il sentit soubz sa cuisse le dyamant que le dit 
Jehan Stotton y avoit laissé ; et comme non fol ne 
esbahy, le print et le mist en l'un de ses doiz. Et 
quand ilz eurent esté ensemble jusques a lendemain 
de matin, que la cloche du guet estoit prochaine de 
sonner, a la requeste de la dicte damoiselle il se leva, 
et en partant s'entreacolerent ensemble d'un baiser 
amoureux. Ne demoura gueres que le dit Richart 
retourna du guet, ou il avoit esté toute la nuyt, en 
son hostel, fort refroidy et eschargé du fardeau 
de sommeil, qui trouva sa femme qui se levoit ; 
laquelle luy fist faire du feu et s'en alla coucher et 
reposer, car il estoit traveillé de la nuyt, et fait a 
croire que aussi estoit sa femme. Car, pour la doubte 
qu'elle avoit eue du traveil de son mary, elle avoit 
bien peu dormy toute la nuyt. Et environ deux jours 
après toutes ces choses faictes, comme les Anglois 
ont de coustume après qu'ilz ont oy la messe d'aller 
desjeuner en la taverne au meilleur vin, lesdictz 
Jehan et Thomas se trouverent en une compaignie 
d'aultres gentilzhommes et marchans et allerent 
ensemble desjeuner, et se assirent les dictz Stotton et 
Brampton l'un devant l'autre. Et en mengeant, le 
dict Jehan regarda sur les mains du dit Thomas, qui 
avoit en ung de ses doiz le dict dyamant. Et quand 
il l'eut grandement advisé, il luy sembloit vrayement 
que c'estoit celuy qu'il avoit perdu, ne savoit 
en quel lieu ne quand, et pria au dit Thomas qu'il 
luy voulsist monstrer le dit dyamant, lequel luy 
bailla. Et quand il l'eut en sa main, recogneut bien 
que c'estoit le sien, et demanda au dit Thomas dont 
il luy venoit, et qu'il estoit sien. A quoy le dit Thomas 
respondit au contraire que non, et que a luy 
appartenoit. Et le dit Stotton maintenoit que depuis 
peu de temps l'avoit perdu, et que, s'il l'avoit trouvé 
en leur chambre ou ilz couchoient, qu'il ne faisoit 
pas bien de le retenir, attendu l'amour et fraternité 
qui tousjours avoit esté entre eulx ; tellement que 
pluseurs haultes parolles s'en ensuyvirent, et fort se 
animerent et courrousserent l'un contre l'autre. 
Toutesvoies le dit Thomas vouloit tousjours ravoir 
le dit dyamant ; mais n'en peut finer. Et quand les 
aultres gentilzhommes et marchans virent la dicte 
noise, chacun s'employa a l'accordement d'icelle, 
pour trouver maniere de les appaiser ; mais rien 
n'y valoit. Car celuy qui perdu avoit le dit dyamant 
ne le vouloit laisser partir de ses mains, et celuy qui 
l'avoit trouvé le vouloit ravoir, et tenoit a belle 
adventure que d'avoir eu cest eur et avoir joy de 
l'amour de sa dame ; et ainsi estoit la chose difficile 
a appoincter. Finalement l'un des dictz marchans, 
voyant que ou demené de la matere on n'y prouffitoit 
en riens, il dist qu'il luy sembloit qu'il avoit advisé 
ung aultre expedient, dont les dictz Jehan et Thomas 
devroient estre contens. Mais il n'en diroit mot 
si les dictes parties ne se soubzmettoient, en peine 
de dix nobles, que de tenir ce qu'il en diroit ; dont 
chacun de ceulx estans en la dicte compaignie dirent 
que bien avoit dit ledit marchant, et inciterent lesdictz 
Jehan et Thomas de faire ladicte soubzmission, 
et tant en furent requis qu'ilz s'i accorderent. Lequel 
marchant ordonna que le dit dyamant seroit mis en 
ses mains, puis que tous ceulx qui dudit different 
avoient parlé et requis de l'appaiser n'en avoient peu 
estre creuz, et que après ce, que, eulx partiz de 
l'ostel ou ils estoient, au premier homme, de quelque 
estat ou condicion qu'il fust, qu'ilz rencontreroient a 
l'yssue du dit hostel, compteroient toute la maniere 
dudit different et noise estant entre les ditz Jehan 
et Thomas ; et ce qu'il en diroit ou ordonneroit 
seroit tenu ferme et estable par les dictes deux parties. Ne demoura gueres que dudit hostel se partit 
toute la compaignie, et le premier homme qu'ilz 
encontrerent au dehors d'icelluy, ce fut le dit Richard, 
hoste des dictes deux parties. Auquel par le dit marchant 
fut dit et narré toute la maniere du dit 
différent. Lequel Richard, après ce qu'il eut tout 
oy et qu'il eut demandé a ceulx qui illec estoient 
presens si ainsi en estoit allé, et que les dictes parties 
ne s'estoient voulu laisser appoincter et appaiser 
par tant de notables personnes, dist par sentence que 
ledit dyamant luy demourroit comme sien et que 
l'une ne l'autre des parties ne l'aroit. Et quand le 
dit Thomas vit qu'il avoit perdu l'adventure de la 
treuve du dit dyamant, fut bien desplaisant. Et fait 
a croire que autant l'estoit le dit Jehan Stotton, qui 
l'avoit perdu. Et lors requist le dit Thomas a tous 
ceulx qui estoient en la compaignie, reservé leur dit 
hoste, qu'ilz voulsissent retourner en l'ostel ou ilz 
avoient desjeuné, et qu'ilz leur donneroit a disner, 
affin qu'ilz fussent advertiz de la maniere et comment 
le dit dyamant estoit venu en ses mains. Tous 
lesquelx luy accorderent. Et en attendant le disner 
qui s'appareilloit, leur compta l'entrée et la maniere 
des devises qu'il avoit eu avecques son hostesse, 
comment et a quelle heure elle luy avoit mis heure 
pour se trouver avecques elle, tantdiz que son mary 
seroit au guet, et le lieu ou le dyamant avoit esté 
trouvé. Lors le dit Jehan Stotton, oyant ce, en fut 
moult esbahy, soy donnant grand merveille et en soy 
signant, dist que tout le semblable luy estoit advenu 
en la propre nuyt, ainsi que cy devant est declaré ; 
et que il tenoit fermement avoir laissé cheoir son 
dyamant ou le dit Thomas l'avoit trouvé, et qu'il luy 
devoit faire plus mal de l'avoir perdu qu'il ne faisoit 
audit Thomas, lequel n'y perdoit rien, car il luy 
avoit cher cousté. A quoy ledit Thomas respondit 
qu'il ne le devoit point plaindre si leur hoste l'avoit 
adjugé estre sien, attendu que leur hostesse en avoit 
eu beaucop a souffrir, et qu'il avoit eu le pucellage 
de la nuytée, et le dit Thomas avoit esté son page 
et de son escuyrie et allant après luy. Et ces choses 
contenterent assez bien le dit Jehan Stotton de la 
perte de son dyamant, pource que aultre chose n'en 
povoit avoir. Et de ceste adventure tous ceulx qui 
presens estoient commencerent a rire et menerent 
grand joye. Et après ce qu'ilz eurent disné, chacun 
retourna ou bon lui sembla. 


LA SOIXANTE TROISIESME NOUVELLE, 
PAR 
MONTBLERU. 
Montbleru se trouva, environ deux ans a, a la foyre 
d'Envers, en la compaignie de monseigneur d'Estampes, 
qui le deffrayoit, qui est une chose qu'il prend 
assez bien en gré. Ung jour entre les aultres, d'adventure 
il rencontra maistre Ymbert de Playne, maistre 
Roland Pipe, et Jehan Le Tourneur, qui luy 
firent grand chere ; et pour ce qu'il est plaisant et 
gracieux, comme chacun scet, ilz desirerent sa compaignie 
et luy prierent de venir loger avec eulx, et 
qu'ilz feroient la meilleur chere de jamais. Montbleru 
de prinsault s'excusa sur monseigneur d'Estampes, 
qui l'avoit la amené, et dist qu'il ne l'oseroit 
habandonner : « Et la raison y est bonne, car il me 
deffraye de tout point », dit il. Neantmains toutesfoiz 
il fut content d'abandonner monseigneur d'Estampes, 
ou cas que entre eulx le voulsissent deffrayer ; 
et eulx, qui ne desiroient que sa compaignie, 
accorderent legierement et de bon cueur ce marché. 
Or escoutez comment il les paya. Ces trois bons seigneurs, 
maistre Ymbert, maistre Roland, et Jehan 
Le Tourneur, demourerent a Envers plus qu'ilz ne 
pensoient quand ilz partirent de la court, et soubz 
esperance de bref retourner, n'avoient apporté chacun 
qu'une chemise ; si devindrent les leurs, leurs 
couvrechefs et petiz draps, bien sales, et a grand 
regret leur venoit d'eulx trouver en ce party, car il 
faisoit bien chault, comme en la saison de Penthecoste. 
Si les baillerent a blanchir a la chambriere de 
leur logis ung samedy au soir, quand ilz se coucherent, 
et les devoient avoir blanches au lendemain, 
a leur lever. Et si eussent ilz ; mais Montbleru les 
en garda bien. Et pour venir au fait, la chambriere, 
quand vint au matin, qu'elle eut blanchy ces chemises, 
couvrechefs et petiz draps, les sechez au feu, 
et ploiez bien et gentement, elle fut appellée de 
sa maistresse pour aller a la boucherie faire la 
provision pour le disner. Elle fist ce que sa maistresse 
luy commenda, et laissa en la cuisine sur une 
scabelle tout ce bagage, chemises, couvrechefs et 
petiz draps, esperant a son retour les retrouver ; a 
quoy elle faillit. Car Montbleru, quand il peut veoir 
du jour, se leve de son lit et print une robe longue 
sur sa chemise et descendit en bas. Il vint veoir 
qu'on disoit en la cuisine, ou il ne trouva ame, fors 
seullement ces chemises, couvrechefs, et petiz draps, 
qui ne demandoient que marchant. Montbleru 
cogneut tantost que c'estoit sa charge ; si y mist la 
main, et fut en grand effroy ou il les pourroit sauver. 
Une foiz il pensoit de les bouter dedans les chaudieres 
et grands potz de cuyvre qui estoient en la 
cuisine ; aultrefoiz de les bouter en sa manche. Bref 
il les bouta en l'estable de ses chevaulx, bien enfardelées 
dedans le fain et ung gros monceau de fiens. 
Et cela fait, il s'en revint coucher dont il estoit party 
d'emprès de Jehan Le Tourneur. Or veez cy la chambriere 
retournée de la boucherie, qui ne trouve pas ces 
chemises, qui ne fut pas bien contente, et commence a 
demander par tout qui en scet nouvelles. Chacun a 
qui elle en demandoit disoit qu'il n'en savoit rien, et 
Dieu scet la vie qu'elle menoit. Et veez cy les serviteurs 
de ces bons seigneurs qui attendent après leurs 
chemises, qui n'osent monter vers leurs maistres, et 
enragent tout vifz ; si font l'oste et l'ostesse et la 
chambriere. Quand vint environ neuf heures, ces bons 
seigneurs appellent leurs gens ; mais nul ne vient, tant 
craindent a dire les nouvelles de ceste perte a leurs 
maistres. Toutesfoiz en la fin, qu'il estoit entre XJ 
et XIJ, l'oste vint et les serviteurs ; et fut dit a ces 
bons seigneurs comment leurs chemises estoient desrobées, 
dont les aucuns perdirent pacience, comme 
maistre Ymbert et maistre Roland. Mais Jehan Le 
Tourneur tint assez bonne maniere, et n'en faisoit 
que rire, et appella Montbleru, qui faisoit la dormeveille, 
qui savoit et oyoit tout, et luy dist : « Montbleru, 
veez cy compaignons bien en point : on nous 
a desrobé noz chemises. - Saincte Marie ! que dictes 
vous ? dit Montbleru, contrefaisant l'endormy, veez 
cy mal venu. » Quand on eut grand piece tenu parlement 
de ces chemises perdues, dont Montbleru 
cognoissoit bien le larron, ces bons seigneurs dirent : 
« Il est ja tard, nous n'avons encores point oy messe, 
et si est dimenche ; et si ne povons bonnement aller 
sans chemises. Qu'est il de faire ? - Par ma foy, 
dist l'oste, je n'y sçay aultre remede, que je vous 
preste chacun une chemise des miennes, telles qu'elles 
sont. Elles ne sont pas pareilles aux vostres, mais 
elles sont blanches, et si ne povez mieulx faire. » Ilz 
furent contens de prendre ces chemises de l'oste, qui 
estoient courtes et estroictes, et de dure et aspre 
toille ; et Dieu scet qu'il les faisoit bon veoir. Ilz 
furent prestz, Dieu mercy ; mais il estoit si tard 
qu'ilz ne savoient ou ilz pourroient oyr messe. Alors 
dist Montbleru, qui tenoit trop bien maniere : « Tant 
que d'oyr messe, il est meshuy trop tard ; mais je 
sçay une eglise en ceste ville ou nous ne fauldrons 
point de veoir Dieu. - Encores vault il mieux que 
rien, dirent ces bons seigneurs. Allons, allons, et 
nous avançons. » Montbleru les mena en la grand 
eglise d'Envers, ou il y a ung Dieu sur ung asne. 
Quand ilz eurent chacun dit une paternostre, ilz 
dirent a Montbleru : « Ou est ce que nous verrons 
Dieu ? - Je le vous monstreray », dit il. Alors il leur 
monstra ce Dieu sur l'asne, et leur dist : « Veez la 
Dieu : vous ne fauldrez jamais a quelque heure de 
voir Dieu ceens. » Ilz se commencerent a rire, jasoit 
ce que la doleur de leurs chemises ne fust pas encore 
appaisée. Et sur ce point ilz s'en vindrent disner et 
furent depuis ne sçay quants jours a Envers ; et 
après se despartirent sans avoir leurs chemises, car 
Montbleru les mist en lieu sauf, et les vendit 
depuis cinq escuz d'or. Or advint, comme Dieu le 
voult, que en la bonne sepmaine de quaresme ensuyvant 
le mercredi, Montbleru se trouva au disner avecques 
ces trois bons seigneurs dessuz nommez ; et 
entre aultres parolles il leur ramentut leurs chemises 
qu'ilz avoient perdues a Envers, et dist : « Helas ! le 
pouvre larron qui vous desroba, il sera bien damné 
si son meffait ne luy est pardonné par Dieu, et de 
par vous ; vous ne le vouldriez pas ? - Ha ! dit 
maistre Ymbert, par dieu, beau sire, il ne m'en souvenoit 
plus, je l'ay pieça oublié. - Au mains, dit 
Montbleru, vous luy pardonnez, faictes pas ? - Saint 
Jehan, dist il, je ne vouldroye pas qu'il fut damné 
pour moy. - Et par ma foy, c'est bien dit, dist 
Montbleru. Et vous, maistre Roland, ne luy pardonnez 
vous pas aussi ? » A grand peine disoit il le 
mot ; toutesfoiz il dist qu'il luy pardonnoit, mais pour 
ce qu'il pert a regret, le mot luy coustoit plus a 
pronuncer. « Et vrayement, vous luy pardonnerez 
aussi, maistre Roland, dist Montbleru ; qu'avez vous 
gaigné d'avoir damné ung pouvre larron pour une 
meschante chemise et ung couvrechef ? - Et je luy 
pardonne vrayement, dist il lors, et l'en clame quicte, 
puisqu'ainsi est que aultre chose n'en puis avoir. 
- Et par ma foy, vous estes bon homme », dist 
Montbleru. Or vint le tour de Jehan Le Tourneur. Si 
luy dist Montbleru : « Or ça, Jehan, vous ne ferez 
pas pis que les aultres, tout est pardonné a ce pouvre 
larron de chemises, si a vous ne tient. - A moy ne 
tiendra pas, dit il. Je luy ay pieça pardonné, et luy 
en baille de rechef absolucion. - On ne pourroit 
mieulx dire, dit Montbleru, et par ma foy, je vous 
sçay tres bon gré de la quictance que vous avez faicte 
au larron de voz chemises, et en tant qu'il me touche, 
car je suis le larron mesmes qui vous desrobay voz 
chemises a Envers. Je prens ceste quictance a mon 
prouffit, et vous en mercye toutesfoiz, car je le doy 
faire. » Quand Montbleru eut confessé ce larrecin, 
et qu'il eut trouvé sa quictance par le party qu'avez 
oy, il ne fault pas demander si maistre Ymbert, 
maistre Roland et Jehan Le Tourneur furent bien 
esbahiz, car ilz ne se fussent jamais doubtez qui leur 
eust fait ceste courtoisie. Et luy fut bien reprouché, 
voire en esbattant, ce pouvre larrecin. Mais luy, qui 
scet son entregens, se desarmoit gracieusement de 
tout ce dont charger le vouloient ; et leur disoit bien 
que c'estoit sa coustume que de gaigner et de prendre 
ce qu'il trouvoit sans garde, specialement a telles 
gens qu'ilz estoient. Ilz n'en firent que rire ; mais 
trop bien demanderent comment il les desroba. Et 
il leur declara tout au long, et dist aussi qu'il avoit 
eu de tout ce butin cinq escuz, dont ilz n'eurent ne 
demanderent aultre chose. 


LA SOIXANTE IIIJe NOUVELLE, 
PAR 
MESSIRE MICHAULT DE CHAUGY. 
Il est bien vray que nagueres, en ung lieu de ce 
pays que je ne puis nommer, et pour cause, mais au 
fort qui le scet si s'en taise, comme je fays, avoit 
ung maistre curé qui faisoit rage de confesser ses 
parrochiennes. De fait, il n'en eschappoit pas une 
qui ne passast par la, voire des plus jeunes. Au 
regard des veilles, il n'en tenoit compte. Quand il eut 
longuement maintenu ceste saincte vie et ce vertueux 
exercice, et que la renommée en fust espandue par 
toute la marche et es terres voisines, il fut puny en 
la façon que vous orrez, et par l'industrie de l'un de 
ses parrochiens, a qui toutesfoiz il n'avoit encores 
rien meffait touchant sa femme. Il estoit ung jour 
au disner, et faisoit bonne chere en l'ostel de son 
parrochien que je vous dy. Et comme ilz estoient 
ou meilleur endroit de leur disner et qu'ilz faisoient 
le plus grand het, veez cy leens venir ung homme 
qui s'appelle Trenchecoille, lequel se mesle de tailler 
gens, d'arracher dens, et d'un grand tas d'aultres 
brouilleries ; et avoit ne sçay quoy a besoigner a 
l'oste de leens. L'oste l'encueillit tres bien et le fist 
seoir, et sans se faire beaucop prier, il se fourre 
avecques nostre curé et les aultres ; et s'il estoit venu 
tard, il met peine d'aconsuyvir ceulx qui le mieulx 
avoient viandé. Ce maistre curé, qui estoit grand 
farseur et fin homme, commence a prendre la parole 
a ce trenchecoille et luy va demander de son mestier 
et de cent mille choses ; et le trenchecoille luy respondoit 
au propos le mieulx qu'il savoit. A chef de 
piece, maistre curé se vire vers l'oste et en l'oreille 
luy dist : « Voulons nous bien tromper ce trenchecoille ? 
- Oy, je vous en prie, ce dit l'oste. - Par 
ma foy, dit le curé, nous le tromperons trop bien, si 
vous me voulez aider. - Et je ne demande aultre 
chose, dit l'oste. - Je vous diray que nous ferons, 
dit le curé : je faindray avoir mal au coillon et 
marchanderay a lui de me l'oster, et me feray lyer 
et mettre sur la table tout en point, comme pour 
le trencher. Et quand il viendra près et il vouldra 
veoir que c'est pour ouvrer de son mestier, je me 
leveray et luy monstreray le derriere. - Et que 
c'est bien dit, dist l'oste, qui a coup pensa ce qu'il 
vouloit faire ; vous ne feistes jamais mieulx ; laissez 
nous faire entre nous aultres, nous vous aiderons 
bien a parfaire la farse. - Je le veil, » dit le curé. 
Après ces paroles, monseigneur le curé rassaillit 
nostre trenchecoille d'unes et d'aultres, et en la parfin 
luy dist, pardieu, qu'il avoit bien mestier d'un tel 
homme qu'il estoit, et qu'il avoit ung coillon tout 
pourri et gasté, et vouldroit qu'il luy fust cousté 
bonne chose et qu'il eust trouvé homme qui bien luy 
sceust oster. Et si froidement le disoit que le trenchecoille 
cuidoit veritablement qu'il deist voir. Lequel 
luy respondit : « Monseigneur le curé, je veil bien 
que vous sachez, sans nul despriser, ne moy vanter 
de rien, qu'il n'y a homme en ce pays qui mieulx que 
moi vous sceust aider ; et pour l'amour de l'oste de 
ceens, je vous feray de ma peine telle courtoisie, si 
vous vous voulez mettre en mes mains, que par droit 
vous en devrez estre content. - Et vrayment, dit 
maistre curé, c'est bien dit. » Conclusion, pour abreger, 
ilz furent d'accord. Et tost après fut la table 
ostée. Et si commença maistre trenchecoille a faire 
ses preparatoires pour besoigner. Et d'aultre part le 
bon curé se mettoit a point pour faire la farse, qui 
ne luy tourna pas a jeu, et devisoit a l'oste et aux 
aultres comment il devoit faire. Et tantdiz que ces 
approuches d'un costé et d'aultre se faisoient, 
l'oste de leens vint au trenchecoille, et luy dist : 
« Garde bien, quelque chose que ce prestre te dye, 
quant tu le tiendras pour ouvrer a ses coillons, que 
tu les lui trenches tous deux rasibus, et n'y fay 
faulte, si cher que tu as ton corps. - Saint Martin, 
si feray je, dist le trenchecoille, puis qu'il vous plaist. 
J'ai ung instrument si prest et si bien trenchant, que 
je vous feray present de ses genitoires avant qu'il ait 
loisir de moy rien dire. - Or on verra que tu feras, 
dist l'oste ; si tu faulx, je ne te fauldray pas. » Tout 
fut prest, et la table apportée, et monseigneur le 
curé en pourpoint, qui bien contrefaisoit l'adolé, et 
promectoit bon vin a ce trenchecoille. L'oste aussi 
et les serviteurs de leens, qui devoient tenir bon curé, 
qui n'avoient garde de le laisser eschapper. Et 
affin d'estre plus seur, le lierent trop bien, et luy 
disoient que c'estoit pour mieux faire la farse, et 
quand il vouldroit ilz le laisseroient aller. Et il les 
creut comme fol. Or vint ce vaillant trenchecoille 
garny a la couverte main de son petit rasoir, et 
commença a vouloir mectre les mains aux coillons 
de monseigneur le curé : « A dya ! dit monseigneur 
le curé, faictes a traict et tout beau ; tastez les le 
plus doulcement que vous pourrez, et après je vous 
diray lequel je veil avoir osté. - Trop bien », dit il. 
Et lors tout souef leve la chemise et prend ses maistres 
coillons, gros et quarrez, et sans en plus 
enquerir, subitement les luy trencha tous deux d'un 
seul cop. Et bon curé de cryer, et de faire la plus 
male vie que jamais fist homme. « Hola ! hola, dist 
l'oste, pille la pacience, ce qui est fait est fait. Laissez 
vous adouber. » Alors le trenchecoille le mect a 
point du surplus qui en tel cas appartient, et part 
et s'en va, attendant de l'oste il savoit bien quoy. 
Or ne fault il pas demander si monseigneur le curé 
fut bien camus de se veoir ainsi desgarny. Et 
mectoit sus a l'oste qu'il estoit cause de son meschef ; 
mais Dieu scet qu'il s'en excusoit bien, et 
disoit que si le trenchecoille ne se fust si tost sauvé, 
qu'il l'eust mis en tel estat que jamais n'eust fait 
bien après. « Pensez vous, dit il, qu'il ne me desplaist 
bien de vostre ennuy, et plus beaucop qu'il est 
advenu en mon hostel. » Ces nouvelles furent tost 
volées par toute la ville. Et ne fault pas dire que 
aucunes damoiselles ne furent bien marries d'avoir 
perduz les instrumens de monseigneur le curé. Mais 
aussi d'aultre part les dolens mariz en furent si 
joyeux qu'on ne vous saroit dire n'escripre la 
dixiesme partie de leur lyesse. Ainsy que vous avez 
oy fut maistre curé puny, qui tant d'aultres avoit 
trompez et deceuz ; et oncques depuis ne se osa 
veoir entre gens, mais comme reclus et plain de 
melencolie fina bien tost après ses dolens jours. 


LA SOIXANTE CINQUIèME NOUVELLE, 
PAR 
MONSEIGNEUR LE PREVOST DE WASTENES. 
Comme souvent l'on mect en terme pluseurs choses 
dont en la fin on se repent, et a tard, advint nagueres 
que ung gentil compaignon, demourant en ung village 
assez près du Mont - Saint - Michel, se devisoit a 
ung soupper, present sa femme, et aucuns estrangiers 
et pluseurs de ses voisins, d'un hostellain dudit 
Mont - Saint - Michel ; et disoit, affermoit et juroit 
sur son honneur qu'il portoit le plus beau membre, 
le plus gros et le plus quarré qui fust en toute la 
marche d'environ ; et avecques ce, et qui n'empire 
pas le jeu, il s'en aidoit tellement et si bien que les 
quatre, les V, les VJ foiz ne luy coustoient non plus 
que s'on les prinst en la corne de son chaperon. Tous 
ceulx de la table oyrent bien voluntiers le bon bruyt 
qu'on donnoit a cet hostellain du Mont - Saint - Michel, 
et en parlerent chacun comme il l'entendoit. Mais qui, 
que y prinst garde, ce fut la dame de leens, femme 
du racompteur de l'ystoire, laquelle y presta tres bien 
l'oreille ; et luy sembla bien que la femme estoit 
eureuse et bien fortunée qui de tel mary estoit douée. 
Et pensa deslors en son cueur que, s'elle povoit 
trouver honneste voye et subtille, elle se trouvera 
quelque jour audit Saint - Michel, et a l'ostel de 
l'homme au gros membre se logeroit ; et ne tiendra 
que a luy qu'elle n'espreuve si le bon bruit qu'on luy 
donne est vray. Pour executer ce qu'elle avoit proposé 
et en son courage deliberé, au chef de VY ou 
VIIJ jours, elle print congé de son mary, pour aller 
en pelerinage au Mont - Saint - Michel. Et pour colorer 
l'occasion de son voyage, elle, comme femmes scevent 
bien faire, trouva une bourde toute affaictée. Et son 
mary ne luy refusa pas le congé, combien qu'il se 
doubta tantost de ce qui estoit. Au partir, son mary 
luy dist qu'elle feist son offrande a saint Michel, 
qu'elle se logeast a l'ostel dudit hostellain, et qu'elle 
le recommendast a luy cent mille foiz. Elle promist 
de tout accomplir ; et sur ce prend congé, et s'en 
va, Dieu scet, desirant beaucop se trouver au lieu 
de Saint - Michel. Tantost qu'elle fut partie, bon mary 
de monter a cheval, et par aultre chemin que sa 
femme tenoit, picque tant qu'il peut au Mont - Saint - Michel, 
et vint descendre tout secretement avant que 
sa femme a l'ostel de l'ostellain dessus dit, lequel 
tres lyement le receut, et luy fist grand chere. Quand 
il fut en sa chambre, il dist a l'oste : « Or ça, mon 
hoste, vous estes mon amy de pieça, et je suis le 
vostre. Je vous veil dire qui m'amaine en ceste ville 
maintenant. Il est vray qu'environ V ou VY jours a, 
nous estions au soupper, en mon hostel, un grant 
tas de bons compaignons. Et comme l'on entre en 
devises, je commençay a compter comment on disoit 
en ce pays qu'il n'y avoit homme mieux oustillé de 
vous ». Et au surplus luy dist au plus près qu'il peut 
toutes les parolles qui alors touchant le propos furent 
dictes, et comme dessus est touché. « Or est il ainsi, 
dit il, que ma femme entre les aultres recueillit tres bien 
mes parolles, et n'a jamais arresté tant qu'elle 
ayt trouvé maniere de impetrer son congé pour venir 
en ceste ville. Et par ma foi, je me doubte fort et 
croy veritablement que sa principale intencion est 
d'esprouver, s'elle peut, si mes parolles sont vrayes 
que j'ay dictes touchant vostre gros membre. Elle 
sera tantost ceens, je n'en doubte point, car il luy 
tarde de soy y trouver. Si vous prie, quand elle viendra, 
que la recueillez lyement et luy faictes bonne 
chere, et luy demandez la courtoisie, et faictes tant 
qu'elle le vous accorde. Mais toutesfoiz ne me trompez 
point : gardez bien que vous n'y touchez. Prenez 
terme d'aller vers elle quand elle sera couchée, et je 
me mettray en vostre lieu, et vous orrez après bonne 
chose ; laissez moy faire. - Par ma foy, dist l'ostellain, 
et je veil bien et vous promectz que je feray 
bien mon personnage. - A dya, toutesfoiz, dit l'autre, 
ne me faictes point de desloyauté ; je sçay bien qu'il 
ne tiendra pas a elle que ne le facez. - Par ma foy, 
dist l'ostellain, je vous asseure que je n'y toucheray » ; 
et non fist il. Il ne demoura gueres que vecy 
venir nostre gouge et sa chambriere, bien lassées, 
Dieu le scet. Et bon hoste de saillir avant, et de 
recevoir la compaignie comme il luy estoit enjoinct, 
et qu'il avoit promis. Il fist mener madamoiselle en 
une tres belle chambre, et luy faire du bon feu et 
apporter tout du meilleur vin de leens, et alla querir 
de belles cerises toutes fresches, et vint bancqueter 
avec elle, en attendant le soupper. Il commence de 
faire ses approuches quand il vit son point ; mais 
Dieu scet comment on le jecta loing de prinsault. 
En la parfin toutesfoiz, pour abreger, marché fut fait 
qu'il viendroit coucher avec elle environ la mynuyt 
tout secretement. Et ce contract accordé, il s'en 
vint devers le mary de la gouge et luy compta le cas, 
lequel a l'heure prinse entre elle et l'ostellain, il se 
vint bouter en son lieu et besongna le mieulx qu'il 
peult, et se leva devant le jour, et se vint remettre en 
son lit. Quand le jour fut venu, nostre gouge, toute 
melencolieuse, pensive et despiteuse, car point n'avoit 
trouvé ce qu'elle cuidoit, appella sa chambriere, et 
se leverent, et le plus hastivement qu'elles peuvent 
s'abillerent, et voulrent paier l'oste et leur escot. Mais 
l'oste dist qu'il ne prendroit rien d'elle. Et sur ce, 
adieu. Et se part madamoiselle, sans aller ne oyr 
messe ne veoir saint Michel, ne desjeuner aussi. Et 
sans ung seul mot dire, s'en vint en sa maison. Mais 
il vous fault savoir que son mary y estoit desja, qui 
luy demanda qu'on disoit de bon a Saint - Michel. 
Elle, tant marye qu'on ne pourroit plus, a peine s'elle 
daignoit respondre. « Et quelle chere, dit le mary, 
vous a fait vostre hoste ? Par Dieu, il est bon compaignon. 
- Bon compaignon ! dit elle ; il n'y a rien 
d'oultraige. Je ne m'en saroie loer que tout a point. 
- Non, dame, dist il ; et par saint Jehan, je pensoye 
que pour l'amour de moy il vous eust deu festoyer 
et faire bonne chere. - Je ne vois pas en pelerinage 
pour la bonne chere de luy ne d'aultre ; je ne 
pense que a ma devocion. - Devocion ! dame, dit il, 
Nostre Dame, vous y avez failly. Je sçay trop bien 
pourquoy vous estes tant raffroignée, et que le cueur 
avez tant enflé. Vous n'avez pas trouvé ce que vous 
cuidiez ; il y a bien a dire une once, largement. Dya, 
dya, madame, j'ay bien sceu la cause de vostre pelerinage. 
Vous cuidiez taster et esprouver le grand 
brichouart de nostre hoste de Saint - Michel ; mais, 
par saint Jehan, je vous en ay bien gardée, et garderay, 
si je puis. Et affin que vous ne pensez pas 
que je vous mentisse quand je vous disoye qu'il 
l'avoit si grand, par Dieu, je n'ay dit chose qui ne 
soit vraye ; mais il n'est ja mestier que vous en 
sachez plus avant que par oyr dire, combien que, s'il 
vous eust voulu croire, et je n'y eusse contredict, 
vous aviez bonne devocion d'essayer sa puissance. 
Regardez comment je sçay les choses. Et pour vous 
mectre hors de suspection, sachez de voir que je vins 
ennuyt a l'heure que luy aviez mise, et ay tenu 
son lieu ; si prenez en gré ce que j'ay sceu faire, et 
vous passez doresenavant de ce que vous avez. Pour 
ceste foiz il vous est pardonné, mais de rencheoir 
gardez vous en, pour autant qu'il vous touche. » La 
damoiselle, tout confuse et esbahie, voyant son tort 
evident, quand elle peut parler, crya mercy, et promist 
de non plus faire. Et je tiens que non fist elle 
de sa teste. 


LA LXVIe NOUVELLE, 
PAR 
PHILIPE DE LOAN. 
N'a gueres que j'estoie a Saint Omer avec ung 
grand tas de gentilz compaignons, tant de ceens, 
comme de Bouloigne et d'ailleurs. Et après le jeu 
de paulme, nous allasmes soupper en l'ostel d'un 
tavernier qui est homme de bien et beaucop joyeux ; 
et a une tres belle femme, et en grand point, dont il 
a un tres beau filz, environ de l'eage de six a sept 
ans. Comme nous estions tous assis au soupper, le 
tavernier, sa femme, et leur filz d'emprès d'elle, avecques 
nous, les aucuns commencerent a deviser, les 
aultres a chanter, et faisions la plus grand chere de 
jamais. Et nostre hoste, pour l'amour de nous, ne 
s'i faindoit pas. Or avoit esté sa femme ce jour aux 
estuves, et son petit filz avecques elle. Si bien 
s'advisa nostre hoste, pour faire rire la compaignie, 
qu'il demanderoit a son filz de l'estat et gouvernement 
de celles qui estoient aux estuves avecques sa 
mere. Si luy va dire : « Vien ça, mon filz ; par ta 
foy, dy moy laquelle de toutes celles qui estoient aux 
estuves avecques ta mere avoit le plus beau con et 
le plus gros. » L'enfant, qui se oyoit questionner 
devant sa mere, qu'il craindoit comme enfans font de 
coustume, vers elle regardoit et ne disoit mot. Et le 
pere, qui n'avoit pas aprins de le veoir si muet, luy 
dist de rechef : « Or me dy, mon filz, qui avoit le 
plus gros con ? dy hardiment. - Je ne sçay, mon 
pere, dit l'enfant, toujours virant le regard vers sa 
mere. - Et par dieu, tu as menty, ce dist son pere ; 
or me le dy, je le veil savoir. - Je n'oseroye, dit 
l'enfant, pour ma mere ; elle me batteroit. - Non 
fera, non, dit le pere, tu n'as garde, je t'asseure. » 
Et nostre hostesse, sa mere, non pensant que son 
fils deust dire ce qu'il dist, luy dit : « Dy, dy hardiment 
ce que ton pere te demande. - Vous me batteriez, 
dit il. - Non feray, non. » Et le pere, qui vit 
que son filz eut congé de souldre sa question, luy 
demanda de rechef : « Or ça, mon filz, par ta foy, 
as tu bien regardé tous les cons de ces femmes qui 
estoient aux estuves ? - Saint Jehan, oy, mon pere. 
- Et y en avoit il largement ? dy, ne mens point. 
- Je n'en vy oncques tant : ce sembloit une droicte 
garenne de cons. - Or ça, dy nous maintenant qui 
avoit tout le plus bel et le plus gros. - Vrayement, 
ce dist l'enfant, ma mere avoit tout le plus bel et 
le plus gros, mais il avoit si grand nez. - Si grand 
nez ? dit le pere : va, va, tu es bon filz. » Et nous 
commenceasmes tous a rire et a boire d'autant, et 
parler de cest enfant qui caquetoit si bien. Mais sa 
mere n'en savoit sa contenance, tant estoit honteuse, 
pource que son filz avoit parlé du nez ; et croy bien 
depuis il en fut tres bien torché, car il avoit encusé 
le secret de l'escole. Nostre hoste fist du bon compaignon ; 
mais il se repentit assez depuis d'avoir fait 
la question, dont la solucion le fist rougir. C'est tout 
pour le present. 


LA LXVIIe NOUVELLE, 
PAR 
PHILIPE DE LOAN. 
Ores a trois ans ou environ que une assez bonne 
adventure advint a ung chaperon fourré de parlement 
de Paris. Et affin qu'il en soit memoire, j'en fourniray 
ceste nouvelle, non pas que je veille toutesfoiz dire 
que tous les chaperons fourrez ne soient bons et 
veritables ; mais car il y eut non pas ung peu de 
desloyaulté en cestuy cy, mais largement, qui est 
chose estrange et non accoustumée, comme chacun 
scet. Or, pour venir au fait, ce chaperon fourré, en 
lieu de dire ce seigneur de parlement, devint amoureux 
a Paris de la femme d'un cordoannier qui estoit 
belle et gente, et enlangagée a l'advenant et selon le 
terrouer. Ce maistre chaperon fourré fist tant, par 
moyens et d'argent et aultrement, qu'il parla a la 
belle cordoanniere dessoubz sa robe et a part. Et s'il 
avoit d'elle esté bien amoureux avant la joissance, 
encores en fut il trop plus feru depuis, dont elle se 
parcevoit et donnoit tres bien garde. Si s'en tenoit 
trop plus fiere, et se faisoit acheter. Luy estant en 
ceste rage, pour mandement, priere, promesse, don, 
ne requeste qu'il sceust faire, elle s'appensa de non 
plus comparoir, affin encores de luy rengreger et 
plus accroistre sa maladie. Et veez cy nostre chaperon 
fourré qui envoye ses ambaxadeurs devers sa 
dame la cordoanniere ; mais c'est pour neant, elle 
n'y viendroit pour morir. Finalement, pour abreger, 
affin qu'elle voulsist venir vers luy comme aultresfoiz, 
il luy promist en la presence de trois ou de IIIJ 
qui estoient de son conseil quant a telles besoignes, 
qu'il la prendroit a femme si son mary terminoit vie 
par mort. Quand elle eut ceste promesse, elle se 
laissa ferrer et vint, comme elle souloit, au lever et 
aux aultres heures qu'elle povoit eschapper, devers 
le chaperon fourré, qui n'estoit pas mains feru que 
l'autre jadiz d'amours. Et elle, sentant son mary 
desja vieil et ancien, et ayant la promesse desusdicte, 
se reputoit desja comme sa femme. Pou de 
temps après, la mort tres desirée de ce cordoannier 
fut sceue et publiée ; et bonne cordoanniere se vient 
bouter de plain sault en l'ostel du chaperon fourré, 
qui la receut joyeusement, promist aussi de rechef 
qu'il la prendroit a femme. Or sont maintenant 
ensemble ces deux bonnes gens, le chaperon fourré 
et sa dame la cordoanniere. Mais, comme souvent 
chose eue en dangier est trop plus cher tenue que 
celle qu'on a a bandon, ainsi advint ycy ; car nostre 
chaperon fourré se commença a ennuyer et lasser 
de la cordoanniere, et soy refroider de l'amour d'elle. 
Et elle le pressoit tousjours de paraccomplir le 
mariage dont il avoit fait la promesse, mais il luy 
dist : « M'amye, par ma foy, je ne me puis jamais 
marier, car je suis homme d'eglise et tiens benefices 
telz et telz, comme vous savez ; la promesse que je 
vous feiz jadiz est nulle, et ce que j'en feis lors estoit 
pour la grand amour que je vous portoye, esperant 
aussi par ce moyen vous attraire plus legierement. » 
Elle, cuidant qu'il fust lyé a l'eglise, et soy voyant 
aussi bien maistresse de leens que s'elle fust sa 
femme espousée, ne parla plus de ce mariage et alla 
son chemin accoustumé. Mais nostre chaperon fourré 
fist tant par belles parolles et pluseurs remonstrances, 
qu'elle fut contente de se partir de luy et 
espouser ung barbier, leur voisin, auquel il donna 
IIJ C. escuz d'or contens ; et Dieu scet s'elle partit 
bien baguée ! Or, vous devez savoir que nostre chaperon 
fourré ne fist pas legierement ceste despartie 
ne ce mariage, et n'en fust point venu a bout si 
n'eust esté qu'il disoit a sa dame qu'il vouloit doresenavant 
servir Dieu et vivre de ses benefices et soy 
du tout rendre a l'eglise. Or fist il tout le contraire, 
quand il se vit desarmé d'elle et elle allyée au 
barbier. Car il fist secretement traicter, environ ung 
an après, pour avoir en mariage la fille d'un notable 
et riche bourgois de Paris. Et fut la chose faicte et 
passée, et fut jour prins et assigné pour les nopces ; 
disposa aussi de ses benefices, qui ne sont que a 
simple tonsure. Ces choses sceues aval Paris et 
venues a la cognoissance de la cordoanniere, maintenant 
barbiere, creez qu'elle fut bien esbahie : 
« Voire, dist elle, le traistre m'a il en ce point 
deceue ? il m'a laissée soubz umbre d'aller servir 
Dieu et m'a baillée a ung aultre. Et par Nostre Dame 
de Clery, la chose ne demourra pas ainsi. Non », 
fist elle. Car elle fist comparoir nostre chaperon 
fourré devant l'evesque. Et illec son procureur 
remonstra bien et gentement sa cause, disant comment 
le chaperon fourré avoit promis a la cordoanniere, 
en presence de pluseurs, que si son mary mouroit 
qu'il la prendroit a femme. Son mari mort, il l'a 
tousjours tenue jusques environ ung an qu'il l'a 
baillée a ung barbier. Pour abreger, les tesmoings 
ouys, et la chose bien debatue, l'evesque adnichilla 
et jugea estre nul ledit mariage de ladicte cordoanniere 
au barbier. Et enjoindit et commenda au chaperon 
fourré qu'il la prinst comme sa femme ; car 
elle estoit sienne, et de droit, puisqu'il avoit eu compaignie 
charnelle avecques elle après la promesse 
dessus dicte. Ainsi fut nostre chaperon fourré ramené 
des meures. Il faillit d'avoir la belle fille du bourgois, 
et si perdit ses IIJ C. escuz d'or que le barbier eut, 
et si luy maintint sa femme plus d'un an. Et s'il 
estoit bien mal content d'avoir sa cordoanniere, le 
barbier estoit aussi joyeux d'en estre despesché. En 
la façon qu'avez oy s'est depuis nagueres gouverné 
l'un des chaperons fourrez du parlement de Paris. 


LA LXVIIIe NOUVELLE, 
PAR 
MESSIRE CHRESTIAN DE DYGOYNE, CHEVALIER. 
Il n'est pas chose pou acoustumée ne de nouvel 
mise sus que femmes ont fait leurs mariz jaloux, 
voire, par Dieu, et coux aussi. Si advint nagueres, 
en la ville d'Envers, ce propos, que une femme 
mariée, qui n'estoit pas des plus seures du monde, 
fut requise d'un tres gentil compaignon de faire la 
chose que savez. Et elle, comme courtoise et telle 
qu'elle estoit, ne refusa pas le service qu'on luy presentoit, 
mais debonnairement se laissa ferrer, et 
maintint ceste vie assez et longuement. En la parfin, 
Fortune le voult, qui ennemye et desplaisante estoit 
de leur bonne chevance, fist tant que le mary trouva 
la brigade en present meffait, dont en y eut de bien 
esbahiz. Ne sçay toutesfoiz lequel plus, ou l'amant, 
ou l'amye, ou le mary ; toutesfoiz l'amant, a l'aide 
d'une bonne espée a deux mains dont il estoit saisy, 
se sauva sans nul mal avoir, et ne fut de ame poursuy. 
Or demourerent le mary et la femme. De quoy 
leurs propos furent, il se peut assez penser. Après 
toutesfoiz aucunes parolles dictes, et d'un costé et 
d'aultre, le mary, pensant en soy mesmes, puis qu'elle 
avoit encommencé a faire la folye, que fort seroit 
de l'en retirer, et quand plus elle n'en feroit, si estoit 
tel le cas que, venu a la cognoissance du monde, 
il en estoit noté et comme deshonnoré. Consydera 
aussi de la battre ou injurier de parolles que c'estoit 
peine perdue ; si s'advisa a chef de piece qu'il la 
chassera paistre en sus de luy, et ne sera jamais 
d'elle ordoyée sa maison au mains qu'il puisse. Si 
dist a sa femme assez doulcement : « Or ça, je voy 
bien que vous ne m'estes pas telle que vous deussiez 
estre par raison. Toutesvoies, esperant que jamais ne 
vous adviendra, de ce qui est fait ne soit il plus 
parlé ; mais devisons d'un aultre. J'ay ung affaire 
qui me touche beaucop, et a vous aussi. Si vous fault 
engager tous noz joyaulx, et si vous avez quelque 
mignot d'argent a part, il le vous fault mettre avant ; 
car le cas le requiert. - Par ma foy, dit la gouge, je 
le feray voluntiers et de bon cueur ; mais que vous 
me pardonnez vostre mal talent. - N'en parlez plus, 
dit il, non plus que moy. » Elle, cuidant estre absolue 
et avoir remission de tous ses pechez, pour complaire 
a son mary, après la noise dessus dicte, bailla ce 
qu'elle avoit d'argent, ses verges, ses tixus, aucunes 
bourses estoffées bien richement, ung grand tas de 
couvrechefs bien fins, pluseurs pennes entieres et de 
tres bonne valeur ; bref, tout ce qu'elle avoit, et que 
son mary voulut demander, elle luy bailla pour en 
faire son bon plaisir. « En dya, dist il, encores n'ay 
je pas assez. » Quand il eut tout jusques a la robe 
et la cotte simple qu'elle avoit sur elle : « Il me fault 
avoir ceste robe. - Voire, dit elle, et je n'ay aultre 
chose a vestir ; voulez vous que je voise toute nue ? 
- Force est, dit il, que vous la me baillez, et la cotte 
simple aussi, et vous avancez ; car, soit par amour, 
ou par force, il la me fault avoir. » Elle, voyant que 
la force n'estoit pas sienne, se desarma et de sa robe 
et de sa cotte simple, et demoura en chemise : 
« Tenez, dit elle, fays je bien ce qu'il vous plaist ? 
- Vous ne l'avez pas tousjours fait, dit il ; si a 
ceste heure vous m'obeissez, Dieu scet si c'est de 
bon cueur ; mais laissons cela, parlons d'un aultre. 
Quand je vous prins en mariage a la male heure, 
vous ne apportastes gueres avecques vous ; et encores 
le tant peu que ce fut, si l'avez vous et forfait 
et confisqué. Il n'est ja mestier que je vous redye 
vostre gouvernement : vous savez mieulx quelle vous 
estes que nul aultre. Et pour telle que vous estes a 
ceste heure, je vous baille le grand congé et vous 
dy le grand adieu. Veez la l'huys, prenez garin ; et 
si vous faictes que sage ne vous trouvez jamais 
devant moy ! » La pouvre gouge, plus esbahie que 
jamais, n'osa plus demourer après ces horribles 
parolles, après cest horrible ban, ains se partit et 
s'en vint rendre, ce croy je, a l'ostel de son amy par 
amours, pour ceste premiere nuyt. Et fist mettre sus 
beaucop d'ambaxadeurs pour ravoir ses bagues et 
habillemens de corps ; mais ce fut pour neant. Car 
son mary, obstiné et endurcy en son propos, n'en 
voult oncques oyr parler, et encores mains de la 
reprendre. Si en fut il beaucop pressé, tant des amis 
de son costé comme de ceulx de la femme, si fut sa 
bonne femme contrainte de gaigner au mieulx qu'elle 
peut des aultres habillemens, et en lieu de mary user 
d'amy, actendant le rappaisement de son dit mary, 
qui a l'heure de ce compte estoit encores mal content 
de sa dicte femme, et aucunement ne la vouloit 
veoir. 


LA LXIXe NOUVELLE, 
PAR 
MONSEIGNEUR. 
Il n'est pas seullement cogneu de ceulx de la ville 
de Gand, ou le cas que j'ay a vous descripre n'a 
pas long temps advint, mais de la plus part de ceulx 
de Flandres, et de vous qui estes cy presens, que 
a la bataille qui fut entre le roy de Hongarie et 
monseigneur le duc Jehan, que Dieu absolle, d'une 
part, et le grand Turc, en son païs de Turquie 
d'aultre, pluseurs chevaliers et escuiers françois, 
flamens, alemans et picards furent prisonniers, dont 
les aucuns furent mors et executez, present le dit 
Turc, les aultres en chartres a perpetuité, les aultres 
condemnez a estre et faire office d'esclave. Du 
nombre desquelx fut ung gentil chevalier du dit païs 
de Flandres, nommé messire Clayz Utenhoven. Et 
par pluseurs ans exercea ledit office, qui ne luy 
estoit pas petit labeur, mais martire intollerable, 
actendu les delices ou il avoit esté nourry et l'estat 
dont il estoit. Or devez vous savoir qu'il estoit marié 
pardeça a Gand, et avoit espousé une tres belle et 
bonne dame qui de tout son cueur l'amoit et tenoit 
cher. Laquelle prioit Dieu journellement que bref le 
peust ravoir et reveoir par deça, si encores il estoit 
vif ; s'il estoit mort, que par sa grace luy voulsist ses 
pechez pardonner et le mettre ou nombre des glorieux 
martirs qui pour le reboutement des infideles 
et l'exaltacion de la saincte foy catholicque se 
sont voluntairement offers et habandonnez a la mort 
temporelle. Ceste bonne dame, qui riche, belle et 
bonne estoit, et de grans amys continuellement 
pressée estoit et assaillye de ses amys qu'elle se 
voulsist remarier ; lesquelx disoient et asseurement 
affermoyent que son mary estoit mort, et que s'il fust 
vif il fut retourné comme les aultres ; s'il fust aussi 
prisonnier, on eust eu nouvelle de luy pour faire sa 
finance. Quelque chose qu'on dist a ceste bonne dame, 
ne raison qu'on luy sceust amener de apparence en 
cestuy fait, elle ne vouloit condescendre a ce mariage, 
et au mieulx qu'elle savoit s'en excusoit. Mais que 
luy valut ceste excusance ? certes pou ou rien. Car 
elle fut ad ce menée de ses parens et amys qu'elle 
fut contente d'obeir. Mais Dieu scet que ce ne fut 
pas a pou de regret ! Et estoient environ neuf ans 
passez qu'elle estoit privée de la presence de son 
bon et loyal mary, lequel elle reputoit pieça mort ; 
et si faisoient la plus part, et presque tous ceulx 
qui le cognoissoient. Mais Dieu, qui ses serviteurs et 
champions garde et preserve, l'avoit aultrement disposé ; 
car encores vivoit, faisant son ennuyeux office 
d'esclave. Pour rentrer en matere, ceste bonne dame 
fut mariée a ung aultre chevalier. Et fut environ 
demy an en sa compaignie, sans aultres nouvelles 
oyr de son bon mary que les precedentes, c'est asavoir 
qu'il estoit mort. D'adventure, comme Dieu le 
voult, ce bon et loyal chevalier messire Clays estant 
encores en Turquie a l'heure que madame sa femme 
s'est ailleurs allyée, faisant le beau mestier d'esclave, 
fist tant par le moien d'aucuns crestians gentilz 
hommes et marchans qu'il fut delivré, et se mist en 
leur galée, et s'en retourna par deça. Et comme il 
estoit sur son retour, il rencontra et trouva, passant 
pays, pluseurs de sa cognoissance qui tres joieux 
furent de sa delivrance : car a la verité dire il estoit 
sage et vaillant, bien renommé et vertueux. Et tant 
s'espandit le tres joyeux bruit de sa desirée délivrance 
qu'il parvint en France, en Artois et en Picardie, ou 
ses vertuz n'estoient pas mains cogneues que en 
Flandres, dont il estoit natif. Et de ces marches ne 
tarda gueres qu'elles vindrent en Flandres et jusques 
aux oreilles de sa tres belle et bonne dame et espouse, 
qui fut bien esbahie, et de tous ses sens tant alterée 
et soupprinse qu'elle ne savoit sa contenance. « Ha ! 
dist elle, a chef de piece, quand elle sceut parler, 
mon coeur ne fut oncques d'accord de faire ce que 
mes parens et amys m'ont a force contraincte de 
faire. Helas ! et qu'en dira mon tres loyal seigneur 
et mary, auquel je n'ay pas gardé loyaulté comme je 
deusse, mais comme femme fresle, legere et muable 
de courage, ay baillé part et porcion a aultry de ce 
dont il estoit et devoit estre le seul seigneur et 
maistre ? Je ne suis pas celle qui doit ou ose actendre 
sa presence ; je ne suys pas aussi digne qu'il me 
doye ou veille regarder, ne jamais veoir en sa compaignie ! » 
Et ces parolles dictes, accompaignées de 
grands larmes, son tres honeste, tres vertueux et loyal 
cueur s'evanuyt, et cheut paulmée. Elle fut prinse 
et portée sur ung lit, et luy revint le cueur. Mais 
depuis ne fut en puissance d'homme ne de femme de 
la faire menger ne dormir, ainçois fut trois jours 
continuelz tousjours plorant, en la plus grand tristesse 
de cueur que jamais femme fut. Pendant 
lequel temps elle se confessa et ordonna comme 
bonne chrestienne, priant mercy a tout le monde, 
et specialement a monseigneur son mary. Et tost 
après elle mourut, dont ce fut tres grand dommage. 
Et n'est point a dire le desplaisir qu'en print mondit 
seigneur son mary, quand il en sceut la nouvelle ; et 
a cause de son dueil fut en tres grand dangier de 
suyvir par semblable accident sa tres loyale espouse. 
Mais Dieu, qui l'avoit sauvé d'aultres grands 
perilz, le preserva de ce dangier. 


LA LXXe NOUVELLE, 
PAR 
MONSEIGNEUR. 
Un gentil chevalier d'Alemaigne, grand voyageur, 
aux armes preux, large, cortois, et de toutes bonnes 
vertuz largement doué, au retourner d'un loingtain 
voiage, luy estant en ung sien chasteau, fut 
requis d'ung son subject demourant en sa ville 
mesme d'estre parrain de tenir sur fons son enfant, 
dont la mere s'estoit delivrée droit a la coup du 
retour dudit chevalier. Laquelle resqueste fut audit 
bourgois liberalement accordée. Et jasoit que le dit 
chevalier eust en sa vie pluseurs enfans tenu sur 
fons, si n'avoit il jamais donné son entente aux 
sainctes parolles par le prestre proferées ou mistere 
de ce saint et digne sacrement, comme il fist a ceste 
heure ; et luy semblerent, comme elles sont a la 
verité, plaines de haulx et divins misteres. Ce baptesme 
achevé, comme il estoit liberal et courtois, affin 
d'estre veu de ses hommes, demoura a disner en la 
ville sans monter au chasteau ; et luy tindrent compaignie 
le curé, son compere, et aucuns aultres des 
plus gens de bien. Lesquels, après pluseurs devises, 
monterent et vindrent en jeu d'unes et d'aultres 
materes, tant que monseigneur commença a loer 
beaucop le digne sacrement de baptesme, et dist 
hault et cler, oyans tous : « Si je savoye veritablement 
que a mon baptesme eussent esté pronuncées 
les dignes et sainctes parolles que j'ay oyes a ceste 
heure au baptesme de mon nouveau filleul, je ne 
craindroye en rien le dyable qu'il eust sur moy puissance 
ne autorité, sinon seulement de moy tenter, et 
me passeroye de faire le signe de la croix. Non pas, 
affin que bien vous m'entendez, que je ne sache tres bien 
que ce signe est suffisant a rebouter le deable ; 
mais ma foy est telle que les parolles dictes au 
baptesme d'un chascun chrestian, s'elles sont telles 
que celles que aujourd'uy j'ay oyes, sont valables a 
rebouter tous les dyables d'enfer, s'il en y avoit 
encores autant. - En verité, respondit alors le curé, 
monseigneur, je vous asseure, in verbo sacerdotis, 
que les mesmes parolles qui ont esté dictes aujourd'uy 
au baptesme de vostre filleul furent dictes et 
celebrées a vostre baptesme. Je le sçay bien, car je 
mesmes vous baptisay, et en ay aussi fresche memoire 
comme si ce eust hier esté. Dieu face mercy a 
monseigneur vostre pere ; il me demanda le lendemain 
de votre baptesme qu'il me sembloit de son 
nouveau filz, telz et telz furent voz parrains, et telz 
et telz y estoient. » Et racompta toute la maniere du 
baptisement, et le fist bien certain que ne mot 
avant mot arriere n'eut en son baptisement que de 
celuy a son filleul. « Et puisqu'ainsi est, dist lors ce 
gentil chevalier, je promectz a Dieu mon createur 
tant honorer de ferme foy le saint sacrement de 
baptesme que jamais, pour quelque peril, rencontre 
ou assault que le dyable me face, je ne feray le 
signe de la croix ; mais par la seule memoire du 
sacrement de baptesme l'en chasseray en sus de moy, 
tant ay ferme foy en ce divin mistere. Et ne me 
semblera jamais possible que le dyable puisse nuyre 
a homme armé de tel escu ; car il est tel et si ferme 
que seul il vault sans aultre aide, voire accompaigné 
de vraye foy. » Ce disner se passa, et ne sçay quants 
ans après, ce bon chevalier se trouva en une bonne 
ville en Alemaigne, pour aucuns affaires qui l'y 
tirerent, et fut logé en hostellerie. Comme il estoit 
ung soir avec ses gens, après souper, devisant et 
esbatant avec eulx, fain luy print d'aller au retrait. 
Et car ses gens s'esbatoient, n'en voult nulz oster de 
l'esbat ; si print une chandelle et tout seul s'en va 
au retrait. Comme il entroit dedans, il vit devant luy 
ung grand monstre, horrible et terrible, ayant grandes 
et longues cornes, les yeux plus alumez que 
flambe de fornaise, les braz gros et longs, les griffes 
agues et trenchans ; et bref c'estoit ung monstre 
tres espoventable, et ung dyable, comme je croy. Et 
pour tel le tenoit le bon chevalier, lequel de prinsault 
fut assez esbahi d'avoir telle rencontre. Neantmains 
toutesfoiz print cueur et hardement et vouloir 
de soy defendre s'il estoit assailly. Et luy souvint du 
veu qu'il avoit fait, et du saint et divin mistere de 
baptesme. Et en ceste foy marche vers ce monstre, 
que j'appelle dyable, et luy demanda qui il estoit, 
et qu'il demandoit. Ce dyable, sans mot dire, le 
commença a coupler, et bon chevalier de se 
defendre, qui n'avoit toutesfoiz pour toutes armeures 
que ses mains, car il estoit en pourpoint comme pour 
aller coucher, et son bon escu de ferme foy au saint 
mistere de baptesme. La lucte dura longuement, et 
fut ce bon chevalier tant las que merveilles de soutenir 
ce dur assault. Mais il estoit tant fort armé de 
son escu de foy que pou luy nuysoient les coups 
de son ennemy. En la parfin que ceste bataille eut 
bien duré une bonne heure, ce bon chevalier se print 
aux cornes de ce dyable, et luy en arracha une dont 
il le bacula trop bien et malgré luy. Comme victorieux 
se partit de luy, et le laissa la comme recreant, 
et vint trouver ses gens qui s'esbatoient, comme 
ilz faisoient par avant son partement, qui furent bien 
effraiez de veoir leur maistre en ce point eschauffé 
qu'il avoit tant esgratigné le visage, le pourpoint, 
chemises, chausses tout desrompu et dessiré, et 
comme tout hors d'alaine. « Ha ! monseigneur, dirent 
ilz, pour Dieu, dont venez vous, et qui vous a en 
ce point habillé ? - Qui ? dit il ; ce a esté le deable, 
a qui je me suis tant combatu que j'en suis tout hors 
d'alaine et en tel point que vous veez. Et vous 
asseure par ma foy que je tien veritablement qu'il 
m'eust estranglé et devoré, se a ceste heure ne me 
fust souvenu de mon baptesme et du hault mistere 
de ce saint sacrement, et de mon veu que je feis ores 
a ne sçay quants ans ; et creez que je ne l'ay 
pas faulsé. Car, quelque dangier que j'aye eu, oncques 
ne feis le signe de la croix, mais souvenant du 
saint sacrement dessusdit, me suis hardyment 
defendu et franchement eschappé, dont je loe et mercye 
Nostre Seigneur, qui par ce bon escu de saincte 
foy m'a si sauvement preservé. Viennent tous les 
aultres qui en enfer sont, tant que ceste enseigne 
demeure, je ne les crains ; vive, vive nostre benoist 
Dieu, qui ses chevaliers de telles armes scet adouber ! » 
Les gens de ce bon seigneur, oyans leur 
maistre ce cas racompter, furent bien joyeux de le 
veoir en bon point, mais esbahiz de la corne qu'il 
leur monstroit, qu'il avoit a ce dyable de la teste 
esrachée. Et ne savoient juger, non fist oncques personne 
qui depuis la veist, de quoy elle estoit, si 
c'estoit os ou corne, comme aultres cornes sont, ou 
que c'estoit. Alors ung des gens de ce chevalier dist 
qu'il vouloit aller veoir se ce deable estoit encores 
ou son maistre l'avoit laissé, et s'il le trouvoit il se 
combatroit a luy et luy arracheroit l'autre corne. Son 
maistre luy dist qu'il n'y allast point ; il dist que si 
feroit. « N'en fay rien, dist son maistre, le peril y 
est trop grand. - Ne m'en chault, dit l'autre, je y 
veil aler. - Si tu me croiz, dit son maistre, tu n'yras 
pas. » Quoy qu'il fust, il y voult aller, et desobeir 
a son maistre. Il print en sa main une torche et une 
grande hache, et vint au lieu ou son maistre s'estoit 
combatu. Quelle chose il y fist, on n'en scet rien. Mais 
son maistre, qui de luy se doubtoit, ne le sceut si 
tost suyr qu'il ne le trouva pas, ne le dyable aussi. 
Et n'oyt oncques puis nouvelles de son homme. En la 
fasson qu'avez oy se combatit ce bon chevalier au 
dyable, et le surmonta par la vertu du saint sacrement 
de baptesme. 


LA LXXIe NOUVELLE, 
PAR 
MONSEIGNEUR LE DUC. 
A Saint Omer n'a pas long temps advint une assez 
bonne histoire qui n'est mains vraye que l'euvangile, 
comme il a esté et est cogneu de pluseurs 
notables gens, dignes de foy et de croire. Et fut le 
cas tel, pour abreger. Ung gentilhomme, chevalier 
des marches de Picardie, pour lors bruyant et frez, 
de grand autorité et de grand lieu, se vint loger en 
une hostellerie qui par le fourrier de monseigneur le 
duc Phelippe de Bourgoigne son maistre luy 
avoit esté delivrée. Tantost qu'il eut mis pié a terre, 
comme il est de coustume aus dictes marches, son 
hostesse luy vint au devant, et tres gracieusement, 
comme elle estoit coustumiere de ce faire, le receut 
et bienviengna ; et luy, des courtois le plus honorable, 
la baisa doulcement, car elle estoit belle et 
gente et en bon point, et mise sur le bon bout, appellant 
sans mot dire trop bien son marchant a ce 
baiser et accolement, et de prinsault n'y eut celuy 
des deux qui ne pleust bien a son compaignon. Si 
pensa le chevalier par quel train et moien il perviendroit 
a la joissance de son hostesse, et s'en descouvrit 
a ung de ses serviteurs, qui en peu d'heure tellement 
bastit les besoignes, qu'ilz se trouverent ensemble 
en la chambre du chevalier mesmes. Quand ce 
gentil chevalier vit son hostesse preste d'oyr, d'entendre 
et escouter ce qu'il vouldroit dire, pensez qu'il 
fut joyeux oultre mesure ; et de grand haste et ardent 
desir qu'il eut d'entamer la matere qu'il vouloit 
ouvrir, il oblya de serrer l'huys de la chambre, que 
son serviteur au partir de leur assemblement laissa 
entrouvert, et commença sa harengue a l'heure, sans 
regarder a aultre chose. Et l'ostesse, qui ne l'oyoit 
pas a regret, luy respondoit tout au propos, tant 
qu'ilz estoient si bien d'accord qu'oncques musicque 
ne fut pour eulx plus doulce, ne instrumens ne 
pourroient mieulx estre accordez que eulx deux, la 
mercy Dieu, estoient. Or advint, ne sçay par quelle 
adventure, ou si l'oste de leens, mary de l'ostesse, 
queroit sa femme pour aucune chose luy dire, en 
passant par adventure par devant la chambre ou sa 
femme avec le chevalier jouoit des cimbales, il en 
oyt le son ; et se tira vers le lieu ou ce beau deduit 
se faisoit. Et au hurter qu'il fist a l'huys, il trouva 
l'atelée du chevalier et de sa femme, dont d'eulx il 
fut le plus esbahy de trop. Et en reculant subitement, 
doubtant les empescher et destourber de la doulce 
oeuvre qu'ilz faisoient, leur dist, pour toutes menaces 
et tensons : « Et, par la mort bieu, vous estes bien 
meschantes gens, et a vostre fait mal regardans, qui 
n'avez pas eu tant de sens, quand vous voulez faire 
telz choses, que de serrer et tirer les huys après vous. 
Or pensez que c'eust esté si ung aultre que moy vous 
eust trouvez ! Et, par Dieu, vous estiez gastez et 
perduz, et eust esté vostre fait decelé, et tantost sceu 
par toute la ville. Faictes aultrement une aultre foiz, 
de par le dyable ! » Et sans plus dire tire l'huys et 
s'en va. Et bonnes gens de raccorder leurs musettes, 
et de parfaire la note encommencée. Et quand ce fut 
fait, chacun s'en alla a sa chacune, sans faire semblant 
de rien ; et n'eust esté, espoir, leur cas jamais 
descouvert ou au mains si publicque que de venir a 
l'oreille de vous ne de tant d'aultres gens, si n'eust 
esté le mary, qui ne se doubtoit pas tant de ce qu'on 
l'avoit fait coupaut que de l'huis qu'il trouva 
desserré. 


LA LXXIIe NOUVELLE, 
PAR 
MONSEIGNEUR DE QUIEVRAIN. 
A propos de la nouvelle precedente, es marches de 
Picardie avoit nagueres ung gentilhomme, et tien que 
encores y soit il a ceste heure, qui tant amoureux 
estoit de la femme d'un chevalier son voisin, qu'il 
n'avoit bon jour ne bonne heure s'il n'estoit auprès 
d'elle, ou a tout le mains qu'il en eust nouvelle ; et 
il n'estoit pas mains cher tenu d'elle, qui n'est pas 
pou de chose. Mais la doleur estoit qu'ilz ne savoient 
trouver fasson ne maniere d'estre a part et en lieu 
secret, pour a loisir dire et deceler ce qu'ilz avoient 
sur le cueur que pour rien en la presence de nul, 
tant fust leur amy, n'eussent voulu descouvrir. Au 
fort, après tantes males nuictz et jours doloreux, 
Amour, qui ses serviteurs loyaulx aide et secoure 
quand bien luy plaist, leur appresta ung jour tres desiré 
ou quel le doloreux mary, plus jaloux que nul 
homme vivant, contraint fut d'abandonner le mesnaige 
et aller aux affaires qui tant luy touchoient, 
que sans y estre en personne il perdoit une grosse 
somme de deniers, et par sa presence il la povoit 
conquerir, ce qu'il fist ; en laquelle gaignant, il conquist 
bien meilleur butin, comme d'estre nommé coux, 
avec jaloux qu'il avoit nom paravant. Car il ne fut 
pas si tost sailly de l'ostel, que le gentilhomme, qui 
ne glatissoit après aultre beste, vint pour se fourrer 
dedans. Et, sans faire long sejour, incontinent executa 
ce pour quoy il venoit, et print de sa dame 
tout ce que ung serviteur en ose ou peut demander, 
si plaisantement et a si bon loisir qu'on ne pourroit 
mieulx souhaitter. Et ne se donnerent garde que le 
mary les surprint ; dont ne se donnerent nul mal 
temps, esperans la nuyt parachever ce que le jour 
tres joieulx, et pour eulx trop court, avoyent encommencé, 
pensans a la verité que le dyable de mary ne 
deust retourner jusques au lendemain au disner, voire 
au plus tost. Mais aultrement alla, car les deables 
le rapporterent a l'ostel, ne sçay et aussi ne me 
chault de savoir comment il sceut tant abreger ses 
besoignes ; assez souffist dire qu'il revint le soir, 
dont la compaignie, c'est assavoir des deux amans, 
fut bien esbahie. Et furent si surprins, car point ne 
se doubtoient de ce dolent retourner, que le pouvre 
gentilhomme n'eut aultre advis que de se bouter ou 
retraict de la chambre, esperant en saillir par quelque 
voye que sa dame trouveroit avant que le chevalier 
y mist le pié ; dont il advint tout aultrement. 
Car nostre chevalier, qui pour ce jour avoit chevauché 
XV ou XVJ grosses lieues, estoit tant las qu'il 
ne povoit les rains traynner ; et voulut souper en 
sa chambre ou il s'estoit deshousé, et il fist couvrir, 
sans aller en la salle. Pensez que le bon gentilhomme 
rendoit bien gorge du bon temps qu'il avoit 
eu ce jour, car il mouroit de fain, de froit et de 
paour. Et encores, pour plus enrager et engreger son 
mal, une toux le va prendre, si grand et horrible que 
merveille, et ne failloit gueres que chacun coup qu'il 
toussoit qu'il ne fust oy de la chambre ou estoit l'assemblée 
du chevallier, de la dame et des aultres gens 
de leens. La dame, qui avoit l'oeil et l'oreille tousjours 
a son amy, l'entreoyt d'adventure, dont elle eut 
grand frayeur au cueur, doubtant que son mary ne 
l'oyst aussi. Si trouva maniere, tantost après soupper, 
de se bouter seulette en ce retraict, et dist a son 
amy pour Dieu qu'il se gardast d'ainsi tousser. 
« Helas ! dit il, m'amye, je n'en puis mais ; Dieu scet 
comment je suis puny ; et, pour Dieu, pensez de moy 
tirer d'icy. - Si feray je », dit elle ; et a tant se 
part. Et bon escuyer de recommencer sa chanson de 
tousser, voire si tres hault qu'on l'eust bien peu oyr 
de la chambre, si n'eussent esté les devises que la 
dame faisoit mettre en termes. Quand ce bon escuier 
se vit ainsi assailly de la toux, il ne sceut aultre 
remede, affin de non estre oy, que de bouter sa teste 
ou pertuis du retrait, ou il fut bien encensé, Dieu 
le scet, de la conficture de leens ; mais encores amoit 
il ce mieulx que d'estre oy. Pour abreger, il fut long 
temps la teste en ce retraict, crachant, mouchant et 
toussant, et sembloit que jamais ne deust faire aultre 
chose. Neantmains, après ce bon coup, sa toux le 
laissa, et se cuida tirer dehors ; mais il n'estoit en 
sa puissance de soy ravoir, tant parestoit avant et 
fort bouté leens. Pensez qu'il estoit bien a son aise ! 
Bref il ne savoit trouver fasson d'en saillir, quelque 
peine qu'il y mist. Il avoit tout le col escorché et les 
oreilles detrenchées. En la parfin, comme Dieu le 
voulut, il s'efforça tant qu'il eracha l'ays percé du 
retrait, et le rapporta a son col ; mais en sa puissance 
n'eust esté de l'en oster. Et quoy qu'il luy fust 
ennuyeux, si amoit il mieux estre ainsi que comme 
il estoit paravant. Sa dame le vint trouver en ce 
point, dont elle fut bien esbahie, et ne luy sceut 
secourir, mais luy dist, pour tous potages, qu'elle ne 
saroit trouver fasson du monde de le tirer de leens. 
« Est ce cela ? dist il ; hola, hola ! par la mort bieu, 
je suis assez armé pour en combatre ung aultre, 
mais que j'aye une espée en ma main », dont il fut 
tantost saisy d'une tres bonne. La dame le voyant en 
tel point, quoy qu'elle eust tres grand doubte, ne se 
povoit tenir de rire, ne l'escuyer aussi. « Or ça, a 
Dieu me commends, dist il lors, je m'en voys essayer 
comment je passeray par ceans ; mais premier 
brouillez moy le visage bien noir, bien noir. » Si fist 
elle, et le commenda a Dieu. Et bon compaignon, a 
tout l'ays du retraict en son col, l'espée nue en sa 
main, la face plus noire que charbon, commence a 
saillir en la chambre ; et de bonne adventure, le premier 
qu'il encontra, ce fut le dolent mary, qui eut 
de le veoir si grand paour, cuidant que ce fust 
ung dyable, qu'il se laissa tumber du hault de luy 
a terre que a pou qu'il ne se rompit le col, et fut 
longuement comme tout paulmé. Sa femme, l'oyant en 
ce point, saillit avant, monstrant plus de semblant 
d'effroy qu'elle ne sentoit beaucop, et le print aux 
braz, luy demandant qu'il avoit. A chef de piece qu'il 
fut revenu a luy, il dist a voix casse bien piteuse : 
« Et n'avez vous veu ce dyable que j'ay encontré ? 
- Certes si ay, dit elle ; a peu que je n'en suis morte 
de la grand frayeur que j'ay eue a le veoir. - Et 
dont peut il venir ceens, dit il, ne qui le nous a 
envoyé ? Je ne seray de cest an ne de l'autre rasseuré, 
tant ay esté espoventé ! - Par Dieu, ne moy 
aussi, dist la devote dame ; creez que c'est signifiance 
d'aucune chose. Dieu nous veille garder et defendre 
de toute male adventure ! Le cueur ne me gist pas 
bien de ceste vision. » Alors tous ceulx de l'ostel 
dirent chacun sa rastelée de ce dyable, cuidans a 
la verité que la chose fust vraye. Mais la bonne 
dame savoit bien la trainnée, qui fut bien joyeuse de 
les veoir tous en ceste opinion. Et depuis continua 
avec le dyable dessus dit le mestier que chacun fait 
voluntiers, au desceu du mary et de tous aultres, fors 
d'une chambriere secretaire de leurs affaires. 


LA LXXIIIe NOUVELLE, 
PAR 
MAISTRE JEHAN LAUVIN. 
En la bonne et doulce conté de Saint Pol, 
nagueres, en ung gros village assez prochain de la 
ville de Saint Pol, avoit ung bon simple laboureur 
marié avec une femme belle et en grand point, de 
laquelle le curé du village estoit tant amoureux que 
l'on ne pourroit plus ; et pour ce qu'il se sentoit si 
esprins et alumé du feu d'amours et que difficile luy 
estoit de servir sa dame sans estre sceu ou a tout 
le mains suspicionné, se pensa qu'il ne povoit bonnement 
parvenir a la joissance d'elle sans premier avoir 
celle du mary, mesmement que necessaire luy estoit 
ainsi faire. Cest advis descouvrit a sa dame pour 
en avoir son oppinion, qui luy conseilla souverainement 
estre propice et tres bonne pour mener a fin 
leurs amoureuses intencions. Nostre curé donc, en 
ensuyvant le conseil tant de sa dame comme le sien 
propre, se fist, par gracieux et subtilz moyens, 
accoincté de celuy dont il vouloit estre compaignon 
ou lieutenant, et tant bien se conduisit avec le bon 
homme qu'il ne buvoit ne mengoit quelque jour, 
mesmement quand aultre euvre faisoit, que tousjours 
ne parlast de son bon curé ; chacun jour de la sepmaine 
le vouloit avoir a disner, ou a souper. Bref 
riens n'estoit bien fait a l'ostel du bon homme si le 
curé n'estoit present. Et a ce moien, toutesfoiz qu'il 
vouloit, il venoit a l'ostel et a telle heure que bon 
luy sembloit. Mais quand les voisins de ce simple 
laboureur, voyans par adventure ce qu'il ne povoit 
veoir, obstant la credence et feableté qui luy avoient 
bandé et caché les yeulx, luy dirent qu'il ne luy 
estoit honeste d'avoir ainsi journellement et continellement 
le repaire du curé, et que ce ne se povoit 
ainsi continuer sans le grand deshonneur de sa 
femme, mesmement que les aultres voisins et ses 
amis l'en notoient et parloient en son absence. Quand 
le bon homme se sentit ainsi aigrement reprins de 
ses voisins, et qu'ilz luy blasmoient le repaire de son 
curé en son hostel, force luy fut de dire au curé 
qu'il se deportast de hanter en sa maison ; et de fait, 
luy defendit par motz exprés et menasses que jamais 
ne s'i trouvast s'il ne luy mandoit, affermant par 
sermens que, s'il l'y trouvoit, il compteroit avecques 
luy et le feroit receveur oultre son plaisir, et sans 
luy en savoir gré. La defense despleut au curé plus 
que ne vous saroie dire ; mais nonobstant qu'elle 
fust aigre, pourtant ne furent les amourettes rompues, 
car elles estoient si parfond enracinées es 
cueurs des ambedeux parties par les exploiz qui s'en 
estoient ensuyz, que impossible estoit les desrompre 
ne desjoindre, quelque menace qui sourdre 
peust. Or, oez comment nostre curé se gouverna 
après que la defense luy fut faicte. Par l'ordonnance 
de sa dame, il print regle et coustume de 
la venir visiter a toutes les foiz qu'il sentoit le mary 
estre absent ; mais assez lourdement s'i conduisit, 
car il ne sceut faire sa visitacion sans le sceu des 
voisins qui avoient esté cause que la defense avoit 
esté faicte, ausquelx le fait autant desplaisoit que 
s'il leur eust touché singulierement. Le bon homme 
fut de rechef adverty par eulx, qui luy dirent que 
le curé avoit prins accoustumance d'aller estaindre 
le feu en son hostel comme paravant la defense. 
Nostre simple mary, oyant ces nouvelles, fut bien 
esbahy et encores plus courroucé la moitié. Lequel, 
pour y trouver expedient et convenable remede, 
pensa tel moien que je vous diray. Il dist a sa 
femme, sans monstrer aultre semblant que tel qu'il 
avoit accoustumé, qu'il vouloit aller, ung jour tel 
qu'il nomma, mener a Saint Omer une charette de blé, 
et que pour mieulx besoigner il y vouloit lui mesmes 
aller. Quand le jour nommé qu'il vouloit partir fut 
venu, il fist, ainsi qu'on a de coustume en Picardie, 
et specialement entour Saint Omer, charger son chariot 
de blé a mynuyt, et a celle mesme heure voulut 
partir. Et quand tout fut appareillé et prest, print 
congé a sa femme, et wida avecques son chariot. 
Et si tost qu'il fut hors de sa porte, elle la ferma et 
tous les huys de sa maison. Or vous devez entendre 
que nostre marchant de blé fist son Saint Omer de 
l'ostel d'un de ses amys qui demouroit au bout de la 
ville, ou il alla arriver, et mist son chariot en la cour 
du dit amy, qui savoit toute la traynnée, et lequel il 
envoya pour faire le guet et escouter a l'entour de 
sa maison pour veoir si quelque larron y viendroit. 
Ce bon voisin et amy, quand il fut a l'endroit ou 
il devoit asseoir son guet, il se tappit au coing d'une 
forte haye espesse, duquel lieu luy apparoient toutes 
les entrées de la maison au dit marchant, dont 
il estoit serviteur et grand amy en ceste partie. 
Gueres n'eut escouté que veez cy maistre curé qui 
vient pour allumer sa chandelle, ou pour mieulx dire 
pour l'estaindre ; et tout coyement et doulcement 
hurte a l'huys de la court ; lequel fut tantost oy de 
celle qui n'avoit pas talent de dormir en celle 
attente : c'estoit sa dame, laquelle sortit habilement 
en chemise, et vint mettre ens son confesseur, et puis 
ferme l'huys, le menant au lieu ou son mary deust 
avoir esté. Or revenons a nostre guet, qui, quand il 
perceut tout ce qui fut fait, se leva de son guet, et 
s'en alla sonner sa trompette et declara tout au bon 
mary. Sur quoy incontinent conseil fut prins et 
ordonné en ceste maniere. Le marchand de blé faindit 
retourner de son voyage avecques son chariot de 
blé, pour certaines adventures qu'il doubtoit luy 
advenir ou estre advenues. Si vint hurter a sa porte 
et hucher sa femme, qui se trouva bien esbahie quand 
elle oyt sa voix. Et tant ne le fut qu'elle ne print 
bien le loisir de mucer son amoureux le curé en ung 
casier qui estoit en la chambre. Et pour vous donner 
a entendre quelle chose c'est d'un casier, c'est ung 
garde menger a la façon d'une huche, long et estroict 
par raison et assez profund. Après que le curé fut 
mussé ou l'on musse les oeufs, le beurre, le fourmage 
et aultres telles vitailles, la vaillant mesnagiere, 
comme moitié dormant, moitié veillant, se presenta 
devant son mary, et luy dist : « Helas ! mon 
bon mary, quelle adventure pouvez vous avoir que 
si hastivement retournez ? Certainement il y a aucune 
chose et meschef qui ne vous laisse faire vostre 
voyage ? Helas ! pour Dieu, dictes le moy tost. » 
Le bon homme, qui ne povoit plus s'il n'enrageoit, 
combien que semblant ne fist, voulut aller en sa 
chambre et illec dire les causes de son hastif retour. 
Quand il fut ou il cuidoit trouver son curé, c'est 
assavoir en sa chambre, commença a compter les 
raisons de la rompture de son voyage. Premier dit 
que pour la suspicion qu'il avoit de la desloyaulté 
d'elle, craindoit tres fort estre du reng des bleuz 
vestuz, qu'on appelle communement noz amis, et que 
au moien de ceste suspicion estoit il ainsi tost 
retourné. Item, que ceste suspicion avoit si tres fort 
frappé et hurté a son ymaginacion, que, quand il 
s'estoit trouvé hors de sa maison, aultre chose ne luy 
venoit au devant, que le curé estoit son lieutenant 
tantdiz qu'il alloit marchander. Item, pour experimenter 
son ymaginacion, dit qu'il estoit ainsi 
retourné. Et a celle heure voulut avoir la chandelle 
et regarder si sa femme osoit bien couscher sans 
compaignie en son absence. Quand il eut achevé les 
causes de son retour, la bonne dame s'escrya, 
disant : « Ha ! mon bon mary, dont vous vient maintenant 
ceste vaine jalousie ? Avez vous perceu en moy 
aultre chose qu'on ne doit veoir et juger d'une bonne, 
loyale et preude femme ? Helas ! que maudicte soit 
l'heure qu'oncques je vous cogneu, et que l'alyance 
fut de moy avec vous, pour ainsi a tort estre suspicionnée 
de ce que mon cueur ne sceut oncques 
penser. Ha ! vous me cognoissez encores mal, et ne 
savez combien net et entier mon cueur veult estre et 
demourer ! » Le bon marchant eust peu estre contraint 
de croire ses bourdes, s'il n'eust rompu sa 
parolle. Si dist qu'il vouloit averer son ymaginacion. 
Incontinent, et sans plus la laisser sermonner, vint 
sercher et visiter les angletz de sa chambre a tous 
lez au mieulx qu'il luy fut possible ; esquelx lieux, 
quand il les eut visitez et qu'il n'y trouvoit point 
ce qu'il queroit, il se donna garde du casier, et jugea 
qu'il convenoit que son compaignon y fust. Et sans 
en monstrer semblant, hucha sa femme et luy dist : 
« M'amye, combien que sans cause et grand tort je 
vous suspicionne d'estre vers moy desloyale, et que 
telle ne soiez que ma faulse ymaginacion m'apporte, 
toutesfoiz je suis si ahurté et enclin a croire et m'arrester 
en mon opinion, que impossible m'est d'estre 
jamais plaisamment avecques vous. Et pour ce je 
vous prie que soiez contente que la divorce et separacion 
soit faicte de nous deux, et que amoureusement 
partissons noz biens communs par egale 
porcion. » La gouge, qui desiroit assez ce marché, 
affin que plus aisément se trouvast avec son curé, 
accorda sans gueres dissimuler la requeste de son 
mary, par telle condicion toutesfoiz que faisant la 
part des meubles, elle commenceroit et feroit le premier 
choix. « Et pour quelle raison, dit le mary, 
voulez vous choisir la premiere ? c'est contre tout 
droit et justice. » Ilz furent longtemps en different 
pour choisir premier ; mais en la fin le mary vaincquit, 
qui print le premier et print le casier, ou il n'y 
avoit que flans, tartes et fourmages, et aultres 
vitailles, entre lesquelx nostre curé estoit ensevely, 
et lequel oyoit ces bons devis qui a sa cause se 
faisoient. Quand le mary eut choisy le casier, la dame 
choisit la chaudiere, puis le mary ung aultre meuble, 
puis elle ung aultre, et ainsi consequemment 
jusques ad ce que tout fut party et porcionné. Après 
laquelle parchon faicte le bon mary dist : « Je suis 
content que vous demourez en ma maison jusques 
ad ce que aurez trouvé logis pour vous ; mais de 
ceste heure je veil emporter ma part, et la mettre en 
l'hostel d'un de mes voisins. - Faictes en, dist elle, 
vostre bon plaisir. » Et il demanda une bonne longue 
corde, et en lya et adouba son casier, puis fist venir 
son charreton, a qui fist atteler son casier d'un cheval, 
et luy chargea qu'il le menast a l'ostel d'un tel 
son voisin. La bonne dame, oyant ceste deliberacion, 
laissoit tout convenir ; car de donner conseil au 
contraire ne s'osoit avancer, doubtant que le casier 
ne fust ouvert ; ainsi abandonna tout a telle adventure 
que advenir povoit. Le casier, ainsi que dit est, 
fut attelé au cheval, et mené par la rue, pour aller 
ou le bon homme l'avoit ordonné. Mais gueres n'ala 
loing que le maistre curé, a qui les oeufz et le beurre 
crevoient les yeulz, cria pour Dieu mercy. Le charreton, 
oyant ceste voix piteuse resonant de ce casier, 
descendit tout esbahy, et hucha les gens et son 
maistre, qui ouvrirent le casier, ou ilz trouverent le 
pouvre prisonnier, doré et empapiné d'oeufz, de fromaige, 
de laict et aultres choses plus de cent. Ce 
pouvre amoureux estoit tant piteusement appoincté 
qu'on ne savoit du quel il avoit le plus. Et quand le 
bon mary le vit en ce point, il ne se peut tenir de 
rire, combien que courroussé deust estre. Si le laissa 
courre, et vint a sa femme monstrer comment il 
n'avoit eu trop grand tort d'estre suspicionneux de 
sa faulse desloyauté. Elle, qui se vit par exemple 
vaincue, cria mercy, et il luy fut pardonné par telle 
condicion que si jamais le cas luy advenoit, elle fust 
mieulx advisée de mettre son homme aultre part que 
ou casier, car le curé en avoit eu sa robe en peril 
d'estre a tousjours gastée. Et après ce, ilz demourerent 
ensemble long temps, et rapporta l'omme son 
casier. Et ne sçay point que son curé s'i trouvast 
depuis, lequel, au moien de ceste adventure, fut, 
comme encores est, appellé sire Baudin Casier. 


LA LXXIVe NOUVELLE, 
PAR 
PHILIPE DE LOAN. 
Ainsi que nagueres monseigneur le seneschal de 
Boulennois chevauchoit parmy le païs d'une ville en 
l'aultre, en passant par ung hamelet l'on y sonnoit 
au sacrement. Et pource qu'il avoit doubté de non 
povoir venir a la ville ou il contendoit en temps pour 
oyr messe, car l'heure estoit près de midy, il s'advisa 
qu'il descendroit audit hamelet pour veoir Dieu en 
passant. Il descendit a l'huis de l'eglise, et puis s'en 
alla rendre assez près de l'aultier ou l'on chantoit 
la grand messe. Et si prochain se mist du prestre 
qui celebroit, qu'il le povoit en celebrant de costé 
percevoir. Quand il eut levé Dieu et calice, et fait 
ainsi comme il appartient, pensant a part luy, après 
qu'il eut veu monseigneur le seneschal estre derriere 
luy, et non sachant si a bonne heure estoit venu pour 
veoir Dieu lever, ayant toutesfoiz opinion qu'il estoit 
venu tard, il appella son clerc et luy fist alumer 
arriere la torche, puis en gardant les cerimonies qu'il 
fault faire et garder, leva encores une foiz Dieu, 
disant que c'estoit pour monseigneur le seneschal. Et 
puis ce fait, proceda oultre jusques ad ce qu'il fust 
pervenu a son agnus Dei ; lequel, quant il l'eut dit 
trois foiz, et que son clerc luy bailla la paix pour 
baiser, la refusa. Et, en rabrouant tres bien son clerc, 
disant qu'il ne savoit ne bien ne honneur, la fist 
bailler a monseigneur le seneschal, qui la refusa de 
tous poins deux ou trois foiz. Et quand le prestre 
vit que monseigneur le seneschal ne vouloit prendre 
la paix devant luy, il laissa Dieu qu'il tenoit en 
ses mains, et print la paix et la porta a monseigneur 
le seneschal, et luy dist que s'il ne la prenoit devant 
luy il ne la prendroit ja luy mesmes : « Ce n'est 
raison, dist le prestre, que j'aye la paix devant 
vous. » Adonc, monseigneur le seneschal, voyant que 
sagesse n'avoit illec lieu, s'accorda au curé et print 
la paix, puis le curé après. Et ce fait, s'en retourna 
parfaire sa messe de ce qui restoit a parfaire. 


LA LXXVe NOUVELLE, 
PAR 
MONSEIGNEUR DE THALEMAS. 
Au temps de la guerre des deux partiz, les ungs 
nommez Bourgoignons, les aultres Ermignacs, advint 
a Troyes, en Champaigne, une assez gracieuse adventure, 
qui tres bien vault la racompter et mectre en 
compte, qui fut telle. Ceulx de Troies, pour lors que 
par avant ilz eussent esté Bourgoignons, s'estoient 
tournez Ermignacz ; et entre eulx avoit conversé ung 
compaignon a demy fol, non pas qu'il eust perdue 
l'entiere cognoissance de raison, mais a la verité il 
tenoit plus du costé de dame Folie que de raison, 
quoy que aucunesfoiz il executast, et de la main et 
de la bouche, pluseurs besoignes que plus sage de 
luy n'eust sceu acever. Pour venir doncques au propos 
encommencé, le galant susdit estant en garnison 
avec les Bourgoignons a Sainte Manehot, mist une 
journée en termes avec ses compaignons, et dist que 
s'ilz le vouloient croire, il leur bailleroit bonne doctrine 
pour attrapper ung grand ost des loudiers de 
Troyes, les quelx, a la verité, il haioit mortellement ; 
et ilz ne l'amoient gueres, mais le menassoient tousjours 
de pendre, s'ilz le povoient tenir. Veez cy qu'il 
dist : « Je m'en yrai vers Troyes et m'approucheray 
des faulxbourgs, et feray semblant d'espier la ville, 
et de tenter de ma lance les fossez, et si près de la 
ville m'approucheray que je seray prins. Je suis seur 
que sitost que le bailly me tiendra, il me condemnera 
a pendre, et nul de la ville ne s'i opposera pour moy, 
car ilz me hayent trestous. Ainsi seray je bien matin 
mené au gibet, et vous serez embuschez au bosquet 
qui est au plus près. Et tantost que vous orrez venir 
moy et ma compaignie, vous sauldrez sur l'assemblée, 
et en prendrez et tiendrez a vostre volunté, et 
me delivrerez de leurs mains. » Tous les compaignons 
de la garnison s'i accorderent, et dirent, puis 
qu'il osoit bien entreprendre ceste adventure, ilz luy 
aideroient a la fournir. Pour abreger, le gentil folastre 
s'approucha de Troyes, comme il avoit devant 
dit, et, comme il desiroit, fut prins, dont le bruyt 
s'espandit tost parmy toute la ville. Et n'y eut celuy 
qui ne le condemnast a pendre. Mesme le bailly, si 
tost qu'il le vit, dist et jura par ses bons dieux qu'il 
seroit pendu par la gorge. « Helas ! monseigneur, 
disoit il, je vous requier mercy, je ne vous ay rien 
meffait. - Vous mentez, ribauld, dist le bailly, vous 
avez guidé les Bourgoignons en ceste marche, et 
avez encusé les bons bourgois et marchans de ceste 
ville ; vous en aurez vostre payement, car vous en 
serez au gibet pendu ! - Ha ! pour Dieu, monseigneur, 
dit nostre bon compaignon, puis qu'il fault 
que je meure, au moins qu'il vous plaise que ce soit 
bien matin, et que en la ville ou j'ay eu tant de 
cognoissance et d'accointance, je ne reçoyve trop 
publicque punicion. - Bien, bien, dist le bailly, on y 
pensera. » Le lendemain, des le point du jour, le 
bourreau avec sa charrette fut devant la prison, ou 
il n'eust gueres esté que veez cy venir le bailly a 
cheval et ses sergens et grand nombre de gens pour 
l'accompaigner ; et fut nostre homme mis, troussé et 
lyé sur la charrette, et, tenant sa musette, dont il 
jouoit continuellement, on l'enmaine devers la Justice, 
ou il fut plus accompaigné, quoy qu'il fust 
matin, que beaucoup d'aultres n'eussent esté, tant 
estoit hay en la ville. Or devez vous savoir que les 
compaignons de la garnison de Saincte Manehot 
n'oblierent pas de eulx embuscher au bois auprès 
de la dicte Justice, des la mynuyt, tant pour sauver 
leur homme, quoy qu'il ne fust pas des plus sages, 
tant aussi pour gaigner prisonniers et aultres choses 
s'ilz povoient. Eulx la doncques venuz et arrivez, disposerent 
de leur fait comme de guerre et ordonnerent 
une gaitte sur ung arbre, qui leur devoit dire 
quand ceulx de Troyes seroient a la Justice. Celle 
gaitte ainsi mise et logée dist qu'elle feroit bon 
devoir. Or sont venuz et descendez ceulx de la justice 
devant le gibet, et le plus abregeement que faire se 
peut, le bailly commende qu'on despesche nostre 
pouvre coquard, qui estoit bien esbahy ou ses compaignons 
estoient, qu'ilz ne venoient pas ferir dedans 
ces ribaulx Armignacz. Il n'estoit pas bien a son 
aise, mais regardoit devant et derriere et le plus le 
bois ; mais il n'oyoit ne veoit rien. Il se confessa le 
plus longuement qu'il peut. Toutesfoiz il fut osté du 
prestre, et, pour abreger, monte sur l'eschelle. Et luy 
la venu fut bien esbahy, Dieu le scet, et regarde et 
veye tousjours vers ce bois ; mais c'estoit pour neant. 
Car la gaitte ordonnée pour faire saillir ceulx qui 
rescourre le devoient estoit sur cest arbre endormye ; 
si ne savoit que dire ne que faire ce pouvre homme, 
sinon qu'il pensoit estre a son derrain jour. Le 
bourreau, a chef de piece, fist ses preparacions pour 
luy bouter la hart au col pour le despescher. Et 
quand il vit ce, il s'advisa d'un tour qui luy fut bien 
proufitable, et dist : « Monseigneur le bailly, je vous 
prie pour Dieu que avant que on mette plus avant la 
main en moy, que je puisse jouer une chanson de ma 
musette, et je ne vous demande plus. Je suis après 
content de morir, et vous pardonne ma mort et a tout 
le monde. » Ceste requeste luy fut passée, et sa 
musette luy fut en hault portée. Et quand il la tint, 
le plus a loysir qu'il peut, il la commence a sonner, 
et joua une chanson que les compaignons de l'embusche 
dessusdicte cognoissoient tres bien, et y 
avoit « Tu demoures trop, Robinet, tu demoures 
trop. » Et au son de la musette la gaitte s'esveilla, 
et de paour qu'elle eut se laissa cheoir du hault en 
bas de l'arbre ou elle estoit, et dist : « On pend 
nostre homme ! Avant, avant, hastez vous tost ! » 
Et les compaignons estoient tous prestz ; et au son 
d'une trompette saillirent du bois, et se vindrent fourrer 
sur le bailly et sur tout le mesnage qui devant 
le gibet estoit. Et a cest effroy, le bourreau fut tant 
esperdu et esbahy qu'il ne savoit et n'eut oncques 
l'advis de luy bouter la hart au col, et le bouter jus, 
mais luy pria qu'il luy sauvast la vie, ce qu'il eust 
fait tres voluntiers ; mais il ne fut pas en sa puissance. 
Trop bien fist il aultre chose et meilleur, car 
luy, qui sur l'eschelle estoit, cryoit a ses compaignons : 
« Prenez chula, prenez cestuy ! Ung tel est 
riche. Ung tel est mauvais garnement. » Bref, les 
Bourgoignons tuerent un grand tas en venue de ceulx 
de Troyes, et prindrent des prisonniers ung grand 
nombre, et sauverent leur homme en la façon que 
vous oez, qui bien leur dist que jour de sa vie 
n'eut si belles affres qu'il avoit a ceste heure eu. 


LA LXXVIe NOUVELLE, 
PAR 
PHILIPE DE LOAN. 
L'on m'a pluseurs foiz dit et compté par gens 
dignes de foy ung bien gracieux cas dont je fourniray 
une petite nouvelle, sans y descroistre ne 
adjouster aultre chose que servant au propos. Entre 
les aultres chevaliers de Bourgoigne ung en y avoit 
nagueres, lequel, contre la coustume et usage du 
païs, tenoit a pain et a pot une donzelle belle et 
gente, en son chasteau que point ne veil nommer. Son 
chapellain, qui estoit jeune et frez, voyant ceste belle 
fille, n'estoit pas si constant que par elle ne fust 
souvent tenté, et en devint trop bien amoureux. Et 
quand il vit mieulx son point, compta sa rastelée a 
madamoiselle, qui estoit plus fine que moustarde ; 
car, la mercy Dieu, elle avoit rendy et couru païs 
tant que du monde ne savoit que trop. Elle pensoit 
bien en soy mesmes que si elle accordoit au prestre 
sa requeste, son maistre, qui veoit cler, et quelque 
moien qu'elle trouvast, s'en donneroit bien garde, et 
ainsi perdroit le plus pour le mains. Si delibera de 
descouvrir l'embusche a son maistre, qui n'en fist 
que rire, car assez s'en doubtoit, actendu les regards, 
devises et esbatemens qu'il avoit veu entre eulx deux. 
Ordonna neantmains a sa gouge qu'elle entretenist 
le prestre, voire sans faire la courtoisie, et si fist elle 
si bien que noz sire en avoit tout au long du braz. 
Et nostre bon chevalier souvent luy disoit : « Par 
dieu ! par dieu ! noz sire, vous estes trop privé de 
ma chambriere. Je ne sçay qu'il y a entre vous deux, 
mais si je savoye que vous y pourchassissiez rien a 
mon desavantage, Nostre Dame ! je vous punyroie 
bien. - En vérité, monseigneur, respondit maistre 
domine, je n'y calonge ne demande rien. Je me devise 
a elle, et passe temps, comme les aultres de ceans ; 
jour de ma vie ne luy requis d'amours ne d'aultre 
chose. - Pour tant le vous dy je, dist le seigneur ; 
si aultrement en estoit, je n'en seroie pas content. » 
Si nostre domine avoit bien poursuy auparavant de 
ces parolles, plus aigrement et a toute force continua 
sa poursuite. Car, ou qu'il rencontrast la gouge, de 
tant près la tenoit que contraincte estoit, voulsist ou 
non, donner l'oreille a sa doulce requeste ; et elle, 
duicte et faicte a l'esperon et a la lance, endormoit 
nostre prestre et l'assommoit, et en son amour tant 
fort le boutoit qu'il eust pour elle ung Ogier combatu. 
Si tost que de luy s'estoit sauvée, tout le plaidoyé 
d'entre eulx estoit au maistre par elle racompté, 
qui grand plaisir en avoit. Et pour faire la farse au 
vif, et bien tromper son chapellain, il commenda a 
sa gouge qu'elle luy assignast journée d'estre en la 
ruelle du lit ou ilz couchoient, et luy dist : « Si tost 
que monseigneur sera endormy, je feray tout ce que 
vous vouldrez ; rendez vous donc en la ruelle tout 
doulcement. » « - Et fault, dit il, que tu le laisses 
faire, et moy aussi : je suis seur que quand il cuidera 
que je dorme, qu'il ne demourra gueres a t'enferrer, 
et j'aray appresté a l'environ de ton devant le las 
jolis ou il sera attrappé. » La gouge en fut contente, 
et fist son rapport a noz sire, qui jour de sa vie ne 
fut plus joieux. Et sans penser ne ymaginer peril ne 
dangier ou il se boutoit, comme en la chambre de son 
maistre, ou lit et a la gouge de son maistre, toute 
raison estoit de luy a cest cop arriere mise ; seullement 
luy challoit d'accomplir sa fole volunté, combien 
que naturelle et de pluseurs accoustumée. Pour 
faire fin a long procés, maistre prestre vint a l'heure 
assignée bien doulcement en la ruelle, Dieu le scet. 
Et sa maistresse luy dist tout bas : « Ne sonnez mot ; 
quand monseigneur dormira, je vous toucheray de la 
main et venez emprès moy. - En la bonne heure », 
ce dit il. Le bon chevalier, qui a ceste heure ne dormoit 
mie, se tenoit a grand peine de rire. Toutesfoiz, 
pour faire la farse, il s'en garda ; et, comme il avoit 
proposé et dit, il tendit son filé ou son las, lequel 
qu'on veult, tout a l'endroit de la partie ou maistre 
prestre avoit plus grand desir de hurter. Or est tout 
prest, et noz sire appellé, et au plus doulcement 
qu'il peut entre dedans le lit, et sans gueres barguigner 
il monte dessus le tas pour veoir plus loing. Si 
tost qu'il fut logé, bon chevalier tire bien fort son 
las, et dit tout hault : « Ha ! ribauld prestre, estes 
vous tel ? » Et bon prestre de soy retirer. Mais il 
n'ala gueres loing. Car l'instrument qu'il vouloit 
accorder au bedon de la gouge estoit si bien du las 
encepé, qu'il n'avoit garde de deslonger, dont si 
tres esbahy se trouva qu'il ne savoit sa contenance ne 
que advenu il luy estoit. Et de plus en plus fort tiroit 
son maistre le las, qui grand doleur luy eust esté, 
si paour et esbahissement ne luy eussent tollu tout 
sentement. A chef de piece il revint a luy, et sentit 
tres bien ses doleurs, et bien piteusement pria mercy 
a son maistre, qui tant grand faim avoit de rire que 
a peine il savoit parler. Si luy dist il neantmains, 
après qu'il eut tres bien aval la chambre parbondy : 
« Allez vous en, noz sire, et ne vous advienne plus ; 
ceste foiz vous sera pardonnée, mais la seconde 
seroit irremissible. - Helas ! monseigneur, ce respond 
il, jamais ne m'aviendra ; elle fut cause de ce 
que j'ay fait ! » A cest coup, il s'en alla, et monseigneur 
se recoucha, qui espoir acheva ce que l'autre 
encommença. Mais sachez bien qu'oncques puis ne s'i 
trouva le prestre au sceu du maistre. Bien peut estre 
qu'en recompense de ses maulx la gouge en eut 
depuis pitié, et, pour sa conscience acquicter, luy 
presta son bedon, et tellement s'accorderent que le 
maistre en valut pis tant en bien comme en honneurs. 
Et du surplus je me tais. Et a tant, fin. 


LA LXXVIIe NOUVELLE, 
PAR 
ALARDIN. 
Ung gentilhomme des marches de Flandres, ayant 
sa mere bien ancienne et tres fort debilitée de maladie, 
plus languissant et vivant a mal aise que nulle aultre 
de son eage, esperant d'elle mieulx valoir et amender, 
combien que es marches de France il feist sa 
residence, la visitoit souvent. Et a chacune foiz que 
vers elle venoit, tousjours estoit tant de mal oppressée 
qu'on cuidast bien que l'ame en deust partir. Et 
une foiz entre les aultres, comme il estoit venu veoir, 
elle au partir luy dist : « Adieu, mon filz, je suis 
seure et me semble que jamais vous ne me verrez ; 
car je m'en vois morir. - Ha dea, ma mere, respondit 
il, vous m'avez tant ceste leczon recordée que 
j'en suis saoul et ennuyé. Deux ans, trois ans, 
sont ja passez et expirez que, tousjours ainsi m'avez 
dit, mais vous n'en avez rien fait ; prenez bon jour, 
je vous en prie, si n'y faillez point. » La bonne 
damoiselle, oyant de son filz la response, quoyque 
malade et veille fust, en soubriant luy dist adieu. 
Or se passerent puis ung an, deux ans, tousjours 
languissant. Ceste femme si fut arriere de son 
filz visitée ; et ung soir, comme en son lit en 
l'ostel d'elle estoit couchée, tant fort oppressée de 
mal qu'on cuidoit bien qu'elle allast a Mortaigne, 
si fut ce bon filz appellé de ceulx qui gardoient sa 
mere, et luy dirent que bien a haste a sa mere venist, 
car seurement elle s'en alloit. « Dictes vous donc, dit 
il, qu'elle s'en va ? Par ma foy, je ne l'ose croire ; 
tousjours dit elle ainsi, mais rien n'en fait. - Nenny, 
nenny, dirent ses gardes, c'est a bon escient ; venez 
vous en, car on voit bien qu'elle s'en va. - Je vous 
diray, dist il ; allez devant et je vous syeuz ; et 
dictes bien a ma mere, puis qu'elle s'en veult aller, 
que par Douay point ne s'en aille, car le chemin est 
trop mauvais ; a peu que avant hier et moy et mes 
chevaulx n'y demourasmes. » Il se leva neantmains, 
et housse sa robe longue et se mect en train pour 
aller veoir si sa mere feroit la derreniere et finale 
grimace. Luy la venu, la trouva fort malade et que 
passé avoit une subite faulte qui la cuidoit bien 
emporter ; mais, Dieu mercy, elle avoit ung peu 
mieulx. « N'est ce pas ce que je dy ? commence a 
dire ce bon filz. L'on dit tousjours ceens, et si fait 
elle mesme, qu'elle s'en va et qu'elle se meurt, et rien 
n'en fait. Prengne bon terme, de pardieu, comme tant 
de foiz luy ay dit, et si ne faille point. Je m'en 
retourne dont je viens ; et si vous advise pour toutesfoiz 
que vous ne m'appellez plus, s'elle s'en devoit 
aller toute seulle, si ne lui feray je pas a ceste heure 
compaignie. » Or appartient que je vous compte la 
fin de mon emprinse. Ceste damoiselle, ainsi malade 
que dit est, revint de ceste extreme maladie, et 
comme auparavant depuis vesquit en languissant 
l'espace de trois ans, pendant lesquelx ce bon filz 
une foiz d'adventure la vint veoir, et a ce coup 
qu'elle rendit l'esperit. Mais le bon fut quant on le 
vint querir pour estre au trespas d'elle, qu'il vestoit 
une robe neuve, et n'y vouloit aller. Message sur 
aultre venoit vers luy, car sa bonne mere, qui tiroit 
a la fin, le vouloit veoir et recommender aussi son 
ame. Mais tousjours aux messagiers respondoit : 
« Je sçay bien qu'elle n'a point de haste, qu'elle 
attendra bien que ma robe soit mise a point. » En la 
parfin, tant luy fut dit et remonstré qu'il s'en alla 
devers sa mere, sa robe neuve vestue sans les 
manches. Lequel quand en ce point fut d'elle regardé, 
luy demanda ou estoient les manches de sa robe, et 
il dist : « Elles sont la dedens, qui n'attendent estre 
parfaictes sinon que vous nous descombrez la place. 
- Si seront donc tantost achevées, ce dist la bonne 
damoiselle : car je m'en vois a Dieu, au quel humblement 
mon ame recommande, et a toy, mon filz. » 
Et lors cy prins cy mis, la croix entre ses braz bien 
serreement reposant, rendit l'ame a Dieu, sans plus 
mot dire. Laquelle chose voyant son bon filz commença 
tant fort a plorer et soy desconforter que 
jamais ne fut veu le pareil. Et n'estoit nul qui conforter 
le sceust ; tant fort mesmes le print il au 
cueur que devant n'en tenoit compte par semblant, 
que au bout de XV jours de dueil il en mourut. 


LA LXXVIIIe NOUVELLE, 
PAR 
JEHAN MARTIN. 
Au païs de Brabant, qui est bonne marche et plaisante, 
fournye a droit et bien garnye de belles filles, 
et bien sages coustumierement, et le plus et des 
hommes on soult dire, et se trouve assez veritable, 
que tant plus vivent et plus sont sotz, nagueres 
advint que ung gentil homme en ce point né et destiné 
s'avolenta d'aller voyager oultre mer en divers 
lieux, comme en Cypre, en Rhodes, et es marches 
d'environ ; et au derrenier fut en Hierusalem, ou il 
receut l'ordre de chevalerie. Pendant lequel temps de 
son voyage, sa bonne femme ne fut pas si oiseuse 
qu'elle ne presta son quoniam a trois compaignons 
ses voisins, lesquelx, comme a court pluseurs servent 
par temps et termes, eurent leur audience. Et tout 
premier ung gentil escuier frisque, frez et friant en 
bon point, qui tant rembourra son bas a son cher 
coust, tant en substance de son corps que en despense 
de pecune, car a la verité elle tant bien le 
pluma qu'il n'y failloit point renvoier, qu'il s'ennuya 
et retira, et de tous poins l'abandonna. L'autre après 
vint, qui chevalier estoit et homme de grand bruyt, 
qui bien joyeux fut d'avoir gaigné la place, et besoigna 
au mieulx qu'il peut en la façon comme dessus, 
moyennant de quibus, que la gouge tant bien savoit 
avoir que nulle aultre ne l'en passoit. Et bref, si 
l'escuier qui paravant avoit la place avoit esté rongé 
et plumé, damp chevalier n'en eut pas mains. Si 
tourne bride et print garin, et aux aultres la queste 
abandonna. Pour faire bonne bouche, la damoiselle 
d'un maistre prestre s'accointa ; et, quoy qu'il fust 
subtil et ingenieux et sur argent bien fort luxurieux, 
si fut il rensonné de robes, de vaisselles, et d'aultres 
bagues largement. Or advint, Dieu mercy, que le 
vaillant mary de ceste gouge fist savoir sa venue, et 
comment en Hierusalem avoit esté fait chevalier. Si 
fist sa bonne femme l'ostel apprester, tendre, parer, 
nectoyer et orner au mieulx qu'il fut possible. Bref, 
tout estoit bien net et plaisant, fors elle seullement, 
qui en l'ostel estoit. Car du pluc et butin qu'elle 
avoit a la force de ses reins conquesté avoit acquis 
vaisselle et tapisserie, linge et aultres meubles en 
bonne quantité. A l'arriver que fist le doulx mary, 
Dieu scet la joye et grand feste qu'on luy fist, celle 
en especial qui mains en tenoit de compte, c'est asavoir 
sa vaillant femme. Je passe tous ces bienviengnans, 
et vien ad ce que monseigneur son mary, 
quoy que coquard fust et estoit, se donna garde de 
foison de meubles, courant aval son hostel, qui 
avant son voyage n'estoit leens. Vint aux coffres, 
aux buffetz, et en assez d'aultres lieux, et trouve 
tout multiplié, dont l'avertin luy monta en la teste, 
et de prinsault devyna ce qui estoit. Si s'en vint 
tost bien eschaufé et tres mal meu devers sa bonne 
femme, et demanda dont sourdoient tant de biens 
comme ceulx que j'ay dessus nommez. « Saint Jehan, 
ce dist ma dame, monseigneur, ce n'est pas mal 
demandé ; vous avez bien cause d'en tenir telle maniere, 
et il semble que vous soiez courroussé, qui 
vous voit. - Je ne suis pas trop a mon aise, dit il, 
car je ne vous laissay pas tant d'argent a mon partir, 
et si n'en povez tant avoir espergné que pour avoir 
acquis tant de vaisselle, tant de tapisserie, et le surplus 
des bagues que je trouve ceens. Il fault, et je 
n'en doubte, car j'ay cause, que quelque ung se soit 
de vous accointé qui noz mesnage ait ainsi renforcé. 
- Et pardieu, monseigneur, respond la simple 
femme, vous avez tort, qui pour bien faire me mettez 
sus telle villannie. Je veil bien que vous le sachez 
que je ne suis pas telle, mais meilleur en tous endroiz 
que a vous n'appartient. Et n'est ce pas bien raison 
que avec tout le mal que j'ay eu d'amasser et espergner, 
pour accroistre et embellir vostre hostel et le 
mien, je soye reprochée, lesdengée et tencée ? C'est 
bien loing de recognoistre ma peine, comme ung bon 
mary doit faire a sa bonne preude femme. Telle 
l'avez vous, meschant et maleureux, dont c'est dommage ! » 
Ce procés, quoy qu'il fust plus long, pour 
un temps se cessa. Et s'avisa maistre mary, pour 
estre de l'estat de sa femme asseuré, qu'il feroit 
tant avec son curé, qui son tres grand amy estoit, que 
d'elle orroit la devote confession, ce qu'il fist au 
moien du curé, qui son fait conduisit. Car ung bien 
matin, en la bonne sepmaine que de son curé pour 
soy confesser s'approucha, en une chapelle secrete 
devant il l'envoya, et a son mary vint, qu'il adouba 
de son habit, et pour estre son lieutenant l'envoya 
devers sa femme. Si nostre mari fut joyeux, il ne le 
fault ja demander. Quand en ce point il se trouva, il 
vint en la chapelle, et ou siege du prestre sans mot 
dire entra. Et sa femme d'approcher, qui a genoux 
se mist devant ses piez, cuidant pour vray estre son 
curé, et sans tarder commença sa confession et dist 
Benedicite. Et noz sire son mary respondit Dominus, 
et au mieulx qu'il sceut, comme le curé l'avoit aprins, 
assovit de dire ce qui affiert. Après que la bonne 
femme eut dit la confession generale, descendit au 
particulier, et vint parler comment, durant le temps 
que son mary avoit esté dehors, ung escuier avoit 
esté son lieutenant, dont elle avoit en or, en argent 
et en bagues beaucop amendé. Et Dieu scet que en 
oyant ceste confession, le mary estoit bien a son aise. 
S'il eust osé, voluntiers l'eust tuée a ceste heure ; 
toutesfoiz, affin d'oyr encores le surplus, s'il y est, il 
aura pacience. Quand elle eut dit tout au long de 
cest escuier, du chevalier s'est accusée, qui comme 
l'autre l'avoit bien baguée. Et bon mary, qui de dueil 
se creve et fend, ne scet que faire de soy descouvrir 
et bailler l'absolucion sans plus attendre. Il n'en 
fist rien neantmains, et print loysir et pacience d'escouter 
ce qu'il orra. Après le tour du chevalier, le 
prestre vint en jeu, dont elle s'accusa bien humblement. 
Mais, par Nostre Dame, a cest coup, bon 
mary perdit pacience et n'en peut plus oyr ; si jecta 
jus chape et surplis, et se monstrant, luy dist : 
« Faulse et desloyale, or voiz je et cognois bien 
vostre grand trahison ! et ne vous suffisoit il de 
l'escuier et puis du chevalier, sans a ung prestre vous 
donner, qui par Dieu plus me desplaist et courrousse 
que tout ce que fait avez. » Vous devez savoir que 
de prinsault ceste vaillant femme fut esbahie et soupprinse ; 
mais le loysir qu'elle eut de respondre si 
tres bien l'asseura et sa contenance de maniere si bien 
ordonna, que, a l'oyr, sa response estoit plus asseurée 
que la plus juste de ce monde faisant a Dieu son 
oroison. Si respondit a chef de piece comme le saint 
Esperit l'inspira, et dist bien froidement : « Pouvre 
coquard, qui ainsi vous tourmentez, savez vous bien 
au mains pour quoy ? Or, oyez moy, s'il vous plaist ; 
et pensez vous que je ne sceusse tres bien que c'estiez 
vous a qui me confessoie ? Si vous ay servy comme 
le cas le requiert, et sans mentir de mot vous ay 
confessé tout mon cas. Veez cy comment : de l'escuier 
me suis accusée ; et c'estes vous, mon doulx 
amy. Quand vous m'eustes en mariage, vous estiez 
escuier, et lors feistes de moy ce qu'il vous pleut, 
et me fournistes, vous le savez, Dieu scet comment. 
Le chevalier aussi dont j'ay touché et m'en suis 
encoulpée, par ma foy, vous estes celuy ; car a 
vostre retour vous m'avez fait dame. Et vous estes 
aussi le prestre, car nul, si prestre n'est, ne peut oyr 
confession. - Par ma foy, m'amye, dist lors le chevalier, 
or m'avez vous vaincu et bien monstré que 
sage et tres bonne vous estes, et que sans cause et 
a tort et tres mal adverty vous ay chargée et dit 
du mal assez, dont il me desplaist ; et m'en repens, 
et vous en crye mercy, vous promectant de l'amender 
a vostre dit. - Legierement il vous est pardonné, ce 
dit la vaillant femme, puis que le cas vous cognoissez. » 
Ainsi qu'avez oy fut le bon chevalier deceu 
par le subtil et percevant engin de sa desloyalle 
femme. 


LA LXXIXe NOUVELLE, 
PAR 
MESSIRE MICHAULT DE CHAUGY. 
Au bon pays de Bourbonnoys, ou voluntiers les 
bonnes besoignes se font, avoit l'aultre hier ung 
medicin, Dieu scet quel. Oncques Ypocras ne Gallien 
ne praticquerent ainsi la science comme il faisoit. Car 
en lieu de cyrops, de buvrages, de doses, d'electuaires 
et de cent mille aultres besoignes que medicins 
solent ordonner tant a conserver la santé de l'homme 
que pour la recouvrer s'elle est perdue, il ne 
usoit seullement que d'une maniere de faire, c'est 
assavoir de bailler clisteres. Quelque maladie qu'on 
luy apportast ou denunçast, tousjours faisoit bailler 
clisteres. Et toutesfoiz si bien luy venoit en ses besoignes 
et afferes que chacun estoit content de luy, et 
garisoit chacun, dont son bruyt creut et augmenta 
qu'on l'appelloit par tout, tant es maisons des princes 
et seigneurs comme en grosses abbayes et bonnes 
villes. Et ne fut oncques Aristote ne Gallien ainsi 
autorisé, par especial du commun peuple, que ce 
bon maistre dessus dit. Et tant monta sa renommée 
que pour tout chose l'on demandoit son conseil ; et 
estoit tant entonné incessamment qu'il ne savoit au 
quel entendre. Si une femme avoit rude mary, fel et 
mauvais, elle venoit au remede a ce bon maistre. 
Bref, de tout ce dont on peust demander conseil 
d'homme, nostre bon maistre avoit la huée. Advint 
ung jour que ung bon simple homme champestre 
avoit perdu son asne ; et après la longue queste 
d'icelluy, s'advisa de tirer vers ce maistre qui si 
tres sage estoit. Et a la coup de sa venue, il estoit 
tant avironné de peuple qu'il ne savoit au quel entendre. 
Ce bon homme neantmains rompit la presse, et, 
quoy que le maistre parlast et respondist a pluseurs, 
luy compta son cas, c'est assavoir de son asne qu'il 
avoit perdu, priant pour Dieu qu'il luy voulsist 
radresser et bailler chose dont il le peust recouvrer. 
Ce maistre, qui plus aux aultres que a luy entendoit, 
quand le bruyt et son de son langage, dont rien 
il n'avoit entendu, fut finy, se vira devers luy, cuidant 
qu'il eust aucune enfermeté ; et affin d'en estre 
despesché, dist a ses gens : « Baillez luy clistere. » 
Et ce dit, devers les aultres se tourna. Et le bon 
simple homme qui l'asne avoit perdu, non sachant 
que le maistre avoit dit, fut prins des gens du maistre, 
qui tantost, comme il leur estoit chargé, luy baillerent 
ung clistere, dont il fut bien esbahy, car il ne 
savoit que c'estoit. Quand il eut ce clistere, des qu'il 
fut dedans son ventre, il picque et s'en va, sans plus 
demander de son asne, cuidant certainement par ce 
le retrouver. Il n'eut gueres esté avant que le ventre 
luy brouilla et grouilla tellement qu'il fut contraint 
de soy bouter en une vieille masure inhabitable, 
pour faire ouverture au clistere qui demandoit la clef 
des champs. Et au partir qu'il fist, il mena si grant 
bruyt que l'asne du pouvre homme, qui passoit assez 
près, comme esgaré et venu d'adventure, commence 
a racaner et cryer. Et bon homme de s'avancer et 
lever sus et chanter Te Deum, et venir a son asne, 
qu'il cuidoit avoir recouvert ou trouvé par le clistere 
que luy fist bailler le maistre, qui eut encores 
plus de renommée sans comparaison que paravant. 
Car des choses perdues on le tenoit vray enseigneur, 
et de toute science aussi le tres parfect docteur, quoy 
que d'un seul clistere toute ceste renommée venist. 
Ainsi avez oy comment l'asne fut trouvé par ung 
clistere, qui est chose bien apparent et qui souvent 
advient. 


LA IIIIxxe NOUVELLE, 
PAR 
MESSIRE MICHAULT DE CHAUGY, GENTILHOMME 
DE LA CHAMBRE DE MONSEIGNEUR. 
Es marches d'Alemaigne, comme pour vray oy 
nagueres compter a deux gentilz seigneurs dignes de 
croire, advint que une fille, de l'eage d'environ de 
XV a XVJ ans, fut donnée en mariage a ung bon 
gentil compaignon, qui tout devoir faisoit de paier le 
deu que voluntiers demandent femmes sans mot dire, 
quand en cest aage et tel estat sont. Mais, quoy que 
le pouvre homme feist bien la besoigne et s'efforsast, 
espoir plus souvent qu'il ne deust, ni n'estoit euvre 
qu'il fist agreablement receu ; et ne faisoit incessamment 
sa femme que rechigner, et souvent ploroit 
bien tendrement comme si tous ses amys fussent 
mors. Son mary, la voyant ainsi lamenter, ne se 
savoit assez esbahir quelle chose luy povoit falloir, 
et luy demandoit doulcement : « Helas ! m'amye, et 
qu'avez vous ? Et n'estes vous pas bien vestue, bien 
logée, bien servye, et de tout ce que gens de nostre 
estat pevent par raison desirer bien convenablement 
partie ? - Ce n'est pas la qu'il me tient, respondit 
elle. - Et qu'est ce donc ? dictes le moy, ce dit il, 
et si je y puis remede mettre, pensez que je le feray 
pour y mectre et corps et biens. » Les plus des foiz 
elle ne respondoit mot, mais tousjours rechignoit, 
et de plus en plus triste chere et matte elle faisoit, 
que le mary ne portoit pas bien paciemment, quand 
savoir ne povoit la cause de ceste doleance. Tant en 
enquist que partie il en sceut. Car elle luy dist qu'elle 
estoit trop desplaisante qu'il estoit si petitement 
fourny de cela que vous savez, c'est asavoir du 
baston de quoy on plante les hommes, comme dit 
Bocace. « Voire ! dist il, et est ce cela dont tant vous 
dolez ? Et par mon serment, vous avez bien cause. 
Toutesfoiz il ne peut estre aultre, et fault que vous 
en passez tel qu'il est, voire si vous ne voulez aller 
au change. » Ceste vie se continua ung grand temps, 
tant que le mary, voyant l'obstinacion d'elle, 
assembla ung jour a ung disner ung grant tas des 
amys d'elle, et leur remonstra le cas comme il est 
icy dessus touché ; et disoit qu'il luy sembloit qu'elle 
n'avoit cause de se douloir de luy en ce cas, car il 
cuidoit aussi bien estre party de l'instrument naturel 
que voisin qu'il eust : « Et affin, dist il, que j'en soye 
mieulx creu, et vous voiez son tort evident, je vous 
monstreray tout. » Il mist sa denrée avant sur la 
table, devant tous et toutes, et dist : « Veez cy de 
quoy. » Et sa femme de plorer de plus belle : « Et 
par saint Jehan, dirent sa mere, sa seur, sa tante, 
sa cousine, sa voisine, m'amye, vous avez tort ; et 
que demandez vous ? voulez vous plus demander ? 
et qui est celle qui ne devroit estre content d'ung 
mary ainsi estoffé ? Ainsy m'ayde Dieu, je me tiendroye 
bien eureuse d'en avoir autant, voire beaucop 
mains. Appaisez vous, appaisez vous, et faictes 
bonne chere doresenavant. Par dieu ! vous estes la 
mieulx partie de nous toutes, ce croy je. » Et la jeune 
espousée, oyant le college des femmes ainsi parler, 
leur dist, bien fort plorant : « Veez cy le petit asnon 
de ceans, qui n'a gueres d'aage avec demy an, et si 
a l'instrument grand et gros de la longueur d'un 
braz. » Et en ce disant, tenoit son braz destre par 
le coute, et si le branloit trop bien. « Et mon mary, 
qui a bien XXIIIJ ans, n'en a que ce tant peu qu'il a 
monstré. Vous semble il que j'en doyve estre contente ? » 
Chacun commença a rire, et elle de plus 
plorer, tant que l'assemblée longuement fut sans mot 
dire. Alors la mere print la parolle, et a part dist a 
sa fille tant d'unes et d'aultres que aucunement se 
contenta ; mais ce fut a grand peine. Veez cy la 
cause des filles d'Alemaigne ; si Dieu plaist, bien 
tost seront ainsi en France ! 


LA IIIIxxIe NOUVELLE, 
PAR 
MONSEIGNEUR DE VAVRIN. 
Puis que les comptes et histoires des asnes sont 
acevez, je vous feray en bref et a la verité ung bien 
gracieux compte d'un chevalier qui la plus part de 
vous, mes bons seigneurs, congnoissez de pieça. Il 
fut bien vray que le dit chevalier s'enamoura 
tres fort, comme il est assez de coustume aux jeunes 
gens, d'une tres belle, gente et jeune dame, et du 
quartier du païs ou elle se tenoit la plus bruyant et 
la plus renommée. Mais toutesfoiz, quelque pourchaz, 
quelque semblant, quelque devoir qu'il sceust faire 
pour obtenir sa grace, jamais il ne peut parvenir 
d'estre serviteur retenu ; dont il estoit mains que bien 
content, attendu que tant ardemment, tant loyallement 
et tant entierrement l'amoyt, que jamais femme 
ne le fut mieulx. Et n'est pas a oublier que autant 
faisoit pour elle qu'oncques serviteur fist pour sa 
dame, comme de joustes, d'habillemens ; et neantmains, 
comme dit est, tousjours trouvoit sa dame 
dure et mal tractable, et luy monstrant mains de 
semblant d'amour que par raison ne deust, car elle 
savoit, et de vray, que loyallement et cherement de 
luy estoit bien fort amée. Et a dire la verité, elle luy 
estoit trop dure, et fait assez a penser qu'il procedoit 
de fierté, dont elle estoit plus que bon ne luy 
fust, comme on disoit, remplye. Les choses estans 
comme dit est, une aultre dame voisine et amye de 
la dessusdicte, voyant la queste audit chevalier, fut 
tant esprinse de son amour que plus on ne pourroit, 
et, par trop bonne fasson qui trop longue seroit a 
descripre, fist tant que ce bon chevalier s'en apperceut, 
dont il ne se meut que bien a point, tant fort 
s'estoit donné a sa rebelle et rigoreuse maistresse. 
Trop bien, comme gracieux qu'il estoit, tout sagement 
entretenoit celle de luy esprinse, affin que si 
a la cognoissance de l'autre fust parvenu, cause 
n'eust eu d'en rien blasmer son serviteur. Or escoutez 
quelle chose envint de ces amours, et quelle en 
fut la conclusion. Ce bon chevalier amoureux, qui 
pour la distance du lieu ne povoit estre si souvent 
emprès sa dame que son loyal cueur et trop amoureux 
desiroit, s'advisa ung jour de prier aucuns chevaliers 
et escuiers, ses bons amys, qui toutesfoiz de 
son cas rien ne savoient, d'aller esbater, voler et 
querir les lievres en la marche du païs ou sa dame 
se tenoit, sachant de vray par ses espies que le 
mary d'elle n'y estoit pas, mais estoit venu a court, 
ou souvent se tenoit, comme celluy de qui se fait ce 
compte. Comme il fut proposé de ce chevalier amoureux 
et de ses compaignons, se partirent le lendemain, 
bien matin, de la bonne ville ou la court se 
tenoit, et, tout querans les lievres passerent temps 
jusques a basse nonne, sans boire ne sans menger. 
Et en grand haste vindrent repaistre en ung petit 
village ; et après le disner, qui fut et court et sec, 
monterent a cheval et de plus belles s'en vont querans 
les lievres. Et le bon chevalier, qui ne tiroit que a 
une, menoit tousjours la brigade le plus qu'il povoit 
arriere de la bonne ville ou ses compaignons avoient 
grand vouloir de retirer. Et souvent luy disoient : 
« La vespre approuche, il est heure de retirer a la 
ville. Si nous n'y advisons, nous serons enfermez 
dehors, et nous fauldra gesir en ung meschant village 
et tous morir de faim. - Vous n'avez garde, 
disoit nostre amoureux, il est encores heure assez. 
Et au fort je sçay ung lieu en ce quartier ou l'on 
nous fera tres bonne chere. Et pour vous dire, si a 
vous ne tient, les dames nous festieront. » Comme 
gens de court se trouvent voluntiers avec les dames, 
ilz furent contens de soy gouverner a l'appetit de 
celuy qui les avoit mis en train, et passerent le temps 
querans les lievres et les perdriz tant que le jour 
dura. Or vint l'heure de venir au logis. Si dist le 
chevalier a ses compaignons : « Tirons, tirons païs, 
je vous mainray bien. » Environ une heure ou deux 
de nuyt, ce bon chevalier et sa compaignie arriverent 
a la place ou se tenoit la dame dessusdicte, 
de qui tant fort estoit feru la guide de la compaignie, 
qui mainte nuyt en avoit laissé le dormir. 
On hurta a la porte du chasteau. Et varletz 
assez tost vindrent avant, qui demandoient qu'on 
vouloit. Et celuy a qui le fait touchoit print la 
parolle et leur dist : « Messeigneurs, monseigneur 
et madame sont ilz ceans ? - En vérité, respondit 
l'un pour tous, monseigneur n'y est pas, 
mais ma dame y est. - Vous luy direz, s'il vous 
plaist, que telz et telz chevaliers et escuiers de 
la court, et moy ung tel, venons d'esbatre et 
querre les lievres de ceste marche, et nous sommes 
esgarez jusques a ceste heure, qui est trop tard 
de retourner a la ville. Si luy prions qu'il luy 
plaise nous recevoir pour ses hostes pour meshuy. 
- Voulentiers », dit il. Il vint faire son 
message a sa maistresse, laquelle cy prins cy 
mis fist faire la response sans venir vers eulz, 
qui fut telle : « Monseigneur, dit le varlet, madame 
vous fait savoir que monseigneur son mary 
n'est pas icy, dont il luy desplaist, car, s'il y 
fust, il vous feist bonne chere ; et en son absence 
elle n'oseroit recevoir personne ; si vous prie que luy 
pardonnez. » Le chevalier meneur de l'assemblée, 
pensez qu'il fut bien esbahy et tres honteux d'oyr ceste 
response. Car il cuidoit bien veoir a loisir sa maistresse 
et deviser tout son cueur saoul, dont il se 
treuve arriere et bien loing ; et encores beaucop luy 
greve d'avoir amené ses compaignons en lieu ou il 
s'estoit vanté de les bien faire festoyer. Comme 
sachant et gentil chevalier, il ne monstra pas ce que 
son pouvre cueur portoit. Si dist de plain visage a 
ses compaignons : « Messeigneurs, pardonnez moy 
que je vous ay fait paier la bée ; je ne cuidoie pas 
que les dames de ce païs fussent si peu courtoises 
que de refuser ung giste aux chevaliers errans. Prenez 
en patience. Je vous promectz par ma foy de 
vous mener ailleurs, ung peu ensus de ceans, ou 
l'on nous fera toute aultre chere. - Or avant donc, 
dirent les aultres, picquez avant : bonne adventure 
nous doint Dieu ! » Ilz se mectent au chemin. Et 
estoit l'intencion de leur guide de les mener a l'hostel 
de la dame dont il estoit le cher tenu, et dont mains 
de compte il tenoit que par raison il ne deust. Et 
conclud a ceste heure de soy oster de tous poins de 
l'amour de celle qui si lourdement avoit refusé la 
compaignie, et dont si peu de bien luy estoit venu 
estant en son service. Et se delibera d'amer, servir 
et obeir tant que possible luy seroit celle qui tant de 
bien luy vouloit, et ou, se Dieu plaist, se trouvera 
tantost. Pour abreger, après la grosse pluye que la 
compaignie eut plus d'une grosse heure et demye sur 
le dos, on arrive a l'ostel de la dame dont nagueres 
parloye ; et hurta l'on de bon het a la porte, car il 
estoit bien tard, environ IX ou X heures de nuyt, et 
doubtoient fort qu'on ne fust couché. Varlez et 
meschines saillirent dehors, qui s'en vouloient 
aller coucher, et demandent qu'est ce la ? Et on leur 
dist. Ilz vindrent a leur maistresse, qui estoit ja en 
cotte simple, et avoit mis couvrechef de nuyt, et luy 
dirent : « Madame, a la porte est monseigneur de tel 
lieu, qui veult entrer, et avec luy aucuns aultres 
chevaliers et escuiers de la court, jusques au nombre 
de trois. - Ilz soient les tres bien venuz, dist elle ; 
avant, avant, vous telz et telz, allez tuer chappons et 
poulailles, et ce que nous avons de bon, et mectez 
en haste. » Bref, elle disposa comme femme de bien 
et de grand façon, comme elle estoit et encores est, 
tout subit les besoignes comme vous orrez tantost. Et 
print bien a haste sa robe de nuyt, et ainsi attournée 
qu'elle estoit, le plus gentement qu'elle peut vint au 
devant des seigneurs dessusdis, deux torches devant 
elle et une seulle femme avecques elle, tres belle 
fille ; les aultres mettoient les chambres a point. Elle 
vint rencontrer ses hostes sur le pont du chasteau, et 
le gentil chevalier qui tant estoit en sa grace, comme 
des aultres la guide et le meneur, se mist en front 
devant, et en faisant les recognoissances, il la baisa, 
et puis après tous les aultres la baiserent pareillement. 
Alors, comme femme bien enseignée, dist aus 
seigneurs dessus ditz : « Messeigneurs, vous soiez 
les tres bien venuz ; monseigneur tel, c'est assavoir 
leur guide, je le cognois de pieça, il est, de sa grace, 
tout de ceans ; s'il luy plaist, il fera mes accointances 
devers vous. » Pour abreger, accointances furent 
faictes, le soupper assez tost appresté, et chacun 
d'eulx bien logié en belle et bonne chambre bien 
garnye de tapisserie et de toute aultre chose necessaire. 
Si vous fault dire que tantdiz que le soupper 
s'apprestoit, la dame et le bon chevalier se deviserent 
tant et si longuement, et se porta conclusion entre 
eulx que pour la nuyt ilz ne feroient que ung lit. Car 
de bonne adventure le mary n'estoit point leens, mais 
plus de quarante lieues loing. Or est heure, tantdiz 
que ce souper s'appreste, que ces devises se font, et 
que l'on souppe le plus joyeusement que l'on pourroit. 
Après les adventures du jour, que je vous dye 
de la dame qui son hostel refusa a la brigade dessus 
dicte, mesmes a celuy que bien savoit qui plus 
l'amoit que tout le monde, et fut si mal courtoise 
qu'oncques vers eulx ne se monstra. Elle demanda a 
ses genz, quand ilz furent vers elle retournez de faire 
leur message, quelle chose avoit respondu le chevalier. 
L'un luy dist : « Madame, il le fist bien court. 
Trop bien dist il qui menoit ses gens en ung lieu en 
sus d'icy ou l'on leur feroit tout recueil et meilleure 
chere. » Elle pensa tantost ce qui estoit et dist en 
soy mesmes : « Ha ! il s'en est allé a l'ostel d'une 
telle, qui, comme bien sçay, ne le voit pas enviz. 
Leens se tractera, je n'en doubte point, quelque chose 
a mon prejudice. » Et estant en ceste ymaginacion 
et pensée, subitement le dur courage que tant rigoreux 
avoit envers son serviteur porté fut tout changé 
et alteré, et en tres cordial et bon vouloir transmué, 
dont envye pour ceste heure fut cause et motif. Conclusion : 
oncques ne fut tant rigoreuse que a ceste 
heure trop plus ne soit doulce et desireuse d'accorder 
a son serviteur tout ce qu'il vouldroit requerir. Ainsi 
va la besoigne. Et doubtant que la dame ou la 
brigade estoit ne joyst de celuy que tant avoit traicté 
durement, escripvit unes lettres de sa main a son 
serviteur, dont la pluspart des lignes estoient de son 
precieux sang escriptes, qui contenoient en effect que, 
tantost ces lettres veues, toutes aultres choses mises 
arriere, il venist vers elle avecques le porteur tout 
seul, et il seroit si agreablement receu que oncques 
serviteur ne fut plus content de sa dame qu'il seroit. 
Et, en signe de plus grand verité, mist dedans la 
lettre ung dyamant que bien cognoissoit. Ce porteur, 
qui estoit seur, print la lettre et vint trouver au lieu 
dessusdit le chevalier auprès de son hostesse au souper 
et toute l'assemblée. Tantost apres graces, le tira 
d'un costé, et, en luy baillant sa lettre, dist qu'il ne 
feist semblant de rien, mais qu'il accomplist le contenu. 
Ces lettres veues, le bon chevalier fut bien 
esbahy et encores plus joyeux. Car combien qu'il 
eust conclu et deliberé de soy retirer de l'amour et 
accointance de celle qui luy escripvoit, si n'estoit il 
pas si converty que la chose que plus il desiroit ne 
luy fust par ceste lettre promise. Il tira son 
hostesse a part, et luy dist comment son maistre le 
mandoit hastivement, et que force luy estoit de partir 
tout a ceste heure, et monstroit bien semblant que 
bien luy desplaisoit. Celle qui estoit auparavant la 
plus joyeuse, attendant ce que tant avoit desiré, 
devint triste et ennuyeuse. A peu de monstre, il 
monte a cheval et laisse ses compaignons leens, et 
avec le porteur des lettres vient et arrive tantost 
après mynuyt a l'ostel de sa dame, de laquelle le 
mary estoit nagueres retourné de court et s'apprestoit 
pour s'en aller coucher, dont Dieu scet en quel 
point en estoit celle qui son serviteur avoit mandé 
querir par ses lettres. Ce bon chevalier, qui tout le 
jour avoit culetté la selle, tant en la queste des lievres 
comme pour querir logis, sceut a la porte que le 
mary de sa dame estoit arrivé, dont il fut aussi 
joyeux que vous povez penser. Si demanda a sa 
guide qu'il estoit de faire. Si adviserent ensemble 
qu'il feroit semblant de soy estre esgaré de ses compaignons, 
et que de bonne adventure il avoit trouvé 
ceste guide qui leens l'avoit adressé. Comme il fut dit 
il fut fait, en la male heure, et vint trouver monseigneur 
et madame, et fist son personnage ainsi qu'il 
sceut. Après boire une foiz, qui pou de bien luy fist, 
on le mena en sa chambre pour coucher, ou gueres 
ne dormyt la nuit, et le lendemain au matin avec son 
hoste a la court retourna sans riens accomplir du 
contenu de la lettre dessus dicte. Et vous dy que la, 
ne a l'autre, oncques puis ne retourna, car tost après 
la court se partit du païs, et il suyvit le train. Et tout 
fut mis en nonchalloir et oubly, comme souvent 
advient. 


LA IIIIxxIIe NOUVELLE, 
PAR 
MONSEIGNEUR DE LANNOY. 
Or escoutez, s'il vous plaist, qu'il advint en nostre 
chastellenie de Lisle, d'un bergier des champs et 
d'une jeune pastorelle qui ensemble ou assez près 
l'un de l'autre gardoient leurs brebiz. Marché se 
porta entre eulx deux, une foiz entre les aultres, a 
la semonce de nature, qui desja les avoit elevez 
en eage de cognoistre que c'est de ce monde, que le 
bergier monteroit sur la bergiere pour veoir plus 
loing, pourveu toutesfoiz qu'il ne l'embrocheroit 
neant plus avant que le signe qu'elle mesme fist sur 
son instrument naturel du bergier de sa main, qui 
estoit environ deux doiz, la teste franche ; et estoit 
le signe fait d'une more noire qui croist sur les 
hayes. Cela fait, ilz se mettent a l'ouvrage de par 
Dieu, et bon bergier se fourre dedens, comme s'il ne 
coutast rien, sans regarder merque, ne signe, ne promesse 
qu'il eust faicte a sa bergiere, car tout ce qu'il 
avoit ensevelit jusques au manche. Et si plus en eust 
eu, il trouva lieu assez pour le loger. Et la belle 
bergiere, qui jamais ne fut a telles nopces, tant aise 
se trouva que jamais ne voulsist faire aultre euvre. 
Les armes furent achevées, et se tira tantost chacun 
vers ses brebis, qui desja s'estoient d'eulx fort 
esloignées, a cause de leur absence. Tout fut rassemblé 
et mis en bon train ; et bon bergier, pour 
passer temps comme il avoit de coustume, se mist en 
contrepoix entre deux haloz sur une balochouere, 
et la s'esbatoit et estoit plus aise que ung roy. La 
bergiere se mist a faire ung chapelet de florettes sur 
la rive d'un fossé assez loignet de la balochoere au 
bergier ; et regardoit tousjours, disant la chansonnette 
jolye, pour veoir s'il reviendroit point a 
l'amorse ; mais c'estoit la maindre de ses pensées. 
Et quand elle vit qu'il ne venoit point, elle commence 
a hucher tant qu'elle peut : « Hau ! Hacquin ! Hacquin ! » 
Et il respond : « Que veulx tu ? que veulx 
tu ? - Vien ça, vien ça, dit elle, si feras cela. » 
Mais elle disoit tout oultre. Et Hacquin, qui en avoit 
son saoul luy respondit : « En nom Dieu, j'ay aussi 
cher que je ne face neant que je face. Je m'esbas 
bien ainsi. » Et toute jour balochoit. Et dame 
bergier rehuche de plus belle : « Et vien ça, 
Hacquin, je te laisseray tout bouter plus avant, sans 
faire mercque n'enseigne, ainsi que tu vouldras. 
- Saint Jehan ! dit Hacquin, j'ay passé le seing 
de la more, et bouté tout ens jusques aux pennes. 
Mais vous n'en arez plus aussi maintenant. » Si se 
reprint Hacquin a balocher, et laissa la bergiere faire 
son chapellet, a qui bien desplaisoit de ce qu'il la 
laissoit oyseuse. 


LA IIIIxxIIIe NOUVELLE 
PAR 
MONSEIGNEUR DE VAVRIN. 
Comme il est de coutumes par tous païs que par 
les villes et villages souvent s'espartent les religieux 
mendians tant de l'ordre des Jacobins, Cordeliers, 
Carmes, et Augustins, pour prescher les vices, les 
vertuz exaulser et loer, advint que, a Lilers, bonne 
petite ville en la conté d'Artoys, arriva ung carme 
du couvent d'Arras, par ung dimenche matin, ayant 
intencion d'y prescher, comme il fist bien et devotement 
et haultement ; car il estoit bon clerc et tres beau 
langagier. Tantdiz que le curé disoit la grand 
messe, maistre carme se pourmenoit, attendant que 
quelque ung le feist chanter pour gaigner deux patars 
ou trois gros ; mais nul ne s'en avançoit. Et ce 
voyant une ancienne damoiselle vefve, a qui print 
pitié du pouvre religieux, luy fist dire messe, et par 
son varlet bailler deux patars, et encores prier de 
disner. Et maistre moyne happa cest argent, promectant 
de venir au disner, comme il fist tantost qu'il eut 
presché et que la grand messe de la parroiche fut 
finie. La damoiselle qui l'avoit faict chanter et semondre 
au disner se partit de l'eglise, elle et sa chambriere, 
et vindrent a l'ostel faire tout prest pour 
recevoir le prescheur, qui en la conduicte d'un serviteur 
de la dicte damoiselle vint arriver a l'ostel, 
ou il fut receu bien honnestement. Et, après les 
mains lavées, la damoiselle luy assigna sa place, et 
elle se tint auprès de luy, et le varlet et la chambriere 
se misrent a servir, et de prinsault apporterent 
la belle porée verte avecques beau lard, et 
belles trippes de porc, et une langue de beuf rostie, 
Dieu scet comment. Tantost que damp moyne vit 
la viande, il tire ung beau, long et large cousteau, 
bien trenchant, qu'il avoit a sa cincture, tout en 
disant Benedicite, et puis se mect en besoigne a la 
porée. Tout premierement qu'il eut despeschée, et le 
lard aussi, si prins cy mis, de la il se tire a ces 
trippes belles et grasses, et fiert dedans comme ung 
loup dedans les brebis. Et avant que la bonne 
damoiselle son hostesse eust a moitié mengé sa 
porée, il n'y avoit trippe ne trippette dedans le plat. 
Si se prend a ceste langue de beuf, et de son coulteau 
bien trenchant en deffist tant de pieces qu'il 
n'en demoura oncques lopin. La bonne damoiselle, 
qui tout ce sans mot dire regardoit, souvent regardoit 
l'oeil sur son varlet et sa chambriere, et eulx, 
en soubzriant tout doulcement, pareillement la 
regardoient. Elle fist apporter une piece de bon beuf 
salé et une belle piece de mouton de bon endroit, et 
mettre sur la table. Et bon moyne, qui n'avoit appetit 
nesqu'un chien, s'ahiert a la piece de beuf, 
et s'il avoit eu peu de pitié des trippes et de la 
langue de beuf, encores eut il mains de mercy de 
ce beau beuf entrelardé. Son hostesse, qui grand 
plaisir prenoit a le veoir menger, trop plus que le 
varlet et la meschine, qui entre leurs dens le maudisoient, 
luy faisoit tousjours emplir sa tasse si 
tost qu'elle estoit wide. Et pensez qu'il descouvroit 
bien viande, et point n'espargnoit le boire. Il avoit 
si grand haste de fournir son pourpoint qu'il ne 
disoit mot, si pou non. Quand la piece de beuf fut 
comme toute mengée et despeschée, et pluspart de 
celle de mouton, de laquelle l'ostesse avoit ung tantinet 
mengé, elle voyant que son hoste n'estoit 
encores saoul, fist signe a la chambriere qu'elle 
apportast ung gros jambon cuict du jour devant 
pour la garnison de l'ostel. La chambriere, tout 
maudisant le prestre qui tant gourmandoit, fist le 
commendement de sa maistresse, et mist le jambon 
sur la table. Et bon moyne, sans demander qui 
vive, frappe sus et le navra et affola ; car de prinsault 
il luy trancha le jaret, et, ensuyvant le terminé 
propos, de tous poins le demembra, et n'y laissa 
que les os. Qui adonc veist rire le varlet et la 
meschine, il n'eust jamais eu les fievres ! Car il 
avoit desgarny tout l'ostel, et avoient grand doubte 
qu'il ne les mangeast aussi. Pour abreger, 
après tous les mets dessusdiz, la dame fist mectre 
a la table ung tres beau fromage gras, et ung plat 
bien fourny de tartes, de pommes, et de fromage, 
avecques la belle piece de beurre frez, dont on ne 
rapporta si petit non. Le disner fut fait ainsi qu'avez 
oy. Et vint a dire graces, que maistre prescheur 
pronunça enflé comme un ticquet ; et en la fin il 
dist a son hostesse : « Damoiselle, je vous mercye 
de voz biens ; vous m'avez tenu bien aise, la vostre 
mercy. Je prie a celuy qui repeut cinq mille hommes 
de V pains d'orge et de deux poissons, dont après 
qu'ilz furent saoulez de menger demoura de relief 
XIJ corbeilles, qu'il le vous veille rendre. - Saint 
Jehan, dist la meschine, qui s'avança de parler, 
sire, si vous en povez bien tant dire. Je croy que, 
si vous eussez esté l'un de ceulx qui la furent 
repeuz, qu'on n'en eust point rapporté de relief, car 
vous eussez bien tout mengé, et moy aussi se je y 
eusse esté ! - Vrayement, m'amye, dit le moyne, 
qui estoit ung garin tout fait, je ne vous eusse 
point mengée, mais je vous eusse bien embrochée et 
mise en rost, ainsi que vous pensez qu'on fait. » La 
dame commença a rire, et si firent le varlet et la 
chambriere, malgré qu'ilz en eussent. Et nostre 
moyne, qui avoit la panse farcye, mercya de 
rechef son hostesse, qui si bien l'avoit repeu, et s'en 
alla en quelque aultre village gaigner son soupper. 
Je ne scay s'il fut tel que le disner. 


LA IIIIxxIIIIe NOUVELLE, 
PAR 
MONSEIGNEUR LE MARCQUIS DE ROTHELIN. 
Tantdiz que quelque ung s'avancera de dire quelque 
bon compte, j'en feray ung petit qui ne vous 
tiendra gueres ; mais il est veritable et de nouvel 
advenu. J'avoie ung mareschal qui bien et longuement 
m'avoit servy de son mestier ; il luy print 
volunté de soy marier ; si le fut, et a la plus devoiée 
femme qui fust, comme on disoit, en tout le païs. 
Et quand il cogneut que par beau ne par lait il 
ne la povoit oster de sa mauvaiseté, il la abandonna, 
et ne se tint plus avec elle, mais la fuyoit 
comme tempeste ; car, s'il l'eust sceue en une place, 
jamais n'y eust tiré, mais tousjours au contraire. 
Quand elle vit qu'il la fuyoit ainsi, et qu'elle 
n'avoit a qui tencer ne monstrer sa devoiée maniere, 
elle se mist en la queste de luy et partout 
le suyvoit, Dieu scet disant quelx motz ; et l'aultre 
se taisoit et picquoit son chemin. Et elle tant plus 
montoit sur son chevalet, et disoit de maulx et 
maledictions a son pouvre mary, plus que ung deable 
ne saroit faire a une ame damnée. Un jour entre 
les aultres, voyant que son mary ne respondoit mot 
a chose qu'elle proposast, le suyvant par la rue, 
devant tout le monde cryoit tant qu'elle povoit. 
« Vien ça, traistre ! parle a moy. Je suis a toy, je 
suis a toy ! » et mon mareschal, qui estoit devant, 
disoit a chacun mot qu'elle disoit : « J'en donne ma 
part au deable, j'en donne ma part au deable ! » Et 
ainsi la mena tout du long de la ville de Lille toujours 
cryant : « Je suis a toy » ; et l'autre respondoit : 
« J'en donne ma part au deable ! » Tantost 
après, comme Dieu voulut, ceste bonne femme mourut, 
et l'on demandoit a mon mareschal s'il estoit fort 
courroucé de la mort de sa femme ; et il disoit que 
jamais si grand eur ne luy advint, et que si Dieu luy 
eust donné ung souhait a choisir, il eust demandé 
la mort de sa femme, « laquelle, disoit il, estoit tant 
male et obstinée en malice que, si je la savoye en 
paradis, je n'y vouldroye jamais aller tant qu'elle y 
fust, car impossible seroit que paix fust en nulle 
assemblée ou elle fust. Mais je suis seur qu'elle est 
en enfer, car oncques chose creé n'approucha plus a 
faire la maniere des deables qu'elle faisoit. » Et puis 
on luy disoit : « Et vrayement il vous fault remarier 
et en querre une bonne, paisible et preude femme. 
- Maryer ! disoit il ; j'aymeroye mieulx me aller 
pendre au gibet que jamais me rebouter ou dangier 
de trouver enfer, que j'ay, la Dieu mercy, a ceste 
heure passé. » Ainsi demoura et est encores. Ne sçay 
je qu'il fera. 


LA QUATRE VINGTS CINQUIESME 
NOUVELLE, 
PAR 
MONSEIGNEUR DE SANTILLY. 
Depuis cent ans en ça ou environ, es marches de 
France, est advenu en une bonne paroisse, une 
joyeuse adventure que je mettray ycy pour croistre 
mon nombre, et pource qu'elle est digne d'estre ou 
reng des aultres. En ladicte bonne ville avoit ung 
maryé, de qui la femme estoit belle, doulce et gracieuse, 
et avec tout ce tres amoureuse d'un seigneur 
d'eglise, son propre curé et prochain voisin, qui ne 
l'amoit rien mains qu'elle luy. Mais de trouver la 
maniere comment ilz se pourroient conjoindre bien 
amoureusement ensemble fut difficile, combien qu'en 
la fin fust trouvée, et par l'engin de la dame, en la 
fasson que je vous diray. Le bon mary orfevre estoit 
tant alumé et ardent en convoitise qu'il ne dormoit 
heure ne bon somme pour labourer. Chacun jour se 
levoit une heure ou deux devant jour, et laissoit sa 
femme prendre la longue crastine jusques a VIIJ ou 
a IX heures, ou si longuement qu'il luy plaisoit. Ceste 
bonne et entiere amoureuse, voyant son mary chacun 
jour continuer la diligence et entente de soy lever 
pour ouvrer et marteler, s'advisa qu'elle employroit 
avecques son curé le temps qu'elle estoit habandonnée 
de son mary, et que a telle heure son dit amoureux 
la pourroit visiter sans le sceu de son dit mary, 
car la maison du curé tenoit a la sienne sans moyen. 
La bonne maniere fut descouverte et mise en termes 
a nostre curé, qui la prisa tres bien, et luy sembla 
bien que tres aisement le feroit et secretement. Ainsi 
doncques que la façon fut trouvée et mise en termes, 
tout ainsi fut elle executée, et le plustost que les 
amans peurent, et la continuerent par aucun temps 
qui dura assez longuement. Mais comme Fortune, 
envyeuse peut estre de leur bien et doulx passetemps, 
le vouloit, leur cas fut descouvert maleureusement 
en la maniere que vous orrez. Cest orfevre avoit 
ung serviteur, qui estoit amoureux et jaloux tres grandement 
de sa dame. Et pource que tres subtilement 
avoit perceu nostre maistre curé parler a sa 
dame, il se doubtoit tres fort de ce qui estoit. Mais la 
maniere comment se povoit faire, il ne le povoit ymaginer, 
si n'estoit que le curé viensist a l'heure qu'il 
forgeoit au plus fort avec son maistre. Ceste ymaginacion 
lui hurta tant a la teste qu'il fist le guet et 
se mist aux escoutes pour savoir la verité de ce qu'il 
ignoroit. Il fist si bon guet qu'il perceut et eut 
vraye experience du fait. Car, une matinée, il vit le 
curé venir tantost après que l'orfevre fut widé de sa 
chambre, et y entrer, puis fermer l'huys. Quand il fut 
asseur que sa suspicion estoit vraye, il se descouvrit 
a son maistre, et luy dist en ceste maniere : « Mon 
maistre, je vous sers, de vostre grace, non tant seulement 
pour gaigner vostre argent, menger vostre pain, 
faire bien et garder vostre honneur et vostre dommage 
empescher ; et si aultrement faisoie, digne ne 
seroye d'estre vostre serviteur. J'ay eu despieça suspicion 
que nostre curé vous feist desplaisir, et le 
vous ay celé jusques ores que j'en ay eu la vraie 
experience. Et affin que vous ne cuidez que je vous 
veille en vain tromper, je vous prie que nous allions 
en vostre chambre, et sçay que l'on l'y trouvera 
maintenant. » Quand le bon homme oyt ces nouvelles, 
il se tint tres bien de rire ; il fut content de visiter sa 
chambre en la compaignie de son varlet, qui luy fist 
promectre qu'il ne tueroit point le curé, car aultrement 
ne luy vouloit point tenir compaignie, mais trop 
bien vouloit qu'il fust bien puny. Ilz monterent en 
la chambre, qui fust tantost ouverte. Et le mary entra 
le premier, et vit que monseigneur le curé tenoit sa 
femme entre ses braz et forgeoit ainsi qu'il povoit. 
Si s'escrya disant : « A mort, a mort, ribauld ! Qui 
vous a cy bouté ? » Qui fut adoncques bien esbahy, 
ce fut maistre curé, et demanda mercy. « Ne sonnez 
mot, ribaud prestre, ou je vous tueray maintenant. 
- Ha ! mon voisin, pour Dieu mercy, dit le curé, 
faictes de moy vostre bon plaisir. - Par l'ame 
de mon pere, avant que vous m'eschappez, je vous 
mectray en tel estat que jamais n'arez volunté de 
marteler sur enclume femenine. Sus, laissez vous 
manyer, si vous ne voulez morir. » Le pouvre maleureux 
se laissa lyer par ses deux ennemis sur ung 
bancq, le ventre dessus, et les deux jambes esraillées 
au dehors du bancq. Si bien fut lyé qu'il ne povoit 
rien mouvoir que la teste ; puis fut porté, ainsi 
marescaucié en une petite maisonnecte qui estoit 
derriere l'ostel de l'orfevre, et estoit la place ou il 
fondoit son argent. Quand il fut ou lieu ou l'on vouloit 
le avoir, l'orfevre envoya querir deux grands 
clouz a large teste, desquelx il attacha au bancq les 
deux marteaulx qui avoient en son absence forgé sur 
l'enclume de sa femme, et puis le deslya de tous 
poins. Si print après une poignée d'estrain, et en 
bouta le feu en la maisonnette, et habandonna nostre 
curé, et s'en fuyt en la rue crier au feu. Quand le 
prestre se vit environné de feu, et que remede n'y 
avoit qu'il ne luy faillist perdre les genitoires ou estre 
brullé, se leve et s'encourt, et laisse sa bourse cloée. 
L'effroy du feu fut tantost elevé par toute la rue ; 
si venoient les voisins pour l'estaindre. Mais nostre 
curé les faisoit retourner, disant qu'il en venoit, 
et que tout le dommage qui en pouvoit advenir estoit 
ja advenu, et que aider plus n'y povoient ; mais 
il ne leur disoit pas que le dommage luy competoit. 
Ainsi fut le pouvre amoureux curé salarié du service 
qu'il feist a amours, par le moien de la faulse et 
traistresse jalousie du varlet, comme vous avez 
oy. 


LA IIIIxxVIe NOUVELLE 
PAR 
MONSEIGNEUR PHILIPE VIGNIER, 
ESCUIER DE LA CHAMBRE DE MONSEIGNEUR. 
En la bonne ville de Rouen, puis peu de temps en 
ça, ung jeune homme print a mariage une tendre 
jeune fille, aagée de XV ans ou environ. Le jour de 
leur grand feste, c'est assavoir des nopces, la mere 
de ceste fille, pour garder et entretenir les cerimonies 
accoustumées en tel jour, escolla et introduisit la 
dame des nopces, et luy aprint comment elle se 
devoit gouverner pour la premiere nuyt avec son 
mary. La belle fille, a qui tardoit l'actente de la nuyt 
dont elle recevoit la doctrine, mist grosse peine et 
grand diligence de retenir la leczon de sa bonne 
mere. Et luy sembloit bien que quand l'heure seroit 
venue ou elle devroit mectre a execution celle leczon, 
qu'elle en feroit si bon devoir que son mary se loeroit 
d'elle, et en seroit tres content. Les nopces furent 
honorablement faictes en grand solennité. Et vint la 
desirée nuyt ; et tantost après la feste faillye, que 
les jeunes gens furent retraiz et qu'ilz eurent prins 
congié du sire des nopces et de sa dame, la bonne 
mere, les cousines, voisines et aultres privées femmes 
prindrent nostre dame des nopces et la menerent 
en la chambre ou elle devoit coucher pour la nuyt 
avec son espousé, ou elles la desarmerent de ses 
actours et joyaux, et la firent coucher ainsi qu'il 
estoit de raison ; puis luy donnerent bonne nuyt, 
l'une disant : « M'amye, Dieu vous doint joye et plaisir 
de vostre mary, et tellement vous gouverner 
avecques luy que ce soit au salut de voz deux 
ames. » L'autre disoit : « M'amye, Dieu vous doint 
telle paix et concordance avec vostre mary que puissez 
faire euvre dont les sains cieulx soient rempliz. » 
Et ainsi chacune faisant sa priere se partit. La mere, 
qui demoura la derreniere, reduist a memoire son 
escoliere sur la doctrine et leczon que aprinse luy 
avoit, luy priant que penser y voulsist. Et la bonne 
fille, qui, comme l'on dit communement, n'avoit pas 
son cueur en sa chausse, respondit que tres bonne 
souvenance avoit de tout, et que bien l'avoit, Dieu 
mercy, retenu. « C'est bien fait, dist la mere ; or je 
vous laisse et vous commende a la grace de Dieu, 
luy priant qu'il vous doint bonne adventure. Adieu, 
belle fille. - Adieu, bonne et sage mere. » Sitost 
que la maistresse de l'escole fut widée, nostre mary, 
qui a l'huys n'actendoit aultre chose, entra ens. Et 
la mere l'enferma et tira l'huys, et luy pria qu'il se 
gouvernast sagement avec sa fille. Il promist que 
ainsi feroit il. Et si tost que l'huis fut fermé, il, qui 
n'avoit que son pourpoint en son dos, le rue jus et 
monte sur le lit, et se joinct au plus près de sa dame, 
la lance au poing, et luy presente la bataille. A 
l'approucher de la barriere ou l'escarmouche se devoit 
faire, la dame prend et empoigne ceste lance droicte 
comme ung cornet de vachier ; et tantost qu'elle la 
sent aussi dure et de grosseur tres bonne, s'escrye, 
disant que son escu n'estoit assez puissant pour 
recevoir les horions de si gros fust. Quelque devoir 
que nostre mary peust faire, il ne peut trouver la 
maniere d'estre receu a cest escu ne a ceste jouste. 
La nuyt se passa sans rien besoigner, qui despleut 
moult a nostre sire des nopces. Mais au fort il print 
pacience, esperant recouvrer tout la nuyt prochaine, 
ou il fut autant oy que a la premiere ; et ainsi a la 
troisiesme, quatriesme, et jusques a la quinziesme, 
ou les armes furent accomplies, comme je vous diray. 
Quand les XIIJ jours furent passez que noz deux 
jeunes gens sont mariez, combien qu'ilz n'eussent 
encores ensemble tenu mesnage, la mere vint visiter 
son escoliere ; et, après cent mille devises qu'elles 
eurent ensemble, luy demanda l'on de ce mary, quel 
homme il estoit, et s'il faisoit bien son devoir. Et la 
fille disoit qu'il estoit tres bon homme, doulx et paisible. 
« Voire mais, disoit la mere, fait il bien ce 
que l'on doit faire ? - Oy, disoit la fille, mais... 
- Quel mais ? Il y a a dire en son fait, dit la mere, 
je l'entends bien. Dictes le moy et ne le me celez 
point. Est il homme pour accomplir le deu a quoy 
il est obligé par mariage et dont je vous ay baillé la 
leczon ? » La bonne fille fut tant pressée qu'il luy 
convint dire que l'on n'avoit encores rien besoigné 
en son ouvrouer ; mais elle taisoit qu'elle fust cause 
de la dilacion, et que tousjours eust refusé la jouste. 
Quand la mere entendit ces doloreuses nouvelles, 
Dieu scet quelle vie elle mena, disant que par ses 
bons dieux elle y mettroit remede et bref, et que tant 
avoit de bonne accointance de monseigneur l'official 
de Roen qu'il luy seroit amy et qu'il favoriseroit a 
son bon droit. « Or ça, ma fille, dist elle, il vous 
convient desmarier. Je ne fais nulle doubte que je 
n'en trouve bien la fasson ; et soiez seure que vous 
le serez ainçois qu'il soit deux jours de ceste heure, 
et vous feray avoir aultre homme qui si paisible 
ne vous lairra ; laissez moy faire. » Ceste bonne 
femme, a demy hors du sens, vint compter ce grand 
meschef a son mary, pere de la fille dont je fais mon 
compte, et luy dist bien comment ilz avoient perdue 
leur fille, amenant les raisons pour quoy et comment, 
et concluant aux fins de la desmarier. Tant bien 
compta sa cause que son mary tira de son costé, et 
fut content que l'on feist citer nostre nouveau maryé, 
qui ne savoit rien de ce qu'ainsi on se plaignoit de 
luy sans cause. Toutesfoiz il fut cité a personnellement 
comparoir a l'encontre de monseigneur le promoteur, 
a la requeste de sa femme, et par devant 
monseigneur l'official, pour quicter sa femme et luy 
donner licence d'aultre part soy marier, ou alleguer 
les causes et raisons pour quoy, en tant de jours qu'il 
avoit esté avec elle, n'avoit monstré qu'il estoit 
homme comme les aultres, et fait ce qu'il appartient 
aux mariez. Quand le jour fut venu, les parties se 
presenterent en temps et lieu. Ilz furent huchez a dire 
et plaidoyer leur cause. La mere a la nouvelle 
mariée commença a compter la cause de sa fille, et 
Dieu scet comment elle allegoit les loix que l'on 
doit maintenir en mariage, lesquelles son gendre 
n'avoit accomplies ne d'elles usé ; pour quoy requeroit 
qu'il fust desjoinct de sa fille, et de ceste heure 
mesmes, sans faire long procés. Le bon jeune homme 
fut bien esbahy quand ainsi oyt blasmer ses 
armes ; gueres n'attendit a respondre aux allegations 
de son adversaire, et tres froidement et de maniere 
rassise compter son cas, et comment sa femme 
luy avoit tousjours fait refus quand il avoit voulu 
faire le devoir. La mere, oyant ces responses, plus 
marrye que devant, combien que a peine le vouloit 
elle croire, demanda a sa fille s'il estoit vray ce 
que son mary avoit respondu. Et elle dist : « Vrayement, 
mere, oy. - Ha ! maleureuse, dist la mere, 
comment l'avez vous refusé ? Que vous avoye dit et 
monstré pluseurs foiz ? Vous avoye je baillé celle 
leczon ? » La pouvre fille ne savoit que dire, tant 
estoit honteuse et desplaisante. « Toutesfoiz, dist la 
mere, je veil savoir la cause pourquoy vous avez fait 
le refus (ou) si vous ne me voulez courrousser mortellement, 
car je n'aray jamais bien, si saray pour 
quoy et quelle raison vous n'avez voulu consentir a 
vostre mary. » La fille confessa tout, et dist ouvertement 
en jugement que pource qu'elle avoit trouvée 
la lance de son champion si grosse, ne luy avoit osé 
bailler l'escu, doubtant qu'il ne la tuast, comme elle 
encores en doubtoit, et ne se vouloit desmouvoir de 
ceste doubte, combien que sa mere luy disoit que 
doubter ne craindre n'en devoit. Et après ce, adressa 
sa parolle au juge en disant : « Monseigneur l'official, 
vous avez oy la confession de ma fille et les 
defenses de mon gendre ; je vous prie, appoinctez 
sur le different et rendez vostre sentence diffinitive. » 
Monseigneur l'official, pour appoinctement, fist 
couvrir un lit en sa maison, et ordonna par arrest 
que les deux mariez yroient coucher ensemble, enjoignant 
a la mariée qu'elle empoignast baudement le 
bourdon joustouer et le mist ou lieu ou il estoit 
ordonné. Et quand celle sentence fut rendue, la mere 
dist : « Grand mercy, monseigneur l'official, vous 
avez tres bien jugé. Or avant, ma fille, faictes ce que 
vous devez faire, et gardez de venir a l'encontre de 
l'appoinctement de monseigneur l'official ; mettez la 
lance ou lieu ou elle doit estre. - Je suis au fort 
contente, dist la fille, de la mettre et bouter ou il 
fault, mais si elle devoit y pourrir, je ne l'en retireray 
ja. » Ainsi se partirent de jugement, et allerent 
mectre a execution sans sergent la sentence de monseigneur 
l'official ; car eulx mesmes firent l'execution. 
Et par ce moyen nostre gendre vint a chef 
de sa jousterie, dont il fut plus tost tanné que 
celle qui n'y avoit voulu entendre. 


LA QUATRE VINGTS SEPTIESME 
NOUVELLE, 
PAR 
MONSIEUR LE VOYER. 
Au gent et plantureux païs de Hollande avoit, n'a 
pas cent ans, ung gentil chevalier logé en ung bel 
et bon hostel ou il y avoit une tres belle jeune chambriere 
servant, de laquelle tres amoureux estoit. Et 
pour l'amour d'elle tant avoit fait au fourrier du 
duc de Bourgoigne, que cest hostel luy avoit delivré, 
affin de mieulx pourchasser et conduire sa queste, et 
venir aux fins et intencions ou il entendoit et ou 
amours le faisoient encliner. Quand il eut esté environ 
cinq ou VJ jours en ceste hostelerie, luy survint 
par accident une maleureuse adventure. Car une 
maladie le print en l'oeil si greve, qu'il ne le povoit 
tenir ouvert, tant en estoit aspre la doleur. Et pour 
ce que tres fort doubtoit de le perdre, mesmement 
que c'estoit le membre ou il devoit plus de guet et 
de soing, manda le cyrurgien de monseigneur le 
duc, qui pour ce temps en la ville estoit. Et devez 
savoir que ledit cyrurgien estoit ung tres gentil compaignon, 
le plus renommé du païs, et le fist venir 
parler a luy. Et sitost que maistre cyrurgien vit 
cest oeil il le jugea comme perdu, ainsi par adventure 
qu'ils sont coustumiers de juger des maladies, 
affin que quand ilz les ont sanées, ils en emportent 
plus de prouffit et de loenge. Le bon chevalier, 
a qui desplaisoit d'oyr telles nouvelles, demandoit s'il 
y avoit nul remede pour le garir. Et l'autre dist que 
tres difficile seroit, neantmains il oseroit bien entreprendre 
a garir avecques l'ayde de Dieu, mais qu'on 
le voulsist croire. « Si vous me voulez garir et delivrer 
de ce mal sans la perte de mon oeil, je vous 
donneray bon vin », dit le chevalier. Le marché fut 
fait, et entreprint garir net cest oeil, Dieu avant ; et 
ordonna les heures qu'il viendroit chacun jour pour 
le mettre a point. Or entendez que chacune foiz que 
nostre cyrurgien venoit visiter son malade, la belle 
chambriere le compaignoit et tenoit tousjours ou 
boitte ou palette, et aidoit a remuer le pouvre 
patient, qui oublyoit la moitié de son mal quand il 
sentoit la presence de sa dame. Si ce bon chevalier 
estoit bien feru et avant de ceste chambriere, si fut 
le cyrurgien, qui, toutes les foiz qu'il venoit faire sa 
visitacion, fichoit ses doulx regards sur ce beau poly 
viaire de ceste chambriere. Et tant s'i ahurta qu'il 
luy declara son cas, et eut tres bonne audience, car 
de prinsaut on luy accorda et passa ses doulces 
requestes ; mais la maniere comment on pourroit 
actuellement et par effect mettre a execution ses 
ardens desirs, l'on ne la savoit comment trouver. Or 
toutesfoiz, a quelque peine que ce fut, la façon fut 
trouvée par la prudence et subtilité du cyrurgien, 
qui fut telle : « Je donneray, dist il, a entendre a 
monseigneur mon patient que son oeil ne se peut 
garir si n'est que son aultre oeil soit caché, car 
l'usage qu'il a a regarder empesche la garison de 
l'autre malade. S'il est content, dit il, qu'il soit caché 
et bendé, ce nous sera la plus convenable voye du 
monde pour prendre nos delictz et plaisances, et 
mesmement en sa chambre, affin que l'on y prenne 
mains de suspicion. » La fille, qui avoit aussi grant 
desir que le cyrurgien, prisa tres bien ce conseil, ou 
cas que ainsi se pourroit faire. « Nous l'essayerons », 
dit le cyrurgien. Il vint a l'heure accoustumée veoir 
cest oeil malade, et quand il l'eut descouvert fist bien 
de l'esbahy : « Comment ! dit il, je ne vis oncques 
tel mal ; cest oeil cy est plus mal qu'il y a XV jours. 
Certainement, monseigneur, il sera mestier que vous 
ayez patience. - Comment ? dit le chevalier. - Il 
fault que vostre bon oeil soit couvert et caché tellement 
qu'il n'ayt point de lumiere une heure ou environ 
après que je aray assis l'emplastre et ordonné 
l'autre ; car en verité il l'empesche a garir sans 
doubte. Demandez, disoit il, a ceste belle fille qui l'a 
veu chacun jour, comment il amende. » Et la fille 
disoit qu'il estoit plus lait que paravant : « Or ça, 
dit le chevalier, je vous habandonne tout. Faictes de 
moy tout ce qu'il vous plaist ; je suis content de 
cligner tant que l'on vouldra, mais que garison s'ensuyve. » 
Les deux amans furent adonc bien joyeux, 
quand ilz virent que le chevalier fut content d'avoir 
l'oeil caché. Quand il fut appoincté et qu'il eut les 
yeulx bandez, maistre cyrurgien fainct de partir 
comme il avoit de coustume, promectant de tantost 
revenir pour descouvrir cest oeil. Il n'ala gueres loing, 
car assez près de son pacient, sur une couche jecta 
sa dame, et d'aultre planecte qu'il n'avoit remué 
son chevalier visita les cloistres secrez de la chambriere. 
Trois, quatre, cinq, six foiz maintint ceste 
maniere de faire envers ceste belle fille, sans ce que 
le chevalier s'en donnast garde, combien qu'il en 
oyst la tempeste, mais non sachant que ce vouloit 
estre, jusques a six foiz qu'il se doubta pour la 
continuacion. A laquelle foiz, quand il oyt le tamburch 
et noise des combatans, esracha bandeaulx 
et emplastres, et rua tout au loing, et vit les deux 
amoureux qui se demenoient tellement l'un contre 
l'autre qu'il sembloit qu'ilz deussent menger l'un 
l'autre, tant mettoient et joindoient leurs dens ensemble. 
« Et qu'est ce la, dist il, maistre cyrurgien ? 
m'avez vous fait jouer a la cligne musse pour me 
faire ce desplaisir ? Doit estre mon oeil gary par ce 
moien ? Dictes, m'avez vous baillé de ce jeu ? Et, 
par saint Jehan ! je m'en doubtoie bien que j'estoie 
plus souvent visité pour l'amour de ma chambriere 
que pour mes beaulx yeulx. Or, bien, bien, je suis 
en vostre dangier, sire, et ne me puis encores venger. 
Mais ung jour viendra que je vous feray souvenir ! » 
Le cyrurgien, qui estoit le plus gentil compaignon 
et des aultres le meilleur homme, commença a rire, 
et firent la paix. Et croy bien que tous deux, quand 
l'oeil fut gary, s'accorderent a besoigner par terme. 


LA QUATRE VINGTS VIIIe NOUVELLE. 
PAR 
ALARDIN. 
En une gente petite ville cy entour, que je ne veil 
pas nommer, est nagueres advenue adventure dont je 
fourniray une petite nouvelle. Il y avoit ung bon, 
simple, rude paisant, marié a une plaisante et assez 
gente femme, laquelle laissoit le boire et le menger 
pour amer par amours. Le bon mary d'usage demouroit 
tres souvent aux champs, en une maison qu'il y 
avoit, aucunesfoiz trois jours, aucunesfoiz quatre 
jours, aucunesfoiz plus, aucunesfoiz mains, ainsi 
qu'il luy venoit a plaisir, et laissoit sa femme prendre 
du bon temps a la bonne ville, comme elle faisoit. 
Car affin qu'elle ne s'espantast, elle avoit toujours 
ung homme qui gardoit la place du bon homme et 
entretenoit son ouvrouer de paour que le rouil ne s'i 
prenist. La regle de ceste bonne bourgoise estoit 
de attendre toutesfoiz son mary jusques ad ce 
qu'on ne voyoit gueres, et jusques ad ce qu'elle se 
tenoit seure de son mary qu'il ne retourneroit point, 
ne laissoit venir le lieutenant, de paour que trompée 
ne feust. Elle ne sceut mettre si bonne ordonnance 
en sa veille ou reglée accoustumance que trompée 
ne fust. Car une foiz, ainsi que son mary avoit 
demouré deux ou trois jours routiers, et pour le 
quatriesme avoit attendu aussi tard qu'il estoit possible 
avant la porte clorre de la ville, cuidant que 
pour ce jour ne deust point retourner, ferma l'huys 
et fenestres comme les aultres jours, et mist son 
amoureux au logis, et commencerent a boire d'autant 
et faire grand chere. Gueres n'avoient esté assis 
a table que nostre mary vint bucquer a l'huys, tout 
esbahy qu'il le trouva fermé. Et quand la bonne 
dame l'oyt, fist sauver son amoureux et le fist bouter 
soubz le lict, pour le plus abreger, puis vint demander 
a l'huys qui avoit hurté : « Ouvrez, ouvrez, dist 
le mary. - Ha mon mary, dit elle, estes vous la ? 
Je vous devoye demain bien matin envoier ung message 
et faire savoir que ne retournissiez point. 
- Comment ! quelle chose y a il ? dist le bon mary. 
- Quelle chose ? vray Dieu de paradis ! dit elle ; 
helas ! les sergens ont esté ceans plus de deux heures 
et demye pour vous mener en prison. - En prison ? 
Quelle chose ay je meffait ! A qui doy je ? Qui 
se plaint de moy ? - Je n'en scay rien, dist la rusée, 
mais ilz avoient grand volunté de mal faire ; il(z) 
sembloit qu'ilz voulsissent tuer quaresme ! - Voire 
mais, disoit noz amis, ne vous ont ilz point dit quelle 
chose ilz me vouloient ? - Nenny, dit elle, fors que 
s'ilz vous tenoient, vous n'eschapperiez de la prison 
devant long temps. - Ilz ne me tiennent pas, 
Dieu mercy, encores ! Adieu, je m'en retourne. - Ou 
yrez vous ? dit elle, qui ne demandoit aultre chose. 
- Dont je viens, dit il. - Je yray doncques avec 
vous, dit elle. - Non ferez ; gardez bien et gracieusement 
la maison, et ne dictes point que j'ay icy 
esté. - Puis que vous voulez retourner aux champs, 
hastez vous, dit elle, avant que l'on ferme la porte ; 
il est ja tard. - Quand elle seroit fermée, si feroit 
tant le portier pour moy qu'il la reouvriroit voluntiers. » 
A ces motz il se part, et quand il vint a la 
porte, il la trouva fermée ; et pour priere qu'il sceust 
faire, le portier ne la voult ouvrir. Il fut bien mal 
content de ce qu'il convenoit qu'il retournast a sa 
maison, doubtant les sergents ; toutesfoiz failloit il 
qu'il y retournast, s'il ne se vouloit coucher sur les 
rues. Il vint arriere hurter a son huys, et la dame, 
qui s'estoit reatellée avecques son amoureux, fut plus 
esbahie que devant ; elle sault sus, et vint a l'huys 
toute esperdue, disant : « Mon mary n'est point 
revenu, vous perdez temps. - Ouvrez, ouvrez, 
m'amye, dit le bonhomme, ce suis je. - Hellas ! 
helas ! vous n'avez point trouvé la porte ouverte. Je 
m'en doubtoye bien, dit elle ; veritablement, je ne 
voy remede en voz fait que ne soiez prins, car les 
sergens me dirent, il m'en souvient maintenant, qu'ilz 
retourneroient sur la nuyt. - Or ça, dist il, il n'est 
mestier de long sermon ; advisons qu'il est de faire. 
- Il vous fault musser quelque part ceans, dit elle, 
et si ne sçay lieu ne retraict ou vous puissez estre 
asseur. - Seroye je point bien, dit l'autre, en nostre 
colombier ? qui me chasseroit la ? » Et elle, qui fut 
moult joyeuse de ceste invencion et expedient trouvé, 
feindant toutesfoiz, dist : « Le lieu n'est grain 
honeste ; il y fait trop puant. - Il ne me chault, dit 
il ; j'ayme mieulx me bouter la pour une heure ou 
deux et estre sauvé, que en aultre honeste lieu et 
estre trouvé. - Or ça, dit elle, puis que vous avez 
ce ferme et bon courage, je suis de vostre opinion 
que vous y mussiez. » Ce vaillant homme monta en 
ce colombier, qui se fermoit pardehors a clef, et se 
fist illec enfermer, et pria sa femme que si les sergens 
ne venoient tantost après, qu'elle le mist tantost 
dehors. Nostre bonne bourgoise habandonna son 
mary, et le laissa toute la nuyt rencouller avec les 
colons, a qui ne plaisoit gueres, et n'estoit mot sonné 
ne huché, tousjours doubtant ces sergens. Au point 
du jour, qui estoit l'heure que l'amoureux se partoit 
du logis, ceste bonne femme vint hucher son mary et 
luy ouvrit l'huys, qui demanda comment on l'avoit la 
laissé si longuement tenir compagnie aux colons. Et 
elle, qui estoit faicte a l'euvre, luy dist comment 
les sergens avoient toute nuyt veillé autour de leur 
maison, et que pluseurs foiz avoit a eulx devisé, et 
qu'ilz ne faisoient que partir, mais ilz avoient dit 
qu'ilz viendroient a telle heure qu'ilz le trouveroient. 
Le bon homme, bien esbahy quelle chose ces sergens 
luy povoient vouloir, se partit incontinent et retourna 
aux champs, promettant bien que de long 
temps ne reviendroit. Et Dieu scet que la gouge le 
print bien en gré, combien qu'elle s'en monstrast 
doloreuse. Et par tel moien elle se donna meilleur 
temps que devant, car elle n'avoit quelque soing du 
retour de son mary. 


LA QUATRE VINGTS IXe NOUVELLE, 
PAR 
PONCELET. 
En ung petit hamelet ou village de ce monde, assez 
loing de la bonne ville, est advenue une petite histoire 
qui est digne de venir en l'audience de vous, 
mes bons seigneurs. Ce village ou hamellet, ce m'est 
tout ung, estoit habité d'un moncelet de bons, rudes 
et simples paysans qui ne savoient comment ilz 
devoient vivre. Et si bien rudes et non sachans 
estoient, leur curé ne l'estoit pas une once mains ; 
car luy mesme failloit a cognoistre ce qui est necessaire 
a tous generalement, comme je vous monstreray 
par experience par ce qui luy advint. Vous devez 
savoir que ce prestre curé, comme je vous ay dit, 
avoit sa teste affulée de simplesse si parfecte, qu'il 
ne savoit point annuncer les festes des sains qui 
viennent chacun an et a jour determiné, la plus part, 
comme chacun scet. Et quand ses parroissiens demandoient 
quand la feste seroit, il failloit a la coup 
de le dire. Entre aultres telles faultes qui souvent 
advenoient, en fist une qui ne fut pas petite ; car 
il laissa passer cinq sepmaines du quaresme sans 
point l'annuncer a ses parroissiens. Mais entendez 
comment il perceut qu'il avoit failly. Le samedy qui 
estoit la nuyt de la blanche Pasques, que l'on dit 
Pasques flories, luy vint volunté d'aller a la bonne 
ville pour aucune chose qu'il y besoignoit. Quand il 
entra en la bonne ville, et qu'il chevauchoit parmy 
les rues, il perceut que les prestres faisoient provision 
de palmes et aultres verdures, et veoit que au 
marché on les vendoit pour servir a la procession 
pour lendemain. Qui fut bien esbahy, ce fut maistre 
curé, combien que semblant n'en fist. Il vint aux 
femmes qui vendoient ces palmes ou boyz, et en 
acheta feignant que ce fust pour aultre chose n'estoit 
venu a la bonne ville. Et puis hastivement monte a 
cheval chargé de sa marchandise, et picque en son 
village, et le plustost que possible luy fut s'i trouva. 
Et avant qu'il fust descendu de son cheval rencontra 
aucuns de ses parroissiens auxquelx il commenda 
que l'on allast sonner les cloches, et que chacun de 
ceste heure venist a l'eglise, ou il leur vouloit dire 
aucunes choses necessaires pour le salut de leurs 
ames. L'assemblée fut tantost faicte, et se trouva 
chacun en l'eglise, ou monseigneur le curé, tout 
housé et esperonné, vint bien embesoigné, Dieu le 
scet, et monta devant l'aultier, et dist les motz qui 
s'ensuyvent : « Mes bonnes gens, je vous signifie et 
faiz assavoir que aujourd'uy a esté la veille de la 
feste et solennité de Pasques flories ; et de ce jour 
en huit prochain vous arez la veille de la grand 
Pasque que l'on dit Pasques communiaulx. » Quand 
ces bonnes gens oyrent ces nouvelles, commencerent 
a murmurer, et eulx esbahir tres fort comment se 
povoit ce faire. « Ho, dist le curé, je vous appaiseray 
tantost, et vous diray vraies raisons pour quoy vous 
n'avez que VIIJ jours de quaresme a faire voz penitences 
pour ceste année. Et ne vous esmaiez ja de 
ce que je vous diray que le quaresme est ainsi venu 
tard. Je tien qu'il n'y a celuy de vous qui ne sache 
bien et soit recors comme ceste année les froidures 
ont esté longues et aspres, merveilleusement plus que 
oncques mais. Et long temps a qu'il ne fist aussi 
perilleux et dangereux chevaucher comme il a fait 
tout l'yver, pour les verglaz et neges qui ont longuement 
duré. Chacun de vous scet ceci estre vray 
comme l'euvangile. Pour quoy ne vous donnez merveilles 
de la longue demeure de quaresme, mais 
emerveillez vous encores comment il ait peu venir, 
et mesmement que le chemin est si long jusques a sa 
maison. Si vous prie que le veillez excuser, et luy 
mesme vous en prie, car aujourd'huy j'ay disné 
avecques luy. » Et leur nomma le lieu, c'est assavoir 
la ville ou il avoit esté. « Et pourtant, dist il, disposez 
vous de venir ceste sepmaine a confesse, et de 
comparoir demain a la procession comme il est de 
coustume ceens. Et ayez pacience ceste foiz ; l'année 
qui vient, si Dieu plaist, sera plus doulce, par quoy 
il viendra ainsi qu'il a chacun an d'usage. » Ainsi 
monseigneur le curé trouva le moien d'excuser sa 
simplesse et ignorance. Et, en donnant la beneisson, 
descendit de sa predicacion, disant « Priez Dieu 
pour moy et je le prieray pour vous. » Et s'en alla 
a sa maison appoincter son boys et ses palmes, pour 
les faire le lendemain servir a la procession. 

LA IIIJxxXe NOUVELLE. 
PAR 
MONSEIGNEUR DE BEAUMONT. 
Pour accroistre et amplier mon nombre des nouvelles 
que j'ay promis compter et descripre, j'en 
monstreray cy une dont la venue est fresche. Ou 
gentil pays de Brabant, qui est celuy du monde ou les 
bonnes adventures adviennent souvent, avoit ung bon 
et loyal marchant duquel la femme estoit tres fort malade, 
et gisant, pour l'aigreur de son mal, continuellement 
sans habandonner son lit. Ce bon homme, 
voyant sa bonne femme ainsi actainte et languissant, 
menoit la plus doloreuse vie du monde, tant marry 
et desplaisant estoit qu'il ne povoit plus, et avoit 
grand doubte que la mort ne l'en fist quicte. En ceste 
doleance perseverant, et doubtant la perdre, se vint 
rendre aux piez d'elle et luy donnoit esperance de 
garison, et la reconfortoit au mieulx qu'il povoit, 
l'ammonnestant de penser au sauvement de son ame. 
Et après qu'il eut aucun petit temps devisé avec elle 
et finé ses ammonnestemens et exhortacions, luy pria 
mercy, luy requerant que si aucune chose luy avoit 
meffait, qu'il luy fust pardonné par elle. Entre les 
cas ou il se sentoit l'avoir courroussée, luy declara 
comment il estoit bien recors qu'il l'avoit troublée 
pluseurs foiz, et tres souvent, de ce qu'il n'avoit 
besoigné sur son harnois, que l'on peut appeller cuirasses, 
toutes les foiz qu'elle eust bien voulu ; et 
mesmes que bien le savoit, dont tres humblement luy 
requeroit pardon et mercy. Et la pouvre malade, ainsi 
qu'elle povoit parler, luy pardonnoit les petiz cas et 
legiers ; mais ce derrain ne pardonnoit elle point 
voluntiers sans savoir les raisons qui avoient meu et 
induict son mary a non fourbir son harnois, quand 
mesmes il savoit bien que c'estoit le plaisir d'elle, et 
que aultre chose ne demandoit. « Comment ! dit il, 
voulez vous morir sans pardonner a ceulx qui vous 
ont meffait ? - Je suis contente, dist elle, de le 
pardonner, mais je veil savoir qui vous a meu ; 
aultrement ne le pardonneray je ja. » Le bon mary, 
pour trouver moien d'avoir pardon, cuidant bien faire 
la besoigne, dist : « M'amye, vous savez que pluseurs 
foiz avez esté malade et deshaitée, combien que 
non pas tant que maintenant je vous voy ; et durant 
la maladie je n'ay jamais osé presumer de vous 
requerre de bataille, doubtant que pis vous en fust ; 
et soiez toute seure que ce que j'en ay fait, amour 
le m'a fait faire. - Taisez vous, menteur que vous 
estes ; oncques ne fu si malade ne si deshaitée pour 
quoy j'eusse fait refus de combatre. Querez moy 
aultre moien, si voulez avoir pardon, car cestuy cy 
ne vous aidera. Et puis qu'il vous convient tout dire, 
meschant et lasche bonhomme que vous estes, et 
aultre ne fustes oncques, pensez vous qu'en ce monde 
cy soit medicine qui plus puisse aider et susciter la 
maladie d'entre nous femmes que la doulce et amoureuse 
compaignie des hommes ? Me voiez vous bien 
deffaicte et seche par grefté de mal ? Aultre chose 
ne m'est mestier que compaignie de vous. - Ho ! 
dit l'aultre, je vous gariray prestement. » Il sault sur 
le lit, et besoigna le mieulx qu'il peut ; et tantost 
qu'il eut rompu deux lances, elle se leve et se mist 
sur ses piez. Puis demye heure après alla par les 
rues. Et ses voisines, qui la cuidoient comme morte, 
furent tres esmerveillées jusques ad ce qu'elle leur 
dist par quelle voie elle estoit ravivée, qui dirent 
tantost qu'il n'y avoit que ce seul remede. Ainsi le 
bon marchant aprint a garir sa femme, qui luy tourna 
a grand prejudice. Car souvent se faindoit malade 
pour recevoir la medicine. 


LA QUATRE VINGTS XIe NOUVELLE. 
PAR 
L'ACTEUR. 
Ainsi que j'estoye n'a gueres en la conté de Flandres, 
en l'une des plus grosses villes du pays, ung 
gentil compaignon me fist ung joyeux compte d'un 
homme maryé, de qui la femme estoit tant luxurieuse 
et chaulde sur potage et tant publicque, que a paine 
estoit elle contente qu'on la cuignast en plaines rues 
avant qu'elle ne le fust. Son mary savoit bien que de 
telle condicion estoit, mais de subtilier ne querir 
remede pour luy donner empeschement, il ne le savoit 
trouver, tant estoit a ce joly mestier rusée. Il la 
menassoit de la batre, de la laisser seule ou de la 
tuer ; mais querez qui le face ! autant eust il prouffité 
de menasser ung chien enragé ou aultre beste. 
Elle se pourchassoit a tous lez et ne demandoit que 
hutin. Il y avoit peu d'hommes en toute la contrée 
ou elle repairoit pour estaindre une petite estincelle 
de son grand feu ; et quiconques la barguignoit, il 
l'avoit aussi bien a creance que a argent sec, fust 
l'homme vieil, layt, bossu, contrefait ou d'aultre 
quelque deffigurance ; bref, nul ne s'en alloit sans 
denrée reporter. Le pouvre mary, voyant ceste vie 
continuer, et que grosses menasses rien n'y prouffitoient, 
il s'advisa qu'il l'espanteroit par une voye et 
maniere qu'il trouva. Quand il la peut avoir seulle en 
sa maison, il luy dist : « Or ça, Jehanne ou Betrix, 
ainsi qu'il l'appelloit, je voy bien que vous estes 
obstinée en vostre meschante vie, et que, a quelque 
menasse ou punicion que je vous face, vous n'en 
comptez non plus que si je me taisoie. - Helas ! 
mon mary, dit elle, en verité, j'en suis plus courroussée 
que vous n'estes, et trop plus me desplaist ; 
mais je n'y puis remede mettre, car je suis tellement 
née soubz telle estoille pour estre preste et servant 
aux hommes ! - Voire dya, dist le mary, y estes 
vous destinée ? Sur ma foy, j'ay bon remede et 
hastif. - Vous me tuerez, dit elle, aultre n'y a. 
- Laissez moy faire, dist il, je sçay mieulx beaucop. 
- Et quel, dit elle, que je le sache ? - Par la mort 
bieu, dist il, je vous hocheray tant ung jour que je 
vous bouteray ung quarteron d'enfans ou ventre, et 
puis je vous habandonneray, et les vous lairray seulle 
nourrir. - Vous ! dit elle ; mais ou prins ? Vous 
n'avez pour commencer. Telles menasses m'espantent 
pou, je ne vous crains. Touchez cela ; si j'en 
desmarche, je veil qu'on me tonde en croix ; et s'il 
vous semble que vous ayez puissance, avancez vous, 
et commencez tout maintenant. Je suis preste pour 
livrer le molle. - Au deable telle femme, dist le 
mary, qu'on ne peut par quelque voye corriger ! » 
Il fut contraint de la laisser passer sa destinée ; trop 
plustost se fust ecervelé et rompu la teste pour la 
reprendre que luy faire tenir le derriere coy. Pour 
quoy la laissa courre comme une lisse entre deux 
douzaines de chiens, et accomplir tous ses vouloirs 
et desordonnez desirs. 


LA IIIJxxXIIe NOUVELLE, 
PAR 
L'ACTEUR. 
En la bonne cité de Mix, en Lorraine, avoit puis 
certain temps en ça une bonne bourgoise maryée, qui 
estoit tout oultre de la confrarie de la houlette ; et 
rien ne faisoit plus voluntiers que ce joly esbatement 
que chacun scet ; et ou elle povoit desploier ses 
armes, elle se monstroit vaillant et pou redoubtant 
horions. Or, entendez quelle chose luy advint en exercent 
son mestier. Elle estoit fort amoureuse d'un gros 
chanoine qui avoit plus d'argent que ung vieil chien 
n'a de puces ; mais pour ce qu'il demouroit en lieu 
ou les gens estoient a toutes heures, comme on diroit 
a une gueulle baée ou place publicque, elle ne savoit 
comment se trouver avec son chanoine. Tant subtilia 
et pensa a sa besoigne, qu'elle s'avisa qu'elle se descouvreroit 
a une sienne voisine qui estoit sa seur 
d'armes touchant le mestier et usance de la houlette. 
Et luy sembla qu'elle pourroit aller veoir son chanoine 
accompaignée de sa voisine, sans qu'on y 
pensast mal ou suspeçonnast. Ainsi qu'elle advisa, 
ainsi fist elle. Et comme si pour une grosse matere 
fust allée devers monseigneur le chanoine, ainsi 
honorablement et gravement y alla elle, accompaignée 
comme dit est. Pour estre bref, incontinent que 
noz bourgoises furent arrivées, après toutes salutacions, 
ce fut la principale qui s'encloit avec son 
amoureux le chanoine, et fist tant qu'il luy bailla 
une monteure, ainsi qu'il peut. La voisine, voyant 
l'autre avoir l'audience et gouvernement du maistre 
de leens, n'en eut pas peu d'envye, et luy desplaisoit 
que l'on ne luy faisoit ainsi comme a l'autre. Au 
wider de la chambre, celle qui avoit sa pitance dist : 
« ça, voisine, en yrons nous ? - Voire, dit l'autre, 
s'en va l'on ainsi ? Si l'on ne me fait la courtoisie 
comme a vous, pardieu, j'accuseray la compaignie et 
le mesnage ; je ne suis pas icy venue pour chaufer la 
cire. » Quand l'on perceut sa bonne volunté, on luy 
offrit le clerc de ce chanoine, qui estoit ung fort et 
roidde galant et homme pour la tres bien fournir, de 
quoy elle ne tint compte, mais le refusa de tous 
poins, disant que aussi bien vouloit elle avoir le 
maistre que l'autre, aultrement ne seroit elle contente. 
Le chanoine fut contraint, pour sauver son honneur, 
de s'accorder. Quand ce fut fait, elle voulut bien 
adonc dire a Dieu et se partir. Mais l'autre ne le 
voulut pas, ains dist toute courroussée que elle qui 
l'avoit amenée et estoit celle pour qui l'assemblée 
estoit faicte devoit estre mieulx partie que l'autre, 
et qu'elle ne se partiroit point qu'elle n'eust encores 
ung picotin. Le chanoine fut bien esbahy quand il 
entendit ces nouvelles, et combien qu'il priast 
celle qui vouloit avoir le surcroiz, toutesfoiz ne se 
voult rendre contente. « Or ça, de par Dieu, dist il, 
puisqu'il fault que ainsi soit, je suis content ; mais 
plus n'y revenez pour tel pris. » Quand les armes 
furent accomplies, celle damoiselle au surcroiz a dire 
adieu dist a son chanoine qu'il leur falloit donner 
aucune chose gracieuse pour souvenance. Et sans se 
faire trop importuner ne traveiller de requestes, et 
aussi pour estre delivré d'elles, il avoit ung demourant 
de couvrechefz qu'il leur donna. Et la principale 
receut le don, et en remercyant dirent adieu. 
« C'est, dist il, ce que je vous puis maintenant donner ; 
prenez chacune en gré, je vous en prie. » Elles 
ne furent gueres loing allées qu'en plaine rue la 
voisine qui avoit eu sans plus ung picotin dist a sa 
compaigne qu'elle vouloit avoir sa part de leur 
don. « Et bien, dit l'autre, je suis contente ; combien 
en voulez vous avoir ? - Fault il demander cela ? dit 
elle ; j'en doy avoir la moitié et vous autant. - Comment 
osez vous demander, dist l'autre, plus que vous 
n'avez deservy ? Avez vous point de honte ? Vous 
savez que vous n'avez esté que une foiz avecques le 
chanoine, et moy deux foiz ; et pardieu, ce n'est mie 
raison que vous soiez partie aussi avant que moy. 
- Par dieu, j'en aray autant que vous, dit l'autre ; 
ay je pas fait mon devoir aussi avant que vous ? 
- Comment l'entendez vous ? - N'est ce pas autant 
d'une foiz que de deux ? Et affin que vous cognoissez 
ma volunté, sans tenir cy halle de neant, je vous 
conseille que me baillez ma part justement de la 
moitié, ou vous arez incontinent hutin. Me voulez 
vous ainsi gouverner ? - Voire dya, dist sa compaigne, 
y voulez vous proceder d'euvre de fait ? 
Et par la naissance Dieu, vous n'en arez fors ce 
qui sera de raison, c'est assavoir des trois pars l'une, 
et j'aray le remanent ; ay je pas eu plus de peine 
que vous ? » Adonc l'aultre hausse et de bon poing 
charge sur le visage de sa voisine, qui ne le tint pas 
longuement sans le rendre, apellans l'une l'autre 
ribaulde. Quand les gens de la rue virent la 
bataille de ces deux compaignes, qui peu de temps 
devant avoient passé par la rue ensemble amoureusement, 
furent tous esbahiz, et les vindrent tenir et 
deffaire l'une de l'autre. Puis leurs mariz furent 
huchez, qui vindrent tantost. Et chacun d'eux demandoit 
a sa femme la matere de leur different. Et chacune 
comptoit a son plus beau. Et tant par leur 
faulx donner a entendre, sans toutesfoiz toucher de 
ce pour quoy la question estoit meue, les animerent 
et esmeurent l'un contre l'autre, tellement qu'ilz se 
vouloient entretuer, si les sergens n'y fussent survenuz, 
qui les menerent tous deux refroider en belle 
prison. La justice fut a toute diligence sollicitée 
de leurs amys pour leur delivrance ; mais pour ce 
que le cas estoit venu pour le debat des femmes, premier 
le conseil voult savoir dont avoit procedé le 
fondement de la question entre les deux femmes. 
Elles furent mandées et contrainctes de confesser 
que ce avoit esté pour faire parchon d'une piece de 
couvrechefs, et cetera. Les gens du conseil, qui 
estoient bons et sages, voyans que la cognoissance 
de ceste cause appartenoit au roy de bourdelois, tant 
pour les merites de la cause que pour ce que les 
femmes estoient de ses subjectes, la renvoyerent pardevant 
luy. Et pendant le procés, les bons mariz 
demourerent en prison, attendans la sentence diffinitive 
qui devoit estre rendue par l'advis des subjectz 
du roy, qui, pour le nombre infiny d'eulx, est 
taillée de demourer pendue au clou. 


LA QUATRE VINGTS XIIIe NOUVELLE, 
PAR 
MESSIRE TIMOLEON VIGNIER, GENTILHOMME 
DE LA CHAMBRE DE MONSEIGNEUR. 
Tantdiz que j'ay bonne audience, je veil compter 
ung gracieux compte advenu au bon et gracieux 
païs de Haynau. En ung gros village du païs que 
j'ay nommé avoit une gente femme mariée qui amoit 
plus beaucop le clerc ou coustre de l'eglise parochial 
dont elle estoit paroissienne que son mary. 
Et pour trouver moien de soy trouver avec son 
coustre, faindit a son mary qu'elle devoit ung pelerinage 
a quelque saint qui n'estoit pas loing d'illec, 
comme d'une lieue ou environ ; et que promis luy 
avoit quant elle avoit esté en traveil, luy priant qu'il 
fust content qu'elle y allast ung tel jour qu'elle 
nomma, avec une sienne voisine qui ce mesme jour 
y alloit. Le bon simple mary, qui ne se doubtoit 
de rien, accorda ce pelerinage, mais il vouloit qu'elle 
revenist le jour qu'elle partiroit. « Peut estre, dit elle, 
retourneray je au disner, ainsi que le temps nous 
aprendra. Mais premierement, dit elle, il convient que 
j'aye une paire de bons souliers. » Tout luy fut liberalement 
accordé ; et pource que le mary demouroit 
seul, il luy dist qu'elle appoinctast son disner et 
soupper tout ensemble, avant qu'elle se partist, 
aultrement il yroit menger a la taverne. Elle fist son 
commendement, car le jour de son partement se leva 
bien matin pour aller a la boucherie, et appoincta 
ung bon poussin et une piece de mouton, et puis 
manda le cordoennier qui luy chaussa ses souliers. 
Et quand toutes ses preparacions furent faictes, dist 
a son mary que tout estoit prest, et qu'elle alloit 
querir de l'eaue beneiste pour soy partir après. Elle 
entre en l'eglise, et le premier homme qu'elle trouva, 
ce fut celuy qu'elle queroit, c'est assavoir son 
coustre, a qui elle compta ces nouvelles, comment 
elle avoit congié d'aller en pelerinage, et cetera, pour 
toute la journée. « Mais il y a ung cas, dit elle ; je 
suis seure que si tost qu'il sentira que je seray hors 
de l'ostel il s'en ira a la taverne, et n'en retournera 
jusques au vespre bien tard ; je le cognois tel. Et 
pourtant j'ayme mieulx demourer a l'ostel tantdiz 
qu'il n'y sera point que aller hors. Et doncques vous 
vous rendrez dedans une demye heure entour de 
nostre hostel, affin que je vous mecte ens par derriere, 
s'il advient que mon mary n'y soit point ; et 
s'il y est nous yrons faire nostre pelerinage. » Elle 
vint a l'ostel, ou elle trouva encores son mary, dont 
elle ne fut pas trop contente, qui luy dist : « Comment 
estes vous cy encores ? - Je m'en vois, dit 
elle, chausser mes souliers, et puis je ne tarderay 
gueres que je partiray. » Elle alla au cordoennier, 
et tantdiz qu'elle faisoit chausser ses souliers, son 
mary passe par devant l'ostel au cordoennier avec 
ung aultre son voisin qui alloit de coustume a la 
taverne. Et combien qu'elle supposast que, pource 
qu'il estoit accompaigné du dit voisin, il s'en allast 
sur le bancq, toutesfoiz si n'en avoit il nulle 
volunté, mais s'en alloit sur le marché, pour trouver 
encores ung ou deux bons compaignons et les amener 
disner avecques luy au commencement qu'il avoit 
davantage, c'est assavoir ce poussin et la piece de 
mouton. Or nous lairrons ycy nostre mary sercher 
compaignie, et retournerons a celle qui chaussoit ses 
souliers, qui, si tost que chaussez furent, revint a 
l'ostel le plus hastivement qu'elle peut, ou elle trouva 
le gentil coustre qui faisoit la procession entour de 
l'ostel, a qui elle dist : « Mon amy, nous sommes les 
plus eureux du monde, car j'ay veu mon mary qui 
va a la taverne ; j'en suis seure, car il a ung soisson 
qu'il maine par le bras, lequel ne le laira pas 
retourner quand il vouldra ; et pourtant donnons 
nous bon temps jusques a la nuyt. J'ay appoincté 
ung bon poussin et une belle piece de mouton, dont 
nous ferons goghettes. » Et sans plus rien dire le 
mist ens, et laissa l'huys de devant entrouvert, affin 
que les voisins ne se doubtassent. Or retournons 
maintenant a nostre mary, qui a trouvé deux bons 
compaignons, avec le premier dont j'ay parlé, lesquelz 
il amaine pour deffaire ce poussin en la 
compaignie de beau vin de Beaulne, ou aultre meilleur, 
s'il est possible d'en finer. A l'arriver a sa maison, 
il entra le premier, ou incontinent qu'il fut entré 
il perceut noz deux amans, qui faisoient ung pou 
d'ouvrage. Et quand il vit sa femme qui avoit les 
jambes levées, il luy dist qu'elle n'avoit garde de 
user ses souliers, et que sans raison avoit traveillé 
le cordoennier, puis qu'elle vouloit faire son pelerinage 
par telle maniere. Il hucha ses compaignons et 
dist : « Messeigneurs, regardez comment ma femme 
ayme mon prouffit ; de paour qu'elle ne use ses 
beaulx neufs souliers, elle chevauche sur son doz ! 
Il ne l'a pas telle qui veult. » Il prend ung petit 
demourant de ce poussin, et luy dist qu'elle parfist 
son pelerinage ; puis ferma l'huys et la laissa avec 
son coustre, sans luy aultre chose dire ; et s'en 
alla a la taverne, dont il ne fut pas tensé au retourner, 
ne les aultres foiz quand il y alloit, pource qu'il 
n'avoit rien ou pou parlé de ce pelerinage que sa 
femme avoit fait a l'ostel. 


LA QUATRE VINGTS XIIIJe NOUVELLE. 
Es marches de Picardie, ou diocese de Theroenne, 
avoit puis an et demy en ça, ou environ, ung 
gentil curé demourant a la bonne ville, qui faisoit du 
gorgias tout oultre. Il portoit la robe courte, chausses 
tirées, a la fasson de court ; tant gaillard estoit que 
l'on ne povoit plus, qui n'estoit pas pou d'esclandre 
aux gens d'eglise. Le promoteur de Therouenne, que 
telles manieres de gens appellent dyable, fut informé 
du gouvernement de nostre gentil curé, et le fist citer 
pour le corriger et luy faire muer ses meurs. Il comparut 
a tout ses habitz courts, comme s'il n'eust tenu 
compte du promoteur, cuidant par adventure que 
pour ses beaulx yeulx on le deust delivrer ; mais 
ainsi n'advint. Quand il fut devant monseigneur 
l'official, sa partie, le promoteur, lui compta sa 
legende au long, demanda, par ses conclusions, que 
ses habillemens et aultres menues manieres de faire 
luy fussent defendues, et avec ce, qu'il fut condemné 
en certaine emende. Monseigneur l'official, voyant a 
ses yeulx que tel estoit nostre curé qu'on luy baptisoit, 
luy fist les defenses, sur les peines du canon, 
que plus ne se desguisast en telle maniere qu'il avoit 
fait, et qu'il portast longues robes et longs cheveulx. 
Et avec ce, le condemna a paier une bonne 
somme d'argent. Il promist que ainsi feroit il, et que 
plus ne seroit cité pour telles choses. Il print congié 
au promoteur et retourna a sa cure. Si tost qu'il fut 
venu, il fist hucher le drapier et le parmentier, si fist 
tailler une robe qui luy traisnoit plus de trois quartiers, 
disant au parmentier les nouvelles de Therouenne, 
comment c'est assavoir qu'il avoit esté 
reprins de porter courte robe, et qu'on luy avoit 
chargé de la porter longue. Il vestit ceste robbe longue 
et laissa croistre ses cheveulx de sa teste et de 
sa barbe, et en cest estat servoit sa parroiche, chantoit 
messe et faisoit les aultres choses appartenant a 
curé. Le promoteur fut arriere adverty comment son 
curé se gouvernoit oultre la regle, bonne et honeste 
conversacion des personnes d'eglise, qui le fist citer 
comme devant. Et il y comparut es mesmes habitz 
longs. « Qu'est cecy ? dist monseigneur l'official, 
quand il fut devant luy ; il semble que vous vous 
mocquez des statuz et ordonnances de l'eglise. 
Voiez vous point comme les aultres prestres s'abillent ? 
Si ne fust pour l'honneur de voz bons amys, 
je vous feroie affuler la prison de ceans. - Comment, 
monseigneur, dist nostre curé, ne m'avez vous 
pas chargé de porter longue robe et longs cheveulx ? 
Ne fays je pas ainsi que m'avez commendé ? 
N'est pas ceste robe assez longue ? Mes cheveux 
sont ilz point longs ? Que voulez vous que je face ? 
- Je veil, dist monseigneur l'official, que portez robe 
et cheveulx a demy longs, ne trop ne pou. Et pour 
ceste grand faulte, je vous condemne a paier dix 
libres au promoteur, vingt blancs a la fabrice de 
ceans, et autant a monseigneur de Therouenne, a 
convertir en son aumosne. » Nostre curé fut bien 
esbahy, mais toutefois il faillit qu'il passast par la. 
Il prend congé et revint a sa maison, et pensa comment 
il s'abilleroit pour garder la sentence de monseigneur 
l'official. Il manda le parmentier, a qui il 
fist tailler une robe longue d'un costé, comme celle 
dont nous avons parlé, et courte comme la premiere 
de l'autre costé, puis se fist barbaier du costé ou la 
robe estoit courte ; et en ce point alloit par les rues 
et faisoit son divin office. Et combien qu'on lui dist 
que c'estoit mal fait, si n'en tenoit il toutesfoiz 
compte. Le promoteur en fut encores adverty, et le 
fist citer comme devant. Quand il comparut, Dieu scet 
comment monseigneur l'official fut malcontent. A 
peine qu'il ne saillit de son siege hors du sens, quand 
il regardoit son curé estre habillé en guise de mommeur. 
Si les aultres deux foiz avoit esté bien 
rachassé, il le fut bien encores mieulx a ceste foiz, et 
condemné en belles et grosses amendes. Lors nostre 
bon curé, se voyant ainsi desplumé d'amendes et de 
condemnations, dist : « Monseigneur l'official, il me 
semble, sauve vostre reverence, que j'ay fait vostre 
commendement ; et entendez moy, je vous diray la 
raison. » Adoncques il couvrit sa barbe longue de sa 
main qu'il estandit sus, et dist : « Si vous voulez, 
que je n'ay point de barbe. » Puis mist sa main de 
l'aultre costé, couvrant la partie tondue ou rase, et 
dist : « Si vous voulez, longue barbe. Est ce pas ce 
que m'avez commendé ? » Monseigneur l'official, 
voyant que c'estoit ung vrai trompeur, et qu'il se 
trompoit de luy, fist venir le barbier et le parmentier. 
Et devant tous les assistens luy fist faire sa barbe et 
cheveulx, et puis coupper sa robe de la longueur qu'il 
estoit besoing et de raison ; puis le renvoya a sa 
cure, ou il se maintint et conduisit haultement, gardant 
ceste derreniere maniere qu'il avoit aprinse a 
la sueur de sa bourse. 


LA QUATRE VINGTS XVe NOUVELLE. 
PAR 
PHILIPE DE LOAN. 
Comme il est assez de coustume, Dieu mercy, que 
en pluseurs religions y a de bons compaignons a la 
pie et au jeu des bas instrumens, a ce propos, 
nagueres avoit en ung couvent de Paris ung bon 
frere prescheur, qui entre les aultres ses voisines 
choisit une tres belle femmelette jeune et en bon point, 
et mariée assez nouvellement a ung bon compaignon ; 
et devint maistre moyne amoureux d'elle, et 
ne cessoit de penser et subtilier voies et moiens pour 
pervenir a ses attainctes, qui, a dire en gros et en 
bref, estoient pour faire cela que vous savez. Ores 
disoit : « Je feray ainsi », ores concluoit aultrement. 
Tant de propos luy venoient en la teste qu'il ne 
savoit sur lequel s'arrester. Trop bien disoit il que 
de langage n'estoit point de abatre, « car elle est 
trop bonne et trop seure ; force est que, si je veil 
parvenir a mes fins, que par cautele et deception je 
la gaigne. » Or escoutez de quoy le larron s'advisa, 
et comment frauduleusement la pouvre beste il 
attrapa, et son desir tres deshoneste qu'il proposa 
accomplir. Il faindit ung jour d'avoir tres grand 
doleur en ung doy, celluy d'emprès le poulce qui est 
le premier des quatre en la main dextre. Et de fait 
le banda et envelopa de draps linges, et le dora 
d'aucun oignement tres fort sentent ; et en ce point 
se tint ung jour ou deux, tousjours se monstrant aval 
son eglise devant la dessus dicte, et Dieu scet qu'il 
faisoit bien l'adolé. La simplette le regardoit en 
pitié, et voyoit bien a sa contenance que grand 
doleur le martiroit ; et pour la grand pitié qu'elle en 
eut, luy demanda son cas. Et le subtil regnard luy 
compta si tres piteusement qu'il sembloit mieulx hors 
de son sens que aultrement, tant sentoit grand doleur. 
Ce jour se passa. Et a lendemain, environ l'heure 
de vespres, que la bonne femme estoit a l'ostel seulette, 
ce patient la vient trouver, ouvrant de soye, et 
emprès d'elle se met, faisant si tres bien le malade 
que nul ne l'eust vu a ceste heure qui ne l'eust jugé 
en tres grand dangier. Or se viroit vers la fenestre, 
maintenant vers la femme ; tant d'estranges contenances 
faisoit que vous fussez esbahy et abusé a 
le veoir. Et la simplette, qui toute pitié en avoit, a 
peine que les larmes ne luy sailloient des yeulx, le 
confortoit au mieulx qu'elle savoit : « Helas ! frere 
Aubry, disoit elle, avez vous parlé aux medicins 
telz et telz ? - Oy certes, m'amye, disoit il, il n'y a 
medicin ne cyrurgien en Paris qui n'ait veu mon cas. 
- Et qu'en disent ilz ? souffrerez vous longuement 
ceste doleur ? - Helas ! oy, voire encores plus la 
mort, si Dieu ne m'aide, car en mon fait n'a que ung 
remede. Ei j'aymeroie a peine autant a morir que le 
deceler. Car il est mains que bien honeste et tout 
estrange de ma profession. - Comment ! dist la 
pouvrette, et n'est ce pas mal fait et peché a vous 
d'ainsi vous laisser passionner ? Vous vous mettez 
en dangier de perdre sens et entendement, ad ce que 
je voy vostre doleur tant aspre. - Par dieu, bien 
aspre et terrible est elle, dist frere Aubry ; mais 
quoy ! Dieu le m'a envoié ; loé soit il ! j'aray 
pacience, et suis tout conforté d'attendre la mort, car 
c'est le vray remede de mon mal, voire excepté ung 
dont je vous ay parlé, qui me gariroit tantost ; mais 
quoy ! comme je vous ay dit, je n'oseroie dire quel il 
est. Et quand ainsi seroit que je serois forcé a deceler 
ce que c'est, je n'aroie le hardement ne le vouloir 
de le mectre a execution. - Et par ma foy, dist 
la bonne femme, frere Aubry, il me semble que vous 
avez tort de tenir telz termes. Et pour Dieu, dictes 
moy qu'il fault pour votre garison, et je vous asseure 
que je mectray peine et diligence de trouver ce qui 
y servira. Pour Dieu, ne soiez cause de vostre perdicion ; 
laissez vous aider et secourir. Or dictes moy 
que c'est, et vous verrez si je vous aideray ; si feray 
par Dieu, et me deust il couster plus que vous ne 
pensez ! » Damp moine, voyant la bonne volunté de 
sa voisine, après ung grand tas d'excusances et de 
refus que pour estre bref je trespasse, dist a basse 
voix : « Puis qu'il vous plaist que je le dye, je vous 
obeiray. Les medicins, tous d'un accord, m'ont dit 
qu'en mon fait n'a que ung seul remede, c'est de 
bouter mon doy malade dedans le lieu secret d'une 
femme nette et honeste, et le tenir la une bonne piece 
de temps, et après l'oindre d'un oignement dont ilz 
m'ont baillé la recepte. Vous oez que c'est, et pource 
que je suis de ma nature et propre coustume honteux, 
j'ay mieulx amé endurer et seuffrir jusques cy 
les maulx que j'ay porté que en rien dire a personne 
vivant. Vous seule savez mon cas, et malgré moy. 
- Hola ! hola ! dist la bonne femme, je ne vous ay 
dit chose que je ne face ; je vous veil aider a garir. 
Je suis contente et me plaist bien pour vostre garison 
et santé, et vous oster de la terrible angoisse qui 
vous tourmente, que je vous preste le lieu pour bouter 
vostre doy malade. - Et Dieu le vous rende, damoiselle ! 
Je n'en eusse osé requerir, vous ne aultre. 
Mais puis qu'il vous plaist me secourir, je ne seray 
ja cause de ma mort. Or nous mettons donc, s'il 
vous plaist, en quelque lieu secret que nul ne nous 
voye. - Il me plaist bien », dist elle. Si le mena en 
une tres belle garderobe, et serra l'huys, et sur le 
lit se mist ; et maistre moyne luy leve ses draps, 
et en lieu du doy de la main bouta son perchant dur 
et roidde. Et a l'entrer qu'il fist, elle qui le sentit si 
tres gros : « Comment ! dist elle, et vostre doy, comment 
peut il estre si gros ? je n'oy jamais parler du 
pareil. - En verité, fist il, ce fait la maladie qui en 
ce point le m'a mis. - Vous me comptez merveilles », 
dit elle. Et durant ces langages, maistre 
moyne accomplit ce pour quoy si bien avoit fait le 
malade. Et celle qui sentit et cetera, demanda que 
c'estoit. Et il respondit : « C'est le clou de mon doy 
qui est effondré ; je suis comme gary, ce me semble, 
Dieu mercy et la vostre. - Et par ma foy, ce me 
plaist moult, ce dit la dame, qui lors se leva. Si vous 
n'estes bien gary, si retournez toutesfoiz qu'il vous 
plaist : car pour vous oster de doleur, il n'est rien 
que je ne face ; et ne soiez plus si honteux que vous 
avez esté pour vostre santé recouvrer. » 


LA QUATRE VINGTS XVJe NOUVELLE. 
Or escoutez, s'il vous plaist, qu'il advint l'aultrehier 
a ung simple riche curé de village, qui par simplesse 
fut a l'emende devers son evesque en la 
somme de cinquante bons escuz d'or. Ce bon curé 
avoit ung chien qu'il avoit nourry de jeunesse et 
gardé, qui tous les aultres chiens du païs passoit 
d'aller en l'eaue querir le vireton, ung chappeau si 
son maistre l'oblyoit ou de fait apensé le laissoit 
quelque part. Bref, tout ce que bon et sage chien doit 
et scet faire il estoit le passe route ; et a l'occasion 
de ce, son maistre l'amoit tant, qu'il ne seroit pas 
legier a compter combien il en estoit assoté. Advint 
toutesfoiz, je ne sçay par quel cas, ou s'il eut trop 
chault ou trop froit, ou s'il mengea quelque chose qui 
mal luy fist, qu'il devint tres malade, et de ce mal 
mourut, et de ce siecle tout droit au paradis des 
chiens alla. Que fist ce bon curé ? Il, qui sa maison, 
c'est assavoir le presbitere, dessus le cimetiere 
avoit, quand il vit son chien de ce monde trespassé, 
il se pensa que une si sage et bonne beste ne demourast 
sans sepulture. Et pourtant il fist une fosse 
assez près de l'huys de sa maison, qui dessus l'aitre, 
comme dit est, respondoit, et la l'enfouyt et sepultura. 
Je ne sçay pas s'il luy fist ung marbre et par dessus 
engraver une epythaphe ; si m'en tais. Ne demoura 
pas gueres que la mort du bon chien au curé fut 
par le village et les lieux voisins annuncée. Et tant 
s'espandit que aux oreilles de l'evesque du lieu parvint, 
ensemble de la sepulture saincte que son maistre 
luy bailla. Si le manda vers luy venir par une citation 
que ung cicaneur luy apporta. « Helas ! dist le 
curé au cicaneur, et que ay je fait, et qui m'a fait 
citer d'office ? Je ne me sçay trop esbahir que la 
court me demande. - Quand a moy, dit l'autre, je 
ne sçay qu'il y a, si ce n'est pour tant que vous avez 
enfouy vostre chien dedans lieu saint ou l'on mect 
les corps des chrestians. - Ha ! ce pensa le curé, 
c'est cela ? » Or a primes luy vint en teste qu'il avoit 
mal fait, et dist bien en soy mesmes qu'il passeroit 
par la, et que s'il se laisse emprisonner qu'il sera 
escorché, car monseigneur l'evesque, la Dieu mercy, 
est le plus convoiteux prelat de ce royaume, et si a 
gens entour de luy qui scevent faire venir l'eaue au 
molin, Dieu scet comment. « Or bien force est que je 
perde ; si vault mieulx tost que tard. » Il vint a sa 
journée, et de plain bout s'en alla devers monseigneur 
l'evesque, qui tantost comme il le vit luy fist 
ung grand prologue pour sa sepulture saincte qu'il 
avoit fait bailler a son chien, et luy baptisa son cas 
si merveilleusement qu'il sembloit que le curé eust 
fait pis que regnier Dieu. Et après tout son dire, il 
commenda que le curé fust mené en prison. Quand le 
curé vit qu'on le vouloit bouter en la boeste aux 
caillouz, il requist qu'il fust oy, et monseigneur 
l'evesque luy accorda. Et devez savoir que a ceste 
calonge estoient foison de gens de grand fasson, 
comme l'official, les promoteurs, les scribes, notaires, 
advocatz et procureurs, qui tous ensemble grand 
joye avoient du non accoustumé cas du pouvre 
curé, qui a son chien avoit donné la terre saincte. 
Le curé en sa defense et excuse parla en bref et dist : 
« En verité, monseigneur, si vous eussez autant 
cogneu mon bon chien, a qui Dieu pardoint, comme 
j'ay, vous ne seriez pas tant esbahy de la sepulture 
que je luy ai ordonnée, comme vous estes. Car son 
pareil ne fut ne jamais sera. » Et lors racompta 
balme de son fait : « Et s'il fut bon et sage en son 
vivant, encores le fut il autant ou plus a sa mort. 
Car il fist un tres beau testament. Et pour ce qu'il 
savoit vostre necessité et indigence, il vous ordonna 
cinquante escuz d'or, que je vous apporte. » Si les 
tira de son sein et a l'evesque les bailla, qui les 
receut voluntiers. Et lors loa et approuva le sens du 
vaillant chien, ensemble son testament et la sepulture 
qu'il luy bailla. 


LA IIIJxxXVIJe NOUVELLE, 
PAR 
MONSEIGNEUR DE LANNOY. 
Ilz estoient n'a gueres une assemblée de bons compaignons 
faisans bonne chere en la taverne, et buvans 
d'autant et d'autel. Et quand ilz eurent beu et 
mangé, et fait si bonne chere que jusques a loer 
Dieu et aussi usquez ad hebreos la plus part, et qu'ilz 
eurent compté et paié leur escot, les aucuns commencerent 
a dire : « Comment nous serons festoyez de 
noz femmes, quand nous retournerons a l'ostel ! Dieu 
scet que nous ne serons pas excommuniez : on parlera 
bien a noz barbes. - Nostre Dame ! dist l'un, je 
craing bien de m'y trouver. - Ainsi m'aist Dieu, dit 
l'autre, aussi fays je moy : je suis tout seur d'oyr la 
passion. Pleust a Dieu que ma femme fust muette ! je 
buroye trop plus hardiment que je ne faiz. » Ainsi 
disoient trestous, fors l'un d'eulx qui estoit bon compaignon, 
qui leur alla dire : « Et comment, beaulx 
seigneurs, vous estes donc bien fort maleureux, qui 
avez chacun femme qui ainsi vous reprend d'aller 
a la taverne, et est tant mal contente que vous 
buvez ? Par ma foy, Dieu mercy, la mienne n'est pas 
telle ; car de boire que je face vous n'avez garde 
qu'elle en parle ; mesmes, qui plus est, si je buvoie 
dix, voire cent foiz le jour, si n'est ce pas assez a 
son gré. Bref, oncques je ne beu qu'elle n'eust voulu 
que j'eusse plus beu la moitié. Car quand je reviens 
de la taverne, elle me souhaitte tousjours le demourant 
du tonneau dedans le ventre, et le tonneau avecques ; 
si n'esse pas signe que je boive assez a son 
gré ? » Quand ses compaignons ouirent ceste conclusion, 
ilz se prindrent a rire et louerent beaucoup son 
compte, et sur ce s'en allerent tous, chascun en sa 
chascune. Nostre bon compaignon qui le compte 
avoit fait s'en vint a l'hostel, ou il trouva pou paisible 
sa femme toute preste a tanser, qui de si loing 
qu'elle le vit commença la souffrance accoustumée ; 
et de fait, comme elle souloit, luy souhaitta le demourant 
du vin du tonneau dedans le ventre. « La vostre 
mercy, m'amye, dist il ; encores avez vous meilleur 
coustume que les aultres femmes de ceste ville : elles 
enragent de ce que leurs mariz boivent ne tant ne 
quant, et vous, Dieu le vous rende, vouldriez bien 
que je beusse tousjours ou une bonne foiz qui tousjours 
durast. - Je ne sçay, dit elle, que je vouldroie, 
sinon que je prie a Dieu que tant vous buvez ung 
jour que vous puissez crever. » Comme ilz se devisoient 
ainsi doulcement comme vous oez, le pot a la 
porée, qui sur le feu estoit, commence a s'en fuyr 
par dessus, pource que trop aspre feu avoit ; et le 
bon homme, voyant que sa femme n'y mettoit point 
la main, luy dist : « Et ne veez vous, dame, ce pot 
qui s'en fuyt ? » Et elle, qui encores rappaisée n'estoit, 
luy respondit : « Si faiz, sire. Je le voy bien. 
- Or le haulsez donc, Dieu vous mecte en mal an ! 
- Si feray je, dist elle ; je le haulseray ; je le mectz 
a XIJ deniers. - Voire, dist il, dame, est ce la response ? 
Et haulsez ce pot, de par Dieu ! - Et bien, 
dit elle, je le mectz a VIJ sols. Est ce assez hault. 
- Assez ! hault ! Hen ! hen ! dit il, et par saint 
Jehan ! ce marché ne se passera pas sans trois coups 
de baston. » Et il choisit ung gros baston et en descharge 
de toute sa force sur le doz de madamoiselle, 
en disant : « Ce marché vous demeure. » Et elle commence 
a cryer alarme, tant que les voisins s'i assemblerent, 
qui demanderent que c'estoit. Et le bon 
homme racompta l'ystoire comme elle alloit, dont ilz 
rirent tres bien de celle a qui le marché demoura. 


LA IIIIxxXVIIIe NOUVELLE 
PAR 
L'ACTEUR. 
Es metes et marches de France avoit ung riche 
et puissant chevalier, noble tant par l'ancienne 
noblesse de ses predecesseurs comme par propres 
nobles et vertueux faiz. De sa femme espousée avoit 
une seule fille, tres belle et tres adressée pucelle, eagée 
de XVJ a XVIJ ans ou environ. Ce bon et noble chevalier, 
voyant sa dicte fille avoir attaint l'eage habile 
et ydoine pour estre allyée et conjoincte par mariage, 
eut tres grande volunté de la donner a ung 
chevalier son voysin, tres riche, non toutesfoiz noble 
de parentage comme de richesses et puissances temporelles ; 
avec ce aussi, eagé de LX a quatre vingts 
ans ou environ. Ce vouloir rongea tant autour de la 
teste du pere dont j'ay parlé, que jamais ne cessa 
jusques ad ce que les allyances et promesses furent 
faictes entre luy et sa femme, mere de la dicte 
pucelle, et le dit chevalier, touchant le mariage de 
luy avec la dite fille, qui des assemblées, promesses 
et traictiez ne savoit rien, et n'y pensoit aucunement. 
Assez prochain de l'ostel d'iceluy chevalier, pere de 
la pucelle, avoit ung aultre jeune chevalier, preux, 
vaillant et riche moyennement, non pas tant de beaucop 
comme l'autre ancien dont j'ay parlé, qui estoit 
tres ardent et fort embrasé de l'amour d'icelle pucelle ; 
et pareillement elle, pour la vertueuse et noble 
renommée de luy, en estoit tres fort enlassée. Et 
combien que a dangier parlassent l'un a l'autre, car 
le pere s'en doubtoit et leur ostoit et rompoit les 
moyens et voies qu'il povoit, toutesfoiz si ne les 
povoit il forclorre de l'entiere et loyale amour dont 
leurs deux cueurs estoient mutuellement entreliez et 
embrasez. Et quand fortune leur favorisoit tant que 
ensemble les faisoit deviser, d'aultre chose ne tenoient 
leurs devises que de pourpenser et adviser moien par 
lequel leur souverain desir pourroit estre accomply 
par legitime mariage. Or s'approucha le temps que 
icelle pucelle deut estre donnée a ce seigneur ancien, 
et le marché et traictié luy fut par son pere descouvert 
et assigné le jour qu'elle le devoit espouser, 
dont ne fut pas pou courroussée ; mais elle se pensa 
qu'elle y mectroit remede. Elle envoya vers son 
tres chier amy, le jeune chevalier, et luy manda qu'il 
venist celeement le plus tost qu'il pourroit. Et 
quand il fut venu, elle luy compta les allyances faictes 
d'elle et de l'autre ancien chevalier demandant sur 
ce conseil de tout rompre. Car d'autre que de luy 
ne vouloit estre espouse. Le chevalier luy respondit : 
« M'amye tres chere, puisque vostre bonté se veult 
tant humilier que de moy offrir ce que je n'oseroie 
requerir sans tres grand vergoigne, je vous remercie. 
Et si vous voulez perseverer en ceste bonne volunté, 
je sçay que nous devons faire. Nous prandrons et 
assignerons ung jour en ceste ville bien accompaigné 
de mes amys et serviteurs, et a certaine heure 
vous rendrez en quelque lieu que me direz maintenant 
ou je vous trouveray seule. Vous monterez sur 
mon cheval et vous mainray en mon chasteau ; et 
puis, si nous povons appaiser monseigneur vostre 
pere et madame vostre mere, nous procederons a la 
consummacion de noz promesses. » La pucelle dist 
que c'estoit bien advisé, et qu'elle savoit comment s'i 
povoit convenablement conduire. Si luy dist que tel 
jour et telle heure venist en tel lieu ou il la trouveroit, 
et puis feroit tout bien ainsi qu'il avoit advisé. Le 
jour de l'assignacion vint : si comparut ce bon jeune 
chevalier au lieu ou l'on luy avoit dit, et ou il trouva 
sa dame, qui monta derriere luy sur son cheval, 
puis picquerent fort tant qu'ilz eurent eloigné la 
place. Quand ilz se trouverent aucun petit eloignez, 
ce bon chevalier, craignant qu'il ne traveillast sa 
tres chiere amye, rompit son legier pas et fist espandre 
tous ses gens par divers chemins pour veoir si 
quelque ung les suyvoit, et chevauchoit a travers 
champs sans tenir voies ne sentiers le plus doulcement 
et debonnairement qu'il povoit, et chargea a 
ses gens qu'ilz se trouvassent ensemble tous a ung 
gros village qu'il leur nomma, ou il avoit intencion 
de repaistre. Ce village estoit assez estrange de la 
voye commune des chevaucheurs et chemineurs. Et 
tant chevaucherent les dits amans qu'ilz vindrent 
seuletz au dit village, ou la feste generale se faisoit, 
a laquelle y avoit gens de toutes sortes et grand 
foison. Ilz entrerent en la meilleur taverne de tout 
le lieu, et incontinent demanderent a boire et a menger, 
car il estoit tard après disner. Et la pucelle 
estoit tres fort traveillée. Ilz firent faire bon feu et 
tres bien appoincter a menger pour les gens du dit 
chevalier, qui n'estoient encores venuz. Gueres n'eurent 
esté en leur hostellerie que veez cy venir quatre 
gros charruyers ou bouviers plus villains encores, 
et entrerent baudement en cest hostel, demandans 
rigoreusement ou estoit la ribauldelle que ung 
ruffien nagueres avoit amenée derriere luy sur ung 
cheval, et qu'il failloit qu'ilz bussent avec elle et a 
leur tour la gouverner. L'oste, qui estoit homme bien 
cognoissant le dit chevalier, bien sachant que ainsi 
n'estoit que les ribauldz disoient, leur respondit gracieusement 
que telle n'estoit elle qu'ilz cuidoient. 
« Par cy, par la, dirent ilz, si vous ne la nous 
livrez incontinent, nous abattrons les huys et l'enmerrons 
par force et malgré vous deus. » Quand 
le bon hoste entendit et cogneut leur rigueur, et que 
sa doulce parolle ne luy prouffitoit point, il leur 
nomma le nom du chevalier, lequel estoit tres renommé 
es marches, mais pou cogneu des gens, a 
l'occasion que tousjours avoit esté hors du païs, 
acquerant honneur et renommée glorieuse es guerres 
et voyages loingtains. Leur dist aussi que la femme 
estoit une jeune pucelle parente au dit chevalier, 
laquelle estoit née et yssue de grand maison et noble 
parentage. « Helas ! messeigneurs, vous povez, dist il, 
sans dangier de vous ne d'aultry, estaindre et passer 
voz chaleurs desordonnées avecques pluseurs aultres 
qui a l'occasion de la feste de ce village, sont venues 
et arrivées, et pour aultre chose non que pour vous 
et voz semblables. Pour Dieu, laissez en paix ceste 
noble fille, et mectez devant voz yeulx les grands 
dangiers ou vous boutez. Et ne soiez ja si presumptueux 
de cuider que le chevalier la vous laisse mener 
sans la defendre. Pesez, pesez voz vouloirs desraisonnables 
et le grand mal que vous voulez commettre 
a petite occasion. - Cessez vostre sermon, 
dirent les loudiers, tous alumez du feu de concupiscence 
charnelle, et donnez nous voye que la puissions 
avoir ; aultrement vous ferons honte et 
blasme, car en publicque ycy nous l'amerrons, et chacun 
de nous quatre en fera son bon plaisir. » Les 
parolles finées, le bon hoste monta en la chambre 
ou le chevalier et la bonne pucelle estoient, puis 
hucha a part le chevalier, a qui il compta la volunté 
des quatre villains enragez. Lequel, quand il eut 
tout bien et constamment entendu sans estre gueres 
troublé, descendit, garny de son espée, parler aux 
quatre ribaulx, leur demandant tres doulcement quelle 
chose il leur plaisoit. Et ainsi, rudes et malsades 
qu'ilz estoient, respondirent qu'ilz vouloient 
avoir la ribauldelle qu'il tenoit fermée en sa chambre, 
et que, si doulcement ne leur bailloit, ilz luy 
tolliroient et raviroient a son grand dommage. 
« Beaulx seigneurs, dist le chevalier, si vous me 
cognoissiez bien, vous ne me tiendriez pour tel qui 
maine par les champs les femmes telles que vous 
nommez ceste. Oncques ne feiz telle folie, la Dieu 
mercy ; et quand la volunté me seroit telle, que Dieu 
ne veille ! jamais ne la feroye es marches dont je suis, 
et tous les miens. Ma noblesse et netteté de mon 
courage ne pourroient souffrir que ainsi me gouvernasse. 
Ceste femme est une jeune pucelle, ma cousine 
prochaine, yssue de noble maison. Et je vois 
pour esbatre et passer temps doulcement, la menant 
avec moy, acompaigné de mes gens, lesquelx, jasoit 
qu'ilz ne soient cy presens, toutesfoiz viendront ilz 
tantost, et je les attens. Et ne soiez ja si abusez en 
voz courages que je me repute si lasche que je la 
laisse villanner ne souffrir luy faire injure tant ne 
quant, mais la defendray aussi avant et aussi longuement 
que la vigueur de mon corps pourra durer, 
et jusques a la mort. » Avant que le chevalier eust 
finé sa parolle, les villains plastriers luy intrerompirent 
en nyant premier qu'il fust celuy qu'il avoit 
nommé, pource qu'il estoit seul, et le dit chevalier 
ne chevauchoit jamais qu'en grand compaignie de 
gens. Pour quoy luy conseillerent qu'il baillast la 
dicte femme, s'il estoit sage, aultrement luy tolliroient 
par force, quelque chose qui s'en puist 
ensuyr. Helas ! quand le vaillant et courageux 
chevalier perceut que doulceur n'avoit point lieu en 
ses responses, et que rigueur et haulteur occupoient 
la place, il se ferma a son courage, et resolut que 
les villains n'aroient ja joissance de la pucelle, ou 
il y mourroit en la defendant. Pour faire fin, l'un 
de ces quatre s'avança de ferir de son baston a l'huis 
de la chambre, et les aultres le suyrent, qui furent 
vaillamment reboutez du chevalier. Et ainsi se commença 
la bataille, qui dura assez longuement. Combien 
que les deux parties fussent dispareilles, ce bon 
chevalier vaincquit et rebouta les quatre ribaulx, et, 
ainsi qu'il les poursuyvoit chassant pour en estre au 
dessus, l'un d'iceulx, qui avoit ung glaive, se vira 
subit et le darda en l'estomac du chevalier et le percha 
de part en part, du quel cop incontinent cheut 
tout mort, dont ilz furent tres joieux. Ce fait, l'oste 
fut par eulx contraint de l'enfouir et mettre en terre 
ou jardin de l'ostel, sans esclandre ne noise ; aultrement 
ilz le menassoient tuer. Quand le chevalier 
fut mort, ilz vindrent hurter a la chambre ou estoit 
la pucelle, a qui desplaisoit moult que son amoureux 
tant demouroit, et bouterent l'huis oultre. Et si tost 
qu'elle vit les bourgois entrer, elle jugea tantost 
que le chevalier estoit mort, disant : « Helas ! ou est 
ma garde ? ou est mon seul refuge ? Qu'est il 
devenu ? Dont vient que ainsi me laisse seullette ? » 
Les ribaulx, voyans qu'elle estoit ainsi troublée, la 
cuiderent faulsement decevoir par doulces parolles, 
en disant que le chevalier estoit en une maison, et 
qu'il luy mandoit qu'elle y allast avec eulx, et que 
plus seurement s'i pourroit garder ; mais riens n'en 
voult croire, car le cueur tousjours luy jugeoit qu'ilz 
l'avoient tué et murdry. Et commença a soy dementer 
et crier plus amerement que devant. « Qu'est cecy, 
dirent ilz, que tu nous faiz estrange maniere ? Cuides 
tu que nous ne te cognoissions ? Si tu as suspeçon 
sur ton ruffien qu'il soit mort, tu n'es pas abusée. 
Nous en avons delivré le païs. Pour quoy soies toute 
asseurée que nous quatre arons chacun ta compaignie. » 
Et, a ces motz, l'un d'eulx s'avance, qui 
la prent le plus rudement du monde, disant qu'il aura 
sa compaignie avant qu'elle luy eschappe, veille ne 
daigne. Quand la pouvre pucelle se voit ainsi 
efforcée, et que la doulceur de son langage ne luy 
portoit point de prouffit, leur dist : « Helas ! messeigneurs, 
puis que vostre mauvaise volunté est ainsi 
tournée, et que humble priere ne la peut adoulcir ne 
ploier, au mains aiez en vous ceste honesteté que, 
puis qu'il fault que a vous je soie abandonnée, ce soit 
premierement a l'un sans la presence de l'autre. » 
Ilz luy accorderent, jasoit ce que tres envys. Et puis 
luy firent choisir pour eslire celuy d'eulx quatre qui 
devoit demourer avec elle. L'un d'eulx, lequel elle 
cuidoit estre le plus begnin et doulx de tous, elle 
eleut ; mais de tous estoit il le pire. La chambre fut 
fermée, et tantost après la bonne pucelle se gecta 
aux piez du ribaulx, en luy faisant pluseurs piteuses 
remonstrances, luy priant qu'il eust pitié d'elle. Mais 
tousjours perseverant en malignité, dist qu'il feroit 
sa volunté d'elle. Quand elle le vit si dur et obstiné, 
et que sa priere tres humble ne vouloit exaulser, luy 
dist : « Or ça, puis qu'il convient qu'il soit, je suis 
contente ; mais je vous supply que cloiez les fenestres, 
affin que nous soyons plus secretement. » Il 
l'accorda bien envys, et, tantdiz qu'il les cloyoit, la 
pucelle sacqa ung petit cousteau qu'elle avoit pendu 
a sa cincture, se trencha la gorge et rendit l'ame. 
Et quand le ribauld la vit couchée a terre morte, il 
s'en fuyt avecques ses compaignons. Et est a supposer 
qu'ilz ont esté puniz selon l'exigence du cas piteux. 
Ainsi finirent leurs jours les deux loyaux amoureux 
tantost l'un après l'autre, sans percevoir rien du 
joieux plaisir ou ilz cuidoient ensemble vivre et durer 
tout leur temps. 


LA QUATRE VINGTS XIXe NOUVELLE, 
PAR 
L'ACTEUR. 
En la bonne, puissant et bien peuplée cité de Jannes, 
puis certain temps en ça, demouroit ung gros 
marchant plain et comblé de biens et de richesses, 
duquel l'industrie et maniere de vivre estoit mener et 
conduire grosses marchandises par la mer es estranges 
païs, et specialement en Alixandrie. Tant vacca 
et entendit au gouvernement de navires, a entasser 
thesaur et amonceler grandes richesses, que durant 
tout le temps, jusques a l'eage de cinquante ans, qu'il 
s'i adonna depuis sa grande jeunesse, ne luy vint 
volunté ne souvenance d'aultre chose faire. Et comme 
il fut parvenu a l'eage dessus dicte, ainsi que une 
foiz pensoit sur son estat, voyant qu'il avoit despendu 
tous ses jours et ans a rien aultre chose faire 
que cuillir et accroistre sa richesse, sans jamais 
avoir eu ung seul moment ou minute de temps ouquel 
sa nature luy eust donné inclinacion pour penser 
ou induire a soy marier, affin d'avoir generacion qui 
aux grans biens qu'il avoit a grand diligence et 
grand labour amassez et acquis luy succedast, et 
après luy les possedast, conceut en son courage une 
aigre et tres poignant doleur ; et luy despleut a 
merveilles que ainsi avoit exposé et despendu ses 
jeunes jours. En celle aigre doleance et regretz 
demoura aucuns jours, pendant lesquelx advint que 
en la cité dessus nommée, les jeunes et petiz enfans, 
après qu'ilz avoient solennizé aucune feste accoustumée 
entr'eulx par chacun an, habillez et desguisez 
diversement et assez estrangement, les ungs d'une 
maniere, les aultres d'aultre, se vindrent rendre en 
grand nombre en ung lieu ou les publicques et 
accoustumez esbatemens de la cité se faisoient communement, 
pour jouer en la presence de leurs peres, 
meres et amys, affin d'en rapporter gloire, renomée 
et loange. A ceste assemblée comparut et se trouva 
ce bon marchant, remply de fantasies et de souciz ; 
et voyant les peres et les meres prendre grand plaisir 
a veoir les enfans jouer et faire soupplesses et apertises, 
aggrava sa doleur que par avant avoit de soy 
mesmes conceu. Et en ce point, sans les povoir plus 
adviser ne regarder, triste et pensif retourna en sa 
maison, et seulet se rendit en sa chambre, ou il fut 
aucun temps faisant complainte en ceste maniere : 
« Ha ! pouvre maleureux veillart, tel que je suis et 
tousjours ay esté, de qui la fortune et destinée sont 
dures, ameres et malgoustables ! O chetif homme, 
plus que tous aultres recreant et las, par les veilles, 
peines, labours et ententes que tu as prins et porté 
tant par mer que terre ! Ta grand richesse et tes 
comblés thesors sont bien vains, lesquelx soubz 
perilleuses adventures, en peines dures et sueurs, as 
amassé et amoncelé, et pour lesquelx tout ton temps 
as despendu et usé, sans avoir oncques une petite 
et passant souvenance de penser qui sera celuy 
qui, toy mort et party de ce siecle, les possidera, et 
a qui par loy humaine les devray laisser en memoire 
de toy et de ton nom. Ha ! meschant courage, comment 
as tu mis en nonchalloir ce a quoy tu devois 
donner entente singuliere ? Jamais ne t'a pleu 
mariage ; fuy l'as tousjours, craint et refusé, mesmement 
hay et mesprisé les bons et justes conseilz 
de ceulx qui t'y ont voulu joindre affin que tu 
eusses lignée qui perpetuast ton nom, ta loange et 
renommée. O bienheureux sont les peres qui laissent 
a leurs successeurs bons et sages enfans ! Combien 
ay je aujourd'huy regardé et perceu de peres estans 
aux jeuz de leurs enfans qui se diroient tres eureux, 
et jugeroient tres bien avoir employé leurs ans si 
après leur decés leur povoient laisser une petite 
partie des grans biens que je posside. Mais quel 
plaisir, quel soulas puis je jamais avoir ? Quel nom, 
quelle renommée auray je après la mort ? Ou est 
maintenant le filz qui maintiendra et fera memoire de 
moy, après mon trespas ? Beney soit ce saint mariage 
par quoy la memoire et souvenance des peres est 
entretenue, et dont leurs possessions et heritages 
ont par leurs doulx enfans eternelle permanence et 
durée ! » Quand ce bon marchant eust longue espace 
a soy mesmes argué, subit donna remede et solucion 
a ses argumens, disant ces motz : « Or ça, il ne 
m'est desormais mestier, obstant le nombre de mes 
ans, tourmenter ne troubler de doleurs, d'angoisses 
ne de pensemens. Au fort, ce que j'ay fait par cy 
devant prenne semblance et comparaison aux oiselletz 
qui font leurs nidz et preparent avant qu'ilz y 
pondent leurs oeufs. J'ay, la mercy Dieu, richesses 
suffisantes pour moy, pour une femme et pour pluseurs 
enfans, s'il advient que j'en aye ; et ne suis 
si ancien, ne tant desfourny de puissance naturelle, 
que je ne doye soucier ne perdre esperance de non 
povoir jamais avoir generation. Si me convient arrester 
et donner toute entente, veiller et traveiller, advisant 
ou je trouveray femme propice et convenable 
a moy. » Ainsi son long procés finant, wida hors de 
sa chambre, et fist vers luy venir deux de ses bons 
soichons, navieurs comme luy, ausquelx il descouvrit 
son cas tout a plain, les priant tres affectueusement 
qu'ilz luy voulsissent aider a querir et trouver 
femme pour luy, qui estoit la chose du monde que 
plus desiroit. Les deux marchans, entendu le bon 
propos de leur compaignon, le priserent et loerent 
beaucop, et prindrent la charge de faire toute diligence 
et inquisicion possible pour luy trouver femme. 
Et tantdiz que la diligence et enqueste se faisoit, 
nostre marchant, tant eschaudé de marier que plus 
ne povoit, faisoit de l'amoureux, cherchant par toute 
la cité entre les plus belles la plus jeune, et d'aultres 
ne tenoit compte. Tant chercha qu'il en trouva une 
telle qu'il la demandoit ; car de honnestes parens 
née, belle a merveilles, jeune de XV ans ou environ, 
gente, doulce et tres bien adrecée estoit. Après qu'il 
eut cogneu les vertuz et doulces condicions d'elle, il 
eut telle affection et desir qu'elle fust dame de ses 
biens par juste mariage, qu'il la demanda a ses 
parens et amys ; lesquelx, après aucunes petites 
difficultez qui gueres ne durerent, luy donnerent et 
accorderent. Et en la mesme heure luy firent fiancer 
et donner caution et seureté du doaire dont il la 
vouloit doer. Et si ce bon marchant avoit prins grand 
plaisir en sa marchandise, pendant le temps qu'il la 
menoit, encores l'eut il plus grand quand il se vit 
asseuré d'estre marié, et mesmement avec femme telle 
que d'en povoir avoir beaulx et doulx enfans. La 
feste et solennité des nopces fut honorablement en 
grand sumptuosité faicte et celebrée ; la quelle feste 
faillie, il, mectant en obly et nonchaloir sa premiere 
maniere de vivre, c'est assavoir sur la mer, fist tres bonne 
chere et prenoit grand plaisir avec sa belle 
et doulce femme. Mais le temps ne luy dura gueres 
que saoul et tanné en fut. Car la premiere année, 
avant qu'elle fut expirée, print desplaisance de 
demourer a l'ostel en oysiveté et d'y tenir mesnage 
en la maniere qu'il convient a ceulx qui y sont lyez, 
se oda et tanna, ayant si grand regret a son aultre 
mestier de navyeur qu'il luy sembloit plus aisié et 
legier a maintenir que celuy qu'il avoit si voluntiers 
emprins a gouverner. Nuyt et jour, aultre chose 
ne faisoit que subtilier et penser comment il se 
pourroit en Alixandrie trouver en la façon qu'il avoit 
accoustumé. Et luy sembloit bien qui n'estoit pas 
seulement difficile de soy tenir de navier, non hanter 
la mer, et l'abandonner de tous poins, mais aussi 
chose la plus impossible de ce monde. Et combien que 
sa volunté fust plainement deliberée et resolue de 
soy retraire et revenir a son dit premier mestier, 
toutesfoiz le celoit il a sa femme, doubtant 
qu'el ne le print a desplaisance. Avoit aussi une 
crainte et doubte qui le destourboit et donnoit empeschement 
a executer son desir, car il cognoissoit la 
jouvence du courage de sa femme, et luy estoit bien 
advis que, s'il se absentoit, elle ne se pourroit contenir ; 
consyderoit aussi la muableté et variableté de 
courage femenin, et mesmement que les jeunes 
galans, luy present, estoient coustumiers de passer 
souvent devant son huys pour la veoir, dont il supposoit 
qu'en son absence ilz la pourroient de plus 
pres visiter et par adventure tenir son lieu. Et comme 
il eut esté par longue espace poinct et aguillonné de 
ces difficultez et diverses ymaginacions, sans en sonner 
mot, et qu'il congneut qu'il avoit ja achevé et 
passé la plus part de ses ans, il mist a nonchalloir 
et femme et mariage, et tout le demourant qu'il affiert 
au mesnage. Et aux argumens et disputacions qui 
luy avoient troublé la teste donna brefve solucion, 
disant en ceste maniere : « Il m'est trop plus convenable 
vivre que morir. Et si je ne laisse et abandonne 
mon mesnage en brefz jours, il est tout certain 
que je ne puis longuement vivre ne durer. Lairray je 
donc ceste belle et doulce femme ? Oy, je la lairray ! 
Elle ait doresenavant la cure et soing d'elle mesme, 
s'il luy plaist, je n'en veil plus avoir la charge. 
Helas ! que feray je ? Quel deshonneur, quel desplaisir 
sera ce pour moy s'elle ne se contient et 
garde chasteté ! Ho ! il me vault mieulx vivre que 
morir pour prendre soing pour la garder ! Ja Dieu 
ne veille que pour le ventre d'une femme je prende 
si estroicte cure ne soing dont aultre loyer ne salaire 
ne recevroye que tourment de corps et de ame ! 
Ostez moy ces rigueurs et angoisses que pluseurs 
suffrent pour demourer avec leurs femmes ! il n'est 
chose en ce monde plus cruelle ne plus grevant les 
personnes. Ja Dieu ne me laisse tant vivre que pour 
quelque adventure qui en mon mariage puist sourdre, 
je m'en courrousse ne monstre triste. Je veil avoir 
maintenant liberté et franchise de faire tout ce qui 
me vient a plaisir. » Quand ce bon marchant eut 
donné fin a ses tres longues devises, il se trouva avec 
ses compaignons navieurs, et leur dist qu'il vouloit 
encores une foiz visiter Alixandrie et charger marchandises, 
comme aultresfoiz et souvent avoient fait 
en sa compaignie ; mais il ne leur declara pas les 
troubles qu'il prenoit a l'occasion de son mariage. 
Ilz furent tantost d'accord et luy dirent qu'il se feist 
prest au premier bon vent qui survendroit. Les navires 
et bateaulx furent chargez et preparez pour 
partir et mis es lieux ou il failloit attendre vent 
propice et oportun pour navyer. Ce bon marchant 
doncques, ferme et tout arresté en son propos, 
comme le jour precedent, se trouva seul après souper 
avec sa femme en sa chambre. Il luy descouvrit 
son intencion et maniere de son prochain voyage ; et 
faindant que tres joyeux fust, luy dist ces parolles : 
« Ma tres chere espouse, que j'ayme mieulx que ma 
vie, faictes, je vous requier, bonne chere, et vous 
monstrez joyeuse ; et ne prenez ne desplaisance ne 
tristece en ce que je vous veil declarer. J'ay proposé 
de visiter, se c'est le plaisir de Dieu, une foiz encores 
le païs d'Alixandrie, en la fasson que j'ay de long 
temps accoustumé. Et me semble bien que n'en 
devez estre marrye, actendu que vous cognoissez 
que c'est ma maniere de vivre, mon art et mon 
mestier, auquel moien j'ay acquis richesses, maisons, 
nom, renommée, et trouvé grand nombre d'amys 
et de familiarité. Les beaulx et riches vestements, 
aneaulx, ornements, et toutes les aultres precieuses 
bagues dont vous este parée et ornée plus que 
nulle aultre de ceste cité, comme bien savez, ay 
je achatez du gaing et avantage que j'ay fait en mes 
marchandises. Ce voyage, doncques, ne vous doit 
gueres ennuyer, et n'en prenez ja desconfort, car le 
retour en sera bref. Et je vous promectz que si a 
ceste foiz, comme j'espere, la fortune me donne eur, 
plus jamais n'y veil aller : je y prendré congé a ceste 
foiz. Il convient doncques que prenez maintenant courage, 
bon et ferme. Car je vous laisse la disposicion, 
administration et gouvernement de tous les biens que 
je posside ; mais avant que je me parte, je vous veil 
faire aucunes requestes. Pour la premiere, je vous 
prie que soiez joyeuse, tantdiz que feray mon voyage, 
et vivez plaisamment ; et si j'ay quelque pou d'ymaginacion 
que ainsi le facez, j'en chemineray plus lyement. 
Pour la seconde, vous savez qu'entre nous deux 
rien ne doit estre couvert ne celé. Car honneur, prouffit 
et renommée doivent estre, comme je tien qu'ilz sont, 
communs entre nous deux ; et la loange et honneur de 
l'un ne peut estre sans la gloire de l'autre, neant plus 
que le deshonneur de l'un ne peut estre sans la honte de 
tous deux. Or je veil bien que vous entendez que je ne 
suis pas si desfourni ne despourveu de sens que je ne 
pense bien comment je vous laisse jeune, belle, doulce, 
fresche et tendre, sans solaz d'homme, et que de pluseurs 
en mon absence serez desirée. Combien que je cuide fermement 
que avez maintenant necte pensée, courage 
chaste et honeste, toutesfoiz, quand je cognois quelx 
sont vostre aage, beaulté, et l'inclinacion de la secrete 
et mussée chaleur en quoy vous abundez, il me semble 
pas possible qu'il ne vous faille, par pure necessité 
et contrainte, ou temps de mon absence avoir compagnie 
d'homme, dont je ne suis, la Dieu mercy, en rien troublé. 
C'est bien mon plaisir que vous vous accordez ad ce 
ou vostre nature vous forcera et contraindra ; car je 
sçay qu'il ne vous est possible d'y resister. Veez cy 
doncques le point ou je vous veil tres affectueusement 
prier, c'est que gardez nostre mariage le plus longuement 
en son entiereté que vous pourrez. Intencion n'ay 
ne volunté aucune de vous mettre en garde d'aultruy 
pour vous contenir et demourer entiere ; mais veil que de 
vous mesmes aiez la cure et le soing et soiez gardienne. 
Veritablement, il n'est si estroicte garde au monde 
qui peust destourber n'empescher la femme oultre sa 
volunté a faire son plaisir. Quand doncques vostre 
chaleur naturelle vous aguillonnera et poindra 
par telle maniere que pour vous contenir aurez perdu 
puissance, je vous prie, ma chere espouse, que a 
l'execution de vostre desir vous vous conduisiez prudentement 
et subtillement, et tellement qu'il n'en 
puist estre publicque renommée ; et que si aultrement 
le faictes, vous, moy et tous noz amys sommes infames 
et deshonorez. Si en fait doncques et par effect 
vous ne povez garder chasteté, au mains mettez peine 
de la garder tant qu'il touche fame et commune 
renommée. Mais je vous veil apprendre et enseigner 
la maniere que vous devrez tenir en celle matere, 
s'elle survient. Vous savez qu'en ceste bonne cité a 
foison de beaulx jeunes hommes. Entre eulx tous, 
vous en choisirez ung seul, et vous en tiendrez contente 
et assovye pour faire ce ou vostre nature vous 
inclinera. Toutesfoiz, je veil que, a faire l'election et 
le chois, vous aiez singulier regard qu'il ne soit 
homme vague, deshonneste et pou vertueux ; car de 
tel ne vous devez accointer, pour le grand peril qui 
vous en pourroit sourdre. Car, sans nulle doubte, il 
descouvreroit et publicqueroit a la volée vostre secret. 
Rien n'est tenu couvert, clos ne celé par telz gens ne 
leurs semblables. Doncques, vous elirez celuy que 
cognoistrez fermement estre sage et prudent, affin 
que, si le meschief vous advient, il mecte aussi grand 
peine a le celer comme vous ; de ceste article vous 
requier je tres affectueusement, et que me promectez 
en bonne et ferme leaulté que garderez ceste lecçon et 
retiendrez. Si vous advise que ne me respondez sur 
ceste matere en la forme et façon que soulent et ont 
de coustume les aultres femmes, quand on leur parle 
telz propos comme je vous dy maintenant. Je sçay 
leurs responses et de quelz motz sçevent user, qui 
sont telz ou semblables : “ Hé ! mon mary, dont vous 
vient ceste tristece, ce courage troublé ? Qui vous a 
ainsi meu a ire ? Ou avez vous chargé ceste opinion 
cruelle, plaine de tempeste ? Par quelle maniere 
ne comment me pourroit advenir ung si abhominable 
delict ? Nenny ! nenny ! ja Dieu ne veille que je vous 
face telles promesses, a qui je prie qu'il permette la 
terre ouvrir qui me englotisse et devore toute vive, 
au jour et heure que je n'y pas commettray, mais 
auray une seule et legiere pensée a la commettre... ” 
Ma chere espouse, je vous ay ouvert ces manieres de 
respondre affin que vers moy n'en usez aucunement. 
En bonne foy, je croy et tiens fermement que vous 
avez pour ceste heure tres bon et entier propos, ou 
quel je vous prie que demourez autant que vostre 
nature en pourra souffrir. Et point n'entendez que je 
veille que me promettez faire et entretenir ce que je 
vous ay monstré et aprins, fors seulement ou cas 
que ne pourriez donner resistence ne batailler contre 
l'appetit de vostre fraile et doulce jouvence. » 
Quand ce bon mary eut finé sa parolle, la belle, 
doulce et debonaire sa femme, la face rosée, se print 
a trembler quand deut donner responses aux requestes 
que son espoux luy avoit fait. Ne demoura gueres, 
toutesfoiz, que la rougeur s'evanuyt, et print 
asseurance, en fermant et appuyant son courage de 
constance. Et en ceste maniere causa sa gracieuse 
response, combien que voix tremblant la pronunçast : 
« Mon doulx et tres amé mary, je vous asseure 
qu'onques ne fuz si espoventée, si troublée et evanuye 
de mon entendement, que j'ay esté presentement de 
voz parolles, quand elles m'ont donné la cognoissance 
de ce qu'oncques je n'oiz ne aprins, voirement 
qu'oncques n'euz telle presumption que d'y penser. 
Et aultre opinion ou supposition ne puis de vous 
avoir fors que me querez et contendez traveiller et 
tenter ; car vous cognoissez ma simplesse, jeunesse 
et innocence, qui est pour vous, ce me semble, 
non pas moien delict, mais tres grand. Certainement 
il n'est point possible a mon eage de faire ou 
pourpenser ung tel meschef ou defaulte. Vous m'avez 
dit que vous estes seur et savez vraiment que, vous 
absent, je ne me pourroye contenir ne garder l'entiereté 
de nostre mariage. Ceste parolle me tourmente 
fort le courage, et me fait trembler toute, et ne sçay 
quelle chose je doye maintenant dire, respondre, ne 
proposer a voz raisons ; ainsi m'avez tollu et privé 
l'usage de parler. Je vous diray toutesfoiz ung mot 
qui viendra de la profondesse de mon cueur, et en 
telle maniere qu'il gist widera il de ma bouche. Je 
requier tres humblement a Dieu et a joinctes mains 
luy prie qu'il face et commende ung abysme ouvrir 
ou je soye jectée, les membres tous erachez, et tormentée 
de mort cruelle, si jamais le jour vient ou 
je doye non seullement commectre desloyauté en 
nostre mariage, mais sans plus en avoir une breve 
pensée de le commettre ; et comment ne par quelle 
maniere ung tel delict me pourroit advenir, je ne le 
sçaroye entendre. Et pource que m'avez forclos et 
seclus de telles manieres de respondre, disant que les 
femmes sont coustumieres d'en user pour trouver 
leurs eschappatoires et alibiz forains, affin de vous 
faire plaisir et donner repos a vostre ymaginacion, 
et que voiez que a voz commendemens je suis preste 
d'obeir, garder et maintenir, je vous promectz de 
ceste heure, de courage ferme, arresté et estable opinion, 
d'actendre le jour de vostre revenue en vraie, 
pure et entiere chasteté de mon corps ; et si, que 
Dieu ne veille, il m'advient le contraire, tenez vous 
tout asseur, et je le vous promectz, je tiendray la 
regle et doctrine que m'avez donnée en tout ce que 
je feray, sans la trespasser aucunement. S'il y a 
aultre chose dont vostre courage soit chargé, je vous 
prie, descouvrez tout et me commendez faire et 
accomplir vostre bon desir ; aultre rien ne desire que 
de conjoindre noz deux vouloirs en ung, et de faire 
le vostre, non pas le mien. » Nostre marchant, oye 
la response de sa femme, fut tant joyeux qu'il ne se 
povoit contenir de plorer, disant : « Ma chere 
espouse, puisque vostre doulce bonté m'a voulu faire 
la promesse que j'ay requis, je vous prie que l'entretenez. » 
Le lendemain bien matin, le bon marchant 
fut mandé de ses compaignons pour entrer en la 
mer. Si print congé de sa femme, et elle le commenda 
en la garde de Dieu, puis monta en la mer. Lors se 
misrent a cheminer et navyer vers Alixandrie, ou 
ilz pervindrent en brefs jours, tant leur fut le vent 
propice et convenable ; ou quel lieu s'arresterent 
longue espace de temps, tant pour delivrer leurs 
marchandises que pour en charger de nouvelles. Pendant 
et durant lequel temps, la tres gente et gracieuse 
damoiselle dont j'ai parlé demoura garde de l'ostel, 
et pour toute compaignie n'avoit que une petite jeune 
fillette qui la servoit. Et, comme j'ay dit, ceste belle 
damoiselle n'avoit que XV ans, pour quoy, si aucune 
faulte luy advint, il semble qu'on ne le doit pas 
tant imputer a malice comme a la fragilité de son 
jeune eage. Comme doncques le marchant eut ja pluseurs 
jours esté absent des doulx yeulx d'elle, pou 
a pou il fut mys en obly. Et pour ce que sa doulceur, 
beaulté et gracieuseté singuliers estoient cogneues 
par toute la cité de long temps, si tost que les 
jeunes gens sceurent du departement de son mary, 
ilz la vindrent visiter, laquelle au premier ne vouloit 
wider sa maison ne soy monstrer. Mais toutesfoiz, 
par force de continuacion et frequentacion quotidiane, 
pour le grand plaisir qu'elle print aux doulx et 
melodieux chans et armonie d'instrumens dont l'on 
jouoit a son huys, elle s'avança de venir veoir et 
regarder par les crevasses des fenestres et secretz 
treilliz d'icelles, par lesquelles povoit tres bien veoir 
ceulx qui l'eussent plus voluntiers veue. En escoutant 
les chansons et dances, prenoit a la foiz si 
grand plaisir que amours emouvoit son courage tellement 
que chaleur naturelle souvent l'induisoit a 
briser sa continence. Tant souvent fut visitée en la 
maniere dessus dicte, qu'en la fin sa concupiscence 
et desir charnel la vaincquirent, et fut du dart amoureux 
bien avant touchée. Et comme elle pensast souvent 
comment elle avoit, si a elle ne tenoit, si bonne 
habitude et opportunité de temps et de lieu, car nul 
ne la gardoit, nul ne luy donnoit empeschement pour 
mectre a execution son desir, conclut et dist que son 
mary estoit tres saige quand si bien luy avoit acertené 
que garder ne se pourroit en continence et chasteté, 
de qui toutesfoiz elle vouloit garder et tenir la doctrine, 
et avecques ce la promesse que faicte luy avoit. 
« Or me convient il, dist elle, user du conseil de mon 
mary ; en quoy faisant, je ne puis encourir crime 
aucun ne deshonneur, puis qu'il m'en a baillé la 
licence, mais que je n'excede les termes de la 
promesse que j'ay fait. Il m'est advis et il est vray 
qu'il me chargea, quand le cas adviendroit que rompre 
me conviendroit ma chasteté, que je eleusse 
homme qui fust sage, bien renommé et de grand 
vertu, et non aultre. En bonne foy, ainsi feray je, 
mais que je puisse en non trespasser le conseil de 
mon mary il me suffist largement. Et je tiens qu'il 
n'entendoit point que l'homme deust estre ancien, 
ains, comme il me semble, qu'il fust jeune, ayant 
autant de renommée en clergie et science que ung 
veil ; telle fut la lecçon, ce m'est advis. » Es mesmes 
jours que se faisoient ces argumentacions pour la 
partie de nostre belle damoiselle, et qu'elle queroit 
ung sage jeune homme pour luy refroidir les 
entrailles, ung tres sage jeune clerc arriva de son eur 
en la cité, qui venoit freschement de l'université de 
Bouloigne la crasse, ou il avoit esté plusieurs ans 
sans retourner. Tant avoit vacqué et donné son 
entente a l'estude, que en tout le païs n'y avoit clerc 
de plus grand renommée ; tous les magistratz et 
gouverneurs de la cité luy assistoient continuellement, 
et avecques aultres gens que grans clercs ne se trouvoit. 
Il avoit de coustumes depuis sa venue, et 
jamais ne failloit, d'aller chacun jour sur le marché, 
a l'ostel de la ville ; et au lieu ou le parlement 
se faisoit, pour plaider les causes de pluseurs se 
rendoit. Or estoit sa droicte voye de son ostel au dit 
marché la rue ou la maison de celle damoiselle estoit 
située et assise ; et jamais ne povoit passer que par 
devant l'huys d'icelle maison, puis qu'il prenoit son 
chemin par ladicte rue. Il n'y avoit point passé que 
cent foiz qu'il fut choisy et noté, et pleut tres bien sa 
doulce maniere et gravité a la damoiselle. Et combien 
qu'elle ne l'eust oncques veu exercer les faiz 
de clergie, toutesfoiz jugea elle tantost qu'il estoit 
tres grand clerc, mesmement qu'elle l'oyoit priser et 
renommer pour le plus sage de toute la cité. Ausquelz 
moyens elle le commença a desirer et ficha 
tout son amour en luy, disant qu'il seroit celuy, si a 
luy ne tenoit, qui luy feroit garder la lecçon de son 
mary ; mais par quelle façon elle luy pourroit monstrer 
son grand et ardent amour et ouvrir le secret 
desir de son courage, elle ne savoit, dont elle estoit 
tres desplaisante. Elle s'advisa neantmains que, pource 
que chacun jour il ne failloit point de passer devant 
son huys, allant au marché, elle se mectroit au perron, 
parée le plus gentement qu'elle pourroit, affin 
que au passer, quand il jecteroit son regard sur sa 
beaulté, il la convoitast et requist de ce dont on ne 
luy feroit refus. Pluseurs foiz la damoiselle se monstra, 
combien que ce ne fust au paravant sa coustume. 
Et jasoit ce que tres plaisante fust et telle pour qui 
ung jeune courage devoit tantost estre esprins et 
alumé d'amours, toutesfoiz le sage clerc jamais ne 
l'apperceut, car il marchoit si gracieusement qu'il ne 
jectoit sa veue ne ça ne la. Et par ce moien la bonne 
damoiselle ne prouffita rien en la façon qu'elle avoit 
pourpensé et advisé. S'elle fut dolente et desplaisante, 
ja n'est mestier d'en faire enqueste ; et plus 
pensoit a son clerc, et plus alumoit et esprenoit son 
feu. A fin de piece, après ung tas d'ymaginacions que 
pour abreger je passe, conclut et determina d'envoier 
sa petite meschinette devers luy. Si la hucha et 
commenda qu'elle s'en allast demander la maison 
d'un tel, c'est assavoir de ce grand clerc ; et quand 
elle l'aroit trouvé, ou qu'il fust, luy deist que le plus 
en haste qu'il pourroit venist a l'hostel d'une telle 
damoiselle, espouse d'un tel ; et que s'il demandoit 
quelle chose il plairoit a la damoiselle, elle luy respondist 
que rien n'en savoit, mais tant seulement 
qu'elle luy avoit dit qu'il estoit grand necessité qu'il 
venist. La fillette mist en sa memoire les motz de sa 
charge, et se partit pour querir celuy qu'elle trouva. 
Ne demoura gueres que l'on luy enseigna la maison 
ou il mengeoit au disner, en une grande compaignie 
de ses amys et aultres gens de grand façon. Ceste 
fillette entra ens, et saluant la compaignie s'adressa 
au clerc qu'elle queroit ; et oyans tous ceulx de la 
table, luy fist son message bien et sagement, ainsi 
que sa charge le portoit. Le bon seigneur, qui 
cognoissoit de sa jeunesse le marchant dont la fillette 
luy parloit, et sa maison, mais ignorant qu'il fust 
marié ne qui fust sa femme, pensa tantost que, pour 
l'absence du dit marchant, sa dicte femme le demandoit 
pour estre conseillée en aucune grosse cause, 
comme elle vouloit ; mais ainsi ne l'entendoit il 
comme elle. Il respondit a la fillette : « M'amye, 
allez dire a vostre maistresse que incontinent nostre 
disner sera achevé, je iray vers elle. » La messagiere 
fist la response telle qu'il failloit et qu'on luy avoit 
dit ; et Dieu scet s'elle fut joyeusement recuillie 
de la marchande qui, pour la grand joye et ardent 
desir qu'elle avoit de tenir son clerc en sa maison, 
trembloit et ne savoit tenir maniere. Elle fist baloiz 
courre par tout, espandre la belle herbe vert partout 
en sa chambre, couvrir le lit et la couchette, 
desploier riches couvertes, tappiz et courtines ; et se 
para et attourna des meilleurs attours et plus precieux 
qu'elle eust. En ce point l'attendit aucun petit 
de temps, qui luy sembla long a merveilles, pour le 
grand desir qu'elle avoit. Tant fut desiré et actendu 
qu'il vint ; et ainsi que elle l'appercevoit venir de 
loing, montoit et descendoit de sa chambre, alloit et 
venoit maintenant cy, maintenant la, tant estoit 
esmeue qu'il sembloit qu'elle fust ravye de son sens. 
En fin monta en sa chambre, et illec prepara et 
ordonna les bagues et joyaulx qu'elle avoit attains 
et mis dehors pour festoier et recevoir son amoureux. 
Si fist demourer en bas la fillette chambriere 
pour l'introduire et le mener ou estoit sa maistresse. 
Quand il arriva, la fillette le receut gracieusement, le 
mist ens et ferma l'huys, laissant tous ses serviteurs 
dehors, auxquelx fut dit qu'ilz attendissent illec 
leur maistre. La damoiselle, oyant son amoureux 
arrivé, ne se peut tenir de venir en bas a l'encontre 
de luy, qu'elle salua doulcement, le print par la main 
et le mena en la chambre qui luy estoit appareillée, 
et ou il fut bien esbahy quand il s'i trouva, tant pour 
la diversité des paremens, belles et precieuses ordonnances 
qui y estoient, comme aussi pour la tres grand 
beaulté de celle qui le menoit. Si tost qu'il fut en la 
chambre, elle se seyt sur une scabelle, auprès de la 
couchette, puis le fist seoir sur une aultre joignant 
d'elle, ou ilz furent aucune espace tous deux sans 
dire mot. Car chascun actendoit la parolle de son 
compaignon, l'un en une maniere, l'autre en l'autre ; 
car le clerc cuidoit que elle luy deust ouvrir quelque 
matiere grosse et difficile, et la vouloit laisser commencer ; 
et elle, d'aultre costé, pensant qu'il fust si 
sage que, sans luy declarer ne monstrer plus avant, il 
deust entendre pour quoy elle l'avoit mandé. Quand 
elle voit que maniere ne faisoit pour parler, elle commença 
et dist : « Mon tres chier amy et tres sage 
homme, je vous diray presentement pour quoy et la 
cause qui m'a meue a vous mander. Je cuide bien 
vous avez bonne cognoissance et familiarité avec 
mon mary ; en l'estat que vous me voiez icy m'a il 
laissée et abandonnée pour mener a marchandise 
es parties d'Alixandrie, ainsi qu'il a de long temps 
accoustumé. Avant son partement me dist que quand 
il seroit absent, il se tenoit tout seur que ma nature 
me contraindroit a briser ma continence, et que 
par necessité me conviendroit a converser avec 
homme. En bonne foy, je le repute tres sage homme. 
Car de ce qu'il me sembloit adonc impossible advenir, 
j'en voy l'experience veritable, car ma jeune aage, 
ma beaulté, mes tendres ans, ne pevent souffrir que 
le temps despende et consume ainsi mes jours en 
vain ; ma nature aussi ne se pourroit contenter. Et 
affin que vous entendez a plain, mon sage et bien 
advisé mary, qui avoit regard a mon cas, quand il se 
partit, en plus grand diligence que moy mesmes, 
voyant que comme les jeunes et tendres florettes se 
sechent et amatissent quand aucun petit accident leur 
survient, contre l'ordonnance et inclinacion naturelle, 
par telle maniere consyderoit il ce qui m'estoit a 
advenir. Et voyant clerement que si ma complexion 
et condicion n'estoient gouvernées selon l'exigence de 
leurs naturelz principes, gueres ne luy pourroye 
durer, si me fist jurer et promectre que quand nature 
me forceroit a rompre et briser mon entiereté, je 
eleusse homme sage et de haulte auctorité, qui couvert 
et subtil fust a garder nostre secret. Ainsi est il 
que en toute la cité je n'ay sceu penser homme qui 
soit plus ydoine que vous, car vous estes jeune et 
sage. Or m'est il advis que ne me refuserez pas ne 
rebouterez. Vous voiez quelle je suis, et povez l'absence 
de mon bon mary supplier, car nul n'en sara 
parler : le lieu, le temps, toute opportunité nous favorisent. » 
Le bon seigneur, prevenu et anticipé, fut 
tout esbahy en son courage, combien que semblant 
n'en feist. Il print la main dextre a la damoiselle, 
et de joyeux viaire et plaisant chere dist ces parolles. 
« Je doy bien donner et rendre graces infinies a 
madame Fortune, qui aujourd'huy me donne tant 
d'eur et me fait percevoir le fruit du plus grand desir 
que je povoie au monde avoir ; jamais infortuné ne 
me veil reputer ne clamer quand en elle trouve si 
large bonté. Je puis seurement dire que aujourd'huy 
je suis le plus eureux de tous les aultres. Car quand 
je conçoy en moy, ma tres belle et doulce amye, comment 
ensemble passerons noz jeunes jours joyeusement 
sans que personne s'en puist donner garde, je 
senglotiz de joye. Ou est maintenant l'homme qui 
est plus amy de Fortune que moy ? Si ne fust une 
seule chose qui me donne ung petit et legier empeschement 
a mectre a execucion ce dont la dilacion 
aigrement me poise, je seroie le plus et mieulx fortuné 
de ce monde. » Quand la damoiselle oyt 
qu'il y avoit aucun empeschement qui ne luy laissoit 
desployer ses armes, elle tres dolente luy pria qu'il le 
declarast, pour y remedier s'elle povoit. « L'empeschement, 
dit il, n'est si gref ne si grand qu'en peu 
de temps n'en soie delivré ; et, puisqu'il plaist a 
vostre doulceur le savoir, je le vous diray. Ou temps 
que j'estoye a l'estude en l'université de Bouloigne la 
crasse, le peuple de la cité fut seduict et meu tellement 
que par mutemacque se leva encontre le seigneur. 
Si fuz accusé avec les aultres, mes compaignons, 
d'avoir esté cause et moyen de la sedicion, 
pour quoy je fuz mis en prison estroicte ; ou quel 
lieu, quant je m'y trouvay, craignant perdre la vie, 
pource que je me sentoye innocent du cas, je me 
donnay et voué a Dieu, loy promettant que, s'il me 
delivroit des prisons et rendoit icy entre mes parens 
et amys, je jeuneroye pour l'amour et honneur de 
luy ung an entier, chacun jour en pain et eaue, et 
durant ceste abstinence ne feroye peché de mon 
corps. Or ay je par son aide fait la pluspart de 
l'année, et ne m'en reste gueres. Je vous prie et 
requier toutesfoiz, puis que vostre plaisir a esté moy 
elire pour vostre, que ne me changez pour autre ; et 
ne vous veille ennuyer le petit delay que je vous 
demanderay pour paraccomplir mon abstinence, qui 
sera bref faicte, et qui pieça eust esté faicte se je 
m'eusse osé fier en aultry qui m'en eust peu donner 
aide, car je suis quicte de chacun jeune que ung 
aultre feroit pour moy comme se je le faisoye. Et 
pource que je perçoy vostre grand amour et confiance 
que vous avez fiché en moy, je mettray, s'il vous 
plaist, la fiance en vous que jamais n'ay osé en 
freres, parens ne amys que j'aye, mectre, doubtant 
que faulte ne me feissent touchant le jeune ; et vous 
prieray que m'aidez a jeuner une partie des jours 
qui restent a l'accomplissement de mon an, affin que 
plus bref je vous puisse secourir en la gracieuse 
requeste que m'avez faicte. M'amye doulce et entiere, 
je n'ay mais que soixante jours, lesquelx, si c'est 
vostre plaisir, je partiray en deux parties. Vous en 
aurez l'une, et moy l'autre, par telle condicion que 
sans fraude me promettrez m'en acquiter et justement ; 
et quant ilz seront accompliz, nous passerons 
plaisamment noz jours. Doncques, si vous avez la 
volunté de moy aider en la maniere que j'ay dit, 
dictes le moy maintenant. » Il est a supposer que la 
grande et longue espace du temps ne luy pleut 
gueres ; mais, pource qu'elle estoit si doulcement 
requise et qu'elle desiroit le jeune estre parfaict et 
finé, pensant aussi que trente jours n'arresteroient 
gueres, elle promist de les faire sans fraude ne mal 
engin. Le bon seigneur, voyant qu'il avoit gaigné sa 
cause, print congié de la damoiselle, luy disant 
que, puis que sa voye estoit, en venant de sa maison 
au marché, de passer devant son huys, il la viendroit 
souvent visiter. Ainsi se partit. Et la belle dame commença 
le lendemain a faire son abstinence, en prenant 
regle et ordonnance que durant le temps de 
son jeune ne mengeroit son pain et eaue jusques 
après soleil couché. Quand elle eut jeuné trois 
jours, le sage clerc, ainsi qu'il alloit au marché a 
l'heure qu'il avoit accoustumé, vint veoir sa dame, a 
qui se devisa longuement ; puis, au dire adieu, lui 
demanda si le jeune estoit encommencé ; et elle respondit 
oy. « Entretenez vous aussi, dit il, et gardez 
la promesse que m'avez faicte. - Tout entierement, 
dit elle ; ne vous en doubtez. » Il print congé et se 
partit. Et elle, poursuyvant de jour en jour en son 
jeune, gardoit observance en la façon que promis 
l'avoit, tant estoit loyale et de bonne nature. Elle 
n'avoit pas jeuné huit jours que sa chaleur naturelle 
commença fort a refroider, et tellement que 
force luy fut de changer habillemens, car les mieulx 
fourrées et empanées, qui ne servoient qu'en yver, 
vindrent servir au lieu des sangles et tendres qu'elle 
portoit avant l'abstinence entreprinse. Au XVe jour 
fut arriere visitée de son amoureux le clerc, qui la 
trouva si foible que a grand peine povoit elle aller 
par la maison. Et la bonne simplette ne se savoit 
donner garde de la tromperie, tant s'estoit donnée a 
amours et mis son entente a appercevoir par tel 
jeune le joyeux et plaisant delict qu'elle attendoit 
seurement avoir avec son grand clerc, lequel, quand 
a l'entrer en la maison la vit ainsi foible, luy dist : 
« Quel viaire est ce la et comment marchez vous ? 
Maintenant j'apperçoy que avez besoigné a l'abstinence, 
et comment. Ma tres doulce et seule amye, 
aiez ferme et constant courage ; nous avons aujourd'huy 
achevé la moitié de nostre jeune. Si vostre 
nature est foible, vaincquez la par roiddeur et constance 
de cueur, et ne rompez vostre loyale promesse. » 
Il l'ammonesta si doulcement qu'il luy fist 
prendre courage par telle façon qu'il luy sembloit 
bien que les aultres XV jours qui restoient ne luy 
dureroient gueres. Le XXVe vint, auquel la simplette 
avoit perdue toute coleur et sembloit a demy morte, 
et ne luy estoit plus le desir si grand qu'il avoit esté. 
Il luy convint prendre le lict et y continuellement 
demourer, ou elle se donna aucunement garde que 
son clerc luy faisoit faire l'abstinence pour chastier 
son desir charnel. Si jugea que maniere et façon de 
faire estoient sagement advisées, et ne povoient venir 
que d'homme bien sage. Toutesfoiz, ce ne la demeut 
point ne destourna qu'elle ne fust deliberée et arrestée 
d'entretenir sa promesse. Au penultime jour, elle 
envoya querir son clerc, qui, quand il la vit couchée 
au lict, demanda si pour ung seul jour qui restoit 
avoit perdu courage ; et elle, interrumpent sa parolle, 
luy respondit : « Ha ! mon bon amy, vous m'avez 
parfectement et de bonne amour amée, non pas 
deshonnestement, comme j'avoie presumée de vous 
amer. Pour quoy je vous tien et tiendray, tant que 
Dieu me donnera vie, mon tres chier et tres singulier 
amy, qui avez gardé et moy aprins et enseigné a 
garder mon entiere chasteté et ma chaste entiereté, 
l'onneur et la bonne renommée de moy, mon mary, 
mes parens et amys. Beneist soit mon cher espoux, 
de qui j'ay gardé et entretenu la leçon qui donne 
grand appaisement a mon cueur ! Or ça, mon vray 
amy, je vous rends telles graces et remercie comme 
je puis du grand honneur et bien que m'avez faiz, 
pour lesquelx je ne vous saroie rendre ne donner 
suffisantes graces, non feroit mon mary, mes parens, 
ne tous mes amys. » Le bon et sage seigneur, 
voyant son entreprinse estre bien achevée, print 
congé de la bonne damoiselle, et doulcement l'amonnesta 
qu'il luy sourvint desoremais de chastier sa 
nature par abstinence, et toutes les foiz qu'elle s'en 
sentiroit aguillonnée. Par le quel moien elle demoura 
entiere jusques au retour de son mary, qui ne sceut 
rien de l'adventure, car elle luy cela ; si fist le clerc 
pareillement. 


LA Ce ET DERNIERE NOUVELLE, 
PAR 
PHELIPE DE LOAN. 
S'il vous plaist, vous orrez, avant qu'il soit plus tard, 
tout a ceste heure ma petite ratelée et compte abregé 
d'un vaillant evesque d'Espaigne, qui pour aucuns 
afferes du roy de Castille, son maistre, ou temps 
de ceste histoire, s'en alloit en court de Romme. Ce 
vaillant prelat, dont j'entens fournir ceste derreniere 
nouvelle, vint ung soir en une petite villette de Lombardie. 
Et luy estant arrivé par ung vendredy assez 
de bonne heure, vers le soir, ordonna son maistre 
d'ostel le faire souper de bonne heure, et le tenir le 
plus aise que faire se pourroit, de ce dont on pourroit 
recouvrer en la ville ; car la mercy Dieu, quoyqu'il 
fust et gros et gras, et ne se donnoit du traveil que 
bien a point, si n'en jeunoit il journée. Son maistre 
d'ostel, pour luy obeir, s'en alla au marché, et par 
touts les poissonniers de la ville pour trouver du 
poisson. Mais pour faire le compte bref, il n'en peut 
oncques recouvrer d'un seul loppin, quelque diligence 
que luy et son hoste en sceussent faire. D'adventure, 
eulx s'en retournans a l'ostel sans poisson, trouverent 
ung bon homme des champs qui avoit deux bonnes 
perdriz et ne demandoit que marchant. Si s'en pensa 
le maistre d'ostel que s'il en povoit avoir bon compte, 
elles ne luy eschapperoient pas, et que bonnes 
seroient pour dimenche, et que son maistre en feroit 
grand feste. Si les acheta et en eut bon pris. Il vint 
vers son maistre ses deux perdriz en sa main, toutes 
vives, grasses, et bien refaictes, et luy compta 
l'eclipse du poisson qui estoit en la ville, dont il 
n'estoit pas trop joyeulx. Et luy dist : « Et que pourrons 
nous soupper ? - Monseigneur, respondit il, je 
vous feray faire des oeufs en plus de cent mille 
manieres ; vous aurés aussi des pommes et des poires. 
Nostre hoste a aussi de bon fourmaige, et bien 
gras : nous vous tiendrons bien aise. Ayez patience 
pour meshuy : ung soupper est tantost passé ; vous 
serez demain plus aise, se Dieu plaist. Nous yrons 
en la ville, qui est trop mieulx empoissonnée que 
ceste cy ; et dimanche vous ne povez faillir de estre 
bien diné, car vecy deux perdrix que j'ay pourveu, 
qui sont a bon escient bonnes et bien nourries. » Ce 
maistre evesque se fist bailler ces perdrix, et les 
trouva telles qu'elles estoient, bonnes a bon escient ; 
si se pensa que elles tiendroient a souper la place 
du poisson qu'il cuidoit avoir, dont il n'avoit point ; 
car il n'en peut oncques trouver. Si les fist tuer et 
bien en haste plumer, larder et mettre en broche. 
Lors le maistre d'ostel, voyant qu'il les vouloit rostir, 
fust esbahy et dist a son maistre : « Monseigneur, 
elles sont bonnes tuées, mais les rostir maintenant 
pour le dimanche, il ne me semble pas bon. » Ledit 
maistre d'ostel perdoit son temps, car, quelque chose 
chose qu'il sceut remonstrer, si ne le voulut il 
croire ; car elles furent mises en broche et rosties. 
Le bon prestre estoit la plupart du temps qu'elles 
mirent a cuire tousjours present, dont son maistre 
d'ostel ne se sçavoit assés esbahir, et ne sçavoit pas 
bien l'appetit desordonné de son maistre qu'il eust 
a ceste heure de devorer ces perdrix, ainçoys cuidoit 
qu'il le fist pour dimanche les avoir plus prestes au 
disner. Lors les fist ainsy habiller ; et quant elles 
furent prestes et rosties, la table couverte et le vin 
apporté, ooeufs en diverses façons habillez et mis a 
point, si s'assit le prelat, et le benedicite dist, 
demanda lesdites perdriz avec de la moutarde. Son 
maistre d'ostel, desirant savoir que son maistre vouloit 
faire de ces perdriz, si les luy mist devant luy 
toutes venantes de la broche, rendantes une fumée 
aromatique assez pour faire venir l'eaue a la bouche 
d'ung friant. Et bon evesque d'assaillir ces perdrix et 
desmembrer d'entrée la meilleure qui y fust ; et commença 
a trencher et menger, car tant avoit haste que 
oncques ne donna loisir a son escuyer, qui devant luy 
trenchoit, qu'il eut mist son pain ne ses cousteaux 
a point. Quand ce maistre d'ostel vist son maistre 
s'attraper a ces perdriz, il fust bien esbahy et ne se 
peut taire ne tenir de luy dire : « Ha, monseigneur, 
que faictes vous ? Estes vous Juif ou Sarrazin que 
ne gardez vous aultrement le vendredy ? Par ma foy, 
je me donne grant merveille de vostre faict. - Tais 
toy, tay toy, dit le bon prelat, qui avoit toutes les 
mains grasses, et la barbe aussi, de ces perdriz ; tu 
es beste, et ne sçais que tu dis. Je ne fais point de 
mal. Tu sçais et congnois bien que par parolles moy 
et tous les aultres prestres faisons d'une hostie, qui 
n'est que de bled et d'eaue, le precieux corps de Jesus 
Christ ; et ne puis je donc pas, par plus forte 
raison, moy qui tant ay veu de choses en court de 
Romme, et en tant de divers lieux, sçavoir par 
parolles faire convertir ces perdriz, qui est chair, de 
poisson devenir, jasoit ce qu'elles retiennent la 
forme de perdriz ? Si fais, dea ; maintes journées 
sont passées que j'en sçay bien la pratique. Elles 
ne furent pas si tost mises a la broche que, par les 
paroles que je sçais, je les charmé tellement que en 
substance de poisson se convertirent ; et en pouriez 
trestous qui estes icy menger, comme moy, sans 
peché. Mais pour l'imaginacion que vous en pouriez 
prendre, elles ne vous feroient ja bien ; si en feray 
tout seul le meschief. » Le maistre d'ostel et tous les 
autres de ses serviteurs commencerent a rire, et 
firent semblant de adjouster foy a la bourde de leur 
maistre, trop subtillement fardée et coullourée ; et 
en tindrent depuis maniere du bien de luy, et aussi 
maintesfois en divers lieux joyeusement le 
racompterent. 
ICY FINENT LES C. NOUVELLES NOUVELLES. 

